
Autoriaus žodis 


Sisifas — vienas garsiausių ir kartu vienas mažiausiai pažįstamų 
graikų mitologijos personažų. 

Antikinė literatūra nedaug ką mums apie jį tepasako: keliose 
eilutėse apie jį užsimenama „Iliadoje“ ir „Odisėjoje“, beveik tiek 
pat dėmesio jam skiria Hesiodas, vieną kitą aliuziją aptinkame 
Apolodoro, Pausanijo, Higino, Vergilijaus, Platono ar Strabono 
kūriniuose, bet tai, galima sakyti, ir viskas. 

Apie Sisifą paprastai žinoma tik tiek, kad po mirties jis privalė- 

jo amžinai ridenti į kalną didžiulį akmenį, kuris, vos pasiekęs vir- 
šūnę, neišvengiamai nuriedėdavo žemyn. Šiuo amžinu savo dar- 
bu, kuris vis pradedamas iš naujo ir niekada nebus baigtas, Sisifas 
ir įeina į istoriją. Jo mitas, toks pat garsus kaip ir Oidipo mitas, 
pavertė Sisifą visame pasaulyje žinomu herojumi. 
“ Sisifas, Korinto (iš pradžių vadinto Epyru) karalius, gyvenęs 
maždaug tuo pat metu kaip ir Mozė (XIV-XIII a. pr. m. e.), buvo 
laikomas vienu gudriausių žmonių žemėje. Jis sugavo ilgai besi- 
slapsčiusį vagį, pasityčiojo iš Dzeuso, apgavo Pragaro valdovą Ha- 
dą ir net įstengė nugalėti Mirtį, tiesa, neilgam. Taip pat visai gali- 
mas dalykas, kad jis buvo garsiojo Ulikso (Odisėjo) tėvas. 

Atsižvelgiant į įvairias užuominas apie jį, pasiekusias mus nuo 
Homero laikų, šioje knygoje įsivaizduojamas ir atkuriamas aud- 


ringas, išmonių ir kovos kupinas, ne kartą draudžiamos meilės 
vaisių ragavusio personažo gyvenimas, kurį dar labiau pagražino 
mitas, legenda ir Istorija. 


Nuo jūros link besileidžiančios kalvos galvotrūkčiais lėkė vy- 
ras. Žema žolė ir čiobrelių kuokštai slėpė ant šlaito tai šen, tai 
ten pasitaikančius kelmus. Buvo ką tik nuliję, ir, paslydęs ant 
šlapios žemės, jis kelis kartus vos nenusisuko sprando. Kalvos 
papėdėje iš įsibėgėjimo pralėkė išilgai pakrantės vingiuojantį 
takelį. Šiek tiek paėjėjo, po kelių žingsnių atgavo kvapą ir vėl 
pasinešė, degdamas nekantrumu kuo greičiau pranešti Žinią. 
Pribėgęs nedidelį kyšulį, pasuko šiaurėn, į miestą, kuris, žino- 
ma, dar miegojo. Dar kokie du trys stadijai*, ir šviesėjančioje 
padangėje pradės ryškėti pirmieji Epyro namai. Blyškūs auš- 
ros spinduliai raudonai dar nenudažė juodais ir mėlynais at- 
spalviais ramiai raibuliuojančios jūros. Vyras, suprantama, ne- 
sitikėjo čia sutikti vieno po laukus vaikštinėjančio savo valdo- 
vo. Uždusęs, veikiau iš susijaudinimo nei nuo bėgimo, jis ėmė 
šnopuodamas berti: | 

— Valdove, valdove... šiąnakt ir vėl... nieko nesuprantu, juk 
akių nuo jų nenuleidau... Kvailys aš nelaimingas... darykite 
su manim, ką norite, nebesu vertas jums tarnauti. 

— Kas gi čia dabar, Poifilai? Tu su manim net nepasisveikinai. 


* Vieną stadiją sudarė apie 180 metrų (aut. past. ). 

— Atleiskite, jūsų didenybe... Būkit pasveikintas, valdove, 
garbusis Sisifai... Dovanokit man, dovanokit... 

— Nusiramink ir pasakyk man, kiek gyvulių pradingo. 

— Jūsų prakilnybė atspėjo... Dvylika, valdove, dvylika! Ir pa- 
čių gražiausių. Dvylika telyčių... Tai labai suktas žmogus, jei 
jau kelis kartus sugebėjo mane šitaip apmauti. Šiąnakt visą 
laiką tykojau, klausydamasis menkiausio šlamesio. Ir nieko. 
Visiškai nieko nepešiau. Ir miegojau tik porą valandų. 

— Ar karvės buvo sužymėtos? 

— O kaipgi, valdove. Visos sužymėtos kreida. Aš net priri- 
šau joms po kaklu po du akmenėlius. Jiems susidaužus, turė- 
jau iškart pabusti. Bet tas vagis - tikras raganius. 

— Jam nieko nereiškė nutrinti tavo žymes ir nurišti akmenė- 
lius. Ar pastebėjai, kur vedė kanopų žymės? "Tai galėtų mums 
šiek tiek padėti. Negali gi visa karvių banda dingti be jokių 
pėdsakų! 

— Jos išgaravo kaip dūmas, valdove. O dar vakar vakare, kai 
Dzeusas, neaplenkdamas kalvos, po visą dangų svaidėsi Žai- 
bais, visos dvylika buvo šalia manęs. 

— Grįžk į ganyklą, Poifilai, ir atidžiai apžiūrėk kiekvieną kam- 
pelį. Tas vagis gudrus, teks jį gudrumu ir įveikti. Būtinai pra- 
nešk man, jei pastebėsi, kad buvo mėginta nutrinti pėdsakus. 

- Ką norite tuo pasakyti, valdove? 

— Hermis, vos tik palikęs motinos įsčias, dar lopšy tebegu- 
lėdamas, pavogė visas savo brolio Apolono telyčias, kurios 
ganėsi tolimoje šiaurėje, pavėsinguose Pierijos kalnuose. Jis 
taip pat buvo labai suktas: pririšo karvėms prie kojų eglūno 
ir mirtos šakelių ir, gindamas savo grobį į Pilo olą, sunkiai 
randamą vietą pačiuose gražiojo Peloponeso pietuose, nu- 
šlavė visus pėdsakus. Jei panašiai elgiasi ir mūsų vagišius, 
bus labai sunku jį rasti. 

— Ilgai neužtruksiu, aš pažįstu kiekvieną šių kalvų linkį. 

— Gerai, eik. Pažiūrėk, ar nelikę žymių, kad buvo mėginta 
šakomis nušluoti pėdsakus. 

Bet Poifilas jau lėkė ir vos beišgirdo paskutinį paliepimą: 

— Būk atsargus! Nenusisuk galvos. Man reikalingas tarnas. 

Sisifas atsisėdo ant plokščios virš jūros išsikišusios uolos ir 
pažvelgė į tolį. Aplinkui, kiek akys užmatė, plytėjo bekraštis 
horizontas. Tuo metu jūroje jau ėmė ryškėti auksinis takas, 
kurio gale, tarytum juo nuriedėjusi, į dangų kilo saulė. Pra- 
skrido kelios žuvėdros dusliai klykaudamos, lyg guostųsi, kad 
neranda maisto. Sisifas giliai įkvėpė. Po ryto lietaus garuojan- 
čios žemės skleidžiami kvapai maloniai kuteno nosį, maišyda- 
miesi su gaiviu jūros vėju. Jis užsimerkė. 

Ta, kurios kūnas jo įsakymu buvo sudegintas, o pelenai iš- 
barstyti Poseidono valdose, staiga stojo jam prieš akis. Ji buvo 
apsirengusi balto lino suknele, ta pačia, kuria vilkėjo tądien, 
kai Hadas ją priėmė savo karalystėje amžinai viešnagei. Ji pra- 
bilo nors ir nusilpusiu, bet aiškiu balsu: „Sūnau mano, paklau- 
syk. Paklausyk savo motinos. Jau seniai su tavim nesikalbėjau. 
Turėtum dažniau atskleisti man savo mintis... Aš žinau, kas 
tave apvaginėja. "Tu jį puikiai pažįsti. Tikėk savo motina, Ena- 
rete, Sisifai: tai Autolykas, Hermio, to užkietėjusio vagišiaus, 
palikuonis. Obuolys nuo obels netoli terieda! Juodą naktį jis 
pradingsta tamsoje, ir niekas jo neatpažįsta. O dieną slapstosi 
už medžių ar krūmų ir lieka nepastebėtas. Kai dėl pavogtų 
galvijų, tai jis drąsiai perdažo jų plauką ir augina kaip savo. 
Taip jis Eubojoje pavogė Eurito gyvulius, ir niekas jų niekada 
nesurado“. 

Sisifas atsimerkė. Jūra buvo rami. Štai čia jis kažkada pra- 
dėjo Enaretės pelenų išbarstymo ceremoniją. Tai, kas liko su- 
deginus palaikus, buvo suberta į kriauklę, ir jis, stovėdamas 
ant uolos, švystelėjo jos turinį į jūrą. Mažos smiltelės nuskrie- 
j0 į dangų, o didesni gabalėliai, pasipylę į visas puses it krin- 
tančių žvaigždžių lietus, pliumptelėjo į vandenį ir nugrimzdo į 
gelmes. Jis paprašė palikti jį vieną, kad galėtų šitai atlikti. Tai 
prieštaravo ritualams, kurių jo giminė laikėsi nuo neatmena- 

mų laikų. Iš žemės maitintojos kilusios būtybės privalėjo ten 
ir grįžti. Palaidoti mirusiuosius reiškė paskutinę pagarbą, ku- 
rią gyvieji turėjo pareikšti jų sielai. Grįžę į Gają, Motiną Že- 
mę, iš kurios buvo atsiradę, jie nusinešdavo gyvybę, kurią jiems 
buvo patikėjusi ši aukščiausioji deivė, ir ją paprasčiausiai su- 
grąžindavo. Pasipriešinęs šiai tradicijai, Sisifas panoro, kad jo 
motina ilsėtųsi Poseidono valdose, kad šis amžinai ją liūliuotų 
kaip kūdikį. Būdama dabar ten, ji galėjo gardžiuotis sūriomis 
jūros gėrybėmis, kurias, gyva būdama, taip mėgo. 

Sisifas nusimetė smėlio spalvos tuniką, nusiėmė raginį dėk- 
lą, dengusį jo varpą, ir nusiavė virvinius sandalus. Pasiliko tik 
karneolio žiedą ant piršto ir nėrė į ramiai banguojančią jūrą. 
Ji apkabino Sisifą ir ėmė glamonėti švelniomis vilnimis. Van- 
duo nešė jį it moteris kūdikį, glausdama prie krūtinės. Po juo, 
kokioje nors uolos įduboje, nugulė Enaretės pelenai. Jis dar 
kiek laiko paplaukiojo šalia motinos, kurią kažkada priglaudė 
jūra, paskui nutolo, sukdamas įsivaizduojamą lanką, pamažu 
atvedusį jį ten, kur buvo panėręs. Vienu šuoliu užšoko ant šlai- 
to, nusipurtė kaip šuo ir apsirengė nelaukdamas, kol nudžius. 
Tada vėl atsisėdo ir sustingo, leisdamas žvilgsniui klaidžioti 
jūros platybėmis. 

Dešinėje ryškiai matėsi Epyras, kurio mažyčiai plytų ar da- 
žyti mediniai nameliai buvo sulipę vieni su kitais tarytum vai- 
kiškos kaladėlės. Jie grupavosi pakopomis, aukštas po aukšto 
banguojančiomis linijomis. Kai kurie truputį skyrėsi iš ben- 
dros masės akmens, medžio ir kalkių deriniu. Stoginės, susi- 
liejančios su sienų kontūrais, vis nukirsdavo besitęsiančią sto- 
gų liniją. Nauji namai, gyvenvietei nuolat plečiantis jūros link, 
buvo statomi vis žemiau. Pirmieji gyventojai įsikūrė ant kalvų, 
kad iš aukštai matytų, kas dedasi lygumoje, ir galėtų apsiginti 
nuo galimų antpuolių. Daugėjant gyventojų, namai pradėjo 
augti ir pačioje pakrantėje. 

Lengvas ryto rūkas trukdė aiškiai įžvelgti formas, bet nekei- 

tė bendro miesto vaizdo. Sisifas dažnai svajodavo apie didelį 
miestą, galingą ir gerbiamą. Bet prieš jo akis kol kas driekėsi tik 
kukli gyvenvietė su siauromis gatvelėmis, kurioje, beje, didžiąją 
dienos dalį knibždėte knibždėjo Žmonių. Iš ten, kur jis sėdėjo, 
buvo galima apžvelgti visą įlanką, kurios gilumoje buvo įsikūręs 
Epyras ir jo uostas. Užtakis buvo panašus į milžiniškus pražio- 
tus nasrus, pasiruošusius bet ką praryti, kad dar labiau išsiplės- 
tų. Čia pat už jo stūksojo impozantiškos Akrokorinto formos. 
Didžiulė uola, iškilusi beveik ant pačios kalvos viršūnės, primi- 
nė dievybę, sargybinį, pastatytą virš miesto, kad jį apsaugotų 
nuo priešų ir laiko. Žvelgiant iš vakarų į rytus, švelni kreivė ve- 
dė akis iki uolos viršūnės, kur jos galėjo pailsėti, kol tiesiai virš 
jūros atsivėręs skardis dar nesukėlė savotiško svaigulio. Saulė 
ką tik apšvietė iš priekio šias klintines besikeičiančių spalvų sie- 
nas, iš pradžių pilkas ir kone bespalves, bet vėliau, įsidienojus, 
žaižaruojančias šviesoje. 

Sisifo Žvilgsnis sustojo ties ta neryškiai matoma vietove, Ak- 
rokorinto plokščiakalniu. Pamanė, kad būdamas ten, ko gero, 
neįžvelgtų tos vietos, iš kur dabar jį stebi. Tačiau į galvą atėjusi 
mintis pergudrauti tą sukčių Autolyką privertė atplėšti akis 
nuo patrauklaus peizažo. Sisifas tebestovėjo susimąstęs žemių, 
kuriose karaliavo, pakraštyje, bet staiga nebematė nieko kita, 
tik kerštą. Autolykui teks patirti pažeminimą, nenuplaunamą 
negarbę, neišdildomą gėdą, kurios niekas neprivers pamiršti. 
Tad reikia liudininkų. Bet kaip surinkti tokią minią Žmonių, 
kad įvykdytų bausmę, kurią jis numato tam vagiui? 

Horizonto linijoje pasirodžiusi burė grąžino jį į tas vietas, 
nuo kurių vaizduotėje jis buvo trumpam nutolęs. Nebuvo jo- 
kios abejonės, laivas plaukė Epyro link. Matyt, tai buvo vienas 
iš tų pirklių, kurių vis daugiau kasdien pritraukdavo augantis 
miestas; Sisifas, beje, tuo tik džiaugėsi. Jis pamanė, kad burė 
juda pirmyn tik tada, jei jis jos nestebi. Kurį laiką ją sekant, 
atrodė, kad ji stovi vietoje. 

Autolyko paveikslas, lyg to ir telaukęs, vėl stojo jam prieš 
akis. Sisifas ėmė kurti keršto planą. Jis tebebuvo paskendęs 
apmąstymuose, kai, išgirdęs nelygų kvėpavimą, suprato, kad 
grįžo Poifilas. 

— Na, ir ką? 

— Galite nebesukti galvos, valdove. Atidžiai apžiūrėjau Že- 
mę: viskas aišku - tai paties Hermio darbas. Tik jūsų vagišius 
dar labiau patobulino šį būdą. Telyčios tempė šakas, kad nu- 
šluotų pėdsakus. 

— Ne, Poifilai, Hermis čia niekuo dėtas. 

— Valdove, bet juk pats man paaiškinote, kaip jis veikė. "Tai 
tokia pati klasta, panaudotas tas pats būdas. 

— Mano mielasis Poifilai, šitas vagis yra dar gudresnis, nei aš 
maniau. Jis stengiasi mus priversti patikėti, kad dėl visko kal- 
tas Hermis. Kad įtarimas nekristų ant jo, supranti? Jo klasta 
dar didesnė, nes jis įžeidžia dievą. Mes jį išrūkysim iš jo urvo, 
bet kol kas pailsėk. Prisėsk šalia manęs. 

Tarnas atsisėdo per pagarbų atstumą ir palaukė, kol jo šei- 
mininkas pradės pokalbį. Jis žinojo, kad Sisifas mėgsta kalbė- 
tis su savo tarnais, išklauso jų nuomonės. Jis negalėjo supras- 
ti, kaip tiesioginis nemirtingųjų palikuonis galėjo gerbti jį, var- 
getą. Bet manė, kad kaip tik dėl to, jog yra menkas žmogelis, 
jis ir negali suvokti šio visagalio valdovo užmojų. 

— Poifilai, juk seniai man tarnauji, tiesa? 

— Taip, valdove. Nuo tada, kai jūsų tėvas Eolas nupirko ma- 
ne iš vieno kretiečio, kuris pats buvo mane pagavęs. 

— Tu kažkada buvai laisvas žmogus? 

— Taip, didysis valdove... Bet anuometinė laisvė mane slėgė 
labiau nei dabartinė vergovė. Aš buvau vargšas ir apgailėti- 
nas. Mūšiai man neatnešė šlovės, kurios taip trokšta vyrai. O 
pas jus aš esu vertinamas. Žinau, kad mane saugote. Be to, yra 
gyvuliai. Jie mane myli labiau nei bet kas kitas pasaulyje. 

— Tu neturi žmonos? 

— Ne, valdove. 

— Ir nesistengi susirasti? 

— Turiu labai daug darbo, norėdamas gerai jums tarnauti, 
valdove. Merginos mano, kad aš tinginiauju drybsodamas ša- 
lia jūsų bandos ir kartais iš manęs šaiposi. Tegul sau juokia- 
si... Jos gi nežino, kad nuo gyvulių nė akimirką negalima nusi- 
sukti. Kai pučia vėjas ir kai nuo lietaus apsunkusi ėriukų ir 
avių vilna gali imti lenkti juos prie žemės, reikia juos nuvesti 
po kokia nors pastoge ar bent jau į užuovėją nuo smarkiausios 
liūties. Be to, valdove, gyvuliai tokie panašūs į žmones! Vieni 
nepaisytų jokių pavojų, kiti bijo mažiausios muselės. Su jais 
reikia kalbėti, guosti, padėti baikštiesiems, apraminti išsišo- 
kėlių įkarštį. O kai serga - rūpintis jais kaip gydytojas Žmonė- 
mis. Ar žinote, valdove, kaip karvių kepenims gali pakenkti 
pipirnės? O čiobreliai? Nuo jų užtrūksta avys. Jei gyvulys pra- 
deda kinkuoti galvą, reikia kuo greičiau priversti jį išsivemti 
arba išspjauti nuodingąją žolę, kurią, matyt, yra prarijęs. Taip 
pat reikia sveikus gyvulius atskirti nuo sergančiųjų, nes jei lai- 
ku tuo nepasirūpinsi, dėl ligos gali išgaišti visa banda. O jei 
neatsargieji nuklysta nepaisydami perspėjimų ar jų nesužiūrė- 
jus šunims, tenka ginti juos nuo vilkų ir hienų, kurie vis slan- 
kioja apylinkėse, tykodami švelnios ir šviežios mėsos. Todėl 
jūsų piemenys, valdove, neišskiriant manęs, išmoko valdyti lan- 
ką ir šaudyti iš jo taip pat taikliai kaip ir tavo šauliai. Be to, 
žvėrys dažniausiai puola naktį, todėl mes beveik niekada ne- 
sudedam bluosto. Ir tai dar ne viskas! Ožkas ir avis reikia kas 
rytą ir kas vakarą pamelžti, perkošti pieną, pakaitinti jį medi- 
niuose dubenėliuose, surauginti įpylus figų sulčių, supilstyti 
rūgpienį į gražius koštuvėlius, kuriuos iš vytelių pina tavo rū- 
mų tarnaitės, įsitikinti, kad viskas nukošta, apsaugoti nuo vabz- 
džių suspaustus sūrius... Ir dar, garbusis Sisifai, aš jums nepa- 
sakoju apie gyvulius, kuriuos reikia kastruoti, apie nenatūralų 
poravimąsi, apie bulius, nuo kurių nė akimirką negalima nu- 


18 FRANCOIS RACHLINE aš SISIFAS 


leisti akių, apie jaučius, kurie vešliose ganyklose persiryja Žo- 
lės, nei apie tuos, kurie dreba ar griežia dantimis, susirgę ko- 
kia nors nepagydoma liga, ir kuriuos reikia paskersti, nes jie 
gali apkrėsti visus kitus gyvulius. Man nieko nėra skaudžiau 
už tai. Suprantate, jie mano draugai, mes nesiskiriame nei die- 
ną, nei naktį. O jūs norėtumėte, kad man dar liktų laiko mer- 
ginoms! Be to, aš jau per senas. 

Sisifas klausėsi savo piemens savotiškai susigraudinęs. Žiū- 
rėdamas į tą visko mačiusio žmogaus veidą, negalėjai supras- 
ti, ar jis jaunuolis, ar senis. Jis visą laiką šypsojosi ir atrodė, 
kad daugiau nei bet koks žynys išmano apie gamtos paslaptis 
ir apie audras ar gaisrus įspėjančius ženklus. Beje, visi pieme- 
nys žinojo, kad jis moka gaminti gydomuosius tepalus, skaityti 
likimą iš žvaigždžių ir susikalbėti su gyvūnais. 

— Kaip manai, Poifilai, kokio amžiaus galėtų būti mūsų vagis? 

— Jis, žinoma, patyręs Žmogus. 

— Labai patyręs. Žinau, kuo jis vardu. 

- Žinote, kuo jis vardu? Tai tuojau pat einam ir pareikalau- 
kim, kad grąžintų jūsų telyčias! 

— Ne. Jis atsisakys pripažinti jas pavogęs. Paprasčiausiai pa- 
reikš, kad kaltinu jį be pagrindo. 

— Ar aš jį pažįstu? 

— Tai Autolykas. 

— Autolykas? Hermio sūnus! Dabar suprantu, kodėl liepėte 
man patikrinti, ar nebuvo mėginta nušluoti pėdsakų šakomis. 
Autolykas! "Tas didikas baisiai piktas, tik ir žiūri, ką nubausti 
ar primušti. 

— Žinau, Poifilai, bet šįkart jis praras savo garbę. Aš nusvie- 
siu jo puikybę žemėn ir trypsiu tol, kol iš jos nieko nebeliks. 

— Nueikim pas jį ir pažiūrėkim, kokias telyčias jo piemenys 
gano. 

— Jos visos panašios kaip du vandens lašai. Taip nepriversi 
Autolyko suglumti. 

— Aš gi pažįstu mūsų gyvulius, lengvai juos atskirsiu net iš 
tūkstančio. 

— Tu pamiršti, Poifilai, kad tavo žodžiai, palyginti su Autoly- 
ko, tebus naujagimio knerkimas prieš žaibais besisvaidantį 
Dzeusą. Be to, jis, aišku, jau bus perdažęs mano gyvulius kaip 
paprastai. Ne, Žinai, ko mums reikia? Mes turim sugalvoti to- 
kią gudrybę, kad Autolykas niekaip negalėtų išlipti sausas iš 
vandens. 

Sisifas ir Poifilas patraukė kalvos, kurią dabar jau glostė sau- 
lė, link. Šunys atbėgo jų pasitikti, vizgindami uodegas, džiaug:- 
damiesi, lodami, rodydami dantis tarytum šypsotųsi. Sisifas pri- 
tūpė ir leido jiems palaižyti savo veidą, kaip mėgo daryti Žais- 
damas su Ipsu, medžiokliniu šunimi, kurį buvo pasilikęs rū- 
muose. Leidosi laižomas net paties galingiausio gauruoto avi- 
ganio gyvomis rudomis akimis, kurio krūtinė buvo beveik su- 
lig pečiuito kario. 

— Šunys, Poifilai, šunys! Jie juk turėjo pradėti loti, kai pa- 
tamsy atsėlino mūsų vagišius. 

— Taip, valdove, iš aš apie tai pamaniau. Bet nei šiąnakt, nei 
anais kartais negirdėjau, kad jie bent cyptelėtų ar suurgztų. 

Pasklidę po kalvą galvijai rupšnodami ar atrajodami ramiai 
ganėsi, visiškai nekreipdami dėmesio į triukšmą, kurį sukėlė 
šunys, pamatę ateinančius abu vyrus. Kai kurie jų trumpam 
atsigręžė, bet, išvydę Poifilą, nusiramino. Sisifas, lydimas pie- 
mens, juos apžiūrėjo. Šis kai kuriems paplekšnojo per kojas, 
apčiupinėjo vieno jaučio ragus, paglostė tankų karvių plauką. 
Nepastebėjo nieko neįprasta. Paskui priėjo prie didelio stip- 
raus gyvulio, gražuolio jaučio, rudu žvilgančiu plauku ir pakė- 
lė jo užpakalinę koją. 

- Šitas nedaug tejudėjo šiąnakt, valdove. 

— Iš kur Žinai? 

— Pažiūrėkite, nė žolelė neprilipusi prie kanopos. 

Sisifas įdėmiai pasižiūrėjo į kanopą ir nusišypsojo. 

— Poifilai, tu pakišai man vieną mintį. 

Palikę vis ramiai tebesiganančius gyvulius ir šunis, nuste- 
busius ar nuliūdusius, kad jie jau išeina, abu vyrai vėl pasu- 
ko pakrantės taku į Epyrą. Tolumoje matėsi į uostą plau- 
kiantis laivas. Sisifas paaiškino Poifilui, kokią gudrybę su- 
manė. Šis tik nusistebėjo valdovo sumanumu linkčiodamas 
galvą. Planas atrodė nepriekaištingas. Dabar reikėjo nesu- 
klysti jį vykdant. 

— Turi pradėti veikti tik tada, kai būsime tikri, kad Autolyko 
arti nėra. Taip pat turi susirasti pagalbininką, nes viskas turi 
būti atlikta greitai. Dėl menkiausio sugaišimo viskas gali Žlug- 
ti. Turi veikti tiksliai ir būti viską apskaičiavęs. 

— Ojei Autolykas suuos apie jūsų planą? 

— Tai jokiu būdu neturi atsitikti. Tikiuosi, kad šiąnakt jis vėl 
pavogs iš manęs karvių, bulių ar avių, ne tiek svarbu ko. Svar- 
bu, kad pavogtų, kad vienaip ar kitaip juos nudažytų ir kad 
visi manytų, jog tie gyvuliai priklauso jam. 

— Bet aš dar nebūsiu spėjęs visko padaryti. 

— Būsi, nes turėsi atlikti užduotį dar šiandien, prieš tai, kol 
tamsa nusileis ant kalvos viršūnės. Geriausia būtų, jei tuojau 
pat grįžtum prie bandos, pasirinkęs tau padėsiančius vergus. 

Poifilas nusijuokė bedante burna, iškalbingai atsakydamas į 
suktą savo šeimininko žvilgsnį. Tuo metu jie įžengė į Epyrą. 
Nuo grindinio akmenukų atsispindėjo šviesa, kurią brėkštanti 
diena skleidė po miestą. Saulė jau šildė rausvas ir žydras na- 
mų sienas. Nemja, belaisvis, vadovaujantis asmeniniams val- 
dovo tarnams, kaip tik ėjo pro sunkius medinius vartus, iš va- 
karų saugančius miestą, kai pastebėjo abu vyrus. Jis sustojo 
kaip įbestas, tarytum būtų nustebęs, kad taip greitai rado tai, 
ko ieškojo. 

— Būkit pasveikintas, valdove Sisifai. Džiaugiuosi jus maty- 
damas. 

— Na, Nemija, kas nauja? 

— Valdove, atnešiau jūsų drabužius, bet niekur negalėjau jūsų 
rasti. Paprastai juk mėgstate pasitikti auštančią dieną terasoje. 

— Tu pasirengęs uoliai man tarnauti, Nemja, todėl nesiste- 
biu, kad nerimauji. Bet aš Žinau, ką darau, net kai prieš aušrą 
tyliai prasmunku į Epyro gatves ir išeinu pasivaikščioti po lau- 
kus. Tačiau tu pasirodei kaip tik laiku. Man reikia, kad padė- 
tum Poifilui. Kartu su juo pasirink dar trejetą ar ketvertą vyrų, 
žiūrėk, kad būtų vikresni. Jis tau paaiškins, koks reikalas. Ir 
noriu, kad jis išeitų su jais kaip galima greičiau. 

— Galite manim pasikliauti, valdove. Pasiųsiu geriausius vyrus. 

— Svarbiausia, kad jie mokėtų laikyti liežuvį už dantų. 

Sisifas leido abiem vyrams eiti žemyn, namų, kur gyveno jo 
tarnai, link. Vos tik žengė pro nedidelius vartus, vedančius į jo 
apartamentus, Ipsas atlėkė jo pasitikti. Šuo pašoko ir valdin- 
gai uždėjo letenas šeimininkui ant krūtinės. Be paliovos vizgi- 
nama uodega liudijo džiaugsmą ir išdavė didelį susijaudini- 
mą. Sisifas kiek pastovėjo šuns apkabintas, glostydamas tankų 
jo nugaros kailį. Paskui, lydimas vis dar nenustygstančio pėd- 
sekio, ryžtingu žingsniu perėjo kiemą, kurio vienoje pusėje bu- 
vo išsidėstę jo sūnų - Glauko, Ornitiono ir Tersandro - kam- 
bariai, o kitoje - sandėliai, kur rikiavosi ąsočiai su alyvuogių 
aliejumi, pintinės su razinomis ir vynai iš Frigijos, kuriuos jis 
laikė šalia gėrimų iš savo paties vynuogynų. Nukirto kampą 
pereidamas vidiniu kiemu, besiribojančiu su ginekėja*, ir pa- 
suko koridoriumi, kurio sienos buvo padengtos gipso plokštė- 
mis, nedidelių akmeninių laiptelių link. Jais užkopė į savo žmo- 
nos kambarį. Atsisėdusi ant lovos krašto, ji šukavosi ilgus, juo- 
dus, ant pečių krintančius plaukus. 

— Sisifai! Pagaliau grįžai, mielasis. Nemja jau du kartus bu- 
vo atėjęs ir klausinėjo, kur galėtų tave rasti. Jis nežinojo, ką 
daryti. Aš jį nuraminau, bet ir pati dairiausi tavęs iš terasos. 


* Ginekėja - moterų patalpa senovės graikų namuose. Vert. 


22 FRANCOIS RACHLINE Iš SISIFAS 


— Brangioji Merope, leisk pirma tave pabučiuoti. Ar seniai 
nebemiegi'? 

— Nuo tada, kai tu patyliukais išsliūkinai. 

Sisifas nerimavo dėl žmonos sveikatos: jos išsipūtęs pilvas 
kartkarčiais sujudėdavo nuo kūdikio, kurį ji nešiojo, judesių. 
Meropė apkabino ranka savo pilvą ir nusišypsojo. 

— Tavo ketvirtasis sūnus bus stipruolis. 

— Tu tikra, kad bus berniukas? 

— Taip, Sisifai, tikra. Mes jį pradėjome dešimtą mėnesio die- 
ną, pačią palankiausią dieną, kad gimtų berniukas. 

— Ar pakankamai turėsi pieno šįkart? 

Meropė atsidengė krūtinę. Apvalus ir nugludintas alebastras 
kabojo ant odinio raištelio ir siūbavo tarp jos krūtų. Balkšvas 
akmens spindesys kontrastavo su bronzine oda ir tamsiai ru- 
dais speneliais. Sisifas paėmė pieno akmenį ir sugniaužė delne. 

— Tavo krūtinė tokia pat graži kaip Afroditės, Merope. Ma- 
no sūnui greitai labai pasiseks, jei šis akmuo pasistengs ir ge- 
rai atliks savo vaidmenį! 

Sisifas pabučiavo iškvepintas Meropės krūtis ir pats sutvar- 
kė žmonos tuniką. 

— O kurgi mano anūkas? 

— Hiponojas? Ginekėjoje, žinoma, su Atropoja, arba grei- 
čiausiai ant sūpuoklių. Nuo tada, kai tau kilo mintis pakabinti 
ant seno alyvmedžio, dviem virvėmis eglės lentą, jis puola ten 
prabudęs, ir vargšė tarnaitė turi nuolat jį supti. Prieš tau grįŽ- 
tant, jis buvo atėjęs ir klausė, kur tu. 

Sisifas įsakė, kad būtų pasirengta pateikti pusryčius. Prieš sės- 
damas prie stalo, jis paprašė paruošti jam drungno vandens, 
kad galėtų nusiplauti druską, kuri nusimaudžius jūroje nusėdo 
ant kūno. Tarnai nuėjo paimti iš drabužių dėžės lininio gelsvo 
chitono, kurį moterys pasiuvo iš įvairių medžiagos stačiakam- 
pių, ir užvilko jį šeimininkui ant nuogo kūno. Paskui šis pasite- 
pė rankas aliejumi ir pasuko į megarą vakarinėje rūmų pusėje. 

Į jį vedė 1lgas portikas su kolonomis, puoštas scenomis su gy- 
vūnais. Iš viduryje įrengto židinio kilo lengvas dūmelis, išeinan- 
tis pro angą lubose, kuri kartu buvo šviesos šaltinis. Sisifas atsi- 
sėdo į krėslą ąžuoline atkalte ir drožinėtais alyvmedžio ranktū- 
riais. Vergė atnešė suolelį, ant kurio jis paprastai užkeldavo ko- 
jas. Meropė atsisėdo priešais jį. Tarnai pastatė priešais valdovą 
ir jo žmoną apvalius staliukus, paskui ant kiekvieno padėjo po 
pintinėlę su duona. Vergė užpylė Meropei ant rankų vandens. 
Figos, razinos, ožkos sūris ir medus nuklojo staliukus. Įpylę pie- 
no į molinius pusryčiaujančiųjų puodelius, tarnai pasitraukė ir 
atsistojo iš abiejų durų pusių laukdami tolesnių įsakymų. 

— Kas atsitiko, Sisifai? Kas tau kelia nerimą, kad palieki mane 
iš pat ryto? 

— Kai kas iš manęs tyčiojasi. 

— Kas gi drįsta nesiskaityti su tavo galybe? 

— Mirtingasis, nemirtingojo sūnus. Jo vardas Autolykas. 

— Jaunosios ir gražiosios Antiklėjos tėvas? 

— Taip, jis. Nežinau, kaip jam pavyksta, bet jis pavagia mano 
galvijus tiesiai iš po nosies mano geriausiam piemeniui. 

— Ar žinai, kad Antiklėja ką tik pažadėta žaviajam Laer- 
tui? 

— Taip ir maniau... Iš viso pradingo beveik keturiasdešimt 
gražiausių mano telyčių. Dar dvylika šįryt. 

— Vestuvės vyks šiomis dienomis. 

— Šiąnakt sapnavau tokį sapną, kad likau nepailsėjęs. Sap- 
navau, kad mano galvijai nuvesti toli nuo mūsų ganyklų, ir gir- 
dėjau, kaip kvatoja vagis. Nuo pirmųjų vagysčių saulė jau daug 
kartų kilo ir leidosi, bet tas sukčius vaipysis nebeilgai. 

— Žmonės šneka, kad vestuvės bus pasakiškos. Liepiau su- 
klostyti tunikas, ir tavo, ir savo. Sakė, kad jos jau paruoštos. 
Reikėtų pasimatuoti. 

— Šįryt ant jūros kranto mane aplankė Enaretė. Tai iš jos 
sužinojau vagišiaus vardą. 

— Sisifai, garbusis mano vyre, tu gi visai manęs nesiklausai! 

— Ne, Merope, aš puikiai girdžiu tavo žodžius. Ir vestuvės, 
apie kurias kalbi, beje, padės įgyvendinti mano tikslus. 

— Tavo tikslus? 

— Taip. 

— Vestuvių dieną? 

— Taip. 

— Bet kodėl tau visko neišsiaiškinus iškart su pačiu Autoly- 
ku? 

— Brangioji, leisk man sutvarkyti šitą reikalą taip, kaip esu 
numatęs. 

Sisifas pauostė ant stalelio pamerktų šakelių puokštelę, ku- 
rios iš pradžių nepastebėjo. 

— Koks čia augalas? 

— Eukaliptas. Vienas finikiečių pirklys neseniai pradėjo par- 
davinėti tokias puokšteles aikštėje ant kalno. Jis sako, kad ši- 
tas augalas pasižymi vaistingosiomis savybėmis. Turėtum pa- 
klausti savo gydytojo Iometelio, ką jis apie tai mano. Nežinau, 
iš kur tas augalas kilęs. Gal iš Kretos? Ar tau patinka kvapas? 

— Tu puikiai pasirinkai, Merope. Jis nuostabus. 


Staiga atsidarė durys. Vienas iš dviejų tarnų, saugojęs įėjimą, 
priėjo prie Sisifo ir pranešė, kad vienas didžiųjų vartų sargybi- 
nis labai prašo leisti su juo pasikalbėti. Sisifui davus įsakymą jį 
įleisti, vyras įėjo. Susijaudinęs, skubėdamas kuo greičiau pra- 
nešti žinią, jis ėmė burblenti: 

— Valdove, valdove... Būk pagarbintas... griaustinis... Dzeu- 
sas... liepsnos... žaibai... tai siaubinga... 

— Gal malonėtum atsipeikėti ir papasakoti, kas tave verčia 
trukdyti mane, ramiai bevalgantį? 

— Dovanokit, valdove, dovanokit... Bet dangus griūva ant 
Epyro ir grasina miestui... 

— Eik jau, nekalbėk nesąmonių! Saulė kyla į dangų ir šildo 
mūsų miestą. Visur ramu. 

— Ateikite, valdove, ateikite. Meldžiu, eime su manim... Pas- 
kubėkite, antraip bus per vėlu, ir supykęs Dzeusas jau bus su- 
griovęs Epyrą. 

Sisifas pakilo, paskui jį ir Meropė. Jie nuėjo į terasą ir pa- 
žvelgė į miesto pusę. Šiltas oras, žydras dangus ir švelnus vėje- 
lis niekaip nesiderino su dusliu triukšmu, kurį jie galėjo išgirs- 
ti įtempę ausis. Sisifas papurtė pasiuntinį už pečių. | 

— Ar tau protas pasimaišė, kad kalbi man apie Dzeuso siautė- 
jimą? Tai koks nors kalvis kala ant savo priekalo. 

— Prisiekiu, valdove, tai nebuvo sapnas... žaibai skrodė dan- 
gų... 

— Tu juos matei savo paties akimis? 

— Taip, valdove, ir atbėgau pas jus, o ausyse man tebegriau- 
dėjo Epyrui grasinantis griausmas. 

Triukšmas tapo garsesnis. Jis priminė duslų ir netolygų dar- 
dėjimą. Sisifas, lydimas Meropės, perėjo rūmus ir atsidūrė ry- 
tiniame įvirtinime, iš kur galėjai vienu žvilgsniu aprėpti vin- 
giuojantį kalnų kelią į Epyrą. Iš juo artėjančio dulkių debesies 
abiejų šonų vis švysčiojo žaibai. Karalius suprato, kad tuos pa- 
prastus žmones galėjo išgąsdinti šitas su niekuo nepalyginamas 
vaizdas, verčiantis manyti apie dievo įniršį. Už paskutinio posū- 
kio, prieš pat įvažiavimą į rūmus, visa paslaptis paaiškėjo. 

Dulkių kamuolių stulpuose skendėjo vežimas. Vežikas tvir- 
tai laikė rankoje vadeles, valdydamas du baltus žirgus, nuo 
kurių žliaugė prakaitas. Šalia jo tiesus ir išdidus sėdėjo vyras, 
kurį galėjai palaikyti pačiu dievu. Vežimo gale ilgais raudo- 
nais odiniais diržais pritvirtinti bronziniai skydai su trenksmu 
daužėsi į žemę, keldami siaubingą kurtinantį triukšmą. Besi- 
daužant metalui, į visas puses švytėdamos lėkė žiežirbos. 

Persigandę tarnai buvo nulėkę pasislėpti už miežių sandė- 
lio. Sisifas sušuko jų pusėn: | 
tinguoju, štai taip atvykusiu mūsų aplankyti! Ir, užuot drebėję 
kaip epušės lapai, paskubėkite atverti vartus mano broliui Sal- 
monėjui ir jo palydovui. 

Sunkūs ąžuoliniai vartai tuojau pat atsivėrė ir prisiglaudė 
prie tankių prožirnių kuokštų, augančių abipus portalo, kurį 
žingine perėjo žirgai. Kanopų bildesys aptilo ir galop visai nu- 
rimo, kai keistasis vežimas buvo pastatytas kinkymo kieme. 
Abu vyrai išlipo pasisveikinti su šeimininkais. Salmonėjas vil- 
kėjo šarvais ir buvo užsidėjęs šalmą su ilga skiautere ašutų, 
maišytų su garnio plunksnomis, tad atrodė lyg nužengęs iš ki- 

to pasaulio. Kai dėl jo palydovo, tai pirmiausia į akis krito tvir- 
tas kūnas ir griežti veido bruožai. Būtum galėjęs jį palaikyti 
statula. Prabilo tik Salmonėjas: 

— Būk pasveikintas, Sisifai. Būk pasveikinta ir tu, Merope. 
Štai mano brangiausias draugas Ermetionas. 

— Būk pasveikintas, Salmonėjau. Tu taip pat būk pasveikin- 
tas, Ermetionai. 

Šis nusilenkė, bet nepratarė nė žodžio. 

— Atvykome į šventę, į kurią mus kviečia Autolykas. Pama- 
nėme, kad tave aplankyti bus garbė tiek tau, tiek mums. Ką 
pasakysi apie mano vežimą? Įspūdinga? 

— Vėliau pasikalbėsime. Pirmiausia užeikite ir įsikurkite. "Tu 
ir tavo draugas turbūt pavargote kelionėje. Pailsėkite. Vėliau 
pasakysite, ko pageidaujate. 

Svečiai nuėjo į jiems skirtus kambarius, lydimi dviejų vergų, 
neabejojančių, kad veda pusdievius į jų žemiškąją rezidenciją. 
Tarnai pasirūpino žirgais, tačiau vežimo nelietė bijodami, kad 
nekiltų gaivalinė nelaimė. Ermetionas nebepasirodė, bet Sal- 
monėjas vėliau atėjo į megarą ir prisidėjo prie Sisifo su Mero- 
pe, kurie buvo grįžę į savo vietas. Tarnai pastatė priešais jį 
bronzinį trikojį staliuką, kurio melsvame keramikiniame pa- 
viršiuje buvo vaizduojamas ibį ryjantis liūtas. Salmonėjas pa- 
gyrė meistro darbą. Vienos letenos nagus suleidęs į stambią 
laukinę ožką rusvu juodais dryžiais margintu plauku, kita plėš- 
rūnas tvirtai laikė grobį, kuris leido paskutinį kvapą ar jau bu- 
vo nugaišęs. 

— Žmonės panašūs į šitą ibį, Sisifai. O dievai — tai liūtai. 
Kurioje pusėje tu? 

— Ne mes renkamės, Salmonėjau... Antiklėja, Autolyko duk- 
tė, išteka. Ruošiamasi vestuvėms, o ne karo žygiui. Kodėl tu 
apsivilkai taip, tarytum rengtumeisi į mūšį? 

— Jei būtum buvęs šalia, kai mes įvažiavome į tavo miestą, 
būtum pamatęs, kaip tavo liaudis manęs bijo. Aš trankausi per- 

kūnais, svaidausi žaibais, šėlstu tarytum Dzeusas! Vargšai žmo- 
geliai žiūri, kaip aš skrodžiu jų minią, išsproginę akis, baimin- 
damiesi dėl savo gyvybės: 0 jei aš nusprendžiau, kad išmušė 
paskutinė jų valanda? Epyro gyventojai niekuo nesiskiria nuo 
kitų mirtingųjų, jiems patinka, kai juos valdo. Elidėje specia- 
liai įsakiau nutiesti bronzinį kelią. Kai juo važiuoju, stovėda- 
mas savo vežime, žmonės mano, kad aš dievas, Sisifai. Jie dre- 
ba iš siaubo, kai lekia mano žirgai ir aidi kurtinantis besidau- 
žančio metalo triukšmas. Mačiau, kaip klaupiasi moterys man 
važiuojant pro šalį, kaip vaikai užsidengia veidus, kad neapaktų, 
kaip įsistebeilija į mane seniai, netekę žado, įsitikinę, kad jau 
žengia pirmuosius žingsnius į Pragarą. Išgirdę mane artėjant, 
kaip pašėlę ima loti šunys, o bandos lekia į šalis, kad nežūtų 
vien tik nuo mano žvilgsnio. Visi mane garbina taip, tarytum 
būčiau pats galingiausias dievas. 

— Labiausiai jie bijo nudegti nuo kurio nors deglo, kuriais tu 
švaistaisi į kairę ir į dešinę! Tai, kad visai nepaisai paprastų 
sielų, kada nors tau gali brangiai kainuoti, Salmonėjau. Jau 
nekalbant, kad liepsnos, kurių tu negaili kitiems, gali pasiekti 
tave patį ir sunaikinti, kad ir koks galingas sau atrodytum. 

— Dievas nemiršta, ar tik nebūsi to pamiršęs, Sisifai? 

— Dievai valdo Žmones, kurių likimais labai dažnai būna lin- 
kę pažaisti. 

— Tai tiesa, bet kaip saldu jiems priešintis ir žinoti, kad su- 
trukdei jų planus. Reikia stoti prieš juos akis į akį, Sisifai, ir 
pirmiausia - prieš patį didžiausią iš jų tėvą Dzeusą. Man ne- 
trūksta drąsos jam prilygti. Aš nenuleidžiu akių, kai jis pažvel- 
gia į mane. 

— Jei tu nebūtum, kaip ir aš, Eolo ir Enaretės sūnus, išvary- 
čiau tave pro Epyro vartus, kurio ramybę drumsti savo išsišo- 
kimais. 

— Kol dar taip neatsitiko, aš mielai pasigrožėčiau miestu. 

— Neatsisakyk šio malonumo. Mano miestas kaip vaikas, kas- 

dien vis auga. Greitai jis taps turtingu poliumi. Gal tau pasiū- 
lyti gidą? 

— Verčiau pasiūlyk man vergę. Dabar pirmenybę teikiu mo- 
ters kūnui. 

— Visos moterys čia turi savo darbą, ir šiuo metu nė viena jų 
nelydės tavęs į miestą. 

— Elidėje aš pasirenku verges savo malonumui tada, kai už- 
simanau. 

— Bet ne Epyre. 

— Tada eisiu vienas. 

— Kaip nori. 

Salmonėjui pasišalinus, Sisifas nuėjo į kambarį, kuriame mė- 
go pasilikti vienas, kad galėtų pamąstyti ir kurti planus. Ant 
didelio klintinio kubo buvo padėta stambi pušinė lenta, ant ku- 
rios stovėjo lempa su dviem dagčiais ir dvigubu alyvos dubenė- 
liu, švininis svarstis, vaza, vaizduojanti scenas su buliumi, ir mo- 
linė lentelė. Prie lango, ant lentynėlės formos iškyšos iš sienos, 
buvo padėtas akmeninis indas su džiovintais vaisiais. Sisifas su- 
vyniojo aukštyn į ritinėlį aliejumi išteptą pergamentą, sugerian- 
tį šviesą, sklindančią pro didelę lango angą. Langas vėrėsi į pie- 
tus, ir kambaryje, kuriame būdavo malonu žiemą, vasarą tvyro- 
davo per didelis karštis. Bet, atsidūręs toli nuo sandėlių, virtu- 
vės ir rūsių, kur dėl amžino zujimo niekada nebūdavo tylu, jis 
mėgavosi ramybe. Sisifas pažvelgė į Epyro įlanką, grožėdama- 
sis vingiuojančiais jūros ornamentais, susidarančiais uoste iš 
plaukiančių laivų užpakalyje paliekamų čia pat pradingstančių 
juostų. Atėjo metas skirti laiko valdymo reikalams. 

Jis pakvietė savo raštininką. Pasirodė pagyvenęs vyras, su- 
linkęs nuo metų naštos, vienoje rankoje nešinas moline lente- 
le, kitoje - kalamu. Pokalbiui beprasidedant, staiga į kambarį 
įbėgo mažas berniukas ir puolė prie Sisifo kelių. Šis paprašė 
raštininką palaukti. 

— Labas, Hiponojau. Ar gerai miegojai? 

— Labai blogai, valdove Sisifai. 

— Labai blogai? Kas gi sutrukdė šventą mano anūkėlio mie- 
gą? Greitai pasakok! 

— Aš sapnavau, kad mane ketino užpulti vilkas prie išėjimo 
iš olos, kur buvau pasislėpęs. Jaučiau, kaip jis kvėpuoja taip 
arti, kad norėjau lįsti gilyn į olą, bet ten buvo siaubingai tam- 
su, ir aš pabūgau. Tas žvėris niekaip neleido man išeiti, visu 
savo didžiuliu kūnu užstodamas išėjimą. Negalėjau pajudėti 
nei pirmyn, nei atgal. 

— Ir kas buvo toliau? 

— Nežinau. Atrodo, aš apsiverkiau sapnuodamas, o kai pra- 
budau, šalia sėdėjo Atropoja ir vėsia ranka glostė man kaktą. 

— Atskleisiu tau vieną paslaptį, Hiponojau, kaip vyras vyrui. 
Kitą kartą, jei koks nors žvėris, tegul ir pats baisiausias, norės 
tave užpulti, nemėgink pasprukti. Ar būtų erelis, ar liūtas, ar 
nuodinga gyvatė, sukaupk visą drąsą savo sapne ir pasitik prie- 
šą. Žiūrėk jam į akis ir leisk įniršiui save apimti. Pamatysi, išsi- 
gąs žvėris, o ne tu. Tada čiupk lanką, pasivyk jį ir nudėk. 

— Bet aš neturiu nei lanko, nei strėlių. 

— Ką gi, padovanosiu jį tau, kad visada turėtum šalia, jei pri- 
reiktų. O dabar palik mane, mudu su Archelaju turime darbo. 

Senasis raštininkas nusilenkė išeinančiam Hiponojui, kurį 
atvedusi ir už durų pasilikusi laukti Atropoja paėmė už ran- 
kos ir nuvedė ginekėjos link. Sisifas pasisodino raštininką ša- 
lia savęs. . | 

— Archelajau, užrašyk, kad šiąnakt dingo dar dvylika telyčių. 
Taip pat užrašyk vagies vardą. Tai Autolykas. Ir pasakyk man 
tiksliai, kiek gyvulių mes užrašėme tavo lentelėse nuo pat pir- 
mosios vagystės. Javų ir aliejaus pitų kiekį patikrinsime vėliau. 

Raštininkas pasidėjo nedidelį molinį šešiasienį priešais, o 
nendrinę lazdelę apvaliuoju galu atsuko į matomąją lentelės 
sienelę. Tada nubrėžė dvi tiesias lazdeles ir visai šalia paliko 
įspaudęs molyje mažą ratuką. 

— Štai, valdove, dvylika! 

— Labai gerai. O skaičiai, kurių prašiau? 

— Jie surašyti kitoje lentelėje, valdove. Keturios jos sienelės 
jau buvo prirašytos, todėl turėjau pradėti šitą. Jums leidus, 
nueisiu jos atnešti. 

Sisifas įdėmiai Žiūrėjo į įgudusia raštininko ranka parašytus 
ženklus. Lazdelių vaizdas sukėlė jam šypseną. Pamanė, kad 
Autolykas greitai neteks savojo valdžios simbolio. 

— Štai, valdove. 

Sisifas paėmė lentelę ir vieną po kito perskaitė užrašus ant 
keturių jos sienelių. Pastebėjo, kad vienoje vietoje paliktas tuš- 
čias tarpas. Pirštu parodė jį Archelajui. 

— Kodėl čia nebaigei rašyti? 

— Todėl, valdove, kad kiekvieną sienelę paskyriau skirtin- 
giems gyvuliams. Pirmojoje rašau apie bulius, antrojoje - tik 
apie telyčias, trečiojoje, ne visai užpildytoje, apie jaučius, o 
ketvirtojoje - apie veršius. 

— O kurgi apie ožkas, apie ėriukus ir avis? 

Archelajas parodė trečią lentelę, taip pat gausiai išmargin- 
tą įrašais. 

— Pamaniau, valdove, kad vieną lentelę vertėtų paskirti avims 
ir vieną raguočiams. 

— Ir teisingai padarei. Pats nebūčiau geriau sugalvojęs. Taigi 
sakyk, kiek tiksliai gyvulių trūksta. 

— Tris kartus po dešimt ir šešių, du kartus po dešimt ir vie- 
no, dešimt ir penkių, ir dar devynių. Aštuonis kartus po de- 
šimt ir vieno, valdove. 

Sisifas patenkintas nužvelgė molinę kaladėlę. 

— Kur tu laikai visas šitas lenteles, Archelajau? 

— Ten, kur patarėte, valdove, netoli didžiojo kiemo aukuro, 
kambaryje, į kurį, be manęs, niekas negali įeiti, — išskyrus, Ži- 
noma, jus. 

— Ar jis pakankamai didelis, kad ten tilptų visos mano 
apyskaitos? 

— Aš ne viską rašau ant lentelių, valdove. Kai ką - ant per- 
gamento, kad sutaupyčiau vietos. Be to, nuolat sunaikinu ne- 
bereikalingas lenteles. 

— Labai gerai, labai gerai... Ar tau ko nors trūksta, Arche- 
lajau? 

— Taip, valdove. Trūksta sepijų rašalo. Mano mokiniai daug 
jo išnaudoja atlikdami užduotis. Beveik visai nebeturiu atsargų. 

— Tu jo gausi. Ar dar kuo nors galiu padėti? 

— Nebent pasakyti, kaip dar geriau galėčiau jums tarnauti. 

— Aš tavim patenkintas. Gali eiti, tik ne per toli, man greitai 
vėl tavęs prireiks. 

Archelajas nusilenkė ir pasišalino pro tą patį prieškambarį, 
pro kurį išėjo ir Atropoja su Hiponoju. Sisifas ištiesė ant stalo 
papiruso ritinį, prispaudė jo galus akmenimis ir palinko virš 
brėžinio, kurį anglimi buvo nubraižęs Ptolimeinas, jo archi- 
tektas. Tai buvo Epyro ir jo apylinkių planas. Įrėmęs didįjį pirštą 
į tą vietą, kur buvo pažymėtas Akrokorintas, Sisifas kaip tik 
ten nagu įspaudė nedidelį kryžiuką. Paskui atidarė duris ir įsakė 
pakviesti Ptolimeiną. Šis tuojau pat atėjo, tarytum būtų neto- 
liese laukęs, kol šeimininkas jį pakvies. 

— Norėjote mane matyti, valdove? 

— "Taip, Ptolimeinai, norėjau vėl pasikalbėti su tavim apie 
savo planą. 

— Apie savo bokštą"? 

— Taip, apie savo bokštą. Žinau, manai, kad tai beprotybė, 
bet aš laikausi savo. Noriu, kad jis iškiltų virš Epyro. 

— Valdove, bet mes jau daugybę kartų apie tai kalbėjomės. 
Tik titanams arba didvyriams pavykdavo pastatyti akmenines 
uolas Akrokorinto kalnagūbryje. Juk savo bokštą norite pa- 
statyti ant jo viršūnės? 

— Taip, Ptolimeinai! Ir ne tik akmenines uolas turėsime ten 
užkelti, bet ir marmuro luitus. Baltojo marmuro luitus. 

— Marmuro? Tai dar blogiau, garbusis mano valdove. 

— Kodėl gi? 

— Marmuras nepatvarus, jis nuo menkiausio smūgio įskyla. 

— Vis dėlto teks pradėti darbą, nes aš taip nusprendžiau. 
Noriu, kad nubraižytum man baltojo marmuro bokšto staty- 
bos planą. 

— Bus taip, kaip jūs pageidausite, valdove Sisifai. 

— Taip pat noriu, kad bokštas ne styrotų vienas ant kalvos, o 
būtų apjuostas siena. 

— Norite pastatyti citadelę? 

— Taip. 

— Gerai, valdove. Ar galiu nuolankiai jūsų paklausti, kam 
bus skirtas šis kūrinys? 

— Ar buvai kada užkopęs į Akrokorintą, Ptolimeinai? 

— Žinoma, valdove. Jūsų velionis tėvas, mūsų karalius Eolas, 
atskleidė man jo grožį, kai dar buvau mažas, ir nuo to laiko 
dažnai nueinu ten pasivaikščioti. Jums leidus, esu net sume- 
džiojęs raudonąją kurapką ir šerną. 

— Prieš pradėdamas braižyti planą, dar kartą nueik ten. 
Pasižiūrėk į visas keturias pasaulio šalis ir suprasi strateginę 
mano plano svarbą. Nuo Akrokorinto kalvos viršūnės akys 
aprėpia visą šalį, ir žvilgsnis siekia šimtus stadijų. Įsivaizduok 
toje vietoje stebėjimo bokštą: niekas daugiau nebegalėtų pa- 
tekti į Arkadiją be mano žinios! Taigi mes lengvai kontro- 
liuotume Peloponesą, bent jau iš žemės. Tada mano miestas 
galėtų plėstis, didėti, klestėti, traukti gabiausius žmones ir 
patikti dievams. 

— O jūra, valdove? 

— "Tu geras architektas, Ptolimeinai, bet prastas strategas. 
Niekas niekada nevaldo jūros, kaip ir niekas nevaldo laisvės. 
Iš jos išnyra nežinomybė. Iš jos išsilaipina priešas, trokštantis 
užgrobti kito turtą, ir pirmiausia jis nusiaubia lygumą, nes kal- 
nų gyventojus jam per sunku išvyti iš savo namų. Ar pagalvo- 
jai apie rūdą, varį ir apie emalio miltelius, kurių taip reikia 

mano amatininkams? Tam, kad galėtų išgyventi, gyvuoti ir kles- 
tėti, kad galėtų įgyvendinti mano užmojus, mano tautai reikia 
taikos ir ramybės. O ir tu pats ar ramiai triūstum prie mano 
sumanytų statybų brėžinių, jei nuolat drebėtum dėl savo gyvy- 
bės? Mano bokštas bus savotiškas pranašas, Ptolimeinai, jis 
mus įspės apie pasalūniškas užmačias. Supranti? 

— Taip, valdove. 

— Tada taip pat žinok, kad noriu iš to bokšto viršūnės, pa- 
žvelgęs į rytus, matyti Tėbus, mano brolio Atamanto valdomą 
miestą, o metęs žvilgsnį į pietus — Mikėnus, apie kurių pra- 
bangą esu daug girdėjęs. 

— Bet, garbusis Sisifai, Tėbai yra už trijų šimtų stadijų nuo 
Epyro, ir vaizdą užstoja kalnai. Kai dėl Mikėnų, tai mus nuo 
jų skiria daugiau nei šimtas stadijų. Manau, kad tik erelis skris- 
damas be jokių lankstų gali visa tai matyti, o ne žmogus, ku- 
riam vis trukdo tai sklypai, tai daubos, tai lygumos. 

— Ką gi, tuomet pats apskaičiuok, kokio aukščio turi būti 
bokštas, kad išsipildytų mano troškimas. Nedelsdamas pranešk 
man, ką būsi sugalvojęs. O dabar palik mane. 

Saulė įkopė į zenitą. Sisifas įsakė iškepti mėsos ir patiekti ją 
su duoniniais kviečiais. Su virtuve besiribojančiame kieme kil- 
nojamojoje krosnelėje ant žarijų raikytojas, pasiėmęs peilį 
bronziniais ašmenimis, supjaustė gabalėliais ėrieną. Atskyrė 
dalį, kuri bus paaukota dievams, ir ištrynė druska bei čiobre- 
liais savo šeimininkui skirtus gabalėlius. Taurininkas nuėjo at- 
nešti Epyro vyno, to, kurio vynuogių auginimą asmeniškai ste- 
bėjo Sisifas. Įrašas molinėje vyno žymelėje buvo padarytas raš- 
tininko Archelajo ranka. Sisifas jau ruošėsi sėsti prie stalo ta- 
me pačiame kieme, kur ką tik iškepė mėsa, kai pasirodė Poifi- 
las ir paklausė, ar valdovas gali jį priimti. 

— Ateik, Poifilai, pasidalysime tuo, kas ant mano stalo, jei 
neprieštarauji. 

— Valdove, man per didelė garbė... 

— Sėskis ir paragauk šios ėrienos. Jei dievai nusipelno savo 
dalies, kodėl ir ne pats ištikimiausias mano tarnas? 

Piemuo atsisėdo priešais savo šeimininką, pasiėmė gabalėlį 
sprandinės ir palaukė, kol valdovas užduos klausimą. 

— Poifilai, paragauk mano vyno ir pasakyk, ar jis gerėja. Pa- 
reikalavau, kad vynuogės neviršytų žmogaus aukščio. Kai vy- 
nuogienojai žemi, lengviau nuimti derlių. Jis brendo šiuose 
ąsočiuose, kuriuos matai už mano nugaros, uždengtus lininė- 
mis skepetomis, užkimštus bičių vašku užlydytais kamščiais. 
Gerk, gerk, ir pasakyk, ką manai. 

"Tarnas paėmė paauksuotą ritoną su dviem ąselėmis ir, įdė- 
miai stebint šeimininkui, lėtai išgėrė nuostabios granatų spal- 
vos vyno, prieš tai atskiesto vandeniu iš kratero. 

— Na, ką pasakysi? 

— Tai grynas stebuklas, valdove. Jūsų dėka dabar galiu nu- 
manyti, koks yra skonis nektaro, uždrausto mano padėties žmo- 
gui. Jau vien dėl to dievai galėtų jums pavydėti! 

— Nepataikauk man, Poifilai. Jis dar per daug saldus. "Tai 
trejų metų senumo vynas. Nuskynę vynuoges, nepakankamai 
ilgai palikome jas lauke vytelių krepšiuose, kaip dabar jau da- 
rome. Nuo tada, kai liepiau pailginti jų išlaikymą, ir nuo tada, 
kai jos metodiškai minamos kojomis molio kubiluose, jo ko- 
kybė pagerėjo, bet reikia dar tiek daug padaryti... Na, spėju, 
kad baigei savo darbą? 

— Taip, valdove. Dabar visus gyvulius bus galima atpažinti, 
pats Hermis neišvengtų tokių spąstų. 

— Puiku! Bet, tarp mūsų kalbant, man pakaktų, kad juose 
atsidurtų Autolykas, jo vertas sūnus. Žinojau, kad nusipelnei 
šių pietų. Dabar gerai paklausyk. Šiąnakt vėl turėsi nueiti ant 
kalvos ir apsimesti, kad saugai bandą. Pasistenk, kad mūsų 
galvijai laikytųsi arčiau kelio ar proskynos, kuria juos būtų leng- 
viau išsivesti. Tik jokių būdu nesikišk. Tegul vagis daro, ką no- 
ri. Aš netgi tau patarčiau, uolusis Poifilai, šiąnakt giliai užmig- 

ti ir sapnuoti saldžiausius sapnus. Todėl pasiimk nedidelį ąsotį 
vyno, apsvaik, pašlovink vyną, kurį tau dovanoju, leisk alko- 
holiui švelniai apimti tavo kūną, o Hipnui užvaldyti sielą. Kuo 
labiau mūsų vagišius bus įsitikinęs, kad tavo budrumas užmig- 
dytas, tuo laisviau jis darbuosis. Ar gerai mane supratai? 

— Puikiai supratau, ko jūs trokštate, garbusis Sisifai, ir, pati- 
kėkite, aš jau mokėsiu griūti kaip pėdas, kaip jūsų įsakyta. Pa- 
siklojęs gerai išdžiūvusio vilkdalgių šieno, pasidarysiu minkš- 
tą patalą, ir Hipnas kiaurą naktį nuo manęs nesitrauks. 

— Eik, Poifilai, ir rytoj auštant vėl grįžk man visko papasa- 
koti. Jei sugebėsi atsikelti... 

Sisifas pratrūko gardžiu juoku, kuris pasklido po kiemelį ir 
aidu nuvilnijo aplinkui. Poifilas taip pat nusišypsojo, gerai ne- 
suprasdamas, ar šeimininkas kviečia pasidalyti staiga jį apė- 
musiu džiaugsmu, ar derėtų jį palikti mėgautis vieną. Jis pasi- 
traukė: reikėjo grįžti į savo postą. 

Sisifas pasiliko kieme. Čia tvyrojo nuostabus kvapas. Kiemo 
pakraščius puošė juostomis susodinti augalai. Rozmarinų jūros 
tvindė raudonėlių ir bazilikų kilimus; trumpalapiai isopai Žiedų 
žydrumu rungėsi su virš jų palinkusiais dekoratyviniais česna- 
kais; pankoliai, įgavę šviesių bronzinių atspalvių, vešėjo tarp vilk- 
dalgių ir žydinčių anyžių. Rožės skaisčiai raudonai apšvietė šiuos 
kvapius gėlynus - kvepalų ir balzamų gamybos šaltinį. 

Moterų balsai pažadino karalių iš susimąstymo. Meropės 
balsas išsiskyrė iš kitų. Ji atskubėjo į kiemą, lydima dviejų tar- 
naičių. Viena jų, kitos palaikoma, verkė. 

— Ką reiškia šis triukšmas, Merope? 

— Čia, rūmuose, buvo pasikėsinta į moters garbę, Sisifai. Štai 
prievartavimo auka. 

Rauda, pertraukiama netolygaus kvėpavimo, purtė jauną 
merginą, visai smulkutę, į kurią parodė Meropė. Visa mergi- 
nos išvaizda bylojo apie išniekintą švelnumą. Ji puolė prieš 
Sisifą ant kelių ir ėmė maldauti: 

— Visagali valdove, neišvykite manęs iš rūmų! 

Sisifas pareikalavo pasakyti, kas padarė nusikaltimą, už kurį 
kitoje, anksčiau vykusioje, byloje nusikaltėlis buvo nubaustas mir- 
timi. Prieš ištardama jo vardą, Meropė nusprendė apsidrausti. 

— Sisifai, ar tikrai visiškai bešališkai įvykdysi teisingumą? 

— Kodėl šito klausi, Merope? Negi įtari mane? 

— Ne, garbusis mano vyre, bet jis artimas tau žmogus. 

— Greičiau tark jo vardą. Negaliu patikėti, kad vienas mano 
tarnų šitaip apviltų mane po mano paties stogu. 

— Nusiramink, tai ne tavo tarnas, o svečias, ir jo vardas... tu 
jau atspėjai... 

— Salmonėjas?? 

— Taip, tavo tikras brolis. 

Sisifas pasitraukė iš kiemo vidurio, kur liko klūpoti jaunoji 
tarnaitė. Jis pasirėmė alkūne į sienos išsikišusį akmenį, kiek 
pagalvojo, kumščiu pasirėmęs galvą, paskui grįžo prie aukos 
ir padėjo jai atsikelti. 

— Koks tavo darbas? 

— Aš esu mūsų valdovės tarnaitė, rūpinuosi vandeniu ir kve- 
palais, valdove. 

— Meropė sakė, kad tave išprievartavo Salmonėjas. Ar toks 
tave užpuolusio vyro vardas? 

Mergina stovėjo nuleidusi akis ir tylėjo. 

— Atsakyk! - suriko Sisifas. 

— Taip, valdove. Jo vardas Salmonėjas. 

— Tu tuo tikra? 

— Taip, valdove, taip pat tikra kaip ir dabar jus matydama. 
Jis buvo užsidėjęs šalmą su tokia skiautere, visiškai tokį pat, 
kaip tas, kuriuo dar šįryt buvo pasipuošęs dievas, svaidęsis Žai- 
bais prie tavo rūmų vartų. 

— Salmonėjas yra mirtingasis, negi to nežinai? 

— Jis kalbėjo su manim kaip dievas, valdove, aš dar iki šiol 
drebu... 

— Aš neišvysiu tavęs iš rūmų, bet įsakau daugiau nekelti ko- 
jos iš ginekėjos be atskiro Meropės leidimo. Be to, tu nebesi- 
rūpinsi jos maudymusi. Taip pat noriu, kad apsivalydama pa- 
skirtum Apolonui išpylimo aukų. Kiekvieną dieną aukok die- 
vui ir atlik viena apsivalymo ritualus. 

Mergina paslėpė veidą Sisifo tunikoje ir, sugriebusi ją ran- 
komis, pabučiavo. Kita tarnaitė apkabino ją per pečius ir išve- 
dė iš kiemo. Meropė liko stovėti šalia vyro. 

— Ką ruošiesi daryti, Sisifai? 

— Dar nežinau. Nemaniau, kad Salmonėjas galėtų taip su 
manim nesiskaityti. Iš visų mano brolių jis sunkiausiai nuspė- 
jamas ir silpnavališkiausias. Argi čia pat šįryt, visiems matant, 
jis nepademonstravo savo tuštybės? Mėgdžiodamas Dzeusą ir 
dėdamasis jam lygiu, jis turbūt pamanė, kad gali kaip dievas 
elgtis ir su mano tarnais. 

— Nubausi jį mirtimi pakariant ar pamaunant ant stulpo? 

— Pirmiausia noriu išklausyti jį patį. 

Sisifas nusprendė pats išeiti į Epyro gatves ir rasti brolį. Jam 
einant, valstiečiai lenkėsi iki pat žemės. Ne retenybė buvo taip 
susitikti karalių gražiomis dienomis: arba jis ateidavo patikrin- 
ti, kaip valstiečiai nuima derlių, arba mėgdavo paprasčiausiai 
stebėti triūsiančius amatininkus, kad ne tik suprastų, bet ir pa- 
remtų tiek vienus, tiek kitus pačiu savo buvimu šalia. Liaudis jo 
prisibijojo, bet mėgo. Nė vienas Epyro gyventojas nebūtų pati- 
kėjęs, kad Sisifas mirtingas. Visi manė, kad tarp jų gyveno die- 
vas, įsikūnijęs žmoguje, 1r ničniekas nebūtų jų įtikinęs, jog yra 
kitaip. Karalius juos labiau stebino, kad kalbėdavosi su jais, vaikš- 
čiodavo šalia, iš pažiūros buvo visiškai toks pat žmogus kaip jie. 
Epyre taip pat buvo žinoma, kad valdovas galėjo iškart nubaus- 
ti tuos, kurie jį išduodavo arba apgaudavo. Kartą Žvejai pavogė 
iš Nakso gabenamas rūmams skirtas prekes. Jo įsakymu jie bu- 
vo ieškomi, rasti, suimti, nuteisti ir nubausti mirtimi. Buvo kal- 
bama, kad jis pats pakorė tarnaitę, kuri jam primelavo. 

Karštis apgaubė miestą ir užklojo žemę balzganu rūku. Kuo 
arčiau Sisifas artinosi prie miesto, tuo aiškiau girdėjo iš ten 
sklindančio triukšmo atgarsius. Įžengęs į Epyrą, neilgai tesu- 
gaišo ieškodamas Salmonėjo. 

Šis stovėjo priešais puodžiaus krautuvėlę. Sisifas ženklu 
paprašė nesakyti broliui, kuris buvo atsukęs į jį nugarą, kad 
jis atėjo. Vienas berniukas ruošė tėvo darbui du žemės ma- 
sės ruošinius, vieną molingą, riebią, plastišką, formuojamą 
kaip tik nori, kitą - sausą, įmaišymui, į kurią pačią buvo įberta 
Kretos pemzos miltelių. Šalia puodžius naudojo rinktinį, iš- 
plautą, pirma, žinoma, ilgai dekantuotą molį, beveik visai be 
priemaišų, suminkė didelį gabalą, apšlakstė jį vandeniu ir už- 
dengė minkštu drobiniu maišu. Kitas berniukas suko rankinį 
žiedimo ratą. Ant rantuoto marmurinio disko, pritvirtinto 
ant uosinio ratuko ir pamauto ant vertikalios ašies, kad būtų 
galima jį sukti, puodžius padėjo gabalą šlyno. Suspaudė jį iš 
šonų, suteikdamas cilindro formą, prilaikė rankomis tarytum 
jį ištempdamas, kol suformavo indo kaklelį. Paskui sukišo į 
šlyno masę pirštus, modeliuodamas formą. Kartkarčiais puo- 
džius pamerkdavo ranką į nedidelį indelį su skysta mase, pri- 
menančia dumblą, ja suvilgydavo dabar jau beveik baigtą ąso- 
tį. Ratas sustojo. Galiausiai, papuoštas dviem ąsomis, odiniu 
raišteliu, ąsotis buvo atskirtas nuo aparato. 

— Gražus darbas, ar ne? 

Salmonėjas nustebęs atsigręžė ir pritardamas linktelėjo gal- 
va. Sisifas paėmė ąsotį ir ištiesė jį broliui. Prieš išeidamas iš 
krautuvėlės, jis pagyrė amatininką. 

— Ateisi į rūmus, kur tau bus sumokėta už triūsą. Kreipkis į 
Nemja. 

Puodžius pagarbiai nusilenkė. Salmonėjas apžiūrinėjo ąso- 
tį neslėpdamas susižavėjimo. 

— Ačiū už dovaną, ji nuostabi. 

— Gali nedėkoti. Aš paprasčiausiai norėjau pasikalbėti su 
tavim akis į akį. 

— Ko tau iš manęs reikia? 

— Verčiau eime pas mane. 

Pasiekę rūmus, abu vyrai užsidarė Sisifo darbo kambaryje. 
Buvo duotas įsakymas daugiau jų netrukdyti. Salmonėjas paė- 
mė į rankas dažyto molio dubenėlį, paskui jaspio figūrėlę. Ma- 
šinaliai jas apžiūrėjo, padėjo atgal, vėl paėmė, lyg mėginda- 
mas įspėti, kokia tai medžiaga ar kokia talpa. Sisifas nejudėjo. 
Temti dar nepradėjo, bet, vakarui artėjant, nepastebimai ma- 
žėjo Šviesos. 

— Tavo mieste, brangusis broli, išradingai dirbama, čia gims- 
ta gražių kūrinių, daug gražesnių nei Elidėje. Bet čia nuobo- 
du! Aš mačiau tik darbininkus, amatininkus, žvejus, valstie- 
čius su mulais, batsiuvius, puodžius... Galima pamanyti, kad 
Epyre visi tegalvoja apie darbą! O kurgi tada malonumai? 

— Brangusis broli, nors mano miestas dar nepasiekė to spin- 
desio, kurį noriu jam suteikti, jis toks pat kaip ir visi kiti pa- 
saulio miestai. Nuotykių ieškotojai sutinka čia tremtinių, bėg- 
liai derasi su laivų kapitonais, perėjūnai apsistoja, kol sutvar- 
kys kokį nors reikalą, o burtininkai naudojasi savo gabumais 
mulkindami tautą. Čia linksminamasi kaip ir visur kitur, bet 
tavo arogancija pasėjo siaubą ir baimę pasirodyti žmonėse. Tu 
matei tik tą Epyro pusę, kurią jis teikėsi tau parodyti. 

— Tavo miestas labai jau drovus! 

— Tau labiau patiktų, jeigu čia būtų galima prievartauti mer- 
ginas? 

— Negaliu pakęsti prievartos. Nieko nėra maloniau, kai mer- 
gina pati tau atsiduoda. Nekenčiu brutalumo lovoje, nors ver- 
tinu jį kare. 

— Kodėl meluoji? 

— Liaukis nuolat mane puolęs, Sisifai! Elgiesi taip, lyg bū- 
čiau ne tavo brolis, o priešas. Atvažiuoju tavęs aplankyti, tu 

mane šaltai sutinki. Paprašau tavęs merginos, kad patenkin- 
čiau savo geismą, tu man atskaitei pamokslą kaip kokiam maž- 

— Tu ir taip jau iš manęs pasityčiojai mano paties namuose... 

— Labai apsirinki, jei taip apie mane manai! 

— Šįryt buvo išprievartauta viena mano tarnaitė, netrukus 
po to, kai tu su savo Ermetionu čia įsiveržei. 

— Dar kartą sakau, nekenčiu brutalumo lovoje. Aš nuėjau į 
kambarį, kurį man paskyrei, o paskui grįžau pas jus, pas tave 
ir Meropę į megarą, kur kartu papietavome. Vėliau išėjau į 
miestą ir ten praleidau visą dieną. Ruošiausi grįžti į rūmus, 
kai tu mane radai. 

Sisifas staiga pagalvojo apie ką kita. 

— Kur tavo draugas? 

— Nežinau. 

— Ar šiandien dar jį matei? 

— Ne. Ar privalau tą žmogų sekti? 

— Jis sėdėjo šalia tavęs karietoje. 

— Taip, bet dėl to aš neprivalau atsakyti už jo veiksmus. 

— Papasakok man apie jį, Salmonėjau. 

— Kad nelabai yra ką pasakoti. Jis paniurėlis ir didžiąją laiko 
dalį tyli. Kartais jam užeina noras padainuoti arba pašokti. Lai- 
ko save moterimi ir, išskyrus mane, nelabai mėgsta vyrus. Beje, 
daugiausia laiko jis ir praleidžia su merginomis. Ermetionas no- 
rėjo mane lydėti į Antiklėjos vestuves. Kodėl gi jam neleidus 
pasilinksminti? Jis labai švelnus ir labai nuolankus draugas. 

Sisifas pakvietė ginklanešį ir paprašė atnešti kardą. 

— Ką tu ruošiesi daryti, Sisifai7 

— Įvykdyti teisingumą. 

— Tu juk nenužudysi Ermetiono savo paties rankomis dėl 
kažkokios vergės? 

— Aš esu Epyro karalius, Salmonėjau. Čia niekas negali ne- 
baudžiamas niekinti mano autoriteto. Kai Makarėjas sugulė 

su Kanake ir kai ši norėjo paslėpti iš tos nuodėmės gimusį 
kūdikį, ką nusprendė mūsų tėvas Eolas, išgirdęs verkiantį po 
antklode paslėptą vaiką? Jis numetė vaiką šunims ir davė Ka- 
nakei neatšaukiamą įsakymą nutraukti savo gyvybę, perduo- 
damas jai bronzinį kardą. Makarėjas taip pat nusižudė. 

— Tavo palyginimas nieko vertas, Sisifai. Už vergės, tebūnie 
ji ir tavo tarnaitė, išprievartavimą negalima skirti tokios pat 
bausmės kaip už kraujomaišą - nusikaltimą, kurį mūsų brolis 
ir SesUO, nemirtingųjų sūnus ir duktė, padarė. Be to, Ermetio- 
nas — ne Kanakė ir ne Makarėjas. Tau pačiam tektų suvaryti 
jam kardą ir klausytis gargaliavimo. Aš neleisiu tau pakelti 
rankos prieš savo draugą. 

Sisifas pakvietė keturis ginkluotis vyrus, kurie iš lauko sau- 
gojo įėjimą į jo darbo kambarį. Įsakė sutramdyti Salmonėją, 
nenaudojant grubios jėgos, ir sulaikyti jį, kol įgyvendins savo 
sumanymą. 

Tuomet paklausė, kur yra Ermetionas. Šis ilsėjosi supama- 
jame krėsle, didžiojoje terasoje. Rankoje laikė gražų mėlyną 
dagį, kurį suko aplink save patį tarytum sukutį ir į kurį, atro- 
do, buvo sutelkęs ypatingą dėmesį. Pajutęs, kad kažkas atėjo, 
jis atsigręžė ir perdėtai maloniai nusišypsojo Sisifui. Šis davė 
ženklą sekti paskui jį. Abu vyrai išėjo pro nedidelius šiauri- 
nius vartus, tiesiai į laukus. Saulė per dieną buvo įkaitinusi 
akmenis ir krūmus neaukštos kalvos, į kurią jie pakilo. Paėjo 
išilgai kyšuliu, kuris tęsėsi, sudarydamas savotišką keterą, iki 
lygios aikštelės ir ten sustojo. 

— Ermetionai, tu išprievartavai vergę mano namuose. Už 
tai nusipelnei mirties. | 

Kaltinamasis pakėlė ranką, prisidengdamas veidą kaip vai- 
kas, kad apsisaugotų nuo smūgio. 

— Tu užsidėjai Salmonėjo šalmą, o gal ir jo šarvus ir pasinau- 
dojai ta mergina, leisdamas manyti, kad prieš ją stovi rūstus ir 
visagalis dievas, tiesa? 

— Ne... Ne, Sisifai, tai buvau ne aš... 

— Tu, Ermetionai! Ji leido tau grabalioti savo kūną, nes bijo- 
jo, kad mirs, jei pasipriešins... Bet tai paskutinis malonumas, 
kurį būsi patyręs. Brangiai sumokėsi už tas kelias palaimos 
akimirkas, kurias tau suteikė dievai. 

— Ne... Visagali Sisifai, garbusis mano brangiojo Salmonėjo 
broli, ne... Nežinau, apie ką jūs kalbate, verčiau paklauskite 
Dzeuso... Tai jis atsakingas dėl to, kas atsitiko... Juk žinote, 
kad Dzeusas dažnai grobia, persekioja, myli, prievartauja... 
jis mane apsėdo prieš išžaginant tą merginą... jis ją pasirin- 
ko... tai Dzeusas įsiskverbė į ją savo dieviškąja varpa... mal- 
dauju jus... 

Ermetionas gynėsi vis silpniau, ėmė trauktis atbulas, jį išpy- 
lė prakaitas. Tą akimirką, kai manė, kad budelis jau smogs 
kardu, kurio rankeną puošė odinis burbulas, jis užkliuvo už 
akmens ir apvirto aukštielninkas. Jį uždengė Sisifo šešėlis. Bet 
tuo metu, kai kardas pakilo virš Ermetiono galvos, jis šūktelė- 
jo. Pakėlė ranką prie kaklo. Tarp sudžiūvusių žolių nuvingu- 
riavo gyvatė. Aukos lūpose pasirodė kažkas panašaus į putas. 
Jo akys su siaubu žvelgė į Sisifą. Kūną triskart supurtė. Žvilgs- 
nis sustingo. 

Susvyravęs tuo metu, kai pasirodė gyvatė, kardas liko kybo- 
ti ore. Paskui su švilpesiu krito žemyn. Sisifas neskubėjo šluos- 
tyti per ginklą tekančios kraujo srovelės ir pakėlė Ermetiono 
galvą suėmęs už garbanotų plaukų. Paskutinės pagarbos žen- 
klan jis palinkėjo geros kelionės šiai sielai, kuri, be abejo, jau 
seniai buvo palikta savo pačios valiai. Begalvį kūną paliko 
paukščiams maitėdoms, nepraleisiantiems progos pasigar- 
džiuoti tokiu grobiu. 

Grįžęs į rūmus, Sisifas sukvietė savo sūnus, žmoną, brolį, 
asmeninius tarnus ir papurtė priešais juos Ermetiono galvą. 
Paskui pririšo ją prie stulpo, kad kiekvienas galėtų įsitikinti jo 
teisingumu. Salmonėjas apsiverkė. Meropė nežinojo, ar džiaug- 


44 FRANCOIS RACHLINE B SISIFAS 


tis prievartautojui skirta bausme, ar apgailestauti dėl svečio 
likimo. Glaukas, vyriausiasis Sisifo sūnus, atrodė priblokštas. 
Tersandras, dar per mažas, kad suvoktų šios akimirkos svarbą, 
pirštu rodė į kruviną galvą pamėlusiomis lūpomis ir užmerk- 
tomis akimis, o Ornitionas nė nemirkčiodamas stebėjo tą ma- 
kabrišką reginį. Ipsas nesiliovė urzgęs. Tarnų veiduose galėjai 
įskaityti nepasitikėjimą: jie buvo visiškai įsitikinę, kad ši žmog- 
žudystė - dievų tarpusavio sąskaitų suvedimas. Sisifas uždrau- 
dė nuimti galvą nuo stulpo. Jis taip pat pareikalavo, kad ir 
Hiponojas, nepaisant jauno amžiaus, rūpinantis jo auklėjimu, 
būtų atvestas pažiūrėti šio niūraus paveikslo. 

Paskutinį kartą valgis tądien buvo patiektas visai prieš pat 
ateinant nakčiai. Danguje jau ryškėjo gražioji žvaigždėmis nu- 
sėta Paukščių Tako vaivorykštė, kai Sisifas 1r Meropė grįžo į 
savo kambarius. 


Sisifas prabudo pirmas, kaip paprastai. Rūmus gaubė blyški 
prieblanda. Pro langą dengiantį pergamentą švietė mėnulio 
diskas, primenantis sidabrinį dubenėlį. Sisifas išslinko į kori- 
dorių ir išėjo į pietinę terasą. Viskas skendėjo melsvoje švie- 
soje. Bekraštė jūra tolumoje susiliejo su dangumi, nuo kurio 
tesiskyrė beveik neįžvelgiama linija. Karalius neabejojo, kad 
Poifilas jau bus atėjęs. Nenuilstamai čirpiant svirpliams, jis du- 
kart tyliai jį pašaukė. 

— Taip, valdove, aš čia. 

— Kalbėk tyliau. Na? 

— Viskas gerai, valdove. 

— Paaiškink. 

— O valdove, kaip aš gerai miegojau! Taip gerai, kad nieko 
neprisimenu. 

— Atsargiai, Poifilai, žiūrėk, kad nesupykdytum manęs iš pat 
ankstyvo ryto. Man nusišvilpt, kaip tu miegojai. Ar vagis šią- 
nakt elgėsi taip, kaip buvau numatęs? 

— Nepyktte, valdove, kad leidau sau pajuokauti... Taip, nu- 
siraminkite, jūsų planas puikiai pavyko. 

— Kiek gyvulių dingo? 

— Neskaičiavau, garbusis valdove, bet Hipnas per miegą, kurį 

man dovanojo, pranešė apie tai, kas vyko. Girdėjau bruzdesį, 
mūkimą, neįprastą sujudimą, o tas niekšas net šmėkštelėjo man 
prieš pat nosį. 

— Tu sapnavai, Poifilai, ir tiek. 

— Gali būti, valdove, bet aš taip nemanau. Dabar viskas vėl 
nurimo, ir jūsų gyvulių bandos, atėjus rytui, taip pat ramiai 
laukia manęs grįžtant. 

— Gerai... Ačiū tau. 

Piemuo pranyko krūmuose tuo metu, kai Sisifas išgirdo zu- 
jant anksčiausiai atsikėlusius tarnus. Jis pranešė jiems apie sa- 
vo sprendimą atvykti jūra pas Autolyką, į Antiklėjos vestuves, 
ir davė įsakymą kinkytis į pasiruošimo kelionei darbą. Kiek 
vėliau pasakė savo planus saviškiams ir broliui. 

Įsidienojus, priekyje važiuojant Salmonėjo vežimui, kara- 
liškasis ekipažas nusileido Epyro link ir sustojo priešais laivą, 
turėjusį gabenti visą šį būrį. Visa uosto veikla iškart ėmė suk- 
tis apie karaliaus ir jo svitos išvykimą. Krante vilkusieji valtis 
lynais metė savo darbą ir atėjo pareikšti Sisifui pagarbos prieš 
kelionę. Žvejai, taisę tinklus, paliko juos ant žemės ir atėjo 
padėti vairininkui ir jo vyrams, kad išlaikytų nejudantį kranti- 
nėje stovintį laivą. Laive, aukštesniu paskuigaliu nei priekiu, 
ant kurių abiejų buvo nupiešta po nuostabų aštuonkojį, pana- 
šų į dar vieną, išsiuvinėtą ant raudonos vėliavos, virš keleivių 
kajutės buvo įrengtas aukštas baldakimas. Dviem žirgams ir 
Salmonėjo vežimui įkelti prireikė būrio vyrų. Gyvuliai buvo 
pastatyti priekyje, prieš pat vežimą, kuriame Sisifo brolis pa- 
geidavo pasilikti. Neįprastai ilgas, specialiai pritaikytas gabenti 
galvijus ar didelį skaičių keleivių, laivas priminė ištįsusį pus- 
mėnulį. Ilgame viršutiniame denyje su dviem priekiniais de- 
niais ir grindyse įtaisytomis durelėmis keleiviai galėjo vaikš- 
čioti virš irklininkų, kurie buvo perpus pasidaliję kairiajame ir 
dešiniajame borte. Kapitonas nusilenkė Sisifui. 

— Valdove, mes pasiruošę plaukti. Laukiame jūsų įsakymo. 

— Korsesai, kiek laiko mums prireiks, kad atvyktume į vietą? 

— Šiaurėje, plaukdami Delfų kryptimi, kirsime įlanką, val- 
dove, paskui suksime į rytus, orientuodamiesi į Parnaso kal- 
ną. Teks plaukti visą dieną ir naktį. Turėtume atvykti rytoj, 
anksti ryte. Artėjant vakarui, būtų geriau iškelti bures, valdo- 
ve, nes pakrantės brizas mums pagelbėtų. Juk turėsime kovoti 
su vėju nuo jūros. 

- Plaukiam! 

Korseso įsakymu vienas jūreivis pakėlė du švino rutulius, nau- 
dojamus vietoj inkaro, o krante likę Žvejai pastūmė laivą. Vos 
šiam atitolus nuo kranto, irklai pro grotines pertvaras, įrėmi- 
nančias bronzines jų įvores, paniro į vandenį. Reikėjo negailėti 
jėgų, norint išplaukti į atvirą jūrą. Ten buvo iškeltas eglinis stie- 
bas, ištempti lynai ir pakelta didžiulė kvadratinė gelsva, oda ap- 
siūta lininė burė. Rėja sudrebėjo, sujudinta lengvo brizo, kurio 
genamas laivas staiga ėmė plaukti greičiau. Kilvaterio srovė vis 
palengva užsiverdavo už didingo laivo, kuris lėtai pasisuko nuo 
molo galo, naudodamasis palankiu vėju. O nuo kranto visi žvilgs- 
niais lydėjo į šiaurę plaukiantį karališkąjį laivą. 

Denyje, savo vežime, Salmonėjas stovėjo sustingęs, dabar 
primenantis ne Dzeusą, o veikiau jo brolį jūrų valdovą Posei- 
doną. Sisifas atrodė užvaldytas slaptos minties ir buvo įsmei- 
gęs žvilgsnį į tolį. Saulė jau švietė aukštai, kai Epyras dingo 
tolumoje. Nuo pat išplaukimo iš uosto laivą lydėjo delfinai. 
Galima buvo pamanyti, kad savo judesiais jie prisiderino prie 
pastovaus irklų ritmo. Jie išnirdavo iš vandens ir vėl prading- 
davo tarytum grupė šokėjų, per ilgas treniruotes pasiekusių 
tobulos judesių darnos. Ornitionas rodydavo juos 'Iersandrui, 
kuris plojo rankomis kiekvienąkart, kai tik šie išnirdavo, ir abu 
broliai vis džiaugsmingai šūkavo. 

Atėjus vakarui ir delfinams seniai pradingus, vaikai sumigo 
po baldakimu, šalia Meropės. Naudodamasis tylia naktimi, pa- 
lankia pokalbiui, Sisifas prisėdo prie Salmonėjo. 

— Teikiesi sėsti į mano vežimą, Sisifai? 

— Tavo vežimas visada tebuvo vieta, kur sėdima, Salmonėjau. 

— Turėtum sakyti „sostas“. 

— Jūroje, kaip ir sausumoje, tavo puikybė, matau, nemažėja. 

— Ji vis tiek neprilygsta tavajai, Sisifai! Tu paskelbei Erme- 
tionui mirties nuosprendį tarytum visagalis dievas ir pasmer- 
kei jį klajoti bevardžių sielų pasaulyje. Laimė, ten buvau aš. 

— Jei tu nepaisei mano įsakymo, Salmonėjau... 

— Tada nužudysi ir mane? Ne, mano mielojo draugo galva 
tebėra Žiauriai pakabinta ant to stulpo, prie kurio pats ją pri- 
rišai. Tačiau bent jau kūnas ilsisi ramybėje, kurios nusipelnė. 

— Ką tu padarei? 

— Tai, ką tu būtum privalėjęs daryti mano vietoje! Visą naktį 
negalėjau užmigti. Jaučiau, kad Ermetionas yra šalia, bet nega- 
lėjau paliesti. Jo gražus veidas, atrodo, buvo palinkęs virš ma- 
nęs, kad neleistų užmigti. Jis kalbėjo su manim. Šaukėsi pagal- 
bos. Aš atsikėliau ir išėjau ieškoti jo kūno. Radau jį krūmuose, 
jau visą apsėstą musių. Suvyniojau jį į drobulę ir užsimečiau ant 
pečių. Parsinešęs užkasiau netoli tavo rūmų vartų. 

— Kur? 

— Šito aš tau nepasakysiu, Sisifai, net jei grasintum. Kiek- 
vienąkart, kai išeisi iš savo namų ar pareisi, galbūt pereisi virš 
to žmogaus. Tai tau primins, kaip neteisingai pasielgei. Lin- 
kiu, kad sąžinė tave graužtų tiek pat ilgai, kiek Ermetionas 
pasiliks pas Hadą. 

— Nereikėjo tau atvažiuoti, Salmonėjau. 

— Juk sakiau tau, Sisifai, Autolykas mane pakvietė. 

— Galėjai ir važiuoti tiesiai pas jį, nesustojęs Epyre. 

— Galėjau, bet Ermetionas, matai, norėjo išvysti didįjį Sisi- 
fą. Ką gi, dabar jam viskas aišku! Jau verčiau būtų pasilikęs su 
Iyra, mano brangiąja dukra. 

— Palik savo draugą ten, kur jis dabar yra, ir žinok, kad įsa- 
kymai, kuriuos duodu, taikomi visiems, nesvarbu, ar jie bro- 

liai, draugai, ar priešai. Kai dėl mano dukterėčios, kuri, ne- 
abejoju, yra šimtąkart vertesnė už savo tėvą, tai priimsiu ją 
savo rūmuose, kada tik ji panorės. 

Sisifas grįžo į paskuigalį ir atsisėdo už laiptų, prie vairinin- 
ko kojų, kur laivo apkale buvo paliktos dvi skylės, kad būtų 
galima iškišti irklinius vairus. Vyras pasitraukė, kad karalius 
galėtų išsitiesti ir užmigti. 

Per naktį vėjas sustiprėjo, bet pūtė vis iš pietų, palengvinda- 
mas Korseso manevrus. Autolyko vila pasirodė anksčiau, nei 
buvo numatyta. Iš toli ji priminė kalną nupjauta viršūne. Jūri- 
ninkai sakydavo, kad dydžiu ir grožiu ji primena Sisifo rūmus. 
Beje, abu statinius jie ir vadino rūmais. Kuo labiau laivas prie 
jų artinosi, tuo aiškiau buvo matyti, kad tai didžiulis gyvena- 
masis namas su stogais, pereinančiais į terasas, stovintis ant 
plačios plokštumos, nuo kurios leidosi statūs šlaitai. Jų papė- 
dėje įrengta prieplauka, atrodė, grimzta į jūrą tarytum laiva- 
priekis. Iš akies įvertinęs atstumą iki kranto, Korsesas davė 
trumpą įsakymą. Keturi jūreiviai iškart nuleido burę. Buvo 
įtraukti irklai, tik atstojantieji vairą tebeskrodė vandenį. Iš iner- 
cijos plaukdamas laivas tyliai priartėjo prie inkarvietės. 

Iš didingosios vilos, pastebėjus atplaukusį laivą, atpažįsta- 
mą iš gabaritų, buvo atsiųsti du vyrai, kad padėtų prisišvartuo- 
ti. Tai buvo atlikta nepriekaištingai, ir Korsesas nusipelnė Si- 
sito pagyrimo. Autolykas pats atėjo pasitikti svečių ir, rodyda- 
mas kelią, kartu užkopė laiptais, iškaltais uoloje pakeliui į vi- 
lą. Tik Salmonėjas su karieta turėjo padaryti lankstą ir atva- 
žiavo vingiuotu kalnų keliu, vedančiu į pilį. 

Akmens plokštėmis grįstas kelias, apsodintas pupmedžiais, 
vedė tiesiai į vadinamuosius mažuosius rūmus. Sodas, kur pra- 
maišiui buvo prisodinta narcizų, hiacintų ir dygminų, šliejosi 
prie Apolono šventyklos, prieš kurią buvo kita, pastatyta Her- 
mio garbei. Perėję šį svetingą ir ramų atitvertą kampelį, sve- 
čiai pateko į didelį kvadratinį kiemą, iš vienos pusės per žemą 

sienelę, virš kurios buvo įrengtas balkonas su skulptūromis 
puoštomis kolonomis, atsiveriantį į gamtovaizdį. Žemiau ply- 
tėjo apskrita teatro aikštė su pakopomis sustatytais suolais. 
Kiemo gilumoje vienas šalia kito stovėjo du aukurai iš apvalių 
akmeninių stovų. 

— Čia rytoj vyks vestuvių iškilmės, - pranešė Autolykas pas- 
kui jį sekusiai grupelei svečių. 

Palypėję keletu laiptelių, jie pateko į kitą kiemą, ribojamą 
įvairių pastatų: vyno rūsių, vandens talpyklų, prekių sandėlių, 
archyvų ar dirbtuvių. Propilėjai su kolonomis, puoštomis mū- 
šių scenomis, sudarė prievartį, pro kurį buvo patenkama į rū- 
mų šeimininko teritoriją. Tuomet reikėjo eiti koridoriumi, ant 
kurio marmurą imituojančių sienų buvo vaizduojami lelijų ir 
šafranų plotai, sudėlioti geometrinėmis kompozicijomis. Ko- 
ridorius vedė į anfiladą kambarių, kurių visų langai buvo į jū- 
rą. Sisifas ir jo svita buvo pakviesti į savo kambarius. Etiketas 
reikalavo, kad Epyro karalius apsistotų visai šalia Autolyko 
kambario ir netoli nuo Antiklėjos kambario, esančio šalia ne- 
ilgo koridoriaus, užtverto alyvmedžių varteliais. Pastarasis ve- 
dė į kitą nedidelį kiemą, kurį juosianti siena buvo visa nuklota 
ilgmoliūgių ir vijoklinių vynuogių kilimu. Kiemo viduryje bu- 
vo apvalus baseinas, apjuostas parapetu su laibais stulpeliais. 
Autolykas papasakojo svečiams apie jo privalumus. 

— Šis baseinas skirtas ne išpylimo aukoms, o mano šeimai ir 
draugams. Dievai čia suteikia man teisę lepinti savo paties kū- 
ną. Maudykitės, panirkite į šaltinio, čiurlenančio tiesiai nuo 
kalno, vandenį, mėgaukitės poilsio teikiama atgaiva. 

Diena praėjo stebint, kaip ruošiamasi šventei. Viloje nebu- 
vo galima žengti nė žingsnio, nesutikus vestalių, avimis vedinų 
piemenų, skubančių tarnų, vergų, puošiančių stulpus, kolonas 
ir sienas vynuogienojais su kekėmis, mirtų ir laurų šakelėmis. 

Vyresnieji rūmininkai bėgiojo įsakinėdami, neleisdami tarnams 
nė minutės atsikvėpti, kad tik ceremonija puikiai pavyktų. 

 Sisifas pasivaikščiojo po vilą. Matė praeinančius pro šalį au- 
koti skirtus galvijus ir pamanė, kad tai galbūt jo galvijai. Bet 
susivaldė ir nė akies krašteliu jų nenužvelgė, kad nekiltų įtari- 
mas. Jis laukė savo valandos. Negalėdamas vien žvilgtelėjęs 
atpažinti savo gyvulių, jis vis dėlto pasigailėjo, kad Poifilo nė- 
ra šalia: šis būtų galėjęs iškart atpažinti vieną kitą telyčią, net 
jei jos plaukas būtų perdažytas. 

Vakare visi Autolyko svečiai buvo sukviesti į megarą švęsti 
vestuvių išvakarių. Sisifas ir Meropė turėjo progą vėl pamatyti 
Antiklėją. Švelni ir linksma mergaitė buvo virtusi malonia liek- 
na mergina, kurios spindintis žvilgsnis, rodos, niekada negalė- 
jo užgesti. Tą vakarą ji buvo pasipuošusi balinta palaidinuke 
trumpomis rankovėmis, o jos kaktą puošė safyras, kurio spal- 
va atliepė gražią žydrą klostuoto sijono spalvą. Tankūs juodi 
plaukai bangavo ilgomis sruogomis, perrištomis juosta, prilai- 
koma spindinčiu aukso smeigtuku. Toks pat juodas odinis dir- 
žas juosė liemenį. Visa švytinti ji sėdėjo šalia savo tėvo, kurio 
veide atsispindėjo išdidumas. Sisifas paklausė, kokios pramo- 
gos numatytos rytojaus šventei. 

— Pamatysite savo akimis, brangusis Sisifai. Noriu, kad ge- 
rai pasilinksmintumėte, pagerbdami mano gražiąją Antiklėją 
ir Laertą, kuris su savo tėvais greitai prie mūsų prisidės. 

— Ką gi, nekantriai lauksiu rytojaus... 

— Kol kas, mielieji, ragaukite tolimojo Lemno patiekalų ir 
vynų, padėtų ant stalo. O aš siūlau išgerti už mano dukters 
laimę. 

Autolykas pakėlė dailią kalnų krištolo taurę ir išgėrė gurkš- 
nį pasakiškai skanaus gėrimo. Svečiai pasekė jo pavyzdžiu, ir 
per vakarą dar daug kartų pakartojo šį tostą. Salmonėjas pa- 
noro, kad būtų pagarbintas Dzeusas. Jis kreipėsi į visagalį die- 
vą ir paprašė, kad Laertas ir Antiklėja iš jo malonės susilauk- 
tų gausaus būrio palikuonių. Paskui pridūrė, kad, sėdėdamas 
savo karietoje, ir pats pagarbins jaunuosius. Kiekvienas norė- 

jo pasakyti ką nors malonaus Antiklėjai, kuri visų klausėsi su 
tokia pat miela šypsena. Sisifas tarė žodį paskutinis. 

— Antiklėja, rytoj tu išeisi už vyro. Niekada nesu jo matęs, 
bet per Chalkomedūzą ir Kefalą jis yra mano brolio Dejono 
palikuonis. Taigi jis, kaip ir aš, yra kilęs iš dieviškosios Deuka- 
liono giminės, kuris pats yra Prometėjo ainis. Bet visa tai nie- 
kai palyginti su ta garbe, kurios jis nusipelno pavergęs tavo 
širdį, nes tu, be abejo, esi pati gražiausia mergina Peloponese. 

Nakties šiluma, gausybė vyno ir maisto, ateinanti kupina įvy- 
kių vestuvių diena - viskas prisidėjo prie to, kad svečiai mie- 
gotų kaip užmušti. Tarnai, ir tie, valdovui leidus, puotavo iki 
gilios nakties. Visiškoje tyloje vila sumigo. 

Ankstų kitą rytą Sisifas, sėdėdamas ant apskritojo baseino 
krašto, žiūrėjo, kaip viena po kitos dingsta žvaigždės, kai pa- 
sirodė Antiklėja, vilkinti paprasta linine tunika. Jis tyliai uŽ- 
darė duris ir prisėdo ant žemo parapeto, puošusio baseiną 
tarytum karūna. 

— Jūs labai ankstyvas, galingasis Sisifai! 

— Su amžiumi miegi mažiau, Antiklėja. Be to, man patinka 
gardžiuotis maloniais ryto kvapais, stebėti, kaip bunda gamta. 
Kai buvau mažas, niekada nespėdavau pamatyti saulėtekio. 
Šiandien labai retai pasitaiko, kad jis mane aplenktų... Bet tu 
taip pat jau atsikėlusi! O juk tavęs laukia ilga ir sunki diena. 

— Visą naktį nedavė ramybės vienas sapnas. 

— Hipnas mėgaujasi įviliodamas mus į labirintus, kur aš ir 
pats esu ne kartą paklydęs... 

— Šis sapnas ne toks kaip kiti. Paprastai mano sapnai lieka 
paslaptingi, pernelyg sudėtingi mano tėvo žyniams, kuriems 
amžinai pavyksta pateikti tik kokią nors pataikūnišką jų inter- 
pretaciją. Jūs teisus, Sisifai, matyt, Dzeusas, pasitelkęs į pa- 
galbą Hipną, mėgaujasi mus kvailindamas, nuvesdamas mus 
keliais, kurie pasibaigia aklaviete. 

— Kodėl gi toks neįprastas buvo šis sapnas, gražioji Antiklėja? 

— Priešingai nei visi kiti, jis buvo tikroviškesnis nei pati tik- 
rovė. 

— Kodėl dėl to turėtum sielvartauti? 

— Aš dėl to visai neliūdžiu, kaip tik priešingai... 

— Tavo žodžiai man dar nesuprantamesni nei mįslingas sap- 
nas! 

— Nežinau, ar galiu jums atsiverti, nors labai to norėčiau. 

— "Tu brangi mano širdžiai, Antiklėja... Gali drąsiai laikyti 
mane draugu. 

— Aš sapnavau jus, Sisifai. 

— Tai iš tiesų visai neliūdna... Netgi vienas maloniausių įro- 
dymų, kad esu... 

— Jūs atėjote pas mane, į mano kambarį. Gulėdama ant nu- 
garos savo lovoje, apsiklojusi paprasta antklode, aš veltui sten- 
giausi užmigti, varčiausi nuo vieno šono ant kito, jaudinama 
kažkokios minties. Jūs švelniai pažvelgėte į mane. Paglostėte 
mano kaktą, paskui skruostus. Jausdama jūsų vėsias rankas, 
žinojau, kad esu dar vaikas, bet mane pradėjo imti vis augan- 
tis nerimas. Jūs nusimetėte savo tuniką... 

— Ir kas buvo toliau? 

— Jūs lėtai nutraukėte antklodę, dengusią mano nuogumą. 
Aš nesujudėjau. Jūs atsiklaupėte. Jūsų veidas dabar buvo vi- 
siškai prie pat manojo. Man atrodė, kad jūsų akys perbėga 
visu mano kūnu, nuo galvos iki pat kojų. Jos tarytum debesis 
praslinko mano krūtimis, pilvu, kojomis ir grįžo, įsiskverbda- 
mos į mano akis. Jūsų lūpos priartėjo prie manųjų, jūsų liežu- 
vis ieškojo manojo, ir mūsų burnos susiliejo viena su kita. Sa- 
vyje jaučiau nenumaldomą geismą. Jūsų rankos glamonėjo ma- 
no krūtis, kurių speneliai ne kartą piešė jūsų delnų linijas. Mano 
kūnas tapo jūsų bučinių lauku. Jaučiau jūsų įkaitusį veidą de- 
gant tarp savo šlaunų. Jūs užgulėte mane... 

— Ir tada, Antiklėja, mūsų geismai sumišo į vieną. Tu man 
atvėrei kelią į malonumą. Triskart tu padovanojai man tokią 

kelionę, kokia joks jūreivis, joks keliautojas, joks kovotojas 
niekada negalės pasimėgauti. Norėjau likti tavyje tiek, kiek 
Dzeusas ir kiti dievai man leis gyventi. Bet ėmė aušti. Mintis 
apie tuoj pat įvyksiančias tavo vestuves numaldė mano apeti- 
tą, kurį, jei ne ta kliūtis, būčiau išlaikęs žymiai ilgiau. 

— Ar gali būti, garbusis Sisifai, kad du žmonės susapnuotų 
tą patį sapną? Ar įmanoma, kad mano sapnas būtų susijungęs 
su jūsiškiu ? 

Sisifas švelniai pažvelgė į jaunąją moterį. Be papuošalų, pa- 
sidabinusi vienintele savo puošmena - ilgais juodais ant pečių 
išsidraikiusiais plaukais, ji buvo dar gražesnė. Jis nusišypsojo 
jai ir tylutėliai atsakė: 

— Ne, Antiklėja. 

Ji kiek pagalvojo, paskui, taip pat nusišypsojusi, nusuko nuo 
Sisifo pailgas akis, kurias pokalbio metu buvo į jį įsmeigusi. Iš 
vilos pasigirdo kažkokie garsai. Matyt, pradėjo darbuotis tar- 
nai. Antiklėja priėjo prie Sisifo ir ištiesė jam rankas. Jis suėmė 
jas savosiomis. 

— Aš turiu grįžti į savo kambarį. Ar mes dar kada pasapnuo- 
sime kartu, Sisifai? 

— Eik, tau reikia ruoštis... 

— Kodėl man neatsakote? 

— Dievai vieninteliai valdo mūsų sapnus, Antiklėja. 

— Negi jūs pats nesate kilęs iš dievų? Negi nepaveldėjote iš 
jų galios gauti tai, ką nusprendėte turėti? 

— Tu dar šiandien ištekėsi už vyro, kuris taip pat yra dievų 
palikuonis. Tavo ir jo sapnams priešaky visas gyvenimas... 

Antiklėja atitraukė rankas, pasuko durų į savo kambarį link 
ir dingo. 

Viloje jautėsi sujudimas ruošiantis vestuvėms, iš pradžių 
nedidelis, vėliau kas valandą vis karštligiškesnis. Iki vidur- 
dienio viskas turėjo būti paruošta. Kas pūtė žarijas, kas klojo 
patiesalus, kas statė stalus, puošė aukurus, dabino kolonas, 

kas nešiojo tašytus akmenis ir rikiavo juos, sudarydami suo- 
lus, kas nešė gražiausius indus, kad visiems primintų, jog šian- 
dien šventė. 

Iš kaimyninių apylinkių suvažiavo daugybė svečių: didikų 
su savo palydomis, menininkų, karvedžių. Autolykas iškilmin- 
gai pasitiko svečius, plačiai šypsodamasis, teiraudamasis, kaip 
sekėsi kelionė, ir dėkodamas, kad atvyko. Didžiulė padovano- 
tų medžiagų krūva liudijo pagarbą, parodytą vilos šeimininkui 
ir jo dukteriai. Šalia jo, kaip ir derėjo pagal padėtį, stovėjo 
Sisifas, apsuptas savo šeimos. Jis pats, vilkėdamas nuostabia 
tunika, suklostuota rankomis, vykdant Meropės nurodymą, ati- 
džiai stebėjo, kas vyko aplinkui, ir atrodė dar laimingesnis nei 
šventės šeimininkas. Jo akyse suknelės raukinių grožiu lygino- 
Si su išsiuvinėtomis juostomis per klubus, tiesios tunikos, puoš- 
tos kaspinais ir nėriniais, prabanga varžėsi su raudonais, gel- 
tonais, mėlynais, juodais šaliais bei auksiniais moterų papuo- 
šalais, kurių brangakmeniai spindėjo saulėje. Ant daugumos 
krūtinių kabojo kelios eilės vėrinių iš ametisto ir karneolio. 
Kukliausios tik papuošė kutais savo kasdienius drabužius ar 
rašalu nupiešė ant jų ornamentą. Visi ir visos stengėsi pasiro- 
dyti kiek galėdami gražiau. 

Svečiai būriavosi didžiajame kvadratiniame kieme, kai bu- 
vo pranešta, kad atvyko jaunikis ir jo tėvai. Pastarųjų pasiro- 
dymas sukėlė bangą šiltų ir draugiškų didikų apsikabinimų, 
pagarbių pasisveikinimų, tarnų nusilenkimų didžiūnams. Ta- 
da pasirodė du ginkluoti vyrai ir atsistojo Laertui iš šonų. Ga- 
vusi šį ženklą, minia prasiskyrė, suteikdama teisę jaunajam sim- 
boliškai pavogti nuotaką. Miniai džiaugsmingai šūkaujant, La- 
ertas pradingo rūmų koridoriuose, ieškodamas Antiklėjos. 

Svečiams aplinkui klegant, Autolykas ir Sisifas persitarė ke- 
letu žodžių; Meropė, neramiai šypsodamasi, stovėjo šalia. Iš 
būrelio vyrų, puslankiu sustojusių apie Salmonėją pasiklausy- 
ti pasakojimų apie jo žygdarbius, vis nuvilnydavo juokas. Vai- 

kai žaidė gaudynių, bėgiodami tarp grupelių, susidarančių tai 
iš vienų, tai iš kitų pašnekovų. Atėjusi vestalė pranešė, kad, 
įteikus dovanas, aukas ir išsakius linkėjimus, vestuvininkai pra- 
šomi keliu iš didžiojo kiemo pereiti į megarą. Vienas tarnas 
įspėjo Autolyką, kad tuojau grįš Laertas, kurį jis tvirtino ma- 
tęs nešant ant rankų Antiklėją. 

Ir iš tikrųjų staiga minioje pasirodė jaunieji. Visi svečiai su- 
žiuro į juos. Abiejų veidai spinduliavo tokiu džiaugsmu, kad, į 
juos žiūrėdamas, negalėjai ir pats nesišypsoti. Ant Antiklėjos 
galvos Žžibėjo aukso karūna su trimis rubinais metalo apsode. 
Du mažesnieji, primenantys pumpurus, buvo įtaisyti abipus 
didžiojo, esančio viduryje, rombo formos, o skaistus jaunosios 
merginos lūpų ir nagų raudonis puikiai derėjo. Tunikos baltu- 
mas dar labiau pabrėžė kontrastą tarp smulkios figūrėlės ir 
papuošalų aureolės. 

Būtum galėjęs pamanyti, kad Laertas atnešė paaukoti savo 
sužadėtinę. Jis kilstelėjo ją tarytum parodydamas dievams ir 
pastatė ant kojų, prieš pareikšdamas norą imti ją į žmonas. 
Vergai sunešė prieš Autolyką dovanas, kurias Laertas įteikė 
savo uošviui: paauksuotus trikojus staliukus, bronzinius sky- 
dus, marmuro statulėles. Laivas, nuo ryto stovintis krante, pri- 
sidėjo prie šių grožybių. Laertas paėjo į priekį ir prabilo: 

— Didysis Autolykai, čia, tavo rūmuose, susirinkusių didikų 
ir mūsų garbei sukviestų svečių akivaizdoje, prašau tave leisti 
imti į žmonas Antiklėją, tavo dukrą. 

Ši, tėvui pažvelgus į jos pusę, pritarimo ženklan linktelėjo 
galva. 

— Garbusis Laertai, priimu tavo dovanas ir atiduodu į žmo- 
nas savo dukrą. Teprasideda vestuvių ceremonija! Linksmin- 
kimės! 

Vestuvininkai stojo į koloną, kurios priekyje ėjo iki pusės 
nuogos vestalės. Jos užgiedojo apeiginę giesmę, kurią vei- 
kiai perėmė einantieji iš paskos, - ne tik pareikšdami pagar- 

bą dievams, bet ir sveikindami jaunuosius. Vingiuojantis it gy- 
vatė kortežas ėmė slinkti pro Autolyką, šalia kurio tebestovė- 
jo Sisifas. 

Tuomet į didįjį kiemą buvo atvesti aukoti skirti galvijai: nuo- 
stabūs jaučiai didžiuliais ragais, šviesiai žalos (vilos šeiminin- 
ko mėgstamiausios spalvos) telyčios, gražuolis juodas avinas, 
avys, dauguma su ėriukais, dar netvirtai stovinčiais ant kojų. 
Tarnai prisiartino, ruošdamiesi pradėti juos skersti. Tuo metu 
Sisifas išėjo į priekį ir, atsigręžęs į Autolyką bei už jo tebesitę- 
siančią Žmonių virtinę, garsiai ir aiškiai paklausė: 

— Kieno galvijus ruošiesi aukoti, Autolykai, savo ar mano? 
stovėję svečiai klausiamai į ją sužiuro. Autolykas nusikvato- 
j0 ir atšovė: 

— Sisifai... Mielasis Sisifai, ką čia išsigalvojate? Negi jums 
pasimaišė protas? 

— Kartoju savo klausimą, Autolykai, visiems čia susirinku- 
siems girdint: negi tau pakaks akiplėšiškumo nužudyti mano 
gyvulius savo dukters garbei? 

Autolykas nustojo juoktis; pašaipa peraugo į įniršį. Jis taip 
pat apsisuko ir įsikarščiavęs kreipėsi į nebylius savo svečius: 

— Bičiuliai, per pačias gražiausias vestuves, tą dieną, kai iš- 
teka pati gražiausia Bojotijos mergina, Sisifas drįsta be jokio 
pagrindo apkaltinti mane po mano paties stogu! Gėda Epyro 
karaliui, kuris labai klysta ir mėgina aptemdyti džiaugsmą jau- 
nosios tėvui! 

Per minią nuvilnijo šnabždesys, iš kurio negalėjai suprasti, 
ar tai tylus pritarimas, ar smerkianti abejonė. Autolykas atsi- 
gręžė į Sisifą 1r nebesivaldydamas išliejo savo pyktį: 

— Kokią teisę jūs turite mane kaltinti? Manote, jei esate kara- 
lius, tai jums viskas leista? Kaip drįstate man gadinti visą šventę? 

— Autolykai, įsakau tučtuojau grąžinti gyvulius, kuriuos iš 
manęs pavogei. 

— Jūsų kaltinimai manęs negąsdina, Sisifai. 

— Aš taip ir manau, nes įsivaizduoji esąs neliečiamas. Bet 
šiandien liudininkų akivaizdoje aš įrodysiu, kad esi vagis. 

— Sisifai, visi čia esantys galvijai visada priklausė man, pri- 
siekiu. 

— Ar gali tai prisiekti Dzeusui? 

— Jis to iš manęs nereikalauja. 

— Bet aš reikalauju! 

— Jūs ne Dzeusas! 

— Gindamasis tu tik patvirtini savo kaltę. 

— Aš visai nesiginu. Patys pasižiūrėkite į čia suvarytus galvi- 
jus: jų šviesiai rusva spalva liudija mano naudai. Niekam ne 
paslaptis, kad mėgstu šį gražų plauką. 

— Mėgini apgauti savo Žmones, pateikdamas tokį argumen- 
tą! Telyčių spalva nepadės tau išsisukti, nes tu jas perdažei. 
Žinoma, tomis spalvomis, kokias mėgsti, ir karvės dabar iš tiesų 
yra tokios, kokios tau patinka. 

— Jūs pasipūtęs tai tvirtinate, Sisifai, bet arogancija — dar ne 
įrodymas. 

— Autolykai, dabar dar gali prisipažinti padaręs nusikalti- 
mą ir prašyti mano atleidimo. Aš tau dovanosiu ir sutiksiu 
paaukoti savo gyvulius kartu su tavaisiais dievų ir Antiklėjos 
garbei. 

— Liaukitės svaidęsis kaltinimais, pasitraukite ir leiskite mano 
tarnams dirbti. Jei ir būčiau pagrobęs dalį tavo bandos, kaip 
galėčiau nuo tavęs nuslėpti žinodamas, kad atvažiuosi? 

— Perdažydamas galvijus. 

— Ir kaipgi aš juos perdažiau? 

— Tai jau tavo paslaptis. 

— Jūs svaičiojate! 

— Pasinaudojai tokiu pačiu triuku Eubojoje, apvogdamas 
Euritą. 

— Paistalai! 

„— Ne, Autolykai... Bet Sisifo taip lengvai neapmausi, kaip 
gali apkvailinti kitą mirtingąjį. Aš galiu pateikti tavo vagystės 
įrodymų. 

— Tikrai? Degu nekantrumu sužinoti daugiau! 

— Prašom. Kiekvienas mano galvijas yra pažymėtas vertika- 
lia lazdele, brūkšneliu, labai primenančiu I, antrąją mano var- 
do raidę. 

— Kurgi? 

— Ant kanopos. 

Sisifas priėjo prie vienos telyčios, paplekšnojo per pastur- 
galį, nuramindamas gyvulį, ir pakėlė vieną užpakalinę koją. 
Paskui kreipėsi į Autolyką ir į minią, kuri rinkosi aplink jį: 

— Matote, ant šios kanopos yra I formos įpjova. Šita karvė 
priklauso man. 

— Tai dar nieko neįrodo! Brūkšnys po kanopa gali atsirasti 
susižeidus! 

Autolykas pagriebė už kojos kitą karvę, kaip du vandens 
lašai panašią į pirmąją, užvertė jos kanopą... Jokio įbrėžimo 
nebuvo matyti. Jis džiūgaudamas pažvelgė į Sisifą. 

— Tai per menka gudrybė tokiam sukčiui kaip tu, Autolykai. 
Hermis, tavo tėvas, paraustų iš gėdos. Tu parodei dešinę ka- 
nopą. Pažiūrėk į kairiąją! 

Visi susirinkusieji ir ant jos pamatė raidę I. Autolykas persi- 
mainė. Minia pradėjo smerkiamai murmėti. Tarnai nebežino- 
10, kaip elgtis. Sisifo pergalė pribloškė Autolyką. Jam reikėjo 
nedelsiant reaguoti, gelbėti padėtį, kad nežlugtų šventė. Arba 
jis eina kautis su Sisifu ir bus dvikova be pasigailėjimo, arba, 
galvodamas apie Antiklėją, pasistengia viską užglaistyti. Jis vėl 
prabilo, iš pradžių nedrąsiai, vėliau atgaudamas pasitikėjimą: 

— Paklausykite manęs! Aš norėjau pasigalynėti su pačiu gud- 
riausiu žmogumi pasaulyje... Aš... Aš maniau, kad lengvai nu- 
galėsiu Sisifą, bet turiu pripažinti, kad jis meistriškai mane 
sutvarkė. Man belieka jį karštai pasveikinti. Žinokite, Sisifai, 

kad aš lenkiuosi prieš jūsų įžvalgumą. Jokiam Žmogui iki jūsų 
nebuvo pavykę manęs pergudrauti. Jūsų galvijai nusekė pas- 
kui mane iš Epyro iki mano ganyklų be jokios prievartos. Man 
pakako pasirodyti, ir jie elgėsi taip, tarytum būčiau tikrasis jų 
šeimininkas. Beje, maniau jums juos grąžinti. 

Valandėlę visi dvejojo. Buvo neaišku, kas meluoja, o kas sa- 
ko tiesą. Sisifas, trumpai išmuštas iš vėžių, greitai vėl atgavo 
savitvardą. 

— Kodėl gi tuomet mano galvijams šiandien lemta būti pa- 
aukotiems dievams? 

— Kol nepareikalavote jų grąžinti, galėjau manyti, kad prisi- 
pažįstate nugalėtas. Bet dabar turite teisę atsiimti savo turtą. 

— "Tu ne tik vagis, bet dar sukčius ir melagis. Turėčiau iš- 
kviesti tave į dvikovą ir nukauti. 

— Reikia mokėti laiku sustoti, Sisifai. Juk ką tik laimėjote 
ataką. Be to, šiandien Antiklėjos vestuvės. Pasiaiškinkime ki- 
tą kartą! 

Šis argumentas, atrodo, suminkštino Sisifo širdį. Jis susi- 
mąstė. Svečių minioje paieškojo akimis merginos veido. Ji ne- 
sirodė, o gal veikiausiai buvo nuėjusi su Laertu į kokį nors 
kambarį, kad išvengtų minios. 

— Iš savo bandos turėsi grąžinti gyvulius, pažymėtus mano 
ženklu, ir dar tuos, kurių mano tarnas Poifilas nespėjo pažen- 
klinti, iš viso aštuonis kartus po dešimt ir vieną galviją pagal 
Archelajo, mano raštininko, paskaičiavimus. 

— Prižadu tai padaryti, Sisifai, tačiau kaip atskirti jūsų gyvu- 
lius nuo manųjų aukojimui? 

— Dovanoju dešimt gražių jaučių Dzeusui, Antiklėjos gar- 
bei. Likusius galvijus ir avis, kuriuos neteisėtai pasisavinai, grą- 
Žinsi rytoj. 

Susirinkusieji, kurių tylėjimą iki šiol tepertraukdavo vos vie- 
nas kitas murmtelėjimas, ir kurie sulaikę kvapą stebėjo abiejų 
didikų dvikovą, vėl pradėjo šnekučiuotis daugiausia apie ką 

tik taikiai išsisprendusį kivirčą. Pirmąkart gyvenime Autoly- 
kas sutiko gudresnį už save, bet visi pripažino, kad jam dar 
gerai baigėsi. Sisifas jį pričiupo, tas tiesa, bet jis visai neblogai 
išsisuko. Beje, jis paskelbė, kad šventinė ceremonija tęsiasi. 

Tarnai atvedė gyvulius prie altorių, paskerdė, nuleido krau- 
ją į aukso taures, supjaustė mėsą gabalais, apšlakstė aliejumi 
ir sumetė į spragsinčią ugnį. Šios premisos skelbė prašmat- 
nios puotos pradžią. Prieš pradėdami linksmintis, svečiai nu- 
sekė paskui vestales ir Autolyką šventovės link, kur buvo pa- 
gerbti mirusieji, pirmiausia —- Antiklėjos motina, jau seniai pa- 
likusi šį pasaulį. 

Vilos šeimininkas iškėlė didžiulę puotą, kaip ir derėjo to- 
kiam didikui. Dešimtys vergų zujo aptarnaudami svečius, ne- 
šė garuojančius patiekalus, kvepiančius bazilikais, lauro lapais, 
čiobreliais, rozmarinais ir krapais; apsisukę jau grįždavo su 
kitais, įdarytais alyvuogėmis, ištrintais pipirais, įvairiais prie- 
skoniais ir papuoštais žalumynais. Taurininkai rūpestingai mai- 
šė vyną su vandeniu dideliuose krateruose, pastatytuose ant 
trikojų bronzinių stalų. Buvo keliami tostai Dzeuso, Apolono 
ir Atėnės garbei, svečiai negailėjo gražių žodžių jauniesiems, 
linkėjo susilaukti būrio vaikų — Autolykas pats palinkėjo, kad 
jo pirmasis anūkas gudrumu prilygtų Sisifui, - gėrė už Anti- 
klėjos grožį ir Laertui nusišypsojusią laimę. Puota truko visą 
dieną. Į pavakarę pirmasis rūmininkas pranešė, kad jaunieji 
sės į karietą ir važiuos iš rūmų. 

Salmonėjas primygtinai įrodinėjo Autolykui, kad turi važiuo- 
ti pirmas — kaip Dzeusas tai padarytų dėl savo paties vaikų. 
Taigi į didįjį kiemą pirmoji įriedėjo jo karieta. Vieni su kitais 
surišti skydai kėlė dulkių stulpus, o per gynybines sienas ritosi 
ekipažo sukelto triukšmo aido banga. Pasirodė ir jaunavedžių 
karieta. Išpuoštos abiejų arklių vadelės jiems teikė dieviško 
grožio. Į karčius įpintos raudonos, rudos, juodos ir aukso spal- 
vos odinės juostelės pavertė juos įvairiaspalvėmis kasytėmis, 

o šonus dengė gūnia, ant kurios buvo nupiešti ereliai. Jaunoji 
žmona buvo su naujosios padėties insignijomis: šydu ir skrais- 
te. Liūdnoka šypsena silpnai švietė jos veide. O Laertas, vie- 
noje rankoje laikydamas vadeles, kita mojavo susirinkusiems 
tarytum kovos nugalėtojas. 

Jaunuoliai išlipo atsisveikinti su tėvais. Arkizijas ir Chalko- 
medūza pasiliko stovėti šalia Autolyko, kaip reikalavo papro- 
tys. Jie apkabino savo sūnų, paskui marčią. Antiklėjos tėvas pa- 
sielgė taip pat. Antiklėja sustojo prie Sisifo ir jam nusilenkė. 
Epyro karalius pabučiavo jai į kaktą, Žiūrint nustebusiai Mero- 
pei. Jaunieji vėl sėdo į karietą, praleisdami į priekį Salmonėją. 

Šis, bizūnu vanodamas šonus savo arkliams, davė ženklą iš- 
vykti. Ir vėl kilo baisiausias triukšmas. Minia ėmė kvatoti. Kaž- 
kas drįso jam pavymui šūktelėti: „Šlovė mažajam Dzeusui!“ 
Kai dulkių debesis išsisklaidė, jaunieji jau buvo dingę už kal- 
vos. Dar prieš sutemstant jie turėjo pasiekti Laerto tėvų na- 
mus, kur jiems buvo paskirti kambariai. 

Šventė turėjo tęstis iki pat vėlumos, bet ją nutraukė drama- 
tiškas įvykis. 

Salmonėjas palydėjo Laertą ir Antiklėją. Buvo sutarta, kad 
jis, kai tik galės, grįš ir vėl prisidės prie svečių. Tačiau oras, iki 
tol buvęs pasakiškas, staiga subjuro. Vėjas ėmė pūsti iš rytų. 
Sunkūs debesys, besikaupiantys už kalvų, iš visų pusių plačiu 
lanku juosusių Autolyko vilą, vertė manyti, kad artinasi tikra 
audra. Skubiai buvo patraukti suolai su patiesalais ir visa kita, 
kas galėtų nukentėti nuo galimo dangaus šėlsmo. Tarnai dar 
bėgiojo, kai pirmosios lietaus strėlės jau pasiekė žemę. Grei- 
tai visas didingas rūmas tratėjo nuo Žemyn garmančių van- 
dens stulpų. Išsibėgioję po visas menes ir visus laisvus kamba- 
rius, kai kurie svečiai jau ėmė nuogąstauti. Vienas senyvas vy- 
ras net prisiminė Sisifo protėvį Deukalioną, kuris vienintelis 
su žmona Pira išliko gyvas po Dzeuso siųsto tvano. Senukas 
papasakojo, kaip šiam Prometėjo sūnui pavyko išsilaikyti ant 

vandens, užliejusio žemę devynias dienas ir devynias naktis. 
Deukalionui išsilaipinus Tesalijoje, visi žmonės buvo pražuvę, 
ir Dzeusas nusprendė apgyvendinti žemėje naują Žmonių gi- 
minę, kilusią iš akmenukų, kuriuos Deukalionas ir Pira neat- 
sisukdami mėtė per petį. Šis pasakojimas tik padidino kamba- 
ryje susispietusių žmonių baimę, juo labiau kad kiekvienas įsi- 
vaizdavo galįs paskęsti per šį naująjį tvaną. Išgąstis dar labiau 
sustiprėjo, kai pradėjo griaudėti perkūnija. 

Iš tikrųjų — tai paaiškėjo vėliau iš tarno, saugojusio aukurus, 
pasakojimo - šį iš pradžių pasigirdusį dundesį sukėlė Salmo- 
nėjo vežimas, šiam įvažiuojant į didįjį kiemą. Tačiau tuo metu, 
kai Sisifo brolis ruošėsi sustabdyti arklius, didžiulis Žaibas per- 
skrodė dangų ir pataikė į vieną iš žeme besivelkančių skydų, 
tarytum priešo sviesta ietis, kliudžiusi taikinį. Tarnas, tebedre- 
bėdamas nuo atmintin giliai įsirėžusio vaizdo, apsakė, kaipgi 
Salmonėją ištiko mirtis. Žaibas, trenkęs į skydą, tarytum atšo- 
ko nuo metalo ir, beveik neperdėtum pasakęs, griebė mirtin- 
gajam už gerklės. Šis staiga užsiliepsnojo kaip skuduras, apsi- 
suko aplink, griuvo ant žemės veidu ir apsivertė supurtytas 
priešmirtinės konvulsijos. Apdegę drabužiai, persuktos kojos, 
pajuodę plaukai... Buvo baisu į jį žiūrėti. Rankos, kuriose jis 
tebelaikė sugniaužęs vadeles, atrodė, piktai grūmoja dangui. 
Pasibaidę žirgai nepaliaujamai Žvengė ir taip trypė vietoje, kad 
privertė šoktelėti patį negyvėlį. Tarnai pripuolę juos iškinkė. 
Salmonėjas buvo paguldytas ant medinių neštuvų ir nuneštas į 
savo kambarį. Teko eiti per megarą, visų ten prieglobstį nuo 
liūties radusių svečių siaubui. 

Paguldžius Sisifo brolį į lovą, buvo pastebėta, kad jis dar 
gyvas. Nuo tos akimirkos iki pat pasveikimo tarnai rūpestin- 
gai jį slaugė. Įbėrę pelenų, nuprausė drungnu vandeniu, nu- 
šluostė, patepė žaizdas riebalais, apklojo balta antklode. Au- 
tolykas įsakė vienam tarnui nuolat prie jo budėti ir drėgna 
kempine šluostyti nuo kaktos prakaitą. 


64 FRANCOIS RACHLINE B SISIFAS 


Visų nuomonė buvo vieninga: Dzeusas nubaudė Salmonėją 
užjo pasipūtimą, siaubingai jį įspėdamas. Lyginti save su aukš- 
tik vienu klausimu: ar vyriausiasis dievas ir Žmonių tėvas tarė- 
si su kitais dievais dėl bausmės, kurią reikėtų skirti, ar vienas 
nusprendė taip grėsmingai pasielgti? Ar Salmonėjas ten, aukš- 
tai, turėjo užtarėją? Kai byla buvo išnagrinėta ir nuosprendis 
paskelbtas, kas apsiėmė jį vykdyti? Dauguma tų, kuriems Sal- 
monėjas per vestuves ilgai gyrėsi savo žygiais, tvirtino, kad tik 
Dzeusas turi galią sukaupti debesis ir svaidytis žaibais, todėl 
išeitų, kad Salmonėjui buvo suteikta ypatinga garbė pajusti 
mirties skonį, bet nenukeliauti į jos karalystę. Kažkas pareiš- 
kė, kad tai, ko gero, ir yra tikroji dievo malonė. 

Sisifas Žiūrėjo į brolį, bet iš veido niekaip negalėjai atspėti, 
kas dedasi jo širdyje. Jis šaltai klausė, kaip įvykį aptarinėja 
žmonės, pats nepareikšdamas savo nuomonės. Kai audra pa- 
galiau liovėsi, svečiai grupelėmis tyliai pasuko išėjimo link ir 
pamažu išsiskirstė. Buvo jau po vidurnakčio. Sisifas ir jo arti- 
mieji grįžo į savo kambarius, išskyrus Tersandrą ir net Orni- 
tioną, kurie seniai miegojo. Įėję į savo kambarį, Sisifas ir Me- 
ropė atsigulė vienas šalia kito. Sisifas padėjo ranką Žmonai 
ant šlaunies. Ši švelniai ją nustūmė ir, suglaudusi kelius, ra- 
miai ir lėtai paklausė: 

— Ką tu manai apie gražiąją Antiklėją, mano garbusis vyre? 

— Kodėl klausi? 

— O kodėl negalėčiau paklausti? 

— Būtinai atsakyti dabar? 

— Taip, dabar. 

— Manau, kad ji švelni ir gracinga. 

— Kaip tau atrodo, ar ji bus gera žmona Laertui? 

— Nežinau, brangioji Merope... Kodėl uždavinėji tiek daug 
klausimų tokį vėlų metą? 

— Ar pastebėjai, kaip tu patinki Antiklėjai'? 

— Ką nori pasakyti? 

— Šiandien per ceremoniją ji dažnai į tave žvilgčiojo, ir jos 
žvilgsnis toli gražu nebuvo abejingas. 

— Ar ne natūralu, kad ji žavisi Epyro karaliumi? 

— Jos akys matė ne karalių, 0 vyrą. 

— Manai, kad gali skaityti Antiklėjos mintis, mieloji? 

— Man labiau rūpi tavosios, Sisifai. 

— Argi dabar aš nesu, kaip ir visad, šalia tavęs? 

— Tuo, kad tavo kūnas šalia, aš neabejoju... 

— Merope, liaukis nepagrįstai abejojusi ir leisk man miego- 
ti. Neversk manęs gintis. | 

— Aš tavęs nepuolu. Mes kalbamės. 

— Iš šio pokalbio niekas nepaaiškės. 

— Man jau daug kas paaiškėjo. 

— Tai gerai. O dabar leisk man miegoti. 

— Leisk užduoti paskutinį klausimą. 

— Klausau. 

— Man pasirodė, kad įžvelgiau apmaudą tavo veide, kai su- 
žinojai, kad Salmonėjas išvengė mirties. 

— Tu gerai mane pažįsti. 

— Daugiau nieko nepasakysi? 

— O ką nori sužinoti? 

— Negi tu nekenti savo brolio? 

— Galbūt... 

— Arjis žino kodėl? 

— Jis per daug užsiėmęs savimi, kad jam rūpėtų kas nors 
kitas. Be to, koks mano reikalas, ką jis apie mane galvoja. Pa- 
sipūtėlis, kurio mirtis man nesuteiktų skausmo. 

— Šįvakar jis vos nemirė. 

— Tanatas nepakluso Dzeusui, arba Dzeusas pats paskutinę 
akimirką persigalvojo. Bet Salmonėjui nebeilgai teks laukti. 

— Tu mane gąsdini, Sisifai. 

Meropė kiek patylėjo. Kai norėjo tęsti pokalbį, jos vyrą jau 
buvo nusivedęs Hipnas. 


Nors dviejų didikų kivirčas truputį apkartino šventės džiaugs- 
mą, svečiai išsaugojo malonų prisiminimą apie Laerto ir Anti- 
klėjos vestuves. Gal kas ir pyko ant Sisifo, kad sudrumstė nuo- 
taiką, bet niekas to neparodė. Pats Autolykas, puikus lošėjas, 
galiausiai tik pasijuokė iš to, kad buvo pričiuptas. 

Vestuvėms pasibaigus, Sisifas su šeima dar beveik savaitę 
svečiavosi pas vilos šeimininką. Epyro karalius norėjo asme- 
niškai atpažinti kiekvieną gyvulį, kurį Autolykas buvo priža- 
dėjęs jam grąžinti. Per tris dienas jis su savo galvijų vagies pie- 
menimis nemažai sugaišo, suvarydamas savo bandą į atskirą 
aptvarą. Baigęs šį su malonumu atliktą darbą, jis užsitikrino, 
kad tie patys piemenys pargins atgautąją bandą, pareikalavęs, 
kad vyrai būtų ypač budrūs ir rimti, bent jau dėl to, kad jų 
šeimininkui netektų antrąkart patirti gėdos. 

Prieš išvykdamas iš Autolyko vilos, Sisifas aplankė brolį, ku- 
rio būklė kasdien vis gerėjo. Salmonėjas priėmė jį savo kam- 
baryje, gulėdamas lovoje, bet atsirėmęs į išsiuvinėtą pagalvę, 
pakankamai pakelta galva, kad galėtų apsimesti, jog liga jam 
nė motais. 

— Džiaugiuosi tave matydamas, mielasis Sisifai. 

— Mes išvažiuojame, atėjau su tavim atsisveikinti. 

— Tu labai malonus. Dėl mano būklės nesijaudink. Autoly- 
kas elgiasi su manim kaip tikras brolis, ir aš jaučiuosi pas jį 
taip pat gerai kaip Elidėje, kur netrukus grįšiu. 

— Nesu toks išpuikęs, kad manyčiau, jog mano buvimas ša- 
lia grąžintų tau sveikatą, Salmonėjau, tačiau bijau, kad mano 
tylėjimas nebus padėjęs tau sveikti. 

— Aš tik noriu, kad tylėtų dievai. 

— Jei jų neįžeidinėtum, jie mažiau tavim domėtųsi. Liaukis 
mėgdžioti Dzeusą, ir Dzeusas tave pamirš. Sudie. 

Greičiau, nei buvo manyta, pasveikęs ligonis labai nudžiu- 
gino Autolyką, kuris jį paprašė dar kurį laiką paviešėti ir ga- 
lėjo su naujuoju draugu išmėginti ant vandens nuostabiąją 
dovaną, kurią per vestuves jam įteikė Laertas. O Sisifo šei- 
myna jūra išplaukė Epyro link. Kelionė atgal vyko be jokių 
kliūčių, nebent išskyrus tai, kad Meropę pykino: dėl nėštu- 
mo ji, žinoma, jautriau reagavo į vos juntamą, nors ir nesi- 
liaujantį, supimą, sukeltą nedidelių bangų, kurios lingavo grįŽ- 
tantį laivą. Kai visas būrys atvyko į Epyrą, buvo įsidienoję ir 
skaisčiai švietė saulė. 

Vos peržengęs namų slenkstį ir Ipsui liovusis džiaugsmingai 
šokinėti vėl išvydus savo šeimininką, Sisifas paklausė, kur Hi- 
ponojas, kuris atbėgęs iškart pareikalavo, kad jis pažaistų su 
juo „kalną“. Senelis veltui aiškino berniukui, kad jis jau dide- 
lis: šis nieko nenorėjo girdėti. Tad teko nusileisti. Hiponojas 
sulaikydavo kvėpavimą kiekvienąkart, kai Sisifas išmesdavo jį 
į orą, ir garsiai iškvėpdavo, kai tik pasijusdavo sugautas. Vos 
spėdavo nusikvatoti, ir žaidimas vėl prasidėdavo iš pradžių, 
lydimas linksmo Ipso lojimo, kuris galbūt kartu įdėmiai stebė- 
jo, kas vyksta. Kai Sisifas apsimesdavo, kad baigė žaisti, Hipo- 
nojas žvelgdavo į jį nė neabejodamas, kad šis greitai vėl jį pa- 
čiups. Jei senelis tikrai abejodavo, anūkas, šypsodamasis iki 
ausų, linksmai šaukdavo: „Dar!“ Vis dėlto, nepaisant Ipso pa- 
drąsinimų, reikėjo liautis. Hiponojas apkabinęs pabučiavo kil- 

mingąjį senelį, kuris truputį užduso, bekilnodamas anūką, ir 
išbėgo. 

Tuomet Sisifas pasikvietė raštininką. Archelajas atėjo į Sisi- 
fo darbo kambarį, nešinas molio lentelėmis. 

— Kvietėte mane, valdove? 

— Taip, Archelajau. Aš nugalėjau Autolyką, ir mano galvijai 
vakar ar užvakar jau turėjo būti parginti. Turiu tai patikrinti, 
pasikalbėjęs su Poifilu, su kuriuo susitiksiu šįvakar, ir norė- 
čiau, kad užrašytum šią gerą Žinią savo lentelėse. 

— Ar atgausite visus savo gyvulius, valdove? 

— Taip, visus, išskyrus dešimt jaučių, kuriuos pats paaukojau 
Dzeusui per Antiklėjos, mano gyvulių vagies dukters, vestu- 
vių puotą. Beje, ji šimtąkart vertesnė už savo tėvą. Buvome 
užrašę aštuonis kartus po dešimt ir vieną, tiesa? 

Senasis Archelajas žvilgtelėjo į vieną molinę lentelę ir pri- 
tardamas linktelėjo galva. 

— Vadinasi, dabar bus septynis kartus po dešimt ir vienas? 

— Visiškai teisingai, valdove. Jūs skaičiuojate ne blogiau už 
mane. 

— Tai tu išmokei mane skaičiuoti, Archelajau, taigi gali di- 
džiuotis savo mokiniu. 

Archelajas nusilenkė ir išėjo. Glaukas nusprendė, kad dabar 
gera proga pasikalbėti su tėvu apie savo numatomą kelionę. 

Vyriausiasis Sisito sūnus visu savo elgesiu ir daugeliu ma- 
nierų buvo panašus į tėvą, bet liūdnoka veido išraiška liudijo jį 
esant ne tokio ryžtingo būdo. Kreipdamiesi į jį, pašnekovai 
negalėdavo suprasti, ar jis tikrai girdi, ką jie sako, ar tik iš man- 
dagumo apsimeta, kad klauso. Iš tikrųjų karaliaus sūnus steng- 
davosi parodyti, kad klauso, bet kalbėdamas visada išlaikyda- 
vo atstumą, stengdamasis galėti pažvelgti į reikalą iš šalies, 
nenorėdamas įsipareigoti ar paprasčiausiai siekdamas apsisau- 
goti. Ir kalbėdamasis su tėvu jis likdavo savotiškai susikaustęs, 
veikiau dėl nepaaiškinamo varžymosi nei iš natūralios pagar- 


FRANCOIS RACHLINE aš SISIFAS 69 


bos. Sisifas tai žinojo, bet jau seniai suprato, kad nieko negali 
pakeisti. Jis mylėjo Glauką ir ypač jam buvo dėkingas už tai, 
kad padovanojo anūką Hiponoją. 

— Sūnau, man visada malonu su tavim pasikalbėti. Beje, to- 
kių progų gana retai pasitaiko. 

— Tavo darbai, tėve, nesudaro palankių sąlygų mūsų pokal- 
biams. 

— Tačiau aš visada sugebu rasti tam laiko, kai reikia. 

— Taip, bet aš nenoriu per dažnai tavęs trukdyti. 

— Be reikalo. 

— Aš apgalvosiu tavo žodžius. 

— Nereikia per daug galvoti, Glaukai, svarbu veikti. 

— Man žinomos tavo nuostatos. 

— Pritaikyk jas, ir viskas tau seksis Žymiai geriau. 

— Tėve, dabar atėjau pasikalbėti apie kelionę. 

— Klausau tavęs. 

— Mes su Eurimede manome išvykti iš Epyro. 

— Prašau? 

— Mudu su žmona norime pamatyti kitų miestų, kitų žmo- 
nių, kitų šalių. 

— Tau nepatinka Epyras? 

— Ne. 

— Eurimedei čia nuobodu? 

— Ne... Nemanau. 

— Tai kas yra? | 

— Mes paprasčiausiai norime pakeisti aplinką. 

— O kaipgi Hiponojas? 

— Nesuprantu... 

— Jūs jį vešitės kartu? 

— Žinoma! 

— Tai neįmanoma. 

— Kodėl? 

— Todėl, kad aš jį myliu labiau už viską pasaulyje, ir nė kal- 
bos negali būti apie tai, kad leisčiau jam išvykti. 

— Tėve, juk jis mano sūnus! 

— Tai ne argumentas. Aš nepritariu šiam sumanymui. 

— Štai koks jis, didysis Sisifas! 

— Taip, Glaukai. Tu, žinoma, manai, jog elgiuosi nekilniai, 
bet aš ne tam įkūriau Epyrą, kad matyčiau, kaip šį miestą 
valdo svetimi. Jei būtinai norite išvykti, Hiponojas pasiliks 
su manimi. 

— Tėve, bet tai visiškai neįmanoma, be to, Eurimedė nieka- 
da su tuo nesutiks. 

— Dar pažiūrėsim. Važiuokite, jei norite, bet mano anūkas 
niekur iš čia nepajudės. 

— Tu jį laikysi įkaitu? 

— Tavo žodžiai aplenkia mano mintį. 

— Bet tai reiškia būtent tai. 

— Ne! Hiponojas bus jūsų grįžimo garantas. 

— Tu kalbi apie savo anūką kaip apie kalinį! 

— Veikiau kaip apie įkalinamą iš meilės tau ir jam. 

— Vadinasi, tu mane myli? 

— Negi tuo abejojai? 

Glaukas visas persimainė nuo šių žodžių. Jis atsisėdo. Primi- 
nė karį, į kurį pataikė strėlė, ir kuris taip apstulbsta netikėtai 
sužeistas, kad lieka be amo. Alkūnėmis parėmęs kelius, jis susi- 
ėmė rankomis galvą ir nepratarė nė žodžio. Paskui, atsistojęs, 
vėl prabilo akivaizdžiai susivaldęs, bet vis tebesijaudindamas: 

— Pirmą kartą... girdžiu... sakant, kad mane myli. 

— Maniau, kad tau tai savaime suprantama, brangusis Glaukai. 

— Kartais ir savaime suprantamus dalykus vertėtų patvirtinti. 

— Tu teisus... Žinoma, aš tave myliu. Nuo tada, kai dievai 
mane apdovanojo tavo atėjimu į šį pasaulį, nesilioviau tavęs 
mylėjęs. 

Sisifas taip pat atrodė susimąstęs. Viso pokalbio su sūnumi 
metu jis sėdėjo prie savo darbo stalo. Atvėręs širdį, jis pakilo 
ir priėjo prie lango, pro kurį paprastai žiūrėdavo grožėdamasis 

Epyru ir jo apylinkėmis. Glaukas priėjo prie jo ir meilės kupinu 
judesiu uždėjo ant peties ranką. Abu vyrai ėmė kalbėti toliau, 
neatsigręždami vienas į kitą, abu žvelgdami į tolimą jūrą. 

— Koks gražus tavo miestas, tėve... 

— Aš esu Epyro karalius, Glaukai, bet kada nors tu paveldė- 
si iš manęs Šį titulą, ir aš noriu, kad šitas miestas žėrėtų kaip 
grynas deimantas ant jūros kranto. Vandeniu iki pat Itakės 
salos žeme iki Pilo, Tirinto, Argo, net Atėnų ir Peloponeso, 
kuriuos jis pranoks, pasklis garsas apie jo tviskančią praban- 
gą. Ši akmenuota lyguma nieko nedovanos pati, Glaukai. Tu- 
rėsime raute išrauti iš jos gelmių turtus, kurių ji taip lengvai 
neatiduos. Kokio atkaklaus darbo tai pareikalaus! Kiek kan- 
čių ir skausmo turėsime patirti, kad iš šios sausos Žemės iš- 
plėštume laimės! Ir jei aš stengčiausi Epyrą išplėsti, pastatyti 
du uostus, po vieną iš kiekvienos siaurosios sąsmaukos juos- 
tos pusės, kaip svajoju, jei vystyčiau prekybą, menus ir stiprin- 
čiau gynybą, koks gi būtų man atlygis, jei tu, mano sūnus, šį 
miestą paliktum? 

— Aš neišvažiuosiu... 

Neatsisukdamas Sisifas uždėjo savo ranką ant tos, kurią 
Glaukas laikė ant jo peties. 

— Aš neišvažiuosiu. Padėsiu tau išgražinti Epyrą ir paversti 
ji galingu miestu. 

Kai Sisifas pasitraukė nuo lango ir atsigręžė į Glauką, šis 
didelėse tėvo akyse išvydo ašaras. Jos Žibėjo it būtų buvusios 
iš aukso. 

— Niekada nebuvau matęs tavęs verkiančio, brangusis tėve. 

— Esu tavo tėvas, Glaukai, bet visų pirma - žmogus. 

— Ar todėl, kad esi kilęs iš nemirtingųjų, tavo ašaros yra iš 
aukso? 

— Auksu žiba tavo akys, o ne mano ašaros, Glaukai. Van- 
duo, tekantis mano veidu, panašus į fontaną, kurį norėčiau 
matyti trykštant nuo aukštų Akrokorinto šlaitų. 

— Ašarų fontaną? 

Sąmoksliškos šypsenos, kurias sukėlė ši mintis, padėjo taš- 
ką jų pokalbyje. Glaukas išėjo iš tėvo kambario, kur šis pasili- 
ko vienas kone iki pavakario. Iš apmąstymų jį pažadino Poiti- 
las. Piemuo džiūgaudamas pasisveikino su valdovu ir, priešin- 
gai nei visuomet, prabilo pirmas. 

— O Sisifai, mano valdove, jūs pats gudriausias karalius pa- 
saulyje! Tikrai, pats sumaniausias! 

— Nepamiršk, Poifilai, kad pataikavimas mane vargina, net 
jei tai girdžiu iš paslaugaus tarno. 

— Ką tuomet turiu sakyti, valdove, kad išreikščiau savo susi- 
žavėjimą? 

— Man pakaktų išgirsti iš tavo lūpų, kad visi mano gyvuliai 
sveiki ir gyvi grįžo į bandą. 

— Išskyrus dešimtį, taip ir yra, valdove. 

— Kaip jie jaučiasi? 

— Geriausiai, kaip tik galima jaustis po trijų dienų kelionės 
su didžiausia palyda. 

— Su didžiausia palyda? 

— Taip, visas būrys piemenų, šunų, Autolyko siųstų raitelių. 

— Jo uolumas man kelia nerimą... 

— Aš ir pats nustebau, didysis Sisifai, bet pamaniau, kad jūs 
šito pareikalavote, kai svečiavotės pas tą nepataisomą plėšiką. 

— Ir kur dabar ta palyda? 

— Kaip atėjo, taip ir išėjo, vos tik atvaryti gyvuliai prisidėjo 
prie tų, kuriuos ganiau. 

— Ką apie visa tai manai? 

— Nieko ypatinga, valdove. Manau, kad jūs, matyt, tiesiog 
juos visus baisiai išgąsdinote. Ar galiu paprašyti, kad papasa- 
kotumėte, kaip viskas įvyko? 

— Vėliau, Poifilai, vėliau. O kol kas įsitikink, ar visi gyvuliai 
tikrai yra tie patys. Noriu, kad patikrintum visus jaučius, visas 
karves ir visus avinus, kuriuos Autolykas grąžino. 

— Ko jūs baiminatės, valdove? 

— Kad Autolykas nebūtų pasimokęs iš manęs ir nebūtų grei- 
tai sužymėjęs gyvulių, įrėždamas savo ženklą, ir kad nemėgin- 
tų atsigriebti to, ką man pavyko iš jo išplėšti. 

— Ar atsimenate, kad tarp jūsų gyvulių triskart po dešimt ir 
šešios telyčios buvo pavogtos prieš tai, kai dar nebuvo pavykęs 
jūsų puikusis planas? 

— Visai teisingai. Tu nieko nepamiršti. Jas taip pat reikia 
sužymėti. 

— Jūsų įsakymas bus pradėtas vykdyti jau šįvakar. 

— Pasistenk patikrinti visus ženklus ir žiūrėk, ar koks nors 
neatitikimas nepatrauks tavo dėmesio. Noriu, kad būtum la- 
bai atidus. 

Poifilas grįžo prie bandų, kurių pagalbininkams buvo įsaky- 
ta neišleisti iš akių, kol jo nebus. 

Sisifas nė nepastebėjo, kaip atėjo vakaras. Saulė raudonai 
nudažė horizontą, ir atrodė, tarytum viskas skendėtų balkšvo- 
je prieblandoje, kurioje sumišo tamsus jūros mėlis ir neaprė- 
piami blyškių, melsvai žalių prošvaisčių tinklai. Sisifas ypač mė- 
go tokį metą, kai gamta stabteli, pradeda lėčiau svirpti cika- 
dos, oras po truputį vėsta, gyvuliai pakelia galvas, norėdami 
įkvėpti paaštrėjusių kvapų, kai diena, kiek padvejojusi, staiga 
suskumba pasibaigti. Tomis netikrumo akimirkomis jis norė- 
davo užsimerkti, kad galėtų geriau įsiklausyti ir labiau pajusti, 
kaip atslenka naktis. Užsimerkdavo ir stengdavosi panirti į tą 
kaitos momentą, žvilgsniu nepagaunamą, tačiau kupiną pa- 
slaptingos prasmės. Jis nusprendė, kad rytoj iš pat ryto rimtai 
padirbės prie savo bokšto plano. 

Naktis praėjo neramiai, nes jūroje Meropę kankinęs pyki- 
nimas virto nesibaigiančiu vėmimu. Vidurnaktį iškviestas Io- 
metelis apžiūrėjo ligonę ir nustatė pagydomą maro atmainą, 
kurį sukėlė jūros vabzdžio įkandimas. Užgrūdinta plaukioji- 
mo vienoje ankstesnėje ilgoje kelionėje, karalienė negalėjo 

susirgti jūros liga. Tiesa, šįkart gal ir nebuvo laiko apsiprasti 
su supimu, tačiau ligos priežastis negalėjo būti šis laikinas 
silpnumas, jos reikėjo ieškoti kitur. Nuolatinis rūmų gydyto- 
jas paskyrė aukoti dievams patį juodžiausią bulių ir patarė 
ligonei nesikelti iš lovos. Jis paruošė pupų ir susmulkintų gys- 
ločių lapų mikstūrą, pridėjęs juozažolių ir sumaišęs su šal- 
tekšnių aliejumi. Vaistą liepė vartoti geriausia tik prabudus, 
kad lengviau išsivalytų kūnas, ir užrašė burtažodį, kurį būti- 
nai reikėjo kartoti gydomosios tyrės valgymo metu. Jis tvirti- 
no, kad Meropės nėštumui susirgimas įtakos neturės, jei bus 
griežtai laikomasi jo nurodymų. Beje, jis pats pasiliko kara- 
lienės kambaryje, kad galėtų stebėti ligos eigą. Tačiau ligo- 
nės būklė per penkias dienas nė kiek nepagerėjo, nors bulius 
jau kitą dieną iš pat ryto buvo paaukotas, dalyvaujant Sisifui. 

Visi rūmai buvo sukelti ant kojų, kad karalienė pasveiktų. 
Visi tik ir kalbėjo apie jos ligą, apie nuolatinį mieguistumą, 
perbalimą ir karštą kaktą, ant kurios tarnaitės pasikeisdamos 
nuolat dėjo pavilgus. 

Sisifas paėmė už rankų abu jaunesniuosius sūnus ir atsive- 
dė į kambarį, kur gulėjo motina. Ornitionas, matyt, neaiškiai 
nujausdamas gresiantį pavojų, įdėmiai pasižiūrėjo į ją, o Ter- 
sandras prislėgtas sustingo prie lovos. Niekas nedrįso kalbėti. 
Ligonės pilvas pūpsojo po vilnone antklode, kuria Iometelis 
pats ją buvo apklojęs. Ornitionas priėjo prie mamos ją pabu- 
čiuoti, bet gydytojas jį atstūmė, kad apsaugotų tiek motiną, 
tiek paauglį. Tersandras iškart paklausė Iometelio: 

— Ar mūsų mama mirs? 

— Vienas Apolonas težino atsakymą į tavo klausimą, vaike 
mano. 

— Kodėl neleidi mums jos pabučiuoti? 

— Dėl jos sveikatos. 

— Bet jei ji miršta, ar galėsime pabučiuoti? 

Iometelis klausiamai pažvelgė į Sisifą. Šis leido sūnums pa- 
bučiuoti Meropę į kaktą. Jie vienas po kito tai padarė ir išėjo 
iš kambario. 

Praėjus penkioms dienoms, Iometelio pacientės sveikata be- 
veik staiga pasitaisė, nors jis nelabai galėjo tai paaiškinti. Persi- 
laužimas įvyko pavakarę. Veido spalva atsigavo, ji paprašė val- 
gyti, atsikėlė ir galiausiai vėl pradėjo elgtis taip, lyg nieko nebū- 
tų atsitikę. Iometelis primygtinai prašė, kad ji būtų atsargi ir 
nedelsdama jį iškviestų, pajutusi nors menkiausią negalavimą. 

Visą tą laiką, kol truko nežinia, į kurią pusę pakryps liga, 
Sisifas praleido prie Meropės. Žmonai vėl atsistojus ant kojų, 
jis galėjo atsidėti tam, ką dabar laikė svarbiausiu savo rūpes- 
čiu —- bokšto ir citadelės statybai. Jis nusprendė pats nueiti ap- 
Žiūrėti vietą, prieš plačiau pasikalbėdamas apie šį planą su Pto- 
limeinu. 

Išaušus, lydimas Ipso, nebežinančio, kur dėtis iš laimės dėl 
to, kad šeimininkas eis su juo pasivaikščioti, Sisifas patraukė 
didžiosios kalvos link. 

Žvelgiant iš Epyro, Akrokorintas atrodė beveik nepasiekia- 
mas. Jis kyšojo iš žemės tarytum didžiulis uolinis kalnas, kurį 
dievas, atrodo, padėjo nelabai rūpindamasis bendru peizažo 
grožiu. Būdamas daugiau nei trijų stadijų aukščio, jis ir taip 
atrodė įspūdingai, bet kai jį apgaubdavo nakties tamsa, dar 
labiau išaugdavo. Tai buvo galingų oro sūkurių vieta, ir daug 
kas sakydavo, kad Eolo valdomi vėjai pūsti pradėdavo čia, ir 
tik paskui aprimę pasiekdavo sąsmauką. Kopti jo šlaitais buvo 
Epyro karaliaus ir dievų privilegija. Tik keli senoliai teigė pa- 
žįstantys kiekvieną šio kalno kampelį, bet niekas smulkiau ne- 
papasakojo apie tai, ką teko patirti įžengus į jo olas. Ptolimei- 
nas buvo išimtis. Garbusis architektas jį išvaikščiojo skersai ir 
išilgai, kai buvo jaunas, nes dažnai susitikinėdavo su Eolu, Si- 
sifo tėvu. Žmonės kalbėjo, kad jie abu ten pradingdavo ir išti- 
somis savaitėmis nesirodydavo, teikdami peno legendai, pa- 

sak kurios, Akrokorintas tarytum žmogienos ištroškęs milži- 
nas prarydavo tuos, kurie išdrįsdavo sutrikdyti jo ramybę. Bet 
Eolas ir Ptolimeinas visada grįždavo gyvi. Niekas niekada tiks- 
liai nesužinojo, ką abu vyrai veikdavo, pasilikę vieni ant tos 
didžiulės uolos, tačiau pirmasis uždraudė kam nors pasekti jų 
pavyzdžiu, grasindamas mirtimi tiems, kurie išdrįstų nusižengti 
draudimui, o antrajam suteikė išimtinę teisę medžioti ten ka- 
da tik panorės. Ptolimeinas ja nepiktnaudžiavo, bet kai žmo- 
nės matydavo, kaip jis panyra į rūką, apsiginklavęs tik lanku ir 
strėlėmis, ir kiauras dienas nesirodo, tai žinodavo, kad jis grįš 
nešinas kokiu nors laimikiu, nušautu ar sugautu pačioje tos 
paslaptingos vietos gilumoje. 

Norėdamas pasiekti Akrokorintą, Sisifas turėjo pasirinkti: 
arba paėjėti pajūriu ir paskui kalvos ketera kylančiu keliu ilgai 
kopus pasiekti jos viršūnę, arba lipti vingiuotu tarytum įrėžtu 
kalvos paviršiuje taku ir, nukirtus jo vingius, atsidurti ant aikš- 
telės, kuri priminė truputį pasvirusį stogą, besibaigiantį aukš- 
takas raitėsi priešais jį per akmenuotą ir žema žole apaugusią 
žemę. Prieš pradėdamas kopti, jis nužvelgė visą kelią. Reikėjo 
vingiais paeiti pirmyn, paskui apsukti nedidelę akmenuotą vir- 
šūnę, tiesią kaip strėlė, po kurio laiko nusileisti šlaitu, tada 
laužyta linija vėl pakilti, pereiti vazą primenantį duburį ir to- 
liau kilti taku, pasibaigiančiu prieš apvalią viršukalnę. 

Ipsas bėgiojo, iš pažiūros visiškai pamiršęs savo šeimininką. 
Nosimi ardamas žemę, maskatuodamas uodega, puldavo į at- 
žalyną užvaldytas kvapo, kuriam negalėdavo atsispirti, tada 
staiga sustodavo kaip įbestas, užuodęs kitą, dar įspūdingesnį, 
aromatą, apsisukdavo ir pasileisdavo priešinga kryptimi. Čia 
toli palikdamas šeimininką, čia tipendamas jam iš paskos, šuo 
lakstė po lauką tarytum patrakęs, bet skrupulingas prižiū- 
rėtojas. Sisifas lydėjo žvilgsniu nenuilstantį savo palydovą ir 
jau matė, kaip šis vakare guli paslikas ir knarkia. 

Tačiau kelio viduryje Sisifas ir Ipsas staiga sustojo. Iš už krū- 
mo sklido kimūs ir pikti garsai. Ipsas sulojo. Išgąsdinta, taip 
netikėtai užklupta, nuo žemės iškart atsiplėšė erelių pora. Abu 
plėšrūnai, vos pagavę oro keliamąją srovę, ėmė skristi greityn 
ir aukštyn. Tačiau, užuot plačiai vasnodami pakilę aukštai, jie 
ir danguje tęsė kovą, į kurią ant žemės buvo taip įsitraukę, jog 
net nepastebėjo prieinančių keliautojų. Vienas erelis, matyt, 
stipresnis arba labiau nusiteikęs grumtynėms, suglaudęs spar- 
nus nėrė žemyn, po to pasisukdamas staiga pakilo ir puolė 
kitą iš apačios. Šis, neišlaikęs pusiausvyros, palėkė kelis met- 
rus žemyn, bet paskui susivaldė ir pasiruošė naujam puolimui. 
Tačiau šįkart jis išsisuko, sumosavęs sparnais, ir jo priešinin- 
kas, prašovęs pro šalį, turėjo staiga apsisukti ore, kad šįkart pa- 
čiam netektų patirti pavojingos atakos. Vėl viskas prasidėjo iš 
pradžių ir tęsėsi, kol vienas iš jų, aiškiai sužeistas, atrodo, nu- 
sprendė sprukti iš mūšio lauko. Antrasis aršiai puolė jį vytis, ir 
abu paukščiai ėmė po truputį tolti, tarytum laikydamiesi kažko- 
kio taško ryto danguje, kuriame galiausiai išnyko. 

Užkopusį į Akrokorinto viršūnę Sisifą vėl apsvaigino hori- 
zonto platybės - jausmas buvo gerai pažįstamas. Prieš akis at- 
tyti kalnų viršūnės, užstojančios Tėbus, o truputį piečiau - Eleu- 
siną. Šiaurės vakarų pusėje žvilgsnis kliuvo už Parnaso kalno. 
Pietuose kiek akys ūžmato plytėjo jūra, nusėta salų, kurių net 
neįmanoma būtų suskaičiuoti; tarp jų išsiskyrė Naksas, kurio 
vyną Sisifas taip mėgo, ir Milas, garsėjantis gražiosiomis vul- 
kaninėmis uolienomis, kurių godžiai ieškojo Epyro amatinin- 
kai. Jo žvilgsnis nukrypo į miestą, įsikūrusį kalno papėdėje, 
visai mažytį, su grįstu keliu, vedančiu į uostą, čia trumpai su- 
stojo, paskui ėmė klaidžioti toliau, nukrypo į pietvakarius, 
už Peloponeso, virš Mikėnų ir Tirinto, vėl pakilo į šiaurės 
vakarus, tolimosios Itakės link, ir, apsukęs ratą, grįžo virš įlan- 
kos, kurią neseniai perplaukė vykdamas pas Autolyką. Ipsas, 

trumpam nurimęs, mėgdžiojo savo šeimininką. Jis lekavo iš- 
kišęs liežuvį ir grožėjosi atsivėrusiais vaizdais, kartkarčiais už- 
simerkdamas. Apžvelgęs peizažą, Sisifas sustojo prie Epyro 
sąsmaukos. Žemės ruožas sudarė vienintelę kliūtį, skiriančią 
abi įlankas, ir priminė netvirtą pylimą, kurį gerai ginkluota 
armija būtų galėjusi lengvai įveikti. Pagaliau jis ėmė nuodug- 
niai apžiūrinėti vietovės, kurioje stovėjo, ir aplinkinį reljefą. 
Taip sunkiai pasiekiama plokščiakalnio viršūnė buvo beveik 
tobula vieta, čia trūko tik... bokšto. Jis įsivaizdavo marmuro 
statinį, tiesų kaip strėlė, ir apgalvojo, kur šis turėtų stovėti. 
Apsisprendęs pasuko atgal. 

— Eikš, Ipsai, leisimės žemyn. 

Grįžęs į rūmus, Sisifas liepė pakviesti Ptolimeiną. Šis, suži- 
nojęs, kad valdovas vienas buvo užkopęs į Akrokorintą, iškart 
suprato, kad teks pateikti planą, nuo kurio keletą kartų atsar- 
giai mėgino Sisifą atkalbėti. Taigi jis visiškai nenustebo, kad 
yra kviečiamas. Įėjo į kambarį įsitikinęs, jog neišvengiamai bus 
imtasi veiksmų. Iš pokalbio paaiškėjo, kad jis visai neklydo. 

— Tu, Ptolimeinai, žinoma, atspėjai, kodėl noriu tave matyti. 

— Taip, valdove. 

— Ką reiškia tavo šypsena? 

— Didžią mano garbaus amžiaus pagarbą jūsų lakioms sva- 
jonėms. 

— Laikai mane pamišėliu? 

— Tokia mintis niekada nebuvo man atėjusi į galvą, valdove. 
Tesaugo mane dievai nuo tokio įžeidimo! O ne, jūs ne pamišė- 
lis. Kartą, dar būdamas visai mažas, kai mes statybose kalbė- 
jomės su Eolu, jūsų tėvu, nutraukėte mūsų pokalbį, norėda- 
mas patikrinti mano statinio tvirtumą. Jau tada labai domėjo- 
tės architektūra. 

— Ir tu man leidai tai padaryti? 

— Taip, nes tikėjausi, kad jūsų nežinojimas man šį tą atskleis. 

— Ir kas atsitiko? 

— Jūsų tėvo prašymu, rodžiau jam, kaip statomas plokščias 
stogas. Darbininkai buvo grubiai nutašę sijas ir apklojo jas ša- 
komis ir nendrėmis, prieš apdrėbdami visą plotą storu baltojo 
molio sluoksniu... 

— O tada...? 

— O tada, valdove, jūs užlipote ant nebaigto stogo. Norėjau 
jums neleisti, nes bijojau, kad, stogui įgriuvus, nesusižeistu- 
mėte, bet čia įsikišo Eolas. Jis kandžiai man tarstelėjo: „Ptoli- 
meinai, negi abejoji savo statinio tvirtumu?“ 

— Ir kas įvyko? 

— Nieko, valdove. Jūs šokote priešais mus, o aš meldžiau 
Dzeusą, kad jus apsaugotų! 

— Sakyk, ko tu labiau bijojai - Eolo pykčio, jei stogas įgrius, 
ar ĮSiŪčio, jei užsigausiu? 

— Pirmiausia galvojau apie jus, valdove, nes jau tada labai 
jus mylėjau. O po šio atsitikimo tapote man dar brangesnis. 

— Todėl, kad aš, visai to nenorėdamas, įrodžiau tėvui, kad 
esi puikus architektas? 

— Taip, valdove. 

Abu vyrai nusikvatojo. 

— Ką gi, mielasis Ptolimeinai, dabar puiki proga man įrody- 
ti, kad su amžiumi tavo talentas dar padidėjo. 

— Norite, kad panagrinėtume tavo bokšto ant Akrokorinto 
planą? 

— Ne, Ptolimeinai, noriu, kad pradėtume statybos darbus. 
Nes aš įsitikinęs, kad tu dirbai jau nuo tada, kai pasidalijau su 
tavimi savo idėja. Aš tave pažįstu... kaip ir tu mane! 

Iš krepšio, su kuriuo atėjo, architektas išsitraukė didelį riti- 
nį, kuris ištiestas užklojo visą stalą. 

— Štai, valdove. 

Sisifas šyptelėjo: jo akys spinduliavo vaikišku džiaugsmu. Iš 
pradžių apžvelgė visą planą, paskui, įbedęs smilių į jo vidurį, 
peržiūrėjo kiekvieną pergamente nubraižytą smulkmeną, vis 

pritariamai linktelėdamas galva. Išnagrinėjo planą iš visų pu- 
sių, o Ptolimeinas nekrustelėdamas laukė jo pastabų. 

- Šaunuolis, Ptolimeinai. Kaip tik to ir norėjau. 

Sisifas pakvietė vieną tarną ir paprašė atnešti vyno. Šis buvo 
atskiestas vandeniu ir patiektas iš aukso ir sidabro nulietame 
ąsotyje, kuris būdavo naudojamas tik ypatingomis progomis. Pa- 
keldamas taurę, Sisifas pagyrė savo architektą ir kreipėsi į Dzeu- 
są, melsdamas, kad pavyktų jo sumanymas, dėl šio nuostabaus 
plano iš paprasto troškimo virtęs realia galimybe. 

— Bokštas ir tvirtovė pakylės Epyrą į kitą lygį, Ptolimeinai. 
Žinai, bičiuli, jau tau sakiau, aš noriu, kad mano miestas su- 
klestėtų ir trauktų atvykti geriausius meistrus, pačius talentin- 
giausius, pačius ryžtingiausius žmones. Dievai mums davė dvi 
jūras, tad išnaudokime tai! 

Jau vyno ir valdovo užsidegimo pakako, kad Ptolimeinas 
pasijustų laimingas, bet, pavadindamas bičiuliu, Sisifas paglostė 
ir jo savimeilę. Tačiau senasis architektas žinojo, kad didžiausi 

„darbai dar priešaky. Sunkumai, su kuriais teks susidurti, ne- 
buvo pažymėti plane. Dėl pastarojo kokybės Sisifas netgi ga- 
lėjo tapti dar nekantresnis ir reiklesnis. 

— Nebėra ko gaišti, Ptolimeinai. Nuo ko manai pradėti? 

— Valdove, aš pateikiau planą, kuris jums patinka, ir jūsų pri- 
tarimas mane labai džiugina, bet negaliu slėpti, kad mūsų sėk- 
mė priklausys nuo to, ar sugebėsime įveikti didelius sunkumus. 

— Kalbėk. Sakyk, ko tau reikia. 

— Pirmiausia man reikia daug žmonių. 

— Kiek? 

— Daug. Kokių trijų penkių šimtų. 

— Žmonių gausi. Ko reikia dar? 

— Rąstų akmenų luitams nedideliais atstumais stumdyti, tvir- 
tų kanapinių lynų tempti, tašymo įrankių, vandens ir maisto 
darbininkams, būstų jiems apgyvendinti, marmuro apdirbimo 
meistrų ir... 


FRANCOIS RACHLINE Iš SISIFAS 81 


— Ir? 

— Ir dievų padėjimo! 

— Viską gausi, įskaitant ir dievų pagalbą, kuria aš asmeniš- 
kai pasirūpinsiu. 

— Ir tai dar, valdove, - atleiskite man už atvirumą, - ir tai 
dar partija nebus laimėta iš anksto. 

— Niekas niekada nelaimi iš anksto, Ptolimeinai, nei karo, 
nei žaidimo.. 

— Aš veikiau galvojau apie marmuro vežimą, valdove. Ge- 
riausia būtų jo parsigabenti iš Taso, tos tolimos salos už Tro- 
jos, prie Trakijos krantų. Kita išeitis būtų jo atsivežti iš Nakso, 
ir aš Žinau patikimų dirbtuvių, kur galėtume gauti garantiją, 
kad tai grynas marmuras... 

— O būna ir negryno? 

— Vienos baltojo marmuro rūšys turi gelsvą ar rausvą at- 
spalvį, kitos ne taip maloniai blizga. Geriausia būtų pasirinkti 
Penteliko karjerą Atėnuose. Vienas tolimas mano giminaitis 
ten išgauna gražaus akmens, patvaresnio ir minkštesnio nei 
iškasamas Aikio karjere, Taso saloje, be to, jis gerai vykdo už- 
sakymus. Tik reikės suderinti atgabenimą jaučiais ir plukdy- 
mą laivais. 

— Tegul tavo žinios, Ptolimeinai, padeda pasirinkti tai, kas 
geriausia. Nuspręsk, koks akmuo pats tinkamiausias ir pra- 
nešk mano laivyno vadui Korsesui, kad jis užsitikrintų gabeni- 
mo jūra saugumą. Ko tik prireiks, prašyk jo, ir viską gausi. 

— Ar jau galiu pradėti darbus, didysis Sisifai? 

Epyro karalius išsitiesė, draugiškai uždėjo ranką architek- 
tui ant peties ir iškilmingai prabilo: 

— Ši diena įeis į istoriją. Įsakau tau pradėti iškart po heka- 
tombės*, kurią dar šiandien įteiksime Dzeusui. 

Prireikė daugybės tarnų, raikytojų ir žynių, kad ši auka būtų 


* Šimto jaučių aukojimas (aut. past.). 


82 FRANCOIS RACHLINE Iš SISIFAS 


įvykdyta. Kraujo, ugnies ir žolių kvapas po ritualinių apeigų 
dar ilgai tvyrojo ore. Epyro gyventojams, matyt, kilo klausi- 
mas, iš kur kyla tie dūmų kamuoliai, skriejantys Akrokorinto 
pusėn, tarytum vėjas būtų supratęs, jog reikia šios pagarbos 
ženklą pasiųsti kalno viršūnių, dievų buveinės nuo neatmena- 
mų laikų, link. 

Kitą dieną, iš pat ryto, Ptolimeinas ėmė rengtis didžiausioms 
statyboms, kokioms dar niekada nebuvo tekę vadovauti. Jis 
pasitelkė į pagalbą keletą padėjėjų: vienas turėjo samdyti žmo- 
nes, stebėti, kaip vyksta darbas, ir rūpintis darbininkų maiti- 
nimu, vienas buvo atsakingas už medžių ir virvių tiekimą, vie- 
nas — už akmenų skaldymą į griežtai nustatyto dydžio luitus, 
vienas - už priežiūrą gabenant medžiagas, ir dar vienas turė- 
jo padėti jam atliekant visus vadovavimo darbus. Sisifo įsa- 
kymu architektui buvo paskirtas atskiras kambarys. Buvo nu- 
matyta, kad čia bus projektuojami akmenų kėlimo prietai- 
sai, vyks įvairiausio pobūdžio darbiniai pasitarimai, bus va- 
dovaujama visai tos didžiulės natūralaus dydžio dirbtuvės or- 
ganizacinei veiklai. 

Per kelias dienas Epyras neatpažįstamai pasikeitė. Buvo su- 
kviesta daugybė vyrų, atrinktų pagal fizinius duomenis, mote- 
rų, įgudusių pinti pluoštą ir daryti lynus bei kitas baržomis vilkti 
reikalingas virves. Visas miestas ėmė gyventi citadelės staty- 
bos ritmu. Ptolimeinas vadovavo pirmiesiems paruošimo dar- 
bams, kad būtų galima atitempti sunkius akmens luitus. Rei- 
kėjo paplatinti pagrindinį kelią į Akrokorintą ir paskubėti, nes 
vasara ėjo į pabaigą, o su ja turėjo baigtis ir saulėtos dienos. 
Rudens liūtys galėjo supūdyti medieną, nugriauti prastai pa- 
baigtus statinius, paplauti žemę nepakankamai sutvirtintose 
vietose. 

Pirmosiomis darbo dienomis svetimšalis nelabai būtų su- 
pratęs, kas čia vyksta. Uolose, stūksančiose abipus Akroko- 
rinto kelio, vyrai darė įdubas ir daugmaž lygiais tarpais cilin- 

dro formos skyles. Kiti tašė medinius kuoliukus ir kišo juos į 
taip paruoštas ertmes. Tuomet beliko prie jų pritvirtinti vir- 
ves, kad būtų galima keliu tempti akmens ir marmuro luitus. 
Ptolimeinas pareikalavo kaip galima geriau jį išlyginti, kad 
traukiant susidarytų kuo mažesnė trintis. Vienas vyras, atvy- 
kęs iš Egipto upės šalies, pasisiūlė kuo tinkamiau užglaistyti 
kelio nelygumus ir pasirodė besąs tikras savo amato meist- 
ras. Jį įvertino Ptolimeinas ir net priėmė Sisifas: pagyrė ir 
sužinojo, kad šis dalyvavo statant vieną monumentalų statinį 
Kemete*. 

Kol buvo ruošiamas kelias, Ptolimeinas pasiskubino nu- 
siųsti į Atėnų karjerą pirmąjį padėjėją Telostemą. Šiam buvo 
duotas įsakymas stebėti, kad būtų atskelti lygiai tokie luitai, 
kaip numatyta planuose, nes plokščių matmenis nustatė Pto- 
limeinas, 0 marmuro luitų gabaritai buvo palikti vietos spe- 
cialistams. 

Telostemas jūra nusigavo iki Atėnų ir ten kurį laiką įsikūrė, 
kad galėtų stebėti, ar tinkamai atliekami užsakymai. Jį apstul- 
bino gausybė dirbtuvių, kokybė įrankių, kuriais naudojosi kal- 
viai ir dailidės. Kirtavietės šlaitai po atviru dangumi stūksojo 
lyg didžiulės spindinčios sienos. Netoliese, paruošų aikštelėje, 
buvo prikrauta įvairiausių dydžių luitų, trumpainių, plytų, 
plokščių, suguldytų arba sustatytų, suglaustų tai šonais, tai 
briaunomis. Darbininkų triūsas dar labiau sužavėjo Teloste- 
mą. Matydamas, kaip jie zuja pirmyn atgal, šūkauja, kartais 
pratrūksta juoku, būtum galėjęs pamanyti, kad čia tvyro visiš- 
ka anarchija. Tačiau iš tiesų po tuo tariamu chaosu slypėjo 
griežta tvarka, kur kiekvienas žinojo savo vietą. Pašalinę ne- 
naudojamą sluoksnį ir apnuoginę uolą, darbininkai puldavo ak- 
menį kirtikliais: kai kuriuos buvo galima panaudoti dviem bū- 
dais, nes viena jų ašmenų pusė buvo aštri ir plokščia, o kita — 


* Egipte. Aut. 

smaili, skirta minkštoms uoloms; kiti kirtikliai buvo trumpu 
kotu, abiem aštriais ašmenimis - apdoroti kietiems akmenims. 
Kiti vyrai, daužydami bukais keturkampiais vėzdais, stūmė į 
sieną bronzinius grąžtus, o paskui į padarytas skyles įstatyda- 
vo medines sijas. Jas laistydavo vandeniu, medis brinkdavo, ir 
uola imdavo skilinėti. Tada darbininkų brigados po truputį, 
pasiekdamos vis gilesnius klodus, atskirdavo akmens luitus. 
Paskui šie būdavo sukraunami į medinius vežimus ir nugabe- 
nami iki pastovų, ant kurių jau kiti darbininkai juos aptašyda- 
vo iki norimo dydžio, dažniausiai tik truputį, nes šiaip pakak- 
davo jau pirminio apdorojimo, bet kartais paplušėdavo ir smar- 
kiau, naudodamiesi smailiaisiais kirtiklių ašmenimis ir danty- 
tais kaltais, kad suteiktų apytikrę norimą formą. 

Telostemas nepraleisdavo nė menkiausios smulkmenos, tiek 
grožėdamasis darbininkų judesių tikslumu, tiek stengdamasis 
griežtai paisyti Ptolimeino duotų nurodymų. Iš tikrųjų jam taip 
ir neteko įsikišti, nes dirbama buvo meistriškai. Akmenskal- 
džiai pasidomėjo, kam šie gražūs akmenys. Ptolimeinas išsi- 
suko nuo tiesaus atsakymo, kaip aiškiai buvo įsakyta Sisifo, 
norėjusio kaip galima ilgiau išlaikyti savo sumanymą paslap- 
tyje. Beje, jis ir pats nebūtų galėjęs išsamiau apibūdinti to sta- 
tinio, kurio dalių paruošimą stebėjo savo paties akimis. 


Tuo metu rūmuose gyvenimas ėmė po truputį suktis vien tik 
apie statybą. Nė valandėlę nesiliovė aidėti šūksniai, paliepimai, 
įsakymai. Sutaręs su savo architektu, Sisifas asmeniškai sekė 
darbų eigą ir kasdien be išimties domėjosi, kiek pasistūmėta į 
priekį. Tačiau nuo tada, kai buvo užkopęs į Akrokorintą, jam 
niekaip nėjo iš galvos tas dviejų besikaunančių erelių vaizdas. 
Vieną vakarą jis nusprendė pasikalbėti apie tai su Merope. 

— Merope, tu juk man vieną dieną sakei, kai Epyre apsisto- 
jęs kažkoks žynys? 

— Taip, Sisifai, atrodo, sakiau. O kas? 

— Kuo jis vardu? 

— Epicharmas. 

— Iš kur jis atvyko? 

— Nežinau. 

— Kažin, ar jis moka skaityti likimą iš erelių skrydžio? 

— Nežinau. Ko tu suki galvą dėl paukščių ? 

— Man neramiau dėl žmonių, Merope, kur kas neramiau 
dėl žmonių! 

Po kelių valandų į rūmus atvyko svečias. Tai buvo aukštas ir 
gana liesas vyras, ant galvos užsidėjęs kažką panašaus į vilko 
galvą, kurios gaurai buvo sumišę su juodais jo plaukais. Jis 

pasuko į koridorių, vedantį į megarą, lydimas tarno, kurį Sisi- 
fas pasiuntė į miestą, kad jį surastų ir atvestų į rūmus. Vyras 
ėjo apsimestinai netvirtais žingsniais, tarytum lunatikas. Tar- 
nui pasišalinus, jis sustojo prie didelio kambario slenksčio. Pa- 
čiame jo viduryje stovėjo Epyro karalius. Didinga Sisifo povy- 
za sutrikdė žynį, kuris sustojo kaip įbestas, nebežinodamas, ar 
turi pradėti kalbėti, ar tylėti, ar nusilenkti, ar pasukti atgal, ar 
paprasčiausiai laukti. 

— Tai tu Epicharmas? 

— Taip, valdove. 

— Iš kur atvykai? 

— Iš Megaros. 

— Anksčiau nieko apie tave nesu girdėjęs. 

— Aš nesistengiu tapti žinomas, valdove. Visą savo laiką ski- 
riu ieškojimams. 

— Ko tu ieškai? 

— Stengiuosi suprasti pasaulį, kuriame gyvenu. 

— Ir ką tau pavyko sužinoti? 

— Kiekviena praeinanti diena man atskleidžia vis naujų ne- 
suprantamų dalykų. 

— Keista girdėti tokius žodžius iš žynio lūpų! 

— Dievai valdo tiek savo, tiek mūsų jausmus, valdove, ir iš- 
girsti jų Žodį dar nereiškia jį suprasti. Jų išmonė apstulbina tą, 
kuriam pavyksta suvokti dieviškuosius ženklus, išmėtytus pa- 
slaptinguose gamtos labirintuose. Visur jų buvimas primena 
žmonėms, kad jie yra priklausomi nuo dievų ir jiems pavaldūs. 

— Ar moki skaityti iš paukščių skrydžio? 

— Tam man reikia Apolonui skirto aukuro, vieno avino au- 
kai, auksinės taurės, į kurią būtų galima supilti kraują, alie- 
jaus, žalumynų ir neskiesto vyno. 

— Pasiruošk atsakyti į mano klausimus. 

— Valdove, aš pasistengsiu susilieti su Apolonu, atiduoda- 
mas jam savo kūną ir balsą, leisdamas, kad jo paties mintys 

persismelktų į mane, ir kad jūs galėtumėte sužinoti jo ketini- 
mus. 

— Aukuras yra visai šalia, viename iš mano asmeninių kam- 
barių. O visa kita tu tuojau pat gausi. 

Pasiėmęs įrankius ritualo, kurį ruošėsi atlikti, Epicharmas 
atsistojo priešais aukurą ir užsimerkęs truputį kimiu balsu už- 
giedojo maldą, kurios prasmės Sisifas neįstengė suprasti. Bai- 
gęs įsikūnijimo apeigą, laikydamas rankoje durklą, jis sugriebė 
už sprando tarno atvestą aviną ir liko stovėti kaip įbestas, ne- 
paisant pagrįstai negera nujaučiančio gyvulio muistymosi. Bron- 
ziniai ašmenys susmigo avinui į kaklą, ir garsus kriokimas nuly- 
dėjo ištryškusią kraujo srovę. Šio buvo įpilta į tarno rūpestingai 
atneštą ąsotį, gyvybei po truputį apleidžiant auką. Žynys liepė 
nupjauti kumpius, ištrynė juos žalumynais ir aliejumi, paskui, 
laikydamas juos rankose, aukštai iškėlė prieš aukurą. Sukalbėjo 
burtažodį, kurio prasmės Sisifas ir šįkart liko nesupratęs. Tuo- 
met atidavė mėsos gabalus tarnui, liepė iškepti ir paaukoti Apo- 
lonui. Įsipylė į taurę kraujo, o iš kitos, su dviem ąselėmis, įmai- 
šė vyno, kurio iš anksto buvo į ją pripilta, ir lėtai išgėrė. Paskui 
išraudęs atsisuko į Sisifą ir užsimerkęs paklausė: 

— Ką trokštate sužinoti? 

— Anądien užklupau ant žemės besikaunančius du erelius. 
Mane išvydę, jie skubiai pakilo, bet aukštai danguje vėl tęsė 
kovą taip pat įnirtingai kaip ir ant žemės. 

— Kokios jie buvo spalvos? 

— Vienas — juodas kaip derva, smėlio spalvos akimis, iš pa- 
žiūros stipresnis, bet aiškiai ne toks atkaklus, o kitas - tamsio- 
mis rusvomis plunksnomis, tarp kurių maišėsi juodos ir ugni- 
nės, su aukso spalvos akimis, degančios nepalaužiamu užsi- 
spyrimu kovoti iki galo. 

Žynys vėl gurkštelėjo gėrimo ir ėmė aiškinti: 

— Šie ereliai, garbusis Sisifai, reiškia du vienas kito neken- 
čiančius brolius. Jie kovoja ir žemėje, ir danguje, nes pasauly- 

je jiems abiem per maža vietos. Kažkuris iš jų turi priversti 
pasitraukti kitą. Jie Empirėjo* valdovai, gyvena šalia Olimpo 
dievų, kur viešpatauja galingasis Dzeusas ir jo artimieji, bet 
turi nusileisti iš savo dangiškųjų valdų, kad rastų maisto. Tuo- 
met jie it akmenys krinta žemyn ir puola grobį, neįstengiantį 
nuspėti baisaus pavojaus. Tas nuolatinis judėjimas tarp žemės 
ir dangaus daro juos panašius tiek į dievus, tiek į žmones. Jūs 
esate vienas iš tų erelių, valdove, gražesnis, stipresnis ir, be 
abejo, šios negailestingos kovos nugalėtojas. 

— O kas kitas? 

— Jūsų brolis. 

— Kuris? 

— Ar daug jų turite, valdove? 

— Negi tavo mokslas negali atsakyti į šį klausimą? 

— Mano mokslas susijęs su žmonių likimais, kuriuos jiems 
skiria dievai, 0 ne su šeimos sukūrimu. 

— Taip, aš turiu septynis brolius ir šešias seseris, bet du iš jų 
jau mirę. 

— Ar tarp jūsų brolių nėra tokio, kuris teigtų prilygstantis 
visagaliam Dzeusui? 

— Kalbėk... 

— Štai jūsų kitas erelis. 

o rankos taip stipriai suspaudė odinį diržą, lyg būtų norėjusios 
jį sudraskyti iš įsiūčio. 

— Liepiau tau kalbėti! 

Epicharmas pakluso, tačiau jautėsi, kad nebe taip pasitiki 
savimi ir yra ypač sunerimęs dėl valdovo reakcijos, kurią sukė- 
lė jo pranašiškas pasakojimas. 

— Aš... aš... sakiau, kad erelis... juodasis erelis, jūsų brolis... 

— Tebūnie tau žinoma, žyny, kad tu čia kalbi apie Salmonė- 


* Empirėjas - aukščiausioji dangaus dalis, dievų buveinė. Vert. 

ją, pasipūtėlį ir melagį, kuris su malonumu atsiduoda blogiui, 
kad tik galėtų patenkinti savo puikybę. Taip, tai mano brolis, 
nes mūsų tas pats tėvas ir ta pati motina, bet iš tikrųjų jis vei- 
kiau priešas, kurio mirtis mane labai nudžiugintų. 

— Apolonas negali meluoti, didysis Sisifai. Dviejų erelių 
kovos paveikslas man nekelia jokių abejonių. Jūs nugalėsite 
savo brolį. 

— Tu puikiai žinai, kad dievai neveikia už mus. Nepakenčiu 
žiūrėti ir laukti, kol jie linktelės galva, kad jau galima pradėti, 
jau verčiau išsidurti akis. Turiu rasti būdą, kaip įgyvendinti pra- 
našystę, kurią Apolonas man perdavė tavo balsu. 

— Ar galiu jums padėti? 

— Taip, jei nebijai taip rizikuoti. 

— Kodėl kalbate apie riziką, valdove? 

— Todėl, kad jei kvailai sumanei mane apgauti, tai liepsiu 
nudėti tave kaip šunį. 

— Nežinau priežasčių, dėl ko jūs nekenčiate Salmonėjo, val- 
dove, bet Žinau savąsias. Jo vežimas pervažiavo mano tėvą, 
senuką, kuris nespėjo pasitraukti, kai šis važiavo bronza grįstu 
Elidės keliu. Aš surinkau sudraskyto iškart mirusio vargšo se- 
nuko kūno gabalus. Gyvybei liovusis alsuoti jo krūtinėje, lai- 
kiau rankose jo galvą ir meldžiau Hadą gailestingai priimti jo 
sielą. Nepaisant mano prašymų, Salmonėjas atsisakė leisti pa- 
laidoti žmogų, drįsusį stoti skersai kelio, skirto vien tik siau- 
bingajam jo vežimui. 

— Bet juk sakei, kad atvykai iš Megaros. 

— Taip, valdove, bet užaugau Elidėje, ten, kur ir gimiau. 

— Taigi nori pasinaudoti manimi ir jam atkeršyti? 

— Ne, valdove. Bet jei mano pranašystės sutaptų su jūsų no- 
rais, džiaugčiausi matydamas, kad jos padeda ir mano tikslams. 

Sisifas susimąstė apie tai, ką išgirdo. Iylėdamas nuėjo į vie- 
ną kambario galą, paskui grįžo tarytum pasverdamas kažkokį 
sprendimą. 

— Ką tu man siūlai? 

— Pažįstate Iyrą, Salmonėjo dukrą? 

— Pamenu išdykusią mažą mergaitę. Jau seniai jos nema- 
čiau. Dabar ji turėtų būti jauna moteris. 

— Taip, valdove, ir labai graži moteris. Bet vis tokia pat klas- 
tinga. 

— Ir kas iš to? 

— Kas iš to? ... Niekas nekelia didesnės grėsmės žmogui nei 
jo palikuonys. Kaip Gajai pavyko išsisukti nuo grubių nuolati- 
nių Urano, jos siaubingojo vyro, grabalionių? Ji įdavė į rankas 
pjautuvą jo tikram sūnui Kronui, kuris nė nemirktelėjęs nurė- 
žė savo tėvui kiaušius! 

— Aš tai Žinau, tu pamiršti, žyny, kad kalbi apie mano pro- 
tėvius. 

— Ne, valdove, nepamirštu. Kaip tik dėl to ir pasakoju. Jūs 
turite iš jų pasimokyti. Ką padarė Kronas, kai, nuvertęs nuo 
sosto savo tėvą, buvo įspėtas apie pavojų, kurį jam kėlė jo paties 
vaikai, bijodamas, kad jį gali ištikti toks pat likimas? Jis prarijo 
savo palikuonis, kad išvengtų jų kalavijo. Bet paskutinįjį gudru- 
mu pavyko išgelbėti Rėjai, jo motinai, kuri, kaip Žinote, jį pa- 
gimdė Diktės kalno oloje, Kretos saloje, o Kronui atidavė į vys- 
tyklus įvyniotą akmenį, kurį šis ir prarijo. Taigi dievas nežinojo, 
kad jo jauniausiasis sūnus, vardu Dzeusas, yra sveikas ir gyvas, 
ir vieną gražią dieną jį nugalės, kad užimtų jo vietą. 

— Tu nepasakei man nieko nauja, žyny, bet suprantu, kur 
link suki... Salmonėjo duktė turi pagimdyti, ir Tyros vaikai 
patys susidoros su savo seneliu! 

— Mano menas - ne mokyti, didysis Sisifai. Aš tesu nuolan- 
kus dievų tarnas, kurių siunčiamus ženklus stebiu ir mėginu 
išskaityti. 

— Ačiū tau. Dabar žinau, ką turiu daryti. Prieš palikdamas 
rūmus, paprašyk, kad tau atneštų iki soties pavalgyti ir išgerti. 
Ir paimk šitai. 

Sisifas padavė žyniui statulėlę, vaizduojančią žmogų, kurio 
pailga galva tarytum pratęsė laibą kūną su ištįsusiomis kojo- 
mis. Šiek tiek iškilusi krūtinė gal labiau priminė moterį, bet, 
žvilgtelėjus tarp kojų, lytis liko neaiški. Epicharmas paėmė šią 
statulėlę iš baltojo marmuro, išmarginto rusvomis gyslelėmis, 
ir ją paglostė. Pasukiojo rankoje, pavartė, apčiupinėjo ir ap- 
žiūrėjo 1š visų pusių. Kai norėjo padėkoti savo geradariui už 
šią nuostabią dovaną, jis jau buvo išėjęs: trumpam užsuko į 
statybos aikštelę pas Ptolimeiną. 

Darbininkai nesulėtino darbo tempo, nepaisant to, kad pa- 
sirodė Epyro karalius (o gal kaip tik dėl to), kurio ne tik žave- 
sys, bet ir reiklumas visiems buvo puikiai žinomas. Nors nuo 
šios asmenybės sklido nepaprasta šviesa, jos autoritetu niekas 
nė trupučio neabejojo. Sužinojęs apie klaidą, kurią padarė vie- 
nas darbininkas, dėl kurio tyčinio ar neatsargaus judesio nu- 
trūko virvė, prilaikanti abipus kelio išdėstytus akmens luitus, 
jis, konfiskavęs jo menką turtelį, išvijo ir iš statybų aikštelės, ir 
iš Epyro. Žmogus, netekęs visų ryšių, buvo pasmerktas klajoti 
ir prašinėti išmaldos ieškodamas krašto ir, svarbiausia, ben- 
druomenės, kuri sutiktų jį priimti. Jo žmona bergždžiai verk- 
dama prašė Sisifą jam atleisti. Jai pavyko išmelsti tik tiek, kad 
šis leido išvykti kartu su vyru, ir, visų akimis Žiūrint, tai buvo 
didelės malonės ženklas. 

Kelias į Akrokorintą buvo jau labai pasikeitęs. Akmenimis 
nusėtas ir duobelių pilnas takas, kuriuo keleivis turėjo atsar- 
giai žengti žiūrėdamas, kad neišsisuktų kojos, virto daug ly- 
gesniu keliu, kurio įdubimai buvo užlyginti pridėjus akmenų 
„ten, kur labiausiai reikėjo. Vyras, kurį visi vadino Egiptiečiu, 
puikiai atliko šį darbą. Jis iš pradžių apžvelgdavo kelio atkar- 
pą, atidžiai ją apžiūrėdavo prieš patikrindamas kojomis, pas- 
kui stulbinamai greitai prisirinkdavo plokščių diskus prime- 
nančių akmenų ar net titnago gabalų, kuriais kone natūraliai 
užlygindavo įvairias duobeles, susidariusias dėl temperatūros 

kaitos, įmynus kanopas sunkiais nešuliais apkrautiems asilams, 
nutekėjus lietaus upeliukams ar vaikščiojant žmonėms. Išlygi- 
nus kelią, buvo galima galvoti apie tai, kaip mediniais veži- 
mais bus vežami akmenų ir marmuro luitai. Jei šiuo būdu bu- 
vo sėkmingai naudojamasi nuleidžiamoms medžiagoms, ga- 
benamoms iš karjero iki aptašymo vietų sulaikyti, kodėl gi juo 
nepasinaudojus ir užkeliant jas į statybos aikštelę? Bent jau 
taip manė Ptolimeinas, šiuo tikslu sudaręs kelias grupes dar- 
bininkų. Gavęs žinią, kad gali atvykti išsikrauti pirmųjų mo- 
nolitų, atgabentų iš Atėnų marmuro karjero, jis susitarė tą- 
dien dar kartą susitikti su Sisifu, kad aptartų tolesnę darbų 
eigą, ir, kol valdovas sugrįžo į rūmus, jau buvo pasiekęs Epyro 
uostą, kurį jūreiviai paprastai vadino Kenchrėjomis. 

Vienas paskui kitą prie kranto sunkiai artėjo apie dvidešimt 
laivų. Akinamai balta marmuro važta švietė vidury juodų kor- 
pusų. Laivai priplaukė ar švelniai srovės buvo prinešti prie 
kranto, nepaisant didelių bangų, sukeltų šiaurės vėjo. Nuleis- 
tais stiebais, dauguma jų stovėjo netoli molo, laukdami savo 
eilės, kol iš pirmiau atplaukusių laivų bus iškrautas krovinys. 
Visam šiam lėtam laivų šokiui vadovavo Korsesas, kuris vis 
garsiai sušukdavo tai vienam, tai kitam vairininkui duodamas 
įsakymus. Vienas iš jų neįstengė suvaldyti kranto link artėjan- 
čio laivo, ir šis beveik pačia nosimi rėžėsi į prieplauką su tokia 
jėga, kad jo korpusas perskilo lengvai it figos odelė. Milžiniš- 
kas marmuro blokas, pritvirtintas laivo viduryje, nusitempė jį 
į dugną, su apgailestavimu šūkčiojant visiems tiems neturin- 
tiems darbo vyrams, sukviestiems padėti iškrauti krovinį jū- 
reiviams, patalkinti pasisiūliusiems žvejams, kurie buvo susi- 
rinkę pagelbėti manevruojančiai flotilei. Šis įvykis labai ap- 
sunkino darbą. Nugrimzdęs nelemtasis marmuro blokas kyšo- 
jo iš vandens ir kėlė tikrą pavojų ne tik kitiems iš Atėnų at- 
plaukusiems laivams, bet ir visiems kitiems, norintiems išplauk- 
ti iš Kenchrėjų įlankos ar ten prisišvartuoti. 

Ptolimeinas stebėjo tai, kas vyksta, bejėgiškai nuleidęs ran- 
kas. Paskui liūdnai paklausė Korseso: 

— Negi nebuvo galima to išvengti? 

— Netikėtumai - jūreivių gyvenimo dalis, Ptolimeinai, kaip 
ir audros, kurios sunaikina statinius ant žemės, nors ir sukur- 
tus tokių pat patyrusių architektų kaip tu. 

— Suprantu, Korsesai, bet mes vėluosime atsiimti krovinį, 
jau nekalbant apie vėliau atplauksiančių laivų iškrovimą. 

- Žinau, žinau. Turėsime arba stengtis atsargiai apeiti kliū- 
tį, arba pamėginti ją suskaldyti. Man reikėtų būrio vyrų, jei 
nori, kad šis nelengvas darbas būtų padarytas greitai, ir tokių 
vyrų, kurie mokėtų gerai plaukti. 

— Šiandien jie visi dirba statyboje, kurią užsakė mūsų valdo- 
vas Sisifas, ir aš nė vieno negaliu iš ten atšaukti. 

— Nieko, aš susitvarkysiu. 

— Ką ruošiesi daryti? 

— Statyk savo citadelę, Ptolimeinai, o jūrą palik man. 

— Gerai. Ar manai, kad baigsi iki antrojo marmuro blokų 
atplukdymo? 

— Aš pats vėl turiu grįžti į Atėnus, kad apsaugočiau kelionė- 
je laivus, atgabensiančius tau akmenis. O tuo metu mano vy- 
rai jau bus išvalę uostą su Poseidono pagalba, jei jis teiksis 
nurimti išklausydamas mano maldas. 

Nuramintas šių pažadų, duotų vieno iš patikimiausių Pelo- 
poneso kapitonų, Ptolimeinas grįžo į krantą, kur jau stovėjo 
krūvos blokų, ir buvo laukiama vežimų jiems išvežti. Darbuo- 
damiesi jūreiviai ir krovikai gyvai kalbėjosi. Vieni pasakojo 
apie nesuprantamą Poseidono pykčio priepuolį, apie kančias, 
kurias teko patirti per audrą, užklupusią juos gerai nepasiruo- 
šusius, apie didžiules pastangas apsaugoti ugnį, gabenamą di- 
deliame sunkiame inde, kuris vis dėlto būtinas norint sušilti 
jūroje ir, žinoma, pasigaminti valgyti, apie vėjo šuorus ir ledi- 
nio vandens purslus, stingdančius tave naktį, apie laivo svyra- 

vimą dėl neįprasto krovinio, apie nuolatinę baimę paskęsti, 
apie džiaugsmą pagaliau pasiekus reikiamą uostą ir apie neri- 
mą, kad vėl teks kovoti su nesibaigiančiomis liūtimis. Kiti, ne- 
paisant nuolat kartojamo įsakymo laikyti liežuvį už dantų, ne- 
susilaikė neišdavę smulkmenų, liudijančių apie statybos svar- 
bą, apie vietos paruošimą, taip atskleisdami, kad planas susi- 
jęs su Akrokorintu. Beje, kai koks nors darbininkas ištardavo 
šį pavadinimą, visi pakeldavo akis aukštosios kalvos pusėn pa- 
sigrožėti jos stačiais šlaitais. 

Ptolimeinas įsitikino, kad pirmaisiais vežimais atvežti blo- 
kai buvo iškirsti taip, kad visiškai atitiko bokšto pamatus. Jis 
žinojo, kad kiti bus atgabenti žeme vėliau ir kad jis turi pakan- 
kamai laiko statinio pamatams padėti. Bet, negalėdamas su 
niekuo pasidalyti savo mintimis, jis labiausiai nerimavo dėl sta- 
tybinių medžiagų užkėlimo į kalną. Kaip pavyks susidoroti su 
nuolydžiais? Kaip reikės įveikti kai kur pernelyg statų šlaitą, 
norint užkopti į jį iš priekio? Ką daryti, kad neišvargtų dar- 
bininkai, jei jie neturės galimybės pavalgyti ir, svarbiausia, 
atsigerti darbo vietoje? Sunkus darbas reikalaus dažnų per- 
traukų, o poilsis be gėrimo gresia virsti nepaklusnumu ar, 
dar blogiau, maištu. Siūlyti vyno dieną būtų pavojinga, kad 
darbas nesutriktų, o vandens tikrai trūks, nebent jis turėtų 
tiek darbininkų, kad šie galėtų nuolat keistis, bet tam pri- 
reiktų mobilizuoti kone visus Epyro gyventojus, sustabdant 
visokią kitą veiklą. 

Ptolimeinas mąstė apie visa tai, kai išvydo besiartinančią 
Meropę. Karalienė retai išeidavo iš rūmų, ar bent jau jos nie- 
kada nematydavo mieste vienos. Todėl šis ypatingas pasirody- 
mas nustebino architektą. Jis pagarbiai nusilenkė šiai mote- 
riai, kurios orumą sutartinai pripažino visi Epyro gyventojai, 
bet kurios būdo niekas neįstengė perprasti. Ją laikė pasipūtu- 
sia, O pasirodydavo, kad ji moka užjausti, kai prispaudžia kas- 
dienio gyvenimo negandos. Buvo kalbama, kad ji žiauri, bet 

daugybę kartų jai pavykdavo įkalbėti Sisifą pasigailėti pa- 
smerktųjų. Buvo manoma, kad ji nemyli artimųjų, tačiau iš 
jos elgesio su namiškiais šios paskalos, bent jau iš pažiūros, 
visai nepasitvirtino. Karalienė apžvelgė įlanką ir kreipėsi į 
senąjį architektą: 

— Vadinasi tau, Prolimeinai, turime būti dėkingi už visą šį 
sujudimą? 

— Ne, jūsų didenybe, ne man, o jūsų garbiajam vyrui karaliui 
Sisifui, kurio senas tarnas esu. 

— Ištikimas tarnas, aš tai Žinau, bet manau, kad ir pernelyg 
kuklus. | 

— Aš tik paklūstu savo valdovui, jūsų didenybe. 

— Ar Sisifas tau uždraudė man sakyti, kokie darbai čia nese- 
niai buvo pradėti? 

— Jis nieko panašaus man neįsakė. 

— Tuomet kodėl šį sumanymą gaubia tokia paslaptis? 

— Čia nėra jokios paslapties, jūsų didenybe... 

— Kam skirtas šis akinamo baltumo marmuras? 

— Nežinau, jūsų didenybe, kaip atsakyti į šį klausimą... 

— Aš tau įsakau! 

— Valdovas Sisifas stato... 

— Na? Už savo dvejones gali nusipelnyti bausmės. 

— Bokštą, jūsų didenybe, didelį bokštą, kuris savo baltumu 
pajėgtų varžytis su sniegu. 

— Ir šis bokštas iškils ant Akrokorinto, tiesa? 

Užuot atsakęs, Ptolimeinas linktelėjo galva. Pasinaudoda- 
mas proga jis žvilgtelėjo į darbininkus patikrinti, kaip šiems 
sekasi krauti akmenis į vežimus. Kiekvienam blokui pakelti 
reikėjo keliolikos vyrų, ir bent vieno neatsargumas galėjo jį 
sugadinti ar ką nors mirtinai sužaloti. Ptolimeinui teko įsikišti 
kaip tik pamačius, kad blokas keliamas ne taip, kaip reikėtų. 
Jis atsiprašė Meropės ir priėjo prie vargstančios darbininkų 
grupelės. 

— Gal jums galvoj negerai? Pamirštate, kad, tokiam svoriui 
užgriuvus, iš visų liks tik šlapia vieta? Kad nieko nematyčiau 
kraunant statmenai! 

— Papasakok man apie save, Ptolimeinai. Kiek tau metų? 

— Tiek, kad greitai iškeliausiu į Hado karalystę, jūsų dideny- 
be. Kai pati diena pailsta ir nusilpsta, nuovargis mane visą len- 
kia prie žemės. Hipnas nebesuteikia man jėgas grąžinančio 
miego, kurio dar reikalauja mano vargšas kūnas, ypač po to- 
kios sunkios dienos kaip ši. Atsikėliau su aušra, sėdau prie 
stalo, tikrinau matmenis, keliskart subėgiojau nuo Epyro iki 
statybvietės ir atgal, radau laiko susitikti su savo pavaldiniais, 
stebiu, kaip vyksta darbas, ir tuo pat metu atsakinėju į jūsų 
klausimus... 

— Tu man priekaištauji, kad tavimi domiuosi? 

— Visai ne, jūsų didenybe. Priešingai, jūsų dėmesys man la- 
bai malonus. 

— Negi neturi padėjėjų? 

— Turiu, jūsų didenybe. Dėl Sisifo, jūsų vyro, gerumo daug 
jų turiu, patyrusių meistrų ir darbų vykdytojų... bet pats turiu 
jiems padėti tapti gerais pagalbininkais, ir vadovavimas jiems 
apsunkina mano naštą. O karaliene, kaip aš norėčiau būti lai- 
komas ne tokiu talentingu! 

— Kai bokštas iškils virš Akrokorinto, galėsi mėgautis užtar- 
nautu poilsiu. 

— Taip, garbioji Merope, jei tik Tanatas prieš tai nenuspręs 
manęs pasigrobti, jo broliui dvyniui Hipnui liovusis mane kan- 
kinti savo nesilankymu. 

Meropė nusišypsojo, girdėdama šią mintį, tinkamą visiems 
mirtingiesiems. 

— Taip pažadėjo karalius, Ptolimeinai. 

— Aš to nežinau, jūsų didenybe, pasitikiu jūsų žodžiu. 

— Ptolimeinai... 

— Klausau, jūsų didenybe. 

— Ptolimeinai, aš norėčiau daugiau sužinoti apie tai, kaip nu- 
matyta išplėsti Epyrą. Gal galėtum man apie tai papasakoti? 

— Jūsų didenybe, aš esu visų mūsų valdovo didžiojo ir gar- 
biojo Sisifo tarnas... 

— Tu atsisakai pasakyti man ką nors daugiau? 

— Ne, jūsų didenybe, kaipgi tokia mintis man galėtų ateiti į 
galvą... Bet jūs prašote manęs papasakoti tai, apie ką mano 
valdovas-liko neprasitaręs. Aš nežinau jo planų dėl Epyro. Kal- 
bėdamas apie ateitį, jis pirmiausia stebi, kaip reaguoju, steng- 
damasis neatkreipti mano dėmesio. O paskui, kuriam laikui 
praėjus, vėl grįžta prie savo, tik šįkart kalba tiesiau. Tuomet 
žinau, jog turiu pasistengti, kad jam įtikčiau. 

— Argi Sisifas pastaruoju metu nesikalbėjo su tavim apie sa- 
vo planus? 

— Ne, jūsų didenybe, ne. Kad ir kaip stengiausi, nenuma- 
nau, kokie jie galėtų būti. Nebent... 

— Na, Žinai, iš tavęs po žodį tenka pešti! 

— Kartą jūsų vyras man girdint užsiminė, kad šalia Epyro 
yra dvi jūros. Jis net iškėlė mintį apie kitą uostą... Taip taip, 
garbioji Merope, aš neabejoju, kad Sisifas greitai panorės ša- 
lia Kenchrėjų įkurti dar vieną uostą ir todėl pertvarkyti Le- 
chają. 

— Pranešk man apie tai. 

— Atleiskite, jūsų didenybe, bet jei gaučiau Sisifo įsakymą, 
tai palengvintų mano užduotį... 

— Matau, Ptolimeinai, kad pavyzdingai ištikimai tarnauji Si- 
sifui, ir dėl to džiaugiuosi. 

— Dėkoju, jūsų prakilnybe. 

Meropė pamanė, kad nebeverta tęsti pokalbį. Ji pakanka- 
mai sužinojo ir daugiau nebebūtų ištraukusi iš Žmogaus, atlai- 
kiusio daugybę išbandymų ir jau pasiruošusio mirčiai. Beje, iš 
senojo architekto lūpų ji ką tik išgirdo būtent tai, ką norėjo, ir 
nusprendė grįžti į rūmus. 

— Ar galiu jus palydėti? 

— Ne, Ptolimeinai, ačiū, turi daug darbo čia. Iki pasimatymo. 

Meropė pasuko atgal, neatsakiusi į atsisveikinimus, kuriais 
ją iš tolo palydėjo vežimus kraunantys darbininkai. Leidžian- 
tis jūros link, jos dėmesį patraukė aplink laivus ant kranto 
knibždantys žmonės. Pasikeitęs kelio vaizdas jos nesutrikdė. 
Priešingai, ji pastebėjo, kad jis tapo žymiai lygesnis. Meropei 
netgi patiko peržengti nelygias vietas ir statyti koją tik ten, 
kur, siekiant suvienodinti kelio paviršių, buvo padėti plokšti 
akmenys. Judėdama tarytum šokėja, ji prisiminė tuos laikus, 
kai, būdama maža mergaitė, žaisdavo panašų žaidimą. Nela- 
bai aiškiai tai beprisiminė, bet jai atrodė, kad pasijuto taip pat 
kaip ir tuomet, ankstyvoje vaikystėje. Ji neaiškiai prisiminė ir 
tai, kaip ją ant rankų laiko jos tėvas milžiniškasis Atlasas, šo- 
kinėdamas tarytum kalnų ožka nuo uolos ant uolos, jai paro- 
džius, pasirinkdamas patikimesnę vietą, kur statyti koją, šauk- 
damas iš džiaugsmo, sumišusio su baime, kaskart, kai pašokęs 
lėkdavo oru. 

Kai ji grįžo į rūmus, pirmajame kieme pasirodęs Ipsas vertė 
manyti, kad netoliese gali būti Sisifas. Ir iš tikrųjų iškart pas- 
kui šunį atsekė šeimininkas. Meropė pažvelgė į savo vyrą. Šį, 
atrodo, buvo užvaldžiusi kažkokia idėja, jiš tarytum klaidžiojo 
mintimis kažkur kitur. Žmona jį prakalbino. Jis nekantriai at- 
sakinėjo į jos klausimus. 

— Ką tik kalbėjausi su tavo architektu. 

— Taip... 

— Jis laikosi labai santūriai ir yra labai nekalbus, kai jo klau- 
sia apie tavo sumanymą. 

— Taip, taip... 

— "Tai bus bokštas, tiesa? 

— "Taip... 

— Iš baltojo marmuro? 

— Taip... 

— Sisifa1, ar tu manęs klausai? 

— Negi to neįrodo mano atsakymai, Merope? 

— Vis dėlto aš abejoju. 

— Tu klysti, bet neturiu kada aiškinti. Reikia grįžti į statyb- 
vietę. Man pranešė, kad atsitiko rimtas dalykas. 

— Palauk truputį, aš taip pat noriu pasikalbėti su tavim apie 
vieną dalyką, kuris susijęs su ateitimi. 

— Vėliau, Merope. 

— Negi bokštas tau svarbesnis už sūnų? 

— Ką tu nori pasakyti? 

— Noriu pasikalbėti su tavim apie sūnų, kurio greitai susi- 
lauksi. 

— Kas atsitiko? 

— Tai tau vis dėlto įdomu? 

— Merope, baik tą žaidimą. Kalbėk tiesiai. 

— Jau dvi dienos, kai tavo sūnus nebejuda mano įsčiose. 

— Tu įsitikinusi? 

— Moteris tai Žino. 

— Ką sako Iometelis? 

— Aš su juo nesikalbėjau. 

— Kodėl gi? 

— Todėl, kad jis pasakys, jog man reikia ramybės, 0 aš jos 
nebeturiu. 

— Ko iš manęs tikiesi? 

— Kad tavo nuolatinis buvimas šalia grąžins mano vaikui jė- 
gas ir troškimą gyventi, jei dar ne per vėlu. 

— Dabar turiu grįžti į statybvietę, Merope. Bet nuo šio vaka- 
ro, duodu žodį, mes abu rūpinsimės mūsų ketvirtuoju vaiku. 
Ir pažadu tau, kad jis gyvens. 

Atėjęs į statybvietę, Sisifas iškart suvokė, kokia baisi nelai- 
mė atsitiko. Nuo į kalną kylančio kelio į Akrokorintą, netoli 
tos vietos, kur jo akyse susikapojo du ereliai, nudardėjo per- 
krautas vežimėlis. Lėkdamas žemyn, jis išlakstė į šipulius. Me- 

dinės jo dalys buvo išsimėčiusios vienoje kelio pusėje. Prispaus- 
ta akmeninio rato, kriokė mulė. Du vyrai, nespėję nė pajudėti 
iš vietos, partrenkti tysojo ant žemės: vienas perrėžta krūtine, 
kitas - sutraiškytu dubeniu. Mirtis nusinešė jų gyvybes nesu- 
dvejojusi, akimirksniu. Trečiasis darbininkas verkė iš skaus- 
mo. Jo kojos buvo pranykusios po marmuro luito, įsmigusio į 
žemę, briauna. Sisifas pasilenkė prie jo. Vyras negalėjo ištarti 
nė žodžio. Jis gaudė kvapą, rankomis mėšlungiškai gniaužyda- 
mas krauju paplūdusią žemę. Traukti jį už pečių būtų tik dar 
padidinti jo kančias. Jo kojos, matyt, buvo nupjautos ir laikėsi 
tik ant mėsos gabalų. Nepaisant didžiulės jėgos, kuria garsėjo, 
Sisifas nepajėgė nustumti į šalį pražūtingojo akmens. Atsirė- 
męs į jį nugara, bergždžiai mėgino pakelti. Tuomet pamatė į 
nelaimės vietą atbėgantį Ptolimeiną. Sisifas beviltiškai papurtė 
galvą, leisdamas jam suprasti, kad nieko negali padaryti. Atsi- 
sukęs į akmens prispaustą nelaimingąjį, jis pamatė, kad Tanatas 
jau buvo padaręs savo darbą. Tuomet vyrai pribaigė mulę ir iš- 
nešė kūnus. Darbininkai, iš pradžių sukaustyti siaubo, po tru- 
putį vėl grįžo prie darbo. Aukos buvo nugabentos į Epyrą ir 
atiduotos giminaičiams, kurie ėmėsi ruošti laidotuves. 

Po šio įvykio ėjo nenumatytas dalykas. Pirmasis meistras įtei- 
kė karaliui ir jo architektui darbininkų - laisvų žmonių, sam- 
dinių ar belaisvių, - nusamdytų dirbti statybvietėje, protestą. 
Visi reikalavo daugiau vandens. Oro tvankumas, sunkus dar- 
bas, akmenų sunkumas, nelaimingi atsitikimai, nuovargis, dėl 
kurio ėmė krikti suburtos grupės, - visa tai didino nepasiten- 
kinimą ir mažino darbo spartą. 

Sisifas iškart pripažino, kad trūkumą būtina ištaisyti. Bet 
kur gauti to brangiojo vandens? Ptolimeinas pasiūlė organi- 
zuoti grupes, kurios rūpintųsi tik vandens skirstymu. Karalius 
sutiko, bet tai nebuvo išeitis, nes trūko žmonių. Ptolimeinas, 


eisiančiam kalbėtis su darbininkais. 

Dauguma tų, kurie savo akimis matė, kaip įvyko tragedija, 
vis nėjo prie darbo. Galiausiai keikdamiesi grįžo dirbti. 

Sisifas ir Ptolimeinas paliko statybvietę ir nusileido rūmų 
lik. Abu kankino tas pats nerimas. 

— Jei tuojau pat nerasime išeities, Ptolimeinai, šis nelaimin- 
gas atsitikimas pasikartos. 

— Taip, valdove, bet aš baiminuosi dar baisesnių dalykų. Ve- 
žimas atnešė mirtį žemutinėje kelio dalyje. Kas bus aukščiau, 
kai šlaitas taps statesnis? Vis sunkiau bus užtempti į viršų ak- 
menis. Kiekvienam kroviniui reikės vis daugiau vyrų, 0 van- 
dens žiauriai trūks. Akmenys gali nusiristi nuo šlaito, ir darbi- 
ninkai gali pareikšti, kad daugiau jų nebekels. Man labai ne- 
ramu, valdove. Aš baiminausi to, ką štai dabar išgyvenome, 
bet nemaniau, kad tai atsitiks taip greitai. 

— Žinau, Ptolimeinai, žinau, bet kaip užkirsti kelią pavo- 
jams? Pats žinai, kad geriamojo vandens Epyre toli gražu nėra 
per daug. 

— Galbūt reikėtų sumažinti dirbančių žmonių skaičių, o ak- 
menis pradėti ridenti. 

— Bet tai labai atitolintų bokšto ir citadelės statybą, ar ne? 

— Taip, valdove. 

— Tuomet reikia atsisakyti tokio sprendimo. Verčiau mels- 
kime Dzeusą, kad atsiųstų mums geresnę mintį. 


Sisifas nepamiršo savo pažado. Diena iš dienos jis švelniai rū- 
pinosi Merope, buvo nepasiekiamas visiems tiems, kam pa- 
prastai skirdavo savo laiką. Tik Ptolimeinui pavykdavo su juo 
pasimatyti, bet ne taip ilgai ir ne taip dažnai, kiek būtų reikė- 
ję. Tarnai pastebėdavo karalių, meldžiantį dievus, kad neat- 
imtų jo vaikui gyvybės. Sisifas paaukojo daugybę gyvulių. Lik- 
davo su Merope ištisas valandas, ir niekas nesužinojo, apie ką 
juodu kalbėdavosi. Tai, kad karalius laikinai nutolo nuo staty- 
bos reikalų, nesumažino darbininkų įkarščio, bet kai kuriems 
jų kildavo klausimas, kodėl jis nesirodo statybvietėje. Paskli- 
do gandas, kad valdovas pagaliau suvokė savo užmojo mastą 
ir pradeda pripažinti, jog to neįmanoma padaryti. Tik titanai 
galėtų tai įgyvendinti, bet jie pasirodo vien pasakose ir prana- 
šų pasakojimuose. Kada ir kaip jis praneš savo apsisprendimą 
nutraukti darbus, niekas nežinojo, bet mažai kas tuo abejojo. 
Vienas įžūlokas meistras netgi tiesiai paklausė to Ptolimeiną. 
Nepatenkintas senojo architekto atsakymu, jis nepraleisdavo 
progos tuo pasiskųsti kiekvienam sutiktajam, taip dar labiau 
padidindamas tvyrantį neaiškų nerimą. 

Nors sunkumų debesis kaupėsi, įsakęs vykdyti statybas val- 
dovas nė per žingsnį nesitraukė nuo savo žmonos. Vieną pa- 

vakarę, karaliui su karaliene grožintis į jūrą besileidžiančia sau- 
le raudonuojančiame danguje, bylojančiame apie ateinantį ru- 
denį, Meropė staiga aiktelėjo. 

— Kas yra, Merope? 

— Jis man įspyrė! Pirmą kartą per penkias dienas. Tavo sū- 
nus gyvas ir sveikas. 

Sisifas prikišo ausį prie išsipūtusio žmonos pilvo. 

— Aš jį girdžiu, Merope. Taip, jis gyvas, ir dar koks gyvas! 
Sprendžiant iš to, kaip jis spardosi, matyti, kad bus stipruolis. 

Jam betariant šiuos žodžius, mažylis kulnu sudavė į Meropės 
pilvą, ir Sisifui kliuvo į veidą. Šis nusikvatojo iš visos širdies. 

— Jis jau dabar galiūnas! 

Melopė tyliai pravirko. Ji nesišluostė ašarų, ištryškusių ant 
vakaro vėsos nurausvintų skruostų. Jos nuriedėdavo jai iki bur- 
nos. Viena nutekėjo kaklu ir, akimirką suspindusi, sustojo jo 
kilimų. Sudėjusi rankas ant pilvo, Meropė sėdėjo nekrustelė- 
dama, neramiai kvėpuodama iš susijaudinimo. 

— Taip, Sisifai, jis bus tvirtas kaip tu. Ir, kaip ir dėl tavęs, 
man jau dabar dėl jo neramu. 

— Kodėl gi taip jaudiniesi, brangute? 

— Aš nesijaudinu. Galvoju, kaip jis taps vyru, apie jo kovas, 
netikėtus gyvenimo vingius... 

— "Tai dėl to apsipylei ašaromis, mieloji? 

— Ne, aš verkiu iš džiaugsmo, nes žinau, kad jis gyvas. Kad ir 
koks didis, koks stiprus, koks galingas būtum, garbusis mano 
vyre, tu išsikovoji šlovę žudydamas Žmones, o aš nešioju juos 
savo įsčiose. Tu pralieji kraują, o manasis suteikia gyvybę. Ket- 
virtą kartą mano kūnas deformuojasi, krūtys baisiai išbrinks- 
ta, eisena tampa dramblota, bet, kaip ir laukdamasi Glauko, 
kaip ir Ornitiono, kaip ir Tersandro, aš džiaugiuosi savo būse- 
na. Kai supratau, kad jis nebejuda, mintis, jog galiu pagimdyti 
negyvą kūdikį, mane taip slėgė, kad buvau pasiryžusi iškeliau- 

ti kartu su juo. Jei jis nebūtų galėjęs išgyventi, nebūčiau jo 
palikusi. Mes kartu būtume nusileidę į Hadą, susikabinę už 
rankų. 

— Nebeverk, Merope... Tau dar ne laikas leistis į Mirties 
karalystę, kaip ne laikas ir šiam kūdikiui. 

— Tu teisus, Sisifai... Dabar vėl prisimenu tas dieviškas aki- 
mirkas, kai mes mylėjomės, ir iš to gimė tavo sūnūs dangiško 
mėlio akimis... Nuostabiausios akimirkos mano gyvenime, jos 
palaikys ir mūsų pagranduko gyvybę... 

— Ar nejauti, kad vėsta? 

Sisitas pabučiavo Žmoną į sūrias nuo ašarų lūpas ir padėjo 
jai atsistoti. Prieš grįždamas į kambarį, šildomą nedidelės go- 
rės, jis nužvelgė horizontą. 

— Greitai Žvaigždėtame danguje nebematysime Plejadžių. 
Greitai būsime priversti sulėtinti darbus, triūsti namie ir likti 
prie židinio. Vasarą pakeis šalti vėjai ir ryto šerkšnas. Greitai 
tu pagimdysi, Merope... 

— "Tas metas dar toli, Sisifai, ir kiekviena diena man virsta 
amžinybe... 

Vakaras praėjo ramiai. Rytojaus dieną įgimta Meropės stip- 
rybė paėmė viršų, ir ji atgavo įprastą guvumą. Šis įvykis suarti- 
no abu valdovus. Archelajas, atėjęs parodyti karaliui doku- 
mentų, kuriuos jam pateikė krovininiais laivais atplaukę jo pa- 
rope. Archelajo lentelėse buvo surašyti visi kroviniai, atgabenti 
iš Atėnų Penteliko karjero į Epyro uostą. Čia buvo sužymėti 
kiekvieno bloko matmenys ir svoris. 

— Štai, valdove. Viskas pristatyta, kaip ir buvo sutarta. 

— Puiku, Archelajau, bet nepamiršk surašyti ir nuostolių. Pa- 
minėk tą bloką, kuris anądien nuskendo Kenchrėjose. 

— Matau, kad jūs nieko nepamirštate, valdove. 

— Pamirštu, Archelajau, pamirštu daugybę dalykų... Bet tai 
žinoma tik man vienam... 

Tuo metu tarnas pranešė, kad atėjo Ptolimeinas. Nors ir ne- 
norėdamas trukdyti kartu norinčių pabūti valdovų, jis nesi- 
stengė nuslėpti susirūpinimo. Jis paprašė Sisifą, jei tik kara- 
lienė sutiktų, eiti su juo. Jiems atsidūrus kieme, senasis archi- 
tektas papasakojo karaliui naujausias žinias. Jos toli gražu ne- 
buvo džiuginančios. 

— Ką tik pasitikome pirmąjį karavaną, žeme atgabenusį kro- 
vinį iš Atėnų. 

— Tai kas atsitiko, Ptolimeinai? 

— Ogi tas, valdove, kad mulų vora panašesnė į sumuštą ar- 
miją nei į prekes gabenančią vilkstinę. 

— Pala, paaiškink man... 

— Ateikite pats pasižiūrėti, valdove. Joks mano žodis neat- 
stos to, ką pamatysi savo paties akimis. 

Sisifas palydėjo savo architektą į miestą, kur nedidelėje aikš- 
tėje, apsuptoje žvejų ir iš laukų grįžusių valstiečių, išvydo tuos 
nelaiminguosius, kuriems pavyko pasiekti Epyrą. Vaizdas sting- 
dė kraują. Vietoje penkiasdešimties mulų, tempusių vežimus, 
pilnus rąstų ir įvairiausios kokybės akmens blokų, jis pamatė 
viso labo trejetą išsekusių, dėl kraujuojančių žaizdų visai ne- 
bepasivelkančių gyvulių. Mulų varovai atrodė neką geriau. Si- 
sifas pakalbino vieną iš jų. 

Vyras, dulkėtais ir kruvinais drabužiais, išsekęs iš nuovar- 
gio, atsakydamas į karaliaus klausimą, norėjo atsitiesti. Jam 
„pavyko tik sukandus iš skausmo dantis. Jis giliai įkvėpė ir ėmė 
pasakoti, stengdamasis nieko nepamiršti, ir, matyt, dėl to jo 
pasakojimas nenorom labai išsitęsė. 

— Valdove Sisifai, mes grįžtame iš paties Pragaro... Daugu- 
ma mūsų liko gulėti kažkur tarp Eleusino ir tavo nuostabiojo 
miesto... Išvykus iš Atėnų, viskas sekėsi gerai... lydimi gin- 
kluotų tavo vyrų, buvome ramūs... daugybė kliūčių kelyje tik 
dar labiau skatino norą jas įveikti... reikėjo apsišarvuoti kan- 
trybe, valdove, nes labai greitai supratome, kad kelionė reika- 

lauja didžiulių pastangų... pirmosios dienos visos buvo pana- 
šios viena į kitą... mes lėtai ėjome priekyje, o vežimai sunkiai 
važiavo iš paskos... bet paskui... 

— Bet paskui? 

— Vieną vakarą, kai priėjome kalvos papėdę ir jau ruošė- 
mės užvalgyti ant žarijų keptos mėsos, mus užpuolė karei- 
viai... užklupo visai netikėtai... mūsų sargybiniai, nespėję su- 
sivokti, ką daryti, vienas po kito krito nuo jų smūgių... ašt- 
rios ietys skrodė tiek žmones, tiek gyvulius... visai šalia ma- 
nęs vienam iš mūsų gynėjų ietis pataikė į gerklę... jo liežuvis 
liko ant bronzinio antgalio tarytum ant kablio pakibęs mė- 
sos gabalas ir išlindo pro kitą veido pusę... tai buvo siaubin- 
ga, valdove... jis negalėjo šaukti... kimus širdį veriantis gar- 
galiavimas sklido iš kraujuojančios jo burnos, kai vienas už- 
puolikas durklo smūgiu į pakaušį jį pribaigė... kitas mūsų 
karys, galima sakyti, buvo supjaustytas griežinėliais kaip koks 
svogūnas... 

Sisifas nusisuko nuo vargšelio, kuris aiškiai kliedėjo, ir davė 
ženklą Ptolimeinui, kad daugiau nebenori jo klausytis. Jis jau 
buvo benueinąs, bet vyras garsiai suriko jam pavymui, už ką 
kitomis aplinkybėmis būtų buvęs griežtai nubaustas. 

— Išklausykite mane, valdove, aš dar nebaigiau... jūs labai 
klystate manydamas, kad aš išsikrausčiau iš proto... visa tai, 
ką papasakojau, tikrai išgyvenau... aš nieko neišsigalvoju... 
Hadas jau seniai būtų priėmęs mano sielą, jei tuomet nebū- 
čiau pasislėpęs uoloje, kur paskui atbėgo dar du mano drau- 
gai, ir kur kartu palaukėme, kol baigsis skerdynės, o paskui 
vėl leidomės į kelią... 

— Kodėl jūs nesikovėte? 

— Be ginklų, valdove? Mes žemdirbiai, o ne kariai... mes 
grumiamės su žeme siekdami tavo didybės, o ne su žmonėmis 
dėl savo garbės... be to, priešai atrodė nenugalimi... jie nusi- 
vedė mulus, bet išvertė ant kelio marmuro luitus, kur jie tik- 

„Mausiai ir dabar tebeguli... jie taip pat išsivedė ir daugumą 
mūsų žmonių... 

— Ar žinai, iš kur buvo užpuolikai'? 

— Girdėjau tik vieną vardą, valdove, karaliaus, kuriam, ma- 
tyt, ir teko toks gražus laimikis... 

— Koks tas vardas? 

Vyras nesiryžo atsakyti. Kai, kartkarčiais vis pritrūkdamas 
kvapo, baigė pasakojimą, jį, atrodo, apleido drąsa. Bet Sisifui 
pakartojus savo klausimą tokiu tonu, kad buvo aišku, jog ne- 
atsakyti neįmanoma, jis atsigavo, žvelgdamas karaliui tiesiai į 
akis, drįso ištarti tą vardą: „Atamantas“, ir apalpo. 

Sisifas visas persimainė. Jis įsakė skirti varovui du avinus, 
penkis saikus figų ir penkis vyno. Ir grįžo su Ptolimeinu į rū- 
mus, kelyje neprataręs nė žodžio. Senasis architektas taip pat 
nekalbėjo apie tai, kas įvyko, bijodamas, kad dar labiau nepa- 
kurstytų viduje užgniaužto valdovo pykčio. Jis žinojo, kaip 
prieštaravimai galėjo jį priversti visiškai užsisklęsti, neretai tam, 
kad rastų naują sprendimą. Todėl jis ir vengė klausinėti, palik- 
damas rytojui aptartinus klausimus tiek pačius karščiausius, 
tiek pačius nekalčiausius. 

Pamažu sutemo. Vakarienė subūrė visą karališkąją šeimą, 
net Hiponoją. Ant stalo buvo patiekta miltinga įvairių ankš- 
tinių sriuba ir kviečių paplotėliai, o vėliau atneštos kvepian- 
čių erškėtuogių pintinėlės. Vaikams buvo leista paskanauti 
džiovintų migdolų, kuriuos jie baisiai mėgo, o Sisifas, kaip 
paprastai, suvalgė ropių, paskanintų krienais. Bet karalių sle- 
giantys rūpesčiai neleido laisvai bendrauti, nors apie juos nė 
žodžiu nebuvo užsiminta. Jis neaiškiai atsakinėjo į klausimus, 
kuriuos jam uždavinėjo jaunesnieji sūnūs domėdamiesi, kaip 
geriausia laikyti kardą, kaip medžioti vilkus ir liūtus, kaip 
valdyti laivą, kai Euras priverčia vėją pūsti rytų pietryčių kryp- 
timi, ar apie Borėjo ir Zetyro tarpusavio kovas, kai jie susi- 
ginčija 1r sukelia jūroje audras. Iš tiesų Sisifo galvoje dabar 

sukosi tik viena mintis: kaip susidoroti su Atamantu, Tėbų ka- 
raliumi? , 

Kai, su Merope grįžęs į savo kambarį, jis atsigulė ir susidėjo 
rankas po galva, ši panoro sužinoti, kas gi jam kelia nerimą. 

— Kokia naujiena tau taip neduoda ramybės? 

— Mano mulų varovus, karius, valstiečius, visus tuos, ku- 
riuos pasiunčiau į Atėnus parvežti marmuro, nužudė Ata- 
manto kareivos. 

— Atamanto? 

— Taip, mano brolio Atamanto, Tėbų, apjuostų neįveikiama 
siena, karaliaus, kurio tarnai pasiryžę viskam, užsigrūdinę nuo- 
latinėse kovose, kur susiduria su savo karingais kaimynais. 

— Kaip jis sumokės už šį nusikaltimą? 

— Dar nežinau, Merope, bet turėsiu vykti į Tėbus ir stoti 
prieš jį. Pranašas Epicharmas, ko gero, kalbėjo ne apie Sal- 
monėją, O apie šį mano brolį! 

— Jau seniai negirdėjau ištariant jo vardo. 

— Deja, Merope, šiandien aš jį tariu, savo ir jo nelaimė, nes 
po šios mano kelionės tarp mūsų vėl kils karas. 

— Nežinojau, kad jūs jau esate kariavę. 

— Labai seniai, dar tuomet, kai kovėmės su lazdomis ir me- 
diniais skydais. 

— Laimė, tokie vaikų žaidimai nesibaigia mirtimi. 

- Bet jie gali palikti ilgai negyjančių žaizdų, brangioji Mero- 
pe. Du mano broliai, Atamantas ir Kretėjas, nepraleisdavo nė 
menkiausios progos susitarti 1r mane paniekinti suaugusiųjų 
akyse, kurie juokdavosi matydami, kaip mes vaikomės vienas 
kitą. Jaunesnysis sekdavo vyresniojo pavyzdžiu arba parody- 
davo jam kelią. Būdami stipresni už mane, nes susivieniję, jie 
nuolat mane žemindavo. Apipildavo mane smūgiais, aš gin- 
davausi kaip galėdamas, slėpdavausi vis kitoje slėptuvėje, kad 
apsisaugočiau nuo jų įsiūčio. Bet jie mane rasdavo, ir kova vėl 
prasidėdavo iš pradžių. 

— Ar tu juos nugalėjai? 

— Galų gale taip, bet turėjau sugalvoti sudėtingiausių triukų 
ir griebtis įvairiausių gudrybių, kad sužlugdyčiau jų planus. Juo 
labiau, kad Salmonėjas, keliais metais už mane jaunesnis, kai 
tik jau galėjo, prisidėjo prie jų. Jis jautėsi artimas Atamantui, 
į kurį, beje, buvo labai panašus. Aš jį gindavau nuo priešų, o 
jis, pirmai progai pasitaikius, mane išduodavo! Siekdami pa- 
traukti Salmonėją savo pusėn, Atamantas ir Kretėjas pripa- 
sakodavo jam apie mane nebūtų dalykų, ir jis jais tikėjo. Žmo- 
gaus charakteris labai greitai atsiskleidžia, Merope, tereikia ste- 
bėti, kaip vaikas žaidžia, ir kreipti dėmesį į tai, ką jis sako. Sal- 
monėjas žavėjosi mūsų brolių pranašumu, bet nesuvokė, kad jis 
pasiektas tik dėl dviejų vyresnių už mane berniukų, kurių tiek 
vienas, tiek kitas buvo skystablauzdis, apgailėtino sąmokslo. Ata- 
mantas turėjo dar labiau manęs nekęsti dėl to, kad savo gudry- 
bėmis naudojausi tik siekdamas atskleisti klastą ir jos išvengti. 
Ir štai jis šiandien valdo Tėbus ir žudo mano žmones! 

— Jei jis paklius tau į rankas, užmuši jį, tiesa? 

— Pasimelsiu už jį Arėjui, kad padėtų jam nuo manęs pa- 
sprukti... 

Kaip dažnai būdavo, Sisifas iškart užmigo. Meropė klausė- 
si, kaip giliai ir ramiai kvėpuoja karališkoji didenybė, jos vy- 
ras, staiga įveiktas nuovargio. Ji, priešingai, dar ilgai mąstė, 
prieš akis vis plaukė ir plaukė prisiminimai, kuriais su ja pasi- 
dalijo Sisifas. Bet ji įsivaizdavo ne berniukus, besivaikančius 
vienas kitą ir mosuojančius nepavojingais ginklais; ji regėjo 
juos apsirengusius spindinčiais šarvais ir užsidėjusius puošnius, 
aukštus sidabrinius šalmus, matė brolžudę kovą, baisų prana- 
šišką galimos ateities ženklą. Tačiau kovos įkarštyje besipilant 
smūgiams ir veriantis žaizdoms, pasirodė gražus jaunuolis liū- 
to kūnu. Jo veidas buvo jai nematytas, nepaisant keistai pažįs- 
tamos išraiškos. Kūnas buvo galingas, tačiau žvilgsnis švelnus. 
Kojomis įsirėmęs į dumbliną žemę, jis švytėjo kone akinama 

šviesa. Jis buvo ilgais šviesiais plaukais, ir virš jo galvos sukosi 
nimfos, kurių nuogumą šiek tiek slėpė permatomos skraistės. 
Jis tarytum stebėjo, kaip jos juda ratu, ir kaskart, joms prale- 
kiant, šypsojosi, rodydamas iltis. Šalia jo buvo maža mergaitė, 
kuri maskatavo kojomis, tarsi plauktų ore. Vienoje rankoje ji 
laikė iškėlusi dviašmenį kirvį, o kita buvo prisidengusi nuo sau- 
lės akis. Kirvis įsiliejo į fėjų sūkurį, tarytum mergaitė būtų į jas 
taikiusis. Prie jaunuolio prisiartino milžiniška drugelio lėliu- 
kė, mirganti vaivorykštės spalvomis. Pajutęs virš savęs vabz- 
džio kvėpavimą, jis atsigręžė. Tą pačią akimirką pabaisos vie- 
toje atsirado dar nuostabesnis sparnuotas žirgas. Jis pirmiau- 
sia nuleido ant žemės, staiga virtusios ledu, užpakalines kojas, 
paskui lėtai padėjo priekines vis plasnodamas sparnais lyg dru- 
gelis, neapsispręsdamas, kur čia nutūpti. Žirgas kyštelėjo vy- 
rui liūtui tarp kojų savo didžiulę galvą ir pasišokėjęs jį pakėlė. 
Raitelis išlėkė taip aukštai, kad neišlaikęs pusiausvyros pasvi- 
ro ant šono. Jis mosikavo rusva uodega į visas puses ir bergŽ- 
džiai plakė ja Žirgo šonus. Tačiau tuo metu, kai liūtas jau buvo 
beapsiverčiąs, Žirgas staiga pasisuko į priešingą pusę, grąžin- 
damas pusiausvyrą. Meropė tada ištiesė rankas į mažąją mer- 
gaitę, bet ši sutriauškino jas, pražiojusi ryklio nasrus, ir staug- 
dama užšoko ant liūto. 

Pažadinta to riaumojimo, Meropė suprato, kad nė nepaste- 
gerti. Saulė buvo ką tik pasirodžiusi iš už horizonto. Hipnas 
dar kartą iš jos pasišaipė. 

O Sisifas jau buvo sukvietęs Epyro ir jo apylinkių dignito- 
rius. Iš pat ryto aukštas pareigas einantys didikai ir ponai, ti- 
tuluoti dvasininkai ir kariuomenės vadai grupelėmis rinkosi į 
rūmus. Valdovo kvietimu jie susibūrė megare. Karalius juos 
pasitiko vilkėdamas šventine purpurine tunika. Visi susėdo di- 
džiojoje menėje, ant pasieniais išdėstytų suolų. Sėdėdamas sos- 
te, karalius galėjo matyti beveik visus tuos, kurie už apsaugą 

buvo prisiekę jam tarnauti. Daugumai jų Sisifas buvo suteikęs 
privilegijų mainais už asmeninį įsipareigojimą atlikti karo prie- 
volę, kai jis to pareikalaus. Vieni buvo atleisti nuo mokesčių ir 
nuo aukso duoklės, kurią kasmet rinkdavo rūmų tarnautojai; 
kiti turėjo teisę mokėti mažesnius mokesčius nederlingais me- 
tais su sąlyga, kad juos padidins palankesniais laikais. Visi jie 
turėjo žemės, kai kurie netgi labai dideles valdas, kur dirbo 
tūkstančiai vyrų, moterų ir vaikų: pavergtųjų, sklypų nuomi- 
ninkų ar laisvųjų valstiečių. Šventyklų sergėtojai, vengdami mo- 
kėti mokesčius, teigė, kad visa, kas ten sukaupta, priklauso 
dievui, o ne jiems asmeniškai, bet Sisifas žinojo, kaip dovanos 
ir aukos nuolat didina jų pačių turtus. Visų jų valdos sudarė 
didžiulę teritoriją, kur viešpatavo Epyro valdovo valdžia ir teisė. 
Visi lenkėsi karaliui, bet kiekvienas ieškojo progos išsikovoti 
autonomiją ar net nepriklausornybę. Beje, tarp didikų vyks- 
tanti kova, siekiant gauti kokią privilegiją ar šiltą vietelę, labai 
padėdavo rūmams valdyti turtus ir žmones. 

Praeityje karalius ne kartą turėjo smulkiai paaiškinti kokio 
nors sumanymo pagrindus ar karo priežastis. Visi manė, kad 
šįkart kiek vėlokai yra sušaukti pasitarti dėl jau pagarsėjusios 
citadelės statybos, nors kiekvienas žinojo, kad buvo išžudyta 
marmurą gabenusi vilkstinė. Sisifas iškilmingai kreipėsi į savo 
klausytojus: 

— Ponai, susirinkusieji čia, mano rūmuose, noriu jums pra- 
nešti, ko man reikės norint suduoti atsakomąjį smūgį Tėbų 
karaliui Atamantui. Jis, kaip žinote, surengė plėšikų antpuolį 
prieš karavaną, kuris mano įsakymu vežė marmuro blokus sta- 
tybai, šiuo metu vykstančiai Akrokorinto viršūnėje. Beje, bū- 
tent jo vardą ištarė vienas iš mirties išvengusių varovų. Jei no- 
rime, kad Epyras būtų gerbiamas miestas, kad jo didikams būtų 
lenkiamasi, kad čia būtų saugu dirbti, klestėtų prekyba ir būtų 
malonu gyventi, turime nubausti kaltininkus ir neleisti, kad 
toks nepriimtinas veiksmas pasikartotų. 

Iki šiol įdėmiai klausęsi ir tylėję didikai visiškai neteko amo. 
Sisifas peržvelgė visus vyrus, kurie buvo įsmeigę į jį akis. Ka- 
ralius jau ruošėsi tęsti kalbą, kai vienas iš jų pakilo ir lėtai pra- 
bilo, nepaisydamas susijaudinimo, kurį būtų galėję pastebėti 
tik patys įžvalgiausieji: 

— Garbusis Sisifai, mūsų visų valdove, leiskite užduoti jums 
vieną klausimą. 

— Aš tavęs klausau. 

— Argi tų žudynių kaltininkas nėra tavo tikras brolis? 

— Tai tiesa. 

Vyras nesiryžo tęsti. Kaimynai su nerimu žvelgė į jį. Jis ir 
pats atrodė pabūgęs reikšmės, kuri suteikiama jo žodžiams. 
Jis išpūtė krūtinę, kad įgautų drąsos, ir vėl prabilo pakelda- 
mas balsą: 

— Ar surinkote mus, kad išspręstumėte šeimyninius klausi- 
mus? 

Kai kurie pritariamai palingavo galvomis, bet daug kas liko 
tylėti ir neišsidavė, ką mano. Dauguma didikų neskubėjo rea- 
guoti laukdami, kuo baigsis šis pokalbis. Sisifas žvilgsniu per- 
vėrė vyrą, kurio drąsa, atrodo, po truputį tirpo, kiek padelsė, 
leisdamas tvyroti abejonei, ir atsakė: 

— Ačiū tau už pastabą. Ji rodo, kad esi laisvas žmogus ir 
sakai tai, ką galvoji. 

Šie žodžiai padidino nerimą tų, kurie, pažinodami karalių, 
žinojo, kad tokia pradžia nežada nieko gera. Ir iš tiesų Sisifas 
tęsė tokiu pat tonu: 

— Ar tu pats turi brolių? 

— Taip, didysis Sisifai. 

— Ar tu atleidi giminaičiui už smurtą? 

Iš klausiančiojo tapdamas klausinėjamuoju, vyras pasijuto 
dalyvaujantis apklausoje, kuri, Sisifui puikiai valdant žodį, ne- 
išvengiamai grėsė virsti kaltinamąja kalba, jei jis kuo greičiau 
ko nors nesiims. Jis pakeitė taktiką. 

"— Jūsų didenybe, aš nenoriu pasakyti, kad jūsų mintį žadina 
keršto troškimas... 

— Ką tuomet reiškia tavo žodžiai? 

— Abejoju, valdove, ar Atamantas nusipelno, kad dėl jo bū- 
tų keliama tokia sumaištis. 

— Vadinasi, tu manai, kad už skerdynes niekas neturi būti 
nubaustas? 

— Žinoma, ne, valdove. 

— Tuomet sėskis, ir daugiau nenutraukinėk mano kalbos. 

Vyras apsidairė tikėdamasis palaikymo, bet jo nesulaukė. 
Vienas didikas jau ruošėsi stotis, bet paskui apsigalvojo ir 
liko sėdėti. 

— Kadangi Faketas grįžo į savo vietą, gal dar kas nori ką 
pasakyti? 

Niekas nė nekrustelėjo. Tuomet karalius tęsė: 

— Tėbų citadelė garsėja kaip geriausiai ginama ir pati sau- 
giausia visoje Bojotijoje. Jos vartai, kurių yra septyneri, ap- 
gauna priešą, versdami manyti, kad tai lengvai įveikiama tvir- 
tovė. Tačiau yra priešingai: jie sutrikdo užpuoliką, jis nežino, 
pro kuriuos veržtis. Jei pasiruošia pulti iš vienos pusės, išnyra 
miesto gynėjai ir užklumpa jį iš užnugario. Jei nusprendžia 
atakuoti dvejus vartus iškart, tuomet padalija savo jėgas į dvi 
dalis ir lygiai tiek pat nusilpsta. Taigi šis miestas primena paukš- 
čius, kurie skraido būriais ir suklaidina medžiotoją, neįsten- 
giantį nusitaikyti į kurį nors vieną pulko viduryje. Tačiau rei- 
kės paimti šturmu šią neįveikiamą tvirtovę. Nes pasislėpęs už 
savo sienų, kurias kadaise pastatė Amfionas ir Zetas, Atonas 
gali gintis dar nebijodamas mūsų keršto. Jis puikiai žino, kad 
tas užpuolimas buvo nukreiptas prieš mus. Nes kalbama apie 
mus visus, O ne apie mano šeimą. Grasinama Epyrui, 0 ne jū- 
sų karaliui. Kėsinamasi į jūsų turtą, ne tik į manąjį. Kuo dau- 
giau bus nužudoma mano žmonių, tuo daugiau pareikalausiu 
jūsiškių. Skelbdamas karą, niekada nekovoju tik dėl savęs. Mes 

kartu kaunamės už jūsų moteris, jūsų tarnus, jūsų vaikus, jūsų 
bandas. Mes nestatome tvirtovės pamėgdžiodami kaimynus, 
mes kuriame savo krašto gynybos ir jo padėties valdymo siste- 
mą. Jei mūsų vilkstinių palydovai negali saugiai kirsti sąsmau- 
kos, jei grįžti iš Atėnų yra mirtinai pavojinga, jei Megara, Tė- 
bai ar Eleusinas puola mūsų varovus, vadinasi, mūsų jėga ar- 
ba nepakankamai didelė, arba apie ją nežinoma. Aš daugiau 
neleisiu, kad mūsų sumanymams grėstų kokie nors pavojai. 

Pakilo kariuomenės vadas. Jo balsas garsiai ir aiškiai nu- 
skambėjo menėje: 

— Įsakykite, jūsų didenybe, o mes vykdysime. 

Dauguma kitų didikų atsistodami pareiškė pritarimą šiems 
žodžiams. Galiausiai jau visi susirinkusieji stovėjo ir laukė Si- 
sifo įsakymų. Šis pakilo iš sosto ir priėjo paeiliui prie kiekvie- 
no didiko, uždėdamas dešinę ranką ant peties. Paskui, atsi- 
traukęs iki įėjimo į megarą, kad būtų visų matomas, paskelbė, 
kiek karių jam reikės: penkių šimtų, įskaitant lankininkus. Pas- 
kui patikslino, kad pakaks dvidešimties vežimų, ir pridūrė, kad 
pats vadovaus kariuomenei, taip šiek tiek nustebindamas pul- 
kų vadus, kurie buvo įpratę jo vardu davinėti kariams įsaky- 
mus. Kai dėl įnašų, būtinų tinkamai įvykdyti užduotį, tai Sisi- 
fas pareiškė, kad visi turėtų prisidėti, įmokėdami įprastas nu- 
statyto dydžio duokles, kurias surinktų hierodulų vyriausiasis. 
Atsižvelgiant į tokį didingą tikslą, buvo nuspręsta paaukoti he- 
katombę Arijo garbei. Sisifas baigė kalbą, paskelbdamas ka- 
riuomenės išvykimo dieną — per pilnatį, tai yra praėjus trims 
dienoms po šio didikų susirinkimo. 

Garbingi svečiai išvyko iš rūmų. Sisifas nusprendė pradėti 
ruoštis, O tai reiškė, kad vienu metu reikės ne tik suburti karius, 
pasirūpinti, kad būtų pakinkyti arkliai, pagaląsti ginklai, bet ir 
palikti Ptolimeinui nurodymus dėl tolesnės statybos eigos. 

"Trys dienos prabėgo kaip viena akimirka. Senasis architek- 
tas užsirašė valdovo įsakymus, nepamiršdamas pranešti apie 

vis kylančius sunkumus, su kuriais, nepaisant visų pastangų, 
jam tenka susidurti. O karaliaus pasitikėjimas sukėlė jam dar 
didesnį nerimą, kuriuo negalėjo su niekuo pasidalyti. 

Kelionės išvakarėse Meropė pasiguodė vyrui, kad jo pasi- 
ilgs, nes šis, matyt, ilgai bus išvykęs. 

— Jei tau nepavyks greitai atkeršyti Atamantui, nespėsi grįŽ- 
ti iki kūdikio gimimo. 

— Mieloji, mano sūnus, ką tik palikęs tavo įsčias, pirmąkart 
suriks mano paties rankose. Tegul Dzeusas bus šio mano pa- 
žado išsipildymo liudininkas. 


Danguje ryškiai švietė pilnatis, kai Sisifas nubudo. Laukda- 
mas aušros, kad galėtų pradėti ruoštis, jis pasimeldė priešais 
aukurą Arėjui, tokiam nenuspėjamam, nepastoviam ir kartu 
tokiam kraugeriškam dievui. 

— O Arėjau, Dzeuso ir Heros sūnau, Karo dieve, išklausyk, 
ką sako mano širdis, ir neleisk jai plyšti pusiau. Viena vertus, 
Atamanto žūtis neatneš man visiško nusiraminimo, nes kas gi 
gali džiaugtis brolio mirtimi. Kita vertus, negaliu taikytis, kad 
nepaklūstama mano valiai. Jei artimieji manęs negerbia, ką 
pamanys mano priešai? Ir jei mano giminaičiai stoja priešų 
pusėn, kaip nuraminti savo draugus? O Arėjau, padėk man 
įvykdyti sumanymą ir padaryk taip, kad Atamantas sutiktų at- 
lyginti žalą. Aš visai netrokštu žudyti Tėbų gyventojų, kurie 
tave garbina nuo tada, kai didysis Kadmas, miestui besiku- 
riant, nužudė tavo drakoną ir aštuoneriems metams tapo tavo 
vergu. Jei vis dėlto karas neišvengiamas, pažadu tau, kad pasi- 
stengsiu nesuniokoti miesto. 

Staiga iš kažkur išniro Ipsas. Jis klausiamai žvelgė į šeimi- 
ninką, tikėdamasis išvysti bent menkiausią ženklą, kad jų lau- 
kia ilgas pasivaikščiojimas. Jis lėtai judino uodegą, širdyje aiš- 
kiai džiaugdamasis. Sisifas pažvelgė į jį. Šiepdamas dantis, kiek 

tik galėdamas įtempęs ausis, šuo buvo pasiruošęs eiti su šei- 
mininku ir buvo juo labiau įsitikinęs, kad šis jį išves, dėl to, 
kad, rengiantis kelionei, rūmuose jau tris dienas nuolat buvo 
zujama pirmyn atgal. 

— Ne, Ipsai. Tu liksi čia. 

Šuo baisiausiai nuliūdo. Jis staiga visas tarytum susmuko. 
Pabrukęs uodegą, iškiūtino iš kambario ieškoti vietos, kur ga- 
lėtų prigulti ir palaukti, kol šeimininkas apsigalvos, nors tai 
buvo mažai tikėtina. 

Patekėjus saulei, į didžiąją aikštę priešais rūmus pamažu 
emė rinktis kareiviai ir vadai. Odiniai šalmai, padengti ketur- 
kampėmis ar apvaliomis metalo plokštelėmis, spindėjo apšvies- 
ti tekančios saulės. Vyrai grupavosi į pulkus, apie priklausymą 
kuriems liudijo jų skruostus ir pakaušį dengiančių šalmo dalių 
spalvos. Pėstininkai, apsiginklavę ne lankais su strėlėmis, o 
bronziniais durklais ir ilgesnėmis ar trumpesnėmis ietimis, 
vaikščiojo Žvangėdami per pečius surištais šarvais. Jų šalmus 
puošė ryškiaspalvių šerių skiauterės. Kai kurie kariai, didžiuo- 
damiesi medžioklės trofėjais, buvo pasipuošę šalmų antkak- 
čius šernų iltimis. Kiti tenkinosi paprastais pieštais ornamen- 
tais. Ant lankininkų skydų, kurių dauguma buvo aptraukti dro- 
be, buvo daugiau ar mažiau įgudusia ranka išpiešti baisūs vei- 
dai, riaumojantys liūtai, leopardų nagai, jūrų baidyklės ar iš- 
galvotos pabaisos. Numatydami būsimas kovas, kur gebėjimas 
greitai judėti galėjo turėti lemiamos reikšmės, visi buvo ypač 
gerai pasirinkę apavą. Kai kurie avėjo rusvais ar baltais su- 
varstomais pusbačiais, tačiau dauguma - sandalais, o blauz- 
das buvo stipriai apsitempę odiniais aulais, taip apsaugodami 
kojas ir kartu nesuvaržydami sąnarių, kad būtų lengviau bėgti. 

Pėstininkų būriai pasitraukė, palikdami vietos karo veži- 
mams. Žvengiant arkliams ir girgždant ratams, kinkiniai ri- 
kiavosi vieni paskui kitus, ruošdamiesi išvykti. Balti ir obuol- 
mušiai žirgai skaičiumi toli lenkė širmius, sarčius ir keršius. 

Pakinkyti poromis žirgai sakytum didžiavosi savo puošme- 
nomis: prie vadelių spalvos priderintais akidangčiais, ant kak- 
lo pakabintais ryškiaspalviais bumbuliukais ar metalo plokš- 
telėmis nusagstytais karčiais. Ir vežimai buvo vienas už kitą 
gražesni. Iš tolo švietė raudonos grindys, aukso inkrustaci- 
jos puošė sieneles, ratų, apkaltų bronziniais ratlankiais, sti- 
pinai buvo išmarginti įvairiomis spalvomis, kurių tonai 
švelniai perėjo nuo skaisčiai raudonos prie rudos, iki švie- 
sios smėlio spalvos. 

Kol vežikai sukiojosi, šūkčiodami įsakymus tiek arkliams, 
tiek Žmonėms, vežimų šeimininkai taisėsi savo aprangą. Dau- 
guma jų vilkėjo šarvais, pasiūtais iš kelių sluoksnių tankaus 
lino, iškrakmolyto ir pamušto veltiniu, apsiūto odos gabalė- 
liais taip pat iš kelių sluoksnių, kad dar labiau sušvelnintų smū- 
gius. Šie kieti kiautai varžė judesius ir vertė judėti iš lėto, ap- 
skaičiuojant kiekvieną žingsnį, bet kartu teikė puošnumo. Vie- 
nas didikas, ypač stengęsis apsaugoti saviškius nuo priešo strė- 
lių, aprūpino savo kuopą vario plokštelėmis nukabinėtais ant- 
pečiais ir antkrūtiniais. Vienas vadas buvo užsidėjęs net dram- 
blio kaulo plokštelėmis nusėtą plastroną. 

Sisifas, išskyrus stotą ir nuo jo sklindančią galybę, iš kitų 
didikų tesiskyrė vienu ypatingu požymiu —- nuostabių juodų 
arklių pora. Niekas nežinojo, iš kur atsirado šie pasakiški Žir- 
gal, kuriems prižiūrėti rūmuose buvo paskirti keturi arklinin- 
kai. Karalius lėtai įlipo į vežimą, kurį, nepaisant nekantrau- 
jančių grynakraujų, vežikas išlaikė vietoje. Viena ranka jis pa- 
sirėmė į paauksuotą sienelę, puslankiu išlenktą statmenai grą- 
žului, o kitą pakėlė, kad praneštų, jog tuoj pat išvykstama. 
Žvilgsniu perbėgo pulkus, paskui ryžtingai nuleido ranką. Su- 
lig šiuo ženklu armija lėtai pajudėjo pirmyn. 

Būrys žygiavo vingiuotu virš Epyro iškilusių kalvų keliu Me- 
garos link ir, po truputį toldamas, visai pradingo. Jo priekyje 
važiuojantis Sisifas tarytum ieškojo akimis Tėbų, vildamasis 

pamatyti Atamantą. Jo palydovai stebėjo jau daugybę kartų 
matytą savo karaliaus ir vado elgesį. Jis tylėjo, lyg būtų pa- 
skendęs savo mintyse, bet iš tikrųjų visas jėgas buvo sutelkęs į 
tikslą. Kiekvienas žinojo, kad tokiomis iškilmingomis akimir- 
komis Sisifas pirmiausia yra karalius, o ne žmogus. Buvo aiš- 
ku, kad po jo išorine ramybe slypi geležinė valia. Ryžtas ne 
trikdė jo ramų pasitikėjimą, o, priešingai, teikė didybės. 

Žygio diena praėjo be kliūčių. Vyrai kartais uždainuodavo, 
kartais nei iš šio, nei iš to suskambėdavo juokas, nuvilnydavo 
per vorą ir užgesdavo taip pat staiga, kaip ir buvo kilęs, tary- 
tum būtų užčiauptas. Vienas didikas sustatė savo karius saugoti 
nuo liūtų ar vilkų galimų užpuolimų, bet triukšmaujantys ka- 
riai, matyt, išgąsdino žvėris, nes nė vienas nepasirodė. Kariuo- 
menė apsistojo netoli Megaros. Budėtojai užėmė vietas ap- 
link palapines ir šiokias tokias įsirengtas pastoges. Nusiėmęs 
šarvus, Sisifas pasikvietė vieną vyrą, kurio dalyvavimu žygyje 
pasirūpino asmeniškai ir kuriam rūmuose teko svarbiausios 
pareigos. 

— Kur mano ugniakurys? 

— Čia, valdove, visai šalia tavęs. 

— Pyrai, išsirink geriausią vietą ir negaišdamas imkis darbo. 

Vyras pritūpė, nuvalė rankomis žemę ir išsitraukė iš savo 
mantos dvi iš pirmo žvilgsnio visai paprastas lazdeles. Aplink 
jį nejučiomis susispietė būrys žiūrovų; didikai ir pats Sisifas 
neslėpė susidomėjimo. Prieš pradėdamas darbą, kurio etapus 
jis vienintelis žinojo, vyras pasimeldė Hermiui ir Dzeusui. Jis 
rūpestingai iškasė nedidelį griovelį ir vienu galu paguldė į jį 
išdrožtą šeivamedžio lazdelę. Tai padaręs, kitą jos galą tvirtai 
suspaudė tarp kelių. Lazdelėje su minkšta šerdimi buvo pra- 
gręžta keletas apvalių skylučių, kurios visos, bent jau iš pažiū- 
ros, buvo vienodo dydžio. Jos buvo pajuodavusios ir, be abejo, 
iš jų jau ne kartą buvo įsižiebusi ugnis. Paskui vyras paėmė 
kitą beveik standžią lazdelę, kurios galą įstatė į vieną iš pir- 

mosios lazdelės skylučių. Suėmęs lazdelę tarp delnų, pradėjo 
ją sukioti ir ilgai, kantriai brūžino rankomis. Besisukant laz- 
delės galui, skylutė po truputį įkaito ir galiausiai paraudo, ai- 
dint susižavėjimo šūksniams. Tačiau ugniakurys nė nemirkte- 
lėjo ir ramiai tęsė savo darbą. Raudoną spalvą pakeitė mels- 
mą Pyras vis palaikė, nesiliaudamas trinti lazdelės rankomis. 
Ir štai skylutės viduryje pasirodė ugnies liežuvėlis. Vyras pri- 
dengė jį savo kūnu, paskui, pakurstydamas iš anksto pasiruoš- 
tomis šakelėmis, uždegė laužą, kurio taip laukė jį apsupę žmo- 
nės, ir greitai susikrovė savo medinius įrankius. 

Sisifas kiek pastovėjo įbedęs akis į gražią liepsną, kuri da- 
bar kilo iš žemės, ir padėkojo tarnui. 

— Tavo rankų miklumas neprilygstamas, Pyrai. 

— Ačiū, valdove Sisifai... Bet jūs puikiai žinote, kad mano 
įžiebta ugnis tėra Žiežirba palyginti su įniršusio Dzeuso že- 
mėn svaidomais žaibais ar su lava, kuria perpykęs spjaudosi 
Poseidonas. 

— Tu veiki panašiai kaip ugnikalnis, Pyrai, ir nuo tada, kai 
mano protėvis Prometėjas mums padovanojo ugnį, tokie vy- 
rai kaip tu savo ištikimybe pagerbia šį dievą. Pasimelsime Atė- 
nei, kad šiąnakt išsaugotų tavo ugnį, jei, tau malonėjus, rytoj 
vakare ji ir vėl Žaižaruojanti atgims. 

— Kol aš gyvas būsiu, valdove, bus taip, kaip jūs panorėsite. 

Ugniakurys pasišalino, paliko savo kūrinį kariams, kurie, pa- 
sidalydami uždegtų šiaudų gniūžtes, įsirengė stovyklavietes. 

Rytojaus diena praėjo sunkiai įveikiant tarpeklius ir siaurus 
slėnius, kur kiekvieną akimirką grėsė netikėtas užpuolimas. 
Bet nieko rimta neįvyko. Kitos dienos rytą Sisifo priimami pa- 
siprašė iš Megaros atvykę pasiuntiniai. Epyro karalius juos su- 
tiko savo stovykloje. Nekantraudami išgirsti jo tikslus, pasiun- 
tiniai įteikė jau šarvais pasipuošusiam valdovui netikėtą dova- 
ną — sidabro luitą ir papiruso ritinėlį. Sisifas peržvelgė laišką 

ir liepė padėti dovaną prie jo kojų. Paskui, įmesdamas ritinėlį 
į ugnį, kreipėsi į Žygūnus: 

— Ačiū už dovanas. 

— Jūsų didenybe, tai pagarbos ženklas, kurį jums siunčia 
mūsų karalius Nisas, tavo sūnaus Glauko uošvis ir Megaros 
valdovas. 

— Jūsų karaliui netrūksta nei drąsos, nei išminties. 

— Ar toks ir yra jūsų atsakymas, didenybe? 

— Ne. Perduokite Nisui, kad aš neliesiu Megaros. 

Megaros pasiuntiniai pasuko atgal, žvilgsniu lydimi daugu- 
mos Epyro kariuomenės karių. 

Vienas didikas priėjo prie Sisifo ir paklausė: 

— O valdove, ar galiu sužinoti, kas jums kelia šypseną? 

— Taip, Ksenantijau, aš patikėsiu tau šią paslaptį. Megaros 
karalius pateikė man galvosūkį. Vykusi gudrybė išgelbėjo jo 
miestą nuo mūsų antpuolio. 

— Kas buvo parašyta tame laiške? 

— Nieko! Nė brūkštelėjimo, nė ženklo, nė žodžio. 

— Nieko nesuprantu. 

— Reikia gebėti ne tik apstulbinti narsa mūšyje, Ksenanti- 
jau, bet ir mintimi. 

— Negi šlovė išsikovojama mintimis? 

— Būna ir taip. 

Sisifas padėjo priešais Ksenantijų sidabro luitą. Ten atsispin- 
dėjo jo veidas. 

— Ar dabar supranti? 

— Tai gražus daiktas, valdove, kur matau save patį, bet ne- 
įžvelgiu jokio ryšio su papiruso ritinėliu... 

— Bet juk mintis visiškai aiški! Įteikdamas man laišką, kur 
nieko neparašyta, Megaros karalius pasidavė iš anksto. Jis lei- 
do suprasti, kad pats galiu reikalauti iš jo, ko tik noriu. Man 
tereikia įsakyti, ir jis paklus. 

— Kodėl gi tame laiške nesurašėte savo įsakymų? 

— Jį sudegindamas, Ksenantijau, aš perdaviau Nisui savo 
karščiausią norą: kad leistų man nenukrypstamai siekti savo 
tikslo. 

— Aris tai supras? 

— Manau, kad taip. Jis atrodo nekvailas. 

— Vadinasi, jis lengvai išsisuko, nukreipdamas mūsų armiją 
nuo Megaros. 

— Galbūt. Bet jis negalėjo žinoti, kad aš visai nesiruošiau 
pulti jo miesto. 

— Arjūs įsitikinęs, kad Megara nesieks su mumis susigrumti? 

— Šis įvykis man atskleidžia žymiai svarbesnį dalyką, Kse- 
nantijau. Epyro bijomasi. Mūsų armijos pajudėjimas kelia ne- 
rimą. Todėl siekiama įgyti mūsų palankumą. Juo geriau! 

Tačiau kai kurie didikai vis dėlto įtarė, kad Sisifas buvo at- 
laidus Nisui dėl to, kad šis buvo mažojo Hiponojo, kurį Epyro 
valdovas be galo mylėjo, senelis iš motinos pusės. 

Armija vėl pajudėjo pirmyn. Iki Tėbų dar buvo daugiau nei 
keturios dienos kelio. Trečiosios dienos vakare Sisifas sukvie- 
tė didikus ir pulkų vadus aptarti būsimojo mūšio plano. 

Faketas prabilo pirmas: 

— Kokį tikslą keliate mums, valdove? Paimti Tėbus? Suimti 
Atamantą? Pagrobti? Nužudyti? Priversti nusilenkti? 

Sisifas nužvelgė vyrą, kuris rūmuose drįso padaryti užuo- 
minų. 

— Aš noriu pastatyti Epyro citadelę, Faketai. Visa, kas truk- 
do man tai padaryti, turi būti sunaikinta. Man nereikia nei 
Atamanto mirties, nei jo nusižeminimo. Tegul Tėbai išgirsta 
proto balsą, ir to pakaks. 

Čia įsiterpė Ksenantijas: 

— Tai tas pats, kas priversti liūtą klausyti įsakymų! 

— Ne, Ksenantijau, jį sutramdyti. 

— Valdove, mirtis išsprendžia visus klausimus. 

— Suvaldyti galima ir nežudant. 

Kitas didikas, iki tol tylėjęs, bet garsėjantis žiaurumu, pa- 
reiškė, kad reikia surengti greitą ir negailestingą ataką. Puoli- 
mas turėtų būti pradėtas auštant. Belaisviai būtų parvesti į Epy- 
rą, vaikai priversti dirbti, vyrai nusiųsti pas Hadą, miestas nu- 
šluotas nuo Žemės paviršiaus. 

— Tu siūlai surengti skerdynes, Anksielai. To nebus. Aš ne- 
pykstu nei ant Tėbų, nei ant jų gyventojų. 

— Negi jie neišžudė mūsų karavano? Argi jūs surengėte šį 
žygį ne todėl, kad juos nubaustumėte? 

— Mes turime pasiekti taiką, Anksielai, o ne sukelti karą. 
Štai ką padarysime: atvirai išsirikiuosime prie miesto, kad jo 
gynėjai įvertintų mūsų jėgą. Stovėsime per tokį atstumą, kad 
jų strėlės mūsų nepasieks. 

— Ir ko mes lauksime, valdove? 

— Kad Tėbai pradėtų derybas, Faketai. 

— Kas jus verčia manyti, kad taip ir bus? 

Sisifas neatsakė į šį klausimą. Tik patys Tėbai turėjo duoti į 
jį atsakymą. 

Miesto sienos ramiai snūduriavo, bent jau iš pažiūros. Jos 
visiškai tiksliai atkartojo vingius reljefo, kurio kontūrai tems- 
tant dar labiau ryškėjo dangaus fone. Tarytum koks milžinas 
būtų su išmone nupiešęs šių sienų formas, tai staiga lūžtan- 
čias, tai einančias tiesia linija, sunkias, lyg stūksančias čia nuo 
amžių. Prietemoje sunku buvo išskirti garsiuosius vartus, ku- 
rių skaičius taip pat prisidėjo prie tvirtovės šlovės. Už jos sie- 
nos iš kaimyninių kalvų ar net ant paties Kitairono*, kad įžvelg- 
tum, kas vyksta galingosios tvirtovės viduje. Tačiau Sisifo pla- 
nas buvo ne toks. Jis gerai įsižiūrėjo į priešais akis plytintį pa- 
veikslą ir dar kartą sukvietė pagalbininkus. Tuomet išdėstė 
jiems savo mintis, kilusias kelionės metu. 


* Kalnas tarp Atikos ir Bojotijos. Vert. 

— Septyni iš mūsų vyrų nuo šio vakaro stovės netoli kiekvie- 
nų vartų. Jie mus įspės apie bent menkiausią krebždesį, pasi- 
girdusį už jų. Priešas jau turi suprasti, kad mes čia. Jei jis mė- 
gins pulti, mes iškart žinosime, iš kurios pusės. Jau nuo dabar 
būkite pasiruošę kautis. Šiąnakt pamirškite apie visokį miegą 
ir užtverkite Hipnui kelią į savo sielą. Tegul kur nors kitur da- 
lija sapnus. Pasimelskite ir Arėjui, kad jums padėtų. Tegul jo 
skolininkas Tanatas, Hipno brolis, mūšio metu būna toli nuo 
jūsų vyrų ir jūsų arklių. Ir tegul Tėbų gyventojai amžiams pri- 
simena, kad niekas negali nebaudžiamas užpulti tų, kuriuos 
gina Epyras! 

Naktis buvo rami. Svirpliai čirškė, nesirūpindami dėl jų pie- 
voje įvyksiančios dramos. Tamsūs ąžuolų ir skroblų pulkai iš 
visų pusių supo lygumą tarytum bešališki netolimos titaniškos 
kovos liudininkai. Kone šiltas vėjelis švelniai glostė medžių 
viršūnes, ir lėtai siūruojančios šakos sakytum mojavo, sveikin- 
damos būsimuosius kovotojus. 

Sisifas giliai įkvėpė. Jam trūko atviros jūros kvapų. Buvo 
visai malonu jausti garuojančios žemės, ore tvyrančio čiobre- 
lių ir kadagių kvapą, saldų apsnūdusių pupmedžių aromatą, 
bet tai negalėjo suteikti to nenusakomo malonumo, kurį pati- 
ri, kvėpuodamas jūros oru. Jis užsimerkė, stengdamasis neuž- 
migti. Triukšmas, sklindantis iš stovyklos, jam padėjo. Jis gir- 
dėjo pokalbių nuotrupas, įsakymus, susidaužiančius ginklus, 
girgždančius ratus, šūkčiojimus ir maldas. 

Tada pasirodė Atamantas. Jis vilkėjo spindinčiais šarvais. 
Didelis, išdidus, stambus vyras metė paniekinamą žvilgsnį į brolio 
armiją. Vienos rankos mostu jis pakvietė savo paties karius. Iš 
medžių ar iš dangaus staiga prapliupo į Sisifą nukreiptų strėlių 
lietus. Kiekviena jų skrodė orą tarytum kirvis, perkirsdamas lentą 
pusiau. Už šios begalinės mirties pasiuntinių uždangos šypsojo- 
si Kretėjas. Bet strėlės lėkė abipus taikinio, jo nepaliesdamos, 
ir nusileisdavo kruvinose Enaretės rankose. 

Sisifas atsimerkė. Šie vaizdai praplaukė prieš akis jam ap- 
snūdus. Jis nesistengė suprasti jų reikšmės. Apsidairęs aplink, 
čia dabar gyva gynybinė siena? Sisifas liepė jiems eiti, įsak- 
miai paaiškinęs, kad jie kiekvienas turi savo pareigas ir priva- 
lo išlikti gyvi. Visai nemiegoję naktį prieš mūšį, juk paskui ko- 
jų nepavilks! Kariai po truputį išsiskirstė, o Sisifas pagalvojo, 
kad ryt jo gal nebebus gyvo ir nebebus kam jiems įsakinėti. 
Įdomu, kaip mirtis jį pasiglemš? Ar užklups netikėtai, ar puls 
iš priekio? Ar ateis aplinkiniu keliu, slapstydamasi, ar drąsiai 
leisis į ataką? Ar jis norėtų mirti atsimerkęs, ar palikti šį pa- 
saulį to net nepastebėjęs? Sisifas įsivaizdavo įvairius būdus, 
kaip tai galėtų atsitikti. Regėjo save suspardytą priešo arklių, 
sukapotą kalavijų, užspringusį savo paties kraujo krešuliais ar 
tysantį ant smėlio ir neįstengiantį pajudėti tartum kokį adata 
prismeigtą vabzdį. Jam neatrodė, kad mirties akimirka būtų 
reikšminga, svarbiausia buvo jai pasiruošti. Jo siela pateks į 
Hadą, ir jis neabejojo, kad ten ji turės progos tęsti jo pradėtą 
darbą, - žinoma, jei tik dievai tam pritars. Ant Akrokorinto 
viršūnės dar neiškilo joks bokštas? Ką gi, jis pastatys jį pačia- 
me Pragare, nors tektų darbuotis vienam ir kelti vieną po kito 
marmuro luitus! 

Naktis praėjo ramiai, nors po truputį rimstantis bruzdėji- 
mas liovėsi tik visai paryčiui. Kai, aušros apšviesti, tamsoje iš- 
ryškėjo Tėbai, ir miestą juosiančios sienos nebeatrodė tokios 
grėsmingos, Sisifo pulkai jau buvo išsirikiavę ir pasiruošę mū- 
šiui. Pėstininkai ir lankininkai stovėjo priešais karo vežimus, 
kurie turėjo įsikišti lemtingą akimirką, kai priešas bus apsup- 
tas ir pasipriešinimas ims silpti. Dalis kavalerijos liko pasislė- 
pusi miške, kad netikėtas jos pasirodymas dar labiau apstul- 
bintų priešą. 

Tuo metu, kai suformuoti pulkai jau ruošėsi pradėti nesi- 
slėpdami žygiuoti pirmyn, iš lygumos pusės pakilo dulkių de- 

besis, kuriame palaipsniui išryškėjo septyni vyrai, bėgantys, kiek 
tik kojos nešė. Tai buvo žvalgai, kuriems Sisifas buvo įsakęs 
budėti netoli miesto vartų. Kareiviai pasitiko juos neramiai 
tylėdami. 

Sisifas pats pareiškė norįs pasikalbėti su jais. Didžiai visų 
nuostabai, žvalgai visi kaip vienas kartojo tą patį: visi miesto 
vartai atsidarė, atverdami kelią karių pulkams. 

— Į kurią pusę jie juda? 

Mažiausiai uždusęs žvalgas, nepaisant balse dar jaučiamo 
išgąsčio, atsakė: 

— Į mus, didysis karaliau! O valdove, tiesiai į mus. 

Kiti žvalgai patvirtino jo žodžius. Tėbų gyventojai aiškiai 
nusprendė priešintis. Sisifas atrodė patenkintas. 

Ksenantijas paėjėjo į priekį, pažvelgė kiek galėdamas to- 
liau ir piktai tarė: 

— Kad visi vartai atsivėrė vienu metu, reiškia tik viena: tai 
kažkokia klasta. 

— Neskubėk daryti išvadų, Ksenantijau. 

Vyrai pirštais rodė į keletą dulkių kamuolių. Iš visko spren- 
džiant, jie judėjo į tą pačią pusę ir veikiai susiliejo į vieną de- 
besį, ryškėjantį gražaus ryto šviesoje. Dar buvo sunku išgirsti 
šarvų žlegesį, bet jis po truputį garsėjo. O paskui priešas stai- 
ga išdygo prieš juos. 

Penkiolika ar dvidešimt aukštų, išdidžių vyrų stovėjo prie- 
šais Sisifą ir jo armiją. Jie laikė rankose ietis, bet jos niekaip 
nebūtų apsaugojusios nuo neabejotinos mirties, jei būtų kilęs 
bent menkiausias įtarimas, kad jie ruošiasi pulti. Tačiau jų vei- 
dai, priešingai, bylojo apie norą tartis. Iš būrio pirmyn išėjo 
vienas karys su antkrūtiniu, padengtu apsauginėmis rago plokš- 
telėmis. Jis akimis iškart susiieškojo Sisifą ir kreipėsi tik į jį, 
tarytum vienintelį iš visų būtų atpažinęs: 

— Garbusis Epyro karaliau, garsas perėjo mus skiriančius 
kalnus, ir Tėbuose visi žino, kad esate didis ir teisingas. 

Prieš atsakydamas Sisifas atsigręžė 1r pažvelgė į vieną vyrą, 
kuris liko truputį nuošaly. Šis nepastebimai pasitempė, tary- 
tum būtų dar labiau sukaupęs dėmesį. 

— Ko jūs siekiate, tėbiečiai? Ko vertos jūsų gyvybės, jei taip 
lengvai atiduodate jas į mano vyrų rankas prie pat savo miesto 
sienų? Ar jį išduodate, ar rengiate kažkokią klastą, siekdami 
užmigdyti mūsų budrumą? O gal atėjote maldauti, kad jūsų 
pasigailėčiau? 

— Nei viena, nei antra, nei trečia, valdove. Esame atsiųsti 
savo karaliaus, kad pateiktume jums vieną pasiūlymą. 

— Klausau tavęs, bet gerai apgalvok kiekvieną savo žodį, kad 
nė vienu manęs neįžeistum, jei nenori amžiams nutilti net ne- 
spėjęs ištarti to, ką ruošeisi. 

— Valdove, jūs patys nuspręsite, ar mūsų pasiūlymas išmin- 
tingas, ar kvailas... Mūsų karalius nori, kad Tėbai išvengtų 
kruvino karo. Jis žino, kad tėbiečiai išžudė karavaną, iš Atėnų 
gabenusį marmurą į Epyrą. Mūsų valdovas pasiruošęs svetin- 
gai jus priimti ir nori akis į akį pasikalbėti su jumis, kad būtų 
išspręstas šis nesutarimas. 

— Ar tavo karalius žino mano vardą? 

— Taip, valdove, ir jau vien dėl to yra pasiryžęs tartis dėl 
taikos. 

— Kąjis siūlo? 

— Tėbų vartai liks atverti jums ir jūsų kariams. Iš miesto gy- 
ventojų bus sudarytas taikus būrys, kuris lydės jus keliu į rū- 
mus. Ten jus pagarbiai priims mūsų karalius. Jūs patys galėsi- 
te įsitikinti jo gera valia. 

Sisifas tylėjo, taip kviesdamas pasisakyti savo karius. Nepai- 
sant šalia stovinčių tėbiečių, didikai nenutylėjo to, ką mano. 

— Netikėkite juo, garbusis Sisifai, ir tegul viską išsprendžia 
nevaržomai pratrūkusi jėga. Nužudykime juos, jį ir jo bendrus, 
suimkime Atamantą ir nubauskime už puikybę. 

— Anksielai, tavo taktika visada pati paprasčiausia! Išžudy- 
ti. Tu kaip tigras, kurio niekada nepasotina joks grobis. 

— Sisifai, mūsų karaliau, jūs užsipuolate Anksielą, tarytum 
jis eitų prieš jus. Bet jis teisingai daro, netikėdamas melagys- 
tėmis. Kas verčia jus manyti, kad galima pasikliauti žmonė- 
mis, kurie žudo jūsų varovus, skerdžia juos kaip kiaules, o pas- 
kui prisistato postringaudami apie taiką? 
dėdami savo šarvuose. 

— Ar jums pakanka tik sukelti baimę, Sisifai'? 

— Taip, kartais to ir gana, Anksielai. 

- Žiūrėkite, didysis Sisifai, kaip įdėmiai jie stebi jus. Tik ir 
laukia, kad mes išskystume, kad galėtų įvilioti į Tėbus. Jis sa- 
ko, kad tėbiečiai nieko mums nedarys, bet kaip gali tai patvir- 
tinti? Tik žodžiais, valdove, tik žodžiais. 

— Tu teisingai mąstai, Ksenantijau. 

Sisifui pamojus ranka, prie jo priėjo vienas karys. Tai buvo 
tas vyras, kuris prieš kurį laiką liko stovėti šiek tiek nuošaliau 
nuo Sisifo. Žaizda, grubiai susiūta kanapiniu siūlu, kirto jo 
skruostą ir siekė lūpų kamputį. Jis pasilenkė prie valdovo ir, 
sunkiai judindamas lūpas, kažką pašnibždėjo jam į ausį. Kol 
jis kuždėjo, Sisifas vieną po kito nužvelgė tėbiečių pasiunti- 
nius. Vyras nutilo. 

— Tu labiau linkęs klausyti mulų varovo nei savo karių, Si- 
sifai? 

— Aš išklausau kiekvieną, turintį ką pasakyti, Anksielai. 

Per visą tą laiką tėbiečių delegacija nė nekrustelėjo. Būtum 
galėjęs manyti, kad jie ne Žmonės, o steatito figūrėlės. Sisifas 
prakalbo, kreipdamasis į jų vadą tokiu tonu, kad buvo aišku, 
j0g jam nebus leista atsakyti: 

— Į Tėbus tu nuvesi mus vienas. Dalis mano armijos ir toliau 
stovės lygumoje, savo pozicijoje. Tavo draugai pasiliks čia kaip 
įkaitai, ir jei mes rytoj ryte negrįšime, likę mano kariai nu- 
šluos Tėbus nuo žemės paviršiaus. 

"Tuomet Sisifas paprašė vyrą su randu parodyti tuos, kuriuos 
jis atpažino. Šis išskyrė penkis vyrus. 

— Šie vyrai įvykdė nusikaltimą. Juos atpažino vienas iš ne- 
daugelio, likusių gyvų per tas skerdynes, žmonių. Jie mirs čia 
pat ir iš karto. 

Tėbiečiai prisiglaudė vieni arčiau kitų, bet, Sisifo žmonėms 
nukreipus į juos savo ietis, nuo grupės buvo atskirti penki vy- 
rai. Vienas iš jų atrodė labai jaunas. Kai Epyro kariai juos su- 
rišo tarytum žabų ryšulį, jis ėmė šaukti. 

— Pasigailėkite manęs! Aš nieko nežudžiau. Dalyvavau sker- 
dynėse, bet nepakėliau rankos nė prieš vieną 1š jūsų vilkstinės 
žmonių. Mano brolis išsivedė mane kartu, nepaisydamas mo- 
tinos prašymų... Aš nieko nepadariau... | 

Ietis, kiaurai persmeigusi jam galvą, nutildė jį amžiams. Ir 
iškart pasipylė kerštingas iečių lietus ant likusių kitų keturių 
nurodytų aukų, surištų į kietą kamuolį. Jie jau gulėjo ant že- 
mės, po Sisifo kojomis, kai tėbiečių pasiuntinių vadas puolė 
prie vieno iš jų, apkabino už galvos ir, prispaudęs ją prie krū- 
tinės, apsiašarojo. 

— Jis buvo mano sūnus! 

— Šis vyras dalyvavo mano žmonių, gabenusių krovinį, žudy- 
nėse. Dabar jis prisidėjo prie savo aukų. 

— Jis net nespėjo užaugti tikru vyru... 

— Apie vyrą sprendžiama ne pagal amžių, o pagal veiksmus, 
tėbieti. Tu laikai apkabinęs ne tik savo sūnaus, bet ir vyro kū- 
ną, iš kurio amžiams atimta gyvybė. 

Sisifas davė įsakymą žygiuoti pirmyn. Tėbų karaliaus pa- 
siuntinius apsupo sargybinių būrys, o nelaimingasis tėvas bu- 
vo atplėštas nuo savo berniuko lavono. Tėbiečių vadui buvo 
liepta stoti Epyro karių būrio priešakyje ir vesti juos gražiąja 
Bojotijos lyguma. Vietomis plytėjo žalios žolės plotai: ten, kur 
mažiausiai buvo ganęsi arkliai, kuriais taip didžiavosi Tėbai. 
Sruvenantis siaurutis upeliukas, atrodė, pats painiojosi savo 
vingiuose. Švelniai banguojančios kalvos, kiek akys užmatė, 
pynėsi vienos su kitomis, atkakliai kepinant saulei. O per pa- 

garbų atstumą, apsuptas ąžuolynų ir pušynų, stūksojo akropo- 
lis su savo septynvarte karūna. 

Žvangant šarvams ir dusliai dardant karo vežimams, bud- 
rūs kariai žygiavo tylėdami. Jie dairėsi tai į dešinę, tai į kairę, 
stebėdami, ar netyko koks pavojus, kartu slapta vildamiesi ne- 
pamatyti tokio ženklo. Ar tėbiečiai nesurengs išpuolio? Ar kur 
nors netoliese nesislepia jų būrys, pasiruošęs tinkamu momen- 
tu užpulti įsibrovėlius? Ar klasta, suregzta paskutinę akimir- 
ką, nepadės priešui surengti netikėtos atakos? Kariai, žygiuo- 
jantys išorinėse būrio gretose, buvo ypač akyli, juo labiau kad, 
artėjant prie miesto, teko eiti pamiške. Bet aplinkui viskas dvel- 
kė ramybe. Staiga už paskutinės kalvos, kurią reikėjo perkop- 
ti, šovė į dangų piktai karksinčių varnų pulkas. Ir gamta vėl 
paniro į miegus. 

Netoli miesto sienos nuo karių būrio atsiskyrė septyni pul- 
kai, sudaryti iš vieno karo vežimo ir dvidešimties lankininkų, 
ir nužygiavo tiesiai prie septynerių vartų, prie kurių visiškai 
nesislėpdami sustojo. Kaip ir buvo pranešęs žvalgas, jie nebu- 
vo uždaryti. Tačiau pro vartus neką tebuvo galima įžvelgti, iš- 
skyrus kelias gatveles su išilgai jų besirikiuojančiomis krėsti- 
nėmis trobomis. Sisifas su savo palyda įžengė pro karališkuo- 
sius Ogigo* vartus. Juos sudarė du masyvūs akmeniniai liūtai. 
Pasistiepę ant užpakalinių kojų, žvėrys stovėjo vienas priešais 
kitą ir žvelgė į tolį, pražioję nasrus su grėsmingomis iltimis, 
tarytum drausdami eiti į miestą. Viršutinėje vartų dalyje jų 
priekinės letenos lietėsi, ir susipynę nagai sudarė vartų skliau- 
tą, nepaprastai sužavėjusį Sisifą. Jis įvertino šių skulptūrų grožį 
ir net pasidalijo įspūdžiu su palydovais. 

— Ar tau neatrodo, Ksenantijau, kad Tėbų menininkui pui- 
kiai pavyko jo kūrinys? Šie žvėrys sakytum ruošiasi pulti ant 
mūsų. 


* Ogigas - mitinis karalius. Vert. 

— Kad tik šie milžinai nebūtų blogas ženklas, garbusis val- 
dove. 

— Bet čia viso labo akmeniniai liūtai, Ksenantijau. Atrodo, 
kad ir Mikėnuose įėjimą saugo du panašūs žvėrys. 

Kaip tik tuo metu kelio viduryje pasirodė kažkoks vyras. Jis 
buvo be ginklo ir priėjo tiesiai prie Sisifo. Trumpai pasisveiki- 
no su savo tėvynainiu, kuris tebežygiavo armijos priešakyje, 
nors veikiau ne kaip vedlys, o kaip belaisvis. Sisifas atsakė į 
pasisveikinimą, kilstelėdamas ranką, taip pat duodamas savo 
kohortai ženklą sustoti. 

— Valdove Sisifai, mūsų karalius laukia jūsų savo rūmuose. 

— Kur dingo Tėbų gyventojai, pasiuntiny? 

— Jie neišeina 1š savo namų baimindamiesi kuo nors jums 
neįtikti, didysis Sisifai, ir laukia, kaip baigsis jūsų pokalbis su 
mūsų karaliumi. 

— Nesitikėjau šlovingo sutikimo, bet ir nemaniau, kad tėbie- 
čiai tokie rafinuoti! 

— Mes gerbiame užsieniečius... 

— Kai jų nežudote! 

— Manau, kad kaip tik apie tai ir norėtų su jumis pasikalbėti 
mano valdovas. 

— Man nesvarbu, ko nori Atamantas. Žinau, ko trokštu aš 
pats. Liaukis tuščiai kalbėjęs ir vesk mus pas savo valdovą! 

Laikydamiesi įsakymų, kuriuos Sisifas iš anksto buvo davęs 
pulkų vadams, kariai išsirikiavo prie Tėbų vartų: pusė jų sto- 
vėjo miesto dalyje, kita pusė - už jo sienos. Taip jie siekė pa- 
reikšti nepasitikėjimą ir kartu pabrėžti savo apsisprendimą. 
Sisifą į Atamanto rūmus lydėjo du karo vežimai, kuriems ke- 
lią rodė karaliaus pasiuntinys, veikiausiai kariuomenės vadas. 
Į tamsų ir didelį pastatą, palikęs tėbietį už nugaros, Sisifas įžen- 
gė vienas. Ilgas koridorius, iš abiejų pusių puoštas kolonomis, 
vedė tiesiai į svečių menę. Sisifą pasitikęs didikas tarė džiau- 
giąsis jo atvykimu. 

— Dėkoju už svetingumą. O dabar gal nuvestum mane pas 
savo valdovą, mano brolį Atamantą? 

— Priešais jus, Sisifai, stovi Tėbų karalius. 

— Tu ne Atamantas. 

— Ne. Atamantas pabėgo iš miesto, tiksliau tariant, mes jį 
išvijome. 

— Išvijote? 

— Taip. Už padarytą nusikaltimą ir užtrauktą gėdą. 

— Nepamiršk, kad kalbi su jo broliu, ir, kad ir kaip būtų sun- 
ku man jį ginti, aš neleisiu savo akyse jo žeminti. 

— Galiu apsakyti tai, kas įvyko, Sisifai. Atamantas buvo pa- 
smerktas čia pat, šiuose rūmuose, ir buvo nuspręsta ištremti jį 
iš Tėbų. Nežinau, kur jis dabar yra. 

— Kada tai atsitiko? 

— Prieš kelias savaites. Bet įtarimas jau seniai krito ant jo, o 
nusikalsdamas jis visiškai prarado savo gerą vardą. 

— Dabar geriau suprantu, kodėl nesimato tėbiečių. Jiems aš 
esu atstumtojo brolis. 

— Dievai, pasėdami jo širdyje pyktį, pasmerkė jį anksčiau 
nei Žmonės. 

— Turėčiau nubausti tave už šiuos žodžius... kurie, deja, tei- 
singi. 

— Nemanykite, kad džiaugiuosi, jog Atamantas buvo išvy- 
tas, ar kad man malonu jums jį apkalbėti. Jam valdant, Tė- 
buose būvo geležinė tvarka. Jam turime būti dėkingi už tuos 
nuostabius pagrindinių vartų liūtus. 

— Aš perėjau pro jų nagus. 

— Atamantas sustiprino mūsų gynybą, padidino mūsų jėgas, 
grąžino mūsų kariams pasididžiavimą po pergalės prie Orcho- 
meno. 

— Visa tai susiję tik su ginklais. Sakyk, kas sukėlė jūsų pasi- 
piktinimą juo ir lėmė nuosprendį? 

— Karalių žeminantys poelgiai. Gėdingas nusikaltimas, kurį 

padaręs kiekvienas žmogus turėtų raudonuoti, tebūnie jis ne- 
mirtingojo sūnus. 

— Kalbėk be baimės, tik nepasakok smulkmenų, kurios var- 
gina mane kaip labirinto koridoriai. 

— Pirmiausia leiskite jums pasiūlyti išgerti. 

Tėbų karaliaus pakviestas, į menę įėjo tarnas. Vienoje ran- 
koje jis laikė ąsotį su dviem ovaliais sidabriniais gėlėtais orna- 
mentais, o kitoje — dvi gryniausio aukso taures. Jis atskiedė 
vandeniu gražų raudoną gėrimą ir, lėtai įpylęs jo abiem kara- 
liams, pasišalino. 

— Išgerkime už Tėbus ir už Epyrą, Sisifai, ir tegul, dievams 
padedant, abu mūsų miestai sugyvena taikiai! 

— Dar anksti kviesti į pagalbą dievus, valdove, pirmiausia 
pasistenkime sutarti patys. Koks tai vynas? 

— Jis atvežtas iš Lemno. 

— Nepaprastai skanus. Taigi tu užsiminei apie Atamanto nu- 
sikaltimus. Gal malonėtum tęsti? 

— Kaip žinote, jūsų brolis su savo žmona Nefele sulaukė 
atžalų — sūnaus Frikso ir dukters Helės. 

— Žinau, bet niekuomet nesu šių vaikų matęs. 

— Atamantas sutiko Ino, mūsų didžiojo karaliaus Kadmo 
dukterį, ir ją pamilo. Norėdamas ją vesti, jis išsiskyrė su Nefe- 
le nelabai garbingomis aplinkybėmis. Jis paskleidė gandą, kad 
ši moteris, jo pirmųjų vaikų motina, įžeidinėjo dievus, keikda- 
ma juos baisiausiais žodžiais. Nefelė gynėsi, melsdama Apo- 
loną - tą patį, kurio įžeidinėjimu Atamantas ją kaltino, - jai 
padėti. Vis dėlto jai teko pasiduoti ir dėl to ilgai ir skaudžiai 
kentėti. Iš Atamanto sąjungos su Ino gimė Learchas ir Meli- 
kertas. Atamantas labai mylėjo šiuodu sūnus, o vaikais iš pir- 
mosios santuokos visiškai nesirūpino. Bet Ino to buvo nega- 
na. Nors ir pavyko pašalinti buvusią Atamanto žmoną iš kelio, 
Ino neturėjo ramybės jau vien dėl to, kad tie vaikai yra. Pyktis 
vis didėjo Ino širdyje it voro rezgamas voratinklis. Friksas ir 


134 FRANCOIS RACHLINE aš SISIFAS 


Helė, jos akimis Žiūrint, buvo tarytum atviros žaizdos kraštai. 
Užuot gijusi, ta žaizda laikui bėgant tik dar labiau gilėjo. Ji 
nusprendė žūtbūt su jais susidoroti ir sumanė siaubingą klas- 
tą. Vasaros pabaigoje ji įkalbėjo krašto moteris pakepinti sėjai 
skirtus javų grūdus. Kai vyrai pradėjo sėti, moterys pasisten- 
gė, kad šie nieko nepastebėtų. Derlius buvo labai menkas, ir 
visi labai susirūpino. Kaip reikės maitintis ir kuo šerti gyvu- 
lius? O jei priešas tuo pasinaudos ir užpuls Tėbus, kaip rei- 
kės atsilaikyti be maisto atsargų? Šis akivaizdus dievo žen- 
klas labai sujaudino jūsų brolį Atamantą. Jis išsigando, kad 
gali būti suabejota jo galia. Ko vertas karalius, kuris neįsten- 
gia atlikti svarbiausios savo pareigos - nešti aukas dievams ir 
išmaitinti tautą? 

— Ir ką jis padarė? 

— Pasiuntė du pačius ištikimiausius savo tarnus pasitarti su 
Delfų orakulu. Jūs, be abejo, būtumėte pasielgęs taip pat. 

— Ne. Reikėjo ten vykti pačiam, užuot pasikliovus kitais. At- 
pažįstu savo brolį, jis buvo tinginys. 

— Jūsų pastaba teisinga, Sisifai, nes čia jis padarė lemtingą 
klaidą. Ino papirko pasiuntinius. Matyt, dar kažkaip jiems pri- 
grasino, ir jie iškraipė žynio atsakymą. Atamantui ir susirin- 
kusiems Tėbų didikams jie drįso pareikšti, jog dievas reika- 
lauja paaukoti Friksą ir Helę, jei nori, kad baigtųsi badas. Tai- 
gi, Atamantui įsakius, kariai suėmė jo paties vaikus, gimusius 
iš jo ir Nefelės meilės. Pasmerktieji buvo apvilkti aukojimo 
chitonais, surištom rankom įstumti į prakeiksmais besisvaidan- 
čią minią ir nuvaryti iki aukuro, pastatyto už miesto sienos. 
Tėbiečius apėmė siaubas matant vykdomą nusikaltimą, tačiau 
jie degė troškimu vėl išvysti derlingus savo laukus. Friksas ver- 
kė, o Helė tvardėsi. Ji atrodė tikra, kad išvengęs baisaus likimo. 
Ino piktai džiūgavo, kad nugalėjo Netelę. Ji bent jau taip ma- 
nė iki tos akimirkos, kai (kaip tik tada, kai abu vaikai jau turė- 
jo būti paaukoti) staiga ant mūsų lygumos nusileidęs tirštas 

rūkas apgaubė miesto sienas. Aitrus kvapas užėmė mums ger- 
kles, skausmas neleido ištarti nė žodžio. Užnuodytas oras, ko 
gero, galėjo mus visus pražudyti. Kai debesys išsisklaidė, Frik- 
sas ir Helė buvo dingę. 

— Dievas juos išgelbėjo, pasinaudojęs viena iš tų gudrybių, 
kurių paslapties žmonės niekada neįspės. 

— Taip, Sisifai, ir tebiečius apėmė baimė. Kiekvienas iš mū- 
sų pagalvojo, kad dievai nubaudė miestą ir neleido jo gyven- 
tojams šia auka įvykdyti nusikaltimo. Dvasininkai meldė Dzeu- 
so ir Dioniso atleidimo, o žmonės žvelgė į tuos, kurie buvo 
kalti, kad užrūstino dievus. Ino ir Atamantas buvo ištremti iš 
Bojotijos. Jie pabėgo iškart, kai buvo paskelbtas nuosprendis, 
bijodami, kad įtūžusi minia jų nesudraskytų. 

— Ir mano brolio vietą užėmei tu. 

— Taip. Man pirmą kartą tenka karaliauti. 

— "Tu drąsiai imiesi šių pareigų. Bet į vieną klausimą lieka 
neatsakyta. 

— Į tą, kuris atvedė jus iki manęs? 

— Taip. 

— Tai susiję su tavo karavano išžudymu? 

— Matau, kad moki žvelgti tiesai į akis. 

— Nenoriu, kad ji mane pavytų iš nugaros, ir trokštu Tė- 
bams taikos. Vengiu melo, jei tai man nenaudinga. Kalbėda- 
mas su jumis, Sisifai, norėčiau iškart eiti prie esmės. Man val- 
dant, nė vienas tėbietis nedalyvavo tose žudynėse. 

— "Tačiau iš tavo pasiuntinių, kuriuos pasiuntei į žvalgybą, 
penki buvo žudikai. 

— Aš to nežinojau. 

— Dabar žinai. 

— Parodykite man juos, ir aš liepsiu juos tučtuojau nužudyti. 

— Tavo nuoširdumas mane įtikina, nes niekas negalėjo tau 
pranešti, kad mirties bausmė jiems buvo įvykdyta dar šįryt prie 
mano kojų. 

— Tuomet ko norite dar? 

— Nubausti likusius kaltininkus. | 

— Bet kaip tai padaryti? Šiandien jų jau galbūt ir pėdos atau- 
šusios! Arba jie slapstosi mano mieste, minioje. 

Sisifas atsitraukė nuo rūmų šeimininko ir paėjėjo sienoje 
iškirstos siauros angos link. Priešais jį, kiek akys užmatė, ply- 
tėjo Bojotijos lyguma. Jaunasis karalius atrodė doras žmo- 
gus. Ar verta jį suimti, pažeminti jo tautos akyse, išvykti kaip 
nugalėtojams ir taip paskatinti keršto troškimą, kuris, be abe- 
jo, kurstytų karingas nuotaikas ir vestų prie karo? Ar ne ge- 
riau būtų nugalėti be kovos? Šis vyras, dabar stovintis už jo ir 
laukiantis, parodė gerą valią, troškimą nutraukti nesantaiką, 
įsivyravusią tarp Epyro ir Tėbų... Negi kaip atpildo jis iškart 
būtų nusipelnęs gėdos ir neišvengiamos mirties? Kita vertus, 
kaip įsitikinti, kad tėbiečiai laikysis jo duoto žodžio? Ar pri- 
vers jis paklusti tuos, kurie stengsis užginčyti jo valdžią, teig- 
dami, kad jis neturi pakankamai patirties? Reikėjo sutram- 
dyti priešą jo nepažeminus. Sisifas atsigręžė ir pažvelgė Tė- 
bų karaliui į akis. 

— Man pakanka šio pokalbio, valdove. Aš pasitikiu tavimi ir 
to paties prašau tavęs. Tegul Tėbai suranda žudikus, nubau- 
džia juos remdamiesi savo įstatymais ir tegul mūsų miestai su- 
gyvena taikiai. 

— Matau, kad kalbos apie jūsų kilnumą neperdėtos. Ar su- 
tiktumėte čia pat iškelti puotą ir atšvęsti mūsų sąjungą? 

— Mano kariai laukia mūšio, kuriam yra pasiruošę. Turiu 
įtikinti juos nieko nepešus ramiai grįžti į Epyrą. Tai svarbiau 
nei tavo siūloma draugiška vakarienė. Išgerkime dar po taurę 
tavo puikiojo vyno, ir nereikalauk iš savo tautos, kad šlovintų 
karius, įžengusius į jos miestą. Mano armija pasitrauks. To- 
kios puotos šiandien ir pakaks Tėbų moterims. Bet mudviem 
dar reikia sutarti dėl vieno dalyko. 

— Dėl ko? 

— Dėl to, kad mano karavanai ateityje galėtų ramiai gabenti 
krovinius. 

— Negaliu užtikrinti, kad apsaugosiu jūsų krovinius nuo ne- 
suvaldomų plėšikų. 

— Žinoma, bet tiems, kuriuos valdai, gali neleisti man kenkti. 

— Prižadu, kad ateityje dar labiau dėl to stengsiuosi. 

— Pranešiu šią Žinią savo vyrams ir pasakysiu, kad jų saugu- 
mą Tėbų karalius vertina kaip savo paties saugumą. 

Sisifo užuomina negalėjo likti pašnekovo nepastebėta. 'Ia- 
čiau šis nė nemirktelėjo. Abu karaliai vienu metu pakėlė ir 
ištuštino savo taures. Tuomet Sisifas išvyko iš rūmų, lydimas 
jų šeimininko, ir grįžo pas savo karius. 

Į klausiamus žvilgsnius, kuriuos į Sisifą įbedė apstulbę jo 
pulkų vadai, pamatę, kad karalius nusprendė išvykti iš čia ne- 
palikęs ilgos kovos pėdsakų, jis atsakė kapodamas žodžius gar- 
siu ir valdingu įsakymu: 

— Tebūnie ilgaamžė Epyro ir Tėbų sudaryta taika! Žygiuo- 
jam. 

Tėbiečiai išėjo iš namų pažiūrėti, kaip atsitraukia grėsmin- 
gasis priešas. Galimas dalykas, kad tarp jų buvo ir žudikai, dėl 
kurių miestas su septyneriais vartais vos nestojo į kovą su di- 
džiuoju Sisifu. Tiesa, abiem karaliams sudarius taikos sutartį, 
nusikaltėliai laimėjo laiko, bet jie to nežinojo. Kiek to laiko 
jiems liko, žinojo tik dievai. 

Sargybiniai ir karo vežimai, stovėję prie vartų, prisidėjo prie 
pulkų ir vėl patraukė per Bojotijos dykumą, negailestingai ke- 
pinamą saulės. 

Įkaitais paimti tėbiečiai dar tą patį vakarą buvo paleisti. Ar- 
mija pernakvojo čia pat įrengtoje stovykloje ir iškeliavo į Epy- 
rą tik kitą rytą plakama lietaus, pranašaujančio artėjantį ru- 
denį. Pasiekus Akrokorinto papėdę, visų žvilgsniai nukrypo į 
pliką kalvos viršūnę, kur, kaip kiekvienas žinojo, greitai turėjo 
iškilti baltojo marmuro statinys. Armijai artėjant prie uosto ir 

prie paties miesto, vis labiau girdėjosi iš statybvietės sklindan- 
tis triukšmas, vyrų šūkčiojimai ir asilų bliovimas. 

Kariai įžengė į kelią, kurį tiesė daugybė Ptolimeino pasam- 
dytų darbininkų. Karo vežimai nesunkiai riedėjo neseniai su- 
lygintu kelio paviršiumi. Iki statybos pradžios tai būtų buvę 
neįmanoma. Nutraukę darbą, vyrai sveikino karius. Jie mojo 
jiems, klausinėjo apie taip greitai pasibaigusį žygį ir stebėjo- 
si, nematydami užpakalyje tempiamų nugalėtų priešų kūnų 
ar bent jau ginklų. Greitai pasklido naujiena, kad Sisifas pa- 
siekė pergalę išvengdamas karo. Kad jis nubaudė kaltuosius 
ir privertė Tėbus pasiduoti be kovos. Kad tai išaukštino ir 
sustiprino Epyrą. Kad dabar vėl bus galima iš Atėnų gabenti 
marmurą. | 

Džiaugsmo ir dėkingumo šūksniai lydėjo namo grįžtančius 
karius. Žmonės juos sveikino visu keliu, netvardydami savo 
jausmų. Epyras ir jo apylinkės skambėjo nuo džiaugsmingo 
šurmulio, kuris liovėsi tik grįžus prie statybos darbų. 


Vos Sisifas išlipo iš savo vežimo, net nespėjus Ipsui kaip pa- 
prastai pulti aplink jį šokinėti, prie jo pribėgo tarnaitė. 

— Garbė dievams, valdove, kaip gerai, kad jūs jau čia. Kara- 
lienė nekantriai jūsų laukia. 

— Vesk mane pas ją. 

Įėjęs į kambarį, kuriame gulėjo Meropė, Sisifas iškart su- 
prato, kad ją kankinantys skausmai byloja apie greitai prasi- 
dėsiantį gimdymą. Dvi tarnaitės stovėjo abipus karalienės, lai- 
kydamos drėgnus drobinius rankšluosčius. Jis atsisėdo ant Io- 
vos krašto ir paėmė žmonos ranką. 

— Aš čia, brangioji Merope, kaip ir buvau žadėjęs. Matai, 
nepraleisiu mūsų sūnaus gimimo. 

— Aš taip džiaugiuosi... 

— Ar pakankamai stipri, kad pati atsikeltum? 

— Sudėjau auką Elileitijai ir paprašiau, kad ir šįkart man pa- 
dėtų. Deivė man suteiks jėgų, būtinų tam, kad vėl sulauktume 
šio džiaugsmo. 

— Ar vonios kambarys paruoštas? 

— Negi manai, Sisifai, kad tai vyro ar karaliaus darbas? Ma- 
no tarnaitės viskuo pasirūpino, ir man nieko netrūksta. 

Sąrėmiai nutraukė Meropės žodžius. Ji ėmė nelygiai kvė- 

puoti ir užsimerkė. Jos kvėpavimas padažnėjo, kalba ėmė trū- 
kinėti. Apsidairiusi aplinkui ji pasiguodė, kad trūksta oro. Iar- 
naitės ėmė mosuoti karalienei prieš veidą palmės šaka ir nu- 
šluostė nuo kaktos prakaitą. Jos širdis ėmė plakti ramiau. 

— Nieko nebijok... 

— Aš nebijau gimdymo, Sisifai. Tris kartus jau tai išgyvenau... 
Buvau ir pamiršusi tą skausmą... Tavo sūnūs... 

Meropė vėl išsirietė, kankinama spazmų. Tarnaitė padėjo 
ranką karalienei po galva, kad ją prilaikytų. Meropė atgavo 
kvapą ir nusprendė keltis. Tarnaitės jai padėjo. Atsistojusi ji 
ėmė lėtai vaikščioti, atsargiais žingsniais. Viena ranka pasirė- 
musi į tarnaitės petį, ji šypsodamasi pažvelgė į Sisifą. 

— Tavo sūnūs kankina mane gimdami, bet vėliau su kaupu 
atsilygina... 

Meropė susiėmė už papilvės ir liepė kuo greičiau vesti ją į 
gimdyti paruoštą patalpą. Vos įėjusi į nedidelį kambarėlį, ji 
atsirėmė nugara į eglinę lentą primenantį atlošą, pastatytą stat- 
menai ir nudažytą šviesios drobės spalva. Iš abiejų atlošo pu- 
sių buvo įtaisytos auksinės rankenos, į kurias įsikibo karalie- 
nė. Netrukus į kambarį atėjo ir Iometelis. 

— Ar jau nutekėjo vandenys, jūsų didenybe? 

— Ne, Iometeli, bet ilgai laukti nebereikės. 

Gydytojas išėjo pasikalbėti su Sisifu. 

— Jūsų žmona laikosi puikiai, garbusis valdove. Greitai ji 
padovanos jums ketvirtą gražuolį sūnų. 

— Iš kur žinai, kad bus sūnus? 

— Apolono orakulas dar šįryt man tai patvirtino. 

— Netrukus patys pamatysime. 

Gimdymo kambaryje dvi tarnaitės buvo pasiruošusios pa- 
dėti savo valdovei. Viena iš jų, labai jauna, jau buvo atnešusi 
platų molinį dubenį su drungnu vandeniu. Plokščias akmuo, iš 
anksto pakaitintas ant žarijų, palaikė daugmaž vienodą tem- 
peratūrą. Karalienė nusišypsojo, matydama paruoštą indą. 

— Neskubėk, dukrele. Man dar neatėjo laikas. 

Vos ištarusi šiuos žodžius, Meropė pajuto, kad nutekėjo van- 
denys. Tarnaitės juos sušluostė, o karalienė panoro grįžti į sa- 
vo kambarį ir pailsėti. Iometelis nė per žingsnį nesitraukė nuo 
valdovės, kol ji laukė artėjančio gimdymo. 

O Sisifas, pasinaudojęs šia atokvėpio valandėle, nusiėmė šar- 
vus, nusiprausė, pasitepė aliejumi ir persirengė namine tuni- 
ka. Nekantraudamas pasikalbėti su Ptolimeinu ir sužinoti, kas 
nauja statybose, jis liepė tarnui jam pranešti, kai Meropė pra- 
dės gimdyti. Nuėjęs į savo kambarį, Sisifas įsakė pakviesti se- 
nąjį architektą ir pasitiko jį, neslėpdamas džiaugsmo. 

— Malonu vėl tave matyti, mano mielasis Ptolimeinai. Sa- 
kyk, kaip laikaisi, o paskui pasakok, kaip sekasi dirbti. 

— Pirmiausia leiskite jus pasveikinti, valdove. Džiaugiuosi 
jūsų grįžimu ir garbinga pergale. 

— Tave pasiekusios žinios netikslios. Apie jokią šlovę kalbos 
nėra. Mums net neteko kautis, ar gali įsivaizduoti? Priešas 1š- 
kart pasidavė. 

— Nugalėti be jokios kovos... Argi tai nėra didžiulis žygdarbis? 

— Tau gal taip ir atrodo, gerasis Ptolimeinai, bet ne mano 
kariams. Jie, žinoma, verčiau būtų norėję žūti! Jie nesupran- 
ta, kad, siekiant pranokti priešininką, kartais reikia gebėti iš- 
vengti kontlikto. Viską išsprendžia laikas. Bet tu neatsakei į 
mano klausimus. 

— Atleiskite, valdove. Turint galvoje mano amžių, aš laikau- 
Si puikiai ir nepastebiu, kaip bėga laikas. O kai dėl bokšto, 
kurį man liepėte pastatyti, tai jis iškils, net jei turėčiau atiduo- 
ti tam visas savo jėgas. 

— Aš neabejoju. 

— Tačiau turite Žinoti, valdove, kad statyba vyksta pernelyg 
lėtai. 

— Po šio žygio į Tėbus vėl galėsime gabenti marmurą, aš tau 
garantuoju. 

— Kalbu ne apie tai, valdove, nors to, kas atplukdoma jūra, 
toli gražu nepakanka, 0 apie sąlygas, kuriomis dirba mūsų žmo- 
nės. Vandens, valdove, vandens! Mums trūksta vandens! Ir 
žmonėms, ir gyvuliams. Kaip be vandens numalšinti troškulį 
ir nutildyti dejones? Turėdamas to brangaus skysčio, aš galiu 
viską, valdove. Be jo jaučiuosi bejėgis it pats paprasčiausias 
mirtingasis. 

— Dar nežinau nei kaip, nei kada, bet tu turėsi vandens, pri- 
žadu. 

— Pasikliauju tavimi, valdove. 

— Grįžtant namo netoli Megaros ir galvojant apie tai, ką esi 
sakęs, man kilo viena mintis, Ptolimeinai. Mums reikėtų nu- 
tiesti kelią per sąsmauką. 

— Svajojate sujungti abi jūras, valdove"? 

— Tik pagalvok, ką reikštų nutiesti Epyro įlanką ir Kikladų 
jūrą jungiantį kelią, kuriuo būtų galima tempti lynais mūsų 
laivus! Mūsų laivynui ir prekybai iš to būtų didžiulė nauda. 
Miestas galėtų vystytis dviem kryptimis. Puikiai sujungtume 
vieną sausumos ruožo šlaitą su kitu, Ptolimeinai. Ar Žinai, ko- 
kio ilgio atstumas susidarytų? 

— Šiek tiek mažiau nei penkiasdešimt stadijų, valdove. 

Pasirodė tarnas. Karalienė prašė, kad Sisifas pas ją ateitų. 

— Palauk manęs čia, Ptolimeinai, aš tuoj grįšiu. 

Meropė buvo vonios kambaryje. Sisifas įėjo. Kūdikis, kurį ji 
ruošėsi gimdyti, jau beldėsi į žemiškojo gyvenimo vartus. Pra- 
ėjus vieniems sąrėmiams ir laukdama kitų, karalienė nusišyp- 
sojo savo vyrui. Ji stovėjo pritūpusi jau seniai paruoštame du- 
benyje. Meropė atsisakė klūpoti - tokią pozą jai rekomenda- 
vo Iometelis - sakydama, kad taip geriau dirba raumenys, ir 
remdamasi patirtimi, įgyta per ankstesnius gimdymus. 

Padėdama kūdikiui, besistengiančiam palikti motinos įsčias, 
ji vis greičiau ir greičiau pritūpinėjo. Būtum galėjęs pamanyti, 
kad ji atlieka mankštos pratimus. Jos kvėpavimas tankėjo, krū- 

tinė kilnojosi vis dažniau, vis daugėjo ne iki galo padarytų pri- 
tūpimų. Viena iš tarnaičių atrodė išgyvenanti visa tai tuo pa- 
čiu ritmu kaip ir jos valdovė. Ji sekė akimis kiekvieną karalie- 
nės judesį ir pati giliai kvėpavo, savotiškai palaikydama Me- 
ropę ar nevalingai ją mėgdžiodama. Kita tarnaitė, labiau pa- 
tyrusi, pritūpusi laikė karalienės kojas. Ji žinojo, kad, jei val- 
dovė tokiu metu pargriūtų, tai galėtų labai apsunkinti gimdy- 
mą. Kambario viduryje, plačiame dubenyje, buvo pastatyta Ei- 
leitijos, gimdymo deivės, statulėlė. Karalienė, žiūrėdama į švel- 
nias deivės akis, galėjo jausti, kad ši palaiko jos pastangas. Ir 
iš tiesų vieno sąrėmio metu, įsmeigusi akis į statutėlę, Meropė 
garsiai suriko. Tarp jos kojų pasirodė galvutė, kurią tučtuojau 
suėmė dvi sudėtos rankos. Pamažu išslydo ir kūnelis. Motina 
atsitūpė, stengdamasi palengvinti jam visai išeiti. Paniręs į du- 
benį su drungnu vandeniu, naujagimis net nesuriko. 

Paėmęs nedidelį durklą rūpestingai išgaląstais bronziniais 
ašmenimis, Iometelis nupjovė virkštelę ir toliau rūpinosi tik 
motina. Tuo metu tarnaitės siauromis medžiagos juostomis rū- 
pestingai suvystė kūdikį ir atnešė jį karaliui. Šis iškėlė jį prie- 
šais save ir susijaudinęs apžiūrėjo naują būtybę. 

— Tebūnie pagarbintas Dzeusas, be kurio niekas pasaulyje 
negalėtų gyvuoti! Būk sveikas, atėjęs pas mus, Sisifo ir Me- 
ropės sūnau, Eolo ir Enaretės anūke, Orseidės ir Helėno pro- 
anūki! 

Tėvo iškeltas kūdikis pirmąkart suriko. 

— Šauk, mažasis žmoguti, pranešk pasauliui apie savo gimi- 
mą ir užsiimk savo vietą Epyro karalių dinastijoje. Tegul šlovė 
lydi tave visą gyvenimą ir tegul tau niekada netenka dėl savęs 
paties raudonuoti iš gėdos. 

Po šios trumpos kalbos naujagimis buvo perduotas į tarnai- 
tės rankas ir paguldytas į jau prieš kelias dienas kambaryje 
pastatytą karklų vytelių lopšį. Mažoji lovelė buvo nunešta į 
Meropės kambarį. Karalienė dar kurį laiką pasiliko vonios 

kambaryje atsipūsti po gimdymo. Placenta — Elleitijai skirta 
padėkos dovana - buvo suvyniota į baltą drobę. Iometelis pats 
tuo pasirūpino, o Meropė nuėjo į savo kambarį. Ji atsigulė į 
lovą ir paprašė atnešti vaikutį. Žiūrėdama į smulkių krauja- 
gyslių išvagotą galvutę, ji nusišypsojo ir švelniai prisiglaudė 
mažylį prie krūtinės. 

Dabar, kai gimdymo įtampa atslūgo, Sisifas nebegalėjo su- 
laikyti džiaugsmo ašarų. Jis pasilenkė virš lovos ir pabučiavo 
Meropę į kaktą. 

— Kaip mes pavadinsime tavo ketvirtąjį sūnų ? 

— Turime dešimt dienų vardui išrinkti ir visiems apie tai pra- 
nešti, bet aš jau dabar siūlau pavadinti jį Halmu. 

— Tegul taip ir bus. 

Pasveikintas vyriausiojo savo sūnaus Glauko, Sisifas įsakė 
ant pagrindinių rūmų vartų pakabinti alyvmedžio šaką, kad 
visas Epyras sužinotų, jog gimė berniukas. Paskui karalius lie- 
pė pakviesti kitus savo sūnus, kad parodytų šią naują dievų 
dovaną. Abu berniukai susidomėję apžiūrinėjo savo jauniau- 
siąjį brolį. Tersandras paklausė, kada galės su juo žaisti. Me- 
ropė tarė keletą žodžių apie gimdymą, kuris praėjo greičiau 
nei tuomet, kai gimė jie, bet vaikai nelabai tesiklausė. Jie, be- 
je, greitai visai dingo iš kambario, kur dar kurį laiką pasiliko 
Glaukas ir Sisifas, kad pasidžiaugtų Halmu. Galiausiai ir jie 
išėjo, palikdami Meropę ilsėtis. 

Kai Sisifas grįžo į savo darbo kambarį tęsti pokalbio su Pto- 
limeinu, šis buvo užsnūdęs. Jis buvo atrėmęs galvą į sieną, tru- 
putį atsilošęs, apnuogindamas gyslotą kaklą. Sisifas nežadino 
senojo architekto ir susimąstęs liko žiūrėti į jį. Karalius pir- 
mąkart pastebėjo, kokia išsikišusi jo nosis ir įdubusios akys, 
kokios plonos lūpos ir žili, ilgi, ant ausų užkritę plaukai. Mie- 
gantysis nežymiai suraukė kaktą. Galva ėmė lėtai linkti į kitą 
pusę, bet, taip ir nenusvirusi, greitai grįžo į buvusią padėtį, ir 
Ptolimeinas akimirksniu pašoko. 

- Atleiskite man, valdove. Ar jau seniai jūs čia? 

— Nusiramink, ką tik atėjau. Tai aš turiu tavęs atsiprašyti. 
Visai netyčia tave pažadinau. 

— Sūnus, tiesa? 

— Taip, ketvirtasis sūnus, gražus mirtingasis, primenantis ma- 
žutį dievą. Aš laimingas, bet neliūdėčiau ir tuomet, jei būtų 
gimusi dukra... 

— Čia jau nieko nepadarysi, tokia visagalio Dzeuso valia. 

— Žinau, Ptolimeinai, ir džiaugiuosi. 

— Ir aš džiaugiuosi kartu su jumis ir dėl jūsų... Gal norėtu- 
mėte tęsti mūsų pokalbį? 

— Ne, tu nusipelnei poilsio. Pasimatysime rytoj. 

Tačiau, užuot leidęs senajam architektui išeiti, Sisifas kalbėjo 
toliau. Ptolimeinas suprato, kad derėtų dar neskubėti išeiti. 

— Žinai, keisčiausia, jog vaikai palieka motinos įsčių vande- 
nis, kad nusileistų ant žemės... Jie plūduriuoja tame pirmap- 
radžiame skystyje, be abejo, laimingi, nenumanantys apie jų 
tykančius pavojus, saugūs toje niekam nepasiekiamoje mažo- 
je pilaitėje. Jie ramiai sukasi ir supasi it neskęstantys laiveliai. 
O paskui staiga pasijunta tarytum išsviesti, išvyti iš savo besi- 
sūpuojančios valtelės, ištremti į nesvetingą ir Žiaurų pasaulį. 
Mes labai stengiamės, pakišdami jiems dubenis su šiltu van- 
deniu, suvyniodami į minkštus vystyklus, sušvelninti tą smūgį, 
juos apglostyti... O reikėtų iškart leisti jiems suvokti, kokia 
yra realybė! Ką tik žiūrėjau į savo sūnų, jis buvo šlapias it iš 
bangų išniręs plaukikas, bet jau raukė antakius, matyt, nujaus- 
damas, koks yra šis pasaulis... Ir dabar jis turės susidurti su 
žmonėmis... 

Sisifas pamiršo, kad šalia yra Ptolimeinas, o šis stengėsi jam 
to nepriminti. Liko stovėti nejudėdamas netoli durų, pasiruo- 
šęs, progai pasitaikius, išsmukti. Būdamas prie garsiai mąs- 
tančio savo valdovo, senasis tarnas jautėsi taip, tarytum klau- 
sytųsi ne jam skirtos išpažinties ar mėgintų nugirsti per mie- 

gus kalbančio žmogaus paslaptis. Jis pamėgino nepastebimai 
pasišalinti. 

— Neišeik, Ptolimeinai. 

Senasis architektas nieko netaręs nusišypsojo, o Sisifas stai- 
ga taip pat atsitvėrė neįveikiamos tylos skydu. Kartais jis ši- 
taip paskęsdavo vidiniame jausmų pasaulyje, leisdavosi trum- 
pai jų užvaldomas. Jo veidas tuomet tapdavo nebylus, nepriei- 
namas, griežtas, O jis pats primindavo paslaptingų verpetų ži- 
dinį. Tokiomis akimirkomis jis pamiršdavo, apie ką galvojo, 
dingdavo tamsiausiose savo esybės gelmėse, ir niekam nepa- 
vykdavo jo iškart grąžinti į tikrovę. O paskui valdovas staiga 
grįždavo į šį pasaulį, atsitokėdavo ir vėl imdavosi karališkųjų 
reikalų. Niekas nežinojo, kas lemia tuos netikėtus elgsenos 
pasikeitimus, kas, tiesą sakant, atsitikdavo gana retai ir skau- 
džių pasekmių nesukeldavo. 

Po penkių dienų, laikantis tradicijos, dvi labiausiai atsida- 
vusios Meropės tarnaitės paruošė kūdikį pripažinimo ceremo- 
nijai. Suvyniotas į baltą drobę su karališkuoju purpuriniu ap- 
siuvu, nešamas specialiai šiai misijai paskirtos žindyvės, kūdi- 
kis buvo pristatytas rūmams. Jaunoji moteris vaikščiojo rody- 
dama jį tarsi dovaną, kuriai didikai, menininkai, dvasininkai, 
kariuomenės vadai ir kiti kariai lenkėsi, rodydami palankumo 
ženklą. Šiuo veiksmu ir maloningu sutikimu bendruomenė pri- 
tampa vienu iš pilnateisių jos narių. Beliko patvirtinti jo vardą 
praėjus dešimčiai dienų nuo jo gimimo, paisant senųjų ritua- 
lų, kurių Epyro karalius su žmona ketino laikytis. 

O kol kas gyvenimas vėl ėmė tekėti įprasta vaga. Sisifas mė- 
go žiūrėti, kaip Meropė maitina jo pagranduką. Pasinėręs gal- 
va į nuo pieno išbrinkusią Meropės krūtinę, mažylis godžiai 
žįsdavo krūtį ir gniauždavo kumštelius iš susikaupimo. Šis vaiz- 
das ypač džiugindavo tėvus iš pat ryto, tik prabudusius. Hal- 
mas įnirtingai reikalaudavo to, kas jam priklauso, ir nekan- 

triai maldavo rankytėmis ir kojytėmis, jei pusryčiai vėluoda- 
vo. Tuomet jis beviltiškai ieškodavo, ką įsikąsti, imdavo verkti, 
rėkti iki uždusimo ir nutildavo tik todėl, kad, atgavęs kvapą, 
pradėtų šaukti dar garsiau, visas raudonas iš pasipiktinimo. 
Tekdavo jį raminti, glostyti galvutę ir padėti rasti pieno šaltinį. 
Jis iškart prie jo pripuldavo ir, kai jau būdavo pasisotinęs, už- 
snūsdavo ant pakištos pagalvėlės. Jei tik mama sujudėdavo, 
kad atitrauktų jį nuo krūtinės, iškart vėl pasigirsdavo klyks- 
mas. Tada Meropė prisiglausdavo jį, ir mažylis likdavo paten- 
kintas snūduriuoti. 

Halmui jau ėjo devinta diena, kai Sisifas pagaliau galėjo sau 
leisti retai bepasitaikantį malonumą pasivaikščioti su Ipsu. Vos 
prašvitus, jis išėjo iš rūmų. Šuo, kuriam paskutinėmis dieno- 
mis truputį trūko dėmesio, baimindamasis kokių nors kliūčių 
ar nemalonių staigmenų, davė valią jausmams tik atsidūręs 
laukuose. Ten jis įsikando pagalį, kuriuo, purtydamas galvą, 
švytravo tarytum trofėjumi. Pabėgėjo į priekį, paskui, sustab- 
dytas kažkokios nematomos kliūties, grįžo ir puolė į savo šei- 
mininko pusę, aplėkė jį ratu, paleido iš nasrų pagalį ir ėmė 
suktis vietoje. Sisifas pritarė šiam džiaugsmo šokiui plekšno- 
damas sau per šlaunis. Toks elgesys sužadino šuniui dar dides- 
nį energijos antplūdį, ir jis ėmė zuiti kaip pašėlęs. Kiekvieną 
tokį epizodą Sisifas palydėdavo sąmokslininko žvilgsniu ir mei- 
liais žodžiais. Jie ėjo jau gerą valandą, nelėtindami žingsnio. 
Ipsui eilinį kartą demonstruojant savo vikrumą, staiga pasi- 
girdęs kimus riktelėjimas privertė jį liautis šėliojus. Šuo susto- 
jo kaip įbestas, nukoręs liežuvį, nelygiai šnopuodamas, pasta- 
tęs ausis. Sisifas taip pat sukluso... Nieko. Tuo metu, kai vyras 
ir šuo jau ketino eiti toliau, pasigirdo kažkoks žemas baubi- 
mas. Šįkart buvo visiškai aišku, kad garsas sklinda 1š už kalvos, 
kur Autolykas pirmąkart apgavo Poitilą. 

Ipsas iškart nubėgo į tą pusę; šeimininkas, paspartinęs Žings- 
nį, nusekė paskui jį. Vėsaus ryto šviesoje horizontą gaubė ru- 

dens rūkas. Lengva rasa drėkino žemę, o nuo laukinių migdo- 
lų krūmų jau buvo nukritę pirmieji lapai. Artėjant metų pa- 
baigai, kalva nebeskambėjo taip kaip vasarą. Užuot susilieję į 
neaiškų dūzgesį nepertraukiamai čirpiančių cikadų fone, gar- 
sai skaidėsi ore tarytum vykstant subtiliai cheminei reakcijai, 
atsiskirdami vieni nuo kitų ir tapdami aiškiau girdimi. Vis dėl- 
to nei Sisifas, nei Ipsas negalėjo suprasti, iš kur sklinda tas 
kimus jiems nerimą sukėlęs garsas. 

Pasiekęs kalvos viršūnę, Sisifas apžvelgė atsivėrusį peizažą, 
tačiau nepastebėjo nieko įtartina. Ipso išgąsdintas, nuskrido 
mikliai sparnais suplakusių kurapkų pulkelis. Šuo dar pabė- 
gėjo paskui jas iki didelės uolos, kurią paukščiai aplenkė, iš- 
kart pasukdami lygumos link. Atsidūręs ant uolos, kurios pa- 
pėdė buvo nusėta rausvai violetiniais uolaskėlių žiedais, Ipsas 
staiga atšoko ir ėmė piktai loti. 

Pasirodė jauna mergina. Iš pradžių ji liko nematoma, o gal 
tyčia stengėsi pasislėpti, todėl dabar atrodė, tarytum būtų iš- 
nirusi iš nebūties. Ipsas laikėsi pagarbiu atstumu nuo jos. Sisi- 
fas priėjo arčiau ir liepė Ipsui nutilti. Dar išsigandusi šuns, 
kuris beveik iškart liovėsi loti, jaunoji būtybė stovėjo lyg suak- 
menėjusi. 

— Ipsas nepadarys tau nieko bloga. Negi neatkreipei dėme- 
sio į jo uodegą? Jis mosikavo ja į dešinę ir į kairę. Tai susijau- 
dinimo, o ne agresyvumo ženklas. Manau, kad jis dar labiau 
išsigando nei tu. 

Iš pažiūros gležna jaunoji mergina, kurios patrauklumą pa- 
brėžė gražus smėlio spalvos peplumas, nieko neatsakiusi nusi- 
šypsojo. Sisifas pamanė, kad ji labai išblyškusi: kažin, ar tai na- 
tūrali jos veido spalva, ar ji perbalo dėl ką tik patirto išgąsčio? 

— Ką tu veiki viena laukuose tokiu metu? Ar neturi namų? 

Jos ramus veidas, kurį vainikavo juodų, tankių, žvilgančių 
plaukų kupeta, priminė atvertą brangakmenių dėžutę, kurios 
viduryje tarytum du maži smaragdai žibėjo akys, O virš jų sa- 

kytum nendrine lazdele lygioje molio lentelėje buvo nubrėžta 
tobula antakių linija. 

— Gal tu nebylė? 

Sisifą nustebino švelnus, ramus balsas ir pasitikėjimas, su 
kuriuo ji paklausė: 

— Ko tu iš manęs nori? 

— Ko noriu? Nieko! Tiesiog aš išgirstu dejones, man pasida- 
ro neramu, sutinku merginą, kuri viena vaikšto po laukus, ir 
pradedu kalbėtis su ja, štai ir viskas. 

— Dejones? 

— Taip, balsą, kuris, kaip man pasirodė, toli gražu nedvelkė 
dvasios ramybe. 

— O ko tu pats ieškai šiose pievose? 

— Ar bent žinai, į ką kreipiesi? 

— Taip, į Epyro karalių, į didįjį Sisifą. 

— Iš kur tu mane pažįsti? 

Iš už olos pasigirdo kažkas panašaus į piktą niurnėjimą. Pa- 
gautas smalsumo, Sisifas jau norėjo Žengti į tą pusę, bet mer- 
gina užstojo jam kelią iškėsdama rankas. 

— Ką tu gini? 

— Nieko! 

— Nesišaipyk iš manęs. 

Tingiai judėdamas, iš už uolos išlindo kažkoks juodas kal- 
nas. Tai buvo milžiniškas juodas bulius. Jo ragai dydžiu primi- 
nė elnio ragus, o, žvelgdamas į jo sprandą, Sisifas pamanė, 
kad niekada nebūtų galėjęs įsivaizduoti, jog esama tokio aukš- 
čio gyvulių. Tačiau galingojo buliaus akys žvelgė keistai žmo- 
giškai. Jis garsiai šnopavo, tarytum jam būtų buvę sutrukdyta 
dirbti kažkokį skubų darbą. Gyvulio akyse, įsmeigtose į Sisifą, 
nebūtum įskaitęs jokios baimės. 

— Koks gražus gyvulys! Ar jis tavo? 

Ir į šį klausimą jaunoji mergina teatsakė droviai tylėdama. 
Bulius paėjėjo į šalį paskabyti lapų nuo kažkokio žemaugio 

krūmelio. Iš nugaros jis atrodė dar didesnis. Uodega lėtai pla- 
kė orą tokiu pačiu ritmu, kaip ir skabė žolę. Tačiau kartkar- 
čiais vis atsigręždavo, tarytum viena ausimi būtų klausęsis po- 
kalbio. 

— Tu, matyt, nežinai, kad ne vienai moteriai ir ne vienam 
vyrui teko sumokėti gyvybe už tai, kad neatsakė į mano klau- 
simus. 

— Užduok man tokius klausimus, į kuriuos galėčiau tau at- 
sakyti... 

— Kuo tu vardu? 

— Aigina. 

— Ir ką tu veiki? 

Jaunoji mergina prieš atsakydama pažvelgė buliaus pusėn. 
Šis atsisuko tarytum pašauktas, bet paskui vėl ėmė ramiai rupš- 
noti žolę. 

— Išėjau pasivaikščioti. 

— Su buliumi? 

— Ne... nors... taip. 

— Kaipgi tavim tikėti, gražioji Aigina? "Taigi taip ar ne? 

— Nebežinau. 

— Ar tu tikra, kad aiškiai suvoki, ką kalbi? 

Aigina plačiai nusišypsojo ir pradėjo suktis aplink save leng- 
vai tarytum šokėja. Sulig kiekvienu judesiu ji vis labiau skriejo 
nuolat staigiai persukdama galvą, kad išlaikytų žvilgsnį į vieną 
tašką tarytum akrobatė, ir jos judėjimas priminė įtūžus į smėlį 
įsmeigtą virpantį kardą. Bulius liovėsi ganytis ir ėmė stebėti 
šią sceną tarytum susižavėjęs žiūrovas. Sisifas pamatė, kad gy- 
vulio penis labai pailgėjęs. Jis ir pats pajuto kažkokį gyvulišką 
geidulį. Aigina sustojo, visa išpilta prakaito. Pakėlė rankas į 
dangų, o paskui staigiai nuleido jas žemyn. Po to, netarusi nė 
žodžio, pasuko jūros link. Sisifas ją pasivijo ir sugriebė už ran- 
kos. Mergina iš pradžių mėgino ištrūkti, bet paskui nurimo. 
Bulius dusliai sumykė ir grėsmingai įsistebeilijo į Sisifą. 

— Paklausyk, Aigina. Turėtum grįžti su manim į Epyrą. Būsi 
priimta mano rūmuose, aš įsakysiu, kad būtum aptarnauta ir 
kad tau nieko netrūktų. Galėsi atsivesti ir savo... palydovą. 

— Paleisk mane, valdove, man skauda! 

Sisifas atitraukė ranką, ir jaunoji mergina pabėgo. Ji ėmė 
šokinėti kaip maža mergaitė. Bulius nerangiai, nors kiek galė- 
damas greičiau, nusekė paskui ją. Abu pasuko taku tiesiai į 
pajūrį. 

Sisifas nesiryžo tęsti pasivaikščiojimo, juo labiau, kad jį su- 
trikdė neįprastas Ipso elgesys. Jiems su nimfa besikalbant, šuo, 
kuris paprastai būdavo toks judrus, gulėjo visiškai nejudėda- 
mas. Padėjęs galvą tarp priekinių letenų, jis tysojo apsiblausu- 
siomis akimis, lyg būtų paklusęs paslaptingam įsakymui, tary- 
tum kažkokia antgamtinė jėga būtų privertusi jį suakmenėti. 
Dabar vėl atsistojęs ant kojų, atsipeikėjęs, jis laukė šeiminin- 
ko nurodymų. Sisifas pažvelgė jūros link ir pamatė, kad jau- 
noji mergina dingo bugienių ir kadagių giraitėje. Jis nuspren- 
dė stebėti ją iš tolo, pats likdamas nematomas. 

Saulė, nors ir blausokai šviesdama, vis dėlto nesileido užgo- 
žiama debesų, jau iš dalies aptraukusių dangų. Netoli miške- 
lio, prie kurio prisiartino kiek galėdamas atsargiau, Sisifas at- 
sistojo už ąžuolo, į kurį buvo trenkęs žaibas, liepė Ipsui ramiai 
tupėti šalia ir ėmė atidžiai klausytis menkiausio krebždesio. 
Galiausiai jam pavyko išgirsti ploną Aiginos balselį, nors ne- 
galėjo atskirti žodžių. Ji karts nuo karto sudejuodavo tarytum 
moteris, jaudinama meilužio glamonių. Su kuo ji kalbėjosi? 
Kurgi dabar buvo galingasis bulius? Ipsas nepajėgė susilaikyti 
ir pratrūko piktai urgzti. Sisifas veltui mėgino priversti jį nu- 
rimti, šuo nenutilo. 

Staiga, pasigirdus milžiniško žvėries kanopų bildesiui, su- 
drebėjo žemė. Išniręs iš tankumyno, nunarinęs galvą, bulius 
lėkė tiesiai prie Ipso. Šis sustaugė ir pašoko sprukdamas, kiek 
kojos neša. Sisifas norėjo įsikišti tarp jų, bet galvijas, be abejo, 

būtų negyvai jį sutrypęs. Genamas ūmai įsiplieskusio negai- 
lestingo įsiūčio, bulius lėkė pirmyn. Ipsas, vargšelis, užkliuvo 
už kelmo ir kūlvirsčiais nusirito žeme. Bulius akimirksniu at- 
sidūrė virš jo ir ėmė įnirtingai trypti. Iki tol Sisifas bejėgiškai 
stebėjo, kas vyksta. Dabar jis tegalėjo pulti prie šuns ir mėgin- 
ti jį išplėšti iš po įsisiautėjusio budelio kanopų. Bet buvo jau 
per vėlu. Ipsas, išvirtusiais viduriais, visiškai sumaltu pastur- 
galiu, sutraiškytu snukiu, paplūdęs kraujais, beviltiškai pažvelgė 
į šeimininką ir, skausmingai gargaliuodamas, paskutinį kartą 
švelniai paglostytas, išleido kvapą. 

Kai Sisifas atsistojo, dar neatsipeikėjęs iš sielvarto, bulius jau 
buvo dingęs. Aigina stovėjo miškelio pakraštyje, rankomis užsi- 
dengusi burną, stengdamasi užgniaužti riksmą. Ji priėjo prie Ipso 
ir atsiklaupė prie jo kūno, paskui atsikeldama pareiškė Sisifui 
labai apgailestaujanti, kad viskas taip liūdnai baigėsi. 

— Jei nebūtum manęs sekęs, tavo šuo dar būtų gyvas. 

— Kurgi dabar slepiasi tavo bulius? 

— Nesivelk į ginčą su juo, valdove Sisifai, nes nevaldoma to 
žvėries jėga vis tiek tave įveiks. Prašau palikt mane, eik iš kur 
atėjęs! 

Sisifas įdėmiai apsidairė aplink. Bulius tarytum būtų išga- 
ravęs. Medžiai ramiai kvėpavo, sūpuojami švelnaus nuo kran- 
to pučiančio vėjo. Jūroje nesimatė laivų. Šiuo metų laiku jie 
jau nebesivaržė su galingomis šaltomis bangomis. Aigina nu- 
sileido prie jūros. 

Iš ten, kur stovėjo, Sisifas galėjo įžiūrėti ant smėlėto kranto 
šokančios merginos siluetą. Aiginos kojos beveik neklimpo į 
smėlį, sukietėjusį nuo ryto šalnų, virš kurio tarytum pleveno 
jos kūnas. Rankos svyravo tai į vieną, tai į kitą pusę, O riešų 
lankstumas leido plaštakoms nevaržomai banguoti. Ji vis pa- 
lenkdavo galvą tai į dešinę, tai į kairę lyg palydėdama savo 
rankų judesius, o jos ilgi besiplaikstantys žvilgantys plaukai 
teikė tik dar daugiau žavesio šiam kerinčiam vaizdui. 

Sisifas jau ruošėsi grįžti, kai jo dėmesį patraukė vienas daly- 
kas. Paplūdimio, kur šoko Aigina, gale, išryškėjo kažkokia juo- 
da masė. Iš pradžių jis pamanė, kad tai bulius, nes sunku buvo 
aiškiai įžiūrėti pro medžius, užstojančius dalį vaizdo. Bet grei- 
tai suprato, kad ta būtybė visiškai neprimena Ipso žudiko, vei- 
kiau erelio, iškėtusio milžiniškus sparnus, šešėlį. Paukštis, ly- 
giai kaip ir bulius, pasirodė Sisifui neįtikėtinai didelis. Baisu- 
sis plėšrūnas judėjo apsimestinai nerangiai ir atrodė, kad jis 
šlubčioja. Vis dėlto jis atkakliai artėjo prie Aiginos. Atsidūręs 
beveik prie pat merginos, jis suglaudė sparnus, šoktelėjo ir 
vėl juos išskleidė. Pamačiusi tą keistą ženklą, ji atsitraukė. 
Paukštis akimirksniu atsidūrė ore ir, šįkart visiškai išskleidęs 
sparnus, nusileido ant apetitą žadinančio gležnojo grobio pe- 
čių. Aigina įsikibo rankomis paukščiui į kojas, norėdama jį 
nusimesti, bet šiam pavyko pakelti savo naštą. Plėšrūnas ir jo 
auka didingai pakilo į dangų. Nimfos plaukai plaikstėsi vėjy- 
je po stambiu erelio kūnu tarytum kokio dievų laivo vėliava. 
Kuo aukščiau paukštis kilo, tuo mažiau dėjo pastangų ir, pa- 
gavęs kylančio oro srovę, sklęsdamas dingo su savo grobiu 
jūros platybėse. 

Sisifas, žvalgydamasis į tolį, ilgai laukė vildamasis, kad kla- 
jūnai apsisukę grįš. Bet, sprendžiant iš saulės aukščio, artinosi 
vidurdienis, ir daugiau niekas nesudrumstė peizažo tylos. 

Grįždamas keliu, Sisifas vos nepašaukė Ipso. Mintis, kad šis 
jau nebegyvas, dar netilpo šeimininko galvoje, ir Sisifas pama- 
nė, kad, išskyrus Cerberį, daugiagalvę šunišką pabaisą su gy- 
vatės uodega, Hadas nejįsileidžia šunų. Jis norėjo išsaugoti šir- 
dyje gyvo, judraus, linksmo Ipso paveikslą, todėl vengė eiti 
pro jo palaikus, kuriais jau, žinoma, mėgavosi hienos ir mait- 
vanagiai. Sisifas perkopė kalvas, skyrusias jį nuo Epyro, ir prieš 
pat pietus grįžo į rūmus. 

Karališkajai šeimai megare susėdus prie stalo, Sisifas ramiai 
pranešė šią žinią. Jis ypač nenorėjo liūdinti Tersandro, nes ži- 

nojo, kad šis buvo labai prisirišęs prie Ipso. Tačiau, jo didžiai 
nuostabai, jaunėlis neuždavė jokio klausimo. Tik Glaukas pa- 
prašė smulkiau papasakoti, kaip ta nelaimė įvyko. Tėvas ne- 
įstengė nuslėpti sutrikimo. 

— Sunku paaiškinti... Milžiniškas bulius jį sutrypė tikrąja to 
žodžio prasme. 

— Bet kaip Ipsas galėjo leistis užklumpamas? 

— "Tas bulius buvo nepanašus į jokį kitą gyvulį. Juodas buvo 
ne tik jo plaukas, bet ir siela. Po išorine jo didybe slypėjo žudi- 
kiškas įtūžis. 

Meropė pasistengė nukreipti pokalbį kita linkme. 

— Halmui rytoj sukaks dešimt dienų, Sisifai. 

Tarnams ir raikytojams buvo duotas įsakymas atrinkti gyvu- 
lius aukojimui: jaučius ir juodą ožį. Ir rytojaus dieną, tvyrant 
užkrečiamam linksmumui, džiūgaujantys rūmai kartu su kvies- 
tiniais didikais pašlovino Dzeusą. 

Ceremonija vyko viename iš kiemų, besiribojančių su lobių 
mene, taip vadinama dėl to, kad ten buvo sudėti paradiniai 
ginklai ir kulto reikmenys. Čia buvo susirinkę visi karališko- 
sios šeimos nariai ir daugybė didikų su savo palydomis. Epyro 
gyventojai, kurie nuolat palaikė ryšį su rūmais, irgi prisidėjo 
prie svečių minios, kuri vis didėjo. 

Išsisklaidžius tirštiems dūmams, kylantiems iš laužo, kur dar 
degė dievų palankumo siekiant paaukotų gyvulių liekanos, pir- 
moji kambarinė viena ranka iškėlė kūdikį, rodydama jį į Olim- 
po pusę. Šį gestą palydėjo džiaugsmingi šūksniai. Pamaitintas 
ir saldžiai užmigęs kūdikis apie visa tai nė nenutuokė. Pagul- 
dytas į karklų vytelių lopšį, jis visą laiką, kol truko puota, vieš- 
patavo kiemo, kur buvo susirinkę svečiai, viduryje. 

Šventei besibaigiant, Sisifas paėmė ant rankų jauniausiąjį 
sūnų ir, laikydamas jį stačią, kad visi matytų mažylio veidą, 
paskelbė neatšaukiamai jam suteikiamą vardą. 

— Štai vyras, kurį iš Dzeuso malonės ir jo džiaugsmui šian- 
dien sutinkame: Halmas! Toks bus jo vardas, kuriuo jį vadinsi- 
te jūs visi ir kuriuo jį vadins dievai. Te jis pats jį sužino ir tene- 
pamiršta. Te kiekvienas čia esantis įsidėmi šį vardą - ketvirto- 
jo mano sūnaus vardą. Ie Glaukas, Ornitionas ir Tersandras jį 
sutinka kaip brolį, o ne kaip pašalinį. Te Halmo vardas būna 
tas, kurį jie visada bus pasiruošę ginti. Ir te pats Halmas vadi- 
nasi šiuo vardu pelnydamas didžią šlovę ir nugyvendamas ilgą 
gyvenimą. Te niekada, jokiomis aplinkybėmis, nepažemina jo 
nei nusikaltimais, nei gėdingais poelgiais. "Ie niekada jo nesu- 
teršia nei melagystė, nei klasta. Te Halmas visada spindi 
džiaugsmu ir dalija džiaugsmą kitiems. Teatsidėkoja dievams 
kilniais žygiais, ir te visada būna gerbiamas. Te dievai niekada 
nenusigręžia nuo jo, ir telydi jį jų malonė. Te Halmo vardas 
būna jiems gyvas jų didybės įrodymas. Ir jei šiam vardui kada 
nors būtų lemta užsitraukti negarbę ir tapti savo tėvų ir arti- 
mųjų nevilties priežastimi, te tas, kuris juo vadinasi, būna iš- 
tremtas iš žmonių pasaulio. 

Po šios kalbos nuaidėjo ovacijos. Sukviestieji į rūmus ką tik 
patys įsitikino, kad Halmo atėjimą palydėjo patys geriausi lin- 
kėjimai. Minia lėtai skirstėsi, tačiau šventinė nuotaika neblė- 
so. Kalbos kiek laiko tebesisuko apie Sisifo pasakytus žodžius, 
kuriuos vieni laikė įspėjimais, kiti - gražia sveikinimo kalba, 
dar kiti — ritualiniu ir privalomu pranešimu. Prieš išeidami, 
dauguma svečių sveikino valdovus, linkėdami ilgo gyvenimo 
jauniausiajai jų atžalai. 


Lygiai vidurnaktį Ptolimeinas atsisėdo savo lovoje ir suprato, 
kad ir vėl turės kantriai laukti, kol užmigs, jei tik Hipnas tei- 
kėsi nepasmerkti jo nemigos kančioms. Praėjusios dienos įvy- 
kiai ir veiksmai plaukė prieš akis, ir jam sunku buvo suvokti, 
ar sapnuoja, ar iš tikrųjų pats mezga minties giją. Visai atsibu- 
dęs, senasis architektas pakilo, atsisėdo prie stalo, nukrauto 
piešiniais, škicais, brėžiniais su pjūviais ar paprasčiausiais es- 
kizais, jam vienam tesuprantamais. Jis pasistatė priešais lem- 
pą, kurioje tebedegė aliejus, ir ėmė apžiūrinėti savo popie- 
rius. Daugybę kartų jis jau tyrinėjo, ar tik nepadarė klaidų brėži- 
niuose, ir, laimė, jų nerasdavo. Senasis architektas žinojo, kad 
artėja naujas statybos etapas. Dėl ateinančio lietingo rudens jis 
per daug nesijaudino. Statybai tai, žinoma, turės įtakos, ir dar- 
bo tempas, be abejo, sulėtės, tačiau labiausiai jam rūpėjo, kaip 
buvo keliami marmuro blokai Akrokorinto šlaitais. 

Artėjant prie kalno viršūnės, kelias siaurėjo, ir darėsi ne- 
įmanoma blokų tempti lynais, o mulai linko nuo nešulių svo- 
rio, ką kalbėti apie tuos, kurie nusirisdavo žemyn su visu kro- 
viniu, ir nesuskaičiuosi, kiek žūdavo žmonių. Tos įkyrios min- 
tys vidurnaktį vis lįsdavo Ptolimeinui į galvą, vėl prieš akis sto- 
davo tas prakeiktas stataus šlaito takas. Tik juo buvo galima 

pasiekti kalno viršūnės aikštelę, todėl tai buvo pagrindinė kliū- 
tis planui įgyvendinti. Senasis Sisifo tarnas žinojo, kad bokšto 
statyba pareikalaus naujų aukų, kad įtvirtinimų, kurie apsau- 
gotų kelią į viršūnę, statyba ilgai truks, kad iš Atėnų su mar- 
muru atvykstantys karavanai gali jo ir neatgabenti, jei kelias 
nebus saugus, kad pačioje statybų aikštelėje vėl gali žūti žmo- 
nės, kad dėl vandens trūkumo, artėjant vasarai, būtinai ims 
reikšti nepasitenkinimą statybininkai, bet niekas nekėlė jam 
tiek nerimo, kaip akmenų kėlimas į kalvos viršūnę. 

Buvo aišku, kad, esant šitokiai padėčiai, kurią dar sunkino 
ruduo, statybos darbai labai sulėtės. Ptolimeinas buvo įsipa- 
reigojęs Sisifui pastatyti bokštą ir neturėjo kur trauktis, bet 
koks jis būtų buvęs laimingas, jei vieną rytą būtų galėjęs atsi- 
busti nejusdamas ant pečių šios naštos! Jis pasvajojo, kaip vie- 
ną gražią dieną, sunku pasakyti kada, valdovas atidarys ąžuo- 
lines bokšto duris, apeis visus aukštus ir, užlipęs į pačią jo vir- 
šūnę, apžvelgs aplinkines lygumas ir neišmatuojamos gelmės 
jūrą. Senasis architektas matė save, stovintį šalia Sisifo, besi- 
didžiuojantį savo baigtu kūriniu. Valdingai ištiesęs ranką Epy- 
ro link, karalius rodė palydovams įvairius miesto kvartalus: 
puodžių, kalvių, audėjų. O jis, Ptolimeinas, laikėsi nuošaly. Si- 
sifas atsisuko į jį ir davė ženklą prieiti. 

— Garbieji ponai, štai šio didingo statinio kūrėjas. 

— Man per didelė garbė, kilnusis karaliau, aš juk tik vyk- 
džiau įsakymą, stengdamasis įgyvendinti jūsų troškimą. Tik- 
rasis jo kūrėjas esate jūs, valdove, kurio įkvėpimo vedžiojama 
ranka man teko laimė būti. 

Grupė Sisifą lydinčių didikų, dalyvaujančių iškilmingoje 
bokšto apžiūroje, nusileido stambiais akmeniniais laiptais ir 
jau ruošėsi leistis nuo kalno, kai nuo bokšto viršūnės ėmė ris- 
tis marmuro luitai: prasidėjo fatališka akmenų griūtis. Vienas 
po kito po pražūtingais akmenimis pradingo žymūs didikai. 
Ant Sisifo, paskutinio likusio gyvo, taip pat užgriuvo marmu- 

ro blokas, pats didžiausias, tarytum paleistas iš dievo rankos. 
Ptolimeinas puolė traukti karalių. Šis, matyt jau negyvas, pri- 
minė tik blyškų šešėlį. Senasis architektas pakėlė akis. Iš bokšto 
likus tik nuolaužų krūvai, vėl atsivėrė plynas dangus. Viską 
reikėjo pradėti iš naujo. 

— Ptolimeinai! 

— Klausau, valdove! 

— Kas gi tau yra, Ptolimeinai? Atsibusk, eime kartu apžiūrė- 
ti statybvietės. 

Senasis tarnas pakėlė galvą. Tada suvokė, kad priešais jį tik- 
rai stovi Sisifas, 1r iš džiaugsmo greitai pašoko ant kojų. 

— Atleiskite, valdove. Matyt, buvau užsnūdęs. 

— Naktis tam ir yra, kad miegotum, Ptolimeinai. Ir saulė dar 
miega! 

— Gal jūsų didenybė galėtų man pasakyti, kas atsitiko? 

— Aš paprasčiausiai nebegalėjau užmigti ir atsikėliau. Eida- 
mas pro tavo kambarį, išgirdau kažkokį triukšmą. Įėjau. Tu 
miegojai, padėjęs galvą ant stalo, ir taip giliai kvėpavai, kad 
vis išsivyniodavo priešais tave išskleistas papiruso ritinėlis. Vos 
prisiartinau, tu per miegus mane garsiai pašaukei. Aš atsilie- 
piau, tardamas tavo vardą... Ar prisimeni, kodėl mane taip 
šaukei? 

— Aš sapnavau, valdove, ir prisimenu tą sapną taip aiškiai, 
lyg jis dar nė nebūtų nutrūkęs... Marmuro luitai, taip sunkiai 
užkelti Akrokorinto bokštai statyti, vienas po kito kaip trinke- 
lės pasipylė žemyn, traiškydami tuos, kurie dalyvavo iškilmin- 
goje statinio apžiūroje. Man atrodo, kad jūs taip pat gulėjote 
prislėgtas akmens... 

— O tau nieko bloga neatsitiko? 

— Nelaimė, taip, garbusis valdove, todėl sakau, kad tai buvo 
ne sapnas, o košmaras. 

— Nebekalbėkime daugiau, Ptolimeinai. Verčiau eime pa- 
Žiūrėti, kiek ten pasistūmėta į priekį. 

Abu vyrai pasuko neseniai nutiestu keliu, kurį pirmoji iš- 
bandė iš Tėbų grįžtanti armija. Jis, suprantama, vedė kalvos 
link ir iš visų jėgų stengėsi įveikti šlaitą. Tačiau ties pirmu di- 
desniu posūkiu žemė tarytum pradėdavo slysti po kojų. Kelias 
siaurėjo, ir darėsi neįmanoma įkalti kuoliukų, kuriais naudo- 
jantis į kalvos viršūnę būdavo tempiami vežimai. Apie blokų 
kėlimą nesukrovus į vežimus, atsižvelgiant į kelio nelygumą, 
negalėjo būti nė kalbos. Beje, susidarė įspūdis, kad kelias čia 
ir baigiasi, tarsi išdygę statūs šlaitai būtų jį atvedę į aklavietę. 
Čiobrelių ir žemų krūmokšnių kilimai čia žėlė ne ant uolų, o 
ant purios žemės. Ptolimeinas treptelėjo į atšlaitę koja, ir ji 
kone iškart sulindo į žemę. 

— Štai kas man kelia nerimą, valdove! Žemė nuo mažiausio 
slėgimo įdumba. Vien tik norint nutiesti lygų kelią, prireiktų 
armijos milžinų! Ir netgi turėdamas tūkstančius vyrų, aš nega- 
lėsiu sutvirtinti šlaitų! 

Sisifas tik klausėsi kartėlio kupinos savo architekto kalbos ir 
nepratarė nė žodžio. Jis ilgai apžiūrinėjo vietovę, kartkarčiais 
pakeldamas galvą į viršūnę, įvertindamas nuotolį iki jos, o gal 
prisimindamas tikslą. O Ptolimeinas ir toliau mąstė balsu: 

— Ir kai kalbu apie milžinus, tai ne apie bet kokius! Jie dar 
turės būti labai išradingi, nes privalės dirbti be tvirto pagrindo 
po kojomis. Jei norėtų perdavinėti akmenis iš rankų į rankas 
arba mėgintų nešioti patys, iškart prarastų pusiausvyrą! 

Sisifas toliau įdėmiai dairėsi aplinkui. Atsisukęs į Epyrą, pa- 
matė, kad besiartinanti diena lėtai atgena melsvą rūką, ku- 
riuo buvo apsisiautęs miestas. Nuo kelio, kurio gale jis stovė- 
jo, tai šen, tai ten kilo permatomi rausvi garai, tarytum iš Že- 
mės būtų garavę kažkokie paslaptingi debesys. Vėsaus rudens 
ryto kvapai sužadino Sisifui statybų troškulį. Jis paėmė Ptoli- 
meinui už rankos ir nebepaleido. 

— Mums niekada nepavyks per šią kalvą nutiesti gero kelio. 

— Žinoma, nepavyks, valdove. Aš jau seniai žinau, tik jūs 

nieko nenorėjote girdėti. Dar kai buvote visai mažas, aš su- 
pratau, kad niekas, nei žmonės, nei kokios nors aplinkybės, 
neįstengs pasipriešinti jūsų sumanymams. Todėl labai džiau- 
giuosi, kad pagaliau pats prieinate tokią išvadą. Šis gražus ke- 
lias puikiai tiks pasivaikščiojimams ir neabejoju, kad galiau- 
siai abipus jo pradės augti namai... bet jis baigsis ten, kur mes 
dabar stovime! Jis, žinoma, vadinsis tavo vardu ir paliks prisi- 
minimą apie tave per amžius. Valdove, aš pritariu jūsų min- 
čiai atsisakyti savo sumanymo. 

— Ar čia protas, ar beprotybė kalba tavo lūpomis, Ptolimei- 
nai? Juk pats ką tik priminei, kad aš niekada neatsisakau to, 
ką sumanęs. 

— Bet aš taip pat Žinau, koks esate išmintingas, valdove, ir 
kaip nepakenčiate pralaimėjimo. Jūs nesate bukas užsispyrėlis. 

— Ar žinai, kuo skiriasi bukas užsispyrimas nuo atkaklumo, 
mano mielas Ptolimeinai? 

— Turėčiau žinoti, bet, prisipažįstu, negaliu prisiminti. 

— Atkaklumą lydi sėkmė, Ptolimeinai! Atkaklumą lydi sėk- 
mė! Tas bokštas iškils virš įlankos arba, dievai mato, aš nebe- 
būsiu Sisifas. 

— Valdove, maldauju, atsižvelkite į visa, apie ką tik kalbėjo- 
me, ir pakeiskite savo nuomonę. 

— Ne, Ptolimeinai. 

— Gerai, jūsų didenybe, tik bijau, kad tuomet nebegalėsiu 
jums padėti. 

— Mano mielasis, tu klysti, ir aš tau tai įrodysiu. 

Sisifas pasiūlė senajam architektui grįžti į rūmus. Ten po 
pusryčių jie užsidarė valdovo kambaryje, šiam įsakius, kad nie- 
kas jų netrukdytų. 

— Gerai manęs paklausyk. Kas yra architektas? 

— "Tas, kuris stato namus... 

— Ne, Ptolimeinai. Tokie tėra paprasti amatininkai. O tu ne- 
priklausai kategorijai tų, kurie tesugeba sukrauti akmenis į 

krūvą, tu — poetas. Tavo akmenys dainuoja, tavo paminklai 
šoka, tavo statiniai priklauso gryniausiojo meno sričiai, 0 ne 
šaltai realybei. 

— Malonu girdėti šiuos gražius žodžius, valdove, bet aš tik- 
rai jų nevertas. 

— Juk Žinai, kad negaliu pakęsti gražbyliavimo ir kad kitiems 
esu toks pat reiklus kaip pats sau. 

— Jūsų didenybe, bet kaipgi manote paversti mūsų papras- 
tus darbininkus milžinais'? 

— Mes apsieisime be milžinų, Ptolimeinai, jei pasitikėsime 
savo protu ir leisime jam pačiam veikti su milžino jėga. Mes 
privalome rasti būdą, kaip apeiti šią kliūtį. Supranti? O tam 
yra tik vienas kelias: reikia sukti galvą, nuolat sukti galvą. 

— Didysis Sisifai, negi manote, kad aš bijau darbo? 

— Ne, Ptolimeinai. Bet dabar reikia duoti valią vaizduotei. 
Mes negalime nei nušluoti kalvos nuo Žemės paviršiaus, nei pra- 
sikasti per ją kiaurai, nei praskristi virš jos! Ir net jei mums pa- 
vyktų, į klausimą, kaip užkelti blokus, vis tiek liks neatsakyta. 

— Aš priėjau lygiai tokias pat galutines išvadas, jūsų didenybe! 

— Tai ne galutinės išvados, o tik pirmojo etapo pabaiga. Da- 
bar reikia pradėti antrąjį. Tuoj aš tau kai ką parodysiu. 

Sisifas sugriebė pergamento skiautę, suglamžė ją ir pada- 
rė rutuliuką. Paskui paėmė ant stalo gulėjusią lazdelę, kurią 
netyčia, matyt, buvo padėjęs, kai kartą grįžo iš pasivaikščio- 
jimo su Ipsu. Vieną lazdelės galą įbedė į rutuliuką ir šypso- 
damasis pažvelgė į Ptolimeiną. Šis tik nustebęs kilstelėjo ant- 
akius. Sisifas padarė antrą rutuliuką ir persmeigė jį laisvuoju 
lazdelės galu. Tada padėjo ištiestą plaštaką ant sukonstruoto 
aparatėlio, pajudino jį pirmyn ir atgal, taip sukeldamas Pto- 
limeino pašaipą. 

— Žaidžiate kaip vaikas, valdove? 

— Vaikai ne žaidžia, o be galo nuoširdžiai išgyvena kiekvie- 
ną akimirką, Ptolimeinai. Daikčiukas, kurį ką tik sukonstra- 

vau, - ne žaisliukas Tersandrui, o tau demonstruojama idėja, 
kaip užridenti į kalną marmuro blokus. 

Ptolimeino veidas nušvito. Senojo architekto dantys, net 
keista, kad taip gerai išsilaikę, subolavo pavargusiame veide. 

— Suprantu jūsų mintį, valdove. 

— Ar manai, kad ji įgyvendinama? 

— Kiekvieną bloką reikės įsprausti į akmeninį rutulį... Ap- 
tašymas atims daug laiko... 

— O kodėl kiekvieno bloko neapjuosus mediniu ratu? 

Ptolimeinas kiek patylėjo ir vėl tęsė, įtikintas karaliaus sam- 
protavimo: 

— Puiki mintis, valdove, tuomet pakaks juos pastumti... Bet 
tų ratų paviršius turės būti labai lygus. Medis lengvai linksta ir 
gali sulūžti. Turėtume atlikti bandymą. Padarę išpjovas, galė- 
tume sujungti kelias lentas taip, kad ratas panėšėtų į diską... 
Duokite man truputį laiko, valdove, kad galėčiau padaryti ke- 
letą brėžinių ir eskizų. Netrukus pateiksiu pasiūlymų. 

Ptolimeinas ir pats pajudino sukonstruotą žaisliuką. Staiga, 
tarytum įkvėpimo pagautas, jis nuėmė vieną rutuliuką, o liku- 
sį persmeigė kiaurai, palikdamas iš abiejų pusių kyšoti vieno- 
do ilgio lazdelės galus. Tada už jų įrėmė du pirštus į stalą taip, 
kad šie priminė du žmones, palinkusius prie daikto, kurį ruoš- 
tųsi pajudinti iš vietos, ir lėtai pastūmė žaisliuką. Negalėda- 
mas nuslėpti džiaugsmo, jis pažvelgė į Sisifą. Šis linksmai pa- 
plekšnojo tarnui per petį. 

— Tavo mintis man taip pat patinka, Ptolimeinai. Štai mes ir 
turime du būdus, kaip kovoti su Akrokorintu. Tučtuojau iš- 
bandykime juos, ir, jei rezultatai neapvils, iki vasaros paruoš- 
kime visus blokus užkelti. 

— Valdove, lenkiu galvą prieš gudrumą, kuriuo Dzeusas, su- 
maniausias iš dievų, pats tave apdovanojo. 

— Ir pasimelskime, kad jis nesumanytų pasilinksminti, išse- 
kindamas mūsų jėgas. 


FRANCOIS RACHLINE aš SISIFAS 163 


Ptolimeinas pasikvietė du geriausius medžio apdirbimo 
meistrus, pagarsėjusius nagingumu, ir paaiškino, kodėl ir kaip 
sumanyta naudoti naująjį metodą. Vyrai atidžiai klausėsi. Bai- 
gęs kalbėti, Ptolimeinas pasiteiravo, ar jie nenorėtų užduoti 
jam klausimų. Kiek patylėjęs, vyresnysis iš jų paklausė, kad 
įsitikintų, ar viską teisingai suprato: 

— Tu nori kiekvieną marmuro bloką paversti tarytum atski- 
ru vežimu ir juos užstumti keliu iki pat kalvos viršūnės, ar ne? 

— Visiškai teisingai. 

— Bet ar pagalvojai, kiek laiko teks paaukoti tokiam darbui? 
Turėsime pripjauti ąžuolų, pridaryti ratų dalių, kurias reikės 
sujungti, nulyginti paviršius, o svarbiausia - organizuoti darbą 
statybvietėje, susijusį su pačiais blokais! Labai gali būti, kad 
mūsų karaliaus Sisifo bokštas iškils daugeliui metų praėjus po 
jo mirties, jei apskritai kada nors išvys pasaulį! 

— Ir ką tu siūlai? 

Vyras patylėjo. Tuomet jo draugas pasiūlė nedelsiant kibti į 
darbą. Ptolimeinas jam pritarė. Visi trys nuskubėjo į statyb- 
vietę pasirinkti bloko, su kuriuo galėtų atlikti pirmąjį bandy- 
mą. Išsirinko vieną visiškai paprastą, tokį, kokių šimtai gulėjo 
Akrokorinto papėdėje ir kurie, beje, buvo visiškai pakeitę pei- 
zažą, dabar primenantį milžinišką statybinių medžiagų sandė- 
l;. Abu amatininkai išmatavo bloką, užsirašė duomenis, ap- 
Žiūrėjo jį Iš visų pusių, tarytum norėdami gerai įsidėmėti jo 
formą, ir pasuko į dirbtuves, kur pradėjo daryti jungiamąsias 
medinių ratų detales. Buvo sutarta, kad jie dirbs kartu iki pir- 
mojo bandymo, siekdami ne tik laimėti laiko, bet ir padidinti 
sėkmės tikimybę. 

Praėjus dviem dienoms, medinių ratų detalės buvo surištos, 
užkrautos ant mulų, ir abu vyrai grįžo į statybvietę, kad kartu 
su Ptolimeinu paruoštų marmuro bloką. 

Amatininkai sujungė detales, ir išėjo didelis skritulys, kurio 
viduryje buvo išpjauta didelė kvadratinė skylė, tiksliai atitin- 

kanti monolito skerspjūvį. Trys darbininkai jį pakėlė už galo, 
kad būtų lengviau įkišti į skylę, ir ėmė lėtai stumti, o tuo metu 
staliai, vis suduodami delnais, po truputį movė ratą stengda- 
miesi, kad šis atsidurtų pačiame bloko viduryje. Nusprendę, 
kad pusiausvyra pasiekta, jie ėmėsi konstrukciją tvirtinti. Dar- 
bininkai vis dar prilaikė akmenį, bet dabar jau tik tam, kad 
nejudėtų. Į tarpus, likusius tarp marmuro bloko ir medinio 
rato, mediniu plaktuku buvo įkalti raginiai kaišteliai, ir viskas 
susijungė į vieningą visumą. Taip užkaišius plyšius, medis ko- 
ne susiliejo su marmuru, primindamas savotišką inkrustaciją. 

Kilo ginčas, kaipgi valdyti naująjį mechanizmą. Ar padaryti 
akmenyje įpjovas, kad būtų galima pritvirtinti virves, ar prie 
rato įtaisyti rankenas, kad būtų galima jį prilaikyti ir taip iš- 
vengti galimų pavojingų svyravimų? Būdami tikri dėl savo ga- 
minio tvirtumo, staliai siūlė virves tvirtinti prie paties rato, bet 
Ptolimeinas siekė užbėgti už akių nelaimėms, galinčioms atsi- 
tikti dėl mažiausio darbininkų neatsargumo. Todėl, nepaisy- 
damas įrenginio tvirtumo, jis nusprendė, kad nedidelės įpjo- 
vos aplink marmuro luitą leistų prilaikyti virves ir palengvintų 
mechanizmo valdymą. Vienas akmenskaldys iškart įvykdė se- 
nojo architekto įsakymą. Beliko išbandyti, kaip juda keistoji 
mašina. 

Du belaisviai, taikydami į marmure padarytas įpjovas, pri- 
rišo prie bloko, kurį ruošėsi tempti, kanapinius lynus ir, susto- 
ję iš abiejų jo pusių, apsivyniojo lynų galus apie pečius. Gavę 
sutartą ženklą, jie timptelėjo lynus. Blokas lėtai pajudėjo tary- 
tum papūtus palankiam vėjui. Šlaitas nebuvo labai status, tad, 
tiesą sakant, tempti bloką buvo ne taip jau sunku, ir Ptolimei- 
nas pripažino, kad mechanizmas rieda be didelių kliūčių. Keli 
šalia stovėję darbininkai pergalingai sušuko, kinkiniui pradė- 
jus lėtai kilti keliu į kalvą. Nors kelias buvo siauras, abiem vy- 
rams tai visai netrukdė, ir pirmąjį nuolydį jie įveikė palyginti 
lengvai. Tiesa, dėl svorio belaisviai buvo truputį palinkę į priekį, 

bet traukė savo krovinį nestabtelėdami. Ptolimeinas visą kelią 
lydėjo juos žvilgsniu. Jie buvo pradingę iš akių tik kelias aki- 
mirkas - kol įveikė kelio linkį. Senajam architektui ir vėl juos 
išvydus, neatrodė, kad jie jau būtų buvę priversti sustoti. Pa- 
siekę aikštelę, kurios viduryje turėjo iškilti bokštas, abu vyrai 
sušuko apačioje likusiems stebėtojams ir ėmė linksmai mo- 
juoti rankomis. Pirmasis blokas ką tik pasiekė savo paskirties 
vietą: tikrai buvo verta dėl ko džiūgauti. 

Nors ir suprasdamas, kad tai dar toli gražu ne pabaiga, tu- 
rint galvoje, kiek blokų dar gulėjo kalno papėdėje, Ptolimei- 
nas visgi negalėjo susilaikyti neatsikvėpęs lengviau. Jis nuspren- 
dė iškart pranešti tai valdovui, davęs įsakymą pradėti ruošti 
kelti likusius blokus. 

Sužinojęs apie sėkmingai pasibaigusį bandymą, Sisifas šiltai 
pasveikino senąjį architektą ir pasiūlė išgerti alaus. 

— Išgerkime už sėkmę ir už tuos, kurie prie jos prisidėjo, 
Ptolimeinai! 

— Keliu savo taurę už jūsų lakią vaizduotę ir atkaklumą, val- 
dove! 

Tačiau, prieš gurkštelėdamas gėrimo, Ptolimeinas akimirką 
susimąstė. 

— Tik nesakyk, kad vis dar abejoji, ar mūsų sumanymas pa- 
vyks. 

— Valdove, aš leidžiu sau abejoti tik pačiu savimi. 

— Tuomet pasidžiauk pergale, kurią pavyko pasiekti šian- 
dien, Ptolimeinai, ir leisk sau mėgautis pasitenkinimu, tebū- 
nie jis ir trumpalaikis. 

— Tiesiog negaliu, valdove. Mane slegia šio sumanymo įvyk- 
dymo našta. 

— Kiekvieną užmojį, kurį siekiama įgyvendinti, lydi malo- 
nios akimirkos. Reikia gebėti jomis mėgautis, Ptolimeinai. Ži- 
noma, nepamirštant galutinio tikslo, bet neatsisakant mažųjų 
džiaugsmų didžiųjų vardan. Kartais smulkmenos būna vertos 

daugiau nei pati visuma, nors jai būtent jos padeda. Štai vakar 
rūmuose žvilgtelėjau vienai moteriai į krūtinės iškirptę, į brūkš- 
nelį, skiriantį jos krūtis. Vien to vaizdo pakako, kad visą dieną 
būtų džiugi nuotaika. O ką tu pasakysi, jei prisipažinsiu, kad, 
praeidamas pro tuos du liūtus, saugančius Tėbus, buvau taip 
sujaudintas to kūrinio grožio, kad pamiršau bet kokį kerštą? 
Jausmas, kurį patyriau žvelgdamas į tas skulptūras, kai kuo 
primena tą mane užplūdusį švelnumą, apie kurį ką tik kalbė- 
jau. Matai, kiek nedaug man reikia, kad nušvistų siela! Kai 
matau, kaip meistriškai tu sugebi įgyvendinti mano idėjas, jau- 
čiuosi laimingas! Taigi išgerk dar kartelį už šią laimę! 

Senasis architektas vėl gurkštelėjo ir plačiai nusišypsojo val- 
dovui. 

— Na va, kitas reikalas! O dabar pasikalbėkime apie būsimą 
kelią per sąsmauką. 

— Žinojau, valdove, kad kada nors apie tai paklausi, tik 
nežinojau kada... 

— Štai tas laikas ir atėjo. 

— Pats planas nėra toks, kad būtų labai sunku jį įgyvendinti. 
Tereikės nutiesti kelią ir jį išgrįsti, paskui įkalti palei kelią to- 
kius pat kuoliukus, kuriais naudojamės dabar, kelyje į Akro- 
korintą, kad būtų lengviau traukti lynais laivus. Didžiausia kliū- 
tis šiuo atveju yra ne gamta, valdove, o žmonės. 

— Ką tu nori pasakyti? 

— Galvoju apie žmonių skaičių. Mums jau dabar jų trūksta! 
Geroką dalį reikės skirti iš statybvietės, o tai dar labiau sulė- 
tins darbus. 

— Anksielas, ko gero, buvo teisus, kai sakė, kad reikia paim- 
ti į nelaisvę jaunus tėbiečius ir priversti mums dirbti. 

— Karas sukelia karą, jūsų didenybe, taika gimdo taiką. 

— Kas tave išmokė taip mąstyti? 

— Jūsų tėvas, valdove. 

— Bet pats nuolat kariavo! 

— Trokšdamas taikos. Argi ne to paties siekėte ir jūs, kai 
žygiavote į Tėbus? 

— Taip, Ptolimeinai, bet žmonės mano kitaip, jie visada rei- 
kalauja grąžinti jiems tai, ko yra netekę. Atimk iš jų taiką, ir 
jie pasiruošę žudyti vieni kitus, kad tik ją atgautų; pasiūlyk 
jiems karą, ir jie svajoja tik apie būsimą pergalę, kuri palaiko 
keršto troškimą ir taip pat panaši į taiką, tik iškovotą krauju. 

— Turiu prisipažinti, kilnusis valdove, kad kartais akmenys 
man priimtinesni nei žmonės. Sukrovus akmenis, iš jų sąjun- 
gos gimsta didingi kūriniai. Tačiau Žmonių jokia sąjunga ne- 
pajėgia ilgai išlaikyti kartu. Kam gi tada amžinai stengtis kar- 
tu su jais kurti tai, ką jie paskui vis tiek išardys? 

— Kad nugalėtum save! 

Sisifas uždėjo rankas senajam architektui ant pečių ir tęsė: 

— Tiek to, Ptolimeinai, tu gi architektas, o ne generolas. Bet 
statytojas turi žinoti, kad nuo jo kūrinių taip pat gali priklau- 
syti, ar kils karas, ar įsivyraus taika. Nutiesus kelią per sąsmau- 
ką, Epyras įgis pranašumą prieš visus kitus Peloponeso mies- 
tus, kiek pamenu, tau jau tai aiškinau. Noriu, kad tuojau pat 
pradėtum šį darbą, neatitraukdamas darbininkų iš Akroko- 
rinto statybvietės. 

— Tebūnie jūsų valia, valdove. 

Senasis architektas pasišalino ir patraukė į statybvietę pa- 
žiūrėti, kaip darbininkams sekasi mauti ant marmuro blokų 
ratus. Pasukęs keliu į Akrokorintą, jis nustebo, kad ėmė temti 
anksčiau nei paprastai. Bet iš tikrųjų virš įlankos pradėjo kaup- 
tis debesys. Stiprus vėjas ginė juos iš aukštybių žemyn, ir dan- 
gus vis labiau niaukėsi. Trinksint blogai uždarytoms durims, 
kažkur nulėkė slėptis strazdai. Staiga dangų perskrodė žaibas. 
Pirmieji lietaus lašai nukrito Ptolimeinui ant plikės. Greitai 
ant žemės nusileido juoda liūties uždanga. Jūroje viena per 
kitą virto putotos bangos. Atrodė, tarytum tamsa būtų išsiver- 
žusi iš žemės gelmių ir užliejusi ne tik visus laukus, bet ir žmo- 

nių širdis. Ptolimeinas pamanė, kad Hado pabaisos, jei išnirtų 
į paviršių, tikriausiai būtų panašios į tuos keistus judančius 
šešėlius, kurie dabar lyg susibūrę į krūvą kybojo virš kalvos, 
kurios link jis vis dėlto ėjo. 

Lietus dabar čaižė žemę taip atkakliai, kaip karys kovos lau- 
ke daužo savo priešą. Grįstas kelias tiesiog dundėjo liūties tal- 
žomas. Vėjas pralėkdamas griebdavo pilkas sidabru žibančias 
vandens sroves ir sukeldavo efemeriškus sūkurius. Ptolimei- 
nas, nors kiaurai permirkęs, negalėjo susilaikyti nepasigrožė- 
jęs šiuo reginiu. Kartkarčiais jis nusišluostydavo ranka veidą, 
kad galėtų žvilgsniu prasiskverbti pro priešais jį krintančio lie- 
taus sienas. Pasiekęs statybvietę, visas peršlapęs, jis pamatė, 
kaip dangaus tūžmas buvo išgąsdinęs darbininkus. Dauguma 
jų buvo pasislėpę olose ar prisiglaudę po medžiais. Kiti, prisi- 
dengę šlapiomis tunikomis, sėdėjo, nugaromis atsirėmę į mar- 
muro blokus, užuovėjoje, kad geriau apsisaugotų, bet nenu- 
matė sūkurių ir buvo, galima sakyti, užklupti iš užnugario. 

Ptolimeinas nusprendė nueiti iki plokščiakalnio, iš kur tą- 
dien po pietų pajudėjo pirmasis marmuro blokas. Kai pasiekė 
aikštelę, virš jo tarytum bangų nešami laivai plaukė debesys. 
Jis žiūrėjo į juos, nepaisydamas lietaus keliamo dilgčiojimo 
akyse. Staiga pajuto mėšlungišką rankos skausmą. Ėmė ranka 
ieškoti, kur atsiremti, bet užčiuopė tik prieš kelias valandas 
čia atitemptą marmuro bloką. Iš sulaužyto ąžuolinio disko buvo 
likęs vien prisiminimas. Iš aplink išsimėčiusių nuolaužų buvo 
galima spėti, kad blokas staiga nukrito, o gal medis suskilo 
nuo lietaus ir vėjo. Ptolimeinas pamanė, kad būtų gerai atsi- 
sėsti, ir susmuko.. Veidas pabalo, bruožai paaštrėjo. Senasis 
architektas sukando dantis. Skausmas nemažėjo. Ptolimeinas 
pasiruošė kelionei, apie kurią tiek daug kartų buvo galvojęs. 

Užsimerkęs jis pamanė, kad jau žengia pirmuosius žings- 
nius Hado karalystėje. Atsidūrė didžiuliame urve, pačiose že- 
mės gelmėse. Ant šio nesibaigiančio koridoriaus sienų kybojo 

sielos, kurių vienos verkė, kitos juokėsi. Kuo giliau jis leidosi į 
tą pragarišką tunelį, tuo labiau akys ėmė priprasti prie besi- 
kaitaliojančios, tarytum mirksinčios, šviesos, tai ryškios ir aki- 
nančios, tai blausios ir vos įžvelgiamos. Jis vis leidosi ir susto- 
davo tik labai trumpai, kuomet prie jo prisiartindavo gyvūnai 
su žmonių galvomis, norėdami jį apžiūrėti. Vieni jį čiupinėda- 
vo, kiti apuostydavo, bet visi šokinėjo aplinkui karingai šūk- 
čiodami. Paskui jis eidavo toliau lyg niekur nieko iki kito stab- 
telėjimo. Ir tada priešais Ptolimeiną išnirdavo chimeros, mo- 
juodamos deglais, kurių plastančiose liepsnose ryškėjo pažįs- 
tamų veidų eilės. O paskui, nepasirodžius jokiam ženklui, iš 
kurio būtų buvę galima spėti, kad aplinka pasikeis, oras staiga 
atšalo, žemė išslydo jam po kojų, ir jis ėmė svaiginančiu grei- 
čiu kristi. 

Senasis architektas atsimerkė. Dabar lijo Žymiai silpniau. 
Liūtį pakeitė dulksna, kone maloni palyginti su ankstesniu gai- 
valo siautėjimu. Rankos nebediegė. Jis vėl galėjo ramiai kvė- 
puoti, ir tai jį ramino. Po kojomis tekėjo dumblini upeliai, ku- 
riuos skyrė kelią pastojančios akmenų krūvos. Plokščiakalnis 
atrodė apgailėtinai. Senasis tarnas sunkiai atsistojo. Gėlė visą 
kūną, tarytum kažkas lazda būtų išvanojęs šonus. Jis pasirąžė, 
giliai įkvėpė ir vėl pasuko keliu į Epyrą. 

Grįždamas jis suprato, kad į jį buvo pasikėsinta, ir kad Ha- 
do pasiuntinys — tik nežinojo koks — parodė jam labai didelį 
dėmesį. Ptolimeinas visiškai įsitikino, kad per žingsnį priartė- 
jo prie akmens, kuriame išgraviruota jo mirties diena. 

Statybvietėje, atsižvelgiant į vėlų metą, darbai buvo nutrauk- 
ti. Ptolimeinas nusprendė grįžti į rūmus ir pailsėti. Bet, įėjęs į 
savo kambarį, pajuto veriantį skausmą krūtinėje. Šįkart jis ne- 
begalėjo pajudėti ir lyg prie grindų prikaltas liko stovėti prie 
savo gulto. Apgraibomis mėgino užčiuopti galvūgalį. Galiau- 
siai jo įsikabino. Bet kūną ėmė purtyti drebulys, ir senasis ar- 
chitektas pargriuvo, surikęs širdį veriančiu balsu. 

Iškart atbėgo vienas tarnas, išvydo praviras duris ir, įpuolęs 
į kambarį, pamatė Ptolimeiną, gulintį skersai lovos ir tampo- 
mą konvulsijų. Tuojau pat iškviestas Iometelis atskubėjo ir, 
apžiūrėjęs ligonį, pareiškė, kad liga jam nežinoma. Liepė pa- 
likti jį visiškoje ramybėje. Nei darbo, nei lankymų, nei pasi- 
vaikščiojimų. Gydytojas pasodino ligonį, apramstė pagalvėmis 
ir paskyrė gerti žolelių mišinio arbatą, kuriame daugiausia buvo 
juozažolių. 

Sisifas ir Meropė vakarieniavo, kai atėjusi tarnaitė pranešė 
apie Ptolimeiną užpuolusią ligą. Abu valdovai atėjo jo aplan- 
kyti ir sustojo prie lovos galvūgalio. Meropė liko stovėti nuo- 
šaly, o Sisifas rūpestingai uždėjo ranką senajam architektui 
ant kaktos ir švelniai ją paglostė. 

— Mielasis, tau brangus šis vyras, tiesa? 

Meropė kalbėjo pašnibždomis. Sisifas taip pat tyliai jai atsakė. 

— Taip, Merope, man jis brangus. Karalius neturi draugų, 
bet vis dėlto manau, kad šis mirtingasis nusipelnė mano drau- 
gystės. Tikiuosi, kad ir aš galiu vadintis jo draugu. Jo mirtis 
man bus skaudi netektis. 

— Jis gyvas, Sisifai. 

— Kol kas... 

— Kodėl tokios juodos mintys tau lenda į galvą? 

— Pažiūrėk, Merope, kaip silpnai plaka jo širdis... 

Ir iš tikrųjų Ptolimeinas vos vos kvėpavo. Rankos, tvarkin- 
gai ištiestos, gulėjo prie šonų, o gyslotose sustingusiose plaš- 
takose, atrodo, nebepulsavo jokia gyvybė. 

Sisifas pasiliko prie senojo tarno, kol šis atsimerkė. Buvo 
jau naktis ar beveik vidurnaktis. Po dienos liūčių dangus išsi- 
giedrijo. Kambarį užliejo blanki melsva šviesa. Atsigavęs ligo- 
nis ne iš karto suvokė, kas jam atsitiko. Šilta ranka suėmė jo 
ranką. 

— Čia aš. Visi rūmai miega, išskyrus mudu. Jei nori kalbėti, 
neskubėk. Iometelis liepė tau ramiai ilsėtis. 

— Jūsų gydytojas, garbusis valdove, vieną gražią dieną taip 
pat turės mirti, kaip ir aš, ir jis bus laimingas, galėdamas pasi- 
kalbėti su... 

— Su draugu, Ptolimeinai, su draugu... 

— Dėkui, valdove, už jūsų gerumą. Nežinau, ar esu vertas 
tokios garbės, bet žinokite, kad jūs man labai brangus, neskai- 
tant pagarbos, kurią jaučiu jūsų didenybei. 

— Niekas manęs nepažįsta geriau už tave, mielasis Ptolimei- 
nai, ir jau taip seniai! 

— Taip, valdove, nuo pat gimimo. Todėl ir paliksiu jus su di- 
džiu liūdesiu... 

— Ta valanda dar neatėjo. 

— O didysis karaliau, ji atskuba milžino žingsniais! Be to, aš 
jau buvau nusileidęs į Pragarą... 

— Į Pragarą? Turi daugiau man apie tai papasakoti. Gal nori 
ko nors išgerti? 

— Aš neištroškęs... 

— Vis tiek išgerk. 

Ptolimeinas gurkštelėjo vandens iš Sisifo paduotos sidabri- 
nės taurės. 

— Taip, kilnusis valdove, į Pragarą... Patekau tiesiai į ten 
vykstančios dramos vidurį... 

— Tikiuosi, supratai veiksmą, nors ir nematęs pradžios"? 

— Jūs iš manęs šaipotės, valdove? 

— Matau, kad dar esi viso proto, ir labai dėl to džiaugiuosi. 
Žinoma, aš pajuokavau. Nepyk. 

— Tai priminė nesibaigiantį koridorių, pilną keistų viską akylai 
stebinčių būtybių. Apsuptas tų gąsdinančių šmėklų, aš kaip 
šešėlis tarp šešėlių slinkau gilyn. 

— Ar matei savo akimis Hadą? 

— Ne, valdove, jis, matyt, buvo užsidėjęs savo garsiąją kau- 
kę, kuri jį paverčia nematomu. Be to, aš buvau tik jo karalys- 
tės prieigose! Laimė, man pavyko pasukti atgal... 

— Niekas negali ištrūkti iš Pragaro, Ptolimeinai.. Tu tikriau- 
siai praradai sąmonę ir ėmei kliedėti. | 

— Nieko negaliu tvirtinti, valdove. Aš buvau Akrokorinto 
viršūnėje, lietus pylė kaip iš kibiro... Kada tiksliai Pragaro pa- 
siuntiniai atėjo manęs pasiimti, nebeprisimenu. Aš plūduria- 
vau priešais atsivėrusią juodą angą tarytum plaukikas, pamir- 
Šęs, jog turi kūną. 

— Iš visko sprendžiant, tai nebuvo Stiksas ar Acherontas*... 
"Tavo laimė! 

— Tikrai ne, valdove, nes aš visiškai nieko neprisimenu apie 
tas siaubingas upes, mirtinas mirtingiesiems. 

— Tavo pasakojimas man primena, kaip kartą per didelį karštį 
maudžiausi dieviškajame Asope. Nuostabi upė, tokia siaura 
vasarą ir tokia plati rudenį, sruveno, aplenkdama saulėje spin- 
dinčias uolas. Nusileidęs nuo vienos kalvos, aš susiradau gilų 
krantą ir nusirengęs iš pradžių apsitryniau vandeniu, o paskui 
pasinėriau į malonų ir gaivų vandenį. Atsisėdęs ant dugno, 
jaučiau, kaip bangos mane apkabina, glosto ir glamonėja tary- 
tum vergė, puikiai išmokusi šio subtilaus meno. Švelnios sro- 
vės siūbuojamos, pakrantėje virpėjo nendrės. Matyt, ilgai mė- 
gavausi šiais jausmais, nes, kai nusprendžiau išlipti, visa mano 
oda buvo pašiurpusi. 

— Jau seniai nesimaudžiau upėje, gerasis valdove. Jūroje, 
beje, taip pat. Kai turėsiu perplaukti vandenyną, šniokščian- 
čią tėkmę, kuri supa žemę, tą ribą, kuri skiria mus nuo kito 
pasaulio, teks prisiminti jaunystės judesius. Anuomet buvau 
karštas ir judrus! 

— Papasakok dar apie Pragarą. 

— Ką dar galėčiau pridurti, valdove? 

— Kokį įspūdį paliko tos klaidžiojančios sielos"? 


* Požemio upės, per kurias turėjo persikelti mirusiųjų vėlės, kad patektų į pomirtinį pa- 
saulį. Vert. 

— Jos buvo tarytum armija būtybių, iš kurių atimtos jėgos ir 
troškimai, sukaustytos savo bejėgiškumo. 

— Ar jos kalbėjo? 

— Negalėčiau to pasakyti. 

— Prašau, senasis mano drauge, pasistenk prisiminti... 

— Neįstengiu, valdove... 

— Ar jautei baimę? 

— Manau, kad taip... buvo baisu eiti nežinia kur, nesusto- 
jant... vis galvojau, kiek dar tai truks... 

— Blogiausia būtų buvę amžinai kartoti tuos pačius jude- 
sius, tuos pačius žodžius, amžinai galvoti apie tą patį... 

Senasis tarnas užsimerkė. Nuovargis paėmė viršų. Sisifas 
ne iškart tai pastebėjo. Jis tęsė manydamas, kad Ptolimeinas 
j] girdi: 

— Tiesą sakant, mielasis Ptolimeinai, Pragaras mane nela- 
bai tegąsdina, ypač jei jis toks, kokį man nupasakojai. Sutikti 
šešėlius, pačiam būti šešėliu, nejausti savo kūno, praeiti pro 
tavęs negalinčias paliesti būtybes, nieko nežinoti nei apie sa- 
ve, nei apie kitus... visa tai nėra taip baisu. Kiek kartų esi tai 
patyręs sapnuodamas, ir dėl to nemiršti! 

Ir tuomet Sisifas pastebėjo, kad jo pašnekovas saldžiai mie- 
ga, išsekus paskutinių jėgų likučiams. Karalius jį apžiūrėjo. Ne- 
paisant garbaus amžiaus, Ptolimeinas buvo gražus. Tanatas, 
matyt, buvo sumanęs jį pasigrobti, bet kažkas jam sutrukdė. 
Žvelgdamas į dabar jau ramų senojo tarno veidą, Sisifas pa- 
manė, kad Pragaras dar nepasiglemš jo architekto. Prieš išei- 
damas iš kambario, valdovas palinkėjo Ptolimeinui labos nak- 
ties ir nusprendė, kad jau nebeis miegoti. 


10. 


Sėdėdamas šalia Ptolimeino, Sisifas kalbėjo draugiškai ir ne- 
rūpestingai, tačiau senojo architekto liga jį labai nuliūdino. 
Karalius paniuro, ir rūmininkai stengėsi dar mažiau jam prieš- 
tarauti nei įprastai. Jis blogai miegojo, dėl menkniekių pyko 
ant vaikų, vis paskęsdavo melancholijoje. Negrąžindavo kara- 
liui natūralaus gyvumo ir dažni pasivaikščiojimai su Poifilu to- 
li nuo rūmų, kur kiekvienas meldė dievus, kad tik senasis ar- 
chitektas kuo greičiau pradėtų sveikti ir vėl atsistotų ant kojų. 
Hiponojui, ko gero, vieninteliam pavykdavo sutarti su sene- 
liu, nepaisant auklių pastangų, kad jie kuo rečiau matytųsi. 
Tris kartus per dieną, o kartais ir dažniau, Sisifas ateidavo ap- 
lankyti Ptolimeino ir atsisėsdavo prie jo lovos. Toks rūpestin- 
gumas, žinoma, tik patvirtindavo senojo tarno nuogąstavimus, 
kad artėja paskutinioji, tačiau, kita vertus, jis buvo tikras, jog 
šalia visada bus brangus žmogus. Visų manymu, Ptolimeinui 
nusišypsojo nepaprasta laimė. Daugelis pavydėjo tokios gyve- 
nimo pabaigos ir galimybės kalbantis su Epyro karaliumi pa- 
miršti vienatvę ir persekiojančias niūrias mintis. 

Sisifas pats nuolat lankydavosi statybvietėje, kur, vis labiau 
rudenėjant, darbai kone visai liovėsi. Sumanymas užmauti ant 
marmuro blokų ratus, sukėlęs tiek vilčių, galiausiai visus ap- 

vylė. Nepaisant kruopštaus stalių darbo, nors jį ir sunkino tem- 
peratūros svyravimas, atsargumo reikalaujantis blokų krovi- 
mas, nevienodas akmenų aptašymas, daugumą blokų buvo sun- 
ku perkišti per ratus, kurie, beje, per pačius pirmuosius ride- 
nimus sulūžo. Kai dėl luitų, kuriuos vis dėlto pavyko užkelti į 
Akrokorinto viršūnę, tai jie pareikalavo tiek daug pastangų ir 
tiek daug Žmonių, kad Sisifas ėmė abejoti, ar verta tęsti. Rei- 
kėjo gerai įsiklausyti į Ptolimeino žodžius. Pirmieji sėkmingi 
žingsniai džiugino, bet tai dar nereiškė, kad viskas ir toliau 
seksis, kaip sviestu patepta! Kuo dažniau darbininkai ir mulų 
varovai traukė keliu, stumdami blokus, aptaisytus mediniais 
lankais, tuo labiau jį gadino. Sisifas netgi pagalvojo, kad, vėl 
atėjus vasarai, kažin ar bebus galima juo važinėti. Jis kasdien 
vis labiau įsitikindavo, kad Ptolimeinas buvo teisus, įvyko sa- 
votiškas apsikeitimas vaidmenimis, tačiau valdovas tuo mėga- 
vosi, nes žinojimas, kad kiekvieną akimirką gali įsakyti atšaukti 
darbus, leisdavo dar aiškiau pajusti savo valdžios galią. 

Kartais Sisifas ilgai užsidarydavo savo darbo kambaryje, daž- 
niausiai grįžęs iš statybvietės, su niekuo nesidalydamas savo 
rūpesčiais. Beje, niekas ir nežinojo, ką jis, nuo visų atsiskyręs, 
iš tikrųjų veikia valandų valandas, bet neabejojo, kad tai turė- 
tų būti labai susiję su bokšto iškilimu. Iš tikrųjų Epyro kara- 
lius, stebėdamas darbą statybvietėje, visiškai įsitikino, kad bokš- 
tas niekada neiškils būsimos citadelės viduryje, jei nebus ki- 
taip išspręsta blokų kėlimo į kalno viršūnę problema. Taigi Si- 
sifas, atsisėdęs prie stalo, ant kurio visada būdavo padėtas krep- 
šelis su džiovintomis figomis ir razinomis, kurio link jis vis iš- 
tiesdavo ranką, kartais dirbdavo tol, kol visai netekdavo jėgų. 
Atėjęs Nemja atitraukdavo jį nuo apmąstymų ir pakviesdavo 
prie stalo. Tuomet valdovas apgailestaudamas palikdavo savo 
negrabius eskizus ir prisidėdavo prie kitų šeimos narių, kurie 
baimindamiesi, kad tik šis dėl ko nors nepratrūktų šaukti, val- 
gė, kaip ir šeimos galva, tylėdami. 

Sisifas nevargino Ptolimeino savo samprotavimais ir nu- 
sprendė pranešti jam apie tai, ką yra sumanęs, kai tik bus ga- 
lima, tai yra tada, kai senojo architekto sveikatos būklė tai 
leis. Tačiau, atėjus tam metui, pokalbį teko atidėti, nes atsiti- 
ko tai, kas iki pat pamatų sudrebino bokšto statybos planą ir, 
tiesą sakant, visą Epyrą. 

Tą rytą, kai buvo nusprendęs pasikalbėti su Ptolimeinu, ei- 
damas į jo kambarį, Sisifas išgirdo kažkokius riksmus. Jie skli- 
do iš sandėlių pusės. Šauksmai veikiau priminė klyksmus, be- 
veik nepalikdami karaliui abejonių: viename iš sandėlių kilo 
gaisras. Iš tirštų dūmų, vėjo genamų į vakarus, buvo galima 
spręsti, kur link jis plinta. Tarnai, nešini šlapiomis paklodė- 
mis, jau bėgo į gaisro vietą. Liepsnos greitai pasiekė pirmojo 
sandėlio stogą. Pasklido sudegusio medaus kvapas, maišyda- 
masis su aitria smarve, kilusia svylant sakingoms sijoms. Keli 
vyrai stengėsi ištraukti grūdų ir alyvuogių pilnus ąsočius. Rei- 
kėjo skubėti. Karštis turėjo kilti tik padidindamas nuostolius. 
Visi labiausiai bijojo, kad ugnis nepersimestų į didelę aliejaus 
saugyklą. Pilnus indus buvo toli gražu nelengva nešti, o dėl 
netoliese esančios krosnies padidėjo pavojus, kad liepsnose 
gali žūti žmonės. Moterys apstulbusios stebėjo nelaimę. Ne 
iškart buvo susivokta, kaip organizuoti gesinimą, bet, pradi- 
niam sąmyšiui aprimus, rūmų valdytojai pradėjo po truputį 
nuosekliau vadovauti kovai su ugnimi. 

Gaisro vietoje aimanavo Archelajas, stovėdamas priešais gre- 
timą sandėlį, kuris taip pat paskendo liepsnose. Jis meldė, kad 
kas nors išneštų jo molio lenteles ir trinkeles. Nepaisant sklin- 
dančių pavojingų dujų, Sisitas pakvietė du vyrus ir liepė pra- 
smukti įą nedidelį pastatą. Buvo matyti, kad paskirtieji žmo- 
nės nenori imtis darbo. Karaliaus raštininkas verkšlendamas pa- 
ragino juos paklusti įsakymui. Vienas iš jų nėrė į sandėlį. Ir dau- 
giau nebepasirodė. Antrasis jau ruošėsi sprukti, bet rūmininkas 
čiupo jį už tunikos rankovės ir atitempė prie pastato, iš kur ver- 


FRANCOIS RACHLINE Bl SISIFAS 177 


žėsi troškinantys garai, slenksčio. Grubiai pastumtas, vyras din- 
go tarpduryje. Buvo girdėti, kaip jis dusdamas kosti. Paskui staiga 
iššovė iš vidaus kaip kulka ir nugriuvo prie Archelajo kojų. Ir 
užpylus ant vargšelio vandens, jis nebeatsigavo. Raštininkas pri- 
klaupė prie lavono ir pamatė, kad šis vienoje rankoje suspau- 
dęs laiko molio trinkelę. Jis vargais negalais ištraukė tą dar karštą 
brangenybę, kurią mirtis buvo įkalinusi mėšlungiškai sutrauk- 
toje rankoje, ir padėjo ant žemės, kad atvėstų, nors ją galėjo 
sutraiškyti skubantys ugnies gesintojai. 

Iš rankų į rankas buvo perduodami vandens pilni loviai, ku- 
riuos tarnai pylė ant liepsnos liežuvių. Judesiai, gyvai grandi- 
nei labiau įsimiklinant, vis greitėjo ir atrodė, tarytum Žmonės 
šoktų kažkokį greitą šokį. Tušti loviai iškart grįždavo ir į juos 
vėl buvo pripilama vandens iš netoliese esančio vadinamojo 
Apolono šulinio. Šis nesiliaujantis judėjimas galiausiai įveikė 
gaisrą. Niekas nebūtų galėjęs pasakyti, kada likimas pasisuko 
į kitą pusę, bet niekas jau ir neabejojo, kad viskas baigsis ge- 
rai, kai dūmai sutirštėjo ir pasikeitė jų spalva: perėjo į blausią 
tamsiai pilką. Tačiau dar teko pilti ir pilti vandenį, kol gaisras 
buvo visiškai nugalėtas. 

Sandėlių teritorija dabar priminė mūšio lauką. Aplink mė- 
tėsi rūkstančios lentos ir sijos. Šen bei ten voliojosi sudaužyto 
ąsočio šukės, sudegusio nebeatpažįstamo indo gabalai, iške- 
pusių sūrių, primenančių suguldytas lentas, eilės, stūksojo įvai- 
rių dydžių pajuodavusių grūdų krūvos, nuo suakmenėjusio me- 
daus kalno tarytum miniatiūrinė lava tekėjo sukepusio alie- 
jaus upeliai. Tarnai ieškojo tarp griuvėsių daiktų, kuriuos dar 
galėtų paimti, mėgino aptvarkyti tai, kas buvo išvartyta kilus 
panikai ir įsisiautėjus ugniai. Buvo surinktos visos nuolaužos, 
kiek galima atsargiau sudeginti suniokoti daiktai, o kas liko iš 
sandėlio, nuvežta į malkines. 

Nedaug trūko, kad nelaimė virstų tragedija, 1r būtų nusiaubti 
visi rūmai. Kai kurių tarnų, ypač Nemja, gebėjimas valdytis 

padėjo išvengti blogiausio. Tačiau niekas negalėjo paaiškinti, 
kaipgi kilo gaisras. 

Sisifas padėkojo Nemja už šaltakraujiškumą. 

— Kaip tu atsidūrei nelaimės vietoje? 

— Atlikdamas savo pareigas, valdove. Eidamas pasemti razi- 
nų, užuodžiau svilėsių kvapą. Iškart supratau, kas atsitiko. Nu- 
bėgau ieškoti pagalbos, o kiti puolė šaukti: „Gaisras! Gaisras!“ 

— Ar nežinai, kas galėjo jį sukelti? 

— Manau, kad viso to priežastis - kokia nors šakelė, iškritusi 
iš palikto degti židinio, valdove. 

Archelajas stovėjo gaisravietėje, laikydamas rankoje iš lieps- 
nos ištrauktą molio trinkelę. 

— Tai visas tavo turtas, senasis raštininke? 

— O didysis valdove, jūs nė pats nenutuokiate, kad sakote 
gryną tiesą. Tegul bus pagarbintas maloningasis Dzeusas! 

— Juokauji? 

— Nė trupučio, jūsų didenybe, nė truputėlio... 

— Nieko nesuprantu. 

Raštininkas parodė Sisifui molio trinkelę. Ant jos buvo ma- 
tyti įrašai, tarytum išraižyti degtame molyje. 

— Ar matote tai, ką ir aš, valdove? 

— Liaukis uždavinėjęs mįsles, Archelajau. 

— Ar bent suvokiate, kas ką tik atsitiko, jūsų didenybe? 

— Sudegė krūvos atsargų, sugriuvo pastatai, žuvo belaisviai, 
visus dar ir dabar kausto išgąstis, o tave girdžiu dėkojantį Dzeu- 
sui! Žinoma, galime būti dėkingi galingiausiajam dievui, kad 
teikėsi mus palikti gyvus, bet kam reikėjo leisti įvykti tokiai 
nelaimei? 

— Ne, valdove, ką jūs kalbate - tik nereikšmingos pasekmės. 
Svarbiausias šios dienos įvykis — štai šita trinkelė. 

Norėdamas pabrėžti savo atradimo svarbą, Archelajas pri- 
kišo trinkelę Sisifui po pat nosimi, prašydamas ja pasigrožėti. 

— Gal tu iš galvos išsikraustei? 

— Ne, valdove. O gal ir taip, bet iš džiaugsmo)! 

— Archelajau, dar viena mįslė, ir liepsiu tave suimti, uždary- 
ti ir amžius uždrausiu rodytis man akyse. 

— Gerai gerai, valdove, prašau man atleisti. Šioje trinkoje 
tėra nereikšmingi įrašai. Čia primenama, už kiek avių atsa- 
ko vienas iš tavo piemenų. Tačiau gaisras ją pavertė ypatinga 
priemone... 

— Tu ir vėl pradedi... 

— Ne, valdove, tik kiek galėdamas geriau stengiuosi paaiš- 
kinti, kodėl šiandien jaučiuosi toks laimingas, nepaisant to, 
kad patyrėme nuostolių ir žuvo žmonių. 

— Tai kas gi yra? 

— O tai, kad degtame molyje lieka ženklai, kuriuos įrėžiau 
šioje trinkelėje — aš juk atpažįstu savo raštą! , 

— Vis tiek nesuprantu, kur tu suki. 

Archelajas niekaip negalėjo susilaikyti nedžiūgavęs. 

— Valdove, dabar mums tereikės išdegti molio lenteles ir trin- 
keles, jei norėsime išsaugoti savo įrašytus skaičius. Aš galėsiu 
mokyti savo mokinius ne tik rašyti! Jie patys galės perduoti 
tuos ženklus tiems, kurie ateis po jų, ir mano paties įrašai jų 
dėka keliaus 1š kartos į kartą. 

— Ir kam tai reikalinga? 

Raštininkas nesitikėjo tokio klausimo. Jis pasijuto visiškai 
išmuštas iš vėžių. 

— Bet... bet, valdove, tai... reikėtų... 

— Na kurgi dingo tavo gražbylystė? 

— Valdove, ar leisite man pasilikti šią molio trinkelę ir pasi- 
kalbėti apie tai su jumis vėliau? 

— Daryk, kaip nori. 

Dienos įvykiai sutrukdė Sisifo planus. Jis tik į pavakarę at- 
ėjo pas Ptolimeiną. Karaliui įėjus, senasis architektas ilsėjosi 
supamojoje kėdėje, specialiai atneštoje jam į kambarį. Ptoli- 
meinas plačiai nusišypsojo. Sisifas prisėdo ant lovos krašto. 

— Na, kaip jautiesi, mielasis? 

— Jūsų draugystė mane išgydė, garbusis.karaliau. 

— Mano draugystė? Ne, veikiau Iometelis, o iš tikrųjų tai 
Dzeusas... 

— Leiskite man, seniui, pagyventi iliuzijomis... 

— Žmogus nesensta, kol turi iliuzijų, mielasis Ptolimeinai. 

— Ir kol svajoja, valdove. 

Stojo sąmoksliška tyla. Ptolimeinas suprato, kad valdovas 
nori pasikalbėti apie statybą. Jis žvilgsniu paskatino Sisifą 
kalbėti. 

— Mes trypčiojame vietoje. Niekada neužkelsime marmuro 
blokų tuo prakeiktu keliu. Ąžuoliniai ratai skyla nuo menkiau- 
sio krestelėjimo, o nuo didžiulio krovinių svorio išsiduobėja 
kelias. | 

— Ašto bijojau, valdove, ir galvojau apie tai ištisas valandas, 
kai, dievų valia, buvau priverstas nieko neveikti. 

— Ar ką nors sugalvojai? 

— Ne visai, bet turiu vieną sumanymą, kurį reikėtų pamė- 
ginti įgyvendinti. 

— Bet tu privalai ilsėtis. 

— Aš pavargstu nedirbdamas, valdove. 

Kitą rytą Ptolimeinas išsiprašė kartu su Sisifu nueiti į sta- 
tybvietę ir pasižiūrėti, kaip vyksta darbas. Pakeliui sutikti žmo- 
nės šiltai sveikino abu vyrus. Ptolimeinas atsakinėjo į pasvei- 
kinimus šypsodamasis ir kukliai linktelėdamas galva. 

— Pritariu tau skirtiems jų sveikinimams, nes, lenkdamiesi 
man, iš tikrųjų jie reiškia pagarbą tau. 

Apžiūra truko neilgai. Sisifas ir senasis architektas dar kartą 
įsitikino, kad, jei ir toliau laikysis tokio plano, bokštas niekada 
neiškils. Grįždami į Epyrą, abu vyrai sutarė, kad reikia rasti kitą 
būdą, kaip užkelti marmuro blokus į Akrokorinto viršūnę. 

Besiartinančius prie rūmų, juos pasitiko tarnas ir pranešė 
Sisifui, kad jo laukia viešnia. Meropė ją palydėjo į kambarį, 

kur ši dabar ilsėjosi po kelionės. Karalius atsisveikino su Pto- 
limeinu taręs, kad vakare jie dar pasimatys. 

Meropė taip pat pasakė vyrui, kad į rūmus atvyko kažkokia 
moteris. 

— Kuo ji vardu? 

— Ji pati mums pasakys. Buvo išvargusi, nusilpusi po kelio- 
nės. Aš jai pasiūliau pailsėti prieš prisistatant tau ir pranešant 
apie tai, dėl ko atvyko į Epyrą. 

Karalius ir karalienė nuėjo į megarą, kur turėjo priimti vieš- 
nią. Tarnas įmetė pliauskų į viduryje įrengtą židinį, kad di- 
džiojoje menėje būtų šilčiau. Pro lubų angą išeinantys dūmai 
aukštybėse sumišdavo su pilkšvai melsvais debesų lopais. Pa- 
sirodė labai graži moteris. Iš pradžių stabtelėjusi prie slenks- 
čio, paskui ji ryžtingai įžengė į menę. Sisifas pasisveikino su ja 
ir ranka pakvietė sėstis. 

— Sveika atvykusi į Epyrą. 

— Ačiū, didysis Sisifai. 

— Kuo galiu tau padėti? 

— Mano vardas "yra. 

Sisifas pašoko iš vietos. 

— Tyra? Mano brolio Salmonėjo duktė? 

— Taip, Sisifai, jūsų dukterėčia. 

Jaunoji moteris taip pat jau stovėjo, kaip ir Meropė. Visi iš 
eilės apsikabino tiek šiltai, kiek reikalavo mandagumas, ir vėl 
susėdo tęsti pokalbio. 

— Jau senokai negirdėjome kalbant apie tave, Tyra... 

— O Merope, išmintingoji karaliene! Aš kaip tik daug žinau 
apie judu. 

Sisifas nustebęs įdėmiai pažvelgė jaunai moteriai į veidą. 

— Ir ką gi tu Žinai? 

— Kad tu pričiupai Autolyką, tą vagį, jo paties rūmuose. Kad 
tavo laivui savo dydžiu neprilygsta joks kitas. Kad sukvietei 
daugybę žmonių dirbti citadelės, iškilsiančios ant Epyro akro- 


182 FRANCOIS RACHLINE Iš SISIFAS 


polio, statyboje. Kad turi keturis sūnus, sprendžiant iš Mero- 
pės išvaizdos, nes žinojau, kad ji laukiasi. Kad turi šeštąjį po- 
jūtį, todėl esi toks gudrus. Kad nedvejodamas pasiunti myriop 
tą, kas drįsta prieštarauti tavo planams ar nepaisyti tavo auto- 
riteto, tegul jis ir tavo brolio draugas. Kad, kai dar buvai visai 
mažas, jau buvo matyti tavyje slypinti nepaprasta galia, kuri 
šiandien ir reiškiasi. Ką dar pasakyti? 

— Vadinasi, tu nieko nežinai pati. Visa tai tau pasakė tėvas. 

— Dabar galėsiu susidaryti savo nuomonę... Tu labai aukš- 
tas, labai stiprus ir labai didingas - kaip aš ir įsivaizdavau. 

— Tai tik išorė, Tyra. Tu štai labai patraukli, bet to nepakan- 
ka, kad suprastum, koks esi žmogus. Sakyk, kas atvedė tave į 
mūsų rūmus? 

— Aš jums tai pasakysiu, Sisifai. 

— Nenori apie tai kalbėti dabar? Taip kalbėdama gali įžeisti 
Meropę. 

— Tegul jūsų žmona man atleidžia, jei užgavau ją, nes tikrai 
nenorėjau. Aš tik turiu susikaupti, kad galėčiau gerai paaiš- 

kinti savo atvykimo priežastį. 

Kalbėdama 'Iyra maža rankute pasitaisė gražius juodus plau- 
kus, ir Sisifas virš jos riešo pamatė keistą mėlynę. Ji galėjo 
atsirasti netyčia susižeidus arba nuo gautų smūgių. Neparody- 
damas, kad tai pastebėjo, jis tęsė, bet jau švelnesniu tonu. 

— Papasakok mums apie Salmonėją. 

— Jūs nelabai jį mėgstate, tiesa? 

— Malonėk atsakyti į mano klausimą. 

— Jis valdo Elidę, kaip ir jūs Epyrą. 

— Ar išmintingai? 

Iyra neskubėjo atsakyti. Nuleido akis, susiėmė ranka už pe- 
ties ir nervingai jį paglostė. Matydamas, kad ji sėdi nuleidusi 
galvą, nutilusi ir staiga paskendusi savo mintyse, Sisifas pa- 
kartojo klausimą. 

— Kaipgi galėčiau jums atsakyti, didysis karaliau? 

— Tai tu negyveni kartu su juo? 

— Deja, ne, valdove. 

— Ar Alkidikė, tavo motina, dar gyva? 

— Taip. 

— Kaip ji laikosi? 

— Nežinau. 

— Pala, Iyra, aš nieko nesuprantu! 

Jaunoji moteris nevalingai pasitrynė riešą. 

— Mano tėvas su ja išsiskyrė. Antrosios jo žmonos vardas — 
Sidero... 

Stengdamasi nuraminti dukterėčią, leisdama suprasti, jog 
ją palaiko, ir nenorėdama, kad pokalbis taptų panašus į tardy- 
mą, įsiterpė Meropė: 

— Nesikankink taip, dukrele. Matau, kad esi sukrėsta... Ži- 
nok, kad ir Sisifas, ir aš norime tau tik gero. Bet privalai mums 
padėti, jei nori, kad galėtume padėti tau! 

— Meropė teisi, Tyra. Jei nori, gali pas mus pasilikti. Šie rū- 
mai taps tau prieglobsčiu, jei čia atvykai jo ieškoti. 

Mergina truputį atsipalaidavo ir vėl sėdėjo rami, kaip ir prieš 
ištardama Sidero vardą. Sisifas vėl ėmė ją klausinėti, tik steng- 
damasis kalbėti nebe kvotėjo tonu: 

— Sidero blogai su tavimi elgiasi, tiesa? 

— Taip, garbusis Sisifai, ir aš nežinau, dėl ko užsitraukiau jos 
nemalonę. | 

— Dėl savo kilmės, aišku kaip dieną! 

— Aš esu karaliaus Salmonėjo duktė... 

— Būtent! Tavo pamotė negali to pakęsti. Ji pyksta vien dėl 
to, kad gimei, kad esi pirmoji savo tėvo atžala. Štai kodėl ji 
tave muša. 

— Dabar ji nebegali manęs mušti. 

— Tėvas juk turėtų tave ginti. Ar gina? 

— Ne... Salmonėjas seniai manimi nebesirūpina ir nebero- 
do man dėmesio. Jis atstūmė mane tarytum belaisvę, pasmerk- 
tą už didelį nusikaltimą. 

— Tai kur gyvena Alkidikė? 

— Elidėje. 

— O kodėl tu negyveni pas ją, su ja? 

— Sidero uždraudė! 

— Pas ką gi tu glaudiesi'? 

— Pas jūsų tikrą brolį Kretėją. 

Sisifui tai buvo dar viena staigmena. Vadinasi, Tyra gyvena 
Jolke, tame Kretėjo šiaip ne taip įkurtame mieste, su viltimi, 
kad jis savo galybe prilygs Epyrui. 

— Ir kaip jis su tavimi elgiasi? 

— Jis elgiasi su manimi kaip įsimylėjęs tėvas. 

Meropei pasirodė, kad 'Iyros akyse sužibo aistros kibirkštė- 
lė. Ji įdėmiai žiūrėjo į merginą, puse lūpų šypsodamasi ir slėp- 
dama jai kilusį įtarimą. Sisifo klausimai turėjo padėti jį išsklai- 
dyti ar patvirtinti. 

— Įsimylėjęs tėvas? Ką tu nori pasakyti? 

— Jis mane myli, globoja, yra man geras ir švelnus. 

— Kretėjas švelnus? 

— Taip, tarytum tikėtųsi iš manęs daugiau nei dėkingumo. 

Po šios frazės abu pašnekovai pritilo. Meropė ir toliau ste- 
bėjo "Iyrą tikėdamasi, kad kokia nors smulkmena padės at- 
skleisti tiesą, kurią slėpė šis drovus ir nekaltas veidelis. Tačiau 
niekas neišryškėjo. Sisifas nutraukė tylą ištardamas žodžius, 
nereikalaujančius jokio atsakymo: 

— Gali grįžti į savo kambarį, Tyra. Aš užeisiu pas tave vėliau 
ir pabūsiu tavo palydovu aprodydamas Epyrą. 

Meropė nuėjo į savo miegamąjį pailsėti, o karalius pradin- 
go rūmų koridorių vingiuose. Prieš užeidamas pas dukterėčią, 
jis užsuko į savo darbo kambarį. Nuo tada, kai ji pasirodė po 
jo stogu, jis negalėjo susilaikyti negalvojęs apie žynio Epichar- 
mo žodžius. Tą pačią akimirką, kai Iyra stojo prieš Sisifą, ora- 
kulo dvasia perliejo valdovo krūtinę tarytum kerštinga oro ban- 
ga. Ir šleikštus žynio neapykantos Salmonėjui gūsis persmelkė 

jį lyg piktas vėjas. Epicharmas teisingai spėjo: Iyros vaikai, 
lemtingai valandai atėjus, nužudys Salmonėją. Tik tie vaikai 
pirma dar turėjo gimti! 

Sisifas su Iyra išėjo iš rūmų. Tačiau, užuot pasukęs į miestą, 
Sisifas nusivedė ją Akrokorinto link. 

— Argi mes nesiruošėme apžiūrėti jūsų gražiojo miesto? 

— Pirmiausia noriu tau parodyti ką kita. 

Jie paėjėjo naujuoju keliu ir, palikę už nugaros didžiulį lau- 
ką, nusėtą marmuro blokų, kuriuos visus dar reikėjo užkelti į 
kalno viršūnės aikštelę, pasuko takeliu per krūmokšniais ap- 
augusią pievą. Sisifas pastebėjo, kad darbininkai ir toliau plu- 
ša nesudėdami rankų, ryžtingai vadovaujami Ptolimeino pa- 
dėjėjų. 

Priešingai nei praėjusiomis dienomis, oras buvo toks šiltas, 
kad būtum galėjęs pamanyti, jog dabar vasara. Nesukdami sau 
galvos dėl to, ar tai netikėtas atšilimas, ar tiesiog paskutinės 
kelios šiltos dienos prieš visai sugrįžtant rudeniui, jie nusprendė 
valandėlę pailsėti, susėsdami ant didelės plokščios uolos. 

Prieš jų akis plytėjo Epyras, kur, kaip visada antroje dienos 
pusėje, virte virė gyvenimas. Sisifas ranka parodė Kenchrėjų 
įlanką. Tokiu metų laiku laivus jau buvo pradedama vilkti į 
krantą, ir iš toli jie priminė suguldytus skeletus, aplink kuriuos 
zujo jūreiviai ir kiti darbininkai, kaišydami korpuso plyšius der- 
vuotomis pakulomis. 

"Iyra atsistojo pasigrožėti apylinkėmis, atsukdama Sisifui nu- 
garą. Gražus diržas juosė jos liauną liemenį. Juodi plaukai, 
surišti į uodegą, kukliai krito ant ilgo kaklo, nubanguodami 
per nugarą, kurioje ryškėjo stuburo slanksteliai. Platūs nuogi 
pečiai lyg ir nesiderino su visu iš pažiūros gležnu kūnu. Kiek per 
trumpa balto lino tunika gerokai apnuogino kelius, o sandalų 
raišteliai it gyvačiukės vyniojosi aplink plonutes blauzdas. 

Atsigręžusi Tyra staiga pasijuto sugriebta dviejų rankų ir tvir- 
tai prispausta prie vyro kūno. Sisifas taip stipriai laikė ją savo 

glėbyje, kad jai vos nepritrūko kvapo. Jautė, kaip jo ranka glos- 
to jai nugarą, paskui nusileidžia ant strėnų. Ji susilaikė nerik- 
telėjusi. Kažkas kieta rėmėsi į jos šlaunis. Ją apkabinusio vyro 
kūnas truputį atsileido ir, pakišus ranką po kojomis, ji buvo 
pakelta kaip vaikas ir nunešta už uolos. Žemė toje vietoje bu- 
vo daugmaž lygi, dar nuklota pušies spygliais. Paguldyta ant 
nugaros, Iyra mėgino kvėpuoti giliau, bet Sisifas ją užgulė ir 
tiesiog neleido pajudėti. Viena ranka jis paėmė merginos ran- 
kas ir sudėjo jai virš galvos, ant žemės. Krūtine prisišliejo prie 
sustandėjusių dukterėčios krūtų. Ši sujudėjo jo glėbyje, bet no- 
rėdama ne išsilaisvinti, o tik dar geriau pajusti malonų dėdės 
kūno spaudimą. Ji nesibaimino būti įkalinta šiuose meilės 
gniaužtuose, taip tik skatindama savo neabejotino nugalėtojo 
geismą. Šis viena ranka atsegė Tyros diržą, pakėlė jos tuniką ir 
sugriebė už šlaunies. Pajutusi malonų jų kūnų susijungimą, 
mergina sukryžiavo kojas Sisifui ant liemens. Tuomet atsidavė 
tai lėtų, tai staigių judesių, kuriuos jautė savo kūnu, kaitai, 
stengdamasi kiek galėdama geriau prie jų prisiderinti. 

Aistros įkarščiui atvėsus, abu meilužiai tylėdami liko gulė- 
ti vienas šalia kito. Sisifas pamanė, kad dukterėčia buvo nuo- 
stabi. Tas jaunas, stangrus ir paklusnus kūnas suteikė jam ne- 
apsakomą malonumą, ir jis džiaugėsi galėjęs netikėtai jį pa- 
tirti. 

Pirmiausia veikęs iš išskaičiavimo, nė nesistengdamas pa- 
tikti, labiausiai rūpindamasis pasiekti savo ateities tikslą, jis 
galiausiai leidosi apimamas geismo, kilusio tuomet, kai susi- 
liejo su Tyra. Norėdamas ją apvaisinti savo sėkla, iš pradžių jis 
veikė kone metodiškai, bet vis labiau apimamas aistros atsi- 
davė švelniai Eroso jėgai ir daugiau apie nieką nebegalvojo, 
tik apie tai, kad panyra į savo paties dieviškosios intuicijos 
gelmes. Dabar jis ilsėjosi, o kūne dar buvo gyvas ką tik patir- 
to saldaus malonumo prisiminimas. Jis tebejautė aistringą 
virpulį, nors širdis po truputį ėmė plakti įprastu ritmu. Tyros 

jaunystė ir grožis iš dalies privertė jį atsisakyti minties, kad ja 
galima pasinaudoti kaip paprasčiausia priemone siekti savo 
tikslų. 

Patenkintas karalius tėviškai paglostė dukterėčios skruos- 
tą, atsistojo ir padėjo jai atsikelti. Tyra pasitaisė tuniką, užsi- 
juosė diržą, greitai susiglostė plaukus ir nusišypsojo. Paskui 
pasiūlė Sisifui grįžti. Jie ėjo siauru keliu, kuris, darydamas di- 
delį lanką, leidosi Epyro link, palikdamas šone statybvietę. Jie 
turėjo sekti vienas paskui kitą ir tik kartkarčiais galėjo atsi- 
durti šalimais. Tyra, ėjusi priekyje, staiga ryžtingai pradėjo kal- 
bą su dėde. 

— "Tau rūpėjo, kodėl čia atvykau? Norėjau, kad mane pa- 
remtum... 

— Negi ką tik neįrodžiau, kad visapusiškai tave remiu? 

"Iyra skambiai nusijuokė. Nesustodama ji pasileido plaukus 
ir iš naujo rūpestingai susirišo kasą. Tada susidėjo rankas už 
nugaros ir trumpai nutilo. Paskui, tarytum padrąsinta atsaky- 
mo, pradėjo pasakoti visą istoriją. 

Pabėgusi nuo Sidero ir Salmonėjo, ji kelias dienas klaidžio- 
jo po laukus ir nakvojo Enipėjo pakrantėje. Pamilusi tą upę, 
kurios grožis ją pakerėjo, ji ėmė manyti, kad eina iš proto. 
Prisiglaudusi Jolke, pas Kretėją, ji kasdien ateidavo prie Eni- 
pėjo ir ištisas-valandas prasėdėdavo ten nieko neveikdama. 
Jai atrodė, kad upė kalbasi su ja, kviečia atsigulti į savo patalą, 
norėdama paskandinti glamonėse, įtraukti į savo šniokščian- 
čią srovę. Kartą, kai buvo palikusi drabužius ant kranto, jai 
pasirodė, kad ją apkabino vandeninės rankos. Vanduo smel- 
kėsi į kiekvieną jos kūno dalį ir svaigino tarytum nektaras. Ji 
netgi drįso panirti ir pajuto krūtinėje, ten, iš kur išeina kva- 
pas, sąstingį, iki tol nepatirtą, nuostabų, kone dievišką. Su- 
kaustyta, nepajėgdama išsilaisvinti, visa virpėdama, ji vos ne- 
išleido dvasios. Žodžiai ne sklisdavo jai iš lūpų, o, prisipildę 
vandens, apsunkę, grįždavo į gerklės gilumą ir prasmegdavo 

vidury krūtinės. Slegiama vandens, ji nebejautė kojų. Spau- 
džiama nežemiškos jėgos, kurią jai buvo savotiškai malonu 
jausti, ji nesipriešindama nusileido ant dugno. Tuomet atsigu- 
lė nujausdama, kad artėja neregėta palaima. Aukštai virš jos 
plytintis dangus nepanėšėjo į nieką, ką ji iki šiol buvo regėjusi: 
jis buvo išklypęs, raibuliavo, keistai tolo ir sklaidėsi tarytum 
tirštas rūkas. Gyvybei pamažu tirpstant, ji netyčia užkliuvo koja 
už aštraus akmens. Susižeidusi ji staiga prabudo, greitai ati- 
traukė kojas sulenkdama kelius, o paskui vėl jas ištiesė. Galva 
išniro į vandens paviršių, ir ji vėl grįžo į karštą vasaros dieną. 
Tyra suriko tarytum naujagimis, bet iš jos lūpų neišsiveržė joks 
garsas. Pirmiausia iš gerklės pasipylė vanduo, virtęs tikru fon- 
tanu, paskui galiausiai pasigirdo keli žodžiai ir nuplazdėjo to- 
lyn tarytum drugeliai. Ji buvo gyva. 

Sisifas nenorėjo nutraukti tylos, kuria baigėsi dukterėčios 
pasakojimas. Jis ir toliau Žingsniavo paskui, netardamas nė 
žodžio, kol jie priėjo kryžkelę ir sustojo. Čia jis pabučiavo Ty- 
rą ir paaiškino, ką mano: 

— Grįžk pas Kretėją. Jei jis myli tave, tai apsaugos. Jam ma- 
žai terūpi kitų turtas, bet visa, kas yra jo - šventa. Nepamiršk, 
kadjis silpnas žmogus, galintis išduoti savo draugus. Pasistenk, 
kad jis imtų tave laikyti savo turto dalimi. Viena savybe jis 
panašus į tavo tėvą Salmonėją: žodžiai išeina iš jo krūtinės 
kaip nevaldomi garai, kurie, jo manymu, neturi nieko bendra 
su įsiparėigojimu, jie viso labo oras. Jis postringauja, bet ma- 
žai ką teišmano. Grasina, bet nelabai teįbaugina. Jis amžinai 
žada vien tai, ko negali ištesėti. Pernelyg jam nesipriešink, tai 
gali jį įsiutinti. Ir galiausiai pasakyk jam, kad buvai su manim 
susitikusi ir kad aš esu prie tavęs prisirišęs. Jau vien dėl to jis 
nedrįs tavęs skriausti. 

Tyra išklausė padrąsinamų dėdės žodžių ir paklausė, ar ga- 
letų dar kada jį aplankyti. 

— Tu mane supažindinsi su mūsų vaikais. 

— Iš kur tu Žinai, kad iš mūsų trumpalaikės aistros gims vaikai? 

- Žinau. Tu pagimdysi du sūnus, dvynukus. Prašau, parodyk 
man juos, kai gims. 

Jie vėl pajudėjo ir iki pat Epyro ėjo tylėdami. Pasiekę pir- 
muosius miesto namus, išvydo įspūdingą senį. Jis lėtai ėjo jų 
link, pasiramsčiuodamas lazda ir sustodamas prie kiekvienų 
durų. Kažko paklausdavo jas atidariusių žmonių, piktai pa- 
daužydavo lazda į žemę ir belsdavosi į kitas duris. Kalba bū- 
davo trumpa ir, atrodo, vis ta pati. Praeidamas pro Sisifą ir 
Iyrą, jis pasižiūrėjo į juos ir beveik automatiškai paklausė: 

— Garbusis pone ir mieloji gražuole, aš ieškau savo dukters. 
Ar kartais jos nematėte? 

— O kaip ji atrodo? 

— Ji graži kaip Žvaigždė, aukštai spindinti mano širdies dan- 
guje. 

Iyra nusišypsojo ir paprašė papasakoti apie ją ką nors dau- 
giau. Tačiau senis daugiau nieko neaiškino, tepasakė, kad ji 
labai švelni ir graži. Ir pridūrė, kad niekas nemoka taip gražiai 
šokti kaip ji. Sisifas paklausė, kuo ji vardu. 

— Aigina, garbusis pone. 

Tai išgirdęs, Sisifas ėmė elgtis kitaip. Iki šiol jis su pašaipa 
žiūrėjo į senį. Jis galėjo būti tėvas, kurį vaikas vedžioja už no- 
sies, ar tiesiog kažkoks beprotis. Kiek buvo girdėjęs panašių 
istorijų, kai galiausiai išaiškėdavo, kad vaikas buvo pabėgęs iš 
namų, pagrobtas ar žuvęs, tik niekas apie tai nežinojo. Tačiau 
šįkart buvo visai kas kita. Jis paėmė nepažįstamąjį už paran- 
kės ir pasiūlė paėjėti kartu. Šis nustebęs paklausė kodėl. 

— Aš galbūt galėsiu šį tą papasakoti apie tavo dukterį. Eime 
pas mane ir pasikalbėsime. 

Senis nužvelgė Sisifą nuo galvos iki kojų ir trinktelėjo lazda 
į žemę, bet šįkart tas ryžtingas mostas reiškė: „Gerai, einam!“ 


11. 


Kai trijulė parėjo į rūmus, jau vakarėjo. Prieš vėl susitikdamas 
su savo svečiais kartu pavakarieniauti megare, Sisifas šnekte- 
lėjo su Ptolimeinu. Darbai Akrokorinto statybvietėje nejudė- 
jo pirmyn, bet tiesti kelią per sąsmauką palyginti nesudėtin- 
goje vietovėje sekėsi visai neblogai. Senasis architektas turėjo 
laiko apgalvoti kelio planą, nes, prasidėjus rudeniui, sulėtėjo 
darbai. Visiškai atsigavęs po ligos jo veidas spindėjo džiaugs- 
mu ir nepalaužiama valia. Sisifas jį pakvietė vakarienės, pra- 
nešdamas, kad prie stalo sėdės ir vienas jo amžiaus žmogus. 

Vakare prie stalo susirinko karališkoji šeima, Ptolimeinas, 
Tyra ir senasis žilaplaukis vyras. Pokalbis šokinėjo nuo vienos 
temos prie kitos, be nuoseklios gijos, džiugindamas nematytą- 
jį svečią. Jis nesidžiaugė visa širdimi, bet linksmai juokėsi, ir jo 
šelmiškai prisimerkusios akys skatino sėdinčiuosius prie stalo 
tęsti žodžių mūšius. Jis pats nekalbėjo, tačiau patenkino Me- 
ropės smalsumą, šiai pasiteiravus, kuo jis vardu. 

— Asopas, jūsų didenybe. 

Tersandras ir Ornitionas vienbalsiai sušuko: „Kaip ir upė 
Ir tikrai, vienodas vardų sąskambis nustebino ir suaugusiuo- 
sius. Tyra iškart žvilgsniu paglostė senąjį svečią. 

— Ir viskas? 


Į 66 

— Daugiau nieko, jūsų didenybe. Kiekvienas čia sėdintis turi 
vardą, manasis yra Asopas. 

Tersandras vėl sušuko: 

— Vadinasi, tu esi upė? 

Senasis vyras nusišypsojo, bet nieko neatsakė. Berniukui į 
galvą šovė nauja mintis, ir jis šūktelėjo: 

— "Tai gal tada jis dievas? 

Šįkart Asopas nusikvatojo - kartu su visais, kurie sėdėjo už 
stalo. Jis meiliai pažvelgė į berniuką ir paklausė, ką jis Žino 
apie dievus. 

Tersandras prarijo likučius miežinės duonos, kurią kaip tik 
atsilauždamas valgė, ir dar pilna burna daug negalvodamas 
ėmė dėstyti: 

— Dievai - tai tokie žmonės, kurie nemiršta. Jie valgo, geria, 
kenčia, miega, juokiasi, keliauja, žudo, myli. Gyvena kaip gy- 
vūnai ir patys išsigydo žaizdas. Nevalgo duonos ir negeria vy- 
no, todėl ir nemirtingi. Jie labai užsiėmę, tik niekas tiksliai 
nežino kuo. Labiau rūpinasi savimi nei mes ir gali nuspręsti 
pasilikti tai, ką valgo, arba išmesti, jei nori. Jų išmatos yra ne- 
matomos. Įpykę jie būna panašūs į mūsų tėvą Sisifą. Jų rūmai 
stovi ant aukšto kalno, bet jie ne visi ten gyvena. Kai kurie 
mieliau renkasi lygumas arba jūrą. Jie dažnai visi susirenka į 
dideles šventes arba šiaip pasilinksminti. Jų žmonos labai gra- 
žios, mylinčios ir pavydžios. Jie su jomis susilaukia vaikų ir 
anūkų. Reikia stengtis įgyti dievų palankumą aukojant jiems 
dalį savo maisto. Jei pamiršime tai padaryti, galime užsitrauk- 
ti jų rūstį. Supykdyti dievą - dar pavojingiau nei savo tėvus. O 
vienas dievas valdo mirusiuosius ir visą laiką juos stebi. 

Ptolimeinas be galo rimtai pridūrė pastabą prie išsamaus 
Tersandro pasakojimo: 

— Dievai taip pat yra pasaulio ir mūsų gyvenimo architektai. 

Asopas patikslino, kad dievai, kitaip nei žmonės, nevaikšto 
žeme ir, sulaukę tam tikro amžiaus, nebesensta. Tačiau ber- 

niukas jau kalbėjosi su broliu apie kažką kita ir nebesiklausė, 
ką kalba suaugusieji. 

Sisifas baigė vakarienę palinkėdamas visiems svečiams la- 
bos nakties ir pasiūlė Asopui dar pasilikti su juo prie židinio, 
kuris neryškiai beapšvietė megarą ir mažai jį bešildė. 

Kai jie pasiliko vieni, Sisifas be užuolankų jo paprašė: 

— Papasakok man apie savo dukterį. 

Liūdnokas senukas akimirksniu pavirto viso pasaulio kal- 
tintoju. 

— Kur tik aš jos neieškojau, savo brangiosios ir švelniosios 
Aiginos. Pile niekas apie ją nebuvo girdėjęs. Minojuje vienas 
šventikas mane nuvedė į Heros garbei pastatytą šventyklą, kur 
tarnavo vestalės, visos prievarta atplėštos nuo savo šeimų, ir 
kur, jo manymu, galėjo slėptis Aigina. Tirinte viena moteris, 
gudri kaip gyvatė, mėgino įkalbėti mane nusipirkti vergę įro- 
dinėdama, kad ji nepaprastai panaši į mane. Iš Argo mane 
išvijo kaip šunį, apmėtė akmenimis. Olimpijoje būrys didikų, 
susirinkusių manęs išklausyti, išsityčiojo ir pareikalavo išsipirkti 
savo laisvę. Aš veltui apėjau visą Peloponesą, susidurdamas 
tik su niekšais, sukčiais ir apgavikais. Ir Epyras neką geresnis 
miestas už kitus. O, kad Dzeusas pražudytų visus tuos akiplė- 
šas, kad nutrauktų jų gyvybės siūlą! O, kad Poseidonas sukel- 
tų vandens stulpus ir nusiaubtų jūsų žemes... 

— Gerai apgalvok savo žodžius, Asopai, nes, nors esi mano 
svečias, aš.taip pat galiu supykti ir svetingumą pamiršti. Dabar 
tu mano rūmuose, ir aš vienintelis galiu tau padėti. Nežinau, 
kas esi iš tikrųjų, ir tavo žilas garbanas visai galima būtų palai- 
kyti bangomis sidabru mirguliuojančios upės, apie kurią kalbė- 
jo mano sūnus, bet jei nori iš manęs ką nors sužinoti apie savo 
dukterį, pirmiausia nusiramink, o tada apie ją ir pasikalbėsime. 

— Jei žinote, kur ji yra, meldžiu, greičiau pasakykite. 

Asopas prabilo švelniau, bet, matydamas, kad Sisifas tyli, ir 
vėl pratrūko: 

„-Irjūs toks pats kaip visi kiti mirtingieji, jums saldu tyčiotis 
iš nelaimingo, galvą iš sielvarto pametusio senio. Žinai, kas tu 
esi, Sisifai?.. 

— Užgesink iš savo krūtinės besiveržiantį ugningą srautą, 
Asopai, ir žodžius, kuriuos jis neša, sulaikyk už dantų. Neiš- 
tark tų suspaustos širdies pagimdytų žodžių, bijok rūsčio, kurį 
gali sukelti tavo kalba. 

Asopui vėl susivaldžius, Sisifas tęsė: 

— Burnojimas mano rūmuose tau gali dar brangiau kainuoti 
nei bet kur kitur, Asopai. Todėl tvardykis ir nepradėk svaidy- 
tis keiksmais... Aš jų nenusipelniau. 

— Ką jūs žinote apie Aiginą? 

— Neseniai buvau ją sutikęs. 

— Kur? 

— Čia, visai netoli Epyro, šalimais stūksančiose kalvose. Bu- 
vau pasivaikščioti su savo šunimi Ipsu, nepailstančiu pėdse- 
kiu. Mes dažnai eidavome kartu į laukus, kai galėdavau trum- 
pai atitrūkti nuo savo rūpesčių rūmuose. 

— Kodėl kalbate būtuoju laiku? 

— Todėl, kad Ipsas žuvo tą dieną, kai susipažinau su tavo 
dukterimi. 

— Aiginai patinka gyvūnai, gal net labiau nei Žmonės, ir jei ji 
matė, kaip nugaišo jūsų šuo, jai turėjo būti skaudu. 

— Taip, Ipsui išleidus paskutinį kvapą, ji iškart pribėgo... 

— Bet ką ji veikė viena tuose laukuose? 

— Ji buvo ne viena... 

Asopas užsimerkė, užgniauždamas nuoskaudą, ir nuleido 
galvą. Paskui vėl ją pakėlė, pažvelgė į savo pašnekovą sudrė- 
kusiomis akimis ir, kiek patylėjęs, tarė: 

— Tai vis tas pats didikas, kuris ją mergina prieš mano valią. 

— Tai buvo ne vyras.. 

— Ką jūs norite pasakyti? 

— Žmogiška būtybė neįgauna buliaus pavidalo... 

Sutrikęs Asopas pradėjo mikčioti tarytum spėliodamas, ką 
tai galėtų reikšti. 

— Bulius... Bulius? Nieko nesuprantu... Ką gi galėjo veikti 
su buliumi? Paprastai tokie galvijai jai kelia siaubą... Aigina 
yra veikiau Eolo draugė, ji mėgsta viską, kas kyla į dangų... jai 
kur kas labiau patinka stambūs didingi paukščiai... 

— Pavyzdžiui, ereliai? 

— Taip, ereliai... Būdama maža ji valandų valandas žiūrėda- 
vo, kaip jie sklando... ją žavi lengvumas... visa, kas sunku, dram- 
blota, ją atstumia... Aigina pati panaši į paukštelį, kai šoka... 

— Tikrai, šokdama ji užsimiršta ir juda nepaprastai grakščiai. 

— Vadinasi, ji jums šoko? 

— Ne, ne man. Man matant. 

— Viena? 

— Taip. 

— Valdove Sisifai, kodėl mėgini mano kantrybę? Greičiau 
viską paaiškink arba leisk man eiti savo keliais! 

Pyktis užliejo Asopo veidą. Jis visas net drebėjo iš įsiūčio. 

— Ar taip tu tramdai savo jausmus? 

— O kas kaltas? Atsivedate mane į savo rūmus teigdamas, 
kad turite ką pasakyti apie mano dukterį, bet nuo to laiko, kai 
esame kartu, aš, galima sakyti, nieko nesužinojau! Jau gal ver- 
čiau paliksiu jūsų miestą ir eisiu ieškoti toliau... 

Sisifas luktelėjo prieš tęsdamas pokalbį, leisdamas pašne- 
kovui atvėsti ir siekdamas atgauti jo pasitikėjimą. 

— Tik aš žinau Aiginos dingimą gaubiančią paslaptį ir tik aš 
tau galiu ją atskleisti. 

Asopas suklusęs pažiūrėjo į šį valdovą, tokį nepanašų į kitus 
karalius, ryžtingesnį ir ne tokį pasipūtusį, kurio pasitikėjimu 
dvelkiančiame išdidžiame ir atidžiame žvilgsnyje neatsispin- 
dėjo jokia suktybė. Tačiau Asopas iš nuogirdų žinojo, kad gud- 
rumas — kai kurie tai vadino klasta - buvo garsus šio iš dievų 
kilusio žmogaus bruožas. 

— Ko jūs norite mainais? 

— Tavo pagalbos. 

— Kaip galėčiau jums padėti? 

— Pademonstruodamas savo meną, jei tu - tas, kurį manau 
esant, ir jei gandai apie tavo gebėjimus nėra perdėti. 

— Valdove Sisifai, prieš jus stovi Asopas, vargšas žmogelis, 
paprastas mirtingasis, senas, pavargęs, netekęs brangiausio sa- 
vo turto ir pasiruošęs padaryti viską, kad tik jį atgautų. Jus, 
matyt, suklaidino... 

— Argi tu nesi virgulininkas? 

— Kažkada buvau... 

— Argi ne tu, vien tik mostelėjęs lazdele, įsakai ištrykšti fon- 
tanams? Argi, vos tau pasirodžius, neišsiveržia į žemės pavir- 
šių stebuklingas vanduo? 

Asopo veidą užliejo liūdesys, ir iš akių ištryško ašaros. 

— O kai tu verki, Asopai, argi tai ne tos pačios lazdelės, ku- 
rią turi savyje, darbas? 

— Ilgai, 01 kaip ilgai mano lazdyno lazdelės niekam nepri- 
reikė... 

— Noriu, kad ji atgytų tavo rankoje. Tu valdovas, Asopai, ir 
visame Peloponese, kurį ką tik iškeikei, nėra tau lygių. Visur — 
miestuose, kaimuose, miškuose — kiekvienas Žino apie tavo 
vandeningąją dvasią. 

— Bet kam kalbėti apie tą praeitį? 

— Tam, kad ją prikeltų naujas didingas įvykis! 

— Koks? 

— Ant Akrokorinto trykštantis šaltinis. 

— Tai neįmanoma. 

— Ir kodėl gi ne? 

Asopas dvejojo. Iš tikrųjų jis atsakė spontaniškai, visai ne- 
pagalvojęs, ir dabar ieškojo tinkamo motyvo. Bet Sisifas ne- 
leido jam ilgai mąstyti. 

— Ar yra pasaulyje virgulininkas, talentingesnis už tave? Ar 

yra bent vienas, kuris įgudimu galėtų su tavimi lygintis? Ar 
tavo gebėjimas netarnauja pavyzdžiu? Patikėk manimi, Aso- 
pai, jei po mūsų kalva tyliai sruvena požeminės upės, jos pa- 
klus menkiausiam tavo judesiui. Ornitionas ir Tersandras ne- 
labai klydo, kai šioje pačioje menėje per vakarienę sakė, kad 
tavyje slypi upių dvasia. 

— Ojei aš atsisakysiu? 

— Tu neturi pasirinkimo. 

— Tokia ir yra tavo pasiūlymo kaina? 

— Tu nori sužinoti savo dukters likimą, ir aš galiu atskleisti jos 
siaubingą paslaptį, nepaisant mirtino pavojaus, kuris man dėl 
to gresia. Už tai turi man įsipareigoti, turi pažadėti, kad ant 
Akrokorinto kalvos ištrykš sraunus gaivaus vandens šaltinis. 

— Aš nieko negaliu užtikrinti, tik pažadėti, kad ieškosiu. 

— Čionykštė patarlė sako: „Jei Asopas ieško, tai randa“. 

Abu vyrai įdėmiai pažvelgė vienas į kitą, tarytum kiekvie- 
nas būtų mėginęs įvertinti, ar kitas yra garbingas priešininkas. 
Šią tylos valandėlę nutraukė Aiginos tėvas: 

— Pasakykite, kas atsitiko mano dukrai! 

— Pirmiausia rask šaltinį! 

Asopas išpūtė krūtinę, staiga išsitiesė it šventyklos kolona 
ir davė žodį, kad tai padarys. Sisifas, širdyje pajutęs palengvė- 
jimą, atsipūtė ir atsisėdo. Pasiūlęs Asopui padaryti tą patį, jis 
sukryžiavo rankas, pasirėmė ant apvalaus vienakojo staliuko, 
stovėjusio tarp jų, ir, tarytum kalbėtų su pasitikėjimo vertu 
draugu, lėtai prabilo: 

— Turi labai gražią ir nepaprastai grakščią dukterį. Jos bū- 
das taip pat ne iš paprastųjų. Dabar matau, iš ko paveldėjo. 
Aigina kreipėsi į mane kaip lygi į lygų, nepabūgusi tokiu neat- 
sargiu poelgiu užsitraukti mano nemalonės. Bet ji labai pa- 
traukli, ir aš tiesiog negalėjau supykti. Ji greitai nuslopino sa- 
vo baimę išvydusi Ipsą ir geriau nei bet koks karys apsigynė 
nuo mano žodinių atakų. Kaip jau sakiau, ją lydėjo bulius. Jis 

buvo milžiniškas, nenusakomo dydžio. Ir pasirodė ne iš karto, 
slėpėsi už stambios uolos, bet kai pradėjau kalbėtis su tavo 
dukterimi, išlindo. Man pasirodė, kad jis norėjo mane įbau- 
ginti, kad liaučiausi bendravęs su ta, kurią jis saugo. O Aigina 
atrodė paklūstanti tam gyvuliui, savo elgesiu primenančiam 
žmogų. Beje, kai pasiūliau jai pasisvečiuoti čia, Epyre, ir atsi- 
vesti jį kartu, ji griežtai atsisakė po to, kai bulius piktai sumy- 
kė tarytum pareikšdamas, jog nesutinka. Paskui jie pasuko pa- 
krantės link. Aš, kiek galėdamas atsargiau, nusekiau iš pas- 
kos. Ir nedidelėje giraitėje išgirdau jų dejones. Jie mylėjosi, 
Asopai... 

Senis pašoko lyg nuplikytas, pasipiktinęs išpūtė krūtinę ir 
užsimojo vožti Sisifui. Šis nuleido balsą. 

— Aš nekaltinu tavo dukters. Tik pasakoju, kokiomis aplin- 
kybėmis ji buvo pagrobta. 

Apstulbęs Asopas krito į kėdę dar greičiau, nei, pagautas 
pykčio, buvo iš jos pašokęs. Paskui prislėgtu balsu paklausė: 

— Pagrobta? 

— Deja, taip, apžavėta jėgos, kuriai neįmanoma pasipriešin- 
ti. Iš pradžių maniau, kad ji globoja tą milžinišką bulių, bet 
greitai supratau, kad ne: paklūsta kažkokiai valdingai galiai. 
Perpykęs, kad jam sutrukdėme, nors, tiesą sakant, netyčia, įsi- 
kišome į jo reikalus, tas Žvėris sutrypė mano šunį, 0 man pa- 
grasino nužvelgęs krauju pasruvusiomis akimis. Paskui jiedu 
su tavo dukra pradingo. Aš dar trumpai ten pasilikau. Kai vėl 
išvydau Aiginą, šįkart paskutiniame paplūdimyje prieš Epyro 
uostą, ji šoko. Nepamirštamas vaizdas. Neslėpsiu, kad jos su- 
kiniai aplink save pačią žadino man geismą... Tikėjausi netru- 
kus išvysti bulių, labiau susijaudinusį nei bet koks vyras. Bet 
nieko panašaus! Pasirodė didžiulis erelis. Jis prisiartino prie jos, 
kaip ir aš pats būčiau pasielgęs, kad pelnyčiau jos palankumą. 
Tuomet sugriebė kojomis jai už pečių, pakėlė, nė kiek neįdrės- 
kęs savo baisiais nagais, ir abu pradingo jūros platybėse. 

— Vargšelė Aigina! Ją pagrobė erelis, o prieš tai dar prievar- 
tavo bulius! 

— Nei bulius, nei erelis, Asopai, o, iš visko sprendžiant, pats 
Dzeusas. 

— Nutilkite! 

— Juk tu ne blogiau nei aš žinai, kad už šių abiejų gyvuliškų 
pavidalų slepiasi ta pati būtybė... 

— Nutilkite! 

— Tik Dzeusas gali įgauti tokių stulbinančių gyvūnų formas, 
Asopai. 

— Bet kodėl galingasis Dzeusas pagrobė mano švelniąją Ai- 
giną, mano brangiausiąją dukrelę? 

— Kad galėtų ja mėgautis, mano vargšas bičiuli, nes toks yra 
jo troškimas. 

— Nutilkite! Nutilkite! Nutilkite! 

— Dabar mus sieja susitarimas, Asopai. Kad jį patvirtintu- 
me, kartu paaukosime jautį, kurį visą įteiksime tavo pasirink- 
tiems dievams, nieko nepasilikdami sau, abipusio įsipareigoji- 
mo ženklan. Abu žiūrėsime, kaip jis dega, stovėsime petys į 
petį laukdami, kol ugnis visiškai jį praris. Už tai, kad rasi man 
šaltinį, aš taip pat turiu tau pasakyti viską, ką žinau. Manau, 
kad Dzeusas nusinešė tavo dukterį į kokią nors salą, kad galė- 
tų su ja mylėtis ir mėgautis jos gležnu ir patraukliu kūnu. 

— Ojei jūs klystate? 

— Negi tu norėtum manyti, kad Aigina atsiduoda tokiems 
pasibjaurėtiniems malonumams, kai gyvulys užima vyro vie- 
tą? Nagi, ryžtingasis Asopai, nenusigręžk nuo realybės, drįsk 
pažvelgti tiesai į akis! Leisk savo protui nugalėti pasišlykštėji- 
mą. Tai ne pirmoji tokia Dzeuso pergalė, ir tavo duktė šiame 
sąraše nebus paskutinė. Aigina jį sužavėjo, nes ji traukia ne 
tik dievus... gali manim patikėti! Kol mes su tavim kalbamės, 
ji galbūt glamonėja dievų valdovą ir šnabžda jam į ausį sal- 
džiausius meilės žodžius. Ak, mano mielasis Asopai, tu jau 


FRANCOIS RACHLINE aš SISIFAS 199 


atleisk, bet kaip aš norėčiau šią akimirką būti Dzeuso vieto- 
je... Pirmąkart gyvenime suprantu savo brolį Salmonėją, ku- 
ris iš kailio neriasi, kad būtų panašus į galingiausiąjį iš dievų. 
Keistas jausmas... 

Sisifas pradėjo kalbą griežtai, o baigė kone džiugiai, beveik 
pamiršęs savo pašnekovą. Šis staiga grubiai atstūmė savo krėslą 
ir skubiai išėjo iš menės, net neatsisveikinęs su rūmų šeimi- 
ninku. Sisifas norėjo jį sulaikyti, bet tamsoje nesimatė, kur jis 
pasuko, ir karalius nusprendė nebesivarginti. 

Kitą rytą nė vienas rūmininkas ničnieko negalėjo pasakyti 
apie Asopą. Tarnai, rūpinęsi svečių kambariais, nuo vakaro jo 
nebuvo matę. Vyriausiasis kambarių tvarkytojas patvirtino, kad 
svečias dingo, o jo lova net nebuvo paliesta. 

Sisifas tądien pasirodė namiškiams paniuręs ir užsidaręs. 
Su niekuo nesikalbėjo, ir buvo aišku, kad valdovas kažkuo ne- 
patenkintas. Tik karalienė galėjo mėginti įspėti jo apmaudo 
priežastį. Tokiomis valandėlėmis ji sugebėdavo išskaityti men- 
kiausią ženklą, subtiliausią smulkmeną, padedančią suprasti, 
kas kankina jos vyrą. Jai pakakdavo, niekuo neišsiduodant, 
stebėti savo vyrą ir kurį laiką neprasitarti apie tai, ką suvokė, 
o vėliau jis pats po truputį atskleisdavo paslaptį ir galiausiai 
atgaudavo įprastą nuotaiką. 

— Ką tik kalbėjausi su aukle, ji sakė, kad Halmas pirmąkart 
visą naktį išmiegojo ramiai. Tavo jauniausiasis sūnus taip sku- 
ba gyventi! Auga ne dienom, o valandom. 

Sisifas ir toliau tylėjo. Meropė suprato, kad turi atsargiai 
rinkti žodžius. 

— Ar prisimeni, koks pirmosiomis dienomis buvo Ornitio- 
nas? Toks judrus, kad aš net baiminausi dėl jo sveikatos. No- 
rėjo viską pačiupinėti, nebijojo ugnies, net buvo pasigriebęs 
peilį, kurį rūmų raikytojas pamiršo pasiimti po aukojimo. 
Kiek aš dėl jo prisibaiminau! Bet koks jis dabar protingas ir 
įžvalgus... 

Sisifas, paskendęs niūriose mintyse, beveik automatiškai 
atsakė nė nesuvokdamas, kad įsitraukia į žmonos pradėtą 
žaidimą: 

— Taip, Ornitionas primena nesutramdomą žirgą... Bet ko- 
dėl tu apie jį kalbi? 

— Lyginau jį su Halmu. Tiesą sakant, Ornitionas mane ste- 
bina. 

— Kodėl gi? 

— Vakar vakare jis labai susikaupęs klausėsi, kaip kalba tavo 
svečias. 

— Koks svečias? 

— Tas vyras, kuris sakė, kad jo vardas Asopas. Ar pastebėjai, 
kaip teisingai dėstė mintis tavo sūnus? 

— Kokias mintis? 

— Mielasis Sisifai, atrodo, kad tu manęs visai negirdi... 

— Aš galvoju, Merope... 

— Apie ką tu galvoji? Gal manai, kad Ornitioną reikėtų ki- 
taip auklėti? 

— Ne, visai ne. 

— Neslėpk nuo manęs, kas tave slegia. Juk aš tavo žmona ir 
Epyro karalienė. 

— Asopas man pažadėjo vieną dalyką, o paskui naktį pabė- 
go iš rūmų kaip koks vagis. 

— Gal jis kur nors netoliese... 

- Jei tas senis mane apgavo išpešdamas, ką norėjo sužinoti, 
ir jei sumanė nesilaikyti mūsų susitarimo, tai aš jį gerai pamo- 
kysiu. Jei reikės, nusivysiu iki pat Hado, bet nubausiu. 

— Sakai, sumanė nesilaikyti susitarimo? 

— Taip. 

— Ir tu manai, kad Asopas gali tave apmulkinti, tave, suma- 
niausią Ir gudriausią iš visų mirtingųjų? 

— Mano gebėjimui apgauti priešininką peno suteikia jo tiks- 
lai, Merope. Kai žmogus apsimeta nuoširdus, aš nuspėju jo 

kėslus, jam net neįtariant, ir tiesiog labai jo saugausi. Jei prie- 
šininkas nori priversti mane pasiklysti jo užmačių vingiuose, 
aš romiai seku iš paskos, kol jį patį išvarginu, o tada padarau 
galą vaidinimui, nepalikdamas jam jokios galimybės atsitraukti. 
Jei mane stengiasi apsupti ir įvilioti į spąstus tarytum elnią, aš 
ramiai leidžiu tai daryti, apsimetu užspeistu žvėreliu ir pasku- 
tinę akimirką netikėtai puolu. O jei koks gudruolis pasikėsina 
mane nužudyti, tai išvysta priešais save nuolankų žŽmogelį, ku- 
ris tetrokšta vieno - likti gyvas, ir tol maldauju pasigailėti, kol, 
užmigdęs jo budrumą, patį apdovanoju amžinuoju miegu. Bet 
Asopas mane išmušė iš vėžių. Nesuprantu, ko jis siekia. Ne- 
įžvelgiu jo tikslų! 

— Gal jis jų nė neturi? 

— Negali būti! Jo žodžiai tai banguoja it srauni, šniokščianti, 
per krantus besiliejanti upė, kurios niekas negali sustabdyti, 
tai srovena siauručiais vos įžvelgiamais upeliukais, kurie, at- 
rodo, tuoj pat išseks ir grįš į savo ištakas... 

— Kaipgi tvardytis nesugebančiam seniui galėtų pavykti tai, 
ko nepasiekė nė toks užkietėjęs sukčius kaip Autolykas? 

— Neleisiu, kad taip atsitiktų. 

— Gal pasakytum, koks jūsų susitarimas? 

Sisifas pažvelgė į žmoną gudriai šypsodamasis. 

— Štai ką norėjai sužinoti? 

— Visai ne, mielasis... 

— Būtų buvę daug paprasčiau taip ir paklausti. 

— "Tu juk nebūtum man atsakęs, Sisifai. 

Staiga rūmuose nuaidėjo kažkokie riksmai. Jie sklido iš gi- 
nekėjos. Moterų ir vaikų balsai maišėsi tarpusavyje ir artėda- 
mi vis garsėjo. Veikiai kambario durys atsidarė: įėjo Tersan- 
dras ir Ornitionas, lydimi trijų uždususių tarnaičių. Jaunesny- 
sis sūnus puolė prie tėvų ir įsikniaubė jiems į kelius. Nors ir 
įsiveržusios be leidimo, tarnaitės iš eilės nusilenkė karaliui ir 
karalienei. Paskui nedelsdama viena iš jų priėjo prie Ornitio- 

no ir čiupo jį už rankos. Berniukas ėmė gintis, vėl suriko ir 
muistydamasis išsilaisvino. Moteris vėl mėgino jį sugriebti, bet 
jis vikriai išsisukinėjo it koks Žvėriukas, ir jai teko nuleisti ran- 
kas. Tada ji drįso kreiptis tiesiai į Sisifą: 

— Karaliau, mūsų valdove, jūsų sūnūs nusipelnė bausmės. 

— Ar tau tai spręsti? 

— Žinoma, ne, jūsų didenybe. Bet jūs turite žinoti, kad jie 
blogai elgiasi. 

— Ką gi bloga jie daro? 

— Nutaikę progą čiumpa man už krūtų! 

Sisifo veide šmėkštelėjo šypsena. Paskui jis nužvelgė abu savo 
sūnus ir griežtai įsakė neliesti ginekėjoje patarnaujančių mo- 
terų krūtų be jų sutikimo. Meropė liepė išvesti berniukus ta- 
rusi, kad ji greitai ateis ir jiems teks pasikalbėti. 

Viskam aprimus, Sisifas nesusilaikė nepakomentavęs įvykio: 

— Sekdamas Ornitiono pavyzdžiu, Tersandras turėtų daug 
ko išmokti! 

Karalius užėjo Meropei už nugaros ir, prakišęs rankas pro 
pažastis, švelniai apglėbė jos krūtis. Paglamonėjęs putlią krū- 
tinę, jis pabučiavo karalienei į kaklą ir leido jai išsilaisvinti iš 
jo glėbio. Meropė grįžo prie pokalbio, kurį buvo nutraukęs 
berniukų pasirodymas. 

— Tu ruošeisi papasakoti apie savo sutartį su Asopu. 

Sisifas; pats būdamas geras strategas, įvertino žmonos ge- 
bėjimą pasiekti savo ir iškart visiškai natūraliai atsakė į jos 
klausimą. Šiaip ar taip, atsižvelgiant į šio susitarimo svarbą, ji 
turėjo tai Žinoti. 

— Jis pažadėjo rasti šaltinį Akrokorinto šlaite. Jei ištesės sa- 
vo pažadą, Ptolimeinas turės iki soties vandens darbininkams, 
ir mano marmuro bokštas pagaliau iškils kalvos viršūnėje. 

— Atėjus vasarai? 

— Taip. Bet ilgai laukti nebereikės. Mano architektas kuria 
naują akmenų kėlimo būdą. 

— Puiku... O ko iš tavęs už atlygį gali tikėtis Asopas? 

Sisifas atsakė ne iš karto. Ar tikrai reikėjo patenkinti Mero- 
pės smalsumą? Šis klausimas užklupo jį staiga tarytum vanagas, 
pasiruošęs išplėšti jo kepenis. Vien tik nuskambėjęs ore, jis jau 
draskė jam vidurius ir gildė širdį. Už dar neaišku ar ištrykšiantį 
šaltinį jis atskleidė tam nepažįstamam seniui jo dukters likimą, 
bet tik dabar įsisąmonino, kad jo atvirumas buvo susijęs toli 
gražu ne tik su nelaimingąja Aigina ir Asopu. Jis išdavė ne tik 
su tėvu ir jo dukterimi susijusią paslaptį, bet paties Dzeuso pa- 
slaptį. Umaus, žiauraus, neteisingo, nenuspėjamo Dzeuso. Ne- 
gailestingo, skaudžiai smogiančio, nežinia kada ir kokiais jaus- 
mais pratrūksiančio Dzeuso. Dzeuso, kuris pasistengs, kad Si- 
sifui tektų brangiai sumokėti. Už tai, kad atskleidė šio dievo 
piktadarystę, Sisifui grėsė Nemezidės - keršto deivės, į kurią jis 
pats ne kartą buvo kreipęsis maldose, nukreiptose prieš savo 
brolius - bausmė. Šiandien jis stoja prieš supykusių ant jo dievų 
sąjungą, kuriai vadovauja pats galingiausias ir pats pavojingiau- 
sias iš jų visų. Sisifas neabejojo, kad Dzeusas smogs tuomet, kai 
jis mažiausiai to tikėsis, nelauktai, ir pasistengs, kad smūgis bū- 
tų mirtinas. Žinoma, tam reikia ruoštis, bet ar verta, numatant, 
kas laukia, įpainioti ir savo žmoną? Viską atskleisti Meropei 
reikštų jai pačiai kelti pavojų, tačiau, kita vertus, tai leistų ge- 
riau paskirstyti jėgas būsimojoje kovoje. Jam juk prireiks žmo- 
nos pagalbos. Todėl vertėjo išsaugoti jos pasitikėjimą. 

— Asopas jau sužinojo iš manęs tai, ko jam reikėjo. 

— Girdėjau, jis išvaikščiojo visą Peloponesą ieškodamas sa- 
vo dukters. Negi bus ją radęs pas mus? 

— Mieloji Merope, tebūnie tau žinoma, kad aš savo akimis 
mačiau, kaip ją pagrobė Dzeusas. 

— Ir tu pasakei Asopui? 

— Taip. 

Paprastai rami Meropė staiga visa persimainė ir pratrūko, 
apimta pačių įvairiausių jausmų: 

— Juk šis tavo pasakymas užtrauks tau dievų rūstį, Sisifai... 
tavo poelgis mus, tavo sūnus ir mane, pasmerkia pražūčiai... 
mūsų rūmai bus sugriauti iki pamatų tarytum vargana trobe- 
lė... Epyras, kurį ruošeisi paversti didingu miestu, išnyks nuo 
žemės paviršiaus... 

Kalbėdama Meropė plūdo ašaromis. Virpantys žodžiai sun- 
kiai veržėsi jai iš krūtinės, o kai kuriuos taip ir užgniauždavo 
juos sukėlusi širdgėla. Sisifas apkabino žmoną, stengdamasis 
ją nuraminti. 

— Mieloji, tik aš išdaviau Dzeusą. Ir tik aš turėsiu už tai atsa- 
kyti, jei jis sužinos. O kol kas tik mes trys Žinome apie jo nusi- 
kaltimą. 

— Negali būti kalbos apie nusikaltimą, kai tai susiję su Dzeusu! 

— Nusikaltimas yra nusikaltimas... 

Meropė ir vėl ėmė karščiuotis. 

— Maldauju tave, Sisifai, nestok prieš galingąjį žaibais besi- 
svaidantį Dzeusą. Man jau dabar plyšta širdis pagalvojus, koks 
likimas teko nelaimingajai Aiginai. Hera, nesitverdama pavy- 
du, ją persekios ir mėgins nužudyti. Prisimink Ijo, apsaugoti ją 
norėjusio Dzeuso paverstą balta telyčia, ant kurios ji užsiundė 
bimbalą. Tas be perstojo ją gėlė ir galiausiai išvarė iš proto, 
kol ji pasiekė Egipto pakrantę... 

— Taip, aš Žinau... 

— O Semelė? Hera dar žiauriau pasielgė su šia Kadmo duk- 
terimi. Ji pasistengė, kad ši paprašytų savo dieviškojo meilu- 
Žio pasirodyti visame savo didybės spindesyje. 

— Taip, žinau, Merope... 

— Dzeusas mėgino ją atkalbėti, bet veltui. Jau kai graži mo- 
teris ko nors įsigeidžia, ji būtinai tai pasieks. Kai dievų valdo- 
vas nušvito visa savo galia, Semelė negalėjo atlaikyti jo dan- 
giškojo spindesio ir žuvo, sudegė žaibų liepsnose. 

— Žinau, Merope, žinau... 

— O Elara, tikra Orchomeno duktė? Norėdamas apsaugoti 
nuo Heros įsiūčio, Dzeusas turėjo ją paslėpti po žeme... 

— Sakau, kad visa tai žinau... Be to, tu čia kalbi apie Dzeuso 
meilužes, kurias jis stengėsi apsaugoti nuo savo žmonos... Kas 
atsitiko man - visai kas kita. 

— Ar tau neatrodo, kad tai dar blogiau? Net savo mylimųjų 
Dzeusas neįstengė apsaugoti, kad liktų gyvos, ir Heros įniršis 
galiausiai jas pribaigė. Jei jis sužinos, ką pasakei, jei jo akyse 
tapsi įskundėju, tegul taip pasielgusiu ir vienintelį kartą, jis tol 
tave persekios, kol nužudys. 

— Mieloji, pagaliau išgirdau teisingus žodžius. Trys žmonės, 
tiktai trys žmonės gali apie tai pasakyti Dzeusui: Asopas, tu ir 
aš. Dėl dviejų paskutinių neįsivaizduoju, kaip jie galėtų tai pa- 
daryti, nebent visiškai netektų proto. O štai Aiginos tėvas tik- 
rai galėtų pasielgti neatsargiai ir išduoti mane netgi pats to 
nenorėdamas. Bet kaip dabar jį rasti? Kaip užsitikrinti, kad jis 
tylėtų? Jis baisus plepys. Žodžiai liejasi iš jo lūpų tarytum srauni 
upė. Kai jis kalba, atrodo, kad girdi ir matai viena per kitą 
besiritančias nevaldomas putojančias bangas. 

— Surask jį, suimk jį, nužudyk jį. 

— Aš apie tai pagalvosiu. 

Nuskambėjus šiems žodžiams, karališkoji pora išsiskyrė. Me- 
ropė pasuko į ginekėją pasikalbėti su Tersandru ir Ornitionu 
apie tai, kas neseniai atsitiko. O Sisifas grįžo į savo darbo kam- 
barį ir liepė pakviesti Archelają. 

Senasis raštininkas atėjęs rado valdovą ant ėriuko odos per- 
gamento braižantį kažkokius ratus. Jis kurį laiką stebėjo kara- 
lių, o paskui kostelėjo, leisdamas suprasti, kad yra jau čia. Si- 
sifas atsisuko į jį. 

— Nemanyk, kad tavęs nelaukiau, Archelajau! Tik norėjau 
baigti šį eskizą. Pažiūrėk! Ką pasakysi"? 

— Valdove, teįžvelgiu gana vykusiai nupieštus apskritimus. 

— Taip, apskritimus, primenančius tavo epigramas... 

— Manosios mažesnės, jūsų didenybe, ir reiškia tik skaičius. 

— Taip taip, Archelajau, žinoma, skaičius, o ne ratus. 

Sisifas matė, kad raštininkas pažvelgė į jį klausiamai. 

— Nesijaudink, man visi namie. 

Abu vyrai nusišypsojo, bet Archelajas vis dar jautėsi truputį 
sutrikęs. 

— Aš galvojau, Archelajau, daug galvojau apie tai, ką nese- 
niai man pasakei. 

— Apie įrašus lentelėse"? 

— Būtent. 

— Ar galėčiau sužinoti, valdove, ką galiausiai sumanėte? 

— Kaip tik dėl to tave ir pasikviečiau. Tu man tvirtinai, kad 
ženklai, įrašyti lentelėse, išliko, joms išdegus per gaisrą? 

— Taip, valdove! 

— Ir manai, kad iš tos nelaimės galima turėti naudos? 

— Taip, garbusis Sisifai, jei tik mane tam paskatinsite ir su- 
teiksite savo leidimą. 

— Kalbėk! 

Iš nedidelio lininio maišelio Archelajas išsitraukė degto mo- 
lio lentelę. Ji buvo parudavusi, ir buvo galima įžiūrėti kažko- 
kius įrašus. Raštininkas ranka ją nuvalė ir ištiesė Sisifui. 

— Pažiūrėkite, valdove. Šis įrašas susijęs su avimis. Vienas iš 
mano padėjėjų neseniai surašė tai, ką jam papasakojo vienas 
jūsų piemuo. Dabar įrašo nenutrinsi, norint tai padaryti, rei- 
kia sudaužyti lentelę. 

— Ką nori pasakyti? 

— Ogi štai ką, valdove. Nuo šiol galėsite lentelėse aprašyti 
kokius tik norite įvykius ir išsaugoti jas taip ilgai, kiek tik jūsų 
širdis geis. 

- Kokiu tikslu? 

— Bet kokiu, valdove. Galėsite surašyti savo gydytojo recep- 
tus, savo vynuogių auginimo būdus, dievams paaukotus gyvu- 
lius, su kitais valdovais sudarytas sutartis, bokštą statančių dar- 
bininkų skaičių, ką čia dar... nežinau, ką tik panorėsite! 

— Suprantu, Archelajau... Ir tu mane gąsdini. 

— Kodėl? 

— Todėl, kad, įgyvendinus tavo sumanymą, šiuos dokumen- 
tus bus galima platinti. Ne vienam magės patekti į kambarį, 
kuriame bus sukrautos lentelės... 

— Kodėl gi? 

— Koks nors užmaršus ar duoto pažado nenorintis laikytis 
didikas gali užsimanyti panaikinti savo įsipareigojimo pėd- 
sakus! 

— Valdove, bet žodis brangesnis už molio lentelę! 

— Tuomet kam versti Žodį varžytis su moliu? 

— Kad jis būtų reikšmingas ne tik tam, kas jį ištaria. 

Sisifas pavartaliojo rankoje tą keistą daiktą, kurio ženklais 
išraižytas paviršius, jei tikėtum Archelajo žodžiais, aiškiai sky- 
rėsi nuo kitų įrašų. Pervedė pirštais per neįgudusia ranka pa- 
darytus išrantymus. Jie priminė kažkokias groteskiškas figū- 
ras. Kaip tokie ženklai galėtų reikšti Žinias, skirtas perduoti 
ne jam, valdovui, o kam nors kitam? Kas įrašyta lentelėse, bu- 
vo skirta jam, ir jis negalėjo įsivaizduoti, kad jomis dar kam 
nors galėtų būti leista naudotis. Tačiau Archelajo džiugiai pa- 
teikta idėja buvo verta dėmesio. Bet kokia nauda senajam raš- 
tininkui būtų 1š to, kad jo įrašais galėtų naudotis daugiau žmo- 
nių? Perleisti iš protėvių paveldėtą, jo pirmtakų įgytą teisę jam 
reikštų atsisakyti karaliaus suteiktos privilegijos. Niekas, iš- 
skyrus jį ir jo mokinius, negalėjo susipažinti su karališkąja ap- 
skaita, ir apie tai, kad šią išimtinę teisę pasisavintų kas nors 
kitas, negalėjo būti nė kalbos. 

Priėmęs sprendimą, Sisifas paskelbė jį raštininkui: 

— Sunaikink šią lentelę, Archelajau, ir laikyk giliai širdyje 
tai, ką man ką tik pasakei. Tegul pats Dzeusas nežino apie 
tavo išradimą, kol jo neatskleisi, o žmonės tebus atskirti nuo 
jo per amžius. Bet kai ateis laikas, aš duosiu įsakymą surašyti 
žodžius, kuriuos tau padiktuosiu, ir mes abu pasirūpinsime, 
kad jie išliktų užrašyti ilgai. 


12. 


Prabėgo kelios savaitės, ir rūmuose gyvenimo ritmas prisi- 
taikė prie trumpesnių dienų ir prie šaltesnio oro. Atėjo lai- 
kas atsidėti vėlyvo rudens ir žiemos darbams. Javai jau buvo 
suvežti, tad reikėjo sutvarkyti sandėlius, patikrinti rėčius, ku- 
riuose džiūvo vaisiai, taip pat ąsočius su vynu ar alyvuogė- 
mis. Kai kurios moterys, pačios kruopščiausios, labiausiai įgu- 
dusios, didžiąją dienos dalį skirdavo daug atidumo ir laiko 
reikalaujančiam darbui: krepšiams, krepšeliams ir įvairiems 
kitų namų apyvokos įrankiams iš vytelių pinti. Drabužiams, 
patalynei ir staltiesėms lopyti reikėjo kitų gabumų, įgytų ver- 
piant ir audžiant. Viena tarnaitė mokėjo taip dailiai austi ir 
adyti, kad buvo praminta Adytoja. Meropės pagyrimai taip 
pat prisidėjo prie pagarbos, kurią kartais ir juokais jai rodė 
kitos tarnaitės. Ant kablių, primenančių skerdienos kablius, 
pakabinti avikailiai, vėlikų ir dažytojų nuplikyti karštu van- 
deniu bei perplauti su pelenais, buvo ruošiami paskutinia- 
jam jų apdorojimo etapui. Jų plaukas ar augalinis pluoštas, 
suvilgytas alijošių ar rūgštynių sultimis, galiausiai prisiger- 
davo natūralių dažų, pagamintų iš purpurinės sraigės gleivių, 
šafranų, vilkdalgių ar geležingo molžemio ekstraktų. Jiems 
džiūvant, nuolat besiskiriantys įvairiausi kvapai erzino Orni- 

tioną, kuris vis pyko, kad reikia gi šitaip užsmardinti rūmus, 
ir dar prie pat jo kambario. 

Daugybė rūmuose dirbusių kalvių taip pat išnaudojo šį pa- 
lyginti ramų metų laiką ginklams taisyti, jiems galąsti ar at- 
kurti pusiausvyros tašką juos pagražinant, jei reikėdavo, nau- 
jais papuošimais. Išskyrus tuos, kurie savo pačių noru buvo 
pasirinkę dirbti šventykloje kaip kulto tarnai, daugumai bron- 
zos kalėjų už dienas, praleistas plušant valdovo rūmuose, bū- 
davo atsilyginama metalu. Kalviai, paprašyti pasilikti ilgesniam 
laikui, daugiausia dėl to, kad būtų užtikrinta ginklų kokybė, 
buvo griežtai atrinkti, nes Sisifas neleisdavo palikti blogai ap- 
dirbtų geležčių, nors jų ir pasitaikydavo. Jis nedvejodamas ga- 
lėjo užsimoti ir sužeisti amatininką prastu jo paties gaminiu. 

Įvairiam medžiui apdirbti (uosis - strėlėms, ąžuolas - veži- 
mams, alyvmedis - durims) meistrai taip pat būdavo kruopš- 
čiai atrenkami. Dauguma iš jų atvykdavo į rūmus tik atėjus 
žiemai, pasirodžius pirmajam šerkšnui, ir tarpusavyje rungėsi 
miklumu, atlikdami pačius kebliausius darbus - kai reikėdavo 
pakelti sijas, aptašyti įrėmintas sienų ar lubų dalis, aplyginti 
išdrožas. Tai buvo tinkamas metas pataisyti ir išorines sienas, 
kurias dažnai tekdavo iš dalies perstatyti, norint sulyginti ak- 
meninį, nedegtų plytų ar molinį paviršių, apgadintą nuo vėjo 
ar nuo jūros drėgme persigėrusio oro. Sienas reikėdavo tvir- 
tinti nuolat, geriausia prieš atšylant orams, kai vėl suirdavo iš 
dumblo ir šiaudų padaryta jungiamoji medžiaga. Kai dėl sie- 
nų iš trumpų rąstų, skyrusių kiekvieną rūmų aukštą, tai jas 
reikėdavo nuvalyti, aplyginti, kartais pašalinti viršutinį sluoksnį 
ir beveik visada iš naujo aplieti derva. Medinė rūmų vidaus 
apdaila, langų ir durų rėmai, lubos, stogas, architravai, laiptai, 
taip pat nuolat reikalavo kasmetinės priežiūros, bent jau sie- 
kiant apsaugoti juos nuo puvimo ir parazitų. 

Sisifo reikalavimu, vidutiniškai kartą per trejus metus bū- 
davo restauruojami sienų papuošimai. Kai meistrai kibdavo į 

darbą atnaujinti ornamentinių, geometrinių ar gyvūnus vaiZ- 
duojančių figūrų tiek rūmų išorėje, ant medinės sienų kampus 
sutvirtinančios apdailos, tiek viduje koridorius puošiančių gip- 
sinių, karalius stengdavosi pats sužiūrėti, kaip jiems sekasi. Jis 
smulkiai paaiškindavo darbininkams, ko iš jų tikisi, kartais netgi 
pats paimdavo į ranką mentę, kad parodytų, kaip ką nors da- 
ryti, ar sumaišydavo gipsą, kad paaiškėtų, kokio jis turėtų būti 
tirštumo. Visi turėjo griežčiausiai paisyti jo nurodymų. Išskir- 
tinis valdovo pomėgis tam tikriems baldams rūmų dirbtuvėse 
subūrė pačius geriausius, vienas už kitą išradingesnius ir na- 
gingesnius stalius, kurie kūrė nuostabiausias drabužių skry- 
nias, krėslus, apvalius vienakojus, trikojus ir žemus staliukus, 
suoliukus, minkštasuolius... Visi paties Sisifo daiktai turėjo 
būti pažymėti karaliaus ženklais. Vienas amatininkas pasiekė 
meistriškumo aukštumų graviruodamas padėklus, kuriuos vė- 
liau inkrustuodavo žydro stiklo mase, taip nepaprastai suža- 
vėdamas Meropę. Negalėdavai atsistebėti matydamas, kokie 
subtilūs ir kokie vienodi jo sudaryti ornamentai. 

Galiausiai visi įvairiems darbams vykdyti paskirti tarnauto- 
jai, nuo atsakingųjų už figas, už žemės vaisius, už vynų maišy- 
mą iki besirūpinančiojo medaus atsargomis ir šventųjų odų 
saugotojo, ištisas dienas atsiskaitinėjo rūmų tarnams, kurie vis- 
ką aprašinėjo, surašinėjo, tikrino, kontroliavo ir, kur buvę, kur 
nebuvę, jau, žiūrėk, vėl ko nors pareikalaudavo. 

Sisifas savo ruožtu prižiūrėjo tai, kas vyksta rūmuose, kuo 
užsiima jo valdytojai ir tarnai, siekdamas tiek žinoti visas smul- 
kmenas, tiek rodyti pavyzdį savo pavaldiniams. Dirbti, jo ma- 
nymu, buvo pirmoji pareiga to, kas skirsto darbus, ir buvimas 
šalia savo tarnų ir belaisvių, jo akimis žiūrint, buvo viena aki- 
vaizdžiausių karaliaus priedermių. Tačiau jis nemėgo likti už- 
sidaręs rūmuose. Tomis dienomis, kai siautė audra, lietus pla- 
kė rūmų sienas ir draskė langų angas dengiantį pergamentą, 
jis pyko jausdamasis įkalintas ir negalėdamas išeiti į laukus, 

kad apžiūrėtų savo vynuogyną ar paspartintų didžiąją citade- 
lės statybą. 

Todėl niekas nenustebo, kai valdovas paskelbė, jog rengia 
žygį prieš Azopą, dingusį be jokios žinios. Nebuvo žinoma, 
kodėl Sisifas nusprendė pakelti ranką prieš tą senį, bet tai, 
matyt, buvo neišvengiama. Vienas nenuovokus tarnas leido 
sau paklausti karaliaus, kuo gi jį supykdė upė. Klausimas reiš- 
kė, kad Sisifas, nors ir būdamas dieviškosios prigimties, nesu- 
geba įžvelgti skirtumo tarp žmogiškos būtybės ir gamtos reiš- 
kinio! Tarnas kaipmat buvo pakartas, ir jo kūnas nusviestas 
šunims. Visiems tapo aišku, kad Sisifas taps sukalbamesnis tik 
tada, kad bėglys bus sugautas. Užduotį sunkino ne tai, kad 
žmogus, kurį buvo ruošiamasi persekioti, būtų buvęs labai stip- 
rus, bet kad jis pasižymėjo ypatingu sugebėjimu pasprukti. Ras- 
ti vieną Žmogų visame Peloponese, o gal net ir užjo ribų, buvo 
nepalyginamai sunkiau, nei nugalėti Tėbus ar sužlugdyti ne- 
pagrįstas Megaros viltis! Jau buvo pradėta šnabždėtis, kas da- 
lyvaus šiame naujame žygyje, kai po rūmus pasklido gandas, 
bet toks neįtikėtinas, kad net pati Meropė nenorėjo jo priimti 
už gryną pinigą. Sisifas paprasčiausiai ruošėsi vienas vykti 
ieškoti to senio! 

Paklaususi vyro, ar tai, ką jai teko girdėti, yra tiesa, Meropė 
išgirdo dar keistesnį atsakymą: 

— Ne, aš vyksiu ne vienas. Išsivesiu Iyrą. 

— Tyrą? Bet kodėl? 

— Todėl, kad ji turi vykti iš Epyro ir gyventi ten, kur privalo 
gyventi! 

— Ji atvyko viena. Ar neturėtų pati ir grįžti į Elidę? 

— Ne apie tai kalba, Merope. Aš nusprendžiau ją palydėti, 
ne kad apsaugočiau, o kad užtikrinčiau jos išvykimą. 

— Ar Tyra žino, kad ją išvarai? 

— Ašjos neišvarau, bet noriu, kad ji paliktų rūmus. Nuo šiol 
jos buvimas man nebepriimtinas. 

— Nuo šiol? 

— Taip, per jos viešnagę aš turėjau stengtis būti malonus ir 
pakęsti, kad ji visur kaišioja savo nosį. Ji ne kartą klausinėjo 
mane apie Asopą ir dar tokia mina, tarytum laikytų jį kažko- 
kiu gelbėtoju ar gynėju... 

— Nesąmonė! 

— Taip, Merope, bet aš nenoriu, kad Salmonėjas ar Kretėjas 
sužinotų, kas dabar mane sieja su Dzeusu. 

— Negi bijai Iyros? 

— Ne, aš baiminuosi, kad nepasklistų naujienos, kurios, ei- 
damos iš lūpų į lūpas, neregėtai pasikeičia, ypač kai jas persa- 
ko patys paslaugiausi. O Iyra yra Salmonėjo duktė. Aš sau- 
gausi Salmonėjo kaip pikčiausios angies. 

— Duktė labai nuo jo skiriasi, Sisifai, tu pats pastebėjai. 

— Bet neprovokuokime refleksų. Prigimtis, įsišaknijusi gys- 
lose, tėviškajam kraujui paklūsta kur kas labiau nei valios įsa- 
kymams. 

— O... kada tu išvyksi? 

— Kai tik susitarsiu su Ptolimeinu. 

Architektas buvo primygtinai prašęs jį priimti sakydamas, 
kad reikalas labai svarbus. Sisifas su džiaugsmu jį pasitiko, kaip 
paprastai, savo darbo kambaryje. 

Senojo tarno akys tarytum žaižaravo džiaugsmo spinduliais, 
nedaug trūko, kad būtų nušvietusios visą kambarį. Po pažasti- 
mi jis laikė du vienodo dydžio pergamento ritinėlius. Pasisvei- 
kinęs su valdovu, jis padėjo juos ant stalo tarp džiovintų vaisių 
lėkštelės ir dviejų sidabrinių taurių, į kurias atėjęs tarnas pri- 
pylė vandeniu atskiesto vyno. Prieš pradėdamas pokalbį, Sisi- 
fas įdėmiai pažvelgė į architektą. Buvo aišku, kad karaliaus 
laukia gera žinia. 

— Klausau tavęs. 

Nieko netaręs, Ptolimeinas patraukė ant stalo stovėjusius 
daiktus ir išvyniojęs paklojo ant jo pirmąjį ritinėlį, kaip dary- 

davo kiekvienąkart, kai norėdavo išsamiai ar bendrais bruo- 
žais paaiškinti savo planą. Sisifas palinko prie pergamento. 
Jame buvo tik du piešiniai. Viename iš šono buvo atvaizduo- 
tas pilnaviduris ratas, be abejo, iš akmens, o kitame tas pats 
ratas figūravo gulsčias, truputį kilstelėtas. Pirmasis priminė 
vaiko piešinį. Antrasis, labiau pavykęs, kėlė susidomėjimą: per 
skritulio paviršių ėjo plati įpjova. 

— Kam reikalingas šitas griovelis? 

Prolimeinas šypsodamasis pažvelgė į karalių ir jau ruošėsi 
atsakyti, kai šis pats pateikė paaiškinimą: 

— Tam, kad jį būtų galima apjuosti virve... 

— Žinoma, valdove, žinoma! Taip lynai apjuosia visą diską. 

— Suprantu, Ptolimeinai, bet kam skirtas šis prietaisas? 

Architektas išvyniojo antrąjį pergamentą, užklojo juo pir- 
mąjį ir abiem rankom prispaudė iš šonų. Šiame eskize buvo 
matyti tas pats ratas, bet jau konkrečioje situacijoje. Jis buvo 
pritvirtintas — tarsi prilipdytas — ant stataus šlaito. Iš abiejų jo 
pusių buvo nukarę kanapinio lyno galai, kur kabėjo du vieno- 
di marmuro blokai. Pakėlęs vieną ranką, Ptolimeinas tarytum 
paėmė vieną iš tų blokų ir „pakilnojo“ aukštyn žemyn. Sisifas 
žodžiu išreiškė jo mintį: 

— Vienas blokas kyla, antrasis leidžiasi. Suprantu, bet kas iš to"? 

— Valdove, tai reiškia, kad mes įveikėme Akrokorintą! No- 
rint užkelti statybines medžiagas, dabar pakaks tik pakabinti 
lyno galuose du vienodus blokus, kad būtų išlaikyta pusiau- 
svyra. Ir šiam darbui reikės visai nedaug žmonių, nes abu blo- 
kai, taip sakant, panaikins vienas kito svorį! Kalno viršūnėje 
įtaisysime kelis tokius diskus su grioveliais, ir tereikės kelti 
blokus vieną po kito, traukiant už ilgų virvių. Prie kiekvieno 
lyno galo bus pritvirtinama po bloką, kuriuos darbininkai at- 
riš ir pririš atsižvelgiant į tai, ar jis atsidurs viršuje, ar apačioje. 

Sukaupęs visą dėmesį, Sisifas pasižiūrėjo į brėžinį ir prita- 
riamai palingavo galva. Tačiau kažkas vis dėlto jam kliuvo. 

— Marmuro blokas viršuje ir atitinkamo svorio akmens lui- 
tas apačioje? 

— Taip, valdove... 

— Jeigu naudosimės tavo siūlomu įrenginiu, turėsime kalvo- 
je iš uolos iškalti begalę akmens luitų, kurie būtų atsvara. Ar 
verta taip sudarkyti Akrokorintą, kad pastatytum bokštą? 

Ptolimeinas nužvelgė valdovą žvilgsniu, kuriame meilė bu- 
vo sumišusi su pagarba. 

— Negaliu atsistebėti jūsų nuovokumu, valdove. Jūs rmnąs- 
tote teisingai. Bet aš radau labai paprastą išeitį. Vieną ratą 
paskirsime atsvaros svoriui kelti: kai marmuro blokas bus pa- 
siekęs aikštelę kalvos viršūnėje ir gulės, laukdamas būsimos 
statybos, beliks užkelti rankomis atsvarą. Taigi kalno viršū- 
nėje nuolat turėsime pakankamai akmenų, kad galėtume tęsti 
darbą. 

— Užkelti rankomis? 

— Taip, valdove. Užuot naudoję atsvarai akmens luitus, savo 
svoriu prilygstančius marmuro blokams, prikrausime į tinklą 
dešimt kartų lengvesnių akmenų už tą masę, kurią reikia pa- 
kelti į kalno viršūnę. Taigi bus daug lengviau užkelti juos po 
vieną, atskirai, kad būtų galima panaudoti dar kartą. Tam pa- 
kaks vieno žmogaus! Be to, galėsime sudaryti atsvaras, kurios 
labiau atitiktų skirtingų blokų svorį, nes turimą medžiagą skirs- 
tysime kaip tik norėsime: į tinklą galima įdėti ir vieną akmenį, 
ir dešimt! 

Sisifas, sužavėtas šios dievo protui prilygstančios gudrybės, 
nepratarė nė žodžio. Paskui, nors ir retai taip atvirai reikšda- 
vo jausmus, apsikabino Ptolimeiną ir paplekšnojo jam per pe- 
tį, paliudydamas savo pasitenkinimą. Ptolimeinas neišdrįso at- 
silyginti tuo pačiu. Pirmajai susijaudinimo bangai atslūgus, abu 
vyrai, tebesilaikydami už dilbių, pratrūko dalytis džiaugsmu. 

— Ptolimeinai, tu nuostabiai paprastai išsprendei mus kan- 
kinusį uždavinį. Sveikinu! Kaip aš džiaugiuosi! Bet sakyk, kaip 
tau šovė į galvą tokia nepaprasta mintis? 

— Kaip visada, valdove, savaime, ir kai galvojau apie visai ką 
kita. Iki šiol, kai mąstydavau, kaip galima būtų užkelti jūsų bokšto 
blokus į Akrokorinto viršūnę, vis susidurdavau su jums žino- 
mais sunkumais. Žlugę paskutinieji bandymai nors ir nepriver- 
tė manęs nuleisti rankų, bet gerokai prislėgė. Apjuosti blokus 
lankais ir ridenti juos kaip rąstus man atrodė gera išeitis. Tačiau 
jūs ir pats-matėte, kaip tikrovė skyrėsi nuo plano. Pasiekėme tik 
tiek, kad darbininkai nebematė prasmės dirbti. Dauguma jų 
skundėsi, kad mūsų sumanymas absurdiškas, ir, matydami, kaip 
vargais negalais į viršūnę užridenti blokai krinta žemyn ir viską 
traiško savo kelyje, žmonės galiausiai ėmė niršti. Priverstinis 
poilsis, kuriam su Dzeuso pagalba - ir jums leidus, valdove, — 
turėjau atsidėti, žinoma, atgaivino mano vaizduotę. Vieną nak- 
tį, kai labai gerai miegojau, nors ir buvau trumpai porą kartų 
prabudęs, man šovė į galvą mintis apie ratą, kurį juostų virvė. 
Man pasirodė, kad, užuot ridenus žeme, jį būtų galima panau- 
doti kaip atramos priemonę. Iš pradžių abejojau, ar toks įrengi- 
nys gerai veiks. Bet paskui, išbandęs... 

— Tu jau išbandei jį? 

— Taip, valdove, visai pamiršau jums pasakyti. Išbandžiau 
vienas su žymiai lengvesniais akmenimis nei tie, kuriuos turė- 
sime kelti. 

— Ir koks buvo rezultatas? 

— Įtikinamas, valdove. Ką ten įtikinamas - akivaizdus. 

Sisifas pasižiūrėjo pro langą. Diena ėjo vakarop. Trūko lai- 
ko, kad būtų galima išmėginti Ptolimeino išgirtą metodą, bet 
karalius nė už ką nenorėjo išeiti iš rūmų jo neišbandęs. Sena- 
sis architektas suprato turėsiąs pareikalauti akmentašių, kad 
rytojaus dienai iš pat ankstyvo ryto būtų paruoštos reikiamas 
medžiagas, nors tektų dirbti pernakt. Valdovas atidėjo savo 
išvykimą su dukterėčia. 

Išaušus didelis akmeninis ratas, pakrautas į mulo traukia- 
mą vežimą, jau laukė Sisifo ir Ptolimeino. Jį aptašę meistrai 

stovėjo iš abiejų vežimo pusių tarytum šventyklos sargai. Se- 
nasis architektas ranka perbraukė per griovelį ir, paklausęs 
akmentašių, kuo jie lygino paviršių, išgirdo, kad po ranka pa- 
sitaikiusiu brūžekliu. Likę nedideli nelygumai galėjo įplėšti vir- 
vę ir sukelti pavojų šiai nutrūkti. Ptolimeinas pareiškė, kad 
ateityje griovelių paviršius turės būti kaip galima lygesnis. Šiam 
pirmajam bandymui daugmaž pakaks ir to, ypač jei paviršius, 
su kuriuo liesis virvė, bus pateptas aliejumi, bet vėliau reikės 
pašalinti menkiausius išsikišimus, mažiausius nelygumus. 

Sisifas su Ptolimeinu, lydimi nedidelio būrelio darbininkų, 
patraukė Akrokorinto link. Užlipusi į tą kalno vietą, kur, atsi- 
žvelgiant į paskirtį, buvo tvarkingai sukrauti marmuro blokai, 
grupelė persiskyrė. Viena jos dalis, vadovaujama paties Sisifo, 
liko ten pat, o kita, su Ptolimeinu priešakyje, užkopė į pasi- 
rinktą tinkamą vietą, kur jau laukė du didžiuliai iš uolos išsiki- 
šę grubiai aptašyti akmenys. Senasis architektas pamanė, kad 
iki šiol viskas klostosi neblogai. Galbūt šį kartą dievai apsigal- 
vos ir bus palankesni įgyvendinant šį sumanymą. 

Vyrai ėmėsi tvirtinti skritulį: laikydami statmenai, įspraudė 
jį tarp dviejų paruoštų akmenų. Į matomą griovelio dalį, pa- 
teptą aliejumi, buvo padėta darbininkų išvyniota virvė. Vie- 
nas jų nusileido prie žemiau likusios grupelės. Prie virvių galų 
buvo pririšti du panašaus dydžio svarmenys: vienas - marmu- 
ro blokas, kurį reikėjo pakelti, o kitas — sudarytas iš dešimties 
vietoje aptašytų didžiulių akmenų, turėjusių atitinkamai leis- 
tis žemyn. Vyrai sustojo palei virvių judėjimo liniją, kad užtik- 
rintų įrenginio veikimo stabilumą. Šlaito nuolaidumas vertė 
nuogąstauti, kad bandymą atlikti bus pavojinga, bet žole ap- 
augęs gana lygus ir kone slidus žemės paviršius galiausiai net- 
gi padėjo judėti akmens luitams. Viskas sekėsi kaip sviestu pa- 
tepta. Kai marmuro blokas užkilo į kalvos viršūnę, iš akmenų 
sudaryta jo atsvara buvo pasitikta apačioje. Abu buvo vienu 
metu atrišti ir apsikeista vaidmenimis: iš viršaus ėmė leistis 

antrasis tinklas, prikrautas tokių pat akmenų kaip ir pirmasis, 
o į kalną pradėjo kilti kitas marmuro blokas. Akmenys vienas 
po kito buvo užkelti į viršų ir vėl panaudoti kaip atsvara. Ope- 
raciją pavyko sėkmingai pakartoti bent keletą kartų. 

Iš visko sprendžiant, metodas tiko, net jei, pasak Ptolimei- 
no, buvo galima dar labiau sumažinti trintį. Jis numatė, kad 
Išilgai abiejų kėlimo linijų reikės nutiesti du takus, gulsčiai iš- 
klotus trumpais rąstais. Tokie savotiški čiuožimo takai leistų 
užkelti marmuro blokus jų nepažeidžiant. Architektas davė 
įsakymą savo padėjėjui ir pareikalavo, kad takus būtų pradėta 
tiesti kaip galima greičiau. Paskui nuėjo prie Sisifo. 

Karalius neslėpė savo pasitenkinimo. Jis glostė akropolį 
žvilgsniu, kuriame atsispindėjo ir meilė šiai vietovei, ir išdidu- 
mas, nujaučiant galimą pergalę. Valdovas dar kartą pasveiki- 
no Ptolimeiną ir paklausė, kiek laiko truks statybinės medžia- 
gos kėlimo darbai. 

— Valdove, mes pradėsime šiandien pat, ir darbuosis visi pa- 
samdyti žmonės. Bet lieka neišspręstas dar vienas svarbus da- 
lykas, kurį ne kartą esu jums minėjęs. 

— Vanduo? 

— Taip, jūsų didenybe, vanduo. Pirminė jėga, mano kūrybą 
maitinanti versmė. 

— Šis klausimas jau išspręstas. 

— Valdove, bet aš nematau jokių permainų... 

— Kantrybės. Greitai kalno papėdėje trykš sraunus tyro van- 
dens šaltinis, ir tavo darbo rankų armija galės iš jo semtis van- 
dens tiek, kiek tik širdis geis. 

Ptolimeinas nesiryžo klausti, kiek tai realu. Valdovo žodžiui 
jis teikė daugiau svarbos nei savo abejonėms ir suprasdamas, 
kad dabar Sisifas grįš į rūmus, jis pagarbiai nusilenkė. 

Grįžęs namo, valdovas pastebėjo nedideliame kiemelyje, ku- 
riame buvo auginami kvepalams gaminti augalai, savo vyriau- 
siąjį sūnų kalbantis su Tyra. Sisifas pasistengė likti nemato- 


218 FRANCOIS RACHLINE aš SISIFAS 


mas, pasislėpė už kolonos ir išgirdo jų pokalbio pabaigą, ku- 
rio pradžią nesunku buvo nuspėti. 

— Mieloji Tyra, tėvas nori, kad tu išvyktum. Kad tu žinotum, 
kaip aš dėl to liūdžiu. 

— Glaukai, mano drauge, mano pusbroli, tavo tėvui reikėtų 
tokios dukters kaip aš. Jis turi keturis sūnus, bet jo šeimoje 
trūksta moteriškojo prado. Dievai toli gražu ne taip sumaniai 
valdo pasaulį, kaip sakoma. Salmonėjas, mano tėvas, teturi 
vieną dukrą, bet ir tą persekioja. 

— Saugokis jo, Tyra, ir tų, kurie jį myli. 

— Tik pažiūrėk į mano rankas, pečius ir nugarą... 

"Iyra apnuogino savo krūtinę. Ant jos buvo matyti smūgių 
žymės. Glaukas pasižiūrėjo į mėlynes ir, sukandęs dantis, pa- 
purtė galvą iš pykčio. Jaunoji moteris suėmė jo veidą ranko- 
mis ir ramindama paglostė galvą. Valandėlę jie taip sėdėjo ta- 
rytum du įsimylėjėliai, kurie netrukus pradės mylėtis. Paskui 
ėmė bučiuotis. Jis spaudė Iyrą savo glėbyje, o ši nesiliovė jo 
glosčiusi, bet vis karštligiškiau. Glaukas atsiklaupė priešais ją. 
Jo galva jau slinko žemyn, tarp Iyros kojų, kai staiga pasirodė 
Sisifas. Jie iškart atsitraukė vienas nuo kito, Glaukas - pašok- 
damas, o Tyra - taisydamasi tuniką. 

— Na, vaikučiai, kaip laikotės? 

Stojo nejauki tyla, paskui Tyra paaiškino Sisifui, nors šis jos 
to neklausė: | 

— Aš atėjau atsisveikinti su Glauku. 

Šis stovėjo it sustabarėjęs, žinoma, dar apimtas nepaten- 
kinto geismo. Tyra vėl paglostė jam galvą ir švelniai pabučia- 
vo. Jis leido jai daryti. ką nori, tarytum būtų užhipnotizuotas. 
"yra priėjo prie dėdės ir jie abu pranyko į megarą vedančiuo- 
se rūmų koridoriuose. 

Per paskutinius porą susėdimų prie stalo rūmuose nebuvo 
kitos kalbos, kaip tik apie tai, kad Tyra grįš namo, ir apie tai, 
kokiu keliu važiuos. Sisifas nematė prasmės kištis į tuos po- 

kalbius, nes žinojo, kad savo kelio maršrutą paskutinę akimir- 
ką pasirinks pats. 

Kitą rytą kinkymo kieme du arklininkai jau buvo paruošę 
vežimą. Pakinkyti du širmi obuolmušiai kelionės žirgai aiškiai 
liudijo, kad tai didiko vežimas, ir drauge rodė šeimininko no- 
rą likti nepastebėtam, kone nematomam. Sisifas pats paėmė į 
rankas vadeles ir pasisodino "Iyrą sau iš dešinės. Paskui, sausai 
pliaukštelėjęs botagu, išvažiavo iš rūmų. 

Iš pradžių dėdė ir dukterėčia kurį laiką nesikalbėjo. Kiek- 
vienas žiūrėjo į pro akis slenkantį peizažą. Tuo metų laiku ąžuo- 
lai, ant kurių tebesilaikė sudžiūvę lapai, buvo nuspalvinę visa 
niūroka ruda spalva. Dangus čia giedrijosi, čia vėl niaukėsi, 
tarytum būtų ieškojęs atspalvių savo paletėje, kad galėtų ge- 
riau prisitaikyti prie nuolat besikeičiančio oro. Vietomis nusi- 
driekę nukritusių lapų kilimai kantriai laukė, kol pūdami pa- 
virs natūralia trąša, atgaivinsiančia ilgai vandens stokojusią dir- 
vą. Ore kaupėsi drėgmė. 

Sisifui buvo puikiai pažįstami tie keisti kvapai, kutenantys 
nosį ir kažkuo primenantys gėlių kvapus. Sklindantys nuo pu- 
venų, jie sklaidosi vėjyje ir tarytum klajokliai ar keliaujantys 
jūrininkai niekur ilgiau neužsilieka. 

Po trijų valandų nenutrūkstamos kelionės ekipažas priva- 
žiavo upę ir netoli jos sustojo. Sisifas padėjo Iyrai išlipti ir, 
įsirėmęs rankomis į šonus, atsilošė atgal, kad atpalaiduotų nu- 
garą. Staiga jis sulaikė kvapą. Apimtas nenumaldomos išorėn 
besiveržiančios jėgos, jis griausmingai nusičiaudėjo. Vieną kar- 
tą, antrą, trečią... 

— Tegelbsti mane Dzeusas! 

Išsigandusi Tyra atšoko ir įsitikinusi, kad Sisifas liko gyvas 
po tokio audringo driokstelėjimo, pritarė dėdės žodžiams: 

— Jau maniau, kad neliksite gyvas! Krūtinė kilnojosi kaip 
ugnikalnis ir atrodė, kad dievo įpūsta dvasia paliks jus am- 
žiams... Tikrai, tegelbsti ir tesaugo jus Dzeusas! Tenenusi- 

neša su oru, kurį su tokia jėga išplėšia iš jūsų, tos dvasios, kuri 
palaiko mūsų gyvybę ir daro mus tuo, kas esame! 

Sisifas, nustebintas tokio susirūpinimo, nusišypsojo. 

— Nesijaudink, Dzeusas dar netrokšta mano mirties, O jei 
apsigalvotų, aš pasistengčiau sužlugdyti jo užmačias! 

Tyra žengtelėjo upės link ir, atsigręžusi į dėdę, paklausė, 
kaip ji vadinasi. Sisifas atsakė, kad tai Asopas — kaip ir tas 
senas garbingas žmogus, kurį ji buvo mačiusi rūmuose. Ji grį- 
žo prie Sisifo, atsisėdo šalia ir liūdnai paklausė: 

— Kodėl mane išvežate? 

— Norėdamas tau gero. 

— Negi jūs geriau už mane pačią žinote, kas man geriau? 

— Taip. 

— Ar ir tąkart, kai taip gerai mane „parėmėte“, taip pat gal- 
vojote apie tai, kas man geriau? 

— Aš turėjau savo priežasčių taip pasielgti. 

— Ar nenorėtumėte to pakartoti? 

— Ir vieno karto pakanka... 

— Kam pakanka? 

Sisifas nenorėjo atsakyti. Iyra nesiliovė klausinėjusi. 

— Kai tu pagimdysi, mieloji, nepamiršk, kad tavo vaikai - tai 
mano vaikai, nes mums besimylint į tave prasiskverbė mano 
dvasia, kuriai iš mano galvos persidavė mintis apie tai, kad... 

Kaip tik tą akimirką nuo upės atsklido kažkoks keistas gar- 
sas. Tai buvo duslus dundėjimas, kažkas visai neįprasta, girdė- 
josi, kaip traška medžių šakos ir rieda akmenys. 

Sisifas iškart pašoko ir riktelėjo. Puolė prie Tyros, griebė ją 
už juosmens, kiek galėdamas greičiau nulėkė prie artimiau- 
sios uolos ir už jos atsigulė. Bet buvo per vėlu. Ant jų jau ritosi 
milžiniška banga. Staiga atsidūrę tarp kelmų ir srovės išverstų 
medžių, jie stengėsi žūtbūt išsilaikyti vandens paviršiuje. Įsi- 
siautėjusi srovė užtvindė lauką, viską nušluodama savo kelyje. 
Vežimą su žirgais, kartą išmestą ant kranto, galiausiai prarijo 

putojantis sūkurys, Sisifui net nespėjus mėginti jų išgelbėti. 
Jis visomis išgalėmis stengėsi apsaugoti Tyrą ir, vengdamas su- 
sidūrimo su įvairiausiomis kliūtimis, slypinčiomis upėje, kuri 
lyg pašėlusi veržėsi iš savo krantų, stengėsi pasiekti tas vietas, 
kur buvo mažiau sūkurių ir todėl ne taip pavojinga. Nepaisant 
šių pastangų, jis vis susimušdavo, susižeisdavo, atsitrenkęs į 
aštrius daiktus, ir jautė, kaip per atviras žaizdas plūsta van- 
duo. Jo kūnas daugybėje vietų kraujavo. Sisifas prisiglaudė prie 
Iyros: ne vien stengdamasis ją apsaugoti nuo tikros mirties, 
bet ir dėl to, kad ji apalpo ir daugiau nebegalėjo už save kovo- 
ti. Jis laikė ją, pakišęs ranką po krūtine, ir stengėsi, kad jos 
galva nepanirtų į vandenį. Laisvąja ranka mėgino nustumti į 
šalį visokias aplink jį besisukančias nuolaužas. Sisifas pagal- 
vojo, kad geriausia bus ne priešintis šniokščiančiai srovei, O 
priešingai — pasiduoti jai ir laukti palankios progos, kad galė- 
tų iš jos ištrūkti ir išsivaduoti iš šio pragaro. 

Bangavimas po truputį rimo, bet srovė dar buvo labai stipri, 
o upė dar pernelyg išsiliejusi, kad būtų buvę galima galvoti 
apie išlipimą ant kranto. Sisifas nepaleido iš rankos Iyros, vis 
patikrindamas, ar ji tebekvėpuoja, ir, nuolat leisdamasis pa- 
sroviui žemyn, galiausiai pasiekė Asopo žiotis. Taip jie atplau- 
kė iki Epyro įlankos. 

Čia jie jau visai nesunkiai pasiekė krantą ir susirado ramią 
vietelę pasilsėti. Šoko ištikta, paklaikusi Tyra drebėjo visu kū- 
nu. Sisifas ją kaip mokėdamas ramino. Padėjusi galvą savo gel- 
bėtojui ant peties, ji nedrąsiai glostė jo krūtinę su pastirusiais 
nuo šalčio plaukais. Ji tyliai prakalbo, mėgindama atspėti pa- 
vojaus, kurio jiems ką tik pavyko išvengti, priežastį. 

— Tai dievai mane baudžia, o kartu ir jus... 

— Už ką gi? 

— Už kraujomaišą, galingasis Sisifai, ir už tai, ką jums jaučiu. 

— Tokie žmonių išdykavimai dievams rūpi mažiausiai, jie 1a- 
biau užsiėmę savo pačių meilės reikalais. 

Išgirdusi, kaip Sisifas vertina tai, kas tarp jų įvyko, Tyra pa- 
sijuto įskaudinta, bet neturėjo jėgų supykti ar įsižeisti. Ji dar 
labiau prisiglaudė prie dėdės ir, kiek patylėjusi, jau daug rim- 
čiau paklausė: 

— Gal jūs pats kuo nors užrūstinote dievus? 

Sisifas suirzo. Jei jis 17 gulėjo dabar šalia Tyros, kuo čia dėta 
meilė? Užmegzti šį trumpalaikį ryšį su dukterėčia jį paskatino 
žynys Epicharmas. Sisifas tikėjosi, kad iš šios sąjungos gims 
būsimi Salmonėjo žudikai, tad jaunoji moteris tebuvo prieš 
brolį nukreiptos Epyro karaliaus neapykantos įrankis. Tiesa, 
mylėdamasis su ja, jis patyrė nepaprastą malonumą, bet dėl to 
tikrai nepamiršo, ko siekia. Dabar svarbiausia buvo pasirū- 
pinti Tyra, kad ji grįžtų namo sveika ir padėtų išsipildyti pra- 
našystei. 

Iš tunikų bebuvo likę skutai, tad Sisifas, galima sakyti, nuo- 
gas šildė dukterėčią savo glėbyje. Ji pakartojo savo klausimą. 

— Mieloji dukterėčia, su dievais mane sieja daug kas, bet tai 
lieka mano asmeninis reikalas. Ir prašau daugiau apie tai ne- 
klausinėti. 

Likimas, kurį laiką žaidęs su šiomis dviem gyvybėmis, stai- 
ga pasisuko palankia išsigelbėjusiesiems linkme. Visai netoli 
nuo kranto, plaukdamas tiesiai į juos, pasirodė didelis gražus 
laivas su viena išskleista bure ir dviem eilėmis irkluotojų, su- 
sėdusių po penkis. Sisifas nustebo, kad tokiu metų laiku dar 
būna jūreivių, drįstančių leistis į atvirą jūrą, bet tik pasidžiau- 
gė, kad būna tokių narsuolių. 

Laivui priplaukus prie kranto, pirmagalyje stovėjęs kapito- 
nas kažką šūktelėjo, bet per vėją nesigirdėjo ką. Tada jis įsakė 
pakelti irklus ir taip pasveikino karalių. Sisifas suprato, kad 
susitiko su Epyro jūreiviais. 

Neilgai trukus Sisifas ir Tyra jau buvo laive, susisupo į šiltas 
linines antklodes ir, pasistiprinę džiovintais vaisiais ir avies pie- 
no sūriu, pasijuto kur kas žvalesni. Jūreiviai stebėjosi kara- 

liaus žaizdų gausa ir vienas per kitą patarinėjo, kaip geriau jas 
gydyti. Tačiau Sisifas griežtai nutraukė jų kalbas ir pareiškė 
norįs aptarti su kapitonu svarbiausią klausimą: reikėjo par- 
vežti Tyrą namo. 

— Kuo tu vardu? 

— Pelanksijas, valdove, vienas iš Korseso, jūsų laivyno vado, 
padėjėjų. 

— Gerai, Pelanksijau, paklausyk. Jei jau vis tiek plaukioji to- 
kį vėlyvą rudenį, tai gal sutiktum padėti savo karaliui įgyven- 
dinti vieną sumanymą? 

— Ką tik panorėsite, jūsų didenybe. Viską su džiaugsmu pa- 
darysiu kartu su savo vyrais, kurie taip pat didžiuosis galėda- 
mi jums pasitarnauti. 

— Puiku! Tuomet pirmiausia nuplukdyk mane į krantą, o pas- 
kui nugabensi mano dukterėčią Tyrą į Jolką pas mano brolį 
Kretėją. Turėsi plaukti pakrante ir aplenkti Peloponesą, įveik- 
ti bangų puolimus ir jūroje kylantį šaltį, o svarbiausia —- apsau- 
goti Tyrą ir nuvežti ją į reikiamą uostą. 

— Jūsų kilnybe, Pelanksiju galite pasitikėti. Prisiekiu savo 
gyvybe, kad atliksiu šią užduotį, kurią pavesdamas suteikėte 
man didelę garbę. Po kelių dienų jau būsime pasiekę savo ke- 
lionės tikslą, ir galite neabejoti, kad netrukus jūsų dukterėčia 
ramiai miegos jūsų brolio rūmuose. 

Prie žiočių išlipęs į krantą, Sisifas per sąsmauką patraukė 
keliu į Epyrą. Jis vilkėjo kažkokia tunika, kuria apsivilko Pe- 
lanksijo laive, ir nelabai tebuvo panašus į karalių. Iš toli, ant 
šlaito, jis pastebėjo liūtą, matyt, atklydusį iš šiaurės, kuris ilsė- 
josi netoli grobio likučių, kurių buvimo vietą žymėjo aukštai 
danguje ratus besukantys vanagai. Sisifas pasistengė neatkreip- 
ti į save dėmesio ir pasuko pajūrio takeliu, paskui nusprendė 
jį mesti ir patraukti Akrokorinto link, kad galėtų apeiti gražiąją 
kalvą. Tai buvo ir puiki proga pasižiūrėti, kaip vyksta kelio per 
sąsmauką tiesimo darbai, kuriems vadovauja Ptolimeinas. 

Po kelių valandų jis tikrai priėjo tiesiamo kelio pradžią: apie 
tai buvo galima spėti iš daugybės besimėtančių ant žemės ša- 
kų, tysančių nukirstų medžių, išmindžiotų tankumynų ir išrautų 
krūmų. Sisifas apvaikščiojo statybvietę, kurią tokiu metu dar- 
bininkai jau buvo palikę, o gal tiesiog trumpam išėję dirbti 
kitų darbų. Tik jo pasirodymu pasipiktinęs varnėnų pulkas pa- 
kilo ir nuskrido tarytum pūstelėjus nematomai jiems kelią nu- 
rodančiai jėgai. Matydamas, kiek jau pasistūmėta į priekį, Si- 
sifas pamanė, kad kelias, sujungsiantis abi jūras, tiksliau, jūrą 
ir Epyro įlanką, netrukus išvys dienos šviesą. 

Prieš pradedant temti Sisifas atsidūrė Akrokorinto papė- 
dėje, ten pat, kur su Ptolimeinu išbandė naująjį marmuro blo- 
kų kėlimo būdą. Jis pamatė, kaip per trumpą laiką buvo pasi- 
keitusi statybvietė. Ten, kur užvakar šlaitas tesudarė didžiulę 
kliūtį, dabar aukštyn stiepėsi du lygiagretūs takai, kone iki pat 
galo iškloti rąstais. Jis net mėgino ant vieno užlipti, bet greitai 
įsitikino, kad neįmanoma išlaikyti pusiausvyros ant šių slidžių 
sumaniai tarpusavyje sujungtų storų malkų. Paskui pastebėjo, 
kad iš abiejų takų kraštų išsikišę rąstų galai sudarė savotiškus 
laiptelius, ant kurių buvo galima lengvai stovėti ir valdyti ta- 
kais besileidžiančių ar kylančių akmenų judėjimą. Iš visko bu- 
vo matyti, kad blokus jau netrukus bus pradėta kelti, ir bokš- 
tas pagaliau iškils į dangų. 

Apžiūrinėjantį pradėtą statyti kėlimo įrenginį Sisifą staiga 
persmelkė keistas jausmas. Niekas geriau už jį nepažinojo šių 
apylinkių, bet jam pasigirdo kažkas neįprasta. Jis apsidairė ap- 
link. Nieko ypatinga nepastebėjo. Netoliese augančių pušų vir- 
šūnės ramiai siūbavo artėjant vakarui. Sisifas įsiklausė į tuos 
širdžiai brangius garsus, kurių muzika lydėjo jį nuo pat vaikys- 
tės. Visgi atrodė, tarsi į juos būtų įsiliejusi nauja melodija, ta- 
rytum kitas nedrąsus balsas būtų pradėjęs tyliai skambėti kar- 
tu. Tą garsą tegalėjo skleisti vienintelis dalykas pasaulyje. Taip, 
nebuvo jokios abejonės - tai buvo tekantis vanduo, ir tas čiur- 

lenimas, kurį jis iš pradžių vos įstengė išgirsti, dabar užplūdo 
visą jo sielą. Dabar jis nieko kita nebegirdėjo. 

Asopas ištesėjo duotą žodį. Už akmenimis nusėtos ir kreivų 
šaknų išvagotos nedidelės kalvelės, iš po dviejų stambių ak- 
menų, tryško gaivus šaltinis. Karalius priklaupė, nuvalė ran- 
komis Žemę ir su pasigėrėjimu žiūrėjo į guvią vandens srove- 
lę. Nusiplovė šaltinyje rankas ir laimingas atsigėrė vandens. 
Tikrove tapo ne tik žynio pranašystė, bet ir Glauko pajuoka- 
vimas: iš žemės gelmių išsiveržė fontanas, o iš Sisifo akių plū- 
do džiaugsmo ašaros. Paskui jis nusiprausė veidą ir pamanė, 
kad tai vis dėlto yra dievo ženklas. Todėl nusprendė pareikš- 
ti jam padėką, o grįžęs į rūmus surengti iškilmingą padėkos 
ceremoniją. 

Stovėdamas atsigręžęs į besileidžiančią saulę, Sisifas krei- 
pėsi į Poseidoną, kurio neaprėpiama karalystė plytėjo jam prie- 
šais akis. Saulės diskas ėmė nirti į staiga sustingusią jūrą, tary- 
tum pašiurpusią nuo artėjančio smūgio. Ryškūs atšvaitai dar 
kurį laiką mirguliavo vandens paviršiuje, nutiesdami ilgą ir pla- 
tų kelią į horizontą. Vakarop aprimusios gamtos tyloje nuskam- 
bėjo malda. 

— O Poseidone, didžiojo Dzeuso broli! Tu, kurio pyktis su- 
purto žemę, kurio audros praryja žmones ir niekais paverčia jų 
sumanymus! Tu, kurs gali kiekvieną akimirką sukelti jūras, nu- 
nešti kur tik nori laivus ir suskaldyti juos į šipulius, surinkti ban- 
gų purslus į debesis, parblokšti narsuolius, drįsusius vagoti tavo 
karalystę, pradėti spjaudytis ugnimi iš savo plačių žiočių, žemai 
lenkiuosi tau už man padovanotą tyrą šaltinio vandenį. 

Tuomet pasigirdo kažkieno balsas. Vienu metu Sisifui net 
pasirodė, kad jam atsiliepė pats Poseidonas. 

— Taip, jūsų šaltinio vanduo tyras, o ne sūrus, Epyro valdo- 
ve. Bet verčiau už tai padėkotumėte man! 

Sisifas atsigręžė pažiūrėti, kas gi už jo stovi. Ten buvo Aso- 
pas. Pašaipiai šypsodamasis, jis mėgavosi padarytu įspūdžiu. 

— Asopas!.. Koks įžūlumas! Kaip drįsti iš anksto neįspėjęs 
rodytis man akyse po to, kai tarsi koks pamišėlis pabėgai iš 
rūmų? Kas tu toks, kad iš manęs šaipytumeisi? 

— Tas, kuris laikosi duoto žodžio. 

— Tiesa... Kitaip jau seniai būčiau pasiuntęs tave į Hadą. 

— Neabejoju nei jūsų valdžia, nei jūsų galia, valdove, tik sa- 
vo paties mirtingumu. 

— Negi jautiesi esąs tiek pranašesnis už žmones? 

— Ne, žmonės man nėmaž nerūpi. Man svarbu tik viena... 

— Tavo duktė? 

— Taip, Aigina. Ir aš iki šiol nežinau, kur ji su savo meilužiu 
slepiasi. Nuo tada, kai išėjau iš jūsų rūmų, klaidžioju laukais tai 
raudodamas, tai staugdamas iš pykčio. Dar niekada mano siela 
nebuvo taip iškankinta. Kartais ašaros taip plūsta mano veidu, 
kad per jas nieko nebematau. Gomurys prisipildo gleivių, o iš 
plaučių kyla krešuliai, kurie pripildo krūtinę ir aplimpa visą ger- 
klę. Aš vis spjaudausi tais krešuliais, tomis dvokiančiomis at- 
matomis, kurias išmeta traukulių tampomas mano kūnas. 

Panašumas tarp tų smulkmenų, kurias pasakojo Asopas, ir 
to, ką jam pačiam teko patirti gelbėjantis su Iyra, sukrėtė Sisi- 
fą. Vyro ir tokį pat vardą turinčios upės spjaudymasis atmato- 
mis buvo stulbinamai panašus. Pastarosios niokojantis siautė- 
jimas atitiko pirmojo liguistą elgesį. Vakarykštės gamtos sce- 
nos atkartojo šio seno Žmogaus šleikštulį. 

Tačiau Sisifas toliau nebegalvojo, ką galėtų reikšti tas pana- 
šumas. Jam pakako suprasti, kad taip yra, ir jis nesistengė ras- 
ti paaiškinimo tam keistam jausmui, nusprendęs į tai nesigi- 
linti. Jis jau ruošėsi pakviesti Asopą grįžti kartu į rūmus, kai 
šis atmetė galimą pasiūlymą jo net neišgirdęs: 

— Mes atsiskaitę, valdove Sisifai. Jūs turite savo šaltinį, o aš 
žinau, kas atsitiko mano dukrai. Daugiau neieškokite progos 
su manimi susitikti. Ir žinokite, kad aš, kaip buvome susitarę, 
jau paaukojau jautį, pats nieko nesuvalgydamas. 

— Prieš mums išsiskiriant norėčiau tau užduoti porą klau- 
simų. 

— Klausau jūsų, bet paskubėkite, nes pyktis kaupiasi many- 
je, ir jau girdžiu, kaip veržiasi įniršis. 

— Kaip tau pavyko rasti šaltinį? Jau daugybė metų, kai Epy- 
rui trūksta vandens, kai Akrokorintą kas vasarą ištinka saus- 
ra, O visos pastangos rasti apylinkėse bent mažiausią šaltinėlį 
baigėsi nesėkmingai! 

— O ar aš jūsų klausinėjau, kaip susitikote su Aigina? Koks 
bus antrasis klausimas? 

— Ką darysi, kai surasi Aiginą? 

— Dar pagalvosiu. 

— Ar nemanai, kad reikėtų pasiruošti iš anksto? 

— Kam? 

— Susitikimui su Dzeusu. 

— Pažiūrėsiu... O dabar turiu eiti. 

Prieš išsiskirdami abu vyrai atsisveikino su pagarba, kurią 
pajuto vienas kitam po visų jųdviejų pokalbių. Žengęs keletą 
žingsnių Asopas sustojo, grįžo prie Sisifo ir jau pasikeitusiu iš 
pykčio balsu ištarė paskutiniuosius žodžius: 

— Šiomis dienomis verčiau nevaikščiokite prie upės, kuri vos 
nenunešė jūsų su dukterėčia prie mirties slenksčio. Mano ne- 
klystanti lazdelė man pakuždėjo, kad greitai ji vėl gali išeiti iš 
krantų ir kunkuliuodama patvinti. 

Įspėjęs Sisifą, Asopas greitai nuėjo. Kol jis dar nepradingo 
tankiame kadagyne, Epyro valdovas jam pavymui šūktelėjo: 

— Kaip man pavadinti šaltinį? 

— Peirėne! 

Tas žodis nuskambėjo it riksmas žmogaus, kurio jau nebe- 
buvo matyti. Likęs vienas Sisifas leidosi apgaubiamas švelnios 
prieblandos. Jis mėgo tas akimirkas, kai diena dar neskuba 
mirti ir, prieš pasiduodama nakčiai, viską aplieja blyškia švie- 
sa. Jam atrodė, kad gamta žaidžia trumpai sustabdydama lai- 

ką, tarsi norėtų patikrinti, ar tai įmanoma. Tokiomis akimir- 
komis jis kaip niekada aiškiai pajusdavo visa ko laikinumą. 
Sisifas žinojo, kad tamsa veikiai nugalės, kaip ir kiekvieną- 
kart, bet negalėjo susilaikyti nepamanęs, kad tai galėtų baigtis 
kitaip, kad laikas galėtų apsigrįžti, kad būtų galima išnirti iš 
tamsos, kad diena liautųsi kaitaliotis su naktimi. Galbūt Pra- 
garas kaip tik suteikia tokią galimybę? Šiaip ar taip, - mąstė 
Sisifas, - Hado karalystė turėtų kažkuo skirtis nuo šio pasau- 
lio. Ar tos bejėgės būtybės, kurias pasakojo matęs Ptolimei- 
nas ir kurias neįtikėtinai smulkiai įstengė apibūdinti, tos klai- 
džiojančios ar prikaustytos prie savo prievolės sielos prisimi- 
nė vis išauštančias dienas, tą kasdienybę, kurią nuolat tenka ir 
kuo nors užpildyti, ir įveikti? O gal jos išlaisvintos nuo tos se- 
kinančios tėkmės, galiausiai nužudančios žmones? 


13. 


Atsidūrusiam priešais rūmų vartus Sisifui teko ilgai įrodinėti, 
kad jis ir yra jų šeimininkas. Abu sargybiniai iš aukšto žvelgė į 
jo skarmalus. Tik paskui supratę, ką niekina, jau ruošėsi pulti 
atsiprašinėti, bet karalius nesuteikė jiems tos progos, pažadė- 
jęs radęs laiko nubausti. 

Įžengęs į karališkuosius apartamentus, rado Meropę bever- 
piančią linus. Jie pasibučiavo. 

— Tokį vėlų metą dar dirbi, mieloji? 

— Nesitikėjau tavęs taip greitai sulaukti, Sisifai. Kaip gerai, 
kad sugrįžai! Bet... bet kodėl tu vilki šita plačia ir taip baisiai 
pasiūta tunika? 

Sisifas nusirengė. Išvydusi gausybę žaizdų ir sumušimų, žmo- 
na atšoko. 

— Kas atsitiko? Pakliuvai į pasalą? 

— Ne, Merope, nedaug trūko, kad būtum manęs netekusi: 
mane nusinešė įsišėlusi upė. 

— Leisk man pirma tavimi pasirūpinti, o paskui viską pa- 
pasakosi. 

Karalienė suvilgė aliejumi minkštą lininę skepetėlę ir švel- 
niai suvilgė žaizdas. Paskui patepė balzamu daugybę sumuštų 
vietų, kurios matėsi Sisifo kūne - vienos tik vos matomos, ki- 

tos jau virtusios mėlynėmis. Meropę stebino jų gausa. Tepda- 
ma savo vyro, dabar prisėdusio ant lovos krašto, žaizdas, ji 
paklausė, kaipgi jos atsirado. 

— Atsitiko keistas dalykas, Merope, labai keistas dalykas. 
Vežiau Iyrą pas Kretėją, kai staiga mus užliejo ir nusinešė už 
žmogų didesnė banga. 

— Banga? Vidury laukų? 

— Taip! Stabtelėjome pailsėti ant upės kranto ir tuomet, kai 
jau ruošėmės keliauti toliau, Asopas išsiliejo per krantus. Ne- 
žinau, kaip tai galėjo atsitikti... 

— O [yra? 

— Banga mus abu pačiupo, pargriovė ir nusinešė su neįvei- 
kiama jėga. Mus mėtė, vartė, kratė nenusakomoje maišalynė- 
je. Aš šimtus kartų vos nesusilaužiau kaulų, atsitrenkęs į viso- 
kias nuolaužas, kurios didžiuliu greičiu vis lėkė į mus tarytum 
atpūstos kažkokios piktavalės jėgos. 

Meropė pakartojo savo klausimą. 

— Iyra greitai apalpo. Aš stengiausi išlaikyti jos galvą virš 
vandens, rizikuodamas savo gyvybe. 

— Negi jos gyvybė brangesnė už tavo? 

— Tyra man reikalinga. Aš turiu stengtis, kad ji liktų gyva, ir 
globoti, bet ji man nepatinka, Merope, jei tai tu nori Žinoti. 

— Tačiau ji buvo šalia tavės, kai išvykai ieškoti to senio. Beje, 
jam geriau pavyko tave apmauti nei Autolykui. 

— Ką nori pasakyti? 

— Iš pradžių jis sugalvoja pasaką apie dingusią dukterį, su- 
daro su tavimi sutartį, kurios nesilaiko, o gražiausia - turi tokį 
pat vardą kaip upė, kurioje tu vos nepaskęsti. Ar tau visa tai 
neatrodo pernelyg keista? 

— Ką tu čia kalbi? 

— Tiesą! 

— Ne, Merope, tu klysti. Jei jis būtų norėjęs mane apgauti, 
kam tada būtų žadėjęs surasti šaltinį mainais už tai, kad pa- 
sakyčiau, kas atsitiko jo dukteriai? 

— Kad tau pakenktų. 

— Kaip? 

— Įskųsdamas tave Dzeusui. 

Ši mintis sujaudino Sisifą. Žinoma, jis baiminosi, kad kiek- 
vieną akimirką gali būti įskųstas, bet Asopui svarbiausia buvo 
rasti savo Aiginą, o ne atkeršyti tam, kuris matė, kaip ji buvo 
pagrobta. Kodėl jis nei iš šio, nei iš to turėtų pranešti Dzeusui, 
kad tai buvo Sisifas? 

— Pasakysiu tau, ką kol kas tik aš vienas žinau, Merope. Da- 
bar pusiaukelėje į Akrokorinto viršūnę trykšta nuostabus šal- 
tinis, iš kurio, prieš sugrįždamas į rūmus, aš pats atsigėriau. 

Meropė nepatikliai išklausė šią naujieną. 

— Ir jis atsirado iš niekur? 

— Mieloji, aš ir taip jau daug tau pasakiau. Jei nori, gali neti- 
kėti. Bet tada labai prašau daugiau nesukti man galvos su savo 
klausimais ir leisti tvarkyti savo reikalus taip, kaip išmanau. 

Sisifas atsistojo, apsirengė ir, atėjus vakarienės metui, liepė 
stalą padengti megare, kur jis iškart atėjo. 

Prie stalo visi kalbėjo apie tai, kokias nelaimes atnešė neti- 
kėtai grėsmingai išsiliejusi Asopo upė. Glaukas papasakojo, 
kad ne vienas piemuo skundėsi, jog, siautėjant potvynio ban- 
goms, prarado daug galvijų. Laukuose buvo rasta daugybė nu- 
gaišusių avių ir ėriukų: vienus — prigėrusius, išsipūtusiais pil- 
vais, kitus — tai čia, tai ten sustingusius įdaubose keisčiausio- 
mis pozomis, dar kitus - užsmaugtus atplyšusių šaknų ar lia- 
nų. Niekas nepaminėjo Sisifo žirgų. Srovė tikriausiai juos nu- 
nešė tolyn, o gal sunkūs pakinktai juos iškart nutempė į dug- 
ną. Vežimas, ko gero, subyrėjo į šipulius, atsitrenkęs į uolas. 
Aukštupyje, virš tos vietos, kur Sisifas ir Tyra taip pat tapo šios 
dievo rykštės aukomis, buvo rasta vaikų, kurie, matyt, buvo 
išėję iš namų pasivaikščioti po mišką ar po laukus, ir žvėrelių: 
staiga mirties užklupti jų kūnai persipynė ir sustingo dumble. 
Srovė nušlavė ir daugybę trobelių, nešdama ir vartydama jas 

ištisus stadijus, kartais net iki pat upės žiočių, nes Epyro įlan- 
koje buvo rasta lūšnų dalių iš eglinių lentų. 

Šventikai, kurių žmonės klausinėjo, dėl ko taip galėjo atsi- 
tikti, teigė, kad tokią nelaimę galėjo sukelti tik dievų pyktis. 
Tiesa, tokiu metų laiku upė pati galėjo patvinti ir viską nu- 
siaubti savo kelyje, bet taip pasitaikydavo labai retai. Tik keli 
senukai prisiminė kažkada įvykusias panašias audras, kurios 
visada buvo siejamos su kokio nors dievo įtūžiu arba Olimpo 
gyventojų tarpusavio rietenomis, dėl kurių kartais tekdavo nu- 
kentėti žmonėms. Sisifas pats išklausinėjo vieną seną tarną, 
išsigelbėjusį per panašią audrą. Žmogeliui iš baimės, kad ten- 
ka kalbėti su pačiu karaliumi, pynėsi liežuvis, bet vis dėlto pa- 
vyko suprasti, kad Asopas dar niekada nebuvo taip baisiai pa- 
tvinęs ir padaręs tiek daug žalos. Paskutinis potvynis buvo maž- 
daug prieš dešimt metų. Tada upė taip pat išsiliejo iš krantų, 
bet nieko nesugriovė kaip šįkart ir dar per tokį trumpą laiką. 

Glaukas, smulkiai pasakojęs, kaip nusiaubė kraštą Asopas, 
iš tevo sužinojo, kad Tyra gyva ir sveika dabar plaukia į Jolką, 
kur nuo šiol gyvens po Kretėjo sparnu. Nusiritus akmeniui nuo 
širdies, jis toliau kalbėjo apie potvynį stebėdamasis, koks be- 
jėgis Žmogus prieš dievų įniršį. 

— Kad matytumėte, kaip jie viską nusiaubė! Nesuprantu, kaip 
galima suniokoti tokį gražų ir mielą peizažą. Ir kas galėjo juos 
šitaip įsiutinti ? 

Apsimesdama, kad atsako į vyriausiojo sūnaus klausimą, Me- 
ropė grįžo prie nutrūkusio savo ir Sisifo pokalbio: 

— Glaukas teisus, supykdžius dievus, pasekmės gali būti pa- 
čios netikėčiausios. Menkiausias judesys gali juos išvesti iš 
pusiausvyros, suerzinti ir priversti pratrūkti visa griaunančiu 
įniršiu. 

Sisifas tylėjo. Atrodė, lyg mintimis klajotų kažkur kitur. Bū- 
tum galėjęs pamanyti, kad ši kalba skirta ne jam. Meropė vis 
žvilgčiojo į jį, bet jis apsimetė, kad to nepastebi. Pagaliau Or- 

nitionas privertė jį prabilti, uždavęs klausimą, reikalaujantį au- 
toritetingo paaiškinimo: 

— Tėve, ar dievai aplanko Žmones tik tuomet, kai labai su- 
pyksta? 

— Ne, Ornitionai, yra ir daug kitų jausmų, kurių skatinami 
jie įsikiša į mūsų gyvenimą, pavyzdžiui, kerštas, pavydas, geis- 
mas, sielvartas... 

— O iš kur Žinoti, kodėl jie taip su mumis elgiasi? 

— Tai pats sunkiausias dalykas pasaulyje. 

— Vadinasi, mes visada beginkliai jų rankose? 

— Ne visai, mielasis, nes mes Žymiai pranašesni už juos ir 
turime mokėti išmintingai tuo pasinaudoti. 

Visa šeima su neslepiamu dėmesiu klausėsi Sisifo žodžių. 
Kiek patylėjęs ir pasvėręs savo žodžius, karalius tęsė: 

— Mes turime stebėti dievus, kad galėtume sutrukdyti jiems 
netikėtai primesti (mums savo valią. 

— Stebėti dievus? 

— Taip, Merope. Sekti menkiausius jų ženklus, pačius subti- 
liausius jų reiškimosi požymius, kad galėtume geriau numaty- 
ti veiksmus. 

— Argi tai ne orakulų ir žynių darbas? 

— Taip, Glaukai, bet dar nereiškia, kad žmonėms draudžia- 
ma aštrinti savo pačių nuovoką. 

— Ar Žmogaus įžvalgumo pakanka, kad dievai pakeistų savo 
sprendimą? 

— Ne, bet tai padeda užbėgti jam už akių. Jei norite gyventi 
sutardami su pasauliu, stenkitės nuspėti dievų ketinimus ir pa- 
sirinkti savo kelią tarp tų ribų, kurias jie nubrėžia. 

Sisifas ištarė šiuos žodžius iš eilės reikšmingai pažvelgda- 
mas į kiekvieną savo šeimos narį. 

— Ar taip tu pats elgiesi dievų ir jų nuosprendžių atžvilgiu? 

— Kartais man pavyksta aplošti vieną dievą kito rankomis, 
Merope. 

Karalienė ir Glaukas tikėjosi, kad po šios frazės bus koks 
nors paaiškinimas, bet Sisifas nepratęsė savo minties. Jis pa- 
sakė tiek, kiek norėjo, ir buvo linkęs baigti valgyti klausyda- 
masis, kaip apie šį bei tą vis nusijuokdami šnekasi Ornitionas 
su Tersandru, kartkarčiais apdairiai įsiterpiant Glaukui. 

Vėsią naktį, Meropei ramiai miegant, Sisifas patyrė keistą 
nuotykį. Prabudęs niekaip negalėjo suprasti, koks vaidmuo jam 
teko: atlikėjo, aukos ar liudininko. 

Miegas užvaldė jį taip greitai kaip erelis, krintantis it ak- 
muo ant savo grobio. Bet jis nieko, ničnieko neprisiminė iš to, 
ką sapnavo, išskyrus tai, kad pasirodė kažkokia tamsi būtybė, 
prisidengusi kauke ir gaubiama kamuolio dulkių. Iš tos neaiš- 
kios formos pradėjo ryškėti savotiški personažų eskizai, gyvū- 
nų škicai, nebaigti piešti peizažai. Buvo keista matyti, kaip vi- 
sa pylėsi iš tos būtybės tarytum iš debesies lietus. Jie nesiliovė 
iš jos trykšti ir beveik tą pačią akimirką išgaruodavo. Apimtas 
siaubo, Sisifas nežinojo, ar sapnuoja, ar regi vieną iš tų keistų 
dalykų, kurių paslaptis glūdi giliai prote, kai dievas perbėga 
per jį tarytum per žaidimo aikštelę. 

Kitą rytą, bergždžiai mėgindamas sudėti į rišlią visumą tos 
iliuzinės mozaikos dalis, Sisifas pasijuto panašiai kaip tuomet, 
kai išbarstė savo motinos Enaretės pelenus. Jis buvo šalia jos, 
kai Tanatas ją pasigrobė ir šaltai nutraukė jos gyvenimą. Ta 
vizija jį išbudino, bet snūduriuodamas, kaip būna prieš pat pa- 
bundant, kai tikrovės vaizdai neaiškiai plūduriuoja prieš akis, 
jis pamanė, kad tai tik sapnas. Nusiraminęs jis neskubėjo kel- 
tis, kad dar pasimėgautų tuo sunkiai apibūdinamu malonu- 
mu, kurį jauti, kai žinai išvengęs nelaimės. Deja, negailestinga 
realybė išsklaidė jo viltį, kad motina kietai miega, nes Enaretė 
tikrai buvo nebegyva. Sapnuodama ji vėl pateko į tą pusiau 
gyvenimą, būdingą mirusiesiems, kurie įsikūniję mirtinguosiuo- 
se ir kurie kartais tarytum apžiūrinėja šiuos iš vidaus lyg vaikš- 
čiodami po kokį muziejų. 

Karaliui taip subtiliai buvo atėjęs prisistatyti pats Hipnas. 
"Tas nepasiekiamas, nepagaunamas dievas, visada prisidengian- 
tis savo kūriniais, sumaniai besislapstantis pačioje savo esaty- 
je, Žongliravo Sisifo prote pačiomis įvairiausiomis figūromis 
tarytum demonstruodamas savo meistriškumą. Ir dabar Sisi- 
fas suprato, kad jis ne sapnavo, o matė didįjį sapnų valdovą, 
kurio buvimo paprastai niekada nepavyksta atpažinti. Jis vis 
galvojo apie tuos vaizdus, kuriuos buvo išsaugojusi atmintis, ir 
kurių miegodamas jis niekaip negalėjo paveikti. Viską, kaip 
visada, valdė nakties karalius, bet šįkart jis nesiteikė pasislėpti 
už rūmų šeimininko sąmonės. Priešingai, jis, taip sakant, atsi- 
skleidė, kad įspaustų savo ženklą, paliktų savo asmens žymę. 
Jis, žinoma, linksminosi, bet kartu norėjo pasirodyti miegan- 
čiajam savo dieviškuoju pavidalu. 

Sisifas išsaugojo apie tą naktį nerišlų ir miglotą prisimini- 
mą, kuris, nepriklausomai nuo jo valios, įstrigo atmintyje ta- 
rytum kažkokia svajonė. Jis nežinojo, kiek laiko truko Hipno 
viešnagė, bet neabejojo jos tikrumu. Ir kuo aiškiau jis stengėsi 
atgaivinti mintyse dievo portretą, tuo greičiau jis išsisklaidy- 
davo, vos pradėtas piešti. Jam atrodė, lyg vaikytųsi šmėklą, 
persekiotų įsivaizduojamą žvėrį, išsisukantį iš visų spąstų, lyg 
mėgintų sugauti šešėlį. Nepaisant neapibrėžiamų kontūrų, tas 
šešėlis nebuvo panašus į nieką, kas iki tol matyta, kartu primin- 
damas savotišką gyvų būtybių ir pojūčiais suvokiamo pasaulio 
koncentratą. Tas įspūdis ilgam išliko valdovo akyse, nors nieka- 
da nepasireiškė baigtų vaizdų forma. Jam prireikė laiko juo at- 
sikratyti, o vėliau jis pastebėjo, kad gali beveik kada panorėjęs 
jį atgaivinti. Nuo šiol Epyro karalių karts nuo karto vis apimda- 
vo toks jausmas, lyg jame tūnotų nesuvokiama esybė. 

Vėliau Sisifas suprato, kad Hipnas suteikė jam neįkainoja- 
mą dovaną: galėjo jį bet kada prisiminti ir net išsikviesti, kad 
jam padėtų lemtingomis akimirkomis. Ir tik vėliau jam pasi- 
taikys proga įvertinti esminį tokios pagalbos pranašumą. 

Nusprendęs pasikviesti pokalbio Ptolimeiną, Sisifas nuvijo 
šalin šias varginančias ir sunkias mintis. Tačiau, prieš susitik- 
damas su savo architektu, jis pasiruošė pažadėtajai aukai. Šal- 
tinio atsiradimas buvo vertas gražios padėkos dievams, nepai- 
sant to, kokio dydžio auką savo ruožtu buvo sudėjęs Asopas. 

Visi rūmai turėjo mesti visus kitus darbus, kad galėtų daly- 
vauti ceremonijoje. Ši truko neilgai, bet apie jos svarbą liudijo 
gausus dalyvaujančiųjų skaičius. Atvedus prie aukuro nuosta- 
baus grožio žalą jautį, Sisifas prabilo: 

— Vyrai ir moterys, mano rūmų tarnai! Padėkokite kartu su 
manimi Dzeusui ir Poseidonui už šaltinį, kurį jie mums pado- 
vanojo ant žemutinių mūsų brangiojo Akrokorinto šlaitų. Dau- 
giau niekada jums netrūks vandens dirbant darbus, kuriuos 
gyvenimas ir žemė, visų mūsų motina, reikalauja atlikti. Tegul 
tas ar ta, kuris pasinaudos šio šaltinio vandeniu nedoriems tiks- 
lams ar jį užterš, mirs apgailėtina mirtimi, te jo kraujas bus 
pralietas ant žemės, o kūnas sudegintas, kaip ir šis galvijas, 
kurį dabar paaukosime. 

Karaliui davus ženklą, jautis buvo papjautas ir išteptas alie- 
jumi, čirškančiu ant įkaitusios ugnies. Jis kepė, įdėmiai ste- 
bint amatininkams, durininkams, ginklanešiams, tarnams, auk- 
lėms, arklininkams, kiauliaganiams, šventikams, rūmininkams, 
verpėjoms, architektams, raštininkams, kambarinėms, pieme- 
nims ir kitiems darbininkams, pasiruošusiems prisidėti prie 
darbo Akrokorinto statybvietėje. Keletą kartų teko sudrausti 
Hiponoją, kuris vis stengėsi ištrūkti iš tvirtai jo rankutę su- 
spaudusios vergės, įpareigotos išlaikyti jį vietoje. Tersandras 
norėjo įrodyti susirinkusiesiems, kad, lygiai kaip Ornitionas, 
yra vertas stovėti šalia Sisifo: ir tarnams, ir tėvams buvo gražu 
žiūrėti, kaip jis susikaupęs stebi, kas vyksta. 

Ritualui pasibaigus, daugelis grįžo prie savo kasdienių dar- 
bų, pasižadėję nueiti pasižiūrėti naujojo šaltinio, kai tik atsi- 
ras laisvo laiko, o kiti iškart patraukė pasigrožėti Asopo kūri- 

niu. Tad Akrokorinto link karalių ir senąjį architektą nulydėjo 
gyva kolona. Nedidelis pulkas praėjo pro pagrindinius vartus. 
Čia Sisifas susidūrė su žvilgsniais tų dviejų tarnų, kurie vakar 
vakare ilgai negalėjo jo atpažinti. Abu mirtinai įsibaiminę vy- 
rai, nežinodami, koks likimas jų laukia, užuot puolę valdovui į 
kojas ir maldavę atleidimo ar bent jau pasigailėjimo, suakme- 
nėję laukė, kol šis pats teiksis į juos kreiptis. Bet nieko neįvy- 
ko. Jau mintimis nulėkęs prie bokšto statybos - tam pakako 
vien Ptolimeino buvimo šalia, - o gal išblaškytas spontaniškai 
susidariusios palydos, Sisifas praėjo pro juos neištaręs nė Žo- 
džio. Tik pakeliui į Akrokorintą jis prisiminė, kad turėjo skirti 
jiems bausmę. Jie nusipelnė mirties, tikrai ne mažiau. Iki tol 
ėjęs taip pat greitai kaip ir likusieji rūmų tarnai bei į darbo 
vietą grįžtantys darbininkai, Sisifas sulėtino žingsnį, leisdamas 
susidariusioms grupelėms jį aplenkti. Ptolimeinas suprato, kad 
valdovas palies svarbų klausimą ir, ko gero, sustos pasikalbėti. 
Taip ir buvo. 

— Tiems dviem sargybiniams ką tik nusišypsojo laimė. Ar 
žinai, kad vakar vakare turėjau nubausti juos mirtimi"? 

— Kuo jie nusikalto, valdove? 

— Neatpažinti savo karaliaus pakanka, kad nusipelnytum 
aukščiausiosios bausmės. 

Senasis architektas nedrįso komentuoti karaliaus sprendi- 
mo. Jis žinojo, kad valdovas su juo taip atvirai kalba ne dėl to, 
kad norėtų išgirsti jo nuomonę, 0 tarytum mąstytų balsu, kaip 
elgiamasi, kai norima veikiau patvirtinti savo paties mintis, o 
ne išgirsti tai, ką mano kitas. Ir tikrai, Sisifas tęsė: 

— Tiedu vyrai dabar jau turėjo būti nukeliavę į Hadą, bet aš 
vis dėlto neatimsiu jiems gyvybės. Matai, Ptolimeinai, jie ma- 
no, kad yra pražuvę, bet aš nepatvirtinu jų baimingų spėlio- 
nių. Jei paskelbsiu nuosprendį dabar, jie nesupras, kodėl taip 
ilgai delsiau. Ir mirs manydami, kad sprendimas buvo neap- 
galvotas ar neteisingas. O šito aš visai nenoriu. Nuspręsta: pa- 

lieku juos gyventi savo varganą gyvenimą ir tegul kankinasi 
amžinai drebėdami, kad tik man nesugrįžtų atmintis. 

Ptolimeinas ir šįkart nieko neatsakė, tik pamanė, kad mir- 
tis, matyt, būtų švelnesnė bausmė nei gyvenimas, kurio kiek- 
viena valanda apnuodyta kankinančiu nerimu. Nuolat laukti 
bausmės jam atrodė dar baisesnis dalykas nei pati bausmė. 

Pagaliau Sisifas ir Ptolimeinas priėjo tą vietą, iš kur buvo 
galima pasigrožėti naujuoju šaltiniu. Ten susirinkusi minia pa- 
garbia tyla pasveikino atėjusį karalių. Kiekvienas savo akimis 
jau buvo pamatęs savo forma nosį primenančius du akmenis, 
iš po kurių tryško dvi vienodo dydžio srovelės, susijungiančios 
vos tik išėjusios į dienos šviesą. Negalėjai atitraukti akių nuo 
tos versmės, sraunios, tolygiai besiliejančios ant žemės, kurios 
dviguba ištaka kažkodėl priminė ašarojančio Žmogaus veidą. 
Parodęs ištryškusį šaltinį, čia pat vėl dingstantį žemės gelmė- 
se, karalius apžvelgė susirinkusią minią ir iškilmingai tarė: 

— Epyro Žmonės, dovanoju jums Peirėnės šaltinį! 

Valdovui leidus, kiekvienas galėjo pasisemti šlakelį šalti- 
nio vandens ir apsišlakstyti: kas veidą, kas krūtinę, kas tik 
rankas. Paskui buvo duotas įsakymas darbininkams vėl imtis 
darbo, o tarnams grįžti į rūmus. Ptolimeinas paskutinis pri- 
siartino prie mažo upelio. Jis atsitūpė ir ilgai žiūrėjo į jį. Iš jo 
akių lėtai tekėjo džiaugsmo ašaros. Prieš sudėdamas rankas, 
kad galėtų rieškučiomis pasisemti šio brangaus skysčio, jis 
visa siela pasinėrė į sidabru žiburiuojančią tėkmę. Vandenį, 
amžiną savo draugą, jis mylėjo kaip brolį, neatskiriamą savo 
darbų ir minčių palydovą. Ptolimeinas atsigėrė ir atsigaivi- 
nęs grįžo prie Sisifo. 

Darbininkai jau vėl buvo susiskirstę į grupes. Karaliaus ir 
senojo architekto akyse jie išsivaikščiojo po savo darbo vietas. 
Viena darbininkų dalis takeliu pakilo į aikštelę kalvos viršū- 
nėje, o kita iškart ėmėsi ruoštis kelti į viršų marmuro blokus. 
Palikdami lygius tarpus, vyrai sustojo išilgai abiejų takų, iš- 

grįstų į žemę įleistais rąstais. Pasitepę rankas iš anksto paruoštu 
tirštuoju talku, kad nenudegtų nuo kanapinių lynų, prie kurių 
buvo tvirtinami blokai, jie buvo pasiruošę darniai traukti vir- 
ves ir kelti marmurą garsiajam bokštui. Vos tik jie ėmėsi dar- 
bo, Ptolimeino išrastas mechanizmas tiesiog darė stebuklus. 
Du iš akmens luitų sudaryti svarmenys, tolygūs keliamiems 
marmuro blokams, buvo kaip atsvara, ir kai vienas blokas pa- 
siekdavo priėmimo vietą, jis būdavo atrišamas, paskui pakei- 
čiamas viena iš atsvarų, kuri tuomet leisdavosi šiuo taku, o 
kitu jau kildavo kitas marmuro blokas. Vyrai be vargo užsikel- 
davo atsvarą sudarančius akmens luitus, kurių kiekvienas bu- 
vo dešimt kartų lengvesnis nei marmuro blokas. Taip vienas 
po kito blokai kildavo, o jų atsvaros slysdavo priešinga krypti- 
mi. Tas judėjimas aukštyn žemyn nutrūkdavo tik darbininkams 
sustojus pailsėti ar tuomet, kai reikėdavo išlyginti lyną, per- 
mestą per akmeninius diskus, įtvirtintus kalno viršūnėje. 

Visiškai įsitikinęs šio būdo veiksmingumu ir žavėdamasis 
savo architekto genialumu, Sisifas priėjo prie darbininkų, ku- 
riems buvo pavestas blokų jungimas ir bokšto statyba. Jis jau 
senokai netikrino, kaip vyksta šie darbai. O nuo tada, kai 
buvo įdiegtas naujasis blokų kėlimo mechanizmas - nors ne 
taip ir seniai, - kalno viršūnės aikštelėje atsivėrė visiškai ki- 
tas vaizdas. 

Pirmiausia ryškėjo siena, apibrėžianti būsimojo statinio kon- 
tūrus, kurio kai kurios dalys jau buvo pradėtos statyti. Šiame 
statybos etape dar nesulygintas sienos viršus buvo banguotas, 
o blokų grublėtumas tik dar labiau tai ryškino. Akis iškart ga- 
lėjo įvertinti, kad siena tiek iš toli, tiek iš arti atrodys labai 
įspūdingai ne tik dėl aukščio, bet ypač dėl pločio. Toliau žvilgs- 
nis kliuvo už žymiai didesnio mūro - pradėto statyti bokšto. 
Baltasis marmuras rusvos žemės fone atrodė dar baltesnis. Pa- 
stato plotas liudijo apie užmojo dydį. Aplink nepaliaujamai 
zujant darbininkams, Sisifas apėjo visą bokštą, skaičiuodamas 

žingsnius, kad galėtų apytikriai apskaičiuoti apimtį. Susidarė 
ketvirtis stadijo — tai vėliau patvirtino ir Ptolimeinas. 

Į statybvietę mulų traukiamais vežimais be perstojo buvo 
vežami marmuro blokai. Du, kartais trys vyrai juos iškrauda- 
vo ir, vadovaujami vieno iš Ptolimeino padėjėjų, tuojau pat 
1mdavo juos montuoti, apsirūpinę ilgomis bronzinėmis Žnyp- 
lėmis. Tarpai tarp blokų buvo užpildomi kelių pradžiūvusio 
dumblo rūšių mišiniu. Tuomet vienas įgudęs darbininkas, pa- 
ėmęs mentę primenantį įrankį, pabraukydavo per sandūras, 
kad paviršius taptų visiškai lygus. Bet akmenys Atėnų Penteli- 
ko karjere buvo iškirsti nepriekaištingai, todėl darbas sekėsi 
lengvai: marmuro blokai lipte lipo vienas prie kito, tarytum 
būtų buvę lygutėliai supjaustyti paties dievo rankos. O pakraš- 
čiai, kur mėtėsi įvairiausios nuokritos ir nuolaužos, veikiai tu- 
rėjo būti nuvalyti, kad būtų galima pastatyti kėlimo prietaisus. 

Sisifas suprato, kad dabar darbas vyks greičiau, jei tik nesu- 
trukdys orai ar neatsitiks kas nors nenumatyta. Įpusėjusi Žie- 
ma nuteikė optimistiškai, nes temperatūra laikėsi vidutinė, o 
kritulių buvo mažai. Dar pora trejetas mėnesių ir, grįžus šil- 
tiems orams, jei ne visas statinys, tai bent jau bokštas bus baig- 
tas. Dienos ilgės, darbas bus spartesnis, šviečiant saulei, leng- 
viau stings smėlingas tinkas, o svarbiausia — darbininkams ne- 
trūks vandens. 

Sisifas nusileido į aikštelę, vedančią į vietą, kurią dabar visi 
vadino Peirėnės šaltiniu. Ten jis pamatė Ptolimeiną, apsuptą 
darbininkų, kuriems šis davė įsakymus, ką reikia padaryti. Ka- 
ralius pasivedėjo architektą į šalį. Senasis tarnas dar pakarto- 
jo keletą patarimų savo pavaldiniams, o paskui prisėdo šalia 
valdovo, visai netoli šaltinio. 

— Dabar turi šaltinį, Ptolimeinai, ir dar nė žodžio man apie 
tai nepasakei! 

— Valdove, džiaugsmas, pripildęs man krūtinę, neleidžia ma- 
no žodžiams pasiekti jūsų ausų. Kai pamačiau vandenį, trykš- 

tantį iš žemės, drėkinantį ją ir raibuliuojantį saulėje, supratau, 
kad jūsų bokštas jau stovi, ir man tereikia jums parodyti jį. 
Tikriausiai jau lietėte jo pamatus. Norėjau, kad apžiūrėtumė- 
te juos vienas, niekieno netrukdomas, nes šis statinys — jūsų 
kūdikis. Aš — tik jo patėvis. Ar jis patinka jums? 

— Taip, jau dabar jaučiuosi prie jo prisirišęs. Bet tave vei- 
kiau būčiau linkęs laikyti jo dėde. 

Ptolimeinas atsistojo ir žemai nusilenkė. 

— Valdove, negaliu priekaištauti jums dėl to, kad taip mane 
išaukštinote: tai reikštų kritikuoti jūsų sprendimą, teikiantį 
man, jūsų tarnui, garbės, bet... 

— Bet? 

— Aš tesu menkas žmogelis, kuris didžiuojasi galėdamas at- 
likti savo pareigą jums ir būti šalia jūsų. Aš teturiu dvi brange- 
nybes: jūsų pasitikėjimą ir jūsų draugystę. Dabar jūs mane ap- 
dovanojate dar didesniu turtu. Jis per sunkus mano pečiams, 
aš bijau suklupti... 

— Tu dabar kalbi ne kaip architektas, draugas ar brolis, o kaip 
Žmogus, ir taip tampi man dar artimesnis. Norėčiau, kad many- 
je, savo valdove, pirmiausia matytumei Žmogų ir nepamirštum, 
kad tik žmogus vertas būti karaliumi. Jei aš nevykdysiu šios — 
pačios svarbiausios — pareigos, liaukis mane mylėjęs. 

Ptolimeinas vėl atsisėdo. Sisifas pastebėjo, kad gražiame ir 
ramiame senojo tarno veide šmėstelėjo šypsena. 

— Juokiesi iš mano žodžių? 

— O ne, valdove, gink dieve! Tik prisimenu jūsų tėvo Eolo 
žodžius, man pasakytus mudviem bevaikštinėjant po Akroko- 
rintą. Pamenu, išėjome vienai dienai, bet taip pasiklydome, 
kad teko praleisti naktį kalnuose. Atsigulėme ant žemės, o iš 
aukštai plytinčio dangaus ant mūsų liejosi blausi šviesa. Žvaigž- 
dės juodame it gagatas danguje spindėjo tarytum paberti smul- 
kūs deimantai. Virš mūsų galvų driekėsi platus baltas Žvaigž- 
džių takas lyg dievo paliktas šviečiantis pėdsakas. Netoli mūsų 

nesudėtingą melodiją vinguliavo svirplys. Kai mes kalbėdavo- 
mės, jis imdavo garsiai Čirpti, o kai nutildavome - nutildavo ir 
Jis. Jūsų tėvas atkreipė mano dėmesį į tai; kaip elgiasi svirplys, 
ir, kad jį patikrintų, duodavo man ženklą tai kalbėti, tai nutil- 
ti. Ir iš tikrųjų — vabzdys laikėsi mūsų pokalbio ritmo. Mes 
skaniai iš to pasijuokėme. Ir staiga, be jokios įžangos, jūsų tė- 
vas surimtėjo ir paklausė, kas man jame patinka. Sujaudintas 
pagarbos, kurią man pareiškė toks didis valdovas, aš kvailokai 
leptelėjau, kad mane žavi jo nepriklausomybė. 

— Kodėl kvailokai? 

— Todėl, kad aš ne tuo žavėjausi, valdove. Aš jį mylėjau taip, 
kaip šiandien myliu jus, bet anuomet buvau pernelyg jaunas, 
kad galėčiau jam paprastai pasakyti. 

— Jis, matyt, ir pats tai žinojo. 

— Be abejo, nes mano jausmai atsispindėjo mano darbuose. 
Bet mes niekada daugiau apie tai nesikalbėjome, tik vieną kar- 
tą, kai jūs dar buvote mažas, valdove. 

— Pasakok. 

— Jūs puikiai sugebėdavote išsisukti iš pačių sunkiausių situ- 
acijų. Kartą jūsų broliai Atamantas ir Kretėjas įpykę jus gai- 
niojosi, nes buvote dėl kažko - jų manymu, labai svarbaus — 
juos apsukęs. Bet kai jie buvo jus besučiumpą, staiga atsisuko- 
te ir, grėsmingai susiraukęs, įsmeigėte žvilgsnį į juos tarytum 
užspeistas liūtas, nusprendęs žūti narsiai kaudamasis. Jie iš- 
kart sustojo lyg apimti siaubo. Nei jūsų ūgis, nei jėga negalėjo 
jo sukelti. Broliai atsitraukė, nugalėti jūsų ryžto. Po šio atsiti- 
kimo mudu su jūsų tėvu kalbėjomės apie jus. Neprisimenu vis- 
ko, ką jis sakė, bet šie žodžiai liko įstrigę atmintyje: „Mano 
sūnums, Helėno, mano tėvo, anūkams, bus pavaldūs ištisi kraš- 
tai, Ptolimeinai, bet Sisifui - dar didesni dalykai, nes jame vieš- 
patauja žmogus“. 

— Kokią tu iš to darai išvadą? 

— Aš laikausi tokios pat nuomonės kaip ir jūsų tėvas, valdove. 

- O aš, mielasis Ptolimeinai, labai džiaugiuosi žinodamas, 
kad tėvas būtų palaikęs kai kurias mano idėjas! 

Abu vyrai išsiskyrė. Senasis architektas užkopė į statybvietę 
toliau vadovauti darbams, o Sisifas pasuko į rūmus, kur, vos 
grįžus, teko spręsti vieną iš pačių kebliausių bylų. 

Po Epyrą sklandė gandai, kad vienas didikas Žiauriai susi- 
dorojo su tokiu vyru, jo kūnas buvo rastas nutraukytomis ran- 
komis ir kojomis, visas sudaužytas, tapęs neatpažįstamas. Šiaip 
ne taip atpažinus auką, paaiškėjo, kad jo žmona dalydavosi 
guoliu su Anksielu, kai šis to pareikalaudavo. Taigi nepaisant 
Sisifo griežtai nustatytų įstatymų, toji moteris privalėjo ten- 
kinti žiauraus ir gašlaus didiko įgeidžius. Visas Epyras žinojo 
apie šį kraugerį, beje, nepalenkiamą ir įsitikinusį, jog turi tei- 
sę taip elgtis. Daugybę kartų jis buvo įvykdęs bausmę apkal- 
tintiems žmonėms, išklausęs tik skundikus, nenorėdamas gir- 
dėti jokio pasiteisinimo. Be to, niekas nepamiršo, kaip jis el- 
gėsi žygio į Tėbus metu. Pirmyn jį ginė tik keršto troškimas. Jo 
tarnų žodžiais tariant, buvo ne Žmogus, o vilkas. 

Vienas iš mirusiojo draugų pareikalavo, kad už jį būtų at- 
keršyta, nepaisant našlės, kuri baiminosi dėl savo pačios gyvy- 
bės, prašymų elgtis atsargiai. Sisifas iš jo sužinojo, kad nakties 
tylą Anksielo viloje draskė baisūs riksmai, bet pastarasis die- 
vagojosi ničnieko apie tai nežinąs ir pareiškė norįs, kad jo dau- 
giau dėl to netrukdytų. 

Sisifo įsakymu keli kariai atėjo pas Anksielą ir įsakė sekti 
paskui juos į rūmus. Jis griežtai atsisakė paklusti įsakymui sa- 
kydamas, kad pats ateis pasikalbėti su Sisifu. Ir pridūrė ka- 
riams perduoti karaliui jo žodžius, kad vien toks jo atlydėji- 
mas jau sukeltų apkalbas ir kad jis ras, kaip su jais susitvarkyti, 
jei šie neatstos. 

Priešingai nei buvo tikėtasi, Anksielas neilgai trukus pasi- 
rodė rūmuose. Abiejų vyrų pokalbis akis į akį vyko megare. 
Jie liko stovėti: tai liudijo tvyrančią įtampą. 

— Tu esi mano rūmuose, Anksielai, ir svetingumas reikalau- 
ja su tavimi pasisveikinti, bet žinok, kad tavo elgesio grubu- 
mas ir pasipūtėliškos kalbos mane pykdo. 

— Aš taip pat nusikratau prievolės su tavim apsimestinai šil- 
tai ir nuoširdžiai sveikintis, Sisifai. Reikalauju tučtuojau pa- 
aiškinti, kodėl taip su manim elgiesi. 

Sisifas šaltai įsmeigė akis į Anksielą. 

— Atsakyk į mano klausimus. Tai išgelbės tave nuo blogiausio. 

— Nuo blogiausio? 

— Taip. Ką Žinai apie tą žmogų, kurio sudarkytas kūnas buvo 
rastas netoli tavo namų? 

— Nieko. 

— Meluoji. 

Anksielas sunkiai valdė įsiūtį. Jo nosis kone siekė pašneko- 
vo veidą. Išsprogusios akys tryško neapykanta. Jis garsiai šno- 
pavo ir ties krūtine stipriai gniaužė kumščius. Būdamas įsiti- 
kinęs savo pranašumu, Sisifas tęsė tuo pačiu visiškai ramiu 
tonu, pranašaujančiu bausmę: 

— Kodėl meluoji? 

Anksielas vėl per žingsnį atsitraukė, bet, supratęs, kad be- 
viltiška išvesti pašnekovą iš pusiausvyros, širdyje tebeniršo. Jis 
grubiai atrėžė: 

— Man pasakojo apie tą vargšelį. Labai gaila, kad įvyko toks 
nelaimingas atsitikimas. 

— Tavo tarno kūno sudarkymas ir jo nužudymas nėra pa- 
prastas nelaimingas atsitikimas. Su vergu reikia elgtis kaip su 
vergu, o ne kaip su galviju, Anksielai. Man buvo pranešta, kad 
žmonės naktį girdėjo šauksmus, klyksmus iš skausmo. Negi tu 
nieko negirdėjai? 

— Ne. Aš neatsakau už nusikaltimus, padarytus po mano 
stogu. 

- Atsakai. O gal net esi dėl to kaltas. 

Sįkart Anksielas pradėjo nervingai vaikščioti po visą kam- 

barį ir, jei įstatymas nebūtų draudęs megare turėti ginklą, jis, 
be abejo, būtų išsitraukęs durklą ir smeigęs Sisifui į širdį. 

— Tu tvirtini, kad nieko nežinai apie įvykusią tragediją? 

— Užvakar aš gardžiavausi pačia mieliausia Hipno dovana: 
giliu, nepertraukiamu miegu. 

— Aš nepasakiau, kurią dieną tai įvyko. Tu ką tik 1šsidavei, 
Anksielai. 

Tarytum užpjudytas šernas, Anksielas, Sisifo ką tik apkal- 
tintas žmogžudyste ir melu, žaibiškai išlėkė iš kambario ir puolė 
prie savo kardo, kurį buvo palikęs prie durų. Mojuodamas juo 
sau virš galvos, jis puolė Sisifą. Kardas jau leidosi ant valdovo, 
kai įsikišo atsargumo dėlei megaro kampe pastatytas sargybi- 
nis. Akimirksniu kone visai perkirstas tarytum malka į dvi da- 
lis, vargšelis nespėjo nė riktelėti. Sisifas, aptaškytas krauju, pa- 
sinaudojo tuo, kad jo užpuolikas trumpai sutriko, ir užgriuvo 
ant jo visu svoriu. Išgirdę riksmus, atbėgo keturi vyrai ir, puo- 
lę ant piktadario, surišo jam už nugaros rankas. Tuomet jis 
buvo nuvestas į savo namus. Sužinoję apie tai, kas įvyko, Ank- 
sielo žmona ir trys jų vaikai prisistatė Sisifo kariams. Šis, lydi- 
mas būrio ginkluotų vyrų, pats atvyko į vietą, kad paskelbtų 
nuosprendį. Anksielas buvo paguldytas ant nugaros ir iškės- 
tomis rankomis ir kojomis pririštas prie čia pat įkaltų medinių 
kuoliukų. | 

Ne tik Anksielo šeima, bet ir visi tarnai apstulbę Žiūrėjo į 
didiką, kuris buvo paniekintas jau vien dėl to, kad turėjo gulė- 
ti tokia žeminančia poza. Kiekvienas suprato, kad ne tik šei- 
mininko, bet ir jo paties gyvybė gali pakibti ant plauko. Jei 
toks svarbus ir toks kilmingas Žmogus tyso štai taip, pririštas 
prie kuoliukų, kas laukia jo artimųjų ir tų, kurie nuolankiai 
jam tarnavo? 

Šalia Anksielo buvo atneštas ir paguldytas sudarkytas nu- 
žudytojo vyro kūnas. Visi pasibaisėję nevalingai nusigręžė, iš- 
vydę tą apkapotą stuomenį, ištinusias kūno dalis, išdribusias 

ant žemės tarytum šunims numesti mėsos gabalai. Sisifas, laiky- 
damas rankoje kirvį, kreipėsi pirmiausia į pasmerktojo artimuo- 
sius, paskui į visus tuos, kurie stebėjo šį makabrišką reginį. 

— Žiūrėkite, tai Anksielo darbas. Geisdamas svetimos mo- 
ters ir rūpindamasis, kad tai liktų nežinoma, jis gyvą sukapojo 
jos vyrą. Štai kaip jūsų šeimininkas elgiasi su jį supančiais žmo- 
nėmis. 

Anksielas norėjo tarti žodį, bet Sisifas užčiaupė jam burną, 
uždėdamas ant jos koją, kurią taip ir laikė, kol skelbė nuosp- 
rendį. 

— Nužudymas be teismo! Didikas privalo teisingai valdyti 
savo pavaldinius. Bet ši žmogžudystė nėra vienintelis jūsų šei- 
mininko nusikaltimas. Aš pats jį apklausiau, bet jis pasielgė 
negarbingai, atsisakydamas atskleisti tiesą. Be to, nepaisyda- 
mas mano padėties, mėgino mane nužudyti. Gelbėdamas ma- 
no gyvybę, vienas mano tarnas neteko savosios. Dėl šių prie- 
žasčių aš konfiskuoju visą Anksielo turtą ir atiduodu jį savo 

"narsiojo gynėjo šeimai. Anksielo nužudyto vyro našlę kviečiu 
apsigyventi mano rūmuose. Įsakau ištremti iš Epyro visus tuos, 
kurie daugiau ar mažiau artimai bendravo su Anksielu ar jam 
tarnavo. O jį pasmerkiu mirti taip pat Žiauriai, kaip jis žudė 
pats. Tačiau jis yra pasitarnavęs Epyrui ir, nepaisant daugybės 
atsisakymų įnešti savo aukso dalį į rūmų 1ždą, suteikiu jam 
vienintelę malonę: niekas kitas nepakels prieš jį rankos, tik aš. 

Taręs šiuos žodžius ir nepaisydamas maldavimų pasigailė- 
ti, sklindančių iš susispietusio būrio žmonių, kuriuos pagar- 
biu atstumu laikė kariai, ant suimtojo kūno keturiskart nusi- 
leido gerai išgaląstas kirvis, nukirsdamas jam rankas ir ko- 
jas. Girdėdami Anksielo riksmus, reginį stebėję žmonės ne- 
galėjo sulaikyti ašarų. Jo galva dabar sukiojosi į dešinę ir į 
kairę, kartu nestipriai purtydama stuomenį. Galiausiai Sisi- 
fo ginklas nusileido paskutinį kartą, priversdamas pasmerk- 
tąjį amžiams nutilti. 


14, 


Grįžęs į rūmus, Sisifas sužinojo, kad sparčiai vykstanti statyba 
pareikalavo naujų marmuro atsargų ir kad karavanai nuo šiol 
be kliūčių jį atgabena. Marmuras buvo atvežamas daugiausia 
žeme, nes šiuo metų laiku laivai, galima sakyti, nebeplaukio- 
jo. Jie vėl leisis į keliones, kai tik Oriono žvaigždynas - neiš- 
vengiamo šiltų dienų grįžimo ženklas - vėl pasirodys horizon- 
te. O kelias per sąsmauką greitai pateiks naują galimybę ga- 
benti krovinius. Bus galima užkelti laivus ant vežimų, kuriuos 
trauks jaučiai, bet kol kas reikėjo tenkintis prekių priėmimu 
Kenchrėjose, rūpintis jų iškrovimu ir vežimu iki Akrokorinto 
tais būdais, kokiais buvo įmanoma. Bet tai nestabdė statybos. 
Tikslesnis medžiagų tiekimo ritmas, blokų kėlimo metodų 
veiksmingumas ir entuziazmas, kurį sukėlė gaivaus šaltinio pa- 
sirodymas, skatino pakiliai dirbti visus: tiek darbininkus, tiek 

Sisifas jau ruošėsi pėsčiomis grįžti prie bokšto, kai jį nuo 
savo minčių atitraukė būrelis jaunuolių, atėjusių paprašyti lei- 
dimo kuriam laikui išvykti iš rūmų. Būrio priekyje stovėjo Or- 
nitionas, o viduryje - Poifilas, besišypsantis bedante burna. Ka- 
ralius ne iškart suprato, ko iš jo norima. Tėvo sutrikimas pra- 
linksmino sūnų ir jo mokslo draugus. 

— Kas yra, Ornitionai? 

— Poifilas sutinka mus lydėti. Ar duosite savo sutikimą? 

Sisifas nužvelgė būrelį, kurį sudarė maždaug to paties am- 
žiaus jaunuoliai, ir jam staiga toptelėjo, kad tas išėjimas su 
piemeniu primena pirmąjį jų, jau suaugusiųjų, išėjimą. Jis su- 
prato, kad Ornitionas jau yra lytiškai subrendęs: iki šios die- 
nos jam tai net neatėjo į galvą. Tačiau jis pats nustatė taisyk- 
les, kuriomis vadovaudamiesi vaikinai turėjo įeiti į vyrų tarpą 
ir prisiimti su šiuo visuomeniniu statusu susijusią atsakomy- 
bę. Sisifas savo ruožtu nusišypsojo ir linktelėjo galva. Poifilas 
prisiartino prie karaliaus ir atsargiai pašnibždėjo jam keletą 
žodžių: 

— Jūsų sūnus neseniai tapo vyru, valdove... Dabar jam lieka 
mokytis toliau. 

Juokdamiesi ir šnekučiuodamiesi jaunuoliai nutolo. Sisifas 
nuėjo į savo kambarį, kur ilsėjosi Meropė. Ji, ką tik meiliai 
pakalbinusi Halmą, paguldė jį į pintą lopšelį. 

— Kaip laikosi mūsų pagrandukas? 

— Nuostabiai. Tarnaitės ir auklės man nuolat jį giria. 

Sisifas paėmė kūdikį ant rankų. Vaikutis atrodė nustebintas 
tos galingos jį iš lopšio iškėlusios jėgos. Įsmeigęs dideles žyd- 
ras akis į karaliaus veidą, mažylis, matyt, stengėsi įžiūrėti jo 
bruožus. Valdovas suėmė sūnaus galvutę savo plačia ranka ir 
pastatė jį taip, kad remtųsi kojytėmis į jo alkūnės linkį. 

— Halmo ūgis toks pat kaip ir Glauko, kai jis buvo ką tik 
gimęs. 

— Iš kur tu Žinai? 

— Jo ūgis visiškai atitinka mano dilbio ilgį - lygiai taip pat, 
kaip kažkada jį atitiko jo vyresniojo brolio ūgis. 

— Aš to nepastebėjau. 

— Mes daug ko nepastebime, Merope... Ką tik mačiausi su 
Ornitionu... Ar tu žinojai, kad jis jau vyras? 

— Žinoma. Tereikia būti truputį atidesniam. Keičiasi jo bal- 

sas, kitokios tampa manieros, ir jis kitaip nei anksčiau elgiasi 
su moterimis. Kodėl apie tai prakalbai? 

— Todėl, kad su grupe savo amžiaus draugų Ornitionas ką 
tik paliko įprastą gyvenimą rūmuose. 

— Kas juos lydi"? 

— Poifilas. 

— Mūsų sūnui geriau seksis išlaikyti išbandymus, kai turės 
galimybę paklausyti šio patyrusio tarno patarimų. 

Sisifas pamanė, jog bus geriau kol kas neiti į statybvietę, 
kad nesusilauktų iš sūnaus priekaištų, jog slapčiomis jį seka: 
jis net nesiruošė to daryti. Karalius sutvarkė keletą smulkių 
reikalų, teikėsi išklausyti vienos belaisvės tarnaitės nusiskun- 
dimų, kad jai skirtas darbas yra per sunkus, paskelbė sprendi- 
mą dviejų piemenų ginče, persirengė ir galiausiai nusprendė, 
kad jau gali eiti į Akrokorintą. 

Jis patraukė tiesiai prie bokšto pasižiūrėti, kiekgi jo pasta- 
tyta. Šis jau viršijo arklio aukštį. Atsižvelgiant į statybinių me- 
džiagų dydį, buvo aišku, kad greitai reikės pradėti naudoti kė- 
limo įtaisus. 

O Ptolimeinas tuo metu vadovavo subtiliam, bet labai svar- 
biam bokšto statybos veiksmui. Jo viduje buvo pastatytas di- 
džiulis stulpas blokams kelti, iš kurių vėliau, dedant sluoksnį 
virš sluoksnio, būtų galima statyti sienas. Ilgas stiebas tarytum 
į dangų šaunanti strėlė galėjo lengvai pasvirti, todėl vienodo 
ilgio kanapinėmis virvėmis buvo pririštas prie trijų mažesnių 
stulpų, taip pat giliai įkastų į žemę. Kita virvė, storesnė, buvo 
permesta išilgai stiebo, kad būtų galima kelti blokus. Norint 
juos padėti į vietą, pakakdavo atleisti virvę, pririštą prie stul- 
po priešais sieną: dėl to pagrindinis stulpas palinks ir krovinys 
nusileis į savo paskirties vietą. Šie veiksmai turėjo būti atlie- 
kami labai atsargiai ir, svarbiausia, nepaprastai derinant ju- 
desius. Menkiausias netikslumas atliekant šį darbą galėjo pa- 
žeisti subtilią pusiausvyrą ir sukelti mirtinai pavojingų situacijų, 

ką jau kalbėti, kad galėjo būti apgadintos statybinės medžia- 
gos. Sunkius marmuro blokus reikėjo labai tiksliai padėti į vie- 
tą, todėl Ptolimeinas rūpestingai atrinko darbininkus šiems 
darbams. Beje, jis nenuleido nuo jų akių ir su ypatingu dėme- 
siu stebėjo visus veiksmus. 

Statinio viduje kiti darbininkai darė ąžuolinius laiptus, ku- 
rie kildami greitai turėjo prisiderinti prie bendro statybos 
ritmo. Tarp dviejų laiptų aikštelių buvo palikta daug vietos, 
kad būtų galima įrengti keletą kambarių, vienas iš kurių bū- 
tų ginklams sudėti, dar vienas - laikyti maisto ir gėrimų at- 
sargoms, o kiti turėjo tapti čia apsistosiančių karių gyvena- 
maisiais kambariais. 

Senajam architektui smulkiai nupasakojus, kaip viskas tu- 
rės atrodyti, Sisifas puikiai įsivaizdavo, kad bokštas jau baig- 
tas, girdėjo, kaip nuaidi duodami įsakymai, pokštai, juokas ar 
staiga viskas nutyla. Jis svajojo ir apie tas nuostabias akimir- 
kas, kuriomis galės mėgautis, kai, stovėdamas bokšto viršūnė- 
je, grožėsis apylinkėmis ir matys, kaip nuolat auga Epyras. 

Kai dėl bokštą supančios sienos, tai ji kasdien vis pasistū- 
mėdavo į priekį. Po truputį ryškėjo paprasta, bet didinga vi- 
so statinio forma. Kol kas tai veikiau buvo panašu į gynybinę 
sieną nei į tikrą citadelę, bet Sisifas mintyse jau buvo numa- 
tęs ir keletą kitos paskirties statinių: vieną šventovę Apolo- 
nui, kitą — Afroditei, ir džiaugėsi manydamas, kad dievai dar 
daugybę kartų gardžiuosis aukomis iki tol, kol jo sumanymai 
bus įgyvendinti. 

Nepraeidavo nė diena, kad karalius neateitų į statybvietę ir 
nepastebėtų, kaip darbai stumias į priekį. Kėlimo įrenginys, 
kurį darbininkai vadino „monokolu“, puikiai atliko savo vaid- 
menį. Žinoma, teko jau porą kartų keisti virves, bet tai kartu 
liudijo, kaip įdėmiai stebima, kad jos nesutrūktų. Rūpinda- 
masis, kad darbas daugiau nestotų, Ptolimeinas reikalavo kas 
vakarą tikrinti virvių kokybę. Jis pats apeidavo stulpus, prie 

kurių jos buvo rišamos, ir įsakydavo kas rytą, prieš pradedant 
darbus, apžiūrėti, ar stulpai neišklibo. 

Praeivio niekas nebūtų nustebinęs labiau nei pasikeitusi nuo- 
taika statybvietėje. Iš pat pradžių entuziazmas kone akimirks- 
niu buvo apėmęs visus ten dirbusius Žmones, nepaisant to, kad 
ir kokios buvo jų pareigos. Vėliau nesėkmės viena po kitos 
net ir ryžtingiausius iš jų po truputį privertė nuleisti sparnus. 
Nelaimingi atsitikimai, vandens trūkumas, kelyje iš Atėnų įvy- 
kusios žudynės, Ptolimeino liga, kiti Sisifo rūpesčiai, neleidę 
jam lankytis statybvietėje, — viskam susidėjus, ėmė atrodyti, 
kad projektas neįgyvendinamas, o gal net nerealus. Beje, kiek- 
vienam buvo atėję į galvą, kad Sisifas po to, kai vos nežuvo, 
išsiliejus Asopui, atsisakys šio beprotiško sumanymo. Vis dau- 
giau atsirasdavo abejojančių, ar dievai palankūs jų valdovui. 
Jei jis tikrai mėgstamas Olimpe, kodėl jį nuo didžių sumany- 
mų atitraukia šeimos rūpesčiai, kodėl jį lydi tokios nesėkmės? 
Bet vėliau ištryškęs Peirėnės šaltinis visiškai pakeitė Žmonių 
nuotaiką. Visų abejonės išsisklaidė. Argi šioje taip sunkiai įdir- 
klė ir gali užsidegti šiaudai, jis nepasiekė to, kas neįmanoma? 
Netgi šiuo metų laiku, nors nelietingu ir, tiesą sakant, nelabai 
drėgnu, trykštant šaltiniui, visi buvo tikri, kad visada galės nu- 
malšinti troškulį. Sisifas tarytum koks dievas nugalėjo patį grės- 
mingiausią žmogaus užmojų priešininką - pesimizmą - užkirs- 
damas jam visus kelius į pergalę. 

Vieną vakarą, grįžęs į rūmus, Sisifas norėjo pasikalbėti su 
žmona apie tai, kaip juda į priekį bokšto statybos darbai, ta- 
čiau ši prakalbo pirmoji - apie Antiklėją, neseniai ištekėjusią 
gražiąją Autolyko dukterį: 

— Ar žinai, kad ji laukiasi? 

Sisifas prisiminė meilės akimirkas, kurias patyrė kartu su 
jaunąja moterimi, jos odos švelnumą, jos lūpų saldumą, tas 
kelias valandas, praleistas jos glėbyje. Meropė jam pranešė 

žinią, kurios jis laukė nuo pat vestuvių dienos. Šios žaibiškos 
aistros vaisius, be abejo, bus priskirtas šauniajam Laertui, ir 
niekas neturėjo kelti abejonės. Karalius apsimetė abejingas. 

— Ne. Ir kaip ji laikosi? 

— Puikiai, sprendžiant iš to, ką man pasakojo. Sako, džiaugs- 
mas spindi jos veide, nes jau vestuvių dieną ji užsiminė, kad 
labai nori sūnaus. Beje, ir žynys išpranašavo, kad jos troški- 
mas išsipildys, nes, pabendravęs su Dzeusu, jis pareiškė, jog 
dievas šįkart ryžtingai linktelėjo galva, taigi davė aiškų ženklą, 
kad nusprendė išklausyti jos maldos. 

— Kas tau pranešė? 

— Ornitionas. 

— Jis jau grįžo? 

— Taip. Jis nori tave pamatyti. 

— Ir iš kurgi tas vyrukas tiek daug žino? 

Ornitionas kaip tik ruošėsi žengti į kambarį ir, sustodamas 
tarpduryje, įsiterpė į pokalbį: 

— Taip jau keistai susiklostė aplinkybės. 

Sisifas atsigręžė, ištiesė į sūnų rankas, apkabino jį ir papra- 
šė papasakoti tai, ką žino. Šis atsisėdo ant žemo suolelio ir 
ėmė gyvai dėstyti. 

— Kai truputį paėjėjome nuo rūmų, Ptolimeinas paaiškino 
mūsų kelionės tikslą. Mes turėjome pradėti reikšmingą savo 
gyvenimo etapą ir negailėti jėgų, kad jį nueitume. Metę bur- 
tus, pasiskirstėme į grupes. Aš likau su Ksartedonu, mūsų raš- 
tininko Archelajo pirmojo padėjėjo, sūnumi. Paskui mes nusi- 
rengėme, apsisiautėme avikailiais ir patraukėme Megaros link. 
Mintis, jog turėsime nakvoti lauke per šaltį ant plikos žemės, 
mūsų negąsdino, tačiau, pagalvojus apie laukinius žvėris, da- 
rėsi baisoka. Dvi pirmąsias dienas praleidome ieškodami Pto- 
limeino nupasakotos olos, bet, ją radę, nedrįsome įeiti. Ksar- 
tedonas pareiškė, kad pirmas į vidų neis. Jo manymu, verčiau 
reikėjo palaukti ir po kiek laiko grįžti į Epyrą. Bet aš norėjau 


FRANCOIS RACHLINE B SISIFAS 253 


įlįsti į tą paslaptingą urvą ir išvaikščioti jo kampus. Kažkokia 
neįveikiama jėga traukė mane į žemės gelmes. 

Mano draugas pasilieka tamsos prieangyje. Aš pasineriu į 
ją. Akys po truputį apsipranta su prieblanda. Neaiškiai įžvel- 
giu kažkokią masyvią formą. Tai didžiulis žvėris, prigludęs prie 
uolos, saugantis ilgo urvo įėjimą. Iš pradžių atšoku, bet jaučiu 
į save įbestą žvilgsnį. Tuomet pasistengiu susitvardyti ir prieiti 
prie žvėries. Plekšnodamas jam per kuprą ir glostydamas gal- 
vą, stengiuosi įgyti pasitikėjimą, kuris praverstų, jei kartais pri- 
reiktų jo pagalbos. Jis nesipriešina. Išėjęs iš aikštelės, kurią 
saugojo tas baisusis žvėris, vingiuotu koridoriumi patenku į 
kitą, daug platesnę, kur pilna kažkokių būtybių, apsigaubusių 
kailiais ir apsikarsčiusių akmenimis. Tamsoje lyg ir įžiūriu blau- 
sią švieselę. Atsargiai einu pirmyn. Staiga užlipu ant kažko 
slidaus. Atsitūpiu ir apgraibau žemę. Ogi - šerkšnas arba snie- 
gas. Lengviau atsipučiu. Staiga iš požeminio koridoriaus lubų 
prasiveržia blyški šviesa. Tada pamatau, kad paplatėjęs kori- 
dorius eina tarytum rotonda aplink kažką panašaus į apledė- 
jusį ežerą. Po kojomis išvystu daugybę daiktų: peilių, skustu- 
vų, adatų, fibulų*, plaukų segtukų, vyrus ir moteris vaizduo- 
jančių statulėlių, miniatiūrinių dviašmenių kirvukų, mėnulio 
formos raguolių, krištolo gabalėlių, bronzinių Žiedų, iečių ant- 
galių, kaulo dirbinių... Tuomet suprantu, kad tai dovanos die- 
vams, bet neberandu savosios. Tuo metu, kai galvoju, kurgi 
mano paties paaukotas daiktas, man pasirodo, kad esu čia 
ne vienas. Kažkas pasilenkia virš manęs. Aš atsigręžiu. Pasi- 
jutęs taip, lyg į mane kvėpuotų milžiniška dievybė, virstu at- 
gal ir netenku sąmonės. Atsipeikėjęs neaiškiai beprisimenu 
man pasivaidenusios būtybės kontūrus ir dabar net negalė- 
čiau tvirtinti, kad tikrai ją mačiau. Visas degu geismu. Tam 
paslaptingajam dievui paaukoju išsiliejusią spermą. Jaučiuosi 


* Fibula - metalinė sagtis drabužiams susegti. Vert. 

tarytum apsivalęs. Pasuku išėjimo iš urvo link. Ksartedono prie 
jo angos nebėra. 

Sisifas įdėmiai klausėsi sūnaus, ypač dėl to, kad laukė, kol 
šis galiausiai pradės pasakoti apie Antiklėją. Tiesiai paklausti 
apie ją būtų netaktiška, be to, galėjo kilti įtarimas. Todėl jis 
nuslėpė nekantravimą, apsimesdamas, kad jam rūpi pasakoji- 
mo smulkmenos. 

— Ir kiek laiko tu buvai likęs vienas? 

Prieš atsakydamas į tėvo klausimą, Ornitionas luktelėjo: ne 
dėl to, kad būtų norėjęs išvengti atsakymo, bet tarytum iki šiol 
nebūtų galėjęs atsitokėti. 

— Nežinau. Matyt, ilgai, nes dar ir dabar man atrodo, kad 
grįžau iš tolimos kelionės. Išėjęs iš to urvo, pasijuntu kitu žmo- 
gumi. Iki tol kramsnojau tik visokias šakneles ir žoleles. Da- 
bar užsinoriu mėsos. Netoliese pamatau sužeistą triušį. Svie- 
dęs trumpą aštrią ietį, kuria buvau apsiginklavęs, lengvai jį nu- 
dobiu. Buvau matęs, kaip darbuojasi Pyras, ugniagesys. Ilgai 
vargstu, kol pasirodo pirmoji liepsnelė. Kaip nudžiungu pa- 
matęs, kad ji pagaliau įsiplieskia šiaudo gale! Koks esu lai- 
mingas, kai pavyksta ją išsaugoti, ir ji vis didėja! Užpakalines 
triušio kojas paaukojau Dzeusui, o tai, kas liko, pasigardžiuo- 
damas sušveičiu pats. Ilsiuosi po tokios vienišiaus puotos, kai 
mano dėmesį patraukia kažkoks triukšmas. Tai turėtų būti bū- 
relis žmonių, nes girdžiu balsus, kurie aiškiai artėja prie mano 
slėptuvės. Išsigąstu. Pasislėpęs už krūmų, atidžiai žvalgausi ir 
ruošiuosi gintis. Pasirodo penketas vyrų, kurie eina tiesiai prie 
teberūkstančio laužo. Jie pritūpia, apsidairo, ieško akimis žmo- 
nių. Trys iš jų nusiima ginklus ir ruošiasi apsistoti, o kiti du 
pradeda naršyti aplinkui. Prieina prie pat krūmo, už kurio tū- 
nau, ir mane aptinka. Ranka griebiuosi savo durklo, bet ją su- 
gniaužia geležinis vieno jų kumštis. Jie nuveda mane pas savo 
draugus, kurie prapliumpa juokais išvydę tokį stambų laimikį. 
Tuomet ima klausinėti, ko aš toks išsigandęs. 

— Ir ką tu atsakai? 

— Visai nežinojau, ką sakyti! Po teisybei, aš jų nebijojau. Nu- 
žvelgiau vieną po kito ir, kuo ilgiau Žiūrėjau į jų bruožus, tuo 
mažiau grėsmingi jie man atrodė. Iš pabalusių veidų buvo ga- 
lima numanyti, kad jie nėra turtuoliai. Jie keliavo iš Megaros. 
Kai pasakiau savo vardą, visi kaip vienas pašoko. Pamaniau, 
kad šįkart jau sužvėrėję puls mane ir rimtai išsigandau dėl sa- 
vo gyvybės. Bet nieko panašaus neatsitiko. Jie pasakė, kad la- 
bai jus gerbia, tėve, ir paklausė, ar pageidaučiau, kad jie paly- 
dėtų mane į rūmus. Padėkojęs atsisakiau jų pasiūlymo. Vienas 
iš jų, apsirengęs geriau nei kiti — avintis odiniais sandalais ir 
vilkintis gelsva tunika - pasakė, kad mes jau buvome susitikę 
pas Autolyką prieš tai, kai jis gavo pastarojo įsakymą parvary- 
ti galvijus į Epyrą. 

— "Tai tas piemuo ir papasakojo tau apie Antiklėją? 

— Taip, tėve. Jis kalbėjo labai šiltai. Ir Autolyko, ir Laerto 
šeimoje nekantriai laukiama gimstant tvirto berniuko. 

Sisifas palingavo galva, meiliai patapšnojo sūnui per skruos- 
tą ir, paimdamas jį už parankės kaip draugą, nusivedė į bran- 
genybių menę, šalia kurios buvo ginklinė. Karalius įsakė ati- 
daryti sunkius vartus, užtveriančius įėjimą, paskui, liepęs sar- 
gybiniui pasišalinti, apkabino Ornitioną per pečius ir ranka 
parodė į daiktus, sukauptus šiame griežtai saugomame arse- 
nale. | 

— Ornitionai, pažvelk į šias ietis, į šiuos kardus, lankus, dur- 
klus, antgalius ir kirvius... Štai šiuo kalaviju buvau apsiginkla- 
vęs savo žygyje prieš Tėbus. Dzeuso valia Atamantas buvo 1š- 
varytas iš miesto prieš man įsiveržiant. Jei taip nebūtų atsiti- 
kę, mano brolio kraujas tikriausiai būtų nutekėjęs šio kalavijo 
ašmenimis. O šia ietimi, pamenu, naudojausi, kai išsiruošėme 
kovoti su kraštą siaubusiais plėšikais. Niekas nuo jos neišsisu- 
ko. Čia yra ginklas ir tau, Ornitionai. Dabar tu jau vyras. Išsi- 
rink, kurį nori. 

Vaikinas iškart paėmė kardą, kurio trumpoka rankena bu- 
vo aptraukta suvyta tamsiai raudona oda. Žinoma, bronzinius 
ašmenis reikėjo pagaląsti, bet jie buvo nenusidėvėję, ir paty- 
rusi akis iškart įvertino puikią ginklo pusiausvyrą. 

- Šaunuolis. Kol kas nelabai nusimanai apie ginklus, bet jau 
turi gerą skonį. Dar neseniai pats nešiojau šį kardą, bet dabar 
jis man per lengvas. 

Ornitionas dar išsirinko ietį ir kovos durklą. Jis paprašė 
tėvą leisti truputį pasilaikyti ginklus, kad prie jų priprastų, ir 
šis sutiko. 

Vakare megare buvo atšvęstas antrasis Ornitiono gimimas. 
Susirinkusi karališkoji šeima ir keli artimiausi valdovų tar- 
nai paaukojo dievams paršelį, veršiuką ir ėriuką, kurių kum- 
piai buvo ištepti alyvų aliejumi ir žalumynais, o paskui iškep- 
ti ant iešmo. 

Prie karaliaus prisiartino Meropės pakviestas vyras ir Že- 
mai nusilenkė. Rankoje jis laikė rūmuose iki tol nematytą daik- 
tą. Tai buvo nedidelė tamsi medinė dėželė, kurios viena pusė 
vietomis buvo gražiai išpjaustinėta, su pritaisytu truputį išlenk- 
tu raginiu kotu, išilgai kurio ėjo keturios stygos. Sisifas pa- 
klausė, koks tai instrumentas. Pasirodė, kad naujos rūšies ly- 
ra, savo forma truputį primenanti vėžlio kiautą. Šalia muzi- 
kanto kukliai sėdėjo jauna moteris, kurią jis pristatė kaip šo- 
kėją ir tvirtino, kad savo giesmėmis lydės jos šokį, suteikda- 
mas jai sparnus. Sisifas leido porai parodyti, ką sugeba. Meni- 
ninkui braukiant per stygas, pradėjo sklisti persipinantys to- 
nai, jam išmoningai juos tai pritildant, tai garsinant, ir jo meist- 
riškumo dėka menė galiausiai paskendo subtilių ir malonių 
garsų jūroje. Nuskambėjus šiai įžangai, judesiais prisiderinda- 
ma prie muzikos, prisidėjo jaunoji moteris ir ėmė gracingai 
šokti priešais sužavėtus žiūrovus. Kartkarčiais pašokdama, ji 
pakildavo nuo žemės taip lengvai, kad priversdavo pamiršti, 
jog yra iš kūno ir kraujo, o prieš nusileisdama trumpai stabte- 

lėdavo tarytum dvejodama ir taip sukeldavo įspūdį, kad tie- 
siog plevena ore. 

Žiūrėdamas į nepažįstamąją šokėją, Sisifas prisiminė, kaip 
lengvai ir grakščiai šoko Aigina. Ši mintis nusinešė jį toli nuo 
realios scenos. Karalius žavėjosi spontaniškais šokėjos suki- 
niais, bet jo protas jau lėkė į plačias erdves, ieškodamas Aso- 
po dukters. Ar Dzeusas, naudodamasis savo galybe, jau pasiė- 
mė ją į žmonas? Jei taip, kokią vietą pasirinko, kad su ja susi- 
jungtų? Tai nebuvo išprievartavimas tikrąja šio žodžio pras- 
me, nes mergina nesistengė pabėgti, bet ar galima buvo lygin- 
ti dieviškąjį prisilietimą prie mirtingosios kūno paprasčiausiu 
meilės aktu? Ar nereikėjo to laikyti veikiau neišdildoma žy- 
me, giliu įkandimu, siekiančiu pačią sielą? Negalėdamas atsi- 
kratyti fantasmagorinių vizijų, Sisifas matė, kaip pro jo akis 
plaukia Dzeuso meilės nuotykių - tiek su ištekėjusiomis mo- 
terimis, tiek su nekaltomis merginomis ar nimfomis — vaisiai. 
Vieni kitus keisdami, it šešėliai slinko vardai: su Protogenėja 
jis susilaukė Opunto, su Danaja - Persėjo, su Anaksitėja - Ole- 
no, su Alkmene - Heraklio, su Karme - Britomartės, su Nio- 
be - Argo, su Kasiopėja —- Atimnijo, su Semele - Dioniso, su 
Dija - Peiritojo, su Europe - Minojo, Radamanto ir Sarpedo- 
no... Kas dabar gims iš naujosios jo mylimosios apvaisintų įsčių? 
Paskui, tarytum užplaukdamas ant šios mitinės procesijos, Si- 
sifui pasirodė Asopo veidas. Senio akyse nieko negalėjai įskai- 
tyti. Jos priminė pavandenijusį paviršių, kur atsispindėjo kaž- 
kokie migloti kontūrai. 

Asopo žvilgsnis tebebuvo įsmigęs tiesiai į Sisifo akis. Kara- 
lius jau nebematė, kas vyksta aplinkui - mintyse jis kalbėjosi 
su virgulininku. Ar jam pavyko rasti dievų valdovo meilės liz- 
delį? Ar sužinojo, kur jo duktė ir Dzeusas pasislėpė pasimylė- 
ti? Ar dieviškasis meilužis Žino jį išdavusiojo Žmogaus vardą? 
Ar dieviškasis meilužis Žino jį... išdavusiojo... žmogaus... var- 
dą? Ar... dieviškasis... meilužis... Žino... jį... išdavusiojo... žmo... 

— Sisifai! Sisifai! 

Veltui Meropė, Glaukas ir susirinkę tarnai vardu vis šaukė 
karalių - jiems nepavyko pažadinti jo iš gilaus miego, į kurį šis 
ką tik buvo paniręs. Tarnai nunešė valdovą į jo kambarį. Ter- 
sandras verkė. Ornitionas stengėsi tvardytis - juk dabar jis bu- 
vo vyras. Iometelis, kuris taip pat buvo pakviestas prie stalo, 
iškart liepė paguldyti karalių į lovą. Gydytojas, dviejų tarnų 
padedamas, susirūpinusiai Meropei sekant kiekvieną jų jude- 
sį, stengėsi paguldyti valdovą taip, tarytum jis būtų sumanęs 
pasiilsėti. 

Sisifo kvėpavimas ne silpnėjo, o priešingai — vis tankėjo. Tar- 
nai suvilgė valdovo kaktą drėgnais rankšluosčiais, pakišo po 
nosimi džiovintų kvapnių žolelių, pasižyminčių raminamuoju 
paveikiu. Iometelis paprašė Meropę eiti į savo kambarį ir pa- 
tikino, kad nė per žingsnį nesitrauks nuo Sisifo lovos ir galės 
jas užmigo, o kai po trumpos nakties paryčiais atsibudo, ligo- 
nio lova buvo tuščia. Jis visur išieškojo, bet veltui. 

Sisifas Žingsniavo laukais, jau toli nuo Epyro, pasinerdamas 
į gaivų ryto orą. Jis kvėpavo juo, gardžiavosi tarytum geru vy- 
nu, gėrė visais plaučiais, įkvėpdavo pilna krūtine, sučiaupęs 
lūpas mėgavosi, sulaikydamas jį kiek galima ilgiau, o paskui 
lėtai išpūsdavo. Mintyse jis leidosi užvaldomas savo kvėpavi- 
mo, leido jam sroventi savo kūno linkiais, įkvėpdavo ir iškvėp- 
davo jausdamasis taip, tarytum apvalytų savo sielą, atgaivintų 
jame slypintį gyvybės šaltinį. 

Dangumi plaukė ištįsę debesys, primenantys išsirikiavusius 
karo laivus, besirengiančius pulti kažkokį neaiškų priešą. Vė- 
jas atsainiai ginė juos į atvirą jūrą. Ši, dar mieguista, tingiai 
glaustėsi prie kranto. Sisifas būtų galėjęs eiti šiuo keliu užsi- 
merkęs. Dar trejetas posūkių, paskui didelis lankas, besibai- 
giantis apvaliu kyšuliu, ir jis greitai pasieks medžiais apaugu- 
sią kalvą, vedančią į aukštą ragą, ant kurio stovėdamas jis kaž- 

kada išbarstė savo motinos pelenus. Jis mėgo ten būti vienas, 
akis į akį su begalybe ir su pačiu savimi: taip pajusdavo, kad 
apsivalo. Paprastai ateidavo ten beveik nesąmoningai, tiksliai 
nežinodamas, nei kodėl jaučia tokį poreikį, nei kas: jį verčia 
būtinai kurį laiką nuo visų pasišalinti. Tačiau šį kartą jis atėjo 
pasikalbėti su Enarete. 

Sisifas išsitiesė ant savo pamėgtos uolos ir palaukė, kol jį 
apims į apsnūdimą panašus sąstingis. Tolygus bangų plakima- 
sis į krantą priminė jam vieną nuotykį, kurį teko patirti vaikys- 
tėje, kai kartu su tėvais buvo atėjęs į paplūdimį netoli Epyro. 
Jis tai prisiminė juo aiškiau, kad tokios išvykos būdavo labai 
retos. Tėvas, gulėdamas ant smėlio, apsimetė gyvate ir rangy- 
damasis nušliaužė į vandenį, lydimas linksmo motinos žvilgs- 
nio. Sisifas mėgino sučiupti už kojų keistąjį padarą, bet gyva- 
tiškasis tėvas ištrūko, ir jis galiausiai nusprendė pasiversti to- 
kiu pat gyvūnu. Eolas panėrė, prisisėmė į burną vandens ir, 
iškilęs į paviršių, jį išpurškė, o Sisifas nuropojo po vandeniu, ir 
atūžusi banga jį apvertė. Jis tikrai būtų paskendęs, jei ne mo- 
tina, nemokėjusi plaukti, nebūtų pribėgusi ir ištraukusi jo gal- 
vos virš vandens. Sisifas tiksliai neprisiminė, kas įvyko paskui. 
Tik dar girdėjo, kaip pašaipiai krizena Kretėjas, barasi Ata- 
mantas ir negaili paguodos žodžių tėvas. Jis, beje, rankomis 
apkabino Sisifą ir parodė, kaip laikytis ant vandens (0 gal tai 
buvo kitas kartas, tik. abu įvykiai jam atmintyje susiplakė į vie- 
ną). Didžiai savo nuostabai, jis greitai išmoko plaukti, taip su- 
keldamas tik dar didesnį abiejų savo brolių pavydą, kurie šioje 
srityje gabumais nepasižymėjo. 

Prisiminimai, tarytum gaubiami rūko, tai išnirdavo, tai vėl 
pranykdavo jame. Vienas epizodas galėjo išryškėti lyg iš mig- 
los kyšanti kalno viršūnė, bet greitai jį uždengdavo kitas prisi- 
minimų sluoksnis. Sisifas pasidavė Hipno glamonėms tą aki- 
mirką, kai šis įgavo Enaretės pavidalą. Motina stovėjo prie- 
šais jį tokia pat išbalusi, kokia būdavo ir gyva, išdidi, ryžtingai 

žvelgianti, krūtinę truputį atstačiusi į priekį. Atrodė, tary- 
tum būtų laukusi klausimo. Jos lūpos sujudėjo, bet Sisifas 
nesuprato, ką ji sako be garso tardama žodžius. O paskui jis 
staiga aiškiausiai suvokė mintį: „Bijok Dzeuso rūsčio ir sau- 
gokis Hipno“. 

Šis įspėjimas pabudino jį iš sąstingio. Jis ir taip bijojo Dzeu- 
so rūsčio. Kodėl motina priminė jam, kas savaime supranta- 
ma? Kodėl Enaretė, užuot jam padėjusi, tik patvirtino jo būgš- 
tavimus? Ir kodėl jis turėtų saugotis Hipno? „Negi jis nebuvo 
jo senas draugas, lydėjęs jį ir bjauriomis dienomis, ir gražiau- 
siomis naktimis? 

Pabudęs iš šio sunkaus miego, Sisifas pasijuto labai pavar- 
gęs. Jis pažvelgė ten, kur kažkada nugrimzdo Enaretės pele- 
nai. Kaip ir anuomet, ten ramiai bangavo jūra. Jis stebėjo tą 
keistą reiškinį ir pamanė, kad tai tęsis amžinai, dar ilgų ilgiau- 
siai po to, kai jis ir pats pereis į nematomą mirusiųjų ir išnyku- 
siųjų pasaulį. 

Už jo nugaros staiga kažkas kostelėjo ir atitraukė jį nuo ap- 
mąstymų. 

— Asopai! Ir vėl pas mus sugrįžai? O sakei, kad daugiau ne- 
benori nei su manim matytis, nei kalbėtis! 

— Turiu su jumis pasikalbėti apie labai svarbų dalyką. 

— Klausau tavęs. 

— Aš žinau, kur yra Aigina. 

— Kokia gera naujiena! | 

— Tai priklauso nuo to, kaip į šitą reikalą pažiūrėsi... 

— Ką tu nori pasakyti? 

— Tuoj viską paaiškinsiu. Ji su savo palydovu pasislėpė Oi- 
nonės saloje, kuri nuo jūros pusės veda tiesiai į Epyrą. Ien jie 
pasimėgavo meilės teikiamais džiaugsmais. 

— Manęs tai labai nestebina... Bet kas tau pasakė? 

— Pati Aigina. Ji iškart suprato, kad aš viską Žinau, net nepa- 
klausė, kuo vardu man tai papasakojęs žmogus. Ji tvirtina, kad 

tik jūs galite žinoti, koks likimas ją ištiko. Jūs esate vienintelis 
ir paskutinis ją matęs prieš tai, kai jiedu su Dzeusu nuskrido 
Oinonės link. 

— Ir tavo duktė, žinoma, išdavė mane Dzeusui. 

— Tai daugiau nei tikėtina. Todėl ir norėjau jus įspėti. 

Asopas ir Sisifas išsiskyrė. Pirmasis dingo laukuose, o ant- 
rasis pasuko į rūmus. 

Grįždamas Sisifas iš tolo pastebėjo Akrokorinto papėdėje 
dulkių debesis, kuriuos sukėlė atvykstantis karavanas. Jis 
džiaugdamasis pamanė, kad darbas daugiau nebesustoja, ir 
aiškiai įžvelgė savo bokštą, nors dar nebaigtą, baltumu švie- 
čiantį virš tamsiais plotais nusėto gražiojo akropolio. 


15. 


Pavasaris atėjo anksčiau, nei buvo tikėtasi. Poifilas tai numa- 
tė, nes bitės gerokai prieš laiką ėmė rinkti migdolų žiedų me- 
dų. Augalai gausiai leido atžalas, sprogo pumpurai, pupme- 
džiai ir prožirniai švytėjo geltoniu, ėmė kvepėti rozmarinų pie- 
velės, dedešvų kilimais nuklojo laukus, net avys ir karvės elgė- 
si kitaip, buvo nebe tokios baikščios, drąsiau judėjo, tarytum 
iš pačių dievų būtų gavusios leidimą. Savo teises vėl pareiškė 
saulė, dosniai dalydama spindulius visam kas gyva, skatinda- 
ma vešėti ir skleisti žiedus. 

Kelias savaites rūmuose buvo kalbama tik apie tai, kad grei- 
tai bus baigta viena citadelės ir ją supančios plačios sienos dalis. 
Bokštas jau siekė dangų, smigdamas į begalybę. Jo atsiradimas 
teikė Akrokorintui naujos didybės. Susidarė įspūdis, kad kalva 
nuo neatmenamų laikų tik ir laukė, kol bus pastatytas šis stati- 
nys, ir taip peizaže padėtas galutinis akcentas. Bokštas dar bu- 
vo nebaigtas, ypač viduje, bet jau privertė pasikeisti visą akro- 
polį. Iki šiol didžiulė uolėta kalva iš aukšto stebėjo apylinkes, 
kartu suteikdama dievams erdvės apmąstymams; 0 dabar kartu 
su statiniu tapo ta vieta, į kurią iš Epyro, iš jo aplinkinių vieto- 
vių — iš visur, suėjo įsivaizduojamos linijos, kurių galutinis taš- 
kas, tarytum trykštančio saliuto centras, buvo bokštas. 

Palankios oro sąlygos įgalino paspartinti statybą. Darbai ėjo 
į pabaigą. Beliko užkelti ąžuolines sijas bokšto stogui. Ptoli- 
meinas patobulino statybinių medžiagų, tašytų akmenų ar mar- 
muro blokų kėlimo sistemą, pastatydamas du pagrindinius kė- 
limo stulpus. Mechanizmą, darbininkų iškart pakrikštytą di- 
kolu, sudarė du statramsčiai ant vieno cokolio, prie kurių bu- 
vo pritvirtintos skersinės sijos su įtaisytu kėlimo įrenginiu: rė- 
mai, laikantys keliamą daiktą bronzinėmis žnyplėmis, galėjo 
judėti išilgai statramsčių ir taip palengvinti kėlimo darbą. 

Visą dieną moterys nešiodavo ąsočius, sklidinus tyro van- 
dens, kuriuos dalydavo įvairioms statybvietėje išsimėčiusioms 
darbininkų grupėms. Jos lėtai eidavo būreliu tarytum pririš- 
tos prie ąsų, už kurių tvirtai laikė ąsočius. Moterys nuolat vaikš- 
čiojo pirmyn ir atgal, lydimos vyrų šūksnių, pajuokavimų ir, 
žinoma, padėkų. Dubenėliai, iš kurių darbininkai gerdavo, vi- 
sada būdavo jiems po ranka, tačiau vakare reikėdavo iš visos 
statybvietės juos surinkti, sukrauti į vieną vietą, sunešti į rū- 
mus, išplauti, o ryte kuo anksčiau vėl išdalyti darbininkams. 
Vandeniu besirūpinančios moterys turėjo saugoti šiuos indus, 
kuriuos vyrai ne visada tausojo. 

Vienai iš energingiausių ir stropiausių tarnaičių Ptolimei- 
nas patikėjo vadovauti visiems su vandeniu susijusiems dar- 
bams. Ji labai atsakingai ėjo šias pareigas, ir statybvietėje vi- 
sos moterys ir visi vyrai veikiai jau klausė jos iš pusės žodžio. 
Ji valdė savo pulką daugiau gestais nei žodžiais, o meistrai 
ypač vertino, kad ši moteris visada suskubdavo patenkinti jų 
poreikius. Vanduo visada būdavo pristatomas darbininkams 
dar prieš tai, kai jau būtų reikėję jo prašyti, todėl kiekvienas 
galėdavo jo gerti iki valiai. Tomis trumpomis poilsio valandė- 
lėmis, kurios, kylant karščiui, tapdavo vis dažnesnės, darbi- 
ninkai gerdavo tiesiog iš ąsočių ir, naudodamiesi proga, apsi- 
keisdavo sąmoksliškais ar reikšmingais žvilgsniais su savo pa- 
galbininkėmis. 

Ptolimeinas pranešė Sisifui, kad statybos darbai - bent jau 
tie, kurie buvo tiesiogiai susiję su bokštu, - greitai bus baigti. 
Gynybinei sienai pastatyti prireiks daugiau laiko. Valdovas, 
matydamas aiškiai artėjančią darbų pabaigą, pasinaudojo pro- 
ga pasidalyti su senuoju architektu viena mintimi, kurią iki 
šio laikė paslaptyje. Jis užlipo laiptais į bokšto viršūnę, kiek- 
viename aukšte sveikinamas meistrų, skubančių sulyginti grin- 
dų lentas ir užlieti plyšius sakais, kartu jas ir suklijuojančiais. 
Jam pasirodžius viršutinėje aikštelėje, darbininkai, žemai nu- 
silenkę, pasišalino, palikdami anksčiau už Sisifą čia atėjusį 
Ptolimeiną. Karalius jam nusišypsojo ir tylėdamas leido žvilgs- 
niui paklaidžioti atsivėrusiais toliais. Jis nemanė, kad išvys 
šitokį vaizdą. 

Vienos peizažo dalys pynėsi su kitomis, akis nekliuvo už ku- 
rios nors Iš jų. Vos sustojęs prie prožirniais apaugusios kalvos, 
žvilgsnis nuslysdavo į lygiomis vagomis suartus laukus, vėl grįž- 
davo prie kalvos, kad įžvelgtų naujų detalių - kokią nors lau- 
kinę vyšnią, nusėtą dar vos prasiskleidusiais žiedais, - vėl nu- 
krypdavo į horizontą pasigrožėti iš abiejų pusių įgaubta są- 
smauka, skiriančia jūrą į dvi dalis, peršokdavo prie upės, pra- 
nykstančios sidabru žvilgančiame alksnyne, ten stabtelėdavo 
tarytum norėdamas atsigerti, paskui vėl pasukdavo atgal, ne- 
sistengdamas visko aprėpti, tiesiog vaikiškai nuoširdžiai gėrė- 
damasis. 

Sisifas apėjo aikštelę ir pastovėjo atsigręžęs paeiliui į visas 
keturias pasaulio šalis, kaskart įsmeigdamas žvilgsnį į tolį. Jis 
kartu pasidairė, kur būtų galima pastatyti naujuosius rūmus, 
nes senieji, stūksantys tarp Akrokorinto ir Epyro, jam jau at- 
rodė per kuklūs. Grįžęs į tą vietą, kur pradėjo apžvalgą, jis 
paplekšnojo Ptolimeinui per petį ir, kita paėmęs už parankės 
ir kartu su juo atsisukdamas į peizažą, padėkojo: 

— Niekas kitas nėra man suteikęs tokio malonumo kaip tu, 
Ptolimeinai. Jį šiandien galiu palyginti tik su tuo, kurį mums 

dovanoja moterys. Noriu tau padėkoti už šį nepakartojamą 
kūrinį. Tavo dėka mano sena svajonė susipina su realybe. Be- 
je, aš net nežinau, kuri iš jų šiandien ima viršų. Ar aš sapnuo- 
ju, kalbėdamasis su tavim, Ptolimeinai, ar šitie tavo meistriš- 
kai sudėti akmenys tikrai mus laiko? Pameni, kažkada tau sa- 
kiau, kad esi daugiau nei architektas. 

— Valdove, šie jūsų žodžiai man yra didžiausias atlyginimas. 
Jei juos tartų kas nors kitas, palaikyčiau tai tik gražia padėka. 
Bet, sklisdami 1š jūsų lūpų, jie pasiekia mane tarytum glamo- 
nės ir glosto širdį kaip ambrozija. 

— Džiaukis, Ptolimeinai, nes aš ir pats nesitveriu džiaugs- 
mu. Akimirką tu privertei mane pamiršti, kad iš šio bokšto 
viršūnės bus galima ne tik gėrėtis mūsų žemių grožiu, bet ir 
įžvelgti galimus priešus, įspėti mano armiją apie kiekvieną ne- 
lauktą įsiveržimą. Tai bus pasirengimo mūsų žygiams ir žmo- 
nių prieglobsčio vieta. Iš čia atidžiai stebėsime apylinkes, kad 
galėtume išvyti kiekvieną įsibrovėlį. 

— Jūs jau esate užsiminęs apie savo karinius tikslus, valdo- 
ve, ir dabar suprantu jūsų sumanymo svarbą. Aš pastačiau 
marmuro bokštą, kaip jūs ir pageidavote, bet šiandien prašy- 
čiau man paaiškinti tokio pasirinkimo priežastį. Ar bokštas 
iš tamsaus akmens nebūtų buvęs mažiau pastebimas? Būtu- 
me turėję galimybę užpulti priešą netikėtai: tai juk visada 
paranku mūšyje. 

— Pamąstyk plačiau, Ptolimeinai, ir mintimis nusikelk į ly- 
gumą, plytinčią po mūsų kojomis, arba į kelią, kuris tiesiamas 
per sąsmauką, ir pažvelk į bokštą. Žiūrint iš ten, kur esi, jis 
spindi tarytum šviesos kolona, tarytum taip įkaitusi liepsna, 
kad jos baltumas apakina ir galiausiai atbaido tą, kuriam pa- 
kako įžūlumo sumanyti veržtis į mūsų žemes. Svarbiausia - ne 
karas ar taika, Ptolimeinai, o išsaugota galimybė pasirinkti. 
Noriu, kad man nebūtų primetama nei viena, nei kita. Bokš- 
tas suteikia man daugiau laisvės, štai kodėl aš laikausi savo. 

— Bet jūsų laisvė gali apriboti kitų laisvę, valdove. 

— Viskam visada yra atsvara. 

— Ie Dzeusas atiduoda priešus jums į rankas ir teapsaugo jus 
nuo jų ginklų - toks yra karščiausias mano troškimas, valdove. 

— Dėkoju tau, Ptolimeinai. Būtų gerai, kad prie šios maldos 
pridėtum ir kitą, kur kas man reikalingesnę... Iš Dzeusas ne- 
tampa pikčiausiu mano priešu! 

Ptolimeinas atrodė suglumęs. Jis nuleido galvą, pasitaisė tu- 
niką ir nedrįso daugiau kalbėti. Sisifas neatkreipė dėmesio į 
tokį senojo architekto elgesį - tarnai, tiesą sakant, dažnai taip 
elgdavosi pritardami valdovo nuomonei. Šis tęsė, pirštu rody- 
damas į sąsmaukos pusę: 

— Kaip sekasi tiesti kelią? 

- Jis jungia abi įlankas, valdove, bet kol kas juo galima tik 
vaikščioti. Vyrai šiuo metu kaip tik darbuojasi, klodami jį rąs- 
tais, kad būtų įmanoma vilkti laivus, užkeltus ant jaučių trau- 
kiamų vežimų. 

— Kada jis bus nutiestas? 

— Iki vasaros pabaigos. Bijau, valdove, kad negalėsime juo 
naudotis anksčiau citadelės akmenims gabenti, nebent mums 
pagelbėtų sėkmė. 

— Ar tu tiki sėkme, Ptolimeinai? 

— Man būtų nuodėmė jos nepripažinti, valdove, nes mano 
gyvenimas šalia jūsų kasdien tai paliudija. Ar galėčiau sužino- 
ti, ką jūs pats manote? 

Sisifas susimąstė. Jis nežinojo nė ką galvoti. Niekada nebu- 
vo kėlęs sau tokio klausimo. 

— Nežinau. 

Ptolimeinas nedrįso prašyti valdovo paaiškinti, ką reiškia 
toks atsakymas. Ar jis iš tikrųjų nežinojo, kas yra sėkmė, ar 
pripažino ją egzistuojant, nors ir nesuko sau dėl to galvos, 
panašiai kaip žmonės, reiškiantys kam nors panieką ar abe- 
jingumą? 

Po kurį laiką trukusios tylos, į kurią po Ptolimeino klausi- 
mo susimąstę paniro abu pašnekovai, Sisifas nukreipė pokal- 
bį kita linkme: 

— Aš noriu, kad Peloponesas nusilenktų Epyrui, kad mano 
miestas keltų baimę nuotykių ieškotojams, įvairaus plauko ke- 
leiviams ir mano priešininkams. 

— Valdove, žmonių galvose Epyras ir Akrokorinto bokštas 
jau nebeatskiriami vienas nuo kito. Kas prisimena vieną, tas 
iškart priešais save išvysta kitą. 

Sisifas atidžiai pažiūrėjo į savo architektą, tarytum jam staiga 
kažkas būtų paaiškėję. Keistas dalykas: Ptolimeino žodžiai pa- 
skatino gimti mintį, kurią karalius jau seniai jautė besirutulio- 
jant, bet kurios dar niekada nebuvo suformulavęs. Staiga ji vi- 
siškai aiškiai nušvito jo galvoje. Epyras turi vadintis nauju vardu. 

— Tavo žodžiai atkartoja mano mintis, Ptolimeinai. Citadelė 
ir bokštas jau stūkso ant mūsų akropolio, tad, stovėdamas čia, 
ant šios žemės, kurią kažkada dalijosi Helijas ir Poseidonas, 
šioje saulėtoje nuo amžių jūros supamoje vietoje, aš nuspren- 
džiu, kad Epyras nuo šiol vadinsis... 

Karalius trumpai nutilo. Dar kartą apžvelgė priešais plytin- 
tį peizažą. Ptolimeinas užgniaužęs kvapą laukė, ką gi pasakys 
valdovas. Sisifo akys pasuko Epyro link, tarytum ten būtų ieš- 
kojusios įkvėpimo, vėl pakilo, nukrypo į aukštą dangų ir nusi- 
leido ant nedidelių turėklų palei viršutinės bokšto aikštelės 
kraštą. Žvilgsnis sustojo lyg būtų sugautas, prikaustytas, pake- 
rėtas. Ptolimeinas nedrįso sujudėti. Ir tuomet Sisifas, tarytum 
apimtas staigaus įkvėpimo, ištarė naująjį Epyro vardą: 

— Korintas! 

Ptolimeinas žengė žingsnį, norėdamas pasišalinti. Sisifas, be 
abejo, norės vienas pasimėgauti šia neprilygstama akimirka, 
palyginama nebent su ta, kai laivas pirmą kartą nuleidžiamas 
į vandenį ar kai gimsta vaikas... Valdovas sulaikė senąjį tarną 
už tunikos rankovės. 

— Nenueik. 

— Norėjau leisti jums vienam pasidžiaugti šiomis nuostabio- 
mis akimirkomis, valdove. 

— Man trūko dukters, kuri turėtų mano jai duotą vardą. Ir 
štai ji*, Ptolimeinai! 

"Tai tardamas Sisifas parodė savo architektui ir draugui mies- 
tą, kuris akivaizdžiai vis plėtėsi jūros link, po truputį gyvena- 
momis paversdamas pakrantes, atokesnių kalvų papėdes, ar- 
tėdamas prie pačių rūmų. 

— Korintas. Ką pasakysi apie tokį vardą? 

—-Jis puikus, valdove. Bokšto ir miesto pavadinimai dabar 
skambės panašiai. Leiskite man, jūsų didenybe, būti pirmuoju 
žmogumi, ištarusiu šį vardą. Būk pasveikintas, Korinte! 

— Eime padėkoti dievams ir atšvęsti šio įvykio. 

Kartu su senuoju architektu Sisifas perėjo statybvietę, garsiais 
šūksniais palydimas ten besidarbuojančių vyrų: kas baigė gražin- 
ti kokią nors sienelę, kas sakais glaistė dar likusias skyles, kas 
įtvirtino nepakankamai tvirtai pastatytą siją. Karaliui praeinant, 
kiekvienas liovėsi dirbęs ir sveikino jį kaip tik mokėdamas. 

Staiga prie jų ėmė artintis moteris, pasamdyta nešioti van- 
denį. Iš jos veido iškart galėjai suprasti, kad ją atvedė pyktis. 
Nežiūrėdama į Ptolimeiną, kurio ji tarytum nė nematė, pri- 
ėjusi per Žingsnį nuo abiejų vyrų, moteris paklausė Sisifą: 

— Ar jūs mūsų visų valdovas? 

— Kalbėk! 

— Ar jūsų širdis iš akmens, kaip ir jūsų bokštas? 

— Kalbėk tiesiai. Aš neturiu laiko. 

— Ar jūsų širdis pavirto marmurine? 

— Sakyk, kuo skundiesi? 

— Mano vyras ir vaikai visiškai išseko. 

— Bokštas pastatytas. Dabar jie galės pasiilsėti. 


* Pranc. Corinthe - mot. gim. Vert. 

— Jie visi trys jau po žeme. Aš likau viena ir turiu nuo ryto 
iki vakaro tampyti vandenį juodnugariams, kuriems nusispjaut 
į mano skausmą. 

Sisifas atsisuko į Ptolimeiną ir paklausė, kiek nelaimingų 
atsitikimų įvyko statybvietėje. 

— Labai nedaug, jūsų didenybe. 

Moteris vėl pratrūko ir šaukdama aiškino, kad žmonės vi- 
siškai iškamuoti, kad siaubingos darbo sąlygos nuvarė į kapus 
jos šeimą. Sisifas pakartojo Ptolimeinui klausimą. Šis bejėgiš- 
kai gūžtelėjo pečiais. 

— Kad statinys gyvuotų, kai kam tenka mirti. 

Ši trumpa pastaba dar labiau įsiutino moterį. 

— Iš visų jūsų darbo įrankių tarnai tausojami mažiausiai, di- 
dysis valdove. 

Bet kokiomis kitomis aplinkybėmis Sisifas būtų griežtai nu- 
baudęs tokią akiplėšą už įkyrumą ir užgaulų toną, bet visą jo 
sielą buvo užliejęs džiaugsmas, ir jis nenorėjo nei savo krūti- 
nėje, nei lūpose apkartinti to saldaus jausmo. 

— Ko tu nori? 

— Gyventi. 

— Netinkamą būdą pasirinkai tam pasiekti, taip mane užsi- 
puldama, bet tau nusišypsojo laimė. Kviečiu tave į rūmus, ten 
galėsi gyventi taip, kad neturėsi kuo skųstis. 

— Man nereikia jokių turtų, didysis valdove, tik truputėlio 
ramybės, kad galėčiau numalšinti savo sielvartą. 

— Sutarta. 

Tai pasakęs, Sisifas apsisuko ir nuėjo. Ptolimeinas nusekė 
paskui jį. Traukdami keliu į rūmus, vyrai nesikalbėjo apie tai, 
kas atsitiko, bet abu apie tą patį galvojo. Ptolimeinas svarstė, 
kaip toji moteris galėjo šokti karaliui į akis ir susilaukti tokio 
j0 atlaidumo, o Sisifas mąstė, kaip neteisingumui kartais pa- 
vyksta apsivilkti savo priešingybės rūbu. 

Rūmuose karalius sukvietė vyriausiuosius rūmininkus ir pa- 


270 FRANCOIS RACHLINE 8 SISIFAS 


skyrė iškilmių datą — jos turėjo įvykti pirmąją kito mėnesio 
dieną, tai yra po trylikos dienų. Taigi liko laiko šventei pa- 
rengti, pranešti apie ją visiems tiems, kuriuos jis greitai vadins 
korintiečiais, paruošti aukoti gyvulius ir užsitikrinti dievų pa- 
lankumą. Kai kuriems aukštiems svečiams pakviesti į Elidę, 
Tėbus, Argą, Mikėnus ir Jolką buvo pasiųsti žygūnai. 

Meropė kurį laiką dvejojo dėl to, ar Korinto pavadinimas 
tinkamas. Pripažindama, kad jis neblogas, ypač atsižvelgiant į 
tai, kad panašus į virš miesto stūksančios kalvos pavadinimą, 
ji vis dėlto manė, kad jis nepakankamai atspindi dieviškąsias 
jos pačios ir jos kilmingojo vyro šaknis. Jai būtų labiau patikę, 
jei miestas vadintųsi Helėnopoliu - pagerbiant Helėną, Ftijos 
karalių, Sisifo senelį: Meropė dar gerai prisiminė jo nuotykius, 
kuriuos per jos vestuves pasakojo Helėno sūnus Eolas. Tuomet 
ji pirmąkart išgirdo apie Asopą, ant kurio kranto, pasibaigus 
tvanui, įsikūrė Helėno tėvai Deukalionas ir Pira. Tačiau ji ne- 
drįso pasiūlyti šio pavadinimo, nes žinojo, kad dėl karaliaus pri- 
imto sprendimo nebebus diskutuojama. Be to, ji sutiko, kad pa- 
vadinimas „Korintas“ lengvai įsimenamas ir maloniai skamba, 
tad nedelsdama priėmė naująjį vardą, būdama įsitikinusi, kad 
miestas klestės, jei šis vardas bus iškart pripažintas. 

Taigi Korintas vieną gražią dieną turėjo tapti Glauko kara- 
lyste, ir Sisifui pasirodė, kad vyriausiasis sūnus, kuriam jis pra- 
nešė apie miesto senojo vardo pakeitimą, pasielgė išmintingai 
neteikdamas tam pernelyg didelės reikšmės — jam buvo svar- 
bu, kad miestas vis labiau auga. Ornitionas, priešingai, manė, 
kad šis pasikeitimas gali sąlygoti kitus lemtingus pokyčius. Nu- 
taisęs rimtą veidą (kas, jo manymu, visiems turėjo įrodyti, koks 
jis subrendęs), jis vis kartojo, kad Epyras buvo tik užuomazga 
to, kuo miestas turėjo tapti ateityje, tik durys, atvertos į Ko- 
rintą, ir kad šis naujasis miestas, pasitikdamas tą likimą, kurį 
numatė jo tėvas, galiausiai taps didžiausiu pasaulyje. O Ter- 
sandras, jau neminint Halmo, visiškai nekreipė dėmesio į šiuos 

suaugusiųjų žaidimus ir, su kuo tik rūmuose kalbėjo, tebeva- 
dino miestą Epyru. 

Karaliaus šauklys pranešė miesto gyventojams apie artė- 
jančią šventę. Jis nuvyko pas keletą didikų ir pakvietė juos į 
rūmus pasitarti, kaip per iškilmes pagerbti dievus. Sisifas no- 
rėjo, kad šis reikšmingas įvykis būtų pažymėtas kartu su jais. 
Kaip galima įsivaizduoti miestą, kuriame pilna žmonių, bet 
visiškai nėra dangaus valdovų? Didikų ir paties karaliaus rū- 
muose įrengti aukurai, kaip ir įvairiuose krašto kampeliuose 
pastatytos šventovės, liudijo apie Olimpo šeimininkų buvi- 
mą šalia mirtingųjų, todėl reikėjo stengtis jų neužrūstinti skel- 
biant apie Korinto atsiradimą jų apie tai neįspėjus ir nepa- 
kvietus atšvęsti. 

Sisifo sukviesti didikai pasisakė už tuos dievus, kuriems kiek- 
vienas skirdavo aukų savo namuose. Tačiau niekas nesusiba- 
rė, ir visiems atrodė, kad Korinto vardas turėtų lengvai pakilti 
į dangų ir maloniai nuskambėti dievų ausims, o skanus kepa- 
mų aukojamų gyvulių kvapas paglostyti jų šnerves, gerkles ir 
plaučius. Bet tarp visų dangaus valdovų, kurie turėjo būti pa- 
gerbti, dažniausiai buvo minimi Apolonas ir Poseidonas. Bu- 
vo sutarta, kad jiems bus parodytas išskirtinis dėmesys, supran- 
tama, nepamirštant Dzeuso. 

Visi Epyro gyventojai ėmė ruoštis paskelbtajai šventei. Pa- 
prastos moterys, nutaikiusios laisvą valandėlę po laukų ar na- 
mų ruošos darbų, lopė sukneles ir tunikas, siuvo naujus pa- 
puošimus, kad pagražintų senus drabužius, ieškojo dažų ky- 
kams dažyti ar paryškinti diržų spalvą. Turtingųjų namuose 
tarnaitės lygino vaikų ir suaugusiųjų drabužius plokščiais ak- 
menimis, įkaitintais ant žarijų. Vienas patyręs odadirbys šios 
didžios šventės proga turėjo padaryti dešimtis naujų sandalų. 
Garsus skulptorius prieš pat šventę gavo užsakymą nukalti ypa- 
tingą skulptūrą: ji turėjo vaizduoti du dvynius, kurie draugiš- 
kai šypsotųsi, bet būtų sustatyti vienas priešais kitą. Šokėjai 

repetavo šokius. Puodžiai žiedė amforas, išpuoštas piešiniais 
su geometrinėmis figūromis, impregnuotas ochra ir prie kak- 
lelio pagražintas plonu aukso sluoksniu. Vienas iš jų, dirbęs 
rūmuose, įvedė naujovę. Pats nelabai mokėdamas rašyti, be 
to, spaudžiamas laiko, jis paprašė Archelajo pagalbos ir, šiam 
netikėtai sutikus padėti, sceną, vaizduojamą aplink degto mo- 
lio indą, papildė užrašu: „Sisifas, Korinto karalius“. Taip jis 
paaiškino gražųjį dirbinį puošiantį motyvą: milžiną primenantis 
vyras, apsiginklavęs ietimi, laukais artėjo prie nedidelio mies- 
to, į kurį Žiūrėdamas nebūtum galėjęs drąsiai tvirtinti, kad tai 
Epyras. Besigrožintis indu būtų galėjęs įžvelgti ir kitą karalių 
šalia kokio nors kito miesto. Puodžiui pridėjus užrašą, neliko 
jokios abejonės dėl to, koks žmogus ir koks miestas čia vaiz- 
duojamas. Visi buvo sužavėti tokiu išradimu, kuris, beje, neli- 
ko pamirštas. Juo pasekė kiti puodžiai ir, pasitelkę vaizduotę, 
išpuošė indus įvairiais kitokiais užrašais. Perskaitęs frazę, Si- 
sifas pasveikino menininką ir liepė padovanoti jam molingos 
žemės sklypą, kur buvo gausu ochros. 

Poifilas, padedamas jaunų piemenų, atrinko gyvulius dvigu- 
bai hekatombei. Jie turėjo būti sveiki, stiprūs ir neriebūs, kad 
patenkintų tiek nemirtinguosius, tiek į puotą sukviestus svečius. 
Iš vienos vestalės sužinojęs, kad Apolonui taip pat bus pareikš- 
ta pagarba, Poifilas širdyje labai apsidžiaugė. Šis dievas nieka- 
da nebuvo jo apleidęs: nei kai spausdavo didžiausi šalčiai, nei 
kai jo bandą ir jį patį negailestingai kepindavo karštis. Poifilas 
kasdien jam padėkodavo, ryte ir vakare, ir stengdavosi visada 
jam pasimelsti ar paaukoti gabalėlį mėsos ar būdamas kalnuo- 
se, ar namie, savo mažoje medinėje trobelėje, kurioje buvo tik 
pačių būtiniausių daiktų. Piemeniui retai kada tekdavo paska- 
nauti mėsos, bet net ir tuomet Apolonas gaudavo savo dalį, ir 
Poifilas ne kartą pamanydavo, kad nors šis dievas ir nedažnai 
kartu su juo gardžiuojasi sultingos mėsos kvapais, bet, žinoda- 
mas, kas slypi jo širdyje, tikrai dėl to nepyksta. 

Netoli rūmų augo daugybė lauramedžių, didelių, beveik ne- 


+ -— 


būdami tikri, kad taip įsiteiks savo dievui, mėgstančiam šiuos 
lapus ir ypač jų kvapą. Norėdamas pamaloninti vilką - Apolo- 
no numylėtą gyvūną, - piemuo išrinko ėriuką, kurį buvo pava- 
dinęs Dafne* - lauramedžio, skirto šiam dievui, garbei. 

Ruošdamiesi iškilmėms, jūreiviai nuleido į vandenį dešimt 
visiškai pataisytų laivų, ir jų vairininkai, vadovaujami Korse- 
sO, jūroje repetavo pavojingus manevrus. Sugavę palankų vė- 
ją, laivai, išsirikiavę po penkis, turėjo prasilenkti, ir buvo nu- 
matyta, kad tą akimirką, kai visi susilygins bortais, kiekvieno 
laivo irklininkai atsistoję išsvies į dangų sakų kamuolį, kuris, 
permestas per laivą, turės nukristi į jūrą. Uoste žmonės susi- 
žavėję stebėjo šį žongliravimą jūroje, bet niekas nežinojo, kas 
tiksliai įvyks šventės dieną, nes Korsesas laikė paslaptyje staig- 
meną, kurią norėjo pateikti Korinto miestui ir jo karaliui. Si- 
sifas pats galėjo dalyvauti šiuose manevruose, bet iki paskuti- 
nės dienos apie nieką nenumanė. 

Likus kelioms dienoms iki šventės, atvyko Sisifo kviesti sve- 
čiai. Nemja asmeniškai pasirūpindavo pastatyti kiekvieno jų 
vežimus ir paskyrė tarną, kuriam buvo pavesta palydėti sve- 
čius pas karalių. Šis pasitikdavo juos megare, iš pradžių vie- 
nas, O paskui prie jų prisidėdavo ir Meropė. Taip jis pasveiki- 
no atvykusį ir savo brolį Kretėją, prie kurio glaudėsi Tyra, jų 
dukterėčia. Iš jos pilvo apvalumo buvo galima spręsti, kad gims 
dvyniai, kaip ir pranašavo Sisifas. Kretėjas tikriausiai manė 
esąs šio besiformuojančio kūrinio autorius, nes labai prašė bro- 
lio, kad, atsižvelgiant į Tyros būklę, ja būtų pasirūpinta kaip 
galima geriau. Jie būtinai norėjo atvykti, nors buvo aišku, kad 


* Dafnė - nimfa, pabėgusi nuo ją suvilioti mėginusio Apolono ir paprašiusi savo tėvo 
paversti ją lauramedžiu. Vert. 

teks pasikratyti kelionėje, bet jaunajai moteriai reikėjo pail- 
sėti, ir visi su tuo sutiko, pradedant Sisifu, kuriam rūpėjo ap- 
saugoti būsimuosius savo keršto vykdytojus. Kretėjas pagyrė 
jo rūmų grožį: 

— Mano brangusis broli, tu esi dievų numylėtinis. 

— O tu argi nesi, Kretėjau? 

— Apie save nieko panašaus negalėčiau pasakyti, O čia vis- 
kas byloja apie tai: žemių platybės, tavo rūmų ir jų aplinkos 
grožis, tavo tarnų paslaugumas, to marmuro bokšto, kurį pa- 
statei virš savo miesto, didybė; puošnumas, kuriuo spindi virš 
jūros iškilusi Apolono šventykla, prilygstanti tai, kuri stovi Del- 
fuose; čionykščių moterų švelnumas... Sakau tau, viskas tai pa- 
tvirtina. “ 

— Ar manai, kad tai svarbiausia, Kretėjau? 

— Patikėk, taip tikrai atrodo, kai pats nevaldai to, ką turi tu. 

— Argi tu neturi nuostabiausio iš visų turtų - mūsų dukterė- 
čios? 

— Ji taip dažnai kalba apie tave, kad pradedu abejoti, ar ji 
tebepriklauso man. 

— Tu samprotauji kaip savininkas, Kretėjau, o ne kaip vy- 
ras. Seniau, kai buvome maži, tau taip pat svarbiausia buvo 
turėti. Ir kiek kartų, pamenu, man teko verkti, kad negalėjau 
dalyvauti tavo rengiamose vaikiškose šventėse. Bet aš dėkin- 
gas tau, broli, už visai nebrolišką elgesį. Tai mane privertė 
suprasti, kokie Žiaurūs yra Žmonių įstatymai, ir šiandien aš 
nelabai tetrokštu turtų, kurie mane supa. Aš juos valdau ir 
jais naudojuosi, bet nesistengiu jų išsaugoti. Te Dzeusas juos 
iš manęs atima, tepagrobia juos priešas - aš toliau gyvensiu 
kitaip ir kitur. Dievai gyvena ir puotauja amžinai, Kretėjau, 
o mes, mirtingieji, turime nuolat iš visų jėgų stengtis, kad 
pasiektume savo tikslus. Ir tai dar nebūdami tikri, kad laukia 
sėkmė... Bet turime su tuo susitaikyti iš pagarbos dievams ir 
sau patiems. 

— Ir mažas būdamas jau panašiai kalbėjai. Tu, matau, nesi- 
keiti. 

— Dėl amžiaus visi bruožai tik paaštrėja, Kretėjau. 

Sisifas pažvelgė į Iyrą, kuri tylėdama klausėsi šio manda- 
gaus, bet kandaus pokalbio. Jos akys buvo įsmeigtos į Sisifą 
tarytum į globėją, kurį per klaidą buvo pakeitęs Kretėjas. Me- 
ropė, įdėmiai stebėjusi kiekvieną judesį ir klausydama kiek- 
vieno žodžio, pajuto, kad pašnekovus trikdo, j0g ji nenulei- 
džia nuo jų akių. Ji paėmė Iyrą už parankės ir palydėjo į jos 
kambarį, iš kur jaunoji moteris išėjo tik pavakarieniauti. Kre- 
tėjas neilgai trukus nuėjo pas ją. 

Iškilmingosios dienos išvakarėse, po pietų, prie rūmų var- 
tų sustojo nepaprastai gražus ekipažas. Jį sudarė du nuosta- 
biai išpuošti vežimai, spindintys neregėta prabanga, kurių 
priekis buvo išdailintas juodais geometriniais piešiniais, 0 ant 
jo krašto plaikstėsi gelsvos odos juostelės, subtiliai pririštos 
prie bronzinių pinučių. Iš pirmojo vežimo išlipo Autolykas, 
vilkintis mėlyna tunika ir apsijuosęs tamsiai rudu diržu. Iš 
antrojo vikriai it vaikas iššoko Laertas ir ištiesė ranką savo 
gražiajai žmonai, kuri atvažiavo kartu. Ji buvo apsivilkusi pla- 
čia suknele ir buvo matyti, kad greitai gimdys. Painiais rūmų 
koridoriais svečiai buvo nuvesti pas karalių. Šis pasitiko juos 
plačiai šypsodamasis ir pabučiavo Antiklėją. Jaunoji moteris 
atsiprašė, kad negalėjo atvykti jos tėvai, turėję prižiūrėti bū- 
tinai atliktinus darbus. Autolykas vengė bet kokių užuominų 
apie Sisifo jam padarytą gėdą per dukters vestuves. Todėl 
pokalbis mezgėsi lengvai. 

Kai dėl Antiklėjos, tai ji vylėsi iki vakaro nutaikyti progą ir 
pasikalbėti akis į akį su savo kilminguoju meilužiu. Tam reikė- 
jo rasti atokų, ramų kampelį, kur niekas negalėtų nugirsti jų 
pokalbio. Bijodama, kad gali nepavykti pasimėgauti tokiomis 
brangiomis akimirkomis, kurių pradėjo laukti vos gavusi kvie- 
timą atvykti į puotą, Antiklėja po vakarienės apsimetė būtinai 


276 FRANCOIS RACHLINE Aš SISIFAS 


turinti pakvėpuoti grynu oru ir išėjo į terasą. Ji norėjo pabūti 
viena, užtikrindama Laertą, kad jis gali pasilikti su Autolyku 
ir toliau bendrauti su svečiais. Pačiame diskusijos įkarštyje Si- 
sifas, kuris nebūtų galėjęs pasakyti, dėl ko būtent buvo ginči- 
jamasi, atsiprašė, kad turi trumpam pasišalinti, ir išėjo. Pasi- 
rodęs terasoje, kur jo laukė Antiklėja, jis nusiramino gana aiš- 
kiai girdėdamas iš megaro sklindant svečių balsus. Taigi jie 
abu galėjo išgirsti, jei kas nors netikėtai ateitų. 

Antiklėja prisiglaudė prie Sisifo, ir jie ėmė karštai bučiuo- 
tis. Karalius viena ranka glostė ilgus juodus jaunosios moters 
plaukus, o kita glamonėjo apnuogintą petį. 

— Stipriai apkabink mane, Sisifai, ir daugiau neleisk išva- 
žiuoti. Aš noriu gyventi čia, su tavimi. 

Sisifas nieko neatsakė. Antiklėja apsisuko ir atsigręžė į jū- 
rą, ant kurios leidosi vėsi naktis. Pakėlusi rankas atgal, Anti- 
klėja suėmė jomis karaliaus galvą ir laikė ją atsargiai tarytum 
brangenybę. Šis apkabino ją per liemenį, pabučiavo į kaklą, ir 
abu dar ilgai taip stovėjo. 

Balsai, sklindantys iš megaro, ėmė po truputį tilti. Svečiai, 
matyt, pradėjo skirstytis. Sisifas sugriebė Antiklėją, greitai nu- 
sivedė į savo darbo kambarį ir kiek galėdamas tyliau užrakino 
duris. Pasigirdo artėjantys žingsniai. Tai galėjo būti Autolykas 
arba Laertas. Kažkas peržengė slenkstį ir įėjo į kambarį. La- 
ertas pašaukė žmoną. Sulaikiusi kvėpavimą, ši laukė patogaus 
momento, kad galėtų pasirodyti ir kaip nors paaiškinti, kur 
buvo dingusi. Sisifas atsiklaupė prieš Antiklėją ir, priglaudęs 
ausį prie jos pilvo, stengėsi pajusti, kaip juda tas, kuris yra jo 
sūnus, ir kurio tėvu jis niekada negalės prisipažinti esąs. Su- 
prasdami, kad reikia skubėti, jaunoji moteris ir karalius susi- 
tarė dėl slapto pasimatymo, pašnibždomis persitardami dar 
keliais žodžiais. 

— Kūdikis, kurį nešioju, yra tavo sūnus, Sisifai. Kaip norė- 
tum, kad jį pavadinčiau? 

— Odisėjumi. 

— Kodėl nori duoti jam kretietišką vardą? 

— Vardan nuotykių, kurių mudviem neteko išgyventi, bet ku- 
riuos būtume galėję patirti. 

Sisifas atsargiai atidarė duris, apžiūrėjo, ar koridoriuje nie- 
ko nėra, ir švelniai stumtelėjo pro jas Antiklėją. 


16. 


Korinto garbei skirtos dienos rytą prie rūmų vartų nusitiesė 
ilga po du sustojusių žmonių kolona. Žyniai ir vestalės, vilkin- 
tys vienodais pelenų spalvos arnotais, pagyvintais tik pora rau- 
donų apsiuvų, kurių vienas ėjo palei kaklą, o kitas - apatiniu 
drabužio kraštu, žengė eisenos priešakyje. Iškart po jų sekė 
Sisifas ir karališkoji šeima. Jiems iš paskos ėjo didikai, tarp 
kurių pirmiausia buvo matyti Ksenantijas ir Faketas, taip pat 
daugelio gretimų miestų karaliai ir valdytojai, atvykę kaip ar- 
timiausi kaimynai, džiaugdamiesi, kad gali pasinaudoti proga 
ir apžiūrėti šį kraštą bei įvertinti jo valdovo galybę. Minia, ku- 
rią sudarė įvairiausios kilmės vyrai ir moterys, daugiausia Epyro 
gyventojai - tarnai, meistrai, amatininkai, darbininkai, vergai, 
jūrininkai ir kapitonai, - susigrūdusi ir maišatyje besistumdy- 
dama sekė jų pėdomis. 

Kelioms dešimtims raikytojų ir aukotojų ruošiant galvijus 
vidurdienį numatytai hekatombei, procesija pasuko Akroko- 
rinto link. Maldas keitė giesmės, kurias aukštais balsais už- 
traukdavo moterys, o vyrai bosais joms pritardavo. Kolona ju- 
dėjo į priekį, prisitaikydama prie monotoniškos melodijos rit- 
mo. Vaikai, eidami šalikele, stengėsi žengti koja kojon su gies- 
mininkais ir juos pamėgdžioti - kas bet kaip judindamas lū- 

pas, kas šiek tiek vėliau atkartodamas žodžius, kuriuos tarėsi 
supratęs. Eisena stabtelėjo prie Peirėnės šaltinio, kur viena 
vestalė sukalbėjo ypatingas maldas, iškilmingai padėkodama 
Dzeusui ir Poseidonui. Asopas, slapčia įsimaišęs į minią, taip 
pat ramiai stebėjo šią ceremoniją. 

Gyva grandinė pakilo į kalną ištįsdama, nes kelias ėjo per 
siaurą tarpeklį, ir, vėl paplatėjusi, sustingo priešais marmuro 
bokštą. Sisifas pakvietė atokiau pasilikusį Ptolimeiną. Stovė- 
damas prie savo sumanyto statinio, tą akimirką nutvieksto dar 
rytinės saulės ir taip baltai švytinčio, kad į jį bežiūrint kone 
skaudėjo akis, karalius oficialiai padėkojo savo architektui ir 
pagarbiai jį apkabino. Per minią nuvilnijo džiaugsmo šūksniai, 
prie bokšto nuskriejo prožirnių puokštės, ir procesija pajudė- 
jo žemyn, miesto link. Žmonės grįžo tuo pačiu keliu, kuriuo ir 
atėjo, tik, aplenkę karaliaus rūmus, užsuko į Apolono šven- 
tyklą, kur turėjo įvykti aukojimo ritualas. 

Paaukštinto trikojo staliuko formos akmuo vaizdavo Dzeu- 
so sūnaus ir Artemidės* brolio sostą. Jame sėdėjo iš monolito 
iškaltas dievas su strėline ant peties ir tarytum laukė, kad žmo- 
nės pultų prieš jį ant kelių. Iš minios išėjo trys vyrai, nešini 
visiškai tokiomis pat lyromis kaip ir toji, kurią rankoje laikė 
Apolonas. Jie sustojo po dievo statula ir pakiliai perbraukė 
per stygas. Suskambus instrumentams, žyniai ir vestalės pra- 
bilo garsiau, tarytum paakinti šios įkvepiančios muzikos. Pas- 
kui prieš aukurą buvo padėti aukoti skirti gyvuliai, atsižvel- 
giant į tai, ką, kaip žinoma, mėgo Apolonas: reto stambumo 
vilkas su aštriomis lyg durklai iltimis, kurį Ptolimeinas sugavo 
iš vakaro, už tai atidavęs savo pačią gražiausią avį; dar krau- 
juojanti elnė, pakirsta strėlės, kurią, kaip tvirtinama, valdė pats 
Apolonas; keli vanagai ir varnai, taip sunkiai pagaunami, bet 
tokie mieli įnoringojo dievo širdžiai. 


* Artemidė - gamtos ir vaisingumo deivė, Apolono sesuo dvynė. Vert. 

Tuo metu, kai procesija ruošėsi grįžti į miestą išklausyti Si- 
sifo paruoštos kalbos, pasigirdo riksmai, šauksmai, ėmė stum- 
dytis kortežo gale stovėję žmonės. Pasirodė jūrininkai, kurie 
taip pat norėjo pamaloninti Apoloną: šešiese jie sunkiai nešė 
kažką pailgą, išsipūtusį per vidurį ir uždengtą audeklu, nelei- 
džiančiu pamatyti, kas ten yra. Priėję prie dievo statulos, jūri- 
ninkai atidengė savo dovaną. Minia aiktelėjo: Apolonui prie 
kojų buvo padėtas delfinas, vienas iš mėgstamiausių jo gyvū- 
nų, lyg mėlynas talismanas, ištrauktas iš jūros. Atrodė, tary- 
tum šią dovaną, gavęs Dzeuso pritarimą, savo sūnėnui įteikia 
Poseidonas. 

Daugelio liudininkų manymu, Apolonas nenuginčijamais 
ženklais parodė, kad dalyvauja šventėje - nežymiai sujudinda- 
mas laurų šakų, sudėtų aplink jo statulą, lapus. Taip dievas 
parodė savo dėmesį ir pareiškė pritarimą. Dabar jau buvo ga- 
lima ramiai aukoti aukas. 

Prie laužų, kurie Sisifo įsakymu buvo uždegti iš anksto, du 
šimtai galvijų stovėjo laukdami, kol prasidės senų senovėje nu- 
statytas jų aukojimo ritualas. Paėmęs peilį, aukotojas paskers 
atvestą gyvulį, aptaškydamas aukurą jo krauju. Paskui gaba- 
lais bus supjaustyti dievams skirti jaunikliai, 0 į ugnį nuolat 
įmetama kadaginių malkų. Paskui reikės išimti vidurius, pa- 
movus ant iešmo juos ant ugnies iškepti ir padalyti aukotojui, 
Sisifui bei kilmingiausiems didikams. Supjaustytos gyvulių ko- 
jos ir kitos kūno dalys bus išvirtos dideliame puode ir po lygiai 
išdalytos likusiems svečiams. Tarnams ir prisiplakusiems vel- 
tėdžiams taip pat šis tas atiteks, siekiant pademonstruoti drau- 
giškumą, bet tai priklausys nuo davėjų geranoriškumo, nebus 
privaloma laikantis ritualo. Kai kurie gyvuliai bus visiškai su- 
deginti ir taip atiduoti dievams. Mirtingieji neturės teisės jų 
liesti, o tam, kas mėgins tuos gabalus pasiimti, grės mirtis. Tuo- 
met ateis vidurdienis ir prasidės dar ilgai truksianti puota. 

Šventės metu pokalbiai, šūksniai, šūkčiojimai, skerdžiamų 

galvijų maurojimas susiliejo į netylantį triukšmą, kuris kartais 
garsiau nuvilnydavo per laukus kilus juoko bangai ar besilinks- 
minantiems pradėjus rėkauti. Ištuštėjusiame mieste keletas vy- 
rų baigė nukabinėti šakomis namų durų staktas, taip pažymė- 
dami gimimo dieną; jiems padėjo kariai, kurių pasilikimas tu- 
rėjo atbaidyti priešą, jei kartais šis, naudodamasis palankio- 
mis aplinkybėmis, sumanytų pulti. 

Korseso įspėtas apie ruošiamą staigmeną, Sisifas pranešė, 
kad savo kalbą Korinto garbei pasakys prieš vakare numatytą 
renginį prie jūros. Minia pasiekė uostą ir visi, sustoję kas kur, 
ėmė klausyti, ką sako karalius. 

— Ie Dzeusas palankiai sutinka mano žodžius, te jo brolis 
Poseidonas įžvelgia mūsų pagarbą jo karalystei, te jo sūnus 
Apolonas žino, kaip esame jam dėkingi už tai, ką gera iš jo 
patiriame savo žemėje! Visi, kurie čia susirinkote, - karaliai, 
didikai, laisvieji žmonės, vergai, visų luomų moterys - įdėmiai 
klausykite savo valdovo, išgirskite, kaip mano lūpos ištaria nau- 
jąjį mūsų miesto vardą! Tą vardą, kurį jis turės amžinai ir ku- 
ris jį vainikuos Žmonių ir dievų akyse. 

Sisifas nutilo, be abejo, kad suteiktų šiai akimirkai dau- 
giau svarbos ir iškilmingumo. Jis apžvelgė minią, stabtelėjo 
prie savo žmonos ir vaikų, ypač prie savo vyriausiojo sūnaus 
Glauko, paskui tėviškai nužvelgė miestą. Ir, iškėlęs rankas, 
pakiliai tarė: 

— Epyrai, nuo šiol tu vadinsies Korintu! 

Šiuos žodžius minia palydėjo į dangų nuskriejusiais džiaugs- 
mo šūksniais. Žmonės žinojo naująjį miesto vardą - nuo tada, 
kai rūmų tarnai visiems apskelbė naujieną, - bet tik oficialiai 
Sisifo ištartas šis žodis suskambo visa savo didybe. Iki šios aki- 
mirkos „Korintas“ tebuvo kažkokia abstrakti sąvoka, neturin- 
ti tikro turinio; dabar ji staiga virto apčiuopiama realybe, tam 
tikru apibrėžtu, materialiu dalyku, kurį kiekvienas aiškiai iš- 
vydo prieš savo akis. 

Ovacijoms nutilus, karalius tęsė: 

— Te tavo vardas, lydimas šlovės, gyvuoja per amžius, Korin- 
tai! Te tavo priešai jį gerbia, o tavo draugai savo darbais jį 
garsina! Te tavo valdovai būna teisingi, 0 tavo gyventojams 
nieko netrūksta! "Ie dievai ir žmonės kartu tave saugo ir širdy- 
se būna tavo vardas! Ir galiausiai te niekada tau netenka 
paskęsti nuosmukio ar vergovės liūne! Gyvuok ilgai, mano kū- 
diki, mūsų visų vaike! 

Minia vėl šauksmais ir plojimais palydėjo šiuos žodžius, bet 
jos dėmesį jau traukė nuo kranto tolstantys laivai. Artėjant 
vakarui, pakilęs nedidelis nuo sausumos pučiantis vėjas buvo 
palankus dešimčiai laivų, turinčių išsirikiuoti pagal Korseso 
nurodymus. Sustoję po penkis abiejose Lechajo įlankos pusė- 
se, irklininkų ir silpno brizo padedami, jie artinosi vieni prie 
kitų. Kiekviename laive buvo po dešimt irklininkų, 0 pora vy- 
rų stovėjo: vienas laivo priekyje, kitas gale. Laivams greitai 
plaukiant vieniems į kitus, krante iš susirinkusios minios pasi- 
girdo baimingi šūksniai. Juk jie susidurs! Bet ne, laivai grakš- 
čiai prasilenkdami susilygino ir tuomet, kai Žiūrint iš šono at- 
rodė, kad tėra vienas laivas, virš stiebų iššovė ugnies kamuo- 
liai. Davus ženklą, vienu metu išmesti į orą padegti sakų rutu- 
liai trumpam ryškiai nušvietė sceną ir nukrito į jūrą. Stambus 
Korseso šešėlis akimirką šmėkštelėjo laive, iš kur jis vadovavo 
renginiui. Bet laivai jau išsiskyrė po penkis, nutoldami įlankos 
krantų link. Tai buvo nuostabi ir įsimintina akimirka, ir grįžu- 
siems jūreiviams minia šiltai padėkojo. Pats Sisifas ištiesė ran- 
ką Korsesui, padėdamas jam išlipti ant žemės, ir vėl nugriau- 
dėjo džiaugsmingos ovacijos. 

Kaip tik tą akimirką Sisifo akyse lyg pro rūką šmėkštelėjo 
kažkoks nematytas žmogus. Tarytum šešėlis jis, niekieno ne- 
pastebėtas, praslinko aplink karalių susibūrusį būrelį. Sisifas, 
užvaldytas minčių apie paslaptingą nepažįstamąjį, atitrūko nuo 
pokalbio ir akimis lydėjo jį tol, kol šis dingo minioje. Tersan- 

dras kaip nujaučiantis pavojų šunelis pribėgo prie tėvo ir apsi- 
kabinęs prigludo prie jo kojų. 

Šventė baigėsi karališkosios šeimos grįžimu į rūmus. Visą 
kelią Sisifas jautė, kad nepažįstamasis yra kažkur šalia, kad jį 
seka, įsimaišęs į minią. Tačiau neatsigręžė, būdamas įsitiki- 
nęs, kad prašalaitis sugebės vikriai pasislėpti. 

Likusią dienos dalį karalius nebepasirodė svečiams, be abe- 
jo, sutrukdytas kažkokių svarbių reikalų. Taip bent jau jie ma- 
nė. Tačiau Sisifui vakare atėjus į megarą, jo elgesys ne vienam 
sukėlė įtarimą. Karalius klausėsi, bet atrodė, kad stengiasi kaž- 
ką įžvelgti už kiekvieno pašnekovo, tarytum už jo būtų stovė- 
jęs kažkoks svarbus žmogus. Nuo valdovo sklido keista jėga. 
Paprastai ji pasireikšdavo tiesiogiai pačiais įvairiausiais kara- 
liaus veiksmais, gebėjimu greitai daryti sprendimus ir valdin- 
gu kalbėjimo būdu. Sisifo laikysena ir ryžtingumas kiekvieną 
galėjo sugluminti, bet jis pirmiausia kėlė pagarbą, o ne baimę. 
Tačiau dabar, vakarienės metu, jo veidas po truputį įgavo ki- 
tokią išraišką. Akys nebematė, kas vyksta aplinkui, žvelgė kaž- 
kur visai kitur. Veido bruožai paaštrėjo, pečiai nusviro, lyg juos 
būtų slėgusi neįprastai sunki našta, mėlynų akių žvilgsnis pa- 
tamsėjo, apsiblausė. Sėdintieji prie stalo atsargiai stebėjo jį, 
apimti smalsumo, sumišusio su tyliu pritarimu. Susirinkusieji 
megare pradėjo vis labiau nerimauti. 

Asopas, Sisifo pakviestas, atsisakė ateiti į rūmus teisinda- 
masis, jog turi kažkokių neatidėliotinų reikalų, bet įspėjo ka- 
ralių pasisaugoti. Gal taip jis norėjo išvengti kokio nors neti- 
kėtumo? Argo karalius po puotos išvyko namo. Ptolimeinas, 
išvargęs po ilgos įspūdžių kupinos dienos, gavo leidimą nepa- 
silikti iki vėlumos ir, vos pasibaigus vakarienei, pasišalino. Au- 
tolykas, priešingai, buvo įprastai linksmas ir nė akimirkos ne- 
užsičiaupė. Megaros ir Mikėnų valdovai kalbėjosi apie šalia 
Sisifo praleistą laiką ir apie tai, kokį didelį įspūdį jiems abiem 
paliko Korintas. Laertas, džiaugdamasis, kad gali kartu su žmo- 

na paviešėti svetur, gaudė kone kiekvieną besikalbančių sve- 
čių žodį, net nepastebėdamas, kad Antiklėja pernelyg dažnai 
neramiai žvilgčioja į savo kilmingojo meilužio pusę. Tačiau vi- 
są pastarojo dėmesį buvo užvaldę kažkas kita. Kas? Niekas 
nebūtų galėjęs to pasakyti. Ir niekas nedrįso paklausti Sisifo, 
kas jam yra. Pokalbio gijos ėmė po truputį trūkinėti, ir kai 
valdovas, nekreipdamas dėmesio į svečius, staiga pakilo, visi 
suprato, kad verčiau reikia skirstytis. 

Miegamajame Meropė mėgino iškvosti, kas jos vyrui yra. 
Šis neatsakė, tarytum būtų atitolęs pats nuo savęs, nors ir ka- 
muojamas spėlionių. Kas tas keistasis šešėlis, besislapstantis 
už jo artimųjų nugarų? Kodėl ši mintis jį taip apsėdo ir kanki- 
na, neleisdama galvoti apie nieką kita? Jis perkratė mintyse 
svarbiausius praėjusios dienos įvykius, vildamasis įžvelgti ko- 
kį nors reikšmingą ženklą, smulkmeną, įgalinančią paaiškinti, 
kas sukėlė šitokią jo būseną. Tačiau vienintelis šių proto pa- 
stangų rezultatas buvo tai, kad reikėjo vėl pradėti galvoti iš 
naujo. Visiškai išvarginęs savo atmintį, Sisifas užmigo šalia ne- 
ramiai jį stebinčios Meropės. 

Beveik iškart pasirodė Hipnas. Jis buvo įsimaišęs į aukoji- 
mo ceremoniją stebinčią minią, vėliau — tarp puotos, sureng- 
tos dievų ir Korintu tapusio Epyro garbei, dalyvių. Vaikščiojo 
nuo vienų svečių prie kitų besimainančiu veidu, kuris tarytum 
perimdavo jo besikeičiančių pašnekovų bruožus. Jis tai šne- 
kučiuodavosi su jais kaip prie garbingiausių stalų priimtas sve- 
čias, tai pasišalinęs nutraukdavo pokalbį, priversdamas jo da- 
lyvius be perstojo žiovauti. Hipnas šmirinėjo tarp susidariusių 
grupelių, peršokdamas nuo vienos temos prie kitos, linksmai 
žvilgčiodamas į susirinkusiuosius. Staiga, jam jau ruošiantis 
pasitraukti ir pasilikti nuošalyje, o gal ir visai išeiti, prie jo pri- 
ėjo vienas vyras. Jis buvo stambus, stiprus ir savimi pasitikin- 
tis. Per susirinkusių svečių būrį nuvilnijo šnabždesys, ir šimtai 
akių įdėmiai sužiuro į abu priešininkus. Stiprusis vyras norėjo 

sugriebti Hipną galingomis rankomis, bet tą akimirką, kai bu- 
vo jį bepaliečiąs, staiga griuvo tarytum nutrenktas žaibo. Žmo- 
nės puolė prie jo, mėgino atgaivinti ant grindų tysantį kūną, 
šaukėsi Dzeuso. Tačiau visos pastangos grąžinti jį į gyvenimą 
buvo bergždžios. Jis aiškiai jau buvo nusileidęs į Hadą. Ši ne- 
tikėta Žūtis apstulbino svečius. Tas dar jaunas vyras, medkir- 
tys, keturių vaikų tėvas, šventės išvakarėse išvengė mirties, spė- 
jęs pasitraukti nuo ant jo griūvančio medžio, kurį pats kirto ir 
kuris nebuvo panašus į jokį kitą medį. Atrodė, tarytum jis 
visas būtų buvęs iš marmuro. Jo žievė buvo neįprastai balta, 
kaip ir sula, kuri iš jo tekėjo. Vėliau stebuklingai išsigelbėjęs 
medkirtys gyrėsi tiems, kurie ištempę ausis jo klausėsi, kad 
jis apmovė Tanatą, Mirtį, ir negalėjo savimi atsididžiuoti. O 
dabar gulėjo ant grindų, apraudamas savo šeimos. Pro Sisifo 
akis neprasprūdo, kad Kretėjas stebėjo šią sceną kartu su 
Autolyku, nuo kurio lūpų nedingo šypsena su veiduose atsi- 
spindinčia piktdžiuga matant, kaip tas vyras tyso ant žemės, 
nors kiti šios tragedijos liudininkai verkė ar dejavo liedami 
savo skausmą. 

Niekas nepažadino Meropės, galiausiai užliūliuotos Hipno: 
nei neramus Sisifo miegas, nei jo vartymasis, net žodžiai, ku- 
riuos jis ištarė per sapnus („Hadas, marmurinis“) ir kurie — 
bent jau taip manė jis pats — jį išplėšė iš šio nakties budelio 
burtų. Kai karalius atsimerkė, priešais jį stovėjo kažkokia bū- 
tybė, matyt, patyliukais įslinkusi į kambarį. Staiga, nepaisant 
to, kad dar ne visai buvo išsilakstę miegai, pagimdę sapną, iš 
kurio jis manė jau pabudęs, Sisifas suprato, kad šios būtybės 
veidas ir yra Hipno veidas. Karaliaus protui dar tebeskendint 
sapnuose, jie persikėlė į jo darbo kambarį, ir tarp valdovo bei 
nekviestojo svečio užsimezgė keistas pokalbis: 

— Kodėl nutraukei mano sapną, į kurį pats buvai mane pa- 
nardinęs? 

— Kad padaryčiau malonumą Dzeusui. 

— Koks dievų valdovui malonumas nutraukti mano nakties 
miegą? 

— Jis daro, ką nori, prieš nieką nesiteisindamas, juk puikiai 
tai Žinai. Jis pats mane atsiuntė tavęs pasiimti. 

— Tai tu ne Hipnas? 

— Ne visai... 

Sisifas pakėlė akis, tarytum vildamasis išvysti tiesą. Ir staiga 
ji visu aiškumu atsiskleidė. 

— Tanatas! 

— Taip, Sisifai, taip. Pats Tanatas. 

— Koks tu panašus į savo brolį! 

— O argi miegas ir mirtis nepanašūs? 

— Ne visai... 

Vėl stojo tyla. Sisifui pasirodė, kad Tanato lūpose šmėkšte- 
lėjo šypsena, tokia pat, kokią pajuto ir ant savųjų. 

— Sakai, atsiuntė manęs pasiimti? 

— Taip, ir nusivesti į Hadą. 

— Argi neturi svarbesnių reikalų? 

— Kiekvienas tarnas privalo gerbti šeimininko įsakymą, Sisi- 
fai. Dzeusas įpareigojo mane tai padaryti, ir aš turiu nedels- 
damas atlikti savo pareigą. Ar eisi paskui mane savo noru? 

— Niekas manęs čia nelaiko. Jau seniai esu tam pasirengęs. 

— Kiek kartų girdėjau taip sakant žmones, kurie galiausiai 
apsiverkdavo kaip vaikai, kai jau reikėdavo išvykti! Kartais jie 
apsiašaroja iškart po to, kai gyvybė palieka kūną tarytum tar- 
dami pomirtinį „sudie“. Kartais matau į save įsmeigtas akis, 
maldaujančias atidėti lemtingą akimirką bent valandėlę. Daž- 
nai girdžiu, kaip baimė sukausto sielą, apima ją ir taip apsvai- 
gina, kad ji, įsigriebusi menkos vilties, net bando mane įtikin- 
ti, jog apsirikau. Ir visada nurodytoji auka mano, kad yra pasi- 
ruošusi, tačiau visada dar lieka kas nors nepabaigta, kas galė- 
tų pateisinti prašymą atidėti nuosprendį. Na, bet jei sakai, kad 
esi pasiruošęs, tai sutiksi su manim išeiti auštant? 

— Taip. Bet prieš iškeliaudamas norėčiau, kad paaiškintum 
man vieną dalyką. 

— Klausau tavęs. 

— Kodėl nepadarei savo darbo man miegant? Būtum negai- 
šęs laiko ir mažiau vargęs. 

— Laikas turi vertę tik mirtingiesiems, Sisifai. Aš prasiblaš- 
kiau dalyvaudamas šventės renginiuose ir nuostabioje puoto- 
je, tavo surengtoje tiems, kuriuos pradėjai vadinti korintie- 
čiais. Žinojau, kur tave rasti. Keletą kartų praėjau pro pat ta- 
ve, O tu net nepastebėjai. 

— Galėjai pasidarbuoti pačiame minios viduryje, atimti man 
gyvybę taip kaip tam medkirčiui, kurį sapnavau... 

— O kam? Dzeusas pavedė man užduotį, nenurodydamas 
nei tikslaus laiko, nei vietos jai atlikti. Laimė, jis nesirūpina 
tokiomis smulkmenomis, palikdamas mums, savo tarnams, šiek 
tiek laisvės. Bet žinok, kad turėjau tave įspėti apie savo apsi- 
lankymą, ir čia negalėjau pasikliauti vien Hipnu. Aš juo ne 
visai pasitikiu. Be to, norėjau pamatyti tave iš labai arti, pasi- 
likti tave tik sau. Jei būčiau veikęs minios akivaizdoje, nebū- 
čiau galėjęs pasimėgauti artimu bendravimu su tavimi, kurį 
taip brangina taviškiai. 

— Ar bausmė, kurią privalai įvykdyti, man paskirta už krau- 
jomaišą su savo dukterėčia Tyra? 

— Galbut... 

— Tuomet už tai, kad išdaviau, kas pagrobė Aiginą? 

— Galbūt... Mane įspėjo, kad tu esi gudriausias žmogus pa- 
saulyje, Sisifai. Nesitikėk, kad atskleisiu priežastį, dėl kurios 
Dzeusas nusprendė tave pasmerkti. Turėsi pasitenkinti tuo, 
kad tau pranešta apie mano šeimininko sprendimą. 

Ėmė aušti. Lydimas Tanato tarytum savo šešėlio, Sisifas pa- 
traukė Akrokorinto link. Eidamas tiek kartų išvaikščiotu ke- 
liu, jis suko galvą, kokia gudrybe pasinaudoti, kad apgautų mir- 
tį. Negi po šitiekos įdėtų pastangų, kad būtų pastatyta citade- 


288 FRANCOIS RACHLINE 8š SISIFAS 


lė, dabar jis sutiks, kad ji šlovingai gyvuotų be jo? Negi tikrai 
atėjo ta valanda, kai savo miesto likimą tenka atiduoti į dar 
taip mažai patyrusio Glauko rankas? Ar-gali būti, kad Korin- 
tas taps našlaičiu per savo paties gimimo dieną? Reikėjo atsi- 
kratyti šio niūraus prielipos, paspęsti jam spąstus, pašalinti jį 
iš savo kelio bent laikinai. O Tanatas ramiai Žingsniavo iš pas- 
kos, įsitikinęs aukos romumu, ir nieko neįtarė. 

Įėję į didįjį kambarį žemutinėje bokšto dalyje, Sisifas kam- 
pe pastebėjo vyno ąsotį, Kurį, nepaisant Ptolimeino draudi- 
mo, matyt, paliko koks nors darbininkas, kad atsipalaiduotų 
po darbo. Neatskiedęs vyno vandeniu, Sisifas pripylė jo į dvi 
čia pat rastas nedideles taures ir vieną jų ištiesė Tanatui. Šis 
padvejojo, pažiūrėjo į tirštą, gražų, raudoną gėrimą ir galiau- 
siai susidaužė su karaliumi. Tada Sisifas su grėsminguoju savo 
palydovu pakilo laiptais į bokšto viršūnę. 

Užlipę į viršutinę aikštelę, iš kur visu grožiu ir didybe atsi- 
vėrė Peloponesas, Korinto karalius pasirėmė rankomis į ak- 
meninius turėklus ir paskutinį kartą apžvelgė šį peizažą. Tana- 
tas pasekė jo pavyzdžiu įsivaizduodamas, kaip rytoj korintie- 
čiai ras savo valdovą be gyvybės žymių, gulintį bokšto papėdė- 
je, ir nuspręs, kad jis užsimušė krisdamas, suprantama, įvykus 
nelaimingam atsitikimui. Hipnui tuomet beliks naktį mulkinti 
velionio artimuosius, siūlant jiems visas įmanomas jo mirties 
priežastis. 

Žvelgdamas į atsivėrusį nuostabų vaizdą, Tanatas padova- 
nojo Sisifui dar keletą gyvenimo akimirkų. 

— Kilnusis karaliau, ar mano brolis jums pasakojo apie mane? 

— Tik kalbėdamas aliuzijomis, Tanatai. Pasitaikydavo gilių 
naktų, kai, apėmus mane tokiems pojūčiams, kurių nebegalė- 
davau patirti nubudęs, jis man yra kalbėjęs apie jūsų bendras 
pareigas ir sakė, kad esate bendrininkai. 

— Jis visada buvo toks! Kiek kartų esame ginčijęsi dėl to, 
kurio iš mūsų darbas patrauklesnis! Jis sako, kad aš per žiau- 

rus, o aš - kad jis per skystas. Jautri ir švelni būtybė. Jis sten- 
giasi apsaugoti vaikus nuo nemigos kančių, o senius - nuo gy- 
venimo saulėlydyje patiriamų sunkumų. Nuo amžių glūdumos 
jis stengiasi sušvelninti tai, ką aš esu pasiruošęs atlikti be jokių 
ceremonijų. Jį skausmas liūdina, o man padeda. Pagalvok, jei 
į Hadą keliaujantis mirtingasis lieka nieko nesužinojęs apie 
savo kelionę, jeigu jis kaip koks kvailys užminga, atėjus lem- 
tingai valandai, koks man malonumas? Man nereikia nei žmo- 
gaus miego, nei džiaugsmo. Hipnas pažįsta tik savo skraiste 
pridengtą gyvenimo pusę. O aš myliu gyvenimą kaip nuosta- 
bią substanciją, kuria galima gardžiuotis, jis yra mano paties 
egzistavimo esmė. Štai tu, Sisifai, koks esi stiprus ir kartu sil- 
pnas. Įsmeigęs akis į manąsias, Žiūri į tą rytojų be ateities, ku- 
riuo virsta tavo dabartis, jauti vis labiau tave apimančią nepa- 
žįstamą jėgą, šaldančią tavo rankas ir kojas, griebiančią tavo 
sielą tarytum sultingą prinokusį vaisių. Kažkas tavyje sustingsta. 
Tu nebesi toks, koks buvai. Aš mėgaujuosi šiomis akimirko- 
mis, brangusis Sisifai, tarytum gerčiau nektarą, užliejantį visą 
mano esybę. Iki šios dienos turėjau slėptis tavyje, likti tolimas 
ir nepažįstamas. Neseniai tavo sūnus Tersandras susidūrė su 
mano žvilgsniu. Aš jį nuraminau, bet jis nežino, kad aš jau esu 
jame, kaip ir tavyje, trokšdamas augti ir stiprėti, kol ateis pas- 
kutinė jo valanda - mano triumfo valanda. Jis mano, kad yra 
nemirtingas, kokiu ir.tu pats kažkada save laikei. Bet dabar, 
Sisifai, aš jau gardžiuojuosi tavo būsena, ištirpstu tavyje, įsi- 
skverbiu į kiekvieną tavo kūno dalelę, kad jį pasisavinčiau. Jau 
ruošiuosi mėgautis tuo akimirką plykstelėjusiu žaibu, pateisi- 
nančiu mano buvimą šalia Dzeuso ir amžinybės. Neilgai tru- 
kus tu man atiduosi savo paskutinį kvapą. 

Sisifas buvo išblyškęs it numirėlis. Jo veidas palaipsniui kei- 
tėsi tarytum įgaudamas naują pavidalą, kuris jau skverbėsi pro 
jį. Karaliaus rankos drebėjo; kojos dar jį laikė, bet per pakin- 
klius tekantis prakaitas liudijo, kad jos greitai sustings. Kilda- 

mas iš paširdžių, jo krūtinę stingdė ledinis šaltis. Sisifas jau 
iškvėpdavo ilgiau nei įkvėpdavo. Ar taip jį veikė nepraskiestas 
vynas, ar reikėjo patikėti siaubinguoju-Dzeuso pasiuntiniu? 
Šis vėl prabilo. 

— Prieik dar arčiau, Sisifai, susiliek su manimi! Leisk man 
išsiplėsti tavyje! Aš taip seniai to laukiu! Greitai tavo išraiš- 
kingą ir gyvą veidą aš paversiu sustingusia ir bejausme kauke. 
Tuojau ją nulipdysiu ir paliksiu taviškiams... 

Sisifą apleido jėgos. 

— Dar neužmerk akių, dar per anksti! Beje, aš čia įžvelgiu 
Hipno klastą. Jis atskuba, kad mes abu susivienytume ir susi- 
tartume paskelbti, jog Žmogus mirė miegodamas. Bet ne šian- 
dien, Sisifai, ne šiandien! Tu turi mirti atsimerkęs, kad būtum 
nubaustas už savo nusikaltimus. Kai liepsiu, tu peržengsi šiuos 
turėklus, už kurių, iš paskutinių jėgų man priešindamasis, dar 
laikaisi, i1r nušoksi žemyn. Tavo gražusis baltas bokštas bus tau 
kaip tramplinas šuoliui į Hadą. O kai pasieksi žemę, aš paim- 
siu tave ant rankų kaip vaiką. Ir nueisiu truputį pasiilsėti, nes 
visa tai atėmė iš manęs kažkaip neįprastai daug jėgų... Jau- 
čiuosi nuvargęs... Būtų gerai, kad tu jau šoktum... 

Tanatas dabar kalbėjo kitaip. Jis ieškojo žodžių, ir išgirdęs, 
kaip jis taria juos, Sisifas staiga atgavo pasitikėjimą savimi. Jis 
pajuto energijos antplūdį. Akyse, prieš tai apsiblaususiose, su- 
silpnėjusiose, pro kurias jau plaukė Pragaro garai, vėl prašvie- 
sėjo. Jo ausyse lyg aidas skambėjo Tanato žodžiai: „Jaučiuosi 
nuvargęs... Būtų gerai, kad tu jau šoktum...“ 

Ne visai suprasdamas, kas jam darosi, Sisifas pajuto, kaip į 
jo kūną grįžta Jėgos ir protas vėl pajėgus mąstyti. O Tanato 
galybė kažkaip palaipsniui išgaravo. Pati didžiausia žmogaus 
kada nors sugalvota gudrybė pavyko. Tas sunkus ir, matyt, ne- 
paprastas vynas, išgertas vienu mauku, padėjo Hipnui leng- 
viau įsiskverbti į pačią Tanato širdį taip giliai, kad vienas bro- 
lis užėmė kito vietą. Miegas apėmė Mirtį, lyg ji būtų buvusi 

paprastas mirtingasis, ir palengva ją sutramdė. Keistas apsi- 
keitimas vaidmenimis pavertė dvynius bejėgėmis savo dvily- 
pumo aukomis. 

Apsvaigęs nuo tamsos, kurią Hipnas užleido Tanatui ant 
akių, šis ėmė svyruoti. Ne Sisifas žengė per turėklus, 0 jo prie- 
šas prasmego pats savyje, pamiršęs, koks yra galingas, netekęs 
valdžios, nugalėtas. Tanatas galiausiai kaip maišas sunkiai su- 
dribo ant grindų, sukaustytas giliausio miego. 

Marmuro bokštas staiga suspindo. Tai už horizonto pasiro- 
džiusi saulė nušvietė jį ryškia šviesa. Sisifas išėjęs uždarė į laip- 
tus vedančias duris ir užstūmė jas storu pagaliu. Jį šaukė gyve- 
nimas. Reikėjo dar daug ką nuveikti. 


17. 


Po pirmosios prieš Tanatą laimėtos partijos grįždamas į rū- 
mus, Sisifas visą kelią niekaip negalėjo atsipeikėti nuo to, ką 
teko patirti. Dzeuso pasiuntinys ruošėsi jį nustumti į Hadą, 
reikalaudamas atlikti mirtiną šuolį, o jis paskutinę akimirką 
pasinaudojo gudrybe ir sumaišė dievų valdovo planus. Kad 
ir koks didis valdovas Sisifas pats buvo, jis suprato, kad už šį 
poelgį nusipelnė žiauraus dievų keršto, tik neįsivaizdavo, kada 
ir kaip tai įvyks. Kol kas Mirtis miegojo, ir jis nežinojo, nei 
kada ji atgaus savo visagalybę, nei kaip nusileis iš bokšto ku- 
rį laiką užtvertais laiptais. Statydamas savo genialųjį kūrinį, 
Ptolimeinas, žinoma, nė neįsivaizdavo, kad jis galėtų būti pri- 
taikytas šitokiam lankytojui įkalinti! Bet situacija buvo kaip 
tik tokia, ir reikėjo ja pasinaudoti, ypač norint geriau pasi- 
ruošti negailestingam atsakomajam smūgiui. Nes Sisifas ne- 
abejojo, kad Dzeusas tol nenurims, kol nenubaus jo mirtimi. 
Jis apgavo Tanatą kaip tik tada, kai šis manė lengvai jį įveik- 
siąs, ir, žinoma, kol kas laimėjo pačią sunkiausią ir neįpras- 
čiausią kovą, bet jį jau slėgė miglotas atsiskyrimo nuo pasau- 
lio jausmas. Užuot džiūgavęs, jis jautė, kad nepaaiškinama 
negalia gniaužia jam krūtinę. Jis kelis kartus įkvėpė dar vė- 
saus, gaivaus oro, bet plaučiuose šis apsunkdavo ir sunkiai 

beišeidavo pro nosį ir burną. Sisifas sustojo tarytum senas už- 
dusęs Žmogus. 

Saulė buvo užliejusi kelią skaisčia šviesa ir pavertusi jį savo- 
tišku šviečiančiu taku, bet aplink tvyrojo kažkoks keistai šal- 
tas karštis. Tai čia, tai ten pasigirsdavo cypsėjimas, varnos 
krankdamos suko danguje ratus, įvairūs tylesni garsai sklido iš 
aplink augančių krūmų, bet jie nebe taip įprastai skambėjo 
Sisifo ausiai. Jis stengėsi į juos įsiklausyti ypač atidžiai, net 
užsimerkdamas, kad tik geriau suvoktų. Veltui. Kas paprastai 
vykdavo savaime, dabar staiga ėmė reikalauti iš jo milžiniškų 
pastangų. Jis stengėsi prisitaikyti prie aplinkos, bet niekaip ne- 
galėjo. Ryto garsai skaidėsi į atskirus, be sąryšio sekė vieni po 
kitų. Gamtoje, atrodo, nebeliko harmoningos sąrangos, vis- 
kas iro. Negi paprastas Tanato miegas galėjo sukelti tokį per- 
versmą? 

Sisifui grįžus į rūmus, namiškiai dar miegojo. Tačiau prie jo 
kambario durų stovėjo Poifilas. 

— Na, kas atsitiko? 

— Toks dalykas, valdove, kurio aš negaliu paaiškinti. 

— Užeik. 

Piemuo pasiliko stovėti, o valdovas kaip paprastai įsitaisė 
savo krėsle. 

— Pasakok. 

— Nelengva, valdove, nes jūs galite pamanyti, kad man pasi- 
maišė protas. 

— Kol kas tu dar nenusišneki. 

— Taip, valdove, nes kai jūs šalia, aš atgaunu kalbos dovaną. 

— Ar Autolykas vėl iškrėtė kokią šunybę? 

— Ne, valdove, be to, tai būtų niekis, nes aš žinau, kaip at- 
keršijate tiems, kurie pasikėsina į jūsų turtus... Dėl to nebū- 
čiau jūsų trukdęs. Tai, kas atsitiko, yra daug rimčiau. Niekaip 
negaliu atsitokėti. Štai kodėl drįstu jus trukdyti iš pat ryto. 

— Poifilai, prašau paaiškinti. 

— Visą naktį mirtimi vadavosi dvi avys, tikriausiai suėdusios 
kokį nors nuodingąjį augalą ar tapusios mirtino įkandimo au- 
komis. 

— Ir kas gi čia nepaprastai keista? 

— Valdove, atėjus rytui, jos dar buvo gyvos. 

— Ir tu dėl to negali atsitokėti. 

— Jūsų didenybe, bet jos jau seniai turėjo būti išleidusios 
paskutinį kvapą! Dešimt kartų mačiau, kad jos jau ant mirties 
slenksčio, ir dešimt kartų gyvybė vėl grįždavo į jų kūnus, dre- 
bančius ir tampomus siaubingų traukulių. 

— Kada jos nugaišo? 

— Jos nenugaišo, dėl to aš ir atėjau. 

— Ko tu iš manęs tikiesi? 

— Patarkite, kaip man elgtis, valdove, nes jaučiuosi labai su- 
krėstas. 

— Poifilai, primenu tau, kad tai tik avys. 

Piemuo suraukė kaktą ir liūdnas nuleido galvą. 

- Žinau, kaip tu myli gyvulius, bet ką gi galiu padaryti, jeigu 
jie neskuba nusibaigti? 

— Valdove, mano avys kankinosi kiaurą naktį, ir kai jų akys 
susitiko su manosiomis, aš jose įskaičiau juodą neviltį. Jos ne- 
byliai maldavo mane padaryti galą jų kančioms. 

— Kodėl tu to nepadarei? 

— Mėginau, valdove, bet nepavyko. 

— Kaip suprasti? 

— Garbusis Sisifai, jūs žinote, kad man plyšta širdis matant, 
kaip gyvuliai kankinasi. Siaubingas tų dviejų avių bliovimas 
draskė nakties tylą ir, skambėdamas man ausyse, virto tikra 
kankyne. Vis dėlto auštant aš jas vieną po kitos paskerdžiau... 
Tačiau, nors jos tysojo didžiuliame kraujo klane, mirtis atsisa- 
kė jas pasiimti. Maniau, kad padarysiu gerą darbą, bet tik pa- 
didinau jų kančias! 

— Dabar jos jau turi būti nugaišusios. 

— Abejoju, valdove. Tokio siaubo kaip gyvas nesu regėjęs. 
Paprastai gyvuliai, pasiekę tam tikrą ribą, nusibaigia gana grei- 
tai. Aš moku atskirti paskutinius virpulius, perbėgančius gaiš- 
tančio gyvulio kūnu, nuo tų, kuriuos sukelia praeinanti liga. 
Drebėjimas, ant snukio žibantys prakaito lašeliai, pusiausvy- 
ros netekimas, putos nasrų kampučiuose, dėmės ant odos reiš- 
kia ne tą patį. Bet šių dviejų mano avių - jūsų avių - nebūtų 
galėjęs išgelbėti joks vaistas, valdove. Daugybę kartų mačiau, 
kaip jas supurto priešmirtiniai traukuliai - tai ženklas, kad gy- 
vybė palieka kūną, ir aš jį atpažįstu iš tūkstančio... Žinojau, 
kad jos nugaiš dar prieš aušrą... Bet nieko panašaus! Vargše- 
lės iki šiol gyvos! 

Staiga Sisifas pažvelgė į Poifilą žvilgsniu, persmelktu tuo šal- 
čiu, kurį būdavo galima atpažinti, kai valdovas norėdavo pasi- 
likti vienas: arba kad galėtų susikaupti ir pamąstyti, arba kad 
nuspręstų, ar laikas imtis kokio nors veiksmo, arba kad pa- 
prasčiausiai nutrauktų beviltišką skundą, ir leido suprasti tar- 
nui, kad šis turi išeiti. 

Likęs vienas, Korinto karalius atsistojo ir priėjo prie lango. 
Susimąstęs pažvelgė į savo miestą. Jautė poreikį po jį pasi- 
vaikščioti, užuosti aitrų dažų ir švelnų sakų aromatą. Norėjo 
panirti į tą žodžiais nenusakomą aplinką, persisunkusią ne- 
nuilstamai verdančiu darbu, kur maišėsi ir tarpusavyje varžėsi 
įvairūs kvapai: medžių ir gėlių, puvėsių ir kepamos mėsos, pa- 
švinkusios žuvies ir laurų lapų, prožirnių ir dažymo kubiluose 
atsiradusių pelėsių. 

Atėjęs į miestą, Sisifas pastebėjo priešais du vyrus, varan- 
čius mulus su stambių akmenų prikrautais nešuliniais balnais. 
Šie lingavo į šonus nuolankių gyvulių žingsnio ritmu. Sisifas 
įsivaizdavo, kad ant vyrų pečių taip pat uždėti sunkūs krovi- 
niai, siūbuojantys tai į dešinę, tai į kairę, nešikams einant ne- 
vienodais žingsniais ir ne visada išlaikant pusiausvyrą. Kara- 
liaus pagalvojo apie tai, kaip atrodytų, jeigu jam užkrautų prie 

žemės lenkiantį nešulį kaip ir šiems nelaimingiems galvijams, 
ir šyptelėjo pamanęs, į ką tai būtų panašu. O gal tuos priešais 
jį einančius mulus taip pat, kaip ir jį, slegia gyvenimo svoris... 
Jis praėjo pro paties žinomiausio miesto puodžiaus dirbtuvę — 
to, kurio vieną kūrinį padovanojo savo broliui Salmonėjui prieš 
pat Antiklėjos vestuves, — ir ėmė klaidžioti persipynusių gat- 
velių labirintais. 

Miestas alsavo gyvybe. Čia jis nerūpestingai džiaugėsi; ten 
buvo girdėti, kaip rėkia, verkia vaikas, norintis gerti ar valgyti, 
O gal per ilgai paliktas vienas. Truputį toliau sklido aimanos, 
bet ten žmogus dejavo iš skausmo. To namo durys staiga atsi- 
darė, ir pasirodžiusi moteris puolė Sisifui į kojas, tarytum se- 
niai būtų laukusi jo ateinant. 

— Valdove, karaliau, prašau jus, maldauju, nepalikite mūsų, 
padėkite, neleiskite, kad mano vaikas, mano sūnelis, mirtų, 
maldauju... Pažiūrėkite, koks jis gražus, koks jaunas... Mel- 
džiu, padarykite ką nors... 

Sisifas peržengė slenkstį ir atsidūrė vieninteliame namo kam- 
baryje. Pakilo trejetas vyrų ir, pagarbiai nusilenkdami, pasi- 
traukė. Moteris parodė į lovą, kur paslikas gulėjo berniukas. 
Ji nutraukė storą lininę antklodę ir atidengė skeletą prime- 
nantį vaiko kūnelį. Sisifas prisiartino prie lovos ir, priklaupęs 
ant vieno kelio, uždėjo ranką ant merdinčiojo kaktos pažiūrė- 
ti, ar ji šlapia. Prakaitas dar nebuvo nudžiūvęs. Karalius pa- 
spaudė berniukui pilvą, paskui, vėl palietęs kaktą, nužvelgė tą 
būtybę, kurios kelionę į Hadą Tanatas kurį laiką turėjo nu- 
traukti. Gražus berniuko veidas priminė Glauką, kai šis buvo 
mažas, ir Sisifas prisiminė, kaip kartą jo sūnus, taip pat būda- 
mas arti mirties, nusišypsojo tėvui prieš panirdamas į gilų mie- 
gą, už pabudimą iš kurio, Iometelio tvirtinimu, reikėjo dėkoti 
Hestijai* . Valdovas įdėmiai stebėjo berniuką, žinodamas, kad 


* Hestija - namų židinio, kurį graikai laikė tokiu pat šventu, kaip aukurą, deivė. Vert. 

šis nemirs tol, kol Tanatas, ar būdamas be sąmonės, ar jau at- 
sipeikėjęs, liks įkalintas bokšte. Sisifas atsistojo ir atsisuko į 
moterį, su viltimi laukiančią, ką jis pasakys. 

— Nebijok, tavo sūnus nemirs. Ta valanda dar neatėjo. 

Vos Sisifui ištarus šiuos žodžius, vienas iš vyrų suriko iš siau- 
bo. Berniukas atsimerkė ir tarytum bandė šyptelėti. Motina 
puolė prie prisikėlusiojo ir, pagriebusi jo ranką, ėmė karštai 
bučiuoti. 

Sisifas jau ruošėsi eiti, kai moteris pribėgo prie jo 1r padė- 
kojo, bučiuodama jo tunikos kraštą. Karalius nepratarė nė 
žodžio. Argi jis galėjo paaiškinti savo atėjimo priežastį ir stai- 
gų berniuko grįžimą į gyvenimą? Jis vienintelis žinojo, kad 
tai tėra atokvėpio akimirka, trumpalaikis pagerėjimas ir to- 
dėl džiaugtis nėra ko. Tačiau, kita vertus, kelios valandos ar 
kelios dienos, kurias dar gyvens jos sūnus, pateisino jo tylėji- 
mą. Jis prisiminė Tanato pasakytus žodžius, kuriuos šis taikė 
daugumai žmonių. Taip, net trumpiausia intensyvi iš mirties 
išplėšta akimirka verta daugiau nei šimtai beprasmiškai iš- 
švaistytų valandų. 

Sisifas nežinojo, kur ir ką šiuo metu daro Tanatas. Galbūt 
jis dar miegojo, o gal jau ieškojo būdo išsivaduoti. Beje, ste- 
buklingas šio berniuko išlikimas neabejotinai liudijo, kad Mir- 
ties dabar nėra. 

Sujaudintas scenos, kuri niekaip nėjo jam iš galvos, karalius 
nusprendė pasivaikščioti Korinto apylinkėmis, kad prasiblaš- 
kytų, ir pasuko Megaros link. Uoste manevravo laivai. Iš tų, 
kurie buvo arčiausiai kranto, nuaidėjo sveikinimų ir pagarbos 
šūksniai karaliui. Sisifas atsakė į juos pamojuodamas ranka ir 
išėjo pro miesto vartus. 

Išilgai saulės nušviestos pakrantės ištiesusios kaklus, kry- 
kaudamos viena kitą vaikėsi žuvėdros. Šios galbūt besiporuo- 
jančių paukščių gaudynės priminė Sisifui Aiginą, šokančią ant 
kranto prieš tai, kai ją nusinešė ereliu pasivertęs Dzeusas. Ka- 

ralius ėjo ilgai, iki pat kelio per sąsmauką, kurį jo įsakymu 
tiesė Ptolimeinas. Gerai nežinodamas nei kodėl, nei kaip ta 
mintis jam atėjo į galvą, jis pamanė, kad šiuo keliu galėtų va- 
žiuoti ir vežimai, net ir tokiu, koks jis dabar yra. Platus, nela- 
bai duobėtas, sulygintas, jis idealiai tiko keliauti. 

Švelnus jūros vėjas glostė Sisifo veidą. Kiek akys užmatė, 
plytėjo beribis dangus, lyg žydras aidas atkartojantis jūros mė- 
lį. Karalius įžengė į tankų pušyną. Storas jau sudžiūvusių spyglių 
kilimas čežėjo po jo kojomis. Pilna krūtine įkvėpus gaivaus 
oro, prisigėrusio sakų kvapo, jo dėmesį staiga patraukė kaž- 
koks ryšulys, kabantis ant žemutinės vieno medžio šakos. Bal- 
toje drobėje gulėjo jaunuolis, berniukas, lengvai sūipuodama- 
sis, kaip ir vėjo judinamos šakos. 

Sisifas prisiartino. Paėmė ant rankų pamėlusį kūną išsipū- 
tusia krūtine, pilna vandens. Kaip mirtis užklupo šią silpną 
būtybę? Kaip jis čia atsidūrė? Kuo jis vardu? Tiek klausimų, ir 
nė į vieną iš jų negalėjo atsakyti Korinto valdovas. Kad ir ko- 
kios kilmės būtų berniukas, Sisifas negalėjo palikti jo kūno 
pūti, tad nusprendė su šia nykia našta grįžti į rūmus. 

Būdamas pailsėjęs, kupinas jėgų, Sisifas būtų lengvai supra- 
tęs, kad berniukas mirė prieš patekant saulei. Bet dėl nuovar- 
gio mintys painiojosi karaliaus galvoje ir jam kilo abejonių. 
Ką gali Žinoti, gal tai visai nesenai Tanato atliktas darbas, ir 
tuomet valdovą greitai ištiks toks pats likimas kaip šią auką, 
dar neseniai išaugusią iš vaiko amžiaus. Jei Tanatas ką tik čia 
pasidarbavo, vadinasi, tuojau pat reikia ruoštis blogiausiam. 
Tai reiškė, kad Mirtis jau ištrūko iš savo kalėjimo ir iš kailio 
išsiners, kad kuo greičiau įvykdytų savo užduotį. 

Sisifas paspartino žingsnį. Jam einant per miestą, žmonės 
lenkėsi prieš valdovą, nešiną berniuko lavonu. Visą Korintą 
buvo aplėkusi žinia, kad karalius išplėšė iš Mirties nagų vieną 
vaiką, jau besileidžiantį į Hadą. Vyrai ir moterys būrėsi aplink 
gelbėtoją melsdamiesi ir prašydami jį grąžinti gyvybę ir šiam 

„berniukui, bet Sisifas ėjo pro juos nieko nepaisydamas, žvelg- 
damas tiesiai prieš save. Žmonės tiesė į jį rankas, kad paliestų 
veidą ar pečius pusdievio, kuriam darėsi vis sunkiau skintis 
kelią per minią. 

Galiausiai Sisifui pavyko ištrūkti iš korintiečių apsupties ir 
pakilti laiptais į rūmus. Ant jų valdovas susitiko maloniai besi- 
šypsantį Ptolimeiną. Senasis architektas ėjo į miestą sužinoti, 
ar jau atgabenti rąstai, kuriais turės būti išklotas kelias per 
sąsmauką. Nors ir nustebęs, matydamas valdovą su tokiu ne- 
šuliu, Ptolimeinas pasisveikino kaip paprastai, bet iš niūrios 
veido išraiškos suprato, kad nereikėtų jo ilgai trukdyti. Nenu- 
siėmęs nuo pečių berniuko, kurio rankos buvo bejėgiškai nu- 
svirusios abipus karaliaus kaklo, jis pagyrė architektą už tai, 
kad naujojo kelio, turinčio sujungti abi jūras, tiesimo darbai 
vyksta sparčiai, ir paprašė jo didesnį dėmesį skirti duobėms 
lyginti. Ptolimeinas suprato, kad valdovo galvoje jau bręsta 
naujas sumanymas. Prisimerkdamas jis vos pastebimai šypte- 
lėjo. Sisifas jau ruošėsi eiti, bet Ptolimeinas dar išdrįso pa- 
klausti: 

— Ar valdovas žino, kad šįryt įvyko baisus nelaimingas atsiti- 
kimas, po kurio liko suluošintas Jobatas, vienas brangiausių 
mano padėjėjų? 

— Jau patekėjus saulei? 

— Taip, jūsų dideniybe. 

— Kaip tai atsitiko? 

— Nuo kalno atskilo didžiulis akmens luitas ir ėmė riedėti 
jūros link, viską traiškydamas savo kelyje. Jobatas tik per ste- 
buklą liko gyvas. 

— Žinau. 

Suglumintas to, ką išgirdo, Ptolimeinas jau ruošėsi klausti 
Sisifo, ką tai galėtų reikšti, bet apsigalvojo pamanęs, kad da- 
bar netinkamas metas. 

— Jobatas nemirė, valdove, bet jo kančios drasko man širdį. 

Niekas negali numalšinti jo skausmo: nei tepalai, nei aliejai, 
nei tvarsčiai, nei pelenai, nei bejėgiški jo draugų žodžiai. Jam 
išvirtę lauk viduriai, sulūžusios rankos, sutraiškytos kojos... Bet 
kas geriau už tokias kančias, valdove, netgi mirtis, kurios varg- 
šelis nesiliauja šaukęsis. Bet kurgi pasislėpęs Tanatas? Koks 
dievas taip stengiasi išlaikyti Jobatą tarp gyvenimo ir Hado? 

Vietoje atsakymo Ptolimeinas išgirdo tik įsakymą: 

— Nuo šiol draudžiu bet kam įeiti į bokštą ir skelbiu, kad 
kurį laiką jis tampa tik mano nuosavybe. Ar gerai supratai? 

— Puikiai, valdove. Ar turiu sustabdyti ir darbus, susijusius 
su citadelės įrengimu ? 

— Taip, būtų gerai. Ir kad niekas iki naujojo įsakymo nekeltų 
kojos į Akrokorintą! 

— Viskas aišku, valdove. 

Tačiau Sisifas vis dėlto pakvietė Ptolimeiną užeiti pas jį po 
vakarienės. „Reikia pasikalbėti“, — pridūrė jis jau švelnesniu 
tonu. 

Nustebintas tokio neįprastai šalto elgesio, Ptolimeinas nu- 
silenkė ir nuskubėjo prie kalvos, kad uždraustų bet kam ten 
pasirodyti. 

Karaliui įžengus į rūmus, gandai jau buvo jį aplenkę. Tarnai 
ne klaupėsi, o kone gulė prieš jį įsitikinę, kad jis pasirinko šį 
berniuką, jog dar kartą pademonstruotų savo neprilygstamus 
gebėjimus. Todėl buvo apstulbę, kai išgirdo karalių įsakant pa- 
siruošti laidoti jaunąjį skenduolį. Vienas tarnas drįso paklaus- 
ti karaliaus, ką tai reiškia. Šis atrėžė, kad jo laukia galas, jei 
tuojau pat neįvykdys to, kas liepta. 

Meropė, išgirdusi triukšmą ir tarp kitų išsiskiriantį valdingą 
savo vyro balsą, prasiyrė pro tarnus, susibūrusius aplink ber- 
niuko lavoną. 

— Na, kas gi čia vyksta Sisifo namuose? 

Tarnai tylėjo tikėdamiesi, kad karalius pats viską paaiškins 
žmonai. 

— Eime, Merope. Mums reikia pasikalbėti. 

Bet kaip tik tuo metu, kai valdovai ruošėsi eiti iš kambario, 
pasigirdo širdį veriantis riksmas. Ksartedonas, rūmų raštininko 
Archelajo sūnus, atpažino mirusįjį jaunuolį, paguldytą ant ak- 
meninio altoriaus, tarytum dievams pamaloninti skirtą auką. 

— Melikertas! Tai Melikertas! Kas jam atsitiko? 

Nors jau buvo didelis, Ksartedonas ašarodamas įsikniaubė į 
Meropės krūtinę, o ši ramino jį, glostydama galvą. Karalienė 
laukė, kol jis truputį nusiramins, kad būtų galima pradėti klau- 
sinėti, parodžiusi ženklu Sisifui, jog negalima skubėti. Kai aša- 
ros beveik liovėsi tekėjusios Ksartedono skruostais, karalienė 
švelniai paklausė tą didelį vaiką, tebelaikydama jį savo glėbyje: 

— Tai tu pažinojai Melikertą, Atamanto sūnų? 

— Taip, geroji Merope, mes jį gerai pažinojome. 

— Mes? 

— Jūsų sūnus Ornitionas ir aš. 

— Kaip ir kur jūs su juo susitikote? 

— Kai buvome išėję į žygį su Ptolimeinu. Eidami keliu, neto- 
li Megaros sutikome moterį, kurią Poifilas pavadino Ino. Ji 
bėgo, tempdamasi už rankos savo sūnų, ir stabtelėjo tik su mu- 
mis pasisveikinti. 

Ksartedonas atsitiesė. Keliskart perbraukė ranka per var- 
vančią nosį ir staiga nutilo tarytum netekęs žado. Norėdamas 
tęsti taip greitai nutrūkusį pokalbį, Sisifas jau Žiojosi kažką 
sakyti, bet Meropė jį sustabdė. Siekdamas kuo greičiau pasi- 
kalbėti su žmona, karalius leido suprasti, kad skuba, ir pasiūlė 
atidėti pokalbį. Karalienė nežymiai pasuko galvą į šoną, paro- 
dydama, kad su tuo nesutinka, motiniškai apkabino Ksarte- 
doną per petį ir nusivedė į savo kambarį. 

Ten ji paprašė savo jaunąjį svečią atsisėsti ir padavė jam 
vandeniu atskiesto vyno. Ksartedonas padvejojo, paskui pa- 
kėlė į karalienę akis, kuriose švietė dėkingumas, ir gurkšte- 
lėjo gėrimo. 

— Aš pirmą kartą ragauju vyno. 

— Tu jau vyras, Ksartedonai. O vyrai gali gerti vyną. Ar skanu? 

Jaunuolis vienu mauku pabaigė gerti taurę. Paskui nusišyp- 
SOjo. 

— Tu pasakojai apie Ino ir Melikertą... 

— "Taip... 

— Jie su jumis pasisveikino? 

— Taip... 1 Melikertas norėjo pasilikti su mumis. Motina jam 
kėlė siaubą. 

— Iš kur Žinai? 

— Jis jos vengdavo, pasitraukdavo, kai tik galėdavo, atrodė, 
kad jam gresia pavojus. 

Ksartedonas paprašė dar įpilti vyno. Meropė jam pasakė, 
kad apgirtę vyrai virsta laukiniais žvėrimis ir dievams sukelia 
apgailėtiną įspūdį apie žemėje gyvenančius protingus žmones. 
Ir klausinėjo jį toliau. 

— Ar Ino ir Melikertas pasiliko su jumis? 

— Taip. Mažiausiai dvi dienas. Melikertas tapo mūsų - Orni- 
tiono ir mano - draugu. Nors ir jaunesnis už mus, jis viską su- 
prasdavo ir netgi geriau nei mes nusimanė apie kai kuriuos da- 
lykus, pavyzdžiui, apie gyvates, ugnį, apie Arėjo, tėbiečių myli- 
mo karo dievo, planus, apie dovanas, kurias mėgsta Hermis, ar 
apie delfinus. Šie gyvūnai jam, kaip ir Apolonui, pamenu, labai 
patiko. Jis mums pasakojo, kad jie sugeba padėti jūreiviams ir 
gali nešti ant savo nugarų po kelis žmones. 

— Ar tu kalbėjai su jo motina Ino? 

— Ne, bet girdėjau, kaip ji antrąjį vakarą šaukėsi Dzeuso. 

Ksartedonas ir vėl nutilo. Jo apsiblaususiose akyse atsispin- 
dėjo nerimas, kurį atgaivino pasakojimas. Iš minimų smulkme- 
nų buvo aišku, kad jam tos dienos buvo giliai įstrigusios į at- 
mintį. Meropė taip pat tylėjo ir kantriai laukė, kol jis vėl pra- 
bils. Ksartedonas neskubėjo pasakoti toliau, tad karalienė pa- 
siūlė pratęsti pokalbį vėliau. Tačiau jis vėl prakalbo. 

— Ino naktį viena kalbėjosi su Dzeusu. Ji priekaištavo jam, 
kad šis įpainiojo į jos tragediją Herą, Žiauriąją dievų valdovo 
žmoną. 

— Į kokią tragediją? 

— Ino atrodė tarytum išprotėjusi. Ji šaukė, kaltindama 
Dzeusą, kad šis patikėjo jai ir jos vyrui Atamantui rūpintis 
mažojo Dioniso auklėjimu, nors Hera tam prieštaravo. O da- 
bar deivė atkeršijo Atamantui, atimdama jam protą, ir šis, 
nesuvokdamas, ką darąs, galiausiai nužudė savo paties sūnų 
Learchą, įmesdamas į verdantį katilą. Juk matote, kad visa 
tai kliedesiai! 

— O kas atsitiko Melikertui? 

— Nežinau. Tą patį antrąjį vakarą mes gulėjome ant že- 
mės, ir Melikertas ilsėjosi tarp Ornitiono ir manęs. Jis mus 
įtikinėjo, kad motina nusprendė jį užmušti ir nusižudyti pati. 
Jis būtų mielai pabėgęs, bet ir norėjo apsaugoti motiną nuo 
J0S pačios. 

— O kas buvo paskui? 

— Daugiau jo nebematėme. Ryte jie su Ino buvo dingę. Da- 
bar jį pamatęs supratau, kad Ino pavyko užmušti savo sūnų, 
kaip ir savo vyrą. 

Ksartedonas vėl apsiverkė. Veltui Meropė stengėsi jį nura- 
minti. Jaunuolio raudojimas liudijo jį esant jautrios ir drąsios 
sielos, nes taip nesidrovėdamas verkti jis galėjo tik visiškai pa- 
sitikėdamas karaliene ir pačiu savimi. 

Meropė atidarė savo kambario duris. Priešais ją stovėjo Si- 
sifas. Karalienė pakvietė jį užeiti, bet jis atsisakė. 

— Tu viską girdėjai? 

— Taip. Eime, aš turiu su tavim pasikalbėti. 

Meropė motiniškai pažvelgė į Ksartedoną, sėdintį ant lovos 
krašto, ir pažadėjo netrukus grįžti. Paskui nusekė paskui Sisi- 
fą ir kartu su karaliumi užsidarė jo kambaryje. 

— Ta siaubinga akimirka sukrėtė vargšą berniuką. 

— Merope, Melikerto mirtis mane jaudina kur kas labiau 
nei Ksartedono sielvartas. 

— Galvoji apie savo brolį Atamantą ir nelaimes, užgriuvu- 
sias jo namus? 

— Ne, man tai nesvarbu. Jo gyvenimas - ištisa piktadarysčių, 
melagysčių ir žiaurumų virtinė. Jis paliko Nefelėją ir kėsinosi 
į savo paties vaikų gyvybę! O dabar išsiskyrė ir su Ino, savo 
žiauriąja bendrininke, kuri, matyt, norėjo jam atkeršyti nužu- 
dydama Melikertą. Visa tai neverta mano dėmesio. 

— Tada nesuprantu, kodėl tu pasistengei atsinešti ant savo 
pečių to jauno skenduolio kūną? 

— Tau tuoj viskas paaiškės, Merope. Bet pirmiausia turiu 
pranešti vieną nepaprastai svarbų dalyką. 

Sisifas trumpai nutilo. Karalienė, sėdėdama priešais jį, atsi- 
rėmė į ąžuolinio krėslo atkaltę. Ji įdėmiai žvelgė į savo vyro 
veidą, nujausdama nelaimę. 

— Melikerto mirtis mane liūdina, nes, sprendžiant iš Ksar- 
tedono žodžių, jis buvo drąsus ir ryžtingas vaikinas, bet ne 
tai svarbiausia. Aš turiu žinoti, kada jis mirė. Tai man rūpi 
labiausiai. 

— Koks pavojus tau gresia? 

— Didžiausias iš visų. 

Įsmeigusi tamsias akis į Sisifą, Meropė nebedrįso kvėpuoti. 
Ji nežymiai kilstelėjo antakius tarytum užduodama klausimą, 
bet kadangi vyras į jį neatsakė, karalienė paklausė pati. 

— Didžiausias iš visų? 

— "Taip, išskyrus negarbę. 

— Tu kalbi apie mirtį, tiesa? 

— Taip. Šįryt, prieš patekant saulei, aš grūmiausi su Tanatu... 

— Su Tanatu? Bet kodėl? 

— Todėl, kad taip nusprendė Dzeusas! Palikime nuošaly smul- 
kmenas. Tanatas pasiliko bokšto viršūnėje, sutramdytas, trum- 
pai nugalėtas. Bet tik trumpai, štai kur esmė, Merope! Aš bū- 

tinai turiu sužinoti, kada mirė Melikertas, supranti? Jei Tana- 
tas pasigrobė tą nelaimingą vaikiną po mūsų grumtynių, vadi- 
nasi, jis jau išėjo iš bokšto ir manęs ieško, pasiruošęs pulti sa- 
vo grobį. Jeigu jis išsilaisvino, aš labai greit mirsiu. O jei Meli- 
kertas, priešingai, iškeliavo į aną pasaulį prieš tai, kai aš įkali- 
nau Mirtį bokšte, tuomet dar turiu truputį laiko, kad galėčiau 
šį tą padaryti. 

— Mano karaliau, argi, būdamas toks galingas, turėtum taip 
greitai nusilenkti šiam priešui? 

— Aš nei žeminu, nei iškeliu Tanatą, statydamas jį į savo prie- 
šų gretas, Merope. Jis šiek tiek nepastovus mano gyvenimo 
palydovas, ir aš jau seniai susitaikiau su kartais santūriu, bet 
dažniau grubiu jo gyvenimo būdu. Daugelis žmonių įsivaiz- 
duoja jį, veikiantį patamsyje, vykdantį Dzeuso ar karingojo 
Arėjo įsakymus, pasiruošusį pasirodyti kiekvieną akimirką ir 
besidžiaugiantį, kai sužlugdo tiek menkiausius planus, tiek di- 
džiausius pasiekimus. Kaip jie klysta! Tanatas kankinasi, Me- 
rope! Jis žino, kad jo egzistavimas reiškia mūsų leidimąsi į 
Hadą, bet tuo metu, kai galėtų pasimėgauti mūsų sutrikimu, 
sugniaužti mūsų sielą savo rankose, jis galutinai mus užvaldo, 
ir tai trukdo mums jį atpažinti... Vos tik jis pradeda savo dar- 
bą, mes nebesuvokiame, iš kur ateina tai, kas mus žudo! 

— Bet tu... tu jį matei, tu su juo kalbėjaisi... 

— O taip, kalbėjausi! Mat jis būtinai norėjo man pasirodyti 
pačioje mano šlovės viršūnėje, marmuro bokšte, kad galėtų 
pasigardžiuoti bent vieną kartelį karaliaus, kilusio iš dievų, 
sielvartu. 

Meropė klausėsi Sisifo nepaprastai susikaupusi. Keista, ta- 
čiau iš pradžių ją sukausčiusi baimė po truputį atslūgo, kai 
vyras, vardydamas įvykius, įterpė į pasakojimą asmeninių pa- 
stabų. O gal vien Sisifo balso būtų pakakę paguosti karalienei, 
kurią jo tonas nepaaiškinamai ramino. Ji jau šalčiau paklausė: 

— Ką dabar daryti? 

Sisifas pasiūlė visai paprastą planą, kurio Meropė iš pra- 
Be to, laikydamasi savo vyro nurodymų, ji užsitrauktų korin- 
tiečių panieką ir dar blogiau - pasibjaurėtų pati savimi. Kara- 
lienė taip atkakliai priešinosi, kad Sisifas jau buvo netekęs vil- 
ties ją įkalbėti. Valdovas ją pabučiavo ir ruošėsi atsisveikinti, 
kai ji netikėtai persigalvojo tarytum staiga suvokusi, kad tai 
vienintelė galima išeitis. Meropė pripažino, kad Sisifo pasiū- 
lyta gudrybė vis dėlto gali pavykti, ir, nepaisant jai teksiančio 
niekingo vaidmens, karalienė pasiryžo jį suvaidinti. 

Abu sąmokslininkai pakilo. Apkabinęs žmoną per pečius, 
Sisifas nusivedė ją prie lango, pro kurį atsiskleidė didingas Ko- 
rinto grožis. Meropė atsirėmė rankomis į palangę ir sustingo 
palinkusi, žvelgdama į miestą. Karalius priėjo Žmonai iš nuga- 
ros ir švelniai prigludo visu kūnu. Jos tunika lėtai pakilo, ap- 
nuogindama strėnas. Tuomet peizažas, plytintis priešais kara- 
lienės akis, ėmė siūbuoti, iš pradžių lėtai, paskui vis svaigina- 
mai greičiau. Ji matė, kaip juda laivai, kaip aukštyn žemyn 
šokčioja namų stogai, kaip dangus panyra į jūrą, kaip jūra nu- 
skrieja į dangų, kaip paukščių būriai nuslysta tai į dešinę, tai į 
kairę... O gal jokių paukščių nebuvo... Judėjimas sulėtėjo, be- 
veik sustojo, tačiau greitai ir vėl ritmiškai atgijo ir atrodė, kad 
galėtų tęstis amžinai... O paskui horizontas vėl grįžo į savo vie- 
tą. Per tą valandėlę, visiškai pamiršęs Tanatą ir savo rūpesčius, 
Sisifas glamonėjo Meropės plaukus, krūtinę, liemenį iki tos aki- 
mirkos, kai atsipalaidavęs priglaudė kaip vaikas galvą žmonai 
ant krūtinės. Ji glostė jį ir mėgavosi užplūdusia ramybe. 

Paskui, liūdnai nusišypsojusi, Meropė pažadėjo Sisifui, kad 
laikysis jo nurodymų, ir grįžo į savo kambarį. 


16. 


Vakare, kaip buvo susitarta, Ptolimeinas atėjo į terasą, atsive- 
riančią į Korintą, susitikti su karaliumi. 

Senasis architektas žinojo, kad Sisifas norės pasikalbėti apie 
naują planą, ir baiminosi, kad reikės tučtuojau pradėti jį įgy- 
vendinti. Amžius, jėgos, atiduotos marmuro bokšto statybai, 
šlubuojanti sveikata, kasdien vis didėjantis nuovargis — visa tai 
nejučia slopino jo entuziazmą. Dabar jis svajojo ramiai pailsė- 
ti kaip Žmogus, patenkintas savo atliktu darbu. Tačiau jis ne- 
turėjo jokių iliuzijų. Jam, žinoma, teks vėl paimti į rankas nen- 
drinę plunksną, grįžti prie savo papirusų, braižyti naujus pla- 
nus, vėl atrinkinėti darbininkus, samdyti padėjėjus, tiesti ke- 
lius, statyti didžiulius statinius... Vien apie tai pagalvojęs, jis 
pasijuto pavargęs! Tačiau giliai širdyje skambėjo kitas balsas — 
nepasotinamo kūrėjo balsas, atidus menkiausiai smulkmenai, 
trokštantis įgyvendinti pačius beprotiškiausius sumanymus. 
Galų gale argi jam nepavyko sėkmingai baigti marmuro bokš- 
to? O juk pirmiausia jis iškilo tik jo galvoje tarytum milžiniš- 
kas smilius, kuriuo būtų galima rašyti danguje. Tą statinį, vos 
gimusį Sisifo mintyse, Ptolimeinas visiškai natūraliai perėmė į 
savo širdį ir nešiojosi tol, kol šis buvo baigtas statyti. Visa kita — 
pirmieji nusivylimai, su medžiagų gabenimu ir blokų surinki- 

mu susiję sunkumai, neišvengiami nelaimingi atsitikimai - te- 
buvo kliūtys, pasitaikančios kelyje į aiškų tikslą. Kiek kartų 
jam teko kankintis neįstengiant kaipmat įgyvendinti savo vizi- 
jų! Kiek kartų jis matė prieš akis jau baigtą statinį, kai pirmieji 
žingsniai dar nė nebuvo žengti! Ptolimeino lūpomis nuslinko 
šypsena. Ne, jis vis dėlto dar nėra toks pavargęs. Jei valdovas 
skirs atlikti naują didelį darbą, jis ir vėl pasiners į jį visa galva! 
Sisifas nutraukė tylą: 

— Ptolimeinai! 

— Klausau, valdove. 

— Ptolimeinai, nereikia skubėti baigti kelio per sąsmauką. 

Nusivylęs senasis architektas nepratarė nė žodžio. Jis tikė- 
josi pasinerti į naują darbą, o karalius štai įsako net nutraukti 
dabar vykdomus darbus! 

— Noriu, kad kelias būtų paprasčiausiai išlygintas, kaip tau 
aiškinau, kai buvome susitikę prie Korinto, bet išgrįsti jį galėsi 
vėliau. 

Ptolimeinas vis dar nieko nesuprato. Sisifas padėjo ranką 
architektui ant peties ir tęsė: 

— Kai sutikai mane, nešiną tuo skenduoliu ant pečių, aš grį- 
žau nuo jūros. Šįryt buvau nuėjęs Megaros kryptimi iki kelio, 
kurį tavo darbininkai, atrodo, vadina diolku. O tas nuskendęs 
jaunuolis yra vienas iš mano sūnėnų — Melikertas. Jo kūnas 
kabojo ant medžio šakos, tarytum dievas taip būtų norėjęs pa- 
traukti mano dėmesį. Žvelgiau į bekraštę jūrą, veltui stengda- 
masis suvokti, kaip jis galėjo žūti. Argi galėjau palikti tą vaiką 
draskyti plėšrūnams ir skruzdėlėms? Mano giminės narys nu- 
sipelno gražių laidotuvių. O palaidoję jį pagerbsime sureng- 
dami Žaidynes. Tokią mintį man įkvėpė dievai, kai ėjau per 
sąsmauką, nešinas Melikertu. 

Sisifas atitraukė ranką nuo Ptolimeino peties ir prakalbo 
iškilmingiau: 

— Taip, aš noriu, kad Melikerto garbei būtų surengtos varžy- 

bos, kur jėgas išmėgintų patys talentingiausi Peloponeso šokė- 
jai, nuostabiausiai lyromis grojantys muzikantai, taikliausi lan- 
kininkai, greičiausi bėgikai ir labiausiai patyrę vadeliotojai. 

Ptolimeinas norėjo įsiterpti, bet Sisifas jam sutrukdė tęsda- 
mas monologą: 

— Juk Hermis ne tik saugo kelius, globoja prekybą ir apgavi- 
kus, veda mirusiuosius pas Hadą, bet ir užtikrina sėkmę var- 
žybose? 

Šįkart karalius tikrai kreipėsi į jį, ir Ptolimeinas jautėsi pri- 
valąs ką nors atsakyti: 

— Žinoma, valdove. 

— Tu sau galvoji, kodėl aš apie tai kalbu, ar ne? 

Ptolimeinas pritarė, linktelėdamas galva. 

— Todėl, kad tu gali rūpintis mano statiniais ir kartu rengti 
Žaidynes! 

Tai taręs Sisifas trumpai ir neįprastai nusikvatojo. Archi- 
tektas truputį padvejojo, paskui priėmė iššūkį: 

— Ir spėju, valdove, kad norėtumėte kuo greičiau tose Žai- 
dynėse dalyvauti... 

— Taip, mano drauge, kuo greičiau ir, jei pavyks, dar prieš 
savo mirtį! 

Šis lakoniškas pareiškimas taip nustebino senąjį architektą, 
kad jis pašoko iš vietos. 

— Jau susiruošei išeiti? Na dar pabūk, prisėsk šalia manęs. 

Nepaisant susijaudinimo, kuris ką tik akivaizdžiai pasireiš- 
kė, architektas nesusilaikė nenusišypsojęs iš šio sąmojo, ku- 
riame įžvelgė Eolo braižą: su Sisifo tėvu jis dažnai iš širdies 
pasijuokdavo. Jiems vėl susėdus, Sisifas ramiai tęsė: 

— Kiekvienam Žmogui ateina laikas mirti. Ne tiek svarbu 
gyventi, kiek garbingai kurti savo gyvenimą. Stovėdamas prie 
Hado slenksčio, jaučiu, kad man pavyko iš savo gyvenimo pa- 
statyti dvasinius rūmus. Negaliu tvirtinti, kad visi sumanymai 
pavyko, bet nemažai jų turėjau... Viskas taip trapu... 

Po apmąstymų buvo tyla. Ptolimeinas kiek galėdamas at- 
sargiau ją nutraukė: 

— Ar galiu paklausti, valdove, kas gi jus verčia galvoti apie 
mirtį? 

— Ilga istorija, Ptolimeinai. Papasakosiu tau ją kitą kartą. 

— Dar prieš iškeliaudamas į Hadą, valdove? 

Šįkart Sisifas nusikvatojo nuoširdžiu, garsiu, audringu ir to- 
kiu užkrečiamu juoku, kad prie jo prisidėjo ir Ptolimeinas. Abu 
vyrai tik po kurio laiko šnopuodami atgavo kvapą. 

Juokui terasoje nutilus, Sisifas davė paskutiniuosius nuro- 
dymus: 

— Mano ištikimasis Ptolimeinai, pasistenk, kad nuo rytojaus 
visas Peloponesas žinotų, jog ant kelio per sąsmauką kitą die- 
ną po to, kai baigsis pilnatis, prasidės Žaidynės. 

Senajam architektui liko vos savaitė, kad spėtų paruošti ta- 
kus, surinkti varžybų dalyvius, mesti iššūkius ir sukviesti Žiū- 
rovus. Kitaip tariant, padaryti tai, kas neįmanoma. Jis paside- 
rėjo su Sisifu ir iš pradžių laimėjo tris dienas. To buvo negana. 
Paskui jam pavyko išplėšti dar tris dienas. 

— Neprašyk manęs daugiau, Ptolimeinai. Jau gal ir to per 
daug! 

Šįkart architektas suprato, kad daugiau nieko nepeš. Jis at- 
sisveikino su Sisifu ir nuėjo miegoti įsitikinęs, kad miegos ma- 
žai, nes mintis slėgs ši sunki nauja užduotis. Bet, šiaip ar taip, 
Hipnas vis dažniau jį palikdavo, ir senasis tarnas pasinaudojo 
proga padirbėti. 

Valdovo paprašytas, Poifilas įdėmiai apžiūrėjo Melikerto kū- 
ną ir tvirtai pareiškė, kad jaunuolis mirė ne prieš saulėtekį, 
bet gal net praėjusį vakarą. Paklaustas, kaip gali būti toks įsiti- 
kinęs, piemuo atsakė, kad žmonės ir gyvuliai viskuo labai pa- 
našūs, įskaitant ir mirtį. Paskutinįkart išsiliejus Asopui, prigė- 
rė nemažai karališkosios bandos galvijų, ir jis galėjo, apčiupi- 
nėjęs jų odą, beveik tiksliai pasakyti, kada jie nugaišo. 

Nusiraminęs Sisifas kitą rytą įsakė pradėti ruoštis laidotu- 
vėms. Melikerto kūnas buvo paguldytas į mėlynai ir baltai iš- 
dažytą karstą. Jis gulėjo ant šono, sulenkęs kelius, tarytum mie- 
gotų. Ornitionas įdėjo jam į rankas durklą su dailiais bronzos 
ašmenimis, kurį Melikertas matė, kai jie buvo susitikę, ir ku- 
rio labai norėjo. Aplink jo kūną buvo išdėstyti dubenėliai, pil- 
ni alyvuogių, medaus, rugių ir ožkos sūrių. Mirusysis buvo at- 
remtas į vašku užlydytą indą su vynu. Karstas visą laiką buvo 
atviras, kad korintiečiai galėtų į jį padėti dovanų, gėlių ir kitų 
daiktų, kurie lydėtų velionį leidžiantis į Hado karalystę. 

Laidotuvių procesija ėjo per miestą, nužvelgiama jaunuolio 
mirtimi netikinčių korintiečių, įsitikinusių, kad Melikertas pri- 
sikels, kaip ir tas berniukas, kuris buvo išgelbėtas paskutinę 
minutę. Vis auganti minia lydėjo karaliaus sūnėną jo kapo link. 
Sisifo tarnai buvo iškasę duobę klintėtoje Žemėje, į jūrą įsiki- 
šančios kalvos papėdėje. Buvo pastatytas akmeninis aukuras 
ir ant jo paaukotas avinas, kurio iškeptos mėsos gabalai buvo 
pridėti prie kitų į karstą įdėtų dovanų. Paskui karstą užvožė, 
užkalė, nuleido į duobę, apdėjo kvepiančiomis gėlėmis ir su- 
pylė kapą. 

Laidotuvių ceremonija baigėsi trumpa Sisifo kalba, kuria 
jis kreipėsi į visus Korinto didikus, jų svitas ir daugybę laisvųjų 
korintiečių: 

— Tebūnie žinoma visiems, kas čia susirinko, palydėdami Me- 
likertą į Hadą, kad mano sūnėno atminimui pagerbti čia, są- 
smaukos viduryje, ant kelio į Megarą, bus surengtos Žaidy- 
nės. Tegul kiekvienas pradeda joms ruoštis. 

Į Korintą visi grįžo padrikai. Vieni skubėjo į namus - gal jau 
ir treniruotis — kiti ėjo ramiai šnekučiuodamiesi, kai kurie su- 
simąstę dar pasiliko prie kapo, bet visi kalbėjo apie įvyksian- 
čias Žaidynes, kurias kažkas pavadino Sąsmaukos žaidynėmis. 
Pavadinimas greitai prigijo, ir net pats Sisifas ėmė jį nuolat 
vartoti. 

Ptolimeinas daugybei padėjėjų - išskyrus žynius, kurie nuo 
jo visiškai nepriklausė, - perleido Žaidynių organizatoriaus 
įgaliojimus. Daugybė žygūnų išvyko skelbti apie artėjančią 
šventę į didžiausius miestus: Peloponesą, Mikėnus, Tirintą, Ar- 
gą, Pilą, Elidę, Troizeną. Šaukliai net pradėjo spėlioti, kas iš 
korintiečių galėtų pretenduoti į apdovanojimus. Išskyrus Žir- 
gų lenktynes, kur Korinto atstovai tikriausiai nepasižymės, ki- 
tose šakose jie, ko gero, galėjo būti tarp nugalėtojų. Trūko lai- 
ko treniruotėms, bet pasiskelbę ar paskirti varžybų dalyviai 
gavo teisę nutraukti savo darbą, kad galėtų atsidėti pasirengi- 
mo pratyboms. Ne vienas atletas prašė leidimo pabėgioti Ak- 
rokorinto šlaitais, kad pagerintų savo formą, bet Sisifas kate- 
goriškai pareikalavo, kad ir toliau būtų laikomasi jo duoto įsa- 
kymo. Pažeidėjui už tai grėsė mirtis. Taigi korintiečių bėgi- 
kams liko naudotis aplinkinėmis kalvomis ir pajūrio keliu sa- 
vo greitumui ir ištvermei išbandyti. O vadeliotojai dar turėjo 
palaukti, kol nuo diolko bus pašalinti akmenys ir įvairūs ant jo 
besimėtantys įrankiai, kad galėtų išmėginti, kaip rieda veži- 
mai, pripratinti prie kelio arklius, pasisukinėti, išbandyti tak- 
tinius manevrus, kurie, kaip kiekvienas tikėjosi, padėtų įveikti 
grėsminguosius priešininkus iš Mikėnų ir Argo. Galimybė pir- 
mą kartą pasivažinėti sąsmaukos keliu jiems teikė neabejoti- 
ną pranašumą, bet ar to pakaks? Daugelis tuo abejojo. Prie- 
šingai, su lankininkais ir lyrininkais buvo siejamos didžiausios 
korintiečių viltys, ir tiek paprasti žmonės, tiek didikai skatino 
čempionus, žadėdami jiems, be varžybų lauke pelnytos pagar- 
bos, ir gražų atlygį. 

Kuo labiau artėjo lemtinga diena, tuo labiau Korinte augo 
įtampa. Grupuodami aukoti atrinktus gyvulius, pirmyn atgal 
vaikščiojo piemenys, o rūmų vestalei vadovaujant, vyko pasi- 
ruošimas religinei ceremonijai. Korintą pasiekė žinia, kad Sal- 
monėjas, karaliaus brolis, atvyks specialiai dėl to, kad galėtų 
dalyvauti vežimų lenktynininkų varžybose. Žmonės dar buvo 

nepamiršę, kaip dundėjo prie karietos pritaisyti bronziniai sky- 
dai, kai jis paskutinį kartą lankėsi mieste, tekant Autolyko duk- 
rai Antiklėjai. Iš Pilo ir Tirinto atėjo Žinia, kad jie atsiųs lanki- 
ninkus, garsėjančius nepaprastu taiklumu, o Mikėnai, kurių 
pagrindinius vartus į rūmus saugojo du akmeniniai liūtai, pra- 
nešė, kad jų atstovai dalyvaus visose varžybose. 

Visą tą laiką Sisifas saviškiams atrodė kažkuo labai susirū- 
pinęs. Jis, kaip ir anksčiau, juokėsi klausydamasis, kaip pokš- 
tauja jo sūnūs, bet neįstengė paslėpti beveik visai nuo jo veido 
nenuslenkančio nerimo. Meropė žinojo, kas karaliui yra, bet 
visi kiti aplinkiniai laikė tai arba nuovargiu, arba nusivylimu, 
kad nepavyko išgelbėti Melikerto, arba kokiu nors dvasiniu 
sąmyšiu, kurio priežastis neaiški arba aiški vieniems dievams. 
Glaukas paklausė tėvo, kodėl šis uždraudė korintiečiams pa- 
sigrožėti Akrokorinto bokštu. Sisifas užriko, kad jis kiša nosį 
ne į savo reikalus, ir pareiškė, kad daugiau nenori apie tai 
girdėti. Ornitionas ir Tersandras pasižadėjo, kad leis kara- 
liui ramiai pabūti vienam, ir net Halmas stengdavosi nebe- 
blaškyti jo dėmesio nei staiga pravirkdamas, nei iki ausų nu- 
sišypsodamas. 

Kiekvieną vakarą Sisifas galvodavo apie Tanatą. Spėlioda- 
vo, kada Dzeuso pasiuntinys ištrūks į laisvę, kada ir kaip jis 
pats apie tai sužinos. Karalius nebijojo susigrumti su šiuo jau 
kartą įveiktu priešininku, bet būtų norėjęs Žinoti, kada įvyks 
nauja dvikova. Jis miegodavo mažai, o užmigęs baimindavosi 
susidurti su Hipnu ir būriu jo bendrininkų. Be to, kaip atpa- 
žinti, kuris iš dvynių į jį kreipiasi? Tanatas tikriausiai pasinau- 
dos kokia nors suktybe ir klastingai įvilios jį į savo spąstus. 
Jam pakaktų ateiti su kauke, pavyzdžiui, apsimesti savo broliu 
ir, pasinaudojus sukeltu sumišimu, sulaukus tinkamo momen- 
to, padaryti, ką nori. 

Sisifas žinojo, kad pakanka jam bent truputį atsipalaiduoti, 
ir jį kaipmat iš pasalų užpuls Tanatas, vos tik bus peržengęs 

bokšto slenkstį. Todėl jis stengėsi kiauras naktis nemiegoti ir 
tomis ilgomis valandomis kaldavo savo dvasinius ginklus. Kai 
priešininkas jį užpuls, jis apsimes, jog smūgis jį pakirto, leisis 
užvaldomas, kad geriau susikauptų ir vėliau paimtų viršų. O 
svarbiausia - greitai pradės veikti planas, dėl kurio jis susitarė 
su Merope. Tačiau to nepakako, kad Sisifas nusiramintų, nes 
jis neatsakė sau į klausimą, kaip jam pavyks atgauti sąmonę, 
kai Tanatas bus atlikęs savo darbą. Tai vertė jį nuolat sukti 
galvą, ir jam Žiauriai trūko pašnekovo, su kuriuo būtų galėjęs 
tais apmąstymais pasidalyti. Vienintelis žmogus, su kuriuo jis 
būtų galėjęs apie tai pasikalbėti, buvo Ptolimeinas, bet, viena 
vertus, reikėjo leisti jam ramiai miegoti, kita vertus, karalius 
baiminosi, kad, pernelyg sujaudinus senąjį architektą, galėjo 
sutrikti ir taip gležna jo sveikata. Galiausiai Sisifas visai nu- 
vargdavo, ir jo išbalęs veidas kasdien vis labiau kėlė nerimą 
tiems, kurie su juo prasilenkdavo ar turėjo reikalų. 

Žinia apie Salmonėjo atvykimą Epyro karaliui sukėlė prieš- 
taringus jausmus. Jis jau seniai manė, kad dievai, pradedant 
pačiu Dzeusu, kada nors privers brolį sumokėti už tai, kad šis 
nuolat juos įžeidinėja. Bet kartu Sisifas pripažino neginčija- 
mą jo sugebėjimą vadelioti ir, kaip visi korintiečiai, buvo be- 
veik tikras, kad galiausiai būtėnt jis laimės jau visai greitai įvyk- 
siančiose Žaidynėse. Tačiau pralaimėjimas, patirtas išilgai ke- 
lio nusidriekusios žiūrovų minios akivaizdoje, išmuštų jo di- 
dybę, ir Sisifas įsivaizdavo, kokį malonumą patirtų, jei brolis 
pralaimėtų, nepaisant savotiškos gėdos, kurią dėl to patirtų 
visa jo giminė. 

Ptolimeinas su dvigubu įkarščiu diena iš dienos vadovavo ke- 
lio lyginimo darbams. Tako pakraščių tvarkymas pareikalavo 
daug darbo rankų, atitrauktų nuo statybų Akrokorinte (kuris, 
beje, laikinai buvo nepasiekiamas) ir nesibaigiančio triūso. 

Darbininkų grupės pasikeisdamos rinko akmenis ir vežė 
smėlį į kelio pakraščius. Pakopomis išilgai viso kelio supiltas 

pylimas pavirto kone idealiais suolais žiūrovams. Žmonės ga- 
lės ant jų sėdėti ir palaikyti savo numylėtinius, paraginti šauk- 
dami ar mojuodami rankomis, skatinti nepasiduoti. Natūrali 
puslankio formos aikštelė, susidariusi jūrai paplovus švelniai 
žemėjančios kalvos papėdę, bus scena lyrininkams ir šokėjams. 
Čia taip pat bus pagerbti įvairių varžybų nugalėtojai. Kai dėl 
šaulių, tai jie išmėgins jėgas paplūdimyje, kur jau vienas po 
kito dygo skydo formos šiaudiniai taikiniai. 

Didikai, dalyvausiantys vežimų lenktynininkų varžybose, ap- 
sistojo Sisifo rūmuose. Dauguma jų atvyko likus kelioms die- 
noms iki Žaidynių atidarymo. Salmonėjas prisidėjo prie savo 
varžovų pirmųjų lenktynių išvakarėse. Sisifas jį pasitiko gra- 
žiausiai, kaip galėjo, - nepuolė glėbesčiuotis, bet parodė šiek 
tiek pagarbos, kurios jo padėties asmeniui reikalauja etiketas. 
Porai iš Mikėnų atvykusių didikų teko pagyventi viename kam- 
baryje, - priešingai, nei buvo įprasta. Daugybė savo šeiminin- 
kus atlydėjusių tarnų apsistojo šalia rūmų įsikūrusioje stovyk- 
loje, saugomi karaliaus sargybinių ir rūmų valdytojo sudaryto 
ypatingojo sargybos padalinio. 

Ištisą dieną, o kartais ir naktį, Korintas skambėjo nuo šū- 
kių, kuriais svaidėsi būsimi varžovai, nuo kategoriškų pareiš- 
kimų apie neginčijamą pranašumą kokio nors atleto, kurio, 
esą, neįmanoma įveikti, nuo įvairiausių, kartais tiesiog bepro- 
tiškų, lažybų. Vienas turtingas Korinto pirklys, vardu Beleras, 
pažadėjo, kad tam, kuris įveiks Salmonėją, nepagailės kelioli- 
kos ąsočių aliejaus. Kitas korintietis, vardu Mezijas, liudinin- 
kams girdint, prisiekė, kad perplauks Korinto įlanką, jei trium- 
fuos jo palaikomas varžybų dalyvis. O penki nagingiausi mies- 
to puodžiai nusprendė, kad greičiausiam bėgikui įteiks auksu 
padengtą taurę, kurią padarys visi kartu. 

Pagaliau atėjo didžiosios šventės diena. Žmonės plūdo į var- 
žybų vietas, ir kariams teko traukti burtus, lemiančius, kurie iš 
jų turės pasilikti saugoti miestą ir karaliaus rūmus. Sisifas įsi- 

taisė specialiai jam atgabentame soste, pastatytame ant kal- 
vos, iškilusios virš didžiosios dalies tako, kuriuo greitai turėjo 
pasileisti bėgikai ir arkliais kinkyti vežimai. Iš to nedidelio aukš- 
čio jis galėjo apžvelgti visą lenktynių trasą, apimančią pusę 
per sąsmauką tiesiamo kelio, — tai sudarė šiek tiek daugiau 
nei trisdešimt stadijų. Lenktynių dalyviai turėjo pravažiuoti 
pro pat jį prieš kirsdami nugalėtoją lemsiančią liniją. Valdovą 
supo jo šeima, didikai, dėl vyresnio amžiaus patys nedalyvau- 
jantys varžybose, ir prie jo svitos priskiriami tarnai. Netoli ka- 
raliaus sėdėjo svarbūs Žaidynėse dalyvaujančių miestų atsto- 
vai, pasidėję šalia savo dovanas. 

Pasirodė ilga baltomis tunikomis vilkinčių giedančių žmo- 
nių procesija. Ją sudarė daugiausia Apolonui pasiaukojusios 
vestalės, tarp kurių buvo įsimaišę ir žynių bei jų padėjėjų. Po 
jų maurodami ar bliaudami sekė aukoti atrinkti gyvuliai, ge- 
nami įgudusių piemenų palaimos nušviestais veidais. 

Prieš prasidedant pirmosioms lenktynėms, kuriose turėjo 
paaiškėti greičiausi bėgikai, Sisifas pakilo ir priminė susirin- 
kusiems, dėl ko buvo nuspręsta surengti šias Žaidynes: 

— Argo, Troizeno, Elidės, Tirinto, Mikėnų, Pilo žmonės ir 
jūs, korintiečiai! Šiandien šiomis Žaidynėmis, į kurias aš, Sisi- 
fas, Korinto karalius, jus sukviečiau, mes pareiškiame pagar- 
bą Melikertui, mano brolio Atamanto ir Ino sūnui, mano tėvų 
Eolo ir Enaretės anūkui. Šių draugiškų varžybų metu prašau 
jus laikytis nustatytos taisyklės, mat ją pažeidusieji nebegalės 
dalyvauti Žaidynėse. Štai toji taisyklė: šiomis dienomis viskas 
galima, tik neleistina žudyti. Pirmyn! 

Po šių žodžių dvylika vyrų, suūžus miniai, pasileido keliu. 
Jie turėjo nubėgti ir grįžti tiesiu taku, per visą ilgį padalytu į 
dvi dalis, pažymėtas akmenų eile. Vyrai pradėjo bėgti nuo jū- 
ros, ir nuo pat pirmojo stadijo į priekį išsiveržė du bėgikai. 
Vienas buvo iš Minojo, o kitas gyveno Korinte. Minojietis at- 
rodė silpnesnis, plonesnių kojų, bet didžiuliai žingsniai nešė jį 

kaip ant sparnų. Jis lėkė greitai it vėjas, liūdindamas minią, 
kuri vis garsiau palaikė korintietį, nors šis po truputį vis labiau 
atsiliko. Pasiekę vieną trasos galą, abu bėgikai buvo taip atsi- 
plėšę nuo kitų varžovų, kad trys iš jų, lydimi minios švilpimo ir 
patyčių, pasuko iš tako į šalį ir be jėgų sukniubo. Likus pusei 
kelio iki finišo linijos, minojietis dar veržėsi į priekį, bet pas- 
kui kažkodėl pradėjo bėgti lėčiau ir visai sustojo. Matyt, visai 
nebepastovėdamas ant kojų, jis atsisėdo ant kelkraščio, kad 
atgautų kvapą. Korintietis pralėkė pro šalį nė nežvilgtelėjęs į 
ji. Bet galimasis čempionas, dabar jau pirmaudamas, neap- 
skaičiavo greičio, kurį turėjo išlaikyti, kad laimėtų. Kai liko 
maždaug vienas stadijas iki finišo, nepaisant stūgaujančios mi- 
nios, jį tarytum stovintį lengvai aplenkė vienas bėgikas iš Mi- 
kėnų ir dar du iš Pilo. Nors ir nusivylę, žiūrovai sveikino jį, 
mėtydami gėles. Taigi Apolono laurai atiteko mikėniečiui, ku- 
ris, nors ir nuvargęs, bet laimingas priėmė iš paties Korinto 
karaliaus pirmąjį šių Žaidynių apdovanojimą. 

Pamanęs, kad tinkamas metas, prie Sisifo prisiartino Epi- 
charmas ir paklausė, ar gali tarti jam keletą žodžių. Karalius 
pasilenkė, kad geriau girdėtų, ir sužinojo, kad Tyrai anksčiau 
laiko gimė dvynukai. Ji pasistengė, kad nė vienas iš abiejų ber- 
niukų neišgyventų, nepaisant to, kad jais buvo nepaprastai ge- 
rai rūpinamasi. Net sklido kalbos, kad ji pasmaugė juos savo 
pačios rankomis. Sisifas pervėrė žvilgsniu žynį, kurio veidas 
persikreipė iš išgąsčio. Epicharmas nežinojo, kaip paaiškinti 
šią vaikžudystę, kuri visiškai sužlugdė jo paties sukurtus atei- 
ties planus. Kai dėl Sisifo, tai jis negalėjo nei liūdėti dėl šių 
vaikų mirties kaip sūnų netekęs tėvas, nei apgailestauti, kad 
pradingo keršto įrankiai, kuriuos jis buvo sumanęs panaudoti 
prieš jų senelį Salmonėją. Jam beliko užgniaužti pyktį, sukąsti 
dantis ir pasistengti vėl sutelkti dėmesį į vykstančias Žaidy- 
nes. Epicharmas dingo minioje. 

Kad vežimai galėtų išsirikiuoti kitoms lenktynėms, didžiulis 

būrys vergų nuvalė kelią, surinkdami bėgikų takelius žymėju- 
sius akmenis. Jojikų vedami poromis pakinkyti arkliai prunkš- 
tė, karts nuo karto pagreitindami žingsnį ir pasispardydami. 
Raudoni, žali, skaisčiai geltoni ir balti auksiniais apvadais iš- 
puošti vežimai spindėjo saulėje, nors ją pačią truputį temdė 
debesys. Bet labiausiai iš visų skyrėsi Salmonėjo vežimas. Juo- 
das, raudonai nudažytais kraštais, jis traukė žvilgsnį ir kėlė 
pagarbą galbūt ir dėl savo negeros šlovės. Ne vienas buvo ma- 
tęs, kaip iš po jo ratų trykšta žiežirbos, girdėjęs, kaip jis dunda 
lyg griaustinis, valdomas kilmingojo vadeliotojo. It šviesi dė- 
mė šių ryškių spalvų fone išsiskyrė širmi žirgai. Tik Argo kara- 
liaus-arkliai kone susiliejo su jo baltutėliu vežimu. 

Didikai tvirtai suėmė vadeles ir suvažiavo priešais Sisifą, 
stengdamiesi kuo lygiau išsirikiuoti su savo vežimais, atsukda- 
mi nugaras į jūrą. Priešingai nei kiti varžybų dalyviai, žiūrėję į 
karalių neramiai laukdami jo ženklo, brolis visą laiką buvo 
įsmeigęs žvilgsnį į horizontą. Vienas vežimas staiga pavažiavo 
atgal, paskui pasistūmė pirmyn, mėgino atsistoti į vietą, ir su- 
nerimę žirgai ėmė stotis piestu. Vienas didikas iš Tirinto vos 
nepersisvėrė per priekinę vežimo sienelę, iš visų jėgų stengda- 
masis sulaikyti nuo laukimo persitempusius žirgus. Odinės ar 
bronzinės plokštelės, dengusios lenktynininkų krūtinės šarvus, 
virpėjo nerimaujančių arklių trypčiojimo ritmu ir daužėsi vie- 
nos į kitas, netolygiai skimbčiodamos. Pagaliau Sisifas davė 
ženklą pradėti lenktynes. 

Šovęs pirmyn, Salmonėjas iškart išsiveržė į priekį. Jis tikė- 
josi pirmas pasiekti kitą tako galą, kad galėtų laisvai apsisukti. 
Tai buvo sunkus manevras, nes siaurame sąsmaukos kelyje ne- 
galima buvo padaryti nė menkiausios klaidos. Apsisukimas vi- 
siškai nesustojus suteiktų lemiamą pranašumą, nes kiekvie- 
nas stabtelėjimas posūkyje, ypač vežimų spūstyje, atimtų daug 
laiko ir, ko gero, pergalę. 

Žiūrovai, kurių dauguma sėdėjo toliau nuo posūkio, greitai 

priešais akis tematė ekipažų sukeltą didžiulį dulkių debesį. Ja- 
me paskendęs Salmonėjas, be abejo, neišvengiamai lenkė sa- 
vo persekiotojus, nors tik erelis tame rūke būtų galėjęs įžvelg- 
ti jo sidabrinius šarvus. 

Tą akimirką, kai jis staiga išniro, vienintelis tarytum jau 
karūnuotas didvyris, žiūrovus apstulbino atsiskleidęs vaizdas. 
Virš Elidės karaliaus galvos kilo tamsiai pilkas debesis su 
melsvais atspalviais. Kartais jis pakildavo, virsdamas dulkių 
sūkuriu, tarytum besiveržiančiu iš sidabrinio Salmonėjo šal- 
mo. Kuo labiau jis artinosi prie finišo linijos, kurią aiškiai 
netrukus turėjo triumfuodamas perkirsti, - tuo labiau didėjo 
tamsusis debesis. 

Likus kokiam stadijui iki šlovingosios akimirkos, tuo metu, 
kai šis pusdievis lėkė pro savo brolį virš sąsmaukos, keliskart 
driokstelėjęs nuaidėjo galingas griaustinis, dangų perskrodė 
žaibas ir smogė į jo šalmo viršūnę. Kažkas panašaus į liepsno- 
jantį botagą perliejo Salmonėją, paskandino jį liepsnoje ir su 
neįsivaizduojama jėga parbloškė ant žemės. Kūnas dar sudre- 
bėjo tarytum trokštanti Žuvis ir sustingo. 

Viskas įvyko taip staiga ir taip apstulbino žiūrovus, kad nie- 
kas iš jų net nespėjo pagalvoti, kuo galėtų padėti. Atlekiantys 
vadeliotojai atsargiai aplenkdavo dar teberūkstančius palai- 
kus. Pamiršusi lenktynes, dabar visą dėmesį sutelkusi į jai prieš 
akis vykstančią tragediją, minia suplūdo ant kelio ir ratu apsu- 
po žaibo auką. 

Kūnas buvo panašus į kažkokio sudžiūvusio medžio kamie- 
ną, kurio keturios pagrindinės šakos būtų apanglėjusios. Plaš- 
takos ir pėdos buvo persikreipusios taip, kad priminė šokėją, 
sustingusį groteskiška poza. Siaubingas vypsnis buvo perkrei- 
pęs Salmonėjo veidą, tarytum, leidžiantis į Hadą, jo sarkastiš- 
kas juokas būtų virtęs sustingusia grimasa. Iš didžiojo Salmo- 
nėjo, to, kuris teigė esąs lygus Dzeusui, teliko juodų sukepu- 
sių mėsos gabalų krūva. 

Epicharmas, pasislėpęs minioje, žiūrėjo į savo tėvo žudiko 
kūną su pasitenkinimu, kurio nedrįso akivaizdžiai parodyti. 
Pagaliau jam pavyko atkeršyti. Žynys maldavo Dzeusą nubausti 
Salmonėją, ir Dzeusas jo išklausė. Epicharmas žinojo, kaip 
šykščiai dievų valdovas suteikia malones. Kiek kartų žynys dė- 
jo aukas, kurias Dzeusas priimdavo, bet taip ir nepadarydavo, 
ko buvo prašytas. O štai dabar priešais jį gulėjo žaibais svaidę- 
sis pasipūtėlis, galiausiai pats galą gavęs nuo žaibo. Autoly- 
kas, kaip ir visi kiti, priklaupė ant kelio ir mėgino suimti ran- 
komis savo draugo galvą. Vieną kartą Dzeusas jau buvo smo- 
gęs Salmonėjui, bet jam pavyko išsigelbėti. Tačiau šįkart neat- 
pažįstamai pasikeitęs veidas liko sustingęs, o galva tarytum 
prisiplojusi prie žemės, kur įsispaudė jos forma. Tuomet, pa- 
kėlęs akis į iš siaubo suakmenėjusius žmones, Autolykas pa- 
prašė padėti išnešti tai, kas liko iš nuverstojo karaliaus. Nie- 
kas nedrįso pajudėti. Tik Sisifas galėjo duoti įsakymą tai pa- 
daryti. Visi atsigręžė į jį. 

Karalius buvo išbalęs kaip drobė ir atrodė, kad net nematė, 
kas įvyko. Jis sunkiai pakilo ir, kaip žmogus, besiruošiantis nuo 
aukštos uolos šokti į jūrą, giliai įkvėpęs ryžtingai žengė pirmyn. 
Minia iškart prasiskyrė, leisdama jam praeiti. Karalius kurį lai- 
ką žiūrėjo į brolio lavoną, jausdamas savotišką pasitenkinimą, 
ir nepajėgė sulaikyti šypsenos, šmėstelėjusios jo lūpose. Taigi 
"Iyra be reikalo nužudė abu savo sūnus. Jis niekada nepamatys 
tų dvynukų, kurių mirtis pagreitino lemties žingsnius. Sisifas mąs- 
liai nužvelgė Salmonėją, kaip nugalėtą varžovą ar priešą, O pas- 
kui visų nuostabai nė kiek nesusijaudinęs, tik be galo pavargu- 
sio žmogaus balsu paskelbė: „Te Žaidynės vyksta toliau!“ 

Tuomet Autolykas suriko: 

— Korinto valdove, negi Salmonėjas pasiliks čia pūti? Negi 
trukdysite jam nukeliauti į Hadą, neduodamas įsakymo palai- 
doti? Negi jūsų brolis nenusipelnė kito kapo nei visų išmin- 
džiotas kelias? 

Sisifas, nesiteikęs atkreipti dėmesio į Autolyką, liepė Sal- 
monėjo tarnams grįžti su jo kūnu į savo rūmus, kur būtų pasi- 
rūpinta jį deramai palaidoti, ir pasiūlė padėkoti Dzeusui, kad 
nubaudė šį žmogų neversdamas jo nereikalingai kentėti. Po 
šių žodžių keli vyrai paguldė savo valdovo kūną į jo gražųjį 
vežimą ir nedelsdami išvyko Elidės kryptimi. 

Kad patektų į gamtos sukurtą teatro sceną, kur turėjo vykti 
šokių konkursas, Sisifas perplaukė per kelią užtvindžiusią žmo- 
nių jūrą, ošiančią nuo apkalbų ir šnabždesių, kurių nuotrupos 
pasiekdavo ir jo ausis. „Bronziniai skydai, besivelkantys pas- 
kui Salmonėjo vežimą... jį keliu lydintys deglai... akis rėžianti 
prabanga... pasipūtimas vaidinant Dzeusą...“ Bet labiausiai Si- 
sifui rūpėjo ne Žmonių žodžiai, o žvilgsniai: jis tiriamai pa- 
žvelgdavo tai vienam, tai kitam į akis, nes šioje minioje slaps- 
tėsi ir Tanatas. 

Mirtis sugrįžo, ji ką tik nusinešė Salmonėjo gyvybę, vadina- 
si, Dzeuso pasiuntinys tik ir laukia progos, kad galėtų griebti 
jam už gerklės! Su kokia išvaizda jis slepiasi? Kodėl šis nepa- 
žįstamasis taip įdėmiai į jį žiūri? O kas yra tas kitas, nuleisto- 
mis akimis stebintis jį, galima sakyti, iš apačios? O tos mote- 
rys, kurios iš pagarbos laikosi tam tikro atstumo? Kas slypi po 
jų nuostabiomis banguojančiomis formomis? Kokį pavidalą 
Tanatas įgaus, kuo apsimes bent akimirką, kad pagaliau įvyk- 
dytų savo užduotį? 

Sisifui staiga pasirodė, kad minioje atpažino Anksielą. Tas 
žmogus buvo panašus į jį tarytum brolis. Argi tas didikas, prieš 
kurį jis pats pakėlė kirvį, neturėtų jau seniai klaidžioti po Ha- 
dą? Jam taip pat pasivaideno, kad mato Salmonėjo draugą 
Ermetioną, kuriam, prieš pat tą akimirką, kai kalavijas nukir- 
to galvą, gyvybę atėmė gyvatė. 

Sisifas jautė sunkumą degančioje kaktoje. Jis beveik duso. 
Ant smilkinių sužibo prakaito lašeliai. Ėmė linkti keliai, nors 
vieškelis ir buvo išlygintas. Tanatas visai nekėlė jam baimės, 

bet jis nenorėjo mirti nieko apie tai nesužinojęs. Pyko ant sa- 
vęs, kad nepasikalbėjo apie tai tuomet, bokšto viršūnėje, kai 
laikė likimą savo rankose ir galėjo patraukti už liežuvio. Į Ha- 
dą nusileidžia visi, tokia jau žmogaus dalia. Kodėl to reikėtų 
bijoti? Tik jam buvo apmaudu į pomirtinę karalystę keliauti 
be sąmonės. Jei reikia mirti, tai jis norėjo panirti į anapusinį 
pasaulį nepamiršdamas to, kurį palieka. 

Lydimas Meropės, iš elgesio primenančios karaliaus asmens 
sargybinį, Sisifas priėjo teatrą. Valdovas ėjo neįprastai lėtai ir 
buvo labai išblyškęs. Jis atsisėdo, apsuptas didikų ir kitų aukš- 
tų asmenų. Paprasti žiūrovai taip pat susėdo, nepiktai apsi- 
stumdę, skubėdami pasiekti vietas, iš kur geriausiai matytųsi. 
Patogiai įsitaisęs, ne vienas nukreipė į karalių neramų žvilgs- 
nį. Kodėl jo veidas geltonas it vaškas? Nejaugi nelabai mylimo 
brolio mirtis galėjo jį taip prislėgti? 

Kai šokėjai pasirodė scenoje, žiūrovų eilės buvo perpildy- 
tos. Pasibaigus šiam konkursui, pirmoji Žaidynių diena turėjo 
baigtis padėka Dzeusui ir Apolonui: gyvulių aukojimu, iškil- 
mingomis eitynėmis ir dievus šlovinančiomis giesmėmis. Šo- 
kių konkursas turėjo būti tik pertrauka tarp Žaidynių didvy- 
rių pagerbimo ceremonijos ir ritualų, kuriais bus parodyta pa- 
garba dievams. Tačiau tai tapo vienu iš tragiškiausių įvykių pra- 
sidedančioje Korinto miesto istorijoje. 

Gracingi ir švelnūs šokėjų judesiai kerėjo publiką. Kai jų 
kojos pasiekdavo žemę, pakildavo dulkės, palydėdamos jų šo- 
kį maloniu žemės kvapu. Tačiau šalia Sisifo sėdėjusi Meropė 
suprato, kad čia darbuojasi Tanatas. Ji sukliko. Spektaklis nu- 
trūko, ir visi sužiuro į karalių. 

Sisifas mostelėjo ranka lyg ir į šokėjų, lyg ir į gretimų kalvų 
pusę. Norėjo kažką pasakyti, bet iš jo gerklės sklido tik nesu- 
prantamas gargaliavimas. Atsilošė, tarytum sugriebtas galin- 
gos rankos, paskui susiėmė už kaklo. Jam ėmė trūkti oro. Me- 
ropei paliepus, vienas tarnas atnešė taurę vandens. Ji buvo 

priglausta prie drebančių valdovo lūpų, bet šis atsisakė gerti, 
rankos mostu ją apversdamas. Suglumę karaliaus svitos didi- 
kai vieni po kitų kilo iš savo vietų, teatro salė vis garsiau gau- 
dė, kylant nerimui, pasibaisėjimui ir siaubui. Sisifas, laikyda- 
mas prie krūtinės sugniaužtą kumštį, skausmingai gargdamas 
įkvėpė ir susmuko. 

Nepaisant vilties, kad vyro gudrybė padės jį išplėšti iš Tana- 
to nagų, Meropė leido išsilieti savo sielvartui. Glaukas, ap- 
stulbintas staigios tėvo mirties, ramino motiną, kurios nevilti- 
mi užsikrėtė visi karaliaus artimieji. 

Nurimus panikai, kurią sukėlė šauksmai ir ašaros, teatras 
paskendo slogioje tyloje. Korinto karaliaus nebėra... Korin- 
tiečiai ir kitų miestų gyventojai, atvykę tik dėl Žaidynių, staiga 
suprato, kad jos neįvyks. 

Padedamas trijų sargybinių, Glaukas pakėlė Sisifą ir pagul- 
dė ant skubiai padarytų medinių neštuvų, paklotų šiaudais. 
Taip, lydimas ilgos savaime susidariusios procesijos, valdovas 
buvo pargabentas į rūmus. 


19, 


Sisifo kūnas ilsėjosi ant katafalko, pastatyto didžiajame rūmų 
kieme, kur vykdavo pačios didžiausios iškilmės. 

Meropė pati aprengė velionį karalių pačiais gražiausiais 
drabužiais. Jis buvo apvilktas trumpa purpurine tunika, ant 
jos — šviesiai rudos odos krūtinšarviu, puoštu juodais orna- 
mentais, apjuostas juodos odos diržu ir apautas tokios pat 
spalvos sandalais. Rankos buvo priglaustos prie šonų, kai- 
riąją puošė karneolio žiedas. Netoliese garbės sargyboje sto- 
vėjo aštuoni kariai. 

Glaukas, jo teisėtas įpėdinis, stovėjo šalia tėvo. Jis davė 
įsakymą, leidžiantį didikams, aukštiems asmenims - galbūt 
ir Sisifo priešams, — taip pat artimiems tarnams ateiti pa- 
reikšti paskutinės pagarbos Korinto karaliui. Jis vieną po ki- 
to stebėjo tuos, kurie susimąstydavo priešais Sisifą, ir steng- 
davosi tyliai jiems padėkoti, kad atėjo, neprarasdamas savo 
įprasto išdidumo. | 

Kaip vyks laidotuvės, dar nebuvo nustatyta. Truputį paėjė- 
ję5 į šalį, Glaukas tyliai paklausė motinos, ko tiksliai ji norėtų 
savo vyrui? Kad jis būtų palaidotas iškart po to, kai rūmuose 
jam bus pareikšta pagarba? Kad būtų sudegintas, o jo pelenai 
išbarstyti pavėjui, kaip Enaretės, Sisifo motinos, senelės, ku- 

rią jis menkai tepažino? Beje, dar visa diena bus skirta aukoji- 
mo ceremonijoms, ir visi korintiečiai turės teisę jose dalyvau- 
ti, tiek moterys, tiek vergai. 

Meropė atsakė ne iš karto. Ji žvelgė į tuos stoviniuojančius 
1r susikaupusius Žmones. Jei būtų galėjusi išvengti atsakymo, 
mielai būtų užsisklendusi tyloje. Pernelyg didelė buvo paslap- 
tis, kurią jai patikėjo Sisifas. Bet kaip tokiomis aplinkybėmis 
neatsakyti savo sūnui? Šis žiūrėjo į ją klausiamai. Tuomet Me- 
ropė kiek galėdama ramiau lakoniškai ištarė: „Nieko“. 

Pritrenktas atsakymo, Glaukas nežinojo, ką sakyti. Iš pra- 
džių, negalėdamas patikėti savo ausimis, jis stengėsi pažiūrėti 
motinai į akis, bet ši vengė jo žvilgsnio. Tuomet, sunkiai tvar- 
dydamas įniršį, jis pagriebė ją už parankės ir nusivedė į kam- 
barį greta kiemo. Kai jie liko vieni, Glaukas leido sau pakelti 
balsą: 

— Ką tu čia kalbi, mama? Aš nieko nesuprantu, paaiškink! 

Meropė pakartojo, ką sakiusi, tik šįkart ryžtingai ir drąsiai, 
nors su liūdesiu akyse atsistodama prieš sūnų: 

— Nieko, Glaukai. Jokių laidotuvių iškilmių nebus. 

Nors ir virdamas iš pykčio, Glaukas vis dėlto vėl susitvardė 
ir mėgino atvesti motiną į protą: 

— Bet juk tai neįmanoma! Korinto karalius, didis valdovas, 
negali pūti savo liaudies akivaizdoje! 

Nuleidusi galvą, ašaroms gniaužiant gerklę, Meropė tyliai 
pakartojo tai, ką sakė, kone mašinaliai, tarytum prieš savo pa- 
čios valią: 

— Jokių laidotuvių iškilmių nebus. 

"Tuomet Glaukas nebesusilaikė ir pratrūko: 

— Mano tėvas nebus palaidotas? O niekingoji moterie, ne- 
dėkingoji žmona, žiaurioji motina! Kaip tu drįsti, dar neatvė- 
sus savo vyro kūnui, stoti tarp jo ir Korinto, tarp jo ir manęs, 
tarp jo ir jo liaudies! Tenubaudžia tave Dzeusas ir teatkeršija 
už garsųjį Sisifą, teužtraukia jis tau negarbę, ir toks niekšiškas 


326 FRANCOIS RACHLINE Iš SISIFAS 


elgesys tave tepražudo! Te tavo likimą sprendžia susirinkę di- 
džiūnai! Ir te Hado teismas pasiunčia tave į Tartarą*! 

Išrėžęs šiuos prakeiksmus, Glaukas apsipylė ašaromis. Me- 
ropė nepradėjo jo guosti. Keistas dalykas, bet, staiga taip iš- 
koneveikta ir pažeminta, matydama, kaip niršta ir galiausiai 
palūžta jos sūnus, ji pasijuto dar tvirčiau apsisprendusi. Nors 
jei šitaip drįso ją užsipulti naujasis Korinto valdovas, tas, kurį 
ji nešiojo savo įsčiose ir kurio baisūs žodžiai atgaivino jos at- 
mintyje gimdymo skausmus, ką sau leis kiti didikai, kurių sal- 
džių šypsenų ir apsimestinio gerumo ji seniai išmoko saugo- 
tis? Jai šovė mintis pasislėpti ir palikti Glaukui rūpinimąsi vi- 
somis laidotuvių smulkmenomis, bet žengti šio bailaus žings- 
nio neleido Sisifui duotas žodis. 

Truputį nusiraminęs, Glaukas vėl ėmė įkalbinėti Meropę: 

— Mama, kol kas tu esi Korinto karalienė. Maldauju, nepa- 
lik tėvo nepalaidoto. Tik valkatų, žudikų, bėglių, išdavikų, bailių 
ir vergų kūnus palieka šunims, vanagams ir skruzdėlėms, bet 
ne tokius Žmones kaip jis, valdovų valdovus! Nepagarba Sisi- 
fui užtrauks gėdą mūsų namams ir visai giminei. 

— Ar taip kalbėdamas galvoji apie save? 

— Kaipgi pamiršti tave supančius žmones? Kaipgi nesupranti, 
kad Peloponese dar ilgai - o gal ir niekada - nenutils kalbos 
apie šią tragišką karaliaus gyvenimo pabaigą, kad bus nieki- 
nami jo artimieji? Be to, mama, negi leisime, kad Sisifo siela 
klaidžiotų virš Hado, liktų amžinai pasmerkta"? 

Paskutinysis argumentas padėjo Meropei galutinai apsi- 
spręsti. Ji niekam negalėjo atskleisti to, ką jiedu su Sisifu susi- 
tarė: nei Glaukui, nei kitiems šeimos nariams, nei didikams, 
nei korintiečiams. Žmonės ja pasipiktintų ar bent jau imtų žiū- 
rėti įtariai, o svarbiausia - ji būtų apvylusi savo vyro pasitikėji- 


* Senovės Graikijoje tikėta, kad po mirties siela patenka į Hadą: dorų žmonių - į Elizijų 
(Eliziejaus laukus), o blogų - į Tartarą, giliausią požeminio pasaulio dalį. Ver. 

mą. Kas patikėtų, kad, prieš jiems besimylint terasoje, Sisifas 
savo kambaryje jos prašė: „Nerenk man jokių laidotuvių iškil- 
mių! Tada Hadas negalės nuteisti mano sielos. Ir pasitikėk ma- 
nimi“. Nepaklusti Sisifui reiškė rizikuoti sužlugdyti, jo many- 
mu, puikų planą ir galbūt padėti Tanatui iškovoti galutinę per- 
galę! Vyras prašė, kad ji pasitikėtų juo, tad reikėjo elgtis taip, 
kaip buvo sutarta, net jeigu ji neįsivaizdavo, kaip reikalai ga- 
lėtų pasitaisyti. 

Dabar Meropė dar aiškiau suvokė, kokia sunki jos užduo- 
tis. Budėti šalia Sisifo, neleisti jo laidoti, nekreipti dėmesio į 
užgauliojimus — Glaukas jau suteikė jai progą patirti, į ką tai 
bus panašu, - priešintis intrigoms tų, kurie sieks kuo greičiau 
palaidoti velionį karalių ir pradės reikšti teises į sostą, girdėti 
savo jaunesniųjų sūnų klausimus ir negalėti jiems atskleisti tik- 
rųjų savo elgesio priežasčių, atlaikyti Ptolimeino ar kitų ištiki- 
mų tarnų žvilgsnius - juk jie ims jos nekęsti už tai, kad primetė 
jų valdovui išdaviko likimą, - galiausiai baimintis dievų rūs- 
ties už tai, kad pakluso savo vyrui ir nepaisė švento įstatymo, 
reikalaujančio būtinai palaidoti mirusiuosius... Ir kodėl Sisi- 
fas į visa tai ją įpainiojo? 

Glaukas grįžo prie valdovo palaikų ir liko stovėti, tiesus 
kaip žvakė, stebėdamas pagarbos pareikšti atvykstančius žmo- 
nes, niekuo neišsiduodamas, kad yra apimtas nevilties. Dau- 
gelis korintiečių verkė, matydami pašarvotą Prometėjo, Deu- 
kaliono ir Helėno ainį: kas būtų galėjęs pamanyti, kad jis ka- 
da nors mirs. 

Gulėdamas ant katafalko, Sisifas viską girdėjo, tik nieko ne- 
matė. Jautė menkiausią šnaresį aplink save, nors neįstengė nė 
krustelėti. Jis buvo tarytum akmeninė statula - įkalintas savo 
paties kūne. Negalėdamas pajudinti nei rankų, nei kojų, sken- 
dėdamas visiškoje tamsoje, karalius juo aiškiau juto aplink šur- 
muliuojančius žmonės, girdėjo jų žodžius, verksmus. „Ramus 
kaip kūdikis guli ant mirties rankų“, - tarė viena moteris, ir 

Sisifas pamėgino atspėti, kas ji tokia. Jam pasirodė, kad ji tu- 
rėtų būti viena iš darbininkams vandenį nešiojusių moterų, 
kuri kažkada priėjo prie jo Akrokorinte. Šią frazę palydėjęs 
paprastas „taip“ nepaliko karaliui jokių abejonių, kad šalia 
stovi karališkosios šeimos gydytojas Iometelis. Jis pridūrė, ma- 
tyt, kažkokiam priėjusiam žmogui: „Nelieskite karaliaus! 'Ie- 
gul jį glosto tik jūsų akys“. Tačiau jis vis dėlto pajuto prisilieti- 
mą. Tikriausiai kažkas paglostė jo kaktą ar skruostą. Jį apėmė 
keistas jausmas. Iokios švelnios rankos buvo ir jo sesers Ka- 
nakės. Taip vaikystėje ji motiniškai paglostydavo Sisifui galvą. 
Nuo tada, kai ji tragiškai žuvo, turėjusi kraujomaišos ryšių su 
Makarėju, jis niekada nebepajuto jos rankų odos švelnumo. O 
štai šiandien, įkalintas nepakeliamuose savo kūno šarvuose, 
jis kone užuodė subtilų jų kvapą. Iometeliui vėl teko visiems 
priminti, kad laikytųsi tvarkos. 

Sisifas išgirdo Meropės balsą. Ji buvo čia, stovėjo visai šalia 
jo, 1r paėmė jo ranką. Tuomet stipriai ją paspaudė. Jis būtų 
galėjęs prisiekti, kad nebejaučia nei savo rankų, nei kojų, bet, 
žmonai prisilietus, jo viduje įvyko tarytum kažkoks sprogimas. 
Atrodė, lyg jinai po jį naršytų, maigytų jo vidurius, norėdama 
apčiuopti kokią nors gyvastį. Nors ranka buvo švelni, Sisifas 
jautėsi taip, tarsi jam dirtų odą. Ji pasiekė jo plaučius, nusilei- 
do pilvu iki tarpukojo, palandžiojo po kojas... Ir staiga atsi- 
traukė. Jos sukelta vidinė audra nurimo. Išvargęs, kone pra- 
rasdamas sąmonę, Sisifas dar nugirdo pokalbio nuotrupas, ne- 
paisant to, kad du pašnekovai tyčia paėjėjo toliau. Buvo visiš- 
kai aišku, kad tai Meropė ir Glaukas. Taip pat, matyt, buvo 
nuspręsta trumpai neleisti prieiti prie velionio, o gal baigėsi 
laikas reikšti paskutinei pagarbai, todėl nenuostabu, kad jo 
žmona ir sūnus kalbėjosi nesisaugodami. Karalius stengėsi įsi- 
klausyti, apie ką kalba šiedu jam brangūs žmonės. Jam pavyko 
nugirsti tik kai kuriuos garsiau ištartus žodžius, ir jis suprato, 
kad kalbama apie laidotuvių ceremoniją. Sisifas užuodė kva- 

"pus, sklindančius nuo gausybės suneštų dovanų: aliejaus, aly- 
vuogių, medaus, vyno, riešutų, pyragėlių ir net sūrių. Dovano- 
mis turėjo būti nuklotos visos grindys ir, aišku, jų prikrauta į 
patį karstą. Jei tik Meropė nepamirš nuolat drėkinti jo lūpų 
vandeniu, kad apsisaugotų nuo sausėjimo, galbūt jam dar kar- 
tą pavyktų apgauti Tanatą. 

Sisifas jautėsi baisiai pavargęs. Visos jo pastangos bent tru- 
putį pajudėti liko bevaisės. Jo protas silpo, užmūrytas siaura- 
me ir kietame kūne. Galvoje tarytum priešais jo akis vienas po 
kito iškildavo neįprasti vaizdai, šiek tiek panašūs į prisimini- 
mus. Jis bėga, persekiojamas didesnio už save berniuko. Tė- 
vas vaidina vandenyje gyvatę. Jis užmuša pirmąjį savo šerną. 
Motinos pelenai skraido virš jūros, prieš dingdami jos gelmė- 
se. Jis užkopia virve ir, leisdamasis žemyn, nusidegina rankas. 
Iš molinės lentelės trykšta liepsnos liežuviai, ore piešdami ban- 
guojančias raides. Didžiulis laivas plaukia tiesiai į mažą valte- 
lę. Stovėdama šalia jo, loja pabaisa, primenanti šimtagalvį dra- 
koną. Be galo ilgas medis apsivynioja jam apie kaklą. Ant Ko- 
rinto pasipila sperma, ir jis paskęsta joje. Priešais jį kaip vėjas 
pralekia lenktyniaujantys vežimai. Kažkoks vyras puola Anti- 
klėją, bet jis negali iškart prisiminti jo vardo, žiūrėdamas į 1š- 
purtusį, raudoną veidą, staiga pavirstantį kaukole. 

Gulėdamas sustingęs jis pajuto, kaip kažkas jo viduje ima 
kristi į giliausią prarają. Jis krito vis labiau svaiginančiu grei- 
čiu, ir atrodė, kad prasmegs skradžiai žemę. Sisifas pamanė, 
kad tikriausiai leidžiasi į Hado karalystę. Jam galvotrūkčiais 
krintant žemyn, gyvenimo garsų girdėjosi vis mažiau. Nors ten, 
viršuje, — ar apačioje? —- žmonės dar kalbėjosi, o gal sutemus 
išsiskirstė. Jis pats sklandė kažkokioje erdvėje, kurios detales 
stengėsi įsidėmėti, kad paskui neabejotų, jog tikrai lankėsi mi- 
rusiųjų pasaulyje, bet vaizdai pernelyg greitai keitėsi, užplauk- 
dami vieni ant kitų. Gal jis jau plūduriavo Letoje, kurios van- 
duo priverčia viską pamiršti? Jis prisiminė Ptolimeino pasa- 

kojimą, kai šis buvo benusileidžiąs į mirusiųjų pasaulį. Nesi- 
baigiantis koridorius, banguojančios sienos, ore pakibusios per- 
matomos ir neapčiuopiamos vėlės, slankiojantys šešėliai... 

Tačiau jis nieko panašaus nematė. Jam atrodė, kad visiškai 
aiškiai išgyvena savo mirtį. Ne, jis nesapnavo, nemiegojo, bet 
gyvas buvo tik jo protas. Norėdamas atkeršyti už tai, kad buvo 
uždarytas bokšte, Tanatas, savo ruožtu, įkalino Sisifą, bet to- 
kioje tvirtovėje, iš kurios neįmanoma ištrūkti - jo paties kūne! 
Be to, Mirtis linksminosi pašalindama iš jo kelio bet kokias 
gaires, išskaidydama jo pojūčius. Jis buvo siela be kūno, dva- 
sia, nesisiejanti su jokia apčiuopiama realybe. Jo valia dau- 
giau niekaip negalėjo paveikti to, kas jam staiga ėmė atrodyti 
taip tolima, svetima: jo oda, raumenys, plaučiai, širdis, lytiniai 
organai. Visa tai jis dar neaiškiai prisiminė, bet tai byrėjo į 
atskiras dalis, ir jis nebeįstengė jų susieti į vieningą visumą. Jo 
kūno dalys ir organai išsisklaidė. Jis tik suvokė, kad turi sąmo- 
nę, bet daugiau nieko. Taigi atsakomasis Tanato smūgis buvo 
nepalyginamai skaudesnis nei tas, kurį jam smogė Sisifas. Pa- 
prastai mirtis neleidžia žmogui suprasti savo mirties. Tanatas 
buvo toks Žiaurus, kad privertė Sisifą kentėti dvigubai: jis bu- 
vo miręs kitiems, bet ne sau pačiam, ir nei sau, nei kitiems 
negalėjo įrodyti, kad yra gyvas. 

Pasaulis, kuriame dabar klaidžiojo Sisifas, buvo į nieką ne- 
panašus, bet daug ką priminė. Jis mielai būtų užsimerkęs ir 
atsidusęs, nors ten, viršuje, jo akys, žinoma, jau buvo užmerk- 
tos... Be to, jo laukė žiauri kova. Negalima buvo praskysti. 

Tamsoje, į kurią sustingęs paniro, jis įžvelgė kažkokias juo- 
das formas, primenančias gluosnius ar tuopas. Gal jis jau pa- 
teko į Persefonės giraitę, tikrą šešėlių karalystės prieangį? Negi 
bus nepastebėjęs, kaip praėjo asfodelų* pievą? O Cerberis, 
siaubingas šuo su penkiasdešimčia galvų, ar jau praleido jį pro 


* Asfodelas - mirusiųjų karalystės pievų augalas. Vert. 

Hado vartus, kad galutinai užkirstų kelią sugrįžti? Jei nepaju- 
to jokios vėsos ar drėgmės, kaipgi tada perbrido per Kokitą, 
stingdantį lediniame vandenyje, ir Piriflegetoną, tekantį degi- 
nančia srove? Tačiau jis aiškiai žinojo, kad artinosi ta akimir- 
ka, kai teks susidurti su Hadu. 

Uždarytas akmeninėje savo kūno tvirtovėje, Sisifas nebetu- 
rėjo jokios laiko nuovokos, nežinojo nei kada baigiasi diena, 
nei kada prasideda naktis, nei kas vyksta rūmuose. Karalius 
spėjo, kad, sprendžiant iš to, ką pavyko nugirsti, jis buvo pa- 
šarvotas viename iš didžiųjų kiemų. Jei saulė jau keliskart nu- 
sileido nuo tada, kai per pačias Sąsmaukos žaidynes jį ištiko 
tas siaubingas priepuolis, vadinasi, jokia laidotuvių ceremoni- 
ja dar neįvyko. Jei, priešingai, jis mirė teatro aikštėje tik prieš 
kelias valandas ar tik vakar, kas tada jo laukia? Ir kaip, palai- 
dotam ar sudegintam, reikės ištrūkti iš mirusiųjų karalystės ir 
grįžti į Korintą? 

Staiga jis išgirdo, kaip kažkas prabilo švelniu balsu: 

— Sisifai, kilnusis valdove, garbusis karaliau, leiskite ir man 
šiandien, šią nepaguodžiamo liūdesio valandą, kreiptis į jus 
„mano drauge“. Jūs jau tikriausiai plaukiate Stikso upe ar gal 
net džiaugiatės dieviškuoju kilnių sielų gyvenimu, o aš, jūsų 
senas tarnas, nelaimingas stoviu čia, priešais jus. Kodėl dievai 
taip verčia kentėti vargšą žmogų? Mačiau, kaip iškeliavo ana- 
pus jūsų tėvas Eolas ir jūsų motina Enaretė, o dabar turiu su- 
sitaikyti ir su šia netektim. Kodėl dievai atima tuos, kurie man 
brangūs? Kodėl išsiveda tuos, kuriems tarnauju iš visos šir- 
dies? O Sisifai! Atleiskite savo senam tarnui, kad kalba apie 
skausmą ir kančią, kuriuos jam suteikė jūsų mirtis. Aš jau se- 
nas. Ne vieną kartą buvau visai arti mirties. Jau seniai ruo- 
šiuosi kelionei į Hadą, bet štai mane aplenkia mūsų karalius! 
Kur kas jaunesnis, stipresnis ir išmintingesnis nei aš. Savo drau- 
gyste jūs mane išaukštinote, pakylėjote iki savęs, valdove, o aš 
tegaliu atsidėkoti rauda. Senio ašaros apsunkusios nuo viso 

gyvenimo svorio, o tos, kurias šiandien lieju žvelgdamas į jus, 
primena jūsų man įteiktą dovaną - Peirėnės šaltinį. Jos nieka- 
da neišdžius. Mano akys visada liks drėgnos, kaip drėgnos da- 
bar yra jūsų lūpos, prie kurių priglaudžiu savo akis, kad jas 
pabučiuotumėte. 

Sisifas norėjo nusišypsoti, pabučiuoti virš jo palinkusį seną- 
jį tarną, prigludusį veidu prie jo lūpų, bet visiškai suparaly- 
žiuota valia negalėjo įsakyti kūnui net krustelėti. Tas šiltas bal- 
sas ir lėta kalba liudijo, kad šalia jo tikrai stovi Ptolimeinas. 
Kaip Sisifas būtų norėjęs jam atsakyti, paguosti, pažadėti, kad 
greitai vėl grįš prie savo darbų! 

— Kai dėl laidotuvių ceremonijos, valdove, tai jūs nusipelnė- 
te ne kapo, o taurios ugnies, kurstomos geriausių medžių mal- 
komis, sudeginimo, derančio jūsų aukštai kilmei. Būtinai pa- 
sistengsiu įtikinti Glauką ir Meropę. 

Tą akimirką Sisifas dar aiškiau suprato, koks niekšingas yra 
Tanatas. Jam buvo negana paversti jį statula, dar reikia pasi- 
džiaugti jo bejėgiškumu! Ir šią Žiaurią kančią jam turėjo su- 
teikti artimiausias draugas. Kaip pasikalbėti su Ptolimeinu, 
kaip perduoti kokį nors ženklą ar daiktą, iš kurio jis suprastų, 
kad ta „tauri ugnis“ sunaikins valdovą ir jis niekada nebegalės 
grįžti į gyvųjų pasaulį? Iš pasigirdusio vyriško balso Sisifas su- 
prato, kad prie architekto priėjo vyriausiasis jo sūnus. 

— Mano tėvas mylėjo tave, Ptolimeinai. 

— Valdove Glaukai, jis buvo brangesnis man už gyvybę. Ko- 
dėl dievai turi atimti iš mūsų tuos, kuriuos mylime, užuot pir- 
miausia pasirūpinę mūsų pačių likimu? Bet jie, nemirtingieji, 
negali mūsų suprasti. Jie vargu ar Žino, ką reiškia pats žodis 
„Mirtis“. 

— Kiekvienas kada nors netenka tėvo, Ptolimeinai. Tai natū- 
ralu, ir aš jau seniai su šia mintimi susitaikiau. Prie jos mane 
pripratino pats Sisifas. Mūsų gyvenimas mums nepriklauso. 
Apie tai, kada jį nutraukti, sprendžia dievai. O kai jie priima 

„tokį sprendimą, argi neturėtume su pasitikėjimu atsiduoti į 
savo artimųjų rankas? Ar ne jie turėtų pasirūpinti, kad ramiai 
nukeliautume į Hadą? 

- Žinoma, Glaukai. Bet jūsų klausime jau yra ir atsakymas, 
tad aš nesuprantu, kodėl man jį užduodate. 

— Tau aš galiu patikėti, kaip išdavikiškai elgiasi mano moti- 
na. Meropė nenori laidoti Sisifo ir griežtai atsisako rengti bet 
kokias laidojimo iškilmes! 

— Ką jūs čia kalbate? 

— Gryną tiesą, Ptolimeinai. 

— Palaukite, negali būti! 

— Patikėkite, gali. 

— Neabejoju, kad tai kažkoks nesusipratimas. 

— Aš taip nemanau. 

— Reikia atvesti ją į protą. 

— Aš jau bandžiau. Beviltiška. Ji sumanė kažkokią klastą, ir 
tai juo labiau nepakenčiama, kad ji užsispyrusi laikosi savo. Bet 
prieš ko nors imdamasis, norėjau pasitarti su jumis, žinodamas, 
koks esate išmintingas ir kaip puikiai pažįstate mūsų namus. 

Sisifui nepakeliamai sunku buvo klausytis šio pokalbio apie 
save, kai jis dalyvavo tarytum šešėlis. Jei tik sąmonė būtų pa- 
jėgusi valdyti jo raumenis! Jei tik jo kraujas, sukrešėjęs, o gal 
net iš dalies išgaravęs, galėtų vėl priversti judėti jo rankas ir 
kojas! Jei tik jam pavyktų sudaužyti geležinius pančius, ku- 
riais sukaustytas tas negyvas mėsos gabalas! 

Kiek pagalvojęs, senasis architektas tarė: 

— Aš pasikalbėsiu su Merope. Paaiškinsiu, kokie pavojai jai 
gresia, pasakysiu, kad ją gali išvyti iš Korinto, kad dėl to gali 
nukentėti jos sūnūs ir jos namai. Aš ją įtikinsiu, patikėkite, 
valdove Glaukai. 

Ptolimeinas, matyt, nuėjo pas karalienę, nes vėl stojo tyla. 
Glaukas turbūt pasiliko šalia karsto, kad nepaliktų numirėlio 
vieno, o gal kas nors kitas buvo paskirtas budėti. 

Pervargusi Sisifo sąmonė reikalavo poilsio. Pernelyg ilgai ir 
įtemptai klausantis, jo dėmesys atbuko. Bet karalius nenorėjo 
atsiliepti į viliojantį Hipno kvietimą, kad nepraleistų nė men- 
kiausios progos atgyti. Tanatas jį buvo beveik visiškai užval- 
dęs, o sustabarėjęs kūnas neleido bendrauti su išoriniu pasau- 
liu. Jei nori išsivaduoti, jam nevalia panirti į sapnus. Bet kuo 
labiau jis stengėsi neužmigti, tuo labiau norėjo miego. Sisifui 
pasirodė, kad jis gęsta. 

Jį pažadino pokalbis, vis pertraukiamas sunkiai slopinamo 
verksmo. Prie jo priėjo Ornitionas ir Tersandras. Jie glostė jo 
veidą, bučiavo kaktą, kalbėjo su lavonu, tarytum jis tebebūtų 
buvęs gyvas. Ornitionas elgėsi kaip vyras ir stengėsi paaiškinti 
jaunesniajam broliui, kad jų tėvas pateks į mirusiųjų karalystę 
ir kad ten, žemės gelmėse, gyvens kitaip, atsiribojęs nuo to, 
kas vyksta šiame pasaulyje. Bet Iersandras tarytum negirdėjo 
j0 žodžių. Jis tyliai kalbėjosi su Sisifu: 

— Vakar žaidžiau su kiaulės kauleliais ir man pirmą kartą 
pavyko juos pagauti viena ranka. Žinai, tėti, tau reikėtų nusi- 
skusti barzdą. Man duria, kai tave bučiuoju. Naktį verkdamas 
mane pažadino Halmas. Tai Atropoja dėl visko kalta. Turė- 


-—-— 


turiu valgyti ožkos sūrį? Jinai aiškina, kad labai sveika. O man 
neskanu, Aš labiau mėgstu ruginius paplotėlius. Tu juk taip 
pat mėgsti ruginius paplotėlius! Aš atnešiau tau jų. Padedu 
čia, tau po ranka, kad galėtum lengvai pasiimti, jei užsinorėsi. 
O vakar mačiau gyvatę. Ji rangėsi pievoje, už rūmų. Bet aš 
visai neišsigandau. Ji buvo labai graži, tokių ryškių spalvų... 
Ar tu esi matęs tokią gyvatę? Norėčiau, kad mes kartu ją pa- 
gautume. Turėtų būti nelengva! Reikia saugotis, kad neįgeltų. 
Ir dar būtų gerai, kad lieptum Atropojai neversti manęs ne- 
šioti lininių tunikų, man su jomis visur niežti. Aš labiau mėgs- 
tu būti nuogas. Atropoja niekada prie manęs nenusirengia, 

nežinau kodėl, ginekėjoje aš jau mačiau kitas moteris be tuni- 
kų. Tu juk po drabužiais taip pat nuogas, ar ne? 

Atėjusi Meropė kažkodėl nutraukė sūnaus pokalbį su tėvu. 
Abu berniukai, matyt, išėjo iš menės, kur karalienė pasiliko 
viena prie savo vyro. Ji paglostė jo kaktą ir sudrėkino lūpas, 
atsargiai užpildama vandens iš sidabrinio dubenėlio. Paskui 
atsiklaupė, kad veidu būtų arčiau Sisifo, ir susigraudinusi pa- 
dėjo galvą ant sustingusios karaliaus krūtinės. Kurį laiką paty- 
lėjusi ir pamąsčiusi, Meropė švelniai prabilo: 

— Mielasis, kad galėtum matyti, kaip aš sielvartauju dėl tavo 
mirties! Jei žinotum, koks apgailėtinas ir tuščias tapo mano 
gyvenimas tau iškeliavus į Hadą! Pažadėjau, kad nepalaidosiu 
tavęs ir nepaversiu pelenais, ir laikysiuosi duoto žodžio... Iš 
pradžių maniau, kad ši užduotis nežmoniškai sunki, nepake- 
liama. Iškart po tavo mirties, pradėjus mane pulti Glaukui ir 
apėmus baisiam liūdesiui, vos nepasidaviau... Tas sunkus pa- 
žadas slėgė mano pečius, akmeniu gulė ant pačios širdies. Bet 
dabar esu tvirta ir ryžtinga. Tegul Dzeusas pasiunčia mane į 
Tartarą, tegul pasmerkia didžiausioms kančioms, aš liksiu tau 
ištikima. Bet, maldauju, nepalik manęs. Jie ištrems mane iš 
Korinto, o gal ir nubaus mirtimi, ir pasielgs su tavim taip, kaip 
norės. Kas jiems mūsų paslaptis, apie kurią jie nieko nežino, 
apie kurią nieko niekada ir nesužinos, ir kurios aš negaliu jiems 
atskleisti! Meldžiu tave, Sisifai, paguosk mane, padėk man ir 
dabar pasilik su manim... 

Karalienė raudojo. Sisifas ir pats mielai būtų apsiverkęs. 

Po šio paskutiniojo pasimatymo su vyru Meropė pasitraukė 
į savo kambarį ir pasiruošė įvairiausiems kaltinimams, kurie 
netrukus turėjo pasipilti ant jos galvos. Žinia apie jos apsi- 
sprendimą netruks aplėkti rūmus ir miestą, kur ji bus visuoti- 
nai pasmerkta. Korintas jau ūžė nuo prakeiksmų karalienei ir 
reikalavimų kuo greičiau padaryti galą susidariusiai siaubin- 
gai padėčiai, prie kurios atvedė Meropės elgesys, nes, nors 

ant Sisifo kūno dar nebuvo matyti jokių irimo požymių, grei- 
tai jį turėjo ištikti visų paliktų lavonų likimas. Jis supus tame 
kieme, kuriame Meropė jį užsispyrusi laiko, ir visiems kels pa- 
sišlykštėjimą tarytum kokia atmatų krūva. 

Garbingiausi Korinto didžiūnai ginkluoti atvyko į rūmus. 
Būriui iš kokių dešimties vyrų vadovavo Ksenantijas, pagarsė- 
jęs įžvalgumu, ypač po žygio į Tėbus. Sisifo tarnai juos pasitik- 
dami pritariamai šypsojosi parodydami, kad juos palaiko. Glau- 
kas pakvietė svečius į megarą, kur jie susėdo aplink neužimtą 
sostą. Vyriausiasis Sisifo sūnus atsisėdo ne į jį, o šalia Ksenan- 
tijo. Šis atsistojo ir prabilo pirmasis: 

— Garbieji Korinto didikai! Mūsų karalius mirė, o žmona 
atsisako jį laidoti. Ji įžeidžia Dzeusą ir jo brolį Hadą. Šis nusį- 
kaltimas neliks nenubaustas. 

Jo trumpą pareiškimą palydėjo pritariamas murmėjimas. 
Glaukas su tuo sutiko, nesuvokdamas, kad taip suteikia Kse- 
nantijui garantuotą pirmenybę imtis kokių nors veiksmų, ku- 
rią vėliau bus sunku užginčyti. Vienas didikas pareikalavo, kad 
ateitų pati karalienė. Jie nesiruošią teisti jos už akių. Glaukas 
mėgino prašyti susirinkimą atidėti, kad apsaugotų motiną nuo 
galimo skuboto pasmerkimo, bet vienas po kito pradėję šauk- 
ti didikai palaužė jo silpną pasipriešinimą. 

Ginkluoti sargybiniai nuėjo į Meropės kambarį ir atvedė ją 
į megarą. Vos įėjusi į menę, ji tarė Glaukui: 

— Susidėjai su tais, kurie sukilo prieš tavo motiną, Glaukai? 
Koks gi tu vyras? 

Ksenantijas pertraukė ją ryžtingu tonu, deja, leidžiančiu nu- 
matyti, koks bus galutinis verdiktas: 

— Otu pati kokia motina, jei neleidi sūnui garbingai, kaip ir 
dera, palaidoti savo tėvo? 

Perpykusi Meropė įsmeigė akis į Ksenantiją ir atvirai išliejo 
savo įniršį: 

— O jums kas leido čia susirinkti? Kokią teisę turite įsiveržti 

į šią menę, kurioje Sisifas, visų jūsų valdovas, ir padarė jus 
tuo, kuo dabar esate? 

— Užteks kalbėti! Moteris, tegul ir karalienė, neįsakinės Ko- 
rinto didikams. Sisifas mirė. Jį reikia palaidoti ir paskirti jo 
įpėdinį! 

— A, Faketai, iš visko sprendžiant, tau jau viskas aišku? Tik 
ir svajoji —- kaip užimti savo karaliaus vietą! 

— Turiu tau priminti, Merope, kad Sisifo nebėra. Jis guli kars- 
te, kurį tu laikai atvirą ir palieki likimo valiai! Atsipeikėk! 

Vėl prabilo Ksenantijas visiškai apsisprendusio žmogaus 
tonu: 

— Merope, mes paskutinį kartą reikalaujame, kad įsakytum 
rengti iškilmingas laidotuves Sisifui. Jei ne, bus nuspręsta iš- 
tremti tave iš Korinto. Koks bus tavo žodis? 

Prieš atsakydama, Meropė peržvelgė iš eilės visus didikus. 
Galiausiai jos žvilgsnis sustojo ties Glauku. Matydamas ryž- 
tingą motinos miną, jis nuleido akis. Tuomet karalienė išdi- 
džiai ir aiškiai pareiškė Ksenantijui: 

— Ne! 

— Puiku! Rytoj tu su savo vaikais būsi įsodinta į laivą ir pa- 
liksi Korintą. Glaukas, jei nori, gali pasilikti ir dalyvauti ski- 
riant būsimą jų karalių. 

Pakilo vienas didikas ir pareiškė nesutinkąs su paskutiniuoju 
siūlymu. Kažkoks kitas pridūrė, kad Glaukas taip pat turėtų iš- 
vykti iš Korinto, kad būtų užkirstas bet koks kelias šį sprendimą 
užginčyti ateityje. Tuomet prabilo vyriausiasis Sisifo sūnus, pri- 
mindamas susirinkusiesiems, kad tėvo titulą natūraliai turėtų 
paveldėti jis, tačiau šį tvirtinimą kategoriškai atmetė Faketas. 
Glaukas norėjo plačiau viską paaiškinti, bet didikai nesiteikė jo 
išklausyti. Ksenantijas, vengdamas dar labiau aštrinti ginčą, pra- 
bilo apie tai, kas turėjo būti sutvarkyta greičiausiai: 

— Nebesiginčykime. Pirmiausia susitarkime dėl Sisifo laido- 
tuvių. 

Šis kvietimas apramino susirinkusiuosius ir kurį laiką visi 
galvojo tik apie laidotuvių ceremonijos smulkmenas. Meropė 
paskutinį kartą mėgino pasipriešinti šiam sprendimui, žlug- 
dančiam slaptą jos ir Sisifo susitarimą, bet pripuolę sargybi- 
niai nutempė karalienę į jos kambarį ir liepė ruoštis kelionei. 

Ksenantijas, Glaukas ir kiti didikai nuėjo į didįjį rūmų kie- 
mą, kur gulėjo pašarvotas Sisifas. Sustoję aplink karstą, jie va- 
landėlę pastovėjo tylėdami ir susikaupę. Faketas paprašė žo- 
džio. Ne dėl to, kad būtų norėjęs pareikšti pagarbą Sisifui, o 
veikiau siekdamas susilpninti Ksenantijo įtaką, nes šis galiau- 
siai visiems primetė savo valią. Tačiau Ksenantijas užbėgo jam 
už akių, pradėdamas šlovinančią atsisveikinimo kalbą: 

— Sisifai, mūsų karaliau, Epyro valdove, Korinto įkūrėjau, 
Eolo ir Enaretės sūnau, Orseidės ir Helėno anūke, Deukalio- 
no, Prometėjo, Japeto ir Urano aini, mūsų visų šeimininke! 
Štai jūs pasirengęs nusileisti į Hadą ir džiaugtis tuo ramiu die- 
viškų pramogų kupinu gyvenimu, kurio po mirties ir mes visi 
tikimės. Sveikiname jus, iš dievų kilusį mirtingąjį, stovintį ant 
savo naujosios buveinės slenksčio, ir lenkiamės prieš jūsų šlo- 
vę. Tegul ji per amžius neišblės Korinte ir tesuteiks jėgų jam 
dar labiau suklestėti! Tegul jūsų įpėdinis, išrinktas iš pačių ar- 
timiausių jūsų žmonių, tęs jūsų darbus! Tenepaliks nenubau- 
dęs korintiečių, jei šie kaip nors nusikalstų, net jeigu jie būtų 
jo paties artimieji! Tegul, pasiekus neišsenkamas žemės gel- 
mių gėrybes, amžinai tęsis jūsų kelionė, o jūsų pastatytas mar- 
muro bokštas - Korinto pasididžiavimas - tebus amžinas kel- 
rodis, teisingu keliu nukreipiantis ir dievus, ir žmones. 

Po šios kalbos, dvelkiančios veikiau valdžios troškuliu nei 
nuoširdžiu liūdesiu, Sisifas išgirdo kažkokį neaiškų šurmulį. 
Iki jo atsklidę garsai buvo pakitę, neaiškūs, keistai aidėjo. To- 
Je garsų maišatyje jam pavyko nugirsti kalbas apie Glauko ne- 
pilnametystę ir galimus pretendentus į sostą, bet jis negalėjo 
patikėti. Nejautė jokio pykčio, tik nuoskaudą. Ne visai supras- 


FRANCOIS RACHLINE Iš SISIFAS 339 


damas, kas vyksta aplinkui, jis tegalvojo apie tai, kaip ištrūkti 
iš tamsos pasaulio. 

Kartu su Glauku, kuris, sukaupęs valdžios likučius, dar lai- 
kėsi iš paskutiniųjų, Ksenantijas aptarė laidotuvių eigą. Sisifo 
didybė reikalavo iškilmingos ceremonijos ir daugybės aukų. 
Buvo sutarta dėl hekatombės, bet dėl pačių gyvulių kilo gin- 
čas. Ksenantijui, su kurio dar tik augančiu autoritetu ne visi 
norėjo skaitytis, nors ir sunkiai, bet pavyko išreikalauti, kad 
didikai paaukotų dalį savo bandos atsižvelgiant į jų turtą. 

Meropė tuo metu ruošėsi su sūnumis palikti Korintą. Glauko 
žmona Eurimedė, norėdama palaikyti karalienę sunkią valandą, 
užėjo į jos kambarį ir kreipėsi, žvelgdama į rūstų jos veidą: 

— Leiskite jums padėti, Merope. 

— Negana, kad tavo vyras, mano sūnus, visiškai aklas, nesu- 
vokia, kas darosi! Dar tu ateini manęs siutinti kišdamasi ne į 
savo reikalus kaip tik tada, kai turiu išvykti! 

— Kodėl jūs manęs taip nekenčiate? 

— Aš nekenčiu ne tavęs, Eurimede, o kaip tu elgiesi. 

— O ką aš galiu padaryti? Jau vien ateidama pas jus leidžiu 
suprasti Glaukui, kad jis klysta. 

— Reikėjo veikti anksčiau, dabar jau vėlu. 

— Bet ką gi gali moteris? 

— Ji gali nė už ką nepasiduoti! Moteris nėra nei gyvulys, nei 
daiktas. Ji - gimdytoja, pradžios davėja, kūrėja. Moteris valdo 
ją mylinčio vyro širdį ir tik nuo jos pačios priklauso, ar nusi- 
pelnys išaukštinimo ar priekaištų. 

— Bet aš myliu jūsų sūnų! 

— Taip, tu myli Glauką, bet daugiau nieko! Na, gal dar gra- 
žųjį jūsų meilės vaisių - Hiponoją. Taigi toli neieškok savo be- 
jėgiškumo šaknų. Vyriausiasis Sisifo sūnus nė iš tolo jam ne- 
prilygsta, ir tau tenka dėl to kentėti. Tokia tad skaudi tiesa. 

— Jei negalite atleisti man dėl jo poelgio, tai bent jam ne- 
jauskite pagiežos. 

— Bent jam? Negi turiu tau atsiskaitinėti už savo veiksmus? 
Tavo vyras, susitaręs su kitais didikais, išmeta mane iš namų, 
išveja iš Korinto. O aš išmetu jus iš savo širdies. 

— Vis dėlto Žinokite, kad aš ant jūsų nepykstu, Merope. Aš 
suprantu jus, nepaisant skausmo, kurį jaučiu dėl to, kad šian- 
dien esu Glauko pusėje ir netenku jūsų pagarbos. 

— Aš gerbčiau tave labiau, jei neišduotum savo vyro. Tu esi 
jo žmona. Tavo vieta šalia jo, o ne šalia manęs. 

Šia sentencija pokalbyje buvo padėtas taškas. Eurimedė 
išėjo, o Meropė baigė krautis daiktus į kelionę nežinoma 
kryptimi. 

Nors Atropoja ir nebuvo karališkosios šeimos narė, jai buvo 
leista nepalikti karalienės, lydėti kelionėje ir pasirūpinti jos sū- 
numis. Tačiau ji atskubėjo į karalienės kambarį pranešti ne tik 
šią, bet dar vieną blogą žinią: dingo Ornitionas. Ji visur jo ieš- 
kojo, apvaikščiojo visus rūmų kampelius, bet niekur nerado. 

Iš pradžių Meropė manė, kad jos antrasis sūnus tiesiog ge- 
rai pasislėpė, bet, išklausiusi tarnų, kurie dar atsakinėjo į jos 
klausimus, pastabų, nusprendė, kad Ornitionas pabėgo iš rū- 
mų, jog nereikėtų būti gėdingai iš jų išvarytam. Širdyje ji paju- 
to pasididžiavimą sūnumi. Jis nepaklus naujųjų Korinto ka- 
raliukų įsakymams. Nepaisant jauno amžiaus, Ornitionas el- 
gėsi kaip tikras vyras. Iš jo galbūt ir išaugs kitas Sisifas. Me- 
ropė nusprendė vykti be jo, nepaisydama korintiečių teismo, 
kurie, žinoma, pasibaisės, sužinoję, kad jų karalienė ne tik 
siaubinga Žmona, bet dar ir beširdė motina, kuriai nėmaž 
nerūpi jos vaikai. 

Prieš pat išvykimą Ptolimeinas paskutinį kartą pamėgino 
perkalbėti Meropę: 

— Mieloji karaliene, nusileiskite! Parodykite visiems korintie- 
čiams, kad Sisifo žmona yra lygiavertė savo velioniam vyrui. 

— Argi Sisifas yra kada nors kam nors nusileidęs, mano mie- 
lasis Ptolimeinai'? 

— Jūsų didenybe, aš senas Žmogus, tesvajojantis susitikti Ha- 
de su savo valdovu, bet jūs dar jauna, ir jūsų vaikai dar turi 
gyventi ir valdyti mūsų miestą. 

— Pirmiausia reikia valdyti save, Ptolimeinai. Negi Sisifas 
niekada tau to nesakė? 

— Vien iš šių žodžių, valdove, aš atpažįstu mūsų karaliaus 
dvasią... Ir nors nesuprantu, kas jus verčia tai daryti, turiu pri- 
pažinti, kad mane stebina jūsų ryžtingumas... Gal taip elgda- 
masi jūs paklūstate kažkokiam aukštesniam įsakymui? 

Meropė padvejojo ir nusprendė, kad geriau nieko neaiškin- 
ti. Ji prisiekė Sisifui, kad laikys paslaptyje jų susitarimą, ir nie- 
kam negalėjo to atskleisti, net pačiam geriausiam karaliaus 
architektui, kurį vien tik už šiuos nuoširdžius žodžius būtų bu- 
vę galima pavadinti nuostabiu žmogumi. 

Ksenantijas įkalbėjo Korsesą, nepaisant jo ištikimybės Sisi- 
fui, kiek laiko lydėti laivą, į kurį įlips karalienė ir nedidelė jos 
svita, išskyrus Ornitioną. Korinto laivyno vadas suspausta šir- 
dimi pakluso įsakymui. Minia korintiečių atėjo pažiūrėti, kaip 
karalienė su vaikais palieka miestą. Jų veiduose atsispindėjo 
užuojauta, sumišusi su panieka ir pykčiu. Bet argi ji ne pabai- 
sa, išniekinusi šlovingąjį Sisifo atminimą ? 

Ant kranto susirinkę Korinto didikai žiūrėjo į jūrą, laukda- 
mi, kol abu laivai išplauks. Tik Glaukas, įsimaišęs į motinos 
teisėjų būrį, jau dabar graužiamas sąžinės, nuleido galvą. 


20. 


Užmūrytas savo kūno citadelėje, Sisifas jautė, kad skendi tai 
svaiginančių sapnų, tai ilgo laukimo būsenoje. Kai Žmonės ša- 
lia jo kalbėdavosi, jis kiek galėdamas įdėmiau klausydavosi. 
Jeigu jie tylėdavo arba jei aplink jį nieko nebūdavo, stengda- 
vosi susikaupti kaip ligonis, stovintis ant bedugnės krašto, be- 
sistengiantis ničnieko nepraleisti iš paskutiniųjų savo gyveni- 
mo akimirkų. 

Paliktas vienas, netekęs kūno, karalius kentė, negalėdamas 
patirti jokio fizinio skausmo. Kaip jis būtų norėjęs šiuo metu 
pajusti, kad susižeidė ar įsipjovė pirštą, kad jam skauda šoną 
ar spaudžia krūtinę... Atplėštas nuo savo kūniškojo apvalkalo, 
jis pleveno keistame tarpiniame būvyje, paniręs į kažkokią ne- 
aiškią dabartį. Sisifas neįstengė nuosekliai sąmonėje sudėlioti 
įvykių, kurie tarytum į krūvą suversti akmenys atrodė niekaip 
nesusiję tarpusavyje. Tačiau vis dėlto jis išdrįso mintimis kreip- 
tis į Hadą: | 

— O, dieviškasis Hadai, valdove tos karalystės, į kurią mane, 
Tanato padedamas, atsiunčia Dzeusas, išklausyk mirtingojo, 
kuris anksčiau laiko paniro į naktį. Nesiginčysiu su tavimi nei 
dėl to, ar tikrai toji turėjo būti mano mirties valanda, nei dėl 
aplinkybių, kai man buvo paskelbtas šis nuosprendis, nes tai 

nuo manęs nepriklauso. Nežinau, ar koks nors pasiuntinys iš- 
vadavo Tanatą iš marmuro bokšto - nors visiems buvau griež- 
tai uždraudęs ten įeiti, - ar jam pačiam pavyko ištrūkti iš to 
kalėjimo, bet jis mane paveikė kažkokia medžiaga, kuri mane 
paralyžiuoja ir bet kokias mano valios pastangas paverčia nie- 
kais. Bet negi tu, didysis Hadai, leisi, kad iš dievų kilusio mir- 
tingojo siela klaidžiotų per amžius be vietos? Negi turėsiu kla- 
joti požemio karalystėje per visą savo mirtį dėl to, kad žmona 
nusprendė, jog nėra reikalo manęs iškilmingai palaidoti? Ne- 
gi laikysi mane prie savęs, neleisdamas grįžti ir atkeršyti Me- 
ropei už tokią niekšybę? Negi tavo teismas nuspręs, kad tokio 
kilmingo žmogaus, kaip aš, vardas turi likti amžinai suterštas? 
Leisk man išsilaisvinti ir atkeršyti už visas išdavystes! O didy- 
sis Hadai, prisiekiu, kad tai padaręs iškart pas tave sugrįšiu. 
Kaip tik tą akimirką kažkas cingtelėjo. Gal peilis nukrito 
ant žemės, o gal kas nors susidaužė taurėmis. Visiškai neaišku 
kodėl, bet tuo pačiu metu Sisifo viduje kažkas suvirpėjo. Jis 
pamėgino pajudinti ranką ir, jo didžiai nuostabai, pirštai ėmė 
lankstytis. Jis lėtai apčiuopė kažką panašaus į plokščią, grub- 
lėtą akmenį ir atpažino ruginį paplotėlį. Paskui ėmė jausti sa- 
vo kūną atgyjant, lyg būtų vilkęsis jį ant savęs kaip kokį naują 
drabužį. Ne, jis neklydo. Jis tikrai galėjo kojomis pasiekti 10- 
vos, į kurią buvo paguldytas, galą. Jo nosį paglostė suneštų 
dovanų kvapas. Sisifui pasirodė, kad jo lūpos išteptos kažkuo 
lipniu, 0 į burną įkištas kietas apvalus daikčiukas. Jis pakram- 
tė jį, pavartė liežuviu, stengdamasis nepraryti. Matyt, kažkas 
bus įdėjęs obolą*, skirtą Charonui už perkėlimą per Achero- 
ną... Jis paėmė monetą ir apžiūrėjo atmerkęs akis, kurias iki 
šiol buvo užmerkęs. Tuomet išvydo ir žydrą dangų, be jokio 
debesėlio. Iš miesto sklindantys kvapai ir nuo jūros pučiantis 


* Obolas - smulki moneta, kurią kiekviena vėlė turėdavo duoti keltininkui Charonui, kad 
šis valtele perkeltų ją į mirusiųjų karalystę. Vert. 

vėjas nepaliko jokių abejonių, kad jis grįžo į gyvenimą. Abiem 
rankom laikydamasis už kraštų to, kas, pasirodo, buvo jo kars- 
tas, Sisifas atsisėdo, apsidairė aplink ir tolėliau pastebėjo tik 
kelis karius, kurie nusisukę kalbėjosi. 

Jis nusišypsojo matydamas, kaip dosniai prinešta maisto, 
kuriuo korintiečiai jį aprūpino kelionei į Hadą. Sisifo burna 
šveitė nemažą dalį tų atsargų, vis stengdamasis neatkreipti 
sargybinių dėmesio. Tai išsigąstų pamatę, kad jis prisikėlė iš 
numirusių! 

Karalius išlipo iš karsto, atsargiai nusileido ant žemės, pa- 
lindo po katafalku, o paskui pasislėpė už Hestijai skirto nedi- 
delio akmeninio aukuro. Naudodamasis proga, jis tyliai pasi- 
meldė namų židinio deivei. Kad tik ji saugotų jį, bėgantį rūmų 
koridoriais, kad tik niekas nepastebėtų jo dingimo! Dauguma 
korintiečių buvo suplūdę į pakrantę pažiūrėti, kaip ištremia- 
ma Meropė, ir tarnų rūmuose pasiliko mažai, tad Sisifui ne- 
sunku buvo pasprukti. Jis pasiekė šiaurinę rūmus juosusios sie- 
nos dalį - žinojo, kad ji nelabai aukšta, - peršoko ją ir atsidūrė 
laukuose, kur jį iškart apsvaigino nuostabus šafranų kvapas. 
Jis įkvėpė visa krūtine, nubėgo keletą stadijų ir atsisėdo. Atsi- 
rėmė į kelmą, veidu atsisukęs į Korintą ir jūrą, ir užsimerkė. 

Jis tikrai buvo gyvas, ir gyvenimas gardžiai kvepėjo. Ore tvy- 
rojo vos juntamas šieno kvapas, sumišęs kadagių ir jį supančių 
kitų spygliuočių sakų aromatas, ir jam atrodė, kad kiekvieno 
šių medžių kvapą užuodžia ir jo subtilumu mėgaujasi pirmą 
kartą. Jausdamas, kaip vėjas glosto plaukus, jis galutinai pati- 
kėjo, kad atgijo visi jo pojūčiai. Atsimerkęs gerte gėrė akimis 
banguojančias pakrantės kalvų linijas ir baltais purslais nusė- 
tą putojančią jūrą. Iš ten, kur jis sėdėjo, nesimatė Korinto uos- 
to, kur į tremtin gabenantį laivą įsėdo jo žmona. Sisifas pa- 
žvelgė į horizontą, apskriejo jį žvilgsniu, kuris tarytum kažko- 
kios paslaptingos jėgos genamas paukštis nusileido jam ant 

peties. Tik dabar pastebėjęs, kaip yra išpustytas, Sisifas nusi- 
šypsojo. Žinoma, Meropė jį taip išpuošė manydama, kad jam 
teks stoti prieš Hado teismą. Bet štai mirusiųjų pasaulio die- 
vas leido jam grįžti pas saviškius, pareikalavęs tik paskui vėl 
nusileisti į požemio karalystę, kur galų gale jis vis tiek turėtų 
kada nors atsidurti! 

Prie Sisifo kojų ropojusi skruzdėlė, nešina kažkokiu rutulė- 
liu, primenančiu šiaudų ir pakulų gniutulą, susidūrė su jo san- 
dalu. Ji atidžiai apsidairė galvodama, kaip čia geriau užkėlus 
savo nešulį. Galiausiai nusprendė jį ridenti. Taip įveikė kulną 
ir, kai jau ruošėsi pailsėti ant aulo, rutuliukas nukrito. Darbš- 
tuolė kruopščiai nusivalė ūselius, tarytum norėdama atgauti 
jėgas, ir vėl kibo į darbą. Viskas pasikartojo vieną, antrą, tre- 
čią kartą, bet po kiekvieno bandymo nešulys vis nugarmėdavo 
žemyn nuo taip sunkiai įveikto kalno. Tačiau neatrodė, kad 
skruzdėlė būtų ruošusis nuleisti rankas. Ji nusiprausdavo, nu- 
sileisdavo pasiimti savo brangiojo lobio ir vėl stengdavosi kar- 
tu su juo įveikti tą gigantišką kliūtį, nesusimąstydama apie jo- 
kį kitą kelią. 

Sisifas valandėlę stebėjo skruzdėlės elgesį. Ji priminė žmo- 
nes, kurie, nors ir pakliuvę į sunkias aplinkybes, vis tiek nie- 
kaip nepasiduoda. Vos paėjėję pirmyn, jie ir vėl būna priversti 
grįžti tarytum šniokščiančios bangos, kurios plakasi į krantą, 
kartodamos vis tą patį skundą. Matyt, skruzdėlė ieškojo kelio 
ir netyčia atsidūrė nesvetingame krašte, kur stūkso, jos akimis 
žiūrint, Akrokorintui prilygstantis kalnas. Sisifas pirštu pamė- 
gino nukreipti vabalėlį nuo sandalo, bet šis tik įniršo ir grįžo 
atgal. Jis pagalvojo, kad reikia užlipti į bokštą. 

Neilgai trukus jis pasiekė lygumą, ištuštėjusią nuo tada, kai 
buvo uždrausta į ją įžengti. Į bokštą vedusios durys buvo at- 
plėštos ir tabalavo, draskomos vėjo. Jis greitai užkopė laip- 
tais, kuriais sprukdamas turėjo nusileisti Tanatas. Užlipęs į vir- 
šutinę aikštelę, Sisifas atsirėmė į turėklus. Jau ruošėsi pasi- 

grožėti savo miestu, kai jo dėmesį patraukė kažkoks neįpras- 
tas sujudimas uoste. Atrodė, tarytum visas Korintas būtų susi- 
rinkęs ant jūros kranto. Nors Sisifas ir labai įtempė žvilgsnį, 
jam pavyko įžiūrėti tik bendrą žmonių masę, kurioje iš tokio 
atstumo niekas neišsiskyrė. Nuojauta kuždėjo, kad reikia nu- 
eiti prie tos minios, dėl kažkokios jam nežinomos priežasties 
ten susirinkusios, kol jo nebuvo. 

Pakeliui jis pamatė kažkokį vaikiną, pasislėpusį už pušies ir 
stebintį Lechajo uoste vykstantį spektaklį. Sisifas iškart atpa- 
žino Ornitioną, bet nenorėjo prisiartinti, kad, iš netyčių uŽ- 
klupęs, neišgąsdintų. Padvejojęs karalius jį pašaukė kiek galė- 
damas švelniau. Ornitionas atsigręžė, rankoje spausdamas dur- 
klą, ir suakmenėjo supratęs, kad priešais jį, vos už kelių žings- 
nių, stovi tėvas. 

Sisifas ženklu paprašė jo nešaukti. Beje, Ornitionas ir ne- 
būtų sugebėjęs to padaryti. Netekęs amo jis žiūrėjo į tėvą, bet 
apstulbimą greitai pakeitė džiaugsmas. Ornitionas juokdamasis 
puolė jam į glėbį. Su meile tapšnodamas sūnui per pečius, Si- 
sifas jį nuramino, nesistengdamas paaiškinti to, kas nepaaiš- 
kinama: 

— Čia tikrai aš, Ornitionai, tu nesapnuoji, ir esu laimingas, 
galėdamas tave prisiglausti. Bet ką tu veiki vienas, pasislėpęs 
su durklu rankoje? 

Vaikiną užplūdusi džiaugsmo banga atslūgo, užleisdama vie- 
tą nepaprastam susijaudinimui: 

— Tėve, reikia ką nors daryti, negalima gaišti nė akimirkos. 

— Kas atsitiko? 

Pirštu rodydamas Lechajo link, Ornitionas pasistengė kuo 
trumpiau paaiškinti padėtį: 

— Kai tu numirei - na, kai mes pagalvojome, kad tu nusilei- 
dai į Hadą, - Glaukas paklausė mamos, kaip ji ruošiasi tave 
laidoti. Bet, visų didžiai nuostabai, ji nesiruošė rengti jokios 
laidotuvių ceremonijos. Kiek buvo mėginta ją palenkti, ji ne- 

pasidavė. Nei Glaukas, nei Ptolimeinas, nei Ksenantijas jos 
neperkalbėjo. 

— Kuo čia dėtas Ksenantijas? 

— Jis su didikų būriu atėjo į rūmus, ir jie pasitarę nusprendė 
ištremti mus iš Korinto. 

— Ką tu čia kalbi? 

— Tai tiesa, tėve. Glaukas buvo tarp didikų, kai jie paskel- 
bė mamai nuosprendį. Aš pabėgau, nenorėdamas paklusti 
tokiam neteisingam sprendimui. Dabar Meropė su Halmu ir 
Tersandru jau tikriausiai plaukia tik vieniems dievams žino- 
ma kryptimi... 

— Eime. 

Sisifas ir Ornitionas nusileido takeliu, vedančiu beveik tie- 
siai į Lechają, tik prieš pat uostą reikėjo išsukti iš kelio ir kirsti 
dvi paskutines kalvas. 

Per paleistos strėlės atstumą priartėję prie uosto, kur knibž- 
dėte knibždėjo žmonių, ir susitarę dėl to, ką kuris darys, jie 
išsiskyrė. Sisifas pasislėpė už krante palikto seno laivo griau- 
čių, kai Ornitionas drąsiai žengė minios link. 

Vos tik jaunuolis pradėjo skintis kelią per Žmones, minia 
sustingo iš nuostabos, ir Žinia apie tai tuojau pasiekė molą, 
ant kurio stovėjusi Meropė su savo svita jau ruošėsi lipti į lai- 
vą. Tačiau, užuot puolęs į glėbį motinai, ištiesusiai į jį rankas, 
Ornitionas staiga sustojo ir atsisuko į didikų būryje stovintį 
Ksenantiją. 

- Šis ištrėmimas - jūsų gėda, garbieji ponai. 

Didikai tik nusikvatojo. Tada įsiterpė Glaukas, pirmiausia 
stengdamasis apsaugoti brolį, nes jautė, kad jam gresia pa- 
vojus: 

— Ornitionai, dabar jau per vėlu priešintis... 

— Tai ir tavo gėda, brolau. Grįžęs turėsi pasiaiškinti Sisifui. 

Tai išgirdęs, Ksenantijas sušuko Meropei: 

— Tavo sūnus, tėvui mirus, neteko proto. Jis kliedi. Žiūrėk, 

kaip įsiaudrino! Imkis jį su savim, ir melskime Dzeusą, kad tik 
visai nepašėltų. 

Ornitionas išsitraukė durklą ir, nukreipęs jį į Ksenantijo krū- 
tinę, išrėžė: 

— Aš nebijau tavęs, Ksenantijau! Nebijau ir tavo sėbrų, besi- 
slepiančių už tavo nugaros ir svajojančių apie mano tėvo sos- 
tą. Bet Sisifas grįš. Jis gyvas. 

Tuomet įsiterpė Meropė: 

— Ornitionai, aš didžiuojuosi tavimi ir tuo, ką darai, atskleis- 
damas savo kilnią sielą. Tavo tėvas taip pat būtų laimingas ma- 
tydamas, kaip stengiesi mus apginti, bet įvertink savo ir prieši- 
ninkų jėgas. Iš šios kovos tu neišeisi nugalėtojas. Nesielk taip, 
kad išvysčiau, kaip žŽūni mano akyse. Eime, plauksime kartu. 

— Mama, ir vienas žmogus kartais gali įveikti visą armiją, o 
mes esame dviese. Sisifas... 

Ksenantijo įsakymu du vyrai sugriebė Ornitioną, išplėšė iš 
jo rankų durklą ir, miniai juokiantis ir šaipantis, privertė lipti 
į laivą. 

Tik staiga per žmones atskrido kita Žinia, ir atbėgęs sargy- 
binis klupdamas pribėgo prie Ksenantijo: 

— Valdovas, valdovas... 

Vyras šnopavo, ieškojo žodžių ir atrodė taip priblokštas kaž- 
kokio apsireiškimo, kad jam gniaužė kvapą. 

— Kas gi yra? Gal pagaliau prasižiosi! 

— Valdovas... Karalius... Sisifas... 

— Sakyk gi! 

— Jo... Jo nebėra karste. 

— Tau galvoj negerai? 

— Aš prie jo budėjau rūmuose kartu su septyniais kitais ka- 
riaiS... 

— Kilni pareiga! Tik nesakyk, kad leidote lavonui pasprukti! 

Jų pokalbį staiga nutraukė minioje pasigirdę šauksmai. Jie 
vis garsėjo, peraugdami į pasibaisėjimo klyksmus. Vieni žmo- 

nės klaupėsi, kiti spruko į šalis, dar kiti suakmenėjo kur stovėję. 
Minia prasiskyrė, ir šalia būrio didikų, susibūrusių priešais 1š- 
plaukti pasiruošusį laivą, išdidžiai atsistojo žmogus. 

Pats karalius Sisifas it didinga statula stovėjo priešais žado 
netekusius korintiečius. Jis nužvelgė minią. Kai kurių akyse 
buvo galima įskaityti susižavėjimą ar nuolankumą, kai kurių — 
nuostabą ar baimę. Prisikėlusio iš numirusiųjų karaliaus veide 
neatsispindėjo jokie jausmai. Tačiau jis gardžiavosi savo grįži- 
mu, kaip gardžiuojamasi geru vynu. Sisifas džiaugėsi ne todėl, 
kad visus apstulbino. Jis mėgavosi vėl jausdamas ryšį su realiu 
pasauliu, taip besiskiriančiu nuo to, iš kurio jis ką tik išsivada- 
vo. Ten, šešėlių karalystėje, sielos bendravo be kūnų. O čia, 
galima sakyti, priešingai! 

Nustėrę korintiečiai ėmė po truputį peikėtis. Pirmoji atsi- 
tokėjo Meropė. Vesdamasi už rankos Tersandrą, ji išlipo 1š lai- 
vo ir ryžtingai priėjo prie savo vyro. Ji sustojo prieš jį ir nusi- 
šypsojo. Sūnus puolė prie tėvo ir apkabino jį per kelius. Šis 
paglostė berniukui galvą. 

— Mielasis, kokia aš laiminga, kad tu grįžai! 

— Ką gi tu su vaikais veiki šitame laive, Merope? 

— Paklausk Ksenantijo, jis geriau žino. 

Prieš kreipdamasis į šį didiką ir apie jį susibūrusius vyrus, 
tarp kurių tebestovėjo Glaukas, Sisifas išbučiavo žmoną ir sū- 
nų. Matydamas, kad tėvas ruošiasi kalbėti, šalia jo kaip karys, 
didžiuodamasis, kad padėjo vadui pasiekti pergalę, atsistojo 
Ornitionas. 

— Klausau tavęs, Ksenantijau. 

Didžiūnas, kuris dar neseniai buvo neginčytinas pretenden- 
tas į sostą, staiga tapo panašus į nykštuką, atsidūrusį prieš die- 
vą. Jis pagarbiai nusilenkė ir akivaizdžiai sutrikęs ėmė aiškinti: 

— Valdove Sisifai, jums mirus per Sąsmaukos žaidynes, mies- 
tas neteko savo kilnaus karaliaus. Visi buvome prislėgti dide- 
lio liūdesio. Vienas po kito praeidami pro jūsų karstą, visi jau- 

tėmės kaip našlaičiai. Kelionei į Hadą karalienė jus aprengė 
pačiais gražiausiais drabužiais. Apraudojome savo karaliaus 
netektį kaip tėvo netekę vaikai, bet turėjome susitaikyti su die- 
vų valia... Iš jūsų vyriausiojo sūnaus Glauko sužinojau, kad, 
atsižvelgiant į Meropės norą, jums nebus surengtos laidotu- 
vės. Ir karalienė griežtai laikėsi savo nuomonės, nepaisant to, 
kad visaip stengėmės įkalbėti ją apsigalvoti. Ji nieko nenorėjo 
girdėti. Kaip mūsų vietoje būtumėte elgęsis, valdove? 

— Dabar kalbame ne apie mane, o apie tave. Tęsk. 

Ksenantijas pakluso. 

— Pasipiktinę, kad negalime jūsų iškilmingai palaidoti, Glau- 
kui pritarus, nusprendėme, kad Meropė turi būti ištremta... Su- 
praskite, valdove, mes siekėme ne nubausti karalienę, o įvykdy- 
ti savo pareigą jūsų atžvilgiu. Manėme, kad elgiamės teisingai... 
Nežinojome, kad Hado teismas jus paleis... Niekada nebūtume 
galėję pamanyti, kad grįšite pas mus, valdove, kad esate nemir- 
tingas. Dabar dieviškoji jūsų prigimtis akivaizdi mums visiems. 

"Taręs šiuos žodžius, Ksenantijas atsiklaupė, o paskui jį ir 
visi susirinkusieji, išskyrus karališkosios šeimos narius. Glau- 
kas, esantis tarp jų, nežinojo, kaip elgtis. Jis priėjo prie vis dar 
akmeniniu veidu stovinčio Sisifo ir priklaupė ant vieno kelio, 
vildamasis, kad šis paduos jain ranką atsikelti. Tačiau karalius 
nė nekrustelėjo ir, atsigręžęs į sukrėstą minią, Ornitionui sto- 
vint šalia, pasakė pirmąją po prisikėlimo iš numirusiųjų kalbą: 

— Korintiečiai! Priešais jus stovi jūsų karalius, ištrūkęs iš Ha- 
do karalystės, bet gyvas ir sveikas, kaip ir kiekvienas čia esan- 
čiųjų. Pažiūrėkite į mane, jei norite, palieskite, nemanykite, 
kad čia Hipnas šaiposi iš jūsų! 

Po šių žodžių Sisifas trumpai nutilo. Didikai ir paprasti žmo- 
nės visi kaip vienas ištempę ausis klausėsi, ką sako karalius. 
Įsitikinęs, kad jo kalba daro įspūdį, Sisifas tęsė: 

— Taip, aš esu Sisifas, o ne vaiduoklis, ir grįžtu ne norėda- 
mas apipilti jus priekaištais, o priminti, kad esate mano paval- 

diniai. Ką tik iš paties Ksenantijo lūpų išgirdau, kokiu nusi- 
kaltimu kaltinama Meropė. Tačiau jis kalbėjo veikiau kaip tei- 
sėjas, o ne kaip didžiūnas. Teisti čia turiu teisę tik aš, o ne jis, 
todėl jam teks atsakyti prieš mane dėl savo veiksmų. Jūs susi- 
rinkote palydėti ištremiamos karalienės. Dabar palikite uos- 
tą, grįžkite prie savo darbų. O kadangi man pavyko nugalėti 
mirtį, tai įsakau Hado, Dzeuso brolio, garbei sudėti didžiulę 
auką. Tegul visi čia esantieji prie jos prisideda, padėkodami 
jam už tai, kad buvo man toks gailestingas. 

Minia šūksniais ir ilgais plojimais palydėjo šiuos karaliaus 
žodžius. Atrodė, kad žmonės niekada nenurims. 

Lydimas artimųjų, Sisifas pasuko į rūmus, įsakęs Ksenanti- 
jui ir jį palaikiusiems didikams prisistatyti rytoj į rūmus, kad 
būtų išnagrinėtas jų poelgis. 

Karaliui grįžus į rūmus, tarnai ir amatininkai priblokšti su- 
stingo manydami, jog mato šmėklą. Jie puolė po kojomis prie- 
šais nemirtingąjį, kurio išvaizda taip priminė jų velionį valdo- 
vą. Sisifas, nieko jiems netaręs, pasuko su Merope į savo kam- 
barį, Ornitionas stengėsi visiems paaiškinti, kaip atsitiko, kad 
jo tėvas galėjo grįžti. Karališkoji pora neišėjo iš savo kamba- 
rio iki pat vakarienės. 

— Mielasis Sisifai, ar nereikėtų, visiems korintiečiams gir- 
dint, mane pasmerkusių didikų akivaizdoje atskleisti to, ką bu- 
vome susitarę? | 

— Brangioji, pirmiausia leisk man pasidžiaugti, kad turiu to- 
kią drąsią ir ištikimą žmoną. Jei ne tu, man niekada nebūtų 
pavykę apgauti Hado ir jo tarnų. Jei ne tu, dieviškųjų teisėjų 
sprendimu dabar jau skendėčiau Tartaro tamsybėse. Je ne tu, 
mano siela dabar jau pleventų tarp kitų mirusiųjų vėlių, tarp 
tų bejėgių būtybių. 

Sisifas karštai pabučiavo žmoną ir tęsė: 

— Mūsų susitarimas buvo būtinas, Merope, ir mes turime 
išlaikyti jį paslaptyje, net jei, korintiečių akimis Žiūrint, atsisa- 

kydama mano sielai suteikti amžinąjį atilsį, tu pažeidei aukš- 
čiausiąjį įstatymą. Atskleisdami savo susitarimą, rizikuotume 
siaubingai užrūstinti Hadą. Nes su juo aš taip pat sudariau 
sutartį... 

— Ar, norėdamas įtikti liaudžiai, turėsi mane nubausti, kad 
laikiausi mūsų susitarimo? 

— Mes esame ne paprasti žmonės, Merope, bet iš nemirtin- 
gųjų kilę valdovai. Kaip paaiškinti liaudžiai tavo elgesį, kuriuo 
nusižengei dievo įsakymui? Kaip po viso to, kas įvyko, pri- 
versti ją patikėti, kad tu laikeisi mano nurodymų, turinčių pa- 
dėti mums abiem įveikti Mirtį? Kaip ją įtikinti tavo didvyriš- 
kumu, kai ji mano, kad padarei didžiulį nusikaltimą? Leng- 
viau užmigdyti Tanato budrumą ir apgauti Hadą, nei atlaikyti 
liaudies įniršį, Merope. Pagalvok pati! Aš mirštu. Tu atsisakai 
surengti man iškilmingas laidotuves. Tave nusprendžia ištremti. 
Aš grįžtu. Nieko apie mūsų susitarimą nenutuokiantiems pa- 
prastiems Korinto žmonėms ir didikams aš turiu pateikti įtiki- 
namą paaiškinimą, kodėl tu tebesi šalia manęs, neprarasda- 
mas korintiečių pagarbos ir pasitikėjimo. 

— Gal tau reikėtų mane palikti, kad galėtum įvykdyti tai, kas 
lemta? 

— Ne, Merope. Aš ieškau tokio sprendimo, kuris nepakenk- 
tų tau ir nepražudytų mūsų abiejų. Jau palikdamas Hadą, apie 
tai galvojau. Rytoj susirinkusiems didikams aš pateiksiu pa- 
aiškinimą: | 

— Kokį? 

— Patikėk, geriausią iš visų ir įtikinamiausią: tiesą! 

— Gryną tiesą? 

— Ne, aš pasistengsiu ją pagražinti, aprengti puošniausiais 
drabužiais. 

Sisifas pageidavo, kad vakare, šeimai susirinkus prie stalo, 
ateitų ir Ptolimeinas. Senasis architektas nėjo į uostą išlydėti 
tremtin karalienės pareiškęs, jog turi darbo, ir liko savo kam- 

baryje. Apie valdovo grįžimą jam pranešė vienas tarnas, suti- 
kęs Sisifą rūmuose ir pamanęs, jog tai iš dangaus nusileidęs 
dievas. Jis nesiliovė kartojęs, kad Dzeusas įgavo Sisifo pavida- 
lą ir linksminosi gąsdindamas tuos, kuriuos pažinojo velionis 
karalius. Veltui Ptolimeinas mėgino jį atvesti į protą, šis at- 
kakliai laikėsi savo. Senasis architektas pamanė, kad vargšelis 
bus kuoktelėjęs, ir toliau ramiai dirbo. Kai truputį vėliau tas 
pats tarnas atėjo pranešti, jog velionio pavidalo Dzeusas pa- 
geidauja, kad architektas ateitų į megarą kartu pavakarieniauti, 
Ptolimeinas jam neprieštaravo ir tylėdamas nusekė iš paskos, 
bet, išvydęs savo valdovą iš kūno ir kraujo, taip ir liko suakme- 
nėjęs ant didžiosios menės slenksčio. 

Priešais jį tikrai sėdėjo Sisifas su Merope ir šypsojosi, ap- 
supti savo vaikų, tarp kurių nebuvo tik Glauko. Karalius pri- 
ėjo prie Ptolimeino, matyt, baimindamasis, kad pernelyg di- 
delis susijaudinimas, jį išvydus, nepakenktų senojo architekto 
sveikatai. Sisifas paėmė jį už rankų ir pasodino. Architektas 
liko sėdėti, netardamas nė žodžio, o jo veidas veikiau švytėjo 
džiaugsmu, nei buvo iškreiptas nuostabos. 

— Na, mielasis Ptolimeinai, kaip laikaisi? 

Senasis tarnas pažvelgė į karalienę galbūt tikėdamasis jos 
patvirtinimo, kad nesapnuoja, ir, stengdamasis nuslopinti su- 
sijaudinimą, tarė: 

— Aš? Aš... gerai... Bet jūs, valdove? 

- Ir aš gerai. Esu alkanas kaip vilkas! 

Ypač pagarbiai ir su didžiausiu atsargumu, tarytum kara- 
lius būtų buvęs steatito statula, tarnai dėjo priešais jį razinas, 
sūrius ir ruginius paplotėlius. 

— Visa tai labai primena maistą, skirtą mirusiesiems jų ke- 
lionėje į Hadą! 

Sisifas skambiai nusikvatojo, bet tarnai pasibaisėję atšoko, 
o Ptolimeinas nesiliovė įdėmiai stebėjęs savo valdovo, nors ir 
stengėsi to neparodyti. 

— Ptolimeinai, 0 tu nesijuoki? 

— Juokiuosi, valdove, juokiuosi... 

— Jei tu matytum save iš šalies! Nesuk sau galvos ir kirsk 
kiek tik lenda. 

Susirinkusieji paragavo valgių ir pokalbis, iš pradžių kiek su- 
varžytas, pradėjo lietis laisvai. Ornitionas apipylė tėvą klausi- 
mais, kuriuos kiekvienas degė nekantrumu užduoti valdovui: 

— Ar buvai sutikęs Hadą? Ar jį matei? Ką jis tau sakė? 

— Mano mielasis sūnau, štai atsakymai į visus tris tavo klau- 
simus: galbūt, ne, nieko! 

Tai taręs, Sisifas ir vėl pratrūko skardžiu juoku, tarytum ne- 
būtų galėjęs atsidžiaugti, kad yra gyvas. 

Matydamas, kad Ornitionas nusivylęs patempė lūpą, jis pri- 
dūrė: 

— Palikęs mirtingųjų pasaulį, nori nenori įžengi į Hado ka- 
ralystę. Bet matai, sūnau, aš iki šiol nežinau, kokiame pasau- 
lyje buvau atsidūręs. Tai nebuvo panašu į nieką, kas iki šiol 
matyta. Tamsa, žmonių balsai, kvapai ir aromatai ten visiškai 
tokie pat, prie kokių esame įpratę čia, Korinte. Ne, paties Ha- 
do aš nemačiau... 

— Jis, matyt, buvo užsidėjęs savo garsiąją kaukę, kad taptų 
nematomas! | 

— Taip, Tersandrai, be abejo. Jis liko nematomas ir tylus. Nei 
žodžio, nei judesio, nei ženklo, kurie išduotų, kad jis yra šalia. 
Pats būdamas šešėlis, Hadas puikiai valdo šešėlių pasaulį... 

Meropė norėjo daugiau sužinoti apie stulbinančios vyro ke- 
lionės etapus. 

— Visiškai neprisimenu, kaip Hado karalystėje žengiau pir- 
muosius žingsnius. Matyt, kaip tik tuo metu mano siela atsi- 
skyrė nuo kūno. Tamsoje, kurioje plūduriavau - šis žodis tiks- 
liai atitinka tai, ką tuomet jaučiau, - mane apėmė keisti jaus- 
mai. Visišką fizinį bejėgiškumą kompensavo nepaprastai pa- 
aštrėję pojūčiai. Bet tas įspūdis per visą laiką liko nepakitęs — 

nei stiprėjo, nei silpnėjo. Aš buvau pas Hadą, nusileidęs į jo 
karalystę, dėl to nekilo jokios abejonės, ir negalėjau įgauti jo- 
kio žmogiškojo pavidalo. Iš kažkur toli, neaišku iš kur, girdė- 
jau atsklindančius mylimų žmonių balsus - jūsų balsus, - taip 
pat balsus visų tų, kurie tikriausiai buvo atėję pareikšti man 
paskutinės pagarbos ir vieni po kitų sustodavo prie karsto, bet 
niekaip negalėjau su jais bendrauti — neįstengiau duoti jokio 
ženklo, nes visiškai nebejaučiau savo kūno. 

— Kai tu gulėjai karste, aš buvau atėjęs pasiskųsti tau dėl 
Atropojos... 

— Žinau, Tersandrai, žinau. 

— Dabar, kai jau atgijai, ar ją nubausi? Ji verčia mane valgyti 
tai, ko nemėgstu, ir dėvėti linines tunikas, kurios man graužia. 

— Pamatysim, Tersandrai. 

Sisifas kreipėsi į Ptolimeiną, prisimindamas ne tik tai, kaip 
šis atėjo su juo atsisveikinti, bet ir išlieti savo troškimo, kad 
Sisifo palaikai būtų sudeginti: 

— Kaip aš kankinausi, mano mielasis drauge, kai, palinkęs 
prie mano karsto, tu atskleidei savo norą, kad man būtų pa- 
rodyta pati didžiausia pagarba, nežinodamas, kad tavo žo- 
džiai pereina kiaurai per mano kūno apvalkalą ir sminga tie- 
siai į sielą. 

— Aš jums norėjau tik gero, valdove... 

— Dėl to galima kaltinti tik Tanatą, Ptolimeinai, nes tavo as- 
menyje jis slėpė baisų ginklą, galėjusį mane sunaikinti. Laimė, 
Meropė nesidavė palenkiama, ir tavo smėlio pilis sugriuvo. 

Ptolimeinas kukliai nusišypsojo, o Sisifas vėl iš visos širdies 
nusijuokė. Senasis architektas nedrąsiai pamėgino tęsti pokal- 
bio giją: 

— Ar galiu paklausti, valdove, kokio dievo valia Meropė bu- 
vo priversta užsitraukti korintiečių neapykantą? 

Sisifas neskubėjo atsakyti. Žvilgtelėjo į žmoną ir nuleido akis. 
Jo širdyje grūmėsi troškimas išlaikyti paslaptyje jų susitarimą 

ir noras patenkinti savo seno draugo smalsumą. Būtų buvę 
nesunku atsakyti: „Aš pats paprašiau Meropę, kad nerengtų 
man jokios laidotuvių ceremonijos. Šia gudrybe siekiau, kad 
mano siela nepatektų į požemio karalystę ir neprivalėtų stoti 
prieš Hado teismą. Tuomet mirusiųjų dievas negalėtų nei lai- 
kyti manęs savo valdžioje, nei pasiųsti į tamsiausią Tartaro kam- 
pą ir būtų priverstas grąžinti į žemę, kur turėčiau nubausti 
žmoną už tai, kad nepaiso dievo įsakymų“. Bet Sisifas nesiry- 
žo to padaryti. Ne bijodamas sakyti tiesą, bet manydamas, kad 
šįkart pameluoti bus geriau. Jis pakėlė galvą, pažvelgė Ptoli- 
meinui į akis ir tarė: 

— Nežinau. Dievams, matyt, teko ilgai ginčytis, kad priimtų 
tokį sprendimą. 

Sisifas puikiai žinojo, kad šiuo argumentu neapgaus tokio 
įžvalgaus Žmogaus kaip Ptolimeinas, bet taip pat žinojo, kad 
senasis tarnas jį priims. Jei ne iš pagarbos savo valdovui, tai 
bent jau dėl to, kad nepriverstų nejaukiai pasijusti prieš saviš- 
kius. Ir tikrai —- Ptolimeinas patylėjo. Ir niekas neišdrįso pa- 
klausti Sisifo, kokį sprendimą jis ruošiasi priimti dėl Meropės 
likimo. Ornitionas pranešė, kad, tarnams jo tėvo kūną nešant 
į rūmus, matė, kaip Megaros kryptimi kiek kojos neša lekia 
žynys. Sisifas šypsodamasis pamanė, kad kažin, ar Epichar- 
mas, drebėdamas dėl savo kailio, numatė šį netikėtą istorijos 
posūkį. Tersandras, dar per mažas, kad suprastų, ko galima 
klausti, o ko ne, pasiteiravo tėvo, kas jau seniai jam nedavė 
ramybės: 

— Kodėl šį vakarą su mumis nėra Glauko? 

Šis paprastas klausimas visus privertė pasijusti nejaukiai. Pto- 
limeinas atsiprašė sakydamas, kad jau turi išeiti. Sisifas supra- 
to, kad senasis tarnas taip elgiasi iš mandagumo, bet liepė jam 
pasilikti, o pats atsistojo ir tarė: 

— Glaukas manė, kad elgiasi teisingai. Galvodami apie jo 
poelgį, neturėtumėte jo smerkti. Aš su juo pasikalbėsiu rytoj. 

- Tėve, bet jis negynė mamos ir kaip koks bailys paliko spręsti 
mūsų likimą Ksenantijui ir jo vyrams. 

— Tu dar labai jaunas, Ornitionai, todėl esi linkęs daryti sku- 
botus sprendimus. Vienintelė Glauko klaida yra ta, kad jis, 
kaip naujasis Korinto valdovas, nepareikalavo surengti praš- 
matnių laidotuvių savo velioniui tėvui. Jis kartu su Merope 
dalijasi atsakomybe už tai, kad aš galėjau grįžti pas jus. Negi 
tu to gailiesi, Ornitionai'? 

Sūnus nežinojo, nė ką manyti. Todėl pasuko pokalbį kita 
linkme: 

— O Ksenantijas? 

— Jo klausimą išspręsti lengviau... Bet kaip - šiandien tau 
nepasakysiu. 

Sulig tais žodžiais karalius atsistojo. Juo pasekė ir visi kiti. 
Sisifas paprašė Ptolimeiną išeiti kartu su juo į terasą, kur jis, 
esą, norėtų su juo pasikalbėti vienu su architektūra susijusiu 
klausimu. 

Likę vieni, abu vyrai išsitiesė šezlonguose. Ptolimeinas per 
daug gerai pažinojo savo valdovą, kad pirmasis nutrauktų tą 
mąslią tylią, į kurią Sisifas paprastai pasinerdavo, tarytum no- 
rėdamas atsiriboti, kad galėtų priimti svarbų sprendimą. Ir tik- 
rai, karalius ėmė mintyti balsu: 

— Glaukas silpnavalis. Kad jis nusileidžia motinai, tai dar 
galima suprasti, bet kad atiduoda valdžią į kitos garsios gimi- 
nės rankas, kelia pavojų savo šeimai — štai kas mane piktina! 
Tačiau jo silpnumui iš dalies turiu būti dėkingas, kad grįžau... 
Sakau „iš dalies“, nes po to, kai būtų buvusi ištremta mano 
šeima, Ksenantijas ir Glaukas būtų surengę laidotuves, taip 
sužlugdydami bet kokias mano viltis atgyti. Ornitionas, prie- 
šingai, nesutiko nė su vienu jų sprendimu. Jo pasipriešinimas, 
iš pradžių buvęs niekam nereikalingas, galiausiai nugalėjo... 
Bet ką? Ak, Ptolimeinai, nesu tikras, kad Hadas mums pada- 
rė didelę paslaugą leisdamas man grįžti į gyvųjų pasaulį... 

Senasis architektas pagarbiai klausėsi, neskubėdamas atsa- 
kinėti į Sisifo klausimus. Jie nebuvo skirti jam, nors jo buvi- 
mas šalia ir skatino juos užduoti. Ptolimeinas neišsakė jokios 
pastabos, pasibaigus Sisifo monologui, ir laukė jo tęsinio. 

— Būdamas tamsos karalystėje, neįstengiau ničnieko pada- 
ryti, nors mane vis pasiekdavo šio pasaulio ženklai. Toks bejė- 
giškumas, Ptolimeinai, ir slegia į tas neišmatuojamas gelmes 
nukeliavusias sielas. Belaisviai, bevaliai Žmonės, vergai prime- 
na šias bekūnes būtybes... Jie jau čia, žemėje, išgyvena tą pra- 
garą, o paskui dar turės jį patirti ir po mirties! Liūdni likimai! 
Man gaila jų, kenčiančių dvigubą skausmą: nepajėgiančių pa- 
veikti aplinkybių, kol dar yra gyvi, ir netekę bet kokių jėgų, kai 
jau yra mirę. Taip, man gaila, kad jie nieko negali pakeisti nei 
čia, nei aname pasaulyje... Ir aš imčiau gailėtis pats savęs, jei 
turėčiau atsisakyti savo pareigos paveikti pasaulį. Žinai, Ptoli- 
meinai, kol tik galime, turime dirbti. 


21. 


Kitą dieną iš pat ankstyvo ryto į rūmus atėjo Korinto didikų 
būrys su Ksenantiju ir Glauku priešakyje. Sisifas jų laukė me- 
gare. Kaip ir buvo įprasta per svarbius susirinkimus, jie susė- 
do menės pasieniais, kad kiekvieną iš jų matytų karalius. Pas- 
tarasis nužvelgė juos vieną po kito, bet iš veido visiškai nega- 
lėjai suprasti, ką jis galvoja. Kai jo žvilgsnis sustojo ties Glau- 
ku, šis nuleido akis, paskui, sukaupęs drąsą, pakėlė jas į tėvą 
vildamasis jo veide išvysti bent lašelį atlaidumo. Susirinkusieji 
jautė, kad juos slegia išdidus karaliaus maloningumas. Kse- 
nantijas pamanė, kad gali pradėti kalbėti. Bet vos tik prasižio- 
170, jį iškart grubiai nutraukė Sisifas: 

— Ksenantijau, tu esi ne savo namuose, 0 mano rūmuose, ir 
Korinto karūna dar nesipuikuoja ant tavo galvos. Todėl tu kal- 
bėsi tik tada, jei aš tavęs ko nors paklausiu. 

Šis vyras, kurį, kol Sisifo nebuvo, visi pripažino vadu, tie- 
siog akyse sumenko. Jo apatinė lūpa drebėjo, tarytum pro ją 
būtų veržęsi keiksmai, kuriuos ties šiuo slenksčiu vis dėlto pa- 
vyko sulaikyti sveikam protui. 

Sisifas atsistojo, savo svečiams rankos mostu duodamas 
ženklą sėdėti. Jis kalbėjo ramiai, bet su pasitikėjimu mirtin- 
gojo, kuris sugebėjo ištrūkti iš mirties gniaužtų. Jo pareiški- 

mas buvo trumpas, aiškus, sudarytas iš griežtų ir kapotų fra- 
zių: 

— Garbieji Korinto didikai, pamirškite savo ginčus. Mano 
mirtis tebuvo laikina. Nejaučiu jums pagiežos dėl to, kad sku- 
binotės atsisėsti į mano vietą. Te kiekvienas grįžta prie savo 
darbų ir te mūsų miestas nenukenčia dėl to, kas įvyko. 

Valdovo kalba buvo tokia trumpa, kad apstulbę didikai ne- 
žinojo, kaip į ją reaguoti. Atsistoti ir išeiti? Tarti savo žodį? 
Laukti, kas bus toliau? Sisifas kuriam laikui nusileido į šešėlių 
karalystę ir lyg niekur nieko grįžo iš ten! Kol karaliaus nebu- 
vo, Meropė jo išsižadėjo, buvo nubausta ištrėmimu, leido sau 
elgtis taip, kad jos vardas per amžius būtų minimas su panie- 
ka, ojis pasitenkino tik ją subaręs kaip vaiką! Faketas nesusi- 
valdė nesusiraukęs. Sisifas jį paskatino: 

— Nagi, Faketai, išliek savo pyktį, tuoj palengvės. 

Šis įsiutęs pašoko kaip įgeltas, bet šalia jo sėdėjęs didikas 
ryžtingai sulaikė jį už rankos, malšindamas jo įkarštį. Tai ne- 
sutrukdė Faketui išrėžti, ką mano, gal tik ne taip grubiai, kaip 
jis ketino iš pradžių, bet su jam įprastu pasipūtimu: 

— Valdove, jūsų grįžimas pas mus — dievų dovana, ir mes 
jiems už tai labai dėkingi. Bet negi ruošiatės palikti nenubau- 
dęs Meropę? 

— Faketai, tu karščiuojiesi it pasibaidęs eržilas! Leki ant žo- 
džių tarytum ant savo priešų. O turėtum žinoti, kad nei pyktis, 
nei karštakošiškumas kalbos nepuošia. Sakai, reikia nubausti 
Meropę, bet kuo ją kaltini? Tiesa, ji atsisakė mano garbei su- 
rengti iškilmingas laidotuves, bet argi aš šiandien nestoviu čia 
ir nesu gyvas jos sveikos nuovokos įrodymas? 

— Bet... valdove, tai pažeidžia visus mūsų įstatymus. 

— Vadinasi, blogas įstatymas. 

Pakėlęs ranką, Ksenantijas gavo leidimą pasisakyti: 

— Kaip Žinoti, kuris įstatymas geras, o kuris blogas, jei tam 
nustatyti reikės laukti jų pasekmių? 

— Galėtum ir dažniau pasinaudoti savo išmintimi sudėtin- 
gomis gyvenimo akimirkomis, Ksenantijau, nes tavo žodžiai 
kur kas gražesni nei darbai. Teoriškai tu teisus. Bet kiekvienu 
konkrečiu atveju verčiau pasitikėti karaliumi. O aš ir esu jūsų 
karalius. 

— Vadinasi, nuo šiol įstatymas leidžia pūdyti lavonus? 

Šie Faketo žodžiai išvedė Sisifą iš kantrybės. Jis pagriebė 
didiką už pakarpos ir, įsmeigęs žvilgsnį jam į akis, suriko: 

— Paliesk mane, Faketai! Pačiupinėk mane! Kuri mano ran- 
ka ar koja apipuvusi? Apžiūrėk, apžiūrėk, nebijok. 

Kalbėdamas Sisifas geležine ranka sugriebė Faketą ir pri- 
vertė patikrinti, ar sako tiesą. Šis, Sisifo tampomas, priminė 
marionetę. 

— Na, Faketai, kokia mano būklė? 

Didikas delsė atsakyti, ir Sisifas, apimtas pykčio, kurio ne- 
begalėjo sulaikyti, dabar jau išrėkė savo klausimą. 

— Mirtis nepaliko ant jūsų kūno jokių žymių, valdove. 

"Tuomet Sisifas paleido savo auką, pastumdamas didiką į ša- 
„ Faketui atsisėdus, žodžio paprašė Ksenantijas: 

— Valdove, mes nusilenkiame jūsų norui nebausti Meropės. 

— Kalbama ne apie mano norą, Ksenantijau. Meropė nusi- 
žengė dievų nustatytiems įstatymams, bet taip išgelbėjo jūsų 
karalių, kuris neliko už pragaro vartų. Jei ne jos užsispyrimas, 
mano kūnas būtų buvęs palaidotas arba sudegintas, siela ne- 
tekusi savo formos ir patekusi į Hadą. Pripažinkite, kad kara- 
lienė pasielgė išmintingiau už jus visus. Užuot kaltinę, turėtu- 
mėte jai padėkoti! Argi, pažeisdama įstatymą, ji neišgelbėjo 
man gyvybės? Jeigu ji būtų paklususi jūsų nurodymams, kur 
aš šiuo metu būčiau? Gal, sutikęs Gorgonės žvilgsnį, jau bū- 
čiau suakmenėjęs, 0 gal net paragavęs pragaištingojo Stikso 
vandens? Tik Meropės dėka aš vėl su jumis, ištrūkęs iš miru- 
siųjų karalystės, gyvas ir sveikas. O gal jums dėl to apmaudu? 
Gal kaip tik todėl ir norite, kad Meropė būtų nubausta? 


— 
Cho 

Susirinkusieji ėmė purtyti galvas ir tvirtinti, jog nieko pa- 
našaus nemano. Matydamas, kad įtikino klausytojus, Sisifas 
tęsė: 

— Meropė lieka mano žmona ir karalienė. Hadui dėkoju už 
tai, kad leido man grįžti. Kai dėl jūsų, tai nesu patenkintas 
tuo, kaip elgėtės, bet nesiruošiu amžinai priekaištauti. Nuo 
šios dienos bus padidinti kiekvieno jūsų įnašai į rūmų įždą. 
Mano raštininkai jums praneš, koks bus nustatytas jų dydis. 

Visi suprato, kad susirinkimas baigėsi. Vienas po kito didi- 
kai atsisveikino su karaliumi 1r išėjo. Tuomet Sisifas tarė savo 
sūnui: 

— Glaukai, mums reikia pasikalbėti. 

Abu vyrai kurį laiką stovėjo vienas priešais kitą, surėmę 
žvilgsnius. Glaukas pirmas nuleido akis. 

— Žiūrėk į mane! 

Nepaisant tėvo liepimo, Glaukas nepajėgė atlaikyti didin- 
gai priešais jį stovinčio karaliaus žvilgsnio. Kaskart, kai jų akys 
susitikdavo, sūnus jausdavosi taip, lyg jį kas degintų ar smeig- 
tų į krūtinę kardą. Sisifas riktelėjo, pakartodamas įsakymą: 

— Kas nori vadovauti, Glaukai, tas turi gebėti paklusti. Aš 
nesmerkiu tavęs, kad pasidavei Ksenantijo įtakai: nedaug kas 
galėtų atsilaikyti prieš žmogų, turintį tokią kalbos dovaną, bet 
gerbiu už tai, kad pralaimėjęs nepalikai nugalėtųjų stovyklos. 

Nuramintas nors ir skaudžių, bet netikėtai atlaidžių tėvo 
žodžių, Glaukas atsigavo: 

— Nebuvo nei nugalėtojo, nei pralaimėjusiojo, tik dvi sto- 
vyklos. Viena tave žemino, kita norėjo išaukštinti. Pagarba tau 
neleido man priklausyti pirmajai. 

— O koks jausmas pateisina tavo priklausymą antrajai? 

— Nežinau, tėve. Negaliu atsakyti... 

— Tada atsakysiu aš: užuot paveikęs aplinkybes, tu joms pa- 
sidavei. Vyras privalo kovoti ir pats valdyti savo gyvenimą, o 
ne nuolankiai paklusti įvykių eigai. 

— Tačiau kartais aplinkybės nuo mūsų nepriklauso... 

— Dabar mes kalbame tik apie tas, kurias galima paveikti. 
Ar negalėjai nuspręsti, kad pasiliksi motinos ir savo brolių pu- 
sėje? Ar parodei tada reikiamą ryžtą? Juk kai Ksenantijas pa- 
ėmė valdžią, kas kitas, jei ne tavo paties protas, diktavo tavo 
veiksmus? 

— Tėve, kai girdžiu tavo kaltinimus, mane tik dar labiau grau- 
žia sąžinė. 

— Aš tavęs neteisiu, Glaukai. Aš kalbu su vyru, kuris vieną 
gražią dieną turės valdyti Korintą. Klysti priimdamas mano 
žodžius kaip priekaištą. Manyk, kad tai patarimas, gerai jį ap- 
galvok ir laikyk širdyje, kad atėjus laikui galėtum pasinaudoti. 
Karalius turi ginti savo namus, savo miestą, savo garbę, savo 
liaudį ir kovoti su išorės ir vidaus priešų užmačiomis. 

— Ką man dabar daryti? 

— Tą patį, ką ir anksčiau. Aš tau esu ne tik tėvas, bet ir kara- 
lius. Paaiškinau, kur suklydai, ir viskas. Dabar nusiramink ir 
pasistenk atgauti savo tvirtybę. 

Glaukas išėjo paskui Sisifą iš megaro. Buvo vos prašvitę. Po 
visų Korintą ištikusių permainų gyvenimas vėl pradėjo tekėti 
sena vaga. Tarnai ir amatininkai jau buvo grįžę prie darbo, ir 
rūmuose jau aidėjo įprastas triukšmas: geležį ar bronzą kalė 
kalviai, žvengė arkliai, maurojo ir mekeno galvijai, kažkas kaž- 
ką šaukė, kažkas kažkur girgždėjo, kažkur barškėjo indai. 

Sisifas apėjo visus rūmus ir priestatus, kad ne tik parodytų 
visiems esąs gyvas ir kupinas jėgų, bet ir asmeniškai apžiūrėtų 
savo valdas ir ten dirbančius žmones. Jis sustojo prie vieno 
keliaujančio kalvio, kurį buvo nusamdęs pagaminti naujų gin- 
klų ir pataisyti senuosius. Iš Kipro kilęs vyras grynino juodą 
geležies ir vario lydinio masę, kaitinamą ant medžio anglies 
dulkių, nuolat pūsdamas karvės odos dumples. Per juodus su- 
sivėlusius plaukus jam ant akių žliaugė prakaitas, kurį jis vis 
nusišluostydavo, atgalia ranka perbraukdamas per kaktą. Kai 

žema lydymo krosnis baisiai įkaito, kalvis įpylė alavo, kad bū- 
tų gauta bronza. Sisifas susidomėjęs stebėjo, kaip jis dirba, bet 
priėjo per daug arti. Kalvis staigiu rankos judesiu jį pastūmė. 
Netekęs pusiausvyros, karalius vos nepargriuvo — tik vargais 
negalais vėl atsistojo ant kojų. Tebemaišydamas susidariusią 
masę, kalvis garsiai atsiprašė: 

— Atsiprašau, valdove, bet mažiausias pilant ištryškęs šlake- 
lis galėjo jus subjauroti ar net užmušti. 

Sisifas nusišypsojo ir padėkojo kalviui, palygindamas jį su 
Hefaistu, galinguoju dievu, kurį pats Dzeusas pasiuntė į Kau- 
kazą, kad grandinėmis prikaltų prie uolos titaną Prometėją. 
Karalius patraukė toliau manydamas, kad mirtis tikrai rodo 
jam per daug dėmesio. 

Eidamas per dirbtuves, jis kartais stabtelėdavo pasižiūrėti, 
kaip koks nors amatininkas atlieka vieną kitą judesį ar dar- 
buojasi savo įrankiu. Rūmų tarnai ir darbininkai iš tolo stebė- 
jo valdovą nesuprasdami, kodėl šis sumanė atlikti savotišką 
apžiūrą. Vienas puodžius, kurio dirbiniai — gilūs dubenys su 
dviem ąsomis, vynui su vandeniu maišyti skirti kraterai trupu- 
tį išgaubtais šonais, aukšti pailgi indai ant ilgų kojelių - buvo 
tiesė karaliui puikią ką tik baigtą taurę. Sisifas paėmė ją į vieną 
ranką ir, liesdamas kita, patyrinėjo formą. Jam pasirodė, kad ji 
lygiai tokia pati, kokia, jam mirus, buvo įdėta į karstą. 

— Ačiū tau už darbą ir nuostabų kūrinį. 

Vyras nieko neatsakė laukdamas, kol karalius pasigrožės 
netikėtai gauta dovana. Sisifui ženklu davus leidimą, puo- 
džius tarė: 

— Mano šeimininke ir valdove, nėra jokio atlyginimo ar ma- 
lonės, kurie man būtų brangesni už šiuos jūsų žodžius. Tai an- 
tra tokia pat dovana, kurią jums įteikiu per trumpą laiką. 

— Dėkui. Bet Žinok, šita taurė man daug labiau pravers nei 
pirmoji. 

Sisifas nuėjo juokdamasis, o puodžius nulydėjo jį žvilgsniu 
vis galvodamas, kad valdovas priklauso nepasiekiamam ir pa- 
slaptingam nemirtingų mirtingųjų pasauliui. 

Nuo distiliatorių pilnų sandėlių, paverstų savotiškomis la- 
boratorijomis, sklido papirusų, rožių ir vilkdalgių kvapas. Iš 
ąsočių su pasūdytu alyvų aliejumi, sudarančiu įvairių balzamų 
pagrindą, kyšojo tai šafrano, tai kvepiančios nendrės, tai tik- 
riausiai iš Finikijos atvežto cinamono šakelė. Kvapai buvo ma- 
loniai sumišę ore. Sisifas uostė juos tarytum vaikas, kuris šim- 
tąjį kartą iš naujo atranda pažįstamą nuostabų aromatą. Jis 
pasinėrė į juos, neslėpdamas malonumo. Paskui jis paklausė 
tarnų, kas čia taip kvepia. Pasirodė, kad kvepalai, kuriuos šven- 
tykla užsakė vestalėms. Karalius nusišypsojo, išgirdęs tokį at- 
sakymą, taręs, kad šie kvapai tiktų ir kai kuriems vyrams. 

Nustebusiais žvilgsniais palydėtas tų, su kuriais ką tik kal- 
bėjosi, Sisifas priėjo prie rūmus juosiančios sienos kampo ir 
atsirėmė į jį, atsisėdęs ant didoko akmens. Tuomet apsidairė 
aplinkui. Sandėliai, dirbtuvės, namų stogai, pereinantys į te- 
rasas, kepinanti saulė, skubantys vyrai ir moterys, po jų kojų 
kylančios dulkės, gumbuoti alyvmedžiai, kurių šešėlyje prisi- 
glaudė nuo karščio pavargę šunys... Jį ir vėl sujaudino atsi- 
skleidęs skurdus, varganas peizažas. Žemi krūmeliai grūmėsi, 
kad įsitvirtintų ant tolumoje banguojančių nederlingų kalvų. 
Jis pamanė, kad norint išgyventi šioje žemėje, reikia tvirtybės, 
ištvermės ir atkaklumo, baisaus atkaklumo. 

Taigi ar jis tikrai gali pykti ant Glauko, kad šis susvyravo? 
Žinoma, jam labiau prie širdies buvo Ornitiono elgesys, bet jis 
dar labai jaunas, kad taptų jo paveldėtoju, tad reikia įtikinti 
korintiečius, kad jo vyriausiojo sūnaus asmenyje matytų jei ne 
patį geriausią kandidatą, tai bent jau galimą Sisifo darbų tęsė- 
ją. Visokie ksenantijai ir faketai jį nelabai tegąsdino. Jų ištiki- 
mybę galima nupirkti. Tačiau jis manė, kad reikia ilgai nelau- 
kus primesti savo valią. Juk kiekvieną akimirką jam gali su- 

trukdyti dievai. Gal Hadas pyksta, kad jis negrįžo į jo urvą? 
Kokias pinkles vėl paspęs Tanatas? 

Keletą dienų Žmonės matė Sisifą, vaikštinėjantį po rūmų 
kiemus ar po Korintą kartu su Merope, ir visų sąmonėje dar 
labiau įsišaknijo tas keistas pripažinimas, kurio buvo vertas jų 
valdovas. Jis su tokiu pat dėmesiu stebėjo ir rūmų gyvenimą, 
ir tai, kas vyksta mieste. Atrodė ramesnis nei anksčiau, tary- 
tum jo „mirtis“ būtų kažką pakeitusi pačiose jo sielos gelmė- 
se. Niekam nebuvo paslaptis, kad pasitaiko, jog karaliaus nuo- 
taika staiga pasikeičia, kad jis įbeda žvilgsnį į vieną tašką ir 
natūraliai tampa toks išdidus ir neprieinamas, tarytum būtų 
visai kitas žmogus. Jis ir toliau kartais taip darydavo, bet kaž- 
kas jo elgesyje vis dėlto buvo pasikeitę. Tai buvo neapčiuopia- 
ma, nors visai realu. Ptolimeinui, žinoma, pavyko pastebėti 
akivaizdžių šios vidinės permainos įrodymų, bet jis niekam apie 
tai neprasitarė. Tačiau vienas neįtikėtinas įvykis suteikė ko- 
rintiečiams progą įsitikinti, kad jų karalius išmoko dar geriau 
valdyti save. Tai visai netyčia atskleidė Hiponojas. 

Norėdamas šiek tiek atitrūkti nuo savo karališkųjų pareigų 
ir ruošdamasis išeiti pasivaikščioti, Sisifas išgirdo, kad jį šau- 
kia anūkas. Šis bėgo prie savo garbiojo senelio linksmai pasi- 
šokinėdamas ir priminė karaliui Ipsą. Beje, berniukas mėgda- 
vo jį vaidinti visas nusipurtydamas, kaip kažkada panašiai da- 
rydavo karaliaus šuo. Sisifas juokdamasis pasitiko. Hiponoją 
išskėstomis rankomis. 

— Na, ko nori, jaunuoli? 

— Aš noriu važiuoti su tavim. 

— Važiuoti? Bet aš niekur nevažiuoju! 

— Argi tu neini iš rūmų? 

— Išeinu, bet tik kelioms valandoms. Vakarienės grįšiu. 

— Pasiimk ir mane kartu! 

— Ar tai įsakymas, Hiponojau? 

— O ar toks mažas vaikas kaip aš gali įsakinėti karaliui? 

— Ne, bet aš tau leidžiu. 

Laikomas už rankos, didžiuodamasis, kad eina kartu su šiuo 
milžinu, kurio vien šešėlyje stovėdamas jau galėjai jaustis sau- 
dairydavo aplinkui tikėdamasis, kad kas nors tai mato. Prieš 
išeidamas iš rūmų, Sisifas pašaukė vieną tarną, liepė jam įspė- 
ti moteris ginekėjoje, kad anūkas su juo, ir pasuko su Hipono- 
ju keliu į Akrokorintą. 

Saulės spinduliai striksėjo nuo akmenų ant kuoliukų, ku- 
riais darbininkai kažkada naudojosi tempdami į kalną mar- 
muro blokus. Ant šlaito, kur buvo nutiesti takai, kad slidžiu 
paviršiumi būtų lengviau užkelti statybines medžiagas, jau vėl 
augo žolė - neginčijamas visur esančios Gajos, pirmapradės 
visko, kas gyva, motinos, buvimo įrodymas. 

Laikydamosi pagarbaus atstumo, kartkarčiais netoli jų nu- 
tūpdavo varnos. Hiponojas pasakė, kad norėtų pabandyti vie- 
ną nušauti. Sisifas atsakė, kad neverta be reikalo vargti. 

— Kodėl? 

— Todėl, kad tu nešiesi lanką ir strėles, kuriuos tau padova- 
nojau, ir jos jaučia pavojų. 

Nepaisant senelio pastabos, Hiponojas keletą kartų mėgi- 
no užmigdyti juodųjų paukščių budrumą, kurių išmintis, atro- 
do, buvo begalinė. Sisifas jam leisdavo pasislėpti už uolos ar 
už krūmo ir, sulaikius kvapą, laukti, kol varnos teiksis prisiar- 
tinti. Bet greitai berniukui nusibosdavo tykoti, jis staiga atsi- 
stodavo ir pribėgdavo prie varnų, kurios iškart nuskrisdavo 
garsiai krankdamos, tarytum iš jo tyčiotųsi. Šis žaidimas pasi- 
kartojo kelis kartus, bet galiausiai Hiponojas pavargo ir išva- 
dino bjaurybėmis tuos nepasiekiamus taikinius. 

Kai jie pasiekė bokštą, Sisifas įspėjo anūką, kad jie pateks į 
stebuklingą vietą, iš kur galės pamatyti visą Peloponesą. Jiems 
užlipus į terasą, karalius nepaaiškino, kad ten pat jis laikinai 
nugalėjo Tanatą, baimindamasis, kad netektų daug aiškinti, 
koks tai keistas paukštis... 

Hiponojo akys išsiplėtė iš nuostabos, kai išvydo priešais at- 
sivėrusius begalinius tolius. Jis niekada nemanė, kad pasaulis 
toks didelis. Išėjimas iš rūmų vaikams ir moterims būdavo di- 
delis įvykis. Net per Antiklėjos vestuves Hiponojas negavo lei- 
dimo prisidėti prie karališkosios šeimos ir turėjo likti ginekė- 
joje. Paskutinį kartą jis buvo išėjęs iš rūmų tą dieną, kai buvo 
iškilmingai pagerbtas Peirėnės šaltinis. Šiandien jis suprato, 
kad jūra ir žemė liečiasi viena su kita tarytum dvi medžiagos, 
kurias beveik nematoma siūle susiuvo patyręs siuvėjas. Stebi- 
mos nuo rūmų sienos viršaus Korintą juosiančios kalvos jam 
atrodė milžiniškos, neįveikiamos. Žvelgiant iš bokšto viršū- 
nės, jos atrodė visai normalaus dydžio. Buvo tokios pat didin- 
gos, tačiau nebekėlė tokio įspūdžio. Hiponojas staiga pasijuto 
didesnis ir stipresnis. Sisifas su meile uždėjo jam ant peties 
savo sunkią ranką ir tarė: 

— Mylėk šią žemę, Hiponojau, ir stenkis daryti taip, kad ji 
kasdien gražėtų... 

Berniukas susižavėjęs pasižiūrėjo į senelį ir sutiko, linktelė- 
damas galva. 

— Kai tapsi Korinto karaliumi, prisimink šias akimirkas, ku- 
rias praleidome kartu, ir nepamiršk, kad šalis visada yra at- 
spindys to, kas ją valdo. Bet taip pat žinok, kad pirmoji kara- 
lystė, kur turi išmokt karaliauti, vadinasi... Hiponojas! 

Sisifas nebuvo tikras, kad anūkas dabar supras, ką reiškia 
šie žodžiai, bet neabejojo, kad jie kada nors visa prasme nu- 
švis šioje gyvoje ir atkaklioje sieloje. 

Jie abu nusileido, perėjo visą citadelę ir pasuko keliuku 
prie vienos iš kalvų, kurias Hiponojas buvo parodęs iš bokš- 
to. Ir vėl berniuko dėmesį patraukė varnos, bet jis jau nebe- 
norėjo jų vaikytis. Už pirmosios kalvos viršūnės kyšojo dar 
dvi, ir, pasiekę vieną iš jų, jie pasuko jūros link. Atėję į pa- 
plūdimį, nusprendė išsimaudyti. Hiponojas nemokėjo plaukti, 
todėl užsikabino seneliui už liemens ir leidosi jo nešamas: iš 

vandens kyšant tik viršutinei jo kūno daliai, jis priminė undi- 
nėlę. 

Po šių trumpų maudynių, kai Hiponojas, prisiglaudęs švel- 
niu kūneliu prie senelio, pasijuto lyg skrendąs ant sparnuoto 
žirgo, jie kalbėdamiesi vėl patraukė keliu. Jau buvo netoli Ko- 
rinto, kai atsitiko nelaimė. 

Ant kalvelės, tiesiai prieš juos, stypsojo viena tų bjaurių var- 
nų. Iš po žemės kyšojo tik jos galva. Paukštis, matyt, tyčia bu- 
vo sustingęs, nes tykojo grobio. Varna visai nejudėjo, bet tik- 
riausiai stebėjo juos žibančiomis akutėmis. Tai nustebino Sisi- 
fą ir jis sustojo. Hiponojas, vėl apimtas vilčių, kurias ankstesni 
mėginimai buvo užgesinę, pasilenkė ir ėmė ant pirštų galų 
slinkti pažeme. Jis sėlino kaip katė, kuri pakelia koją, paskui 
ilgai ir atsargiai stato ją ant žemės, kad nepasigirstų nė men- 
kiausio krebždesio. Pasiekęs, jo manymu, pakankamą atstumą, 
Hiponojas atsigręžė į senelį, ir šis pritariamai linktelėjo galva. 
Tada mažasis šaulys, laikydamas rankose lanką, lėtai priklaupė 
ant vieno kelio, nusitaikė, ištraukė iš raginės strėlinės strėlę ir 
paleido ją nė kiek nesudrebėjusia ranka, gerokai nustebinda- 
mas Sisifą. Ši įsmigo tiesiai į paukščio galvą, kuris sukliko keis- 
tai žmogišku balsu, o paskui apvirto ir dingo už kalvelės. 

Hiponojas pašoko, surikdamas iš džiaugsmo, ir nulėkė pa- 
siimti trofėjaus. Tačiau Sisifas pamatė, kad berniukas prie sa- 
vo grobio stovi suakmenėjęs ir pribėgo arčiau. Nuo to, ką jis 
išvydo, gyslose stingo kraujas: ant smėlio kraujo klane gulėjo 
vyras. Ant galvos jis buvo užsidėjęs savotišką kaukę iš juodos 
odos, su nuostabiai padaryta varnos galva. Hiponojo paleista 
strėlė pataikė jam į kairę akį ir išėjo kiaurai per galvą. Dvi 
mažos strėlės plunksnelės, sulūžusios nuo smūgio, kabojo ant 
jo pakaušio. Kūną supurtė priešmirtiniai traukuliai, ir nelai- 
mingasis išleido paskutinį kvapą. 

Sisifas prisiglaudė Hiponoją ir pasistengė, kad šis nematytų 
to siaubingo vaizdo. Bet ką tas vyras čia veikė, užsidėjęs var- 

nos kaukę? Atsakymas į šį klausimą atėjo su moterimi, kuri 
uždususi pribėgo prie vyro ir pavadino „mieluoju Beleru“. At- 
slūgus pirmai ašarų bangai, ji paaiškino, kad jos vyrui ši mintis 
kilo norint pralinksminti savo sūnų. Mat berniukui niekaip ne- 
sisekė prisėlinti prie varnų, ir tėvas nieko geresnio nesugalvo- 
jo kaip šį pakaitalą. Tą kaukę jis užsakė pas vieną nagingą 
meistrą ir sumokėjo pasakiškus pinigus. Keletą kartų ją mata- 
VOSI, vis prašė patobulinti. Stebėdamas modelį, jis mokėsi imi- 
tuoti jam būdingus judesius, kai staiga iš kažkur atlėkė mirti- 
na strėlė... Moteris vėl apsiašarojo, šįsyk kartu su Hiponoju. 

Lydimas anūko ir našlės, Sisifas grįžo į miestą su žuvusiojo 
kūnu ant rankų. Jo didžiai nuostabai, pirmas sutiktas korin- 
tietis, sužinojęs apie Belero mirtį, labai nudžiugo ir visiems 
paskleidė naujieną, kad tironas Žuvo nuo karaliaus anūko pa- 
leistos strėlės. Karalius nieko nežinojo apie Belero reputaciją, 
bet pasirodė, kad jis nebuvo labai mėgstamas žmogus. Tačiau 
Sisifas žinojo, kad tai neišgelbės Hiponojo. Belero žmona ma- 
tė, kaip įvyko nelaimė, ir nemeluos. Ji viską papasakos. Ne- 
paisant to, kokius jausmus jos vyras kėlė aplinkiniams, jo mir- 
tis buvo nusikaltimas, už kurį reikėjo atsakyti. 

Sisifas mintimis užbėgo įvykiams už akių. Jis nė nenagrinė- 
jo galimybės užtušuoti reikalą, pasinaudodamas savo valdžia, 
ir leido sau dvi dienas galvoti. Pakeliui į rūmus karalius bergž- 
džiai mėgino nuraminti Hiponoją - ne dėl žmogžudystės, ku- 
rią ką tik netyčia padarė, o dėl bausmės, kurią jis būtinai turė- 
jo anūkui skirti, kad Korinte viešpatautų teisingumas. 

Rūmuose sužinoję, kas atsitiko, Glaukas ir Eurimedė taip 
pat bandė paguosti sūnų, ir taip pat nesėkmingai. Sisifas pasi- 
kvietė vyriausiąjį sūnų į savo kambarį kartu aptarti padėtį. 

— Ką tu manai, Glaukai? 

— Tu juk pats sakei, kad Hiponojas negalėjo Žinoti, jog tai 
varnos kaukė ir po ja slepiasi žmogus. 

— Deja, tai nieko nekeičia. 

— Kaipgi ne? Viską keičia! Mano sūnus manė, kad taikosi į 
paukštį, o ne į visame Korinte žiaurumu garsėjantį turtingą 
pirklį. Kaip jam į galvą būtų galėję ateiti, kad šauna į žmogų? 

— Glaukai, žiūrėk tiesai į akis. Aš privalau atsižvelgti į veiks- 
mus, o ne į ketinimus. 

— Bet juos taip pat verta ištirti! 

— Taip, bet Žmonėms tai nesvarbu. 

— Ką tu nuspręsi? 

— Aš visa širdimi myliu Hiponoją ir nenoriu jo atiduoti liau- 
dies kerštui, net jei Belero visi nekentė. Pameni, kažkada tu 
norėjai vykti iš Korinto? 

— Taip, ir po jaudinančio pokalbio šitame pačiame kamba- 
ryje atsisakiau tai padaryti. Tuomet tu būtinai norėjai išlaikyti 
Hiponoją prie savęs! 

— Ir dabar daryčiau tą patį, bet šiandien privalau išsiskirti su 
savo anūku... Kad jį apsaugočiau, įsakau tėvams vežti jį kuo 
toliau nuo Korinto. 

— Tai tu mus ištremi? 

— Vadink tai, kaip nori. 

Sužinoję, kad mažasis žudikas, pačiam Sisifui įsakius, iš- 
vyks iš miesto, korintiečiai nusprendė, kad valdovas pasielgė 
išmintingai, nors jo meilė Hiponojui jau beveik buvo virtusi 
legenda. Kad žmogžudystę įvykdė karališkosios šeimos na- 
rys, ką tik išaugęs iš vaikystės, visiškai nekeitė liaudies jaus- 
mų. Tremtis, be abejo, buvo teisinga bausmė už tokį poelgį, 
o kai kurie netgi manė, kad bet kas kitas būtų nusipelnęs ir 
dar griežtesnės bausmės. Išvykimas iš miesto kartu su savo 
tėvais nesuteikė pagrindo apgailestauti, kad berniukui pa- 
skirta pernelyg griežta bausmė. 

Iki šiol niekas nežino, kas pirmasis Korinte sugalvojo Hi- 
ponojui pravardę Hiponojas Belerofonas, reiškiančią „Bele- 
ro žudikas“. Tačiau Žmonės greitai pasigavo šį naująjį vardą, 
gal dėl juoko, o gal veikiau pažymėdami, kad drąsus berniu- 

kas įveikė žiaurų pirklį. Ši pravardė prigijo net rūmuose, kur 
po tremties Hiponojas ir nebuvo kitaip vadinamas, net girdint 
Sisifui, kurio skaudančią širdį būtų mažiau žeidęs koks nors 
švelnesnis žodis. 


22. 


Neatrodė, kad anūko, kurį pats nuo mažens auklėjo, ištrėmi- 
mas būtų nuliūdinęs Sisifą, bent jau iš pažiūros. Tačiau Mero- 
pei karalius prisipažino, kad jam buvo labai skaudu, nes ber- 
niuko charakteryje jis įžvelgė didžios asmenybės užuomazgų. 
Jo meilė arkliams, gebėjimas, nepaisant jauno amžiaus, juos 
valdyti, geležinė valia, bundanti jėga akivaizdžiai liudijo, kad 
jis —- būsimas didvyris. Sisifas būtų norėjęs, kad anūkas gautų 
išsilavinimą, prilygstantį jo paties viltims. Tačiau jis turėjo leisti 
jam išvykti su tėvais, kurie, žinoma, nesugebės įvertinti, kokį 
subtilų turtą turi. Meropė jam priminė, kad Belerofonas išvy- 
ko iš miesto vykdydamas įsakymą ir kad jis dar turės ne vieną 
progą priminti apie save seneliui. Paskui ji tyčia nukreipė kal- 
bą ir pranešė Sisifui tik vakar pasklidusią naujieną, beveik tuo 
pat metu, kai Glaukas ir Eurimedė sėdo į laivą, išveždami Be- 
lerofoną toli nuo Korinto. 

— Vakar atvykęs Autolyko pasiuntinys mums pranešė, kad 
jis neseniai tapo seneliu. 

— Kodėl reikia man apie tai kalbėti kaip tik tada, kai neten- 
ku vienintelio savo anūko? 

— Paprasčiausiai todėl, kad tai tiesa. 

— Ar ta tiesa negalėjo palaukti? 


374 FRANCOIS RACHLINE 8 SISIFAS 


— Gerai, galime pasikalbėti ir vėliau. 

— Ne, jeigu jau pradėjai, tai sakyk. 

— Tai Antiklėjos ir Laerto sūnus. 

— Aš manau! 

— Žinai, koks jo vardas? 

— Odisėjas. 

Apstulbusi Meropė įdėmiai pažvelgė Sisifui į veidą. Jame 
visiškai neatsispindėjo susijaudinimas, kuris karalių vis dėlto 
buvo apėmęs. Vadinasi, jo sūnus jau gimė! 

— Iš kur Žinai? 

— Man pasakė jo motina. 

— Kada? 

- Dar pačioje nėštumo pradžioje. Žynys jai išpranašavo, kad 
gims berniukas. Aš paklausiau, kuo jis bus vardu, ir ji atsakė. 
Jam tikrai davė tokį vardą? 

— Taip, jo vardas Odisėjas. 

— Kaip jis atrodo? 

— Sako, gražus, stiprus ir jau dabar labai judrus. 

— "Tegul jis būna dar ir gudrus, te jo stiprybė būna ne tik 
raumenys, bet ir protas, ir tepajėgia jis įveikti visus sunkumus, 
kuriuos tik jam skirs gyvenimas. 

— Kiek daug gražių linkėjimų vaikui tos giminės, kurios at- 
stovas nuvaro tavo galvijus ir kurį tu visų akyse pažemini per 
pačias jo dukters vestuves! 

— Tas kūdikis, Kurį Dzeusas padovanojo Antiklėjai, nėra at- 
sakingas už Autolyko veiksmus. Tądien ji man pasirodė nepa- 
lyginti pranašesnė už savo tėvą, Merope. Jos grožis ir kilnus 
žvilgsnis mane įtikino, kad ji verta daugiau nei tie namai, iš 
kur yra kilusi. Ir netgi neslėpsiu, kad norėčiau turėti tokią duk- 
terį, kurios dievai mums taip niekada ir nedavė. 

Meropė daugiau nieko neklausinėjo. Valdovai nuėjo kiek- 
vienas į savo kambarį ir vėliau susitiko tik per pietus, po ku- 
rių Sisifas sukvietė savo architektus su Ptolimeinu. Karalius 


FRANGCOIS RACHLINE B SISIFAS 375 


pranešė, kad, nutrūkus pirmosioms Sąsmaukos žaidynėms, 
Melikerto garbei numatyta iškilminga ceremonija neturėtų 
taip ir baigtis. Priešingai, jis nori, kad tokios Žaidynės būtų 
rengiamos nuolat. Sisifas įsakė tinkamai sutvarkyti diolką ir 
netoli nuo tos vietos, kur jis pats krito nuo Tanato smūgių, 
pastatyti šventovę. Karalius iškilmingai paskelbė, kad nuo 
šiol patys garsiausi Peloponeso bėgikai ir kovotojai atvyks 
pasigalynėti į Korintą, į šią kulto ir varžybų vietą. Tai taręs, 
Sisifas visiems leido išeiti, išskyrus Ptolimeiną, kurį pasiėmė 
už parankės ir nusivedė į vieną iš rūmų kiemų, kur jie galėtų 
ramiai pasikalbėti. 

Kaip tik tuo metu, kai Sisifas ruošėsi atskleisti savo draugui 
naują sumanymą, pasigirdo kažkoks dundėjimas. Vienas šuo 
sulojo, bet tas neaiškus garsas užgeso taip pat staiga, kaip ir 
buvo sutrikdęs visiškai ramią popietę. Vyrai neatkreipė dė- 
mesio į tą nereikšmingą smulkmeną, ko! garsas nepasikarto- 
jo. Vėl ėmė dundėti, šįkart ne tik garsiau, bet ir ilgiau. Dabar 
jau ir kiti šunys pradėjo pašėlusiai loti, stūgauti širdį verian- 
čiais balsais. Ptolimeinas atsistojo, o Sisifas liko sėdėti dairy- 
damasis aplinkui ir vildamasis suprasti, iš kur sklinda tas ausį 
rėžiantis garsas, ateinantis tarytum iš visur ir iš niekur. Jis ir 
vėl nutilo. Bet po akimirkos vėl pasikartojo. Sujudėjo žemė, iš 
pradžių nedrąsiai, paskui drebėdama vis labiau ir labiau. Stai- 
ga akyse sugriuvo priešais abu vyrus stovėjęs akmeninis auku- 
ras. Ptolimeinas sušuko: 

— Tai Poseidonas, valdove! Poseidonas drebina žemę! Bėgam! 

Žemė nervingai virpėjo. Virto sienų akmenys, krito sijos, 
vieni tarnai šaukė, kiti tarytum pakerėti stovėjo sustingę, lauk- 
dami, kol prasmegs Gajos gelmėse. Pamišę iš siaubo jaučiai 
laužė gardus ir lėkdami trypė tiek vergus, tiek piemenis. Pas- 
kui staiga viskas nurimo. 

Panika dar neatslūgo, bet žemė rimo. Sisifas su Ptolimeinu 
puolė į Ornitiono, Tersandro ir Halmo kambarius, liepdami 

visiems, pakvietus ir tarnaites, sekti paskui juos. Prie karaliaus 
ir senojo tarno atskubėjo Meropė, ir visi išbėgo iš rūmų. 

Daugybė amatininkų tysojo negyvi savo aplaužytose dirbtu- 
vėse ar sugriuvusiose parduotuvėlėse. Vienas kalvis mirė, ap- 
siplikinęs lydiniu iš verdančio katilo; vienas kvepalų gaminto- 
jas, apsitaškęs kažkokia medžiaga, kurios savybes bandė ištir- 
ti, staiga užsiliepsnojo, ir ugnis prarijo nedidelį jo namelį, kur 
jis laikė savo brangiųjų augalų atsargas. Pora dailidžių mirė 
iškart, kai ant jų užvirto stambi ąžuolinė sija. Tai mačiusieji 
tvirtino, kad, skrisdama žemyn lengvai it plunksnelė, ji sukėlė 
statomo sandėlio karkaso griūtį. 

Tačiau nuostoliai nebuvo milžiniški. Jei Poseidonas teiktųsi 
nurimti, pataisius apgriuvusių namų stogus, gyvenimas galėtų 
toliau tekėti savo vaga. 

Visi rūmai buvo sujudę. Žmonės bėgiojo tai šen, tai ten, kas 
skubėdamas į pagalbą sužeistiesiems, kas norėdamas apžiūrėti, 
ar neliko pavojingai kabančių stambių medinių sijų ar didelių 
akmens blokų, kuriems nukritus, aukų galėtų dar padaugėti. 

Sisifas norėjo pasižiūrėti, ar labai nukentėjo miestas, bet 
žemė vėl ėmė drebėti. Šįkart stichija tiesiog įsisiautėjo. Visus 
balsus, dejones, staugimą užgožė kurtinantis triukšmas. 

Visi, kas dar galėjo judėti, išbėgo iš rūmų ir pasileido jūros 
link, o ten slėpėsi už įvairiausių daiktų, kuriais su nesuvokia- 
ma jėga svaidėsi.perpykęs Poseidonas. Mediniai suolai, ąso- 
čiai ir taurės, krėslai atrodė tarytum išnirę iš nebūties ir nusi- 
rie patys buvo nusiaubti baisaus vėjo. 

Korinto keliu traukianti padrika minia atrodė tarytum ap- 
girtusi. Žmonės manė, kad bėgdami iš miesto gelbėjasi, tačiau 
žemė skilinėjo po kojomis tarytum stiklas, ir siaubas virto pa- 
nika. Ne vienas matė, kaip užpakalyje ėjęs Žmogus prasmeg- 
davo plyšyje, staiga atsivėrusiame žemėje tarytum milžiniška 
burna, pasiruošusi bet ką praryti. Medžiai virto su šaknimis ir 

griuvo arba ant šalikelės, arba ant kelio, sužlugdydami pasku- 
tinę viltį kur nors pabėgti ar pasislėpti. 

Atropoja laikė ant rankų Halmą, o Meropė stengėsi neatsi- 
likti nuo kitų dviejų savo sūnų, bėgančių kiek tik kojos neša. 
Sisifas pametė iš akių Ptolimeiną - kuris galbūt jau tysojo ne- 
gyvas, parblokštas kokio nors sunkaus daikto, — ir stengėsi su- 
žiūrėti, kad niekas iš šeimos neatsiskirtų, iškėsdamas rankas 
tarytum titanas, kad apsaugotų saviškius. Bet paniškai bėgan- 
ti minia viską šlavė savo kelyje. Žmonės elgėsi baisiau nei jau- 
čių banda, lėkė vieni kitiems per galvas nepaisydami, kas yra 
šalia — ar karalius, ar karaliaus sūnus. 

Pačiame Korinte kilusi sumaištis buvo nė kiek ne mažesnė 
nei rūmuose. Sugriuvę rūkstantys namai, subjauroti žmonių 
kūnai, arkliai išvirtusiais viduriais, sutrėkšti vaikų lavonai, vy- 
rai ir moterys, įstrigę tarp akmenų ar medinių sijų, rėkiantys, 
besišaukiantys pagalbos, verkiantys iš skausmo ir sukrėtimo. 

Bėgdamas paklaikusioje minioje, Sisifas atsigręžė į Akro- 
korintą. Kilus visuotiniam sąmyšiui, jis net nepagalvojo apie 
bokštą. Stebuklas, tačiau jis tebestovėjo ant nuostabiosios kal- 
vos, išdidus ir nepasiduodantis negandai. Gal stichija jį ir bu- 
vo palietusi, apgadinusi ar apgriovusi, bet jis tebesilaikė. Be 
to, žemės drebėjimas, atrodo, baigėsi. 

Galvodamas apie tai, kur dabar galėtų būti jo šeima, Sisi- 
fas, kaip ir jo nelaimės draugai, susirinkę į chaotišką minią už 
miesto, pajuto, kad artinasi nauja žemės drebėjimo banga. Jam 
pasirodė, kad, prieš pradėdama purtyti žemę, ji kyla jo paties 
nugara. Nepaisant gresiančio pavojaus, Sisifas atsirėmė į su- 
trūkusią sieną ir nebenuleido nuo bokšto akių. Jis suprato, 
kad Poseidonas nesiliaus, kad Hadas reikalauja to, kas jam 
priklauso, ir kad Dzeusas abiem žiauriems broliams tiesia pa- 
galbos ranką. 

Ten, aukštai, ant Akrokorinto, į dangų smingantis marmu- 
ro bokštas, atrodo, vis dar laikėsi. Bet staiga — viskas įvyko 

pašėlusiai greitai - tik susvyravo, sudrebėjo ir akimirksniu su- 
smuko. Jo vietoje iškilo didelė, tiršta dulkių kolona. Viską ap- 
link apgaubė baltas rūkas, kol vėjas neišsklaidė marmuro at- 
skalų miglos. Viskas buvo baigta. 

Korintą prislėgė mirtina tyla. Dar neatsipeikėję nuo siau- 
bo, žmonės laukė naujų Žemės drebėjimo bangų, tačiau jos 
liovėsi. Išgyvenę korintiečiai vieni po kitų budo iš baisaus sap- 
no, lėtai kėlėsi apsičiupinėdami, kad įsitikintų, jog tikrai liko 
gyvi, o paskui puolė aiškintis, ar gyvi jų artimieji ir giminaičiai. 

Ieškodamas saviškių, Sisifas perbėgo visą nuniokotą mies- 
tą. Aplink matėsi tik griuvėsių ir nuolaužų krūvos. Daugelis 
namų dar stovėjo, bet galėjo sugriūti nuo mažiausio vėjelio. 
Žmonės po truputį grįžo į savo namus pakeldami kas siją, kas 
statulos nuolaužą, kas pertvaros dalį ir po ja galbūt išvysdami 
mielą daiktą arba artimą žmogų. Vis dar negalėdamas atsipei- 
kėti, Sisifas pamanė, kad jo sūnūs ir žmona yra kažkur tarp 
miesto ir rūmų, negyvi arba glaudžiasi vieni prie kitų kokioje 
nors oloje. Jis pasuko keliu, kurį į gabalus buvo supjausčiusi 
stichija. Dalis dangos vietomis buvo prasmegusi, o į gilius ply- 
šius tarytum į spąstus pakliuvę merdintys žmonės tai prašė van- 
dens, tai maldavo, kad juos nužudytų. 

Įdėmiai žvalgydamasis aplinkui ir apžiūrinėdamas gilias duo- 
bes, karalius išgirdo, kaip kažkas pašaukė jį vardu. Tai buvo 
Ornitionas, iš pažiūros nesužeistas, stovintis kažkokiame bū- 
ryje, prie kurio iškart pribėgo Sisifas. Jo tarnai buvo susispietę 
aplink kažkokį Žmogų, gulintį ant žemės. Karaliui pasirodžius, 
jie prasiskyrė, ir Sisifas išvydo Meropę. Ji tysojo užmušta di- 
delio akmens, kuris pataikė jai į galvą ir sulaužė kaklą. Ji turė- 
jo mirti iškart. Tersandras verkė. Halmas ramiai miegojo ant 
Atropojos rankų. Auklė papasakojo Sisifui, kad Meropė savo 
kūnu pridengė kūdikį, kai pamatė iš kažkur atskrendantį di- 
džiulį akmenį. Karalius paglostė sutrėkštą žmonos galvą ir už- 
spaudė jos gražiąsias akis. Pakvietęs Atropoją sekti paskui juos, 

Sisifas apkabino per pečius abudu sūnus ir tylėdamas nusive- 
dė į rūmus, kur buvo nunešta ir Meropė. 

Nors didelė dalis rūmų pastatų liko stovėti, tačiau atrodė, 
lyg koks viesulas būtų nusiaubęs sandėlius, išvartęs statulas, 
išdaužęs skyles sienose, išguldęs medžius ir gėles, išžudęs gal- 
vijus. Nors tarnai ir amatininkai pamažu grįžo prie savo dar- 
bų, viskas buvo tarsi apmirę. Kai kurie kiemai buvo nukloti 
lavonais, nes išsigandę žmonės tikriausiai pasislėpė blogai ap- 
saugotoje ar pavojingoje vietoje. Visur viešpatavo sielvartas. 

Sisifas paklausė tarnų, ar kas nematė Ptolimeino. Šie nieko 
apie jį nežinojo. Kilus drebėjimui, senasis architektas kartu su 
visais išlėkė iš rūmų, bet po to, kai kartu su karaliumi dar bėgo 
keliu, niekas jo daugiau nematė. 

Apžiūrėjus karalienės kambarį, kurį stichija, pasirodo, buvo 
aplenkusi, Meropės kūnas buvo paguldytas į lovą. Sisifas įsakė 
aprengti ją pačiais gražiausiais drabužiais ir pasiruošti iškilmin- 
goms laidotuvėms. Neilgai trukus papuošta purpurine tunika, 
apjuosta aukso diržu, su dramblio kaulo karūna ant galvos ka- 
ralienė jau buvo pasirengusi leistis į Hadą. Likęs vienas su žmo- 
na, Sisifas atsiklaupė ir padėjo galvą jai ant krūtinės. 

— Brangioji Merope, mano mieloji, mylimoji žmona, štai šian- 
dien tu esi ten, iš kur vakar man pavyko ištrūkti. Bet tu negrį- 
ši, pati sugebėjusi taip gerai mane apsaugoti nuo plėšraus 'Ta- 
nato. Dabar galiu tik apverkti tave. Poseidonas į tave nesikėsi- 
no, nežinau, kokiam dievui parūpo pažaisti tavo likimu. Te 
Hadas priima tave su karalienei derama pagarba, o svarbiau- 
sia —- mielaširdingai, nes to nusipelnei savo pačios gerumu. Te 
tavo siela sklando po mirusiųjų karalystę, niekada nepatirda- 
ma kančių, ir te tavo meilę mums ir toliau išsaugo tau priklau- 
santi dalelė kiekvieno mūsų širdies. 

Apimtas begalinės vienatvės jausmo, Sisifas ilgai verkė. Jis 
ne tiek nesuvaldomai raudojo, kiek apsipylęs ašaromis bučia- 
vo žmoną. Paskui paėmė Meropės ranką, prisiglaudė ją prie 

savo skruosto ir liko taip sėdėti tarytum vaikas laukdamas, kol 
mama ateis prieš miegą jo paglostyti. 

Tąnakt jis negalėjo užmigti. Jam prieš-akis vis išnirdavo tai 
ramus žmonos veidas, tai dulkėmis virtęs bokštas: tie vaizdai 
susipindavo, maišėsi, užslinkdavo vienas ant kito. Be to, jam 
nedavė ramybės klausimas, kur galėjo dingti Ptolimeinas. Be- 
veik nesąmoningai jis patraukė į senojo tarno kambarį, ne tiek 
iš ilgesio, kiek pasisemti jėgų iš savo draugo dvasios. Priėjęs 
prie durų, stabtelėjo. Karaliui pasirodė, kad viduje kažkas yra. 
Jis įėjo. Ant žemės, nugara atsirėmęs į sieną, susidėjęs rankas 
virš galvos, šypsodamasis sėdėjo Ptolimeinas. 

— Ptolimeinai, čia tu? 

— Taip, valdove, aš gyvas, ir jūs esate pirmasis žmogus, kurį 
matau pasibaigus visam tam siaubui, kurį mums teko patirti. 

— Kur tik mes tavęs neieškojome! 

— O radote čia, valdove! 

— Jau maniau, kad nugarmėjai į Gajos gelmes... 

— Manęs tikrai vos neištiko toks likimas. Kai per visą tą su- 
maištį pabėgome iš rūmų, jūs labai greitai lėkėte, valdove, ir 
aš atsilikau. Aš jau senas, ir negalėjau padėti tiems, kuriems 
reikėjo pagalbos. Jūs, valdove, rūpinotės saviškiais, o man te- 
reikėjo saugoti savo gyvybę. Tai ne taip jau svarbu. Todėl aš 
nusprendžiau mirti savo kambaryje, kur sukrauti mano brėži- 
niai, planai, piešiniai, kur sklando mano svajonės. Taigi aš grį- 
žau prieš srovę atgal, braudamasis per viską savo kelyje šluo- 
jančią išprotėjusią minią, kuri keliskart manęs vos nesutrypė. 
Rūmuose pasilikau vienas su negyvėliais, nuo kurių jau ir pats 
beveik nebesiskyriau. Atėjau čia, kur dabar mane ir matote, 
pasiryžęs sulaukti Tanato, kad šis nuvestų mane pas savo šei- 
mininką... Bet dievams aiškiai manęs nereikia, valdove! Per 
žemę kelis kartus nuvilnijo drebėjimo banga, sienos virpėjo 
kaip plaktuku kalamas mietas. Pylėsi dulkių lietus, maniau, 
kad greitai viskas išlėks į orą... Bet aš vis dar gyvas! 

Sisifas padėjo senajam architektui atsikelti ir stipriai jį ap- 
kabino. 

— Nesuvokiamasis Dzeusas mane paguodžia leisdamas ne- 
tikėtai vėl pamatyti tave gyvą kaip tik tuo metu, kai atima iš 
manęs Meropę... 

— Karalienė... 

— Taip, Ptolimeinai. Ją užmušęs akmuo, žinoma, buvo skir- 
tas man. 

— Bet kodėl toks dangaus valdovų įsiūtis? 

— Aš priešinausi dievams, mano drauge. Todėl šiandien jie 
mane baudžia. 

— Argi Žmogaus gyvenimas yra dievo įžeidimas? 

— Nežinau, Ptolimeinai... Priklauso nuo to, kaip gyveni... Ne- 
mirtingieji niršta ant manęs, viską griauna, žlugdo mano pla- 
nus, nuolat grasina kerštu ir tol nesiliaus, kol aš jiems nenusi- 
lenksiu... Jie mano, kad sunaikins mane, sugriaudami mano kū- 
rinius ir sudaužydami mano širdį... Kaip jie klysta! Be to, miela- 
sis Ptolimeinai, argi neturėčiau jaustis laimingas, kad Mirtis ap- 
lenkė mano vaikus ir nepadidino mano skausmo, prie man bran- 
gių žmonių, kuriems buvo lemta žūti, pridėdama ir tavo vardą? 

Praėjus vienai dienai po to, kai dievams buvo įteiktos au- 
kos, įvyko kukli Meropės laidotuvių ceremonija. Laikydama- 
sis senos tradicijos, Sisifas norėjo, kad būtų pastatytas tolas — 
nuostabus antkapinis paminklas su kupolu, sudėtas iš gražiai 
suderintų įvairių akmenų. Jį puolė statyti dešimtys darbinin- 
kų, ir per porą dienų darbas buvo baigtas. Meropės kūnas bu- 
vo paguldytas į dovanų pridėtą karstą, pastatytą rytų vakarų 
kryptimi, siekiant palengvinti jos kelionę į Palaimintųjų šalį. 
Visi po žemės drebėjimo gyvi likę didikai ir garbingi asmenys 
dalyvavo rituale, kai kurie net nespėję pareikšti paskutinės pa- 
garbos savo pačių Žuvusiems artimiesiems. 

Keista, tačiau Meropės laidotuvės atgaivino rūmus. Ten vėl 
užvirė darbas, nes reikėjo išnešti nuolaužas, nutinkuoti fasa- 

dus, atstatyti aukurus, sustiprinti langų ir durų staktas, patai- 
syti išklibusias sijas, sutvirtinti sienas, sulyginti grindinį. 

Nutaikęs laisvą valandėlę, Sisifas, lydimas Ptolimeino ir Or- 
nitiono, nuėjo pažiūrėti, kokia žala padaryta Akrokorintui. Or- 
nitionas nesitraukė nuo tėvo, juo labiau kad, netekęs dviejų ar- 
timų žmonių — motinos visam laikui, vyresniojo brolio gal tik 
laikinai, — ant savo pečių pajuto dar didesnę atsakomybę. 

Kalva nebuvo sulyginta su žeme, bet siaubingai nuniokota. 
Vietomis viskas buvo nusiaubta, vietomis mėtėsi gausybė įvai- 
riausių daiktų, kuriuos čia nusviedė įpykęs Poseidonas: sulau- 
žyti puskubiliai, durklai, ietys, ratų gabalai, dubenys, sudras- 
kyti krūtinšarviai. Du rąstais iškloti takai, kuriais buvo naudo- 
jamasi marmuro blokams kelti, buvo pranykę po boluojančio- 
mis šaknimis ir užverstais išrautais krūmais. Didelė dalis rąstų 
nusirito žemyn ir suvirto į krūvas papėdėje. 

Bokšto vietoje, išvydus kalnus akmenų, suskaldyto marmu- 
ro gabalus, likusius sveikus blokus, sulaužytas sijas, sulanksty- 
tas ietis, akivaizdžiai buvo galima įsitikinti kraupia stichijos 
jėga. Iš bokšto ir šalia stovėjusių pastatų teliko aptrupėję kon- 
tūrai. Tačiau didelė bokšto sienos dalis buvo išlikusi. Dabar ji 
juosė didžiulį plotą, kurį marmuro dulkės padengė storu baltų 
miltų sluoksniu. Keli iki žemės drebėjimo nebaigti statiniai 
buvo išsaugoję pirminę išvaizdą ir iš eskizų akimirksniu virtę 
griuvėsiais. 

Ptolimeinas vis pakeldavo kokį nors neatpažįstamą daiktą ar 
medžiagos gabalą bandydamas atspėti, kaip jis anksčiau atrodė 
ir kam buvo naudojamas. Paskui apmaudžiai numesdavo ant 
žemės. Ornitionas darė tą patį. O Sisifas tik žiūrėjo, kas buvo 
likę iš bokšto, netardamas nė žodžio. Jis nuėjo prie vieno gerai 
išsilaikiusio sienos kampo ir atsirėmė, norėdamas apžvelgti Ko- 
rintą. Tačiau 1š tos vietos nebuvo įmanoma tiksliai įvertinti sti- 
chijos padarinių. Miestas vis dėlto dar stovėjo, nors patyrusi akis 
ir iš tokio atstumo galėjo įžvelgti daugybę griuvėsių. 

Kol Ptolimeinas laikėsi truputį nuošaly, Ornitionas priėjo 
prie tėvo. Jaunuolio širdyje neviltis po truputį užleido vietą 
įniršiui. Jis nutraukė Akrokorintą slegiančią tylą: 

— Ką mes dabar darysime? 

Sisifas šiltai nusišypsojo. Neatrodė, kad jis būtų buvęs be 
galo sukrėstas dėl to, kokias citadelės liekanas pamatė. Iš vis- 
ko sprendžiant, žvelgė į visa tai filosofiškai. Sisifas žvilgtelėjo 
į senąjį architektą, kuriam šis pasirodė sąmoksliškas, po to nu- 
leido galvą ir kurį laiką susimąstęs taip sėdėjo. Paskui pakėlęs 
galvą tėviškai pažvelgė į sūnų. Vos sulaikomas maištingumas, 
atsispindintis didelėse juodose akyse, darė karaliaus veidą dar 
gražesnį. 

— Pažvelk į Dzeuso darbą, Ornitionai! Mano bokšto nebėra, 
citadelė pranyko po nuolaužomis, Korinto griuvėsiai teberūks- 
ta po patirto siaubo, tavo motinos siela sklando po Hadą, aš 
buvau priverstas pats išvaryti iš miesto savo anūką, o Poseido- 
nas prarijo daugybę mano tarnų... 

Karalius trumpai nutilo, matyt, akimirką užsigalvojęs apie 
savo likimą, o paskui, staiga vėl pagautas įkarščio, ėmė akimis 
ieškoti Olimpo. Jį išvydęs, Sisifas visas persimainė. Būtum ga- 
lėjęs pamanyti, kad jis puls tą neliečiamą kalną. Degančia šviesa 
pasruvusiomis akimis jis kreipėsi į patį dievų valdovą: 

— O dieviškasis Dzeusai! Manai, kad gali mane palaužti 
nuolat žlugdydamas mano pastangas? Manai, kad gali mane 
nugalėti, nužudydamas mano viltis? Tu man meti iššūkį, at- 
imi iš manęs mylimą žmoną, sukeli sumaištį mano mieste, 
paverti dulkėmis pačius gražiausius mano statinius, įrodai 
savo visagalybę, bet ar bent numanai, kas yra žmogus? Ar esi 
kada nors mėginęs suprasti, kas glūdi mirtingojo širdyje? Ar 
bent įsivaizduoji, ką mes pajėgūs padaryti? Ne! Nes tu per 
daug pasipūtęs! Valdai visą pasaulį ir tau nėmaž nerūpi mū- 
sų sielos paslaptis. Taip, tu gerai išgirdai: mūsų sielos paslap- 
tis! O, jei tu suvoktum, nors ir ne iki galo, kas tai yra, kaip 

imtum mums pavydėti! Nusileistum iš savo aukštybių ir atei- 
tum pas mus maldauti bent lašelio tos jėgos, kurios pats nie- 
kaip negali įveikti! Taip, nepaisant tavo šlovės, tau trūksta 
tos menkos smulkmenos, kuri ir paverčia mus išskirtinėmis 
būtybėmis, pranašesnėmis už visas tas, kurių pilna tavo ka- 
ralystėje. Veltui klausaisi mano žodžių įsitikinęs, kad tik tuš- 
čiai aušinu burną, aš neleisiu tau mėgautis išvydus mane pa- 
lūžusį. Net jei mano miestas ir mano šalis bus paversti pele- 
nais, aš vis tiek liksiu Sisifas, Korinto karalius, ir tu nieko 
negalėsi man padaryti, nes aš pats kalu savo likimą! Tavo pa- 
siuntinys Tanatas mėgino nutraukti mano gyvybės siūlą; tavo 
brolis Hadas buvo priverstas paleisti mane iš savo liūdnosios 
karalystės; manai, kad tau pavyks padaryti tai, ko jie nesuge- 
bėjo? Nesuteiksiu tau tokio malonumo! Gali dešimt, šimtą, 
tūkstantį ir dar daugiau kartų sugriauti mano kūrinius, aš 
kiekvieną kartą atkakliai juos atstatysiu, kiekvieną kartą! Ir 
tu niekada negalėsi pareikšti, kad Sisifas nugalėtas. O jei sieki 
mane nubausti, tai žiūrėk, kad, taip pasielgdamas, nenubaus- 
tum pats savęs! 

Įsiaudrinęs Sisifas ryžtingą kalbą baigė besdamas pirštu į 
dangų ir kurį laiką dar taip stovėjo, o Akrokorintą apgaubė 
gūdi tyla. | 

Ornitionas ir Ptolimeinas, Sisifui netikėtai pradėjus rėžti kal- 
bą, likę stovėti sustingę it akmenys, dabar sulaikę kvapą lau- 
kė, kad dangus pratrūks, kad prasiverš dievų įniršis, kad pasi- 
rodys kažkoks ženklas, pranašaujantis tragediją, kurią, be abe- 
jo, sukels tie baisūs karaliaus žodžiai. 

Bet nieko neatsitiko. Priešingai, kalvos viršūnėje ir aplink 
citadelės griuvėsius viešpatavo slegianti ramybė. 

Nors ir baimindamasis vėl įpūsti tėvo širdyje teberusenan- 
čio įniršio liepsną, Ornitionas kreipėsi į žmogų, ką tik drįsusį 
atvirai stoti prieš Dzeusą. Jis kalbėjo neryžtingai, tarytum vėl 
būtų tapęs vaiku: 

— Sisifai... Tėve... tu kalbėjai apie mūsų sielos paslaptį... Ko- 
kia ta paslaptis, kurios nežino net pats galingiausias iš visų 
dievų? 

Sisifas atrodė taip, lyg nebūtų išgirdęs sūnaus klausimo. Jis 
taip pat buvo tarsi netekęs jėgų, persimainęs, žiūrėjo priešais 
save nieko nematančiomis akimis. Ptolimeinas pastebėjo val- 
dovo kakta nuslydusį beprotybės šešėlį. Gal tai ir yra Dzeuso 
būdas atkeršyti už ką tik jam mestą įžeidimą, ir dar prie dviejų 
liudininkų? Negi teks grįžti į Korintą su palūžusiu karaliumi, 
praradusiu protą, netekusiu žado... Suglumęs architektas pa- 
sidalijo savo nerimu su Ornitionu. Senasis tarnas ir jaunuolis 
stebėjo Sisifą laukdami, ką jis pasakys. Šis pagaliau prabilo 
natūraliai, lyg niekur nieko: 

— Nori sužinoti mirtingųjų paslaptį, Ornitionai? Ji telpa vie- 
name žodyje: įgyvendinti! Dievai amžinai dykinėja krašte, ku- 
rį aplenkia kančios. O mes, mirtingieji, kasdien dirbame, kei- 
čiame pasaulį, kuriame jį pagal save. Ak, mano mielasis sū- 
nau, mums nieko nėra svarbiau už veiksmą, judėjimą, kilnią 
kūrybą, kuri mums suteikia patį didžiausią džiaugsmą, palygi- 
namą nebent su tuo, ką dovanoja meilė... Tai nepasiekiama 
dievams. Ir nori žinoti kodėl? Todėl, kad jie nieko nenutuokia 
apie mirtį. Nemirtingumas apsaugo juos nuo sunykimo, ir jie 
gali amžinai atidėlioti savo sumanymus, nebijodami sužlugti. 
Jie ir taip laimingi, tai kam dar stengtis tobulinti savo gyveni- 
mą? Laikas jų nespaudžia, tai nektaras, į kurį jie visiškai pasi- 
neria. Jie neskuba veikti, nes turi begalę laiko. O mus visus — 
tave, Ornitionai, ir tave, Ptolimeinai, ir mane, ir visas gyvas 
būtybes, kurias Gaja teikiasi nešti ant savo pečių, - mus, mir- 
tinguosius, laikas smaugia ir vis primena, kad Mirtis mūsų ty- 
ko, kiekvieną akimirką pasiruošusi užpulti tarytum kokia plėš- 
rūnė! Mes negalime išsivaduoti iš siaubingų laiko gniaužtų. 
Kol tik galime, turime dirbti! Ak, Ornitionai, jei dievai su- 
prastų, kaip tas akstinas skatina mus pirmyn ir verčia kasdien 

mus kovoti... Jeigu jie nepatingėtų kruopščiai panagrinėti mūsų 
sielos, gal ir suvoktų tą didžią paslaptį, niekada neleidžiančią 
mums pasiduoti... | 

Tardamas šiuos žodžius kone pašnibždom, kad neišgirstų 
dievai, Sisifas pastebėjo į žemę įsmigusį didžiulį marmuro lui- 
tą, kuris per žemės drebėjimą tikriausiai atitrūko nuo bokšto, 
atriedėjo iki ten ir sustojo. Dėdamas milžiniškas pastangas, 
žmogus galėtų pajudinti šį akmenį, nors jam vienam tai būtų 
nepaprastai didelis vargas, bet kiek tam prireiktų laiko ir iki 
kur jis įstengtų jį užridenti? 

Sisifas paglostė akmenį tarytum mylimą žirgą ir šypsoda- 
masis, šviesdamas sielos džiaugsmu, kuris jį apimdavo ruošian- 
tis dideliems darbams, karalius galiausiai atsakė į pirmąjį sū- 
naus klausimą ramiu ir ryžtingu balsu Žmogaus, pasiruošusio 
iškviesti į kovą visatą: 

— Klausei, ką daryti, Ornitionai? Ogi... viską pradėti iš nau- 
jo! Nenuilstamai. Kelti akmenį po akmens. Tiek kartų, kiek 
tiktai reikės. Ir net po mirties... 

